
1 Abraham tenawn, David tenawn Jesuh Khrih suak nak pupa te heh tibang hen si.
         2 Abraham tsapa heh Isak ah si in, Isak tsapa heh Jakob ah si atsia, Jakob tsapa te
         heh Judah ah le a suahpi mipa te si si.
         3 J udah ah le Tamar te nupa in Perez ah le Zerah ah tsawi si. Perez tsapa heh Hezron
         ah si in, Hezron tsapa heh Ram ah si.
         4 Ram tsapa heh Amminadab ah si in, Amminadab tsapa heh Nahshon ah si atsia, Nahshon
         tsapa heh Salmon ah si.
         5 Salmon ah le Rahab te nupa in Boaz ah tsawi in, Boaz ah le Ruth te nupa in Obed ah
         tsawi si, Obed tsapa heh Jesse ah si.
         6 Jesse tsapa heh kumpibawi David ah si. Kumpibawi David in Uriah zi thaw Solomon ah
         tsawi si.
         7 Solomon tsapa heh Rehoboam ah si in, Rehoboam tsapa heh Abijah ah si atsia, Abijah
         tsapa heh Asa ah si.
         8 Asa tsapa heh Jehosaphat ah si in, Jehosaphat tsapa heh Joram ah si atsia, Joram
         tsapa heh Uzziah ah si.
         9 Uzziah tsapa heh Jotham ah si in, Jotham tsapa heh Ahaz ah si atsia, Ahaz tsapa heh
         Hezekiah ah si.
         10 Hezekiah tsapa heh Manaseh ah si in, Manaseh tsapa heh Amon ah si atsia, Amon tsapa
         heh Josiah ah si.
         11 Josiah tsapa heh Jekoniah ah le Babylon ah kainak a suahpi mipa te si.
         12 Amahni la heh Babylon ah kainak a si zawh in Jekoniah in Shealtiel ah tsawi in, Shealtiel
         tsapa heh Zerubbabel ah si.
         13 Zerubbabel tsapa heh Abiud ah si in, Abiud tsapa heh Eliakim ah si atsia, Eliakim
         tsapa heh Azor ah si.
         14 Azor tsapa heh Zadok ah si in, Zadok tsapa heh Akhim ah si atsia, Akhim tsapa heh
         Eliud ah si.
         15 Eliud tsapa heh Eleazar ah si in, Eleazar tsapa heh Matthan ah si atsia, Matthan
         tsapa heh Jakob ah si.
         16 Jakob tsapa heh Khrih tinak Jesuh nu Mary pasel Joseph ah si.
         17 Tsimi manin Abraham pin David tian kheh khang leili si atsia, David pin Babylon ah
         sel taang tian heh khang leili si in, Babylon ah seltaang pin Khrih tian heh khang
         leili si.
         18 Jesuh Khrih suaknak heh ti bang hen si. A nu Mary ah heh Joseph halh ham saak si
         atsia, a zau kawm ma in Raula Thiangrim thawmin nau a pai lam kheh thei si.
         19 Sinapikhaw a pasel Joseph ah heh mi diktsang si in, mi mai ah mualpho tiar a nuam
         ngawl manin a halh ham saak kheh a thup kuhrukno in zam leh deen tum si.
         20 Joseph in me thu te heh a ruat tseih lai in, ngai in, Bawipa vanvummi pakhat kheh
         a mang ah lang atsia, "David tsapa Joseph, na zi tuh in Mary ah na huai tu heh thinhar
         mah nen. Nau a painak heh Raula Thiangrim thawmin si.
         21 Ama’n tsapa hing tu atsia, a ming heh Jesuh ti’n sa tu si tsi. Heimansim tiphangin
         ama’n ama minung te kheh amahni sual pin san tu si," ti’n ti si.
         22 Bawipa in profet tawnin a relnak a kim theinak tuh in me tehem heh tsang si.
         23 Profet in, "Ngai in, khangngai thiamlawh in naupai tu atsia, Tsapa hing tu si. Tsin,
         amahni’n a ming kheh Immanuel ti’n sa tu si." Immanuel tinak heh, "Pathian keimahni
         nen ah om si," tinak si.
         24 Joseph ah kheh a khangtho phangin Bawipa vanvummi in thu a penak bangin, a zi tuh
         in huai si.
         25 Tsin, a tsa minlawh a hing tian, Joseph in Mary ah kheh zaupi ngawl si. Nau a hing
         phangin a ming kheh Jesuh, ti’n sa si.

1 Herod ah kheh kumpibawi a si lai in Judea peng Bethlehem khaw pin Jesuh ah kheh suak
         si. Tsin, a suak phangin, ngai in, ni suaknak lama mitsim te kheh Jerusalem ah leng
         dang si.
         2 Amahni’n, "Jew te Kumpibawi suak heh kawnai ah sim? Heitasim tiphangin keimahni’n
         ni suaknak lam ah ama arsi mu in, amah be tu in leng dang si ung," ti’n ti si.
         3 Herod kumpibawi in me thu te heh a za phangin, amah le Jerusalem khaw sunga minung
         tehem kheh thintsawl ngai dang si.
         4 Tsimi manin Herod in suang bawi tehem le Daan zirhtu tehem kheh ko khawm atsia, Khrih
         suak min tuh kheh dong kan si.
         5 Tsimi manin amahni’n, "Judea peng Bethlehem ah si tu si. Heitasim tiphangin profet
         in,
         6 ’Judah ram sunga Bethlehem, Judah uktu te lak pin a hei ngawl ber si ngawl si tsi.
         Heitasim tiphangin nangma sung pin ka minung Israel te khaltu tuh uktu suak tu si,’
         ti’n ngan si," ti’n ti si.
         7 Tsimi phangin Herod in mitsim te kheh ko kuhzen atsia, arsi lang hun keek kheh dong
         si.
         8 Tsin, amahni kheh Bethlehem ah leh in, "Hawh ta ula, nausenno tsawh tsiltsang ngaino
         in zei ta un. Keimah khen a nenah hawh in ka be deve thei tuh in, nang tawk phangin
         ka rel leh lai un," ti’n ti si.
         9 Amahni’n kumpibawipa rel nak a za zawh in hawh dang si. Tsin, pan in, ni suaknak
         lama a munak arsi kheh amahni masuan ah hawh in, nausenno omnak tian hawh atsia tsawl
         si.
         10 Amahni’n arsi a mu dang leh phangin, ang tihtak in ang dang si.
         11 Inn sungah lut dang atsia, nausenno kheh a nu Mary ah thaw mu in, bok atsia be dang
         si. Amah pe tuh in a keng dangnak lehsawng sui, frankincense le myrrh te kheh suah
         in, amah pe dang si.
         12 Tsin, Herod nenah hawh leh tu ngawl in amahni mang ah relnak a si bangin, zin dang
         pin amahni ram ten ah hong leh dang si.
         13 Mitsim te a hong zawh in, ngai in, Bawipa vanvummi pa khat kheh Joseph mang ah lang
         atsia, "Tho in, nauno le a nu heh huaila Izip ram ah dan ta un. Thu ka than leh ma
         hem tsimi munah om reng ta un. Heitasim tiphangin Herod in nauno heh reek tu in zei
         tula si," ti’n rel si.
         14 Joseph ah kheh khangtho in, nauno le a nu kheh huai atsia, a zanzan in Izip ram ah
         danpi si.
         15 Bawipa’n profet te tawnin, "Ka tsapa heh Izip rama ko leh tu sing," ti’n a awnnak
         a kimnak tuh in, Herod thi tian tsimi ah om si.
         16 Herod ah khen mitsim te’n amah a zol lam a thei phangin, a thinraw ngaingai si. Mi
         leh in mitsim te nen pin a theinak hun bangin, Bethlehem le a kawnvela kumnih le a
         nuailam mipa nau pang tehem kheh reekberh tiar si.
         17 Tsimi phangin profet Jeremiah relnak kim si.
         18 Profet in, "Ramah khaw ah aw za si; siar dunnak le kapnak le lungse aw si. Rachel
         in a tsa te kah si. Amahni a om leh ngawlla manin neeknak khen nuam ngawl si," ti’n
         ti si.
         19 Herod thi phangin, ngai in, Izip rama Joseph mang ah Bawipa vanvummi pakhat kheh
         lang si.
         20 Vanvummi in, "Nauno a reek tumtu te a thi ongla manin, tho in; naupangno le a nu
         kheh huaila, Israel ram ah hong ta un," ti’n ti si.
         21 Tsimi phangin Joseph ah kheh tho atsia, naupangno le a nu kheh huai in Israel ram
         ah hongpi si.
         22 Sinapikhaw Joseph in Arkhelaus a kheh a pa Herod ah thawl in Judea peng a uk lam
         kheh a thei phangin, Judea peng sungah hawh tu kheh Joseph in lau si. Pathian in a
         mang ah a rel bangin Galilee ram ah hawh leh si.
         23 "Amah heh, Nazareth khawte, ti’n tinak si tu si," ti’n profet in a reelnak a kimnak
         tuh in, Nazareth khaw ah hawh in om si.

1 Tsimi hun in Niimtu Johan ah kheh leng in, Judea ram hampalak ah thu rel si.
         2 Johan in, "Vanvum uknak a nong ongla manin nang sual sir un," ti’n ti si.
         3 Amah heh profet Isaiah in, "Hampalak ah mi pakhat au aw khen, ’BAWIPA lamzin kheh
         rem un. A lampi te kheh tsam tiar un,’" ti’n a rel hamnakpa kheh si.
         4 Johan ah heh kalauk mul taknak puan sil atsia, savun in a el kilh si. Tsin, a lai
         eih heh khau le hampalak khuaiti te si.
         5 Tsimi phangin Jerusalem, Judea ram sung hem le Jordan run dunglun ah a om tehem in
         Johan nenah hawh dang si.
         6 Amahni’n amahni sual ten phuang atsia, Johan in Jordan run ah niimnak peberh si.
         7 Sinapikhaw ama nenah niim tu in Farasi te le Sadusi te leng kheh a mu phangin, "Nangnihni
         rul hin te! A leng tula thinrawnak pin daan tu in, tu in ralringnak pe nang sim?
         8 Tsimi manin sualsirnak thaw a phutua rah kheh rah un.
         9 ’Abraham ah heh kei pa si,’ ti’n ruat tsawm mah na un. Nang rel sing, Pathian in
         me lungto te heh Abraham tsa te si tu in puah thei si.
         10 Tuhen thing bul ah heipi koih reng ongla si. Rah pha a rah ngawl thingkuang tehem
         kheh vung akhaw, mei sungah sang tu si.
         11 "Nang sualsirnak tsa in keimah hen ti ah niim miau nang sing. Sinapikhaw ka ning
         pin a lengtupa heh keima tah in mak sawn pittseih in, ama kedawl vong sak tu riang
         taak ngawl sing. Ama’n Raula Thiangrim le mei ah niim tu nang si.
         12 A tsaangzapnak khawtsong vong atsia, a tsaang puum kheh zap tu si. A tsaang tsang
         te kheh beem sungah thun tu in, a vai te kheh a mit thei ngawl mei sungah sang tu
         si," ti’n ti si.
         13 Tsimi phangin Jesuh ah kheh Jordan run ah Johan niim tuh in Galilee pin leng si.
         14 Johan in amah kheh kham tum in, "Keimah sawn heh nangma niim tuh sipelh in, ka nenah
         leng si tsim maw?" ti’n ti si.
         15 Sinapikhaw Jesuh in amah kheh o atsia, "Diktsangnak tehem kim tiar kei kul manin,
         tuhen vang ka relnak bangin puah in," ti’n ti atsia, Johan ah khen awi si.
         16 Jesuh ah kheh niimnak pe atsia, ti sung pin a suak tsang in, pan in, ama tsa in van
         te kheh hong atsia, khuro bangin le khawlip bangin a vumah Pathian Raula a tolhsuk
         kheh Johan in mu si.
         17 Makhat in van pin aw pakhat leng atsia, "Mepa heh ka it pittseihnak ka Tsapa si.
         Ama vumah ang ngai sing," ti’n ti si.

1 Jesuh ah kheh diabol sualroih tuh in Raula in hampalak ah huai si.
         2 Ni sawmli le zan sawmli sung lai a tsang zawh in, a rikaam si.
         3 Tsimi phangin sualroihtu khen amah zuan atsia, "Pathian Tsapa na silekhaw, me lungto
         te heh sang in a tsang tuh in thupe in," ti’n ti si.
         4 Sinapikhaw Jesuh in o atsia, "’Minung heh sang bek in nung tuh si ngawl in, Pathian
         kam pin a suak thu tehem thawmin nung si sawn si,’ ti’n ngan si," ti’n ti si.
         5 Tsimi zawh in diabol in Jesuh ah kheh khawpi thiangrim sungah huai in, temple khumlu
         ah koih si.
         6 Diabol in Jesuh ah kheh, "Pathian Tsapa na si lekhaw, sawnsuk in, ’Nangma thu ah
         ama vanvummi te kheh thupe akhaw,’ tsin, ’Na kawng te kheh lung a khawk tuh ngawl
         in, amahni’n a kut in tsawi tu na si,’ ti’n ngannak om si," ti’n ti si.
         7 Jesuh in, "Tihen ngannak om meek lai si, ’BAWIPA na Pathian kheh tsul mah nen,’"
         ti’n ti si.
         8 Tsin, diabol in Jesuh ah kheh mual saangpi vumah huai atsia, leivum uknak tehem le
         a tsungnungnak te kheh muh si.
         9 Diabol in Jesuh ah kheh, "Bok in keimah na be lekhaw, me thil tehem heh na peberh
         tu sing," ti’n ti si.
         10 Tsimi phangin Jesuh in amah kheh, "Satan, ka nen pin daan in. Heitasim tiphangin,
         ’BAWIPA na Pathian be la, ama na bek per in,’ ti’n ngan si," ti’n ti si.
         11 Tsimi phangin diabol in amah kheh zam si. Tsin, ngai in, vanvummi te leng atsia,
         amah kheh tuamlawm si.
         12 Jesuh in Johan ah kheh thawng tohnak a si lam a za phangin, Galilee ah zuan si.
         13 Nazareth khaw kheh zam atsia, Kapernaum khaw ah om si. Kapernaum khaw heh Zebulun
         le Naphtali te rama tipi kung ah om si.
         14 Tsimi heh profet Isaiah rel hamnak a kimnak tuh in si.
         15 Profet in, "Zebulun te ram le Naphtali te ram, Jordan run ral, tipi zin ah om, Gential
         te Galilee,
         16 Thimnak sungah a to te’n vaarnak mak mu si; thihnak ram le lim nuai ah a to te vumah
         Vaar si lei," ti’n rel si.
         17 Tsimi pin pan Jesuh in, "Vanvum uknak a nong ongla manin, nang sual te sir un," ti’n
         zirh atsia, rel pan si.
         18 Jesuh ah kheh Galilee Tipi kung ah a hawh tseih lai in, unau panih Piter ti’n konak
         Simon ah le a nau Andrew te kheh mu si. Amahni heh ngalentu te a si manin sur kheh
         tipi sungah seh kawm tseih si. Heitasim tiphangin amahni heh ngalentu te si.
         19 Jesuh in amahni kheh, "Ka lun un; minung te lentu tuh in nang puah tu sing," ti’n
         ti si.
         20 Makhat in amahni’n a sur te kheh zam atsia, amah lun kawm nom si.
         21 Tsimi mun pin hawh lehleu atsia, unau panih Zebedee tsapa Jeim ah le a nau Johan
         ah kheh amahni pa Zebedee ah thaw khawm sungah sur a tholh dang tseih laitum kheh
         mu in ko si.
         22 Makhat in amahni’n a khawm le a pa kheh zam atsia, amah kheh lun kawm nom si.
         23 Jesuh ah kheh Galilee peng sung hem ah hawh in, amahni sinakok te ah uknak thuthang
         pha zirh in, mipi laka minaa tehem le natnak hintsang te kheh dam tiarberh si.
         24 Tsimi phangin ama ming kheh Syria ram sung hem ah thang si. Amahni’n natnak hintsang
         a vei minaa tehem le nat roh tehem, khawvanga zingnak te, thihkah vei te le zenat
         vei te kheh ama nenah phurh dang in, ama’n dam tiarberh si.
         25 Galilee, Dekapolis, Jerusalem, Judea peng le Jordan run ral pina mihonpi te ’n amah
         lun dang si.

1 Jesuh in mihonpi te mu atsia, mual vumah kai si. A to phangin a ningluntu te in ama
         nenah hawh dang si.
         2 Tsin, a kampau atsia, amahni kheh thu zirh pan si. Ti bang hen ti si:
         3 "Raula lam ah minawm te heh mi ang te si; heitasim tiphangin vanvum uknak heh amahni
         si.
         4 Lungse khawngai te heh mi ang te si; heitasim tiphangin neeknak si tulai si.
         5 Lungnem te heh mi ang te si; heitasim tiphangin leilung ro luah tulai si.
         6 Diktsangnak kheh rikaam dangrum bangin a haaltu te heh mi ang te si; heitasim tiphangin
         kham tulai si.
         7 Mi a nge ihhar t hei te heh mi ang te si; heitasim tiphangin ngeihharnak ngah tulai
         si.
         8 Thinlung a thiangrim te heh mi ang te si; heitasim tiphangin Pathian mu tulai si.
         9 Remreltu te heh mi ang te si; heitasim tiphangin Pathian tsa te ti’n konak si tulai
         si.
         10 Diktsangnak manin erhnak a tuartu te heh mi ang te si; heitasim tiphangin vanvum
         uknak heh amahni si.
         11 "Keima manin zohsuamnak le erhnak nang si phangin, le dik ngawl ngai in awn sesuak
         tehem thaw in a relse phangin, mi ang te si utsi.
         12 Vanvuma nang lawhman heh a mak leita manin, ang ngai in le sah tihtak in sah un.
         Heitasim tiphangin nang masuana profet te kheh amahni’n erh awng ongla si.
         13 "Nangmahni heh leilung tsa tsi si utsi. Tsi heh a alnak a pai a si lekhaw, kawtibang
         in al leh tiar theihnung tu sim? Nempinak heimah a nei leh ngawlla manin, minung te
         pal tuh in vawr tuh phang si tu si.
         14 "Nangmahni heh leivum vaarnak si si utsi. Mual vumah tohnak khaw kheh thup theihnung
         ngawl si.
         15 Tumah in meiinn vaar atsia kho khuh ngawl si. Tsimi tahin meiinn tohnak ah toh in,
         inn sungah a om minung tehem vaarnak pe si.
         16 Nang naper pha kheh mi te’n a mu tuh in nang vaarnak kheh mi mai ah vaar un. Tsin,
         mi te’n vana nang Pa kheh ultung tu si.
         17 "Daan thu le Profet te thu siatsuah tu in a leng ka ring mah na un. Me te heh siatsuah
         tu in leng si ngawl in, kim tiar tu in leng si sawn sing.
         18 Thungai ngai in nang rel sing; van le lei a pai thong ma hem, Daan sunga lai khetnak
         pakhatno le a koh ber pakhatno sikhen a vaseng a kimsek ma hem pai thong himhim tu
         ngawl si.
         19 Tutu sikhen thukhaam sunga thukhaam hei ngawl ber pakhatno heek atsia, mi te khen
         tsimi bangin heek tu in a zirhtu heh vanvum uknak ah a hei ngawl ber tinak si tu si.
         Sinapikhaw thukhaam te bangin puah atsia, tsimi bangin puah tu in mi te a zirhtu heh
         vanvum uknak ah mi mak ber tinak si tu si.
         20 Nang diktsangnak heh Farasi te le Daan zirhtu te tah in nang diktsang sawn pittseih
         ngawl a si lekhaw, vanvum uknak sungah lut thei himhim tu ngawl si utsi.
         21 "’Tualreek mah; tutu sikhen tualreektu heh thukhennak tuar tu si,’ ti’n tanglaia
         minung te nenah relnak kheh za ongla si utsi.
         22 Sinapikhaw, tutu sikhen a maan heimah om ngawl sipelh in, a unaupi vumah thinrawtu
         heh thukhenak tuar tu si, ti’n nang rel sing. Tutu sikhen a unaupi kheh, ’Mi hei ngawl,’
         ti’n a titu heh Sanhedrin ah tangtaih tuh si. Tutu sikhen a unaupi kheh, ’Mi taw!’
         ti’n a titu heh hell mei sungah sangnak si tu si.
         23 "Tsimi manin bawlnak dawndel ah na lehsawng na keng phangin, na unaupi in na vumah
         thin hehnungnak a nei lam na thei lekhaw,
         24 bawlnak dawndel mai ah na lehsawng tsawh zamla, hong leh ten. Tsin, na unaupi thaw
         rem dun leh masa la, tsimi tselh phangin hawh leh in na lehsawng la pe in.
         25 Nangmah tangtaihtu kheh lampi ah nang si kawm lai in rem dunnak puah nawmnawm in.
         Tsimi a si ngawl lekhaw, nangmah tangtaihtu khen thukhentu kut ah na aap akhaw, thukhentu
         in temple kiltu bawi kut ah len salawn tu in, ama’n thawng na toh tu si.
         26 Thungai ngai in nang rel sing; na kuan tuh quadron tsangkhat tian na kuan tselh ma
         hem, thawng sung pin suak thei himhim tu ngawl si tsi.
         27 "’Zuanzam mah,’ ti’n tanglaia minung te nenah relnak kheh za ongla si utsi.
         28 Sinapikhaw keimah hen, tutu sikhen nupang pakhat kheh irnak thaw a pan a silekhaw,
         amah thaw a thinlung in zuanzam si lei ti’n nang rel sing.
         29 Na taklam mit in nangmah a sual tiar a silekhaw, khailok la vawr sawn in. Heitasim
         tiphangin na pumpuluk in hell sungah sangnak na si tah in, na ruangpum khen pakhat
         a se thong heh nangma tsa in nempi sawn pittseih si.
         30 Tsin, na taklam kut in nangmah a sual tiar a silekhaw, ten la vawr sawn in. Heitasim
         tiphangin na pumpuluk in hell sungah sangnak na si tah in, na ruangpum khen pakhat
         a se thong heh nangma tsa in nempi sawn pittseih si.
         31 "Tsimi bek zo ngawl, ’Tutu sikhen zi a pawtu hen pawnak lai ken sen,’ ti’n ti si.
         32 Sinapikhaw keimah hen, tutu sikhen nu le pa sualnak man siar ngawl, thu dang pakhat
         khat man men in a zi a pawtu heh a zi kheh zuanzam tiar si. Tsin, a pawnak minu a
         huaitu khehkhen zuanzam si ti’n nang rel sing.
         33 " ’A maan ngawl in tsial tsawm mah nen. Sinapikhaw Bawipa nenah na tsial tsawmnak
         kheh kim tiar in,’ ti’n tanglaia minung te nenah relnak kheh za ongla si utsi.
         34 Sinapikhaw keimah hen, tsial tsawm himhim mah nen. Vanvum saal in tsial tsawm mah
         nen. Heitasim tiphangin vanvum heh Pathian tohkheng si.
         35 Leilung saal in tsial tsawm mah nen. Heitasim tiphangin ama kepal si. Jerusalem khaw
         saal in tsial tsawm mah nen. Heitasim tiphangin Kumpibawi mak bera khawpi si.
         36 Nalu saal in khen tsial tsawm mah nen. Heimansim tiphangin na sam zangkhat pohkhen
         par tiar thei ngawl in, hang tiar thei ngawl si tsi.
         37 Sinapikhaw, ’Si si,’ ti’n nang tinak heh, ’Si si,’ ti’n ti reng ula, ’ Si ngawl,’
         ti’n nang tinak heh, ’Si ngawl,’ ti’n ti reng un. Me tah hen a val in nang awnnak
         taak hem heh mi sesuakpa nen pina si.
         38 "’Mit ai in mit, tinak le ha ai in ha,’ tinak kheh za ongla si utsi.
         39 Sinapikhaw keimah hen, mi pha ngawl kheh kham mah na un ti’n nang rel sing. Na taklam
         biang a beng phangin, a hatlam khen dawh rih in.
         40 Mi pakhat khat in nangmah tangtaih nuam in na angki sungta a lesak a si lekhaw, na
         angki puta khen nei tiar rih in.
         41 Mi pakhat khat in pengkhat a la tiarlok a si lekhaw, pengnih tian la ten.
         42 A ngentu kheh pe in. Nangma thil a pu nuamtu kheh kirh mah nen.
         43 " ’Na inn nen kheh it la, na raal kheh haw in,’ ti’n relnak kheh za ongla si utsi.
         44 Sinapikhaw nang rel sing, nang raal te kheh it ula, nangmahni a tsamtu te kheh muitsu
         burh un. Nangmahni a hawtu vumah thilpha puah sak ula, mualpho ngai in nangmahni a
         zohsuamtu te le a erhtu te tsa sawngen sak un.
         45 Tsimi a si lekhaw vana nang Pa tsa te si tu si utsi. Heimansim tiphangin mi sesuak
         te le mipha te vumah ama ni kheh dang tiar in, midik le mi dik ngawl te vumah ruah
         sar tiar si.
         46 Nangmahni a ittu te bek it nang si lekhaw, hei lawhman ngah tu si utsim? Siahkhon
         te pohriang in tsimi bangin puah si ngawl si maw?
         47 Nang unaupi te bek kheh awnkam lumno thaw awnpi nang si lekhaw, midang te tah in
         nang pha sawnnak hei om tu sim? Siahkhon te pohriang tsimi bangin puah si ngawl si
         maw?
         48 Tsimi manin vana nang Pa a nakim bangin, nakim un.

1 "Ngeihharnak thaw minawm te nang bawmnak heh mi te mai ah nang puah tuh ngawl in
         ralring un. Tsimi a si ngawl lekhaw vana nang Pa nen pin lawhman ngah tu ngawl si
         utsi.
         2 Tsimi manin ngeihharnak thaw minawm te nang bawm phangin mi sidat te’n mi te thang
         phatnak a si tuh in, sinakok ah le rawtpi ah a puah bangin nang mai ah ngunrasem tum
         mah na un. Thungai ngai in nang rel sing; amahni’n a lawhman ngah ong si lei.
         3 Sinapikhaw ngeihharnak thaw minawm te nang bawm phangin, nang taklama puahnak kheh
         nang kehlam thei tiar mah na un.
         4 Tsimi bang a si lekhaw ngeihharnak thaw minawm te nang bawmnak kheh a thupno in nang
         puahnak si tu si. Tsin, a thup kuhruk a mu saktu nang Pa in mi hem theih in lawhman
         pe tu nang si.
         5 "Saw nang ngen phangin mi sidat te bangin ngen mah na un. Heitasim tiphangin amahni’n
         mi te mu tuh in sinakok ah le lam kaaksawm ah ding in sawngen kheh sunsak si. Thungai
         ngai in nang rel sing; amahni’n a lawhman ngah ong si lei.
         6 Sinapikhaw nangnihni’n saw nang ngen phangin nang innkhan sungah lut ula, kong nang
         kham tselh phangin, a thup minah om nang Pa nenah ngen un. Tsin, a thup kuhruk a mu
         saktu nang Pa in mi hem theih in lawhman pe tu nang si.
         7 Tsin, saw nang ngen phangin lawkih te sawngen bangin nang ngen baang ngen nok tseih
         mah na un. Amahni’n reipi sawngennak heh ngai sak lawt ruang tu in ring si.
         8 Tsimi manin amahni bangin sawngen mah na un. Heitasim tiphangin nang Pa in nang kinnak
         thil te kheh nang ngen ma in nang thei sak si lei.
         9 Tsimita tibang hen sawngen un: Vana kei Pa, na ming thiangrim tasen.
         10 Na uknak leng tasen. Van ah na deihnak puah a si bangin, leivum ah puah si tasen.
         11 Tuni tsa ei tuh lai kei pe sawh in.
         12 Keimahni vumah sual leibatu te kei zah bangin, kei sualleibat te kei zah deve sawh
         in.
         13 Sualroihnak sungah kei huai mah nala, mi sesuakpa nen pin kei kan in. Uknak le huham
         le tsungnungnak kheh kumkhaw in nangma si reng tasen. Amen.
         14 "Midang te sualnak nang zah a si lekhaw, vana nang Pa in nang sualnak te kheh nang
         zah deve tu si.
         15 Sinapikhaw midang te sualnak nang zah ngawl a si lekhaw, nang Pa khen nang sualnak
         te kheh nang zah deve tu ngawl si.
         16 "Tsimi bek zo ngawl, mi sidat te’n lai a tsang phangin mitmai se ngai in a om bangin,
         lai nang tsang phangin mitmai se ngai in om mah na un. Amahni’n lai a tsang lam kheh
         mi te’n a mu belbel tuh in, amahni mitmai omdaan kheh theek veng si. Thungai ngai
         in nang rel sing; amahni’n a lawhman ngah ong si lei.
         17 Sinapikhaw lai nang tsang phangin nang sam ah sathau pot ula, mai phiah un.
         18 Tsimi a si lekhaw lai nang tsang lam kheh mi te mai ah lang tu ngawl in, nang Pa
         nenah lang tu atsia, a thup kuhruk a mu saktu nang Pa’n mi hem theih in lawhman pe
         tu nang si.
         19 "Ngaan le sarkaia siatsuah theinak le ruko te’n a phul theihnung min leivum ah nangmahni
         tsa ro khawl mah na un.
         20 Tsimi tah in ngaan le sarkaia siatsuah theihnung ngawl le ruko te’n a phul thei ngawl
         min van ah ro khawl sawn un.
         21 Heimansim tiphangin nang ro om minah nang thinlung khen om deve tu si.
         22 "Ruangpuma meiinn heh mit si. Tsimi manin na mit a pha a si lekhaw, na ruang pumpuluk
         in vaarnak dim tu si.
         23 Sinapikhaw na mit a sesuak a si lekhaw, na ruang pumpuluk in thimnak dim tu si. Tsimi
         manin nangma sunga vaarnak kheh thimnak a si lekhaw, tsimi kheh kawzah amak thimnak
         si tu sim!
         24 "Tumah in bawi paniha na kheh per kop thei ngawl si. Pakhat kheh haw tu atsia, a
         khatta sawn kheh it tu si. A si ngawl lekhaw pakhat vumah muangtaak si tu in, a khatta
         sawn kheh heinam tu ngawl si. Nangnihni’n Pathian na le peisa na kheh per kop thei
         ngawl si utsi.
         25 "Tsimi manin nang rel sing; hei ka ei tuh, hei ka in tuh ti’n nang nungnak tuh in
         thintsawl tseih mah na un. Tsin, nang ruangpum tsa in, hei ka sil tuh ti’n khen thintsawl
         mah na un. Lai eih tah in nungnak heh thupi sawn ngawl si maw? Vansilh tah in ruangpum
         heh thupi sawn ngawl si maw?
         26 Vana vano te kheh pan un. Amahni’n laitsi pawi ngawl in, khawl ngawl atsia, beem
         sungah khen pam ngawl si. Sinapikhaw vana nang Pa in amahni kheh tsawm si. Amahni
         tah in nangmahni heh manpha sawn ngawl si utsim maw?
         27 Nang thintsawl manin nang ruang kheh dongkhatno a khan thei om utsim maw?
         28 "Hei manin nang vansilh tsa in thintsawl tseih si utsim? Hampalaka lily khang dan
         kheh ruat un. Lo bung ngawl in nim khen zom ngawl si.
         29 Sinapikhaw nang rel sing, Solomon ah riang kheh a tsungnungnak tehem in a langal
         phangin me lily par pakhatno riang bang lai ngawl si.
         30 Pathian in tuni in po atsia, thaizing in mei sungah sang men tuh hampalaka hampa
         te riang langal a si lekhaw, nangnihni umnak dawm te, Pathian in nang langal leilei
         ol ngawl si maw?
         31 "Tsimi manin thintsawl in, ’Hei ka ei tuh?’ ti’n maw, ’Hei ka in tuh?’ ti’n maw,
         ’Hei ka sil tuh?’ ti’n ti mah na un.
         32 Me thil tehem heh Gential te’n zei veng si. Vana nang Pa’n me thil tehem heh nang
         kin lam thei reng si.
         33 Tsimi tah in Pathian uknak le a diktsangnak kheh zei masa ula, me thil tehem heh
         nang pe beet tu si.
         34 Tsimi manin thaizing tsa in thintsawl mah na un. Thaizing hen ama thil te vumah thintsawl
         tsawm sawn tasen. Nikhat tsa harnak heh tsimi ni tsa a khawthu si.

1 "Thukhen mah nen. Thukhen nak si tu ngawl si tsi.
         2 Mi te thu na khen bangin thukhennak si tu si tsi. Tehnak nang mangnak bangin tehnak
         si leh tu si utsi.
         3 Nangma mit sungah thingpeek a om lam zong ruat tsawm ngawl in, hei manin na unaupi
         mita borh kheh pansak si tsim?
         4 Na mit sungah thingpeek a om thahlam reng in na unaupi kheh, ’Na mit sunga borh na
         khaisak ang,’ ti’n kawti ti thei si tsim?
         5 Mi sidat! Na mit sunga thingpeek tsawh khai masa la, na unaupi mit sunga mit borh
         kheh khaisak tu in tsiang ngai in mu thei tu si tsi.
         6 "Thil thiangrim kheh uitso pe mah na un. Tsin, vok mai ah nang keplung seh mah na
         un. Tsimi bangin nang ti a si lekhaw amahni’n tsilnek akhaw her in nang pet tu si.
         7 "Ngen un, nang pe tu si. Zei un, tawk tu si utsi. Khawng un, kong nang hon tu si.
         8 Heitasim tiphangin a ngentu tehem in ngah atsia, a zeitu in tawk in, a khawngtu kheh
         kong honnak si tu si.
         9 "Nangmahni lak pin a tsapa in sang a ngennak heh tu in lungto pe tu sim?
         10 A si ngawl lekhaw nga a ngennak heh tu in rul pe tu sim?
         11 Nangnihni’n mi sesuak te nang si thahlam in nang tsa te thilpha pe tuh nang thei
         a si lekhaw, vana nang Pa in ama nenah a ngentu te kheh thilpha pe leilei ol ngawl
         si maw!
         12 Tsimi manin nangma vumah mi te’n puah tu in na deihnak tehem, mi te vumah puah deve
         in. Meheh daan le Profet te ngannak tehem a khomnak si.
         13 "Kawka tsiik ah lut un. Heitasim tiphangin kawka vang heh a zin kaupi si atsia, senak
         ah huai si. Tsin, a hawhtu khen mi tampi si.
         14 Nungnak ah a huaitu kawka heh a tsikno si in, a zin tawn khen a har ngai si. Tsin,
         a tawntu khen mi dawmno si.
         15 "Profet dik ngawl te kheh ralring un. Amahni heh nangmahni nenah tuu mul puan sil
         in leng atsia, a sunglam heh ne rihse bang si.
         16 Amahni kheh a rah pan in thei thei tu si utsi. Mi te’n lingkuang ah tsapit rah thawi
         kel si maw? A si ngawl lekhaw tu in huaikuang ah thei rah thawi kel sim?
         17 Tsimi bangin thingkuang pha tehem in rah pha rah atsia, thingkuang nget in rah sesuak
         rah si.
         18 Thingkuang pha hen rah pha ngawl rah thei ngawl in, thingkuang nget hen rah pha rah
         thei ngawl si.
         19 Rah pha a rah ngawl thingkuang tehem vung tu atsia, mei sungah sang tu si.
         20 Tsimi manin amahni kheh a rah pan in thei tu si utsi.
         21 " ’Bawipa, Bawipa,’ ti’n a titu tehem vanvum uknak ah lut tu tinak si ngawl in, vana
         ei Pa deihnak a puahtu tehem lut tu si sawn si.
         22 Tsimi ni in keima nenah mi tampi te’n, ’ Bawipa, Bawipa, na ming in thuphuang si
         ung, nangma ming in khawvang te nawt si ung, nangma ming in thil khumnung tampi puah
         si ung, thei leh ngawlla si tsi maw?’ ti’n ti tu ka si.
         23 Tsimi phangin amahni kheh, ’Nang thei awngkel ngawl sing. Nangnihni tsan nei ngawl
         in a nung te, ka nen pin kiang un’ ti’n ti tu sing.
         24 "Tsimi manin tutu sikhen me thu ka relnak te za atsia, a puahtu te heh lungpi vumah
         inn satu mitsimpa thaw santeh tu sing.
         25 Ruah sar in ti lian atsia, khawtawng in tsimi inn kheh seu neknek pelh in, lungpi
         vumah sanak a si manin du ngawl si.
         26 "Tutu sikhen me thu ka relnak heh za reng pelh in, a puah ngawltu te heh pil vumah
         inn a satu mitawpa thaw santeh tu sing.
         27 Ruah sar in ti lian atsia, khawtawng in tsimi inn kheh a seu neknek phangin du si.
         Tsimi a du kheh roh taktak si." ti’n ti si.
         28 Tsin, tibang hen thiltsang si; Jesuh in me thu te heh a rel tselh phangin, a thu
         zirhnak heh mipi te’n khum tihtak in khum dang si.
         29 Heitasim tiphangin Daan zirhtu te bangin zirh ngawl in, thuneitu pakhat bangin zirh
         si.

1 Jesuh ah kheh mual vum pin a hawhsuk leh phangin, mihonpi te’n amah lun dang si.
         2 Pan in, miphar pakhat in amah zuan in be atsia, "Bawipa, na nuam a si lekhaw damthiang
         tiar thei ka si tsi," ti’n ti si.
         3 Tsimi phangin Jesuh in a kut suah atsia, amah kheh tong in, "Dam tiar nuam sing;
         damthiang in," ti’n ti si. Tsimi tsang in a pharnat kheh damthiang nom si.
         4 Tsimi phangin Jesuh in amah kheh, ’Thei ten, tumah rel mah nen. Hawh ta la suang
         te nenah muh tsawm ten. Tsin, amahni tsa tetti a si tuh in Mawsi thukhaam bangin bawlnak
         lehsawng pe ten," ti’n rel si.
         5 Jesuh ah kheh Kapernaum khaw sungah a lut phangin, raalkap zakhat uktu raalbawipa
         khen ama nenah hawh in kun si.
         6 "Bawipa, ka omlawh heh zenat vei in inn ah zau reng si. A nat heh roh ngai in vei
         si," ti’n ti si.
         7 Tsimi phangin Jesuh in amah kheh, "Hawh angkhaw dam tiar tu sing," ti’n ti si.
         8 Tsimi phangin raalkap zakhat uktu raalbawipa khen o atsia, "Bawipa, ka inn ah na
         lut tu ngai heh taak ngawl sing. Awnkamkhat bek leh men la, ka omlawh kheh dam tu
         si.
         9 Heitasim tiphangin keimah khen heh thuneinak nuai ah om in, ka kut nuai ah raalkap
         te nei sing. Me raalkap pakhat heh, ’Hawh ten’ ka ti phangin hawh si. Tsin, a dang
         pakhat heh, ’Nai ah hawh in,’ ka ti phangin hawh si. Tsin, ka omlawh pakhat kheh,
         ’Meheh puah in,’ ti’n ka ti phangin puah si," ti’n ti si.
         10 Meheh Jesuh in a za phangin khum ngai atsia, amah luntu te kheh, "Thungai ngai in
         nang rel sing, Israel te lak ah riang in me bang umnak mak heh tawk ngawl sing.
         11 Nang rel sing, ni suaknak lam pin le nidanak lam pin mi tampi te leng tu atsia, Abraham
         ah le Isak ah le Jakob ah si vanvum uknak ah to dang tu si.
         12 Sinapikhaw uknaka tsa te heh pulam khawthim sungah vawrnak si tu si. Amahni kheh
         tsimi munah kap kuaikuai in hariat tuihtuih tu si," ti’n ti si.
         13 Tsimi phangin Jesuh in raalkap zakhat uktu raalbawipa kheh, "Hong talen; na umnak
         bangin nangma tsa in puahsaknak si tasen," ti’n ti si. Tsimi hun rori in a omlawh
         kheh dam si.
         14 Jesuh ah kheh Piter inn ah a leng phangin, Piter zi nu kheh a natdun zau reng tawk
         si.
         15 Tsin, Jesuh in a kut tongsak atsia, a natdun kheh dam si. Tsimi phangin amah kheh
         tho atsia, amahni tsa tuh in lai eih puahsak si.
         16 Simlam phangin mi te’n khawvanga zingnak tampi te kheh ama nenah huai dang si. A
         awnkam in raula te kheh nawt atsia, minaa tehem dam tiarberh si.
         17 Tsimi heh profet Isaiah awnnak a kimnak tuh in si. Isaiah in, "Ama’n kei tha nei
         ngawlnak te lesak atsia, kei natnak tehem phursak si," ti’n ti si.
         18 Jesuh in ama kawnvel ah mihonpi a mu phangin, tipi hatlam ral ah hawh tu in a ningluntu
         te kheh thupe si.
         19 Tsimi phangin Daan zirhtu pakhat kheh a nenah hawh in, "Sayapa, na hawh min hem ah
         na lun tu sing," ti’n ti si.
         20 Jesuh in amah kheh, "Ne te’n kaw nei in, vana vano te’n bu nei si. Sinapikhaw Mi
         Tsapa hen lu nga min tuh nei ngawl si," ti’n ti si.
         21 Tsin, a ningluntu midang pakhat in amah kheh, "Bawipa, ei pa’h vi masa rih tu sing,"
         ti’n ti si.
         22 Sinapikhaw Jesuh in amah kheh, "Ka lun in, mithi te’n amahni mithi te kheh vi tasen,"
         ti’n ti si.
         23 Jesuh ah kheh khawm a to phangin, a ningluntu te’n amah lun dang si.
         24 Makhat in tipi vumah huihse mak a leng manin, khawm kheh tilet in khuh si. Sinapikhaw
         Jesuh ah heh eihmu si.
         25 Tsimi phangin a ningluntu te’n a nenah hawh in amah kheh phong dang atsia, "Bawipa,
         kei san in; kei ralberh tu si ongla si," ti’n ti dang si.
         26 Sinapikhaw Jesuh in amahni kheh, "Nangnihni umnak dawm te, heita thinphu si utsim?"
         ti’n ti si. Tsin, tho atsia, huih le tipi kheh hau in, dapliang si.
         27 Ningluntu te khen khum ngai dang in, "Mepa heh kawtibang minung sim? Huih te le tipi
         riang in ama thu ngai si," ti’n ti dang si.
         28 Tipi hatlam ral Gadara ram ah a leng phangin, khawvanga zingnak mi panih in amah
         kheh muak kawm si. Amahni kheh ngawr pin suak si atsia, rihse ngaingai si. Tsimi manin
         tsimi zin kheh tumah in tawn ngam ngawl si.
         29 Makhat in amahni’n au atsia, "Jesuh, nang Pathian Tsapa, nangmah thaw hei puah tuh
         nei si ung im? A hunkim ma keimahni erh tu in nai ah leng si tsim maw?" ti’n ti kawm
         si.
         30 Amahni nen pin khawla thah ah vok hon leida dang om si.
         31 Tsimita khawvang te’n amah kheh kun in, "Keimahni heh nawt tu na si lekhaw, vok te
         sungah kei dum siang in," ti’n ti si.
         32 Tsimi phangin ama’n, "Hawh ta la un," ti’n ti si. Tsimi manin amahni’n suak atsia,
         vok hon sungah dum dang si. Makhat in vok hon tehem kheh liang pin tipi sungah dawk
         dang in, ti sungah thi dangberh si.
         33 Vokkhal te kheh dan in, khawvanga zingnak te vumah thiltsang le heizongza kheh khaw
         sungah rel dang si.
         34 Pan un, Jesuh ah tawk tu in a khawseen in hawh dang si. A mu dang phangin amahni
         ram sung pin suak tu in kun dang si.

1 Jesuh ah kheh khawm to in tipi ten atsia, a khaw ah hawh si.
         2 Ngai in, amahni’n zenat veipa kheh a zaunak ah a zau pah reng in ama nenah phurh
         dang si. Jesuh in amahni umnak kheh mu in, "Tsapa, muiliim thangvar in om in; na sualnak
         te zahnak si ongla si tsi," ti’n ti si.
         3 Daan zirhtu pawlkhat te’n, "Mepa hen Pathian relse si," ti’n amahni’n rel dang tseih
         si.
         4 Sinapikhaw Jesuh in amahni ruatnak kheh thei atsia, "Heita a sesuak heh nang thinlung
         sungah ruat si utsim?
         5 ’Na sual te zahnak si ongla si tsi,’ ti le ’Thola hawh in,’ ti heh hei rel beih sawn
         tu sim?
         6 Sinapikhaw Mi Tsapa hen leivum ah sual zah theinak thu a nei lam nang thei tuh in
         si," tsin, Jesuh in zenat veipa kheh, "Tho in, na zauphah zialla inn ah hong talen,"
         ti’n ti si.
         7 Tsin, ama’n tho atsia, inn ah hongper si.
         8 Mihonpi te’n meheh a mu phangin khum ngai dang in, minung nenah tibang huham a petu
         Pathian kheh thangphat dang si.
         9 Jesuh ah kheh tsimi mun pin hawh per atsia, Mahte ah kheh siahkhon zung ah a to reng
         mu si. Jesuh in, "Ka lun in," ti’n ti atsia, ama’n tho in lun nom si.
         10 Tsin, tibang hen thiltsang si, Jesuh ah kheh inn sungah laikuang a kil lai in, pan
         in, siahkhon te le misual tampi te kheh Jesuh le a ningluntu te thaw laikuang kil
         in to dang si.
         11 Tsimi kheh Farasi te’n a mu phangin ningluntu te kheh, "Heita nang Sayapa hen siahkhon
         te le misual te heh laikuang kilpi sim?" ti’n ti si.
         12 Jesuh in a za phangin amahni kheh, "Midam te’n sibawi kintsak ngawl in, minaa te
         bek in kintsak si.
         13 ’Bawlnak tah in ngeihharnak ngeet sawn sing,’ tinaka sullelam heh hawh ta ula zir
         ta un. Midik te ko tu in leng si ngawl in, misual te’n a sual te sir leh tuh in leng
         si sawn sing," ti’n ti si.
         14 Johan ningluntu te’n ama nenah hawh atsia, "Keimahni le Farasi te’n laitsang veng
         sipelh in, heita na ningluntu te’n laitsang ngawl sim?" ti’n ti si.
         15 Jesuh in, "Mohuaipa rualpi te’n mohuaipa thaw a om dang lai in lungse thei tu si
         maw? Sinapikhaw mohuaipa kheh amahni nen pin a le hun kim tu in, tsimi phangin amahni’n
         laitsang leh tulai si.
         16 Tumah in puan lun bal kheh puan ther thaw in belh kel ngawl si. Tsimi bangin a belh
         a si lekhaw, puan ther khen puan lun kheh nukreih akhaw, a bal vang leilei tu si.
         17 Tsin, mi te’n tsapit zu ther kheh savun num lun sungah thun kel ngawl si. A thun
         a si lekhaw savun num kheh keh tu atsia, tsapit zu ther kheh baw thong tu in, savun
         num kheh se thong tu si. Tsimi tah in tsapit zu ther kheh savun num ther sungah thun
         tuh si. Tsin, a panih in him tu si," ti’n amahni kheh ti si.
         18 Me thu te heh amahni a rel tseih laitum in, pan in, uktu pakhat in ama nenah hawh
         atsia, amah kheh be in, "Ka tsanu heh a thi tsang si. Sinapikhaw hawh in ama vumah
         na kut na suan a si lekhaw, nung tu si," ti’n ti si.
         19 Tsimi manin Jesuh in tho atsia, amah kheh lun nom si. Ningluntu te khen lun deve
         si.
         20 Pan in kum leinih sung thizungnat vei minu in ama ning ah hawh atsia, a angki tsepno
         kheh tong si.
         21 Heitasim tiphangin ama’n, "A angki tong lengkhaw dam tsiangsek tu sing," ti’n a thin
         sung in ti tsawm si.
         22 Jesuh in her atsia amah kheh a mu phangin, "Ka tsanu, thinnuam ngaino in om in. Na
         umnak in dam tiar na si lei," ti’n ti si. Tsimi hun rori in minu kheh dam tsiangsek
         nom si.
         23 Tsin, Jesuh ah kheh uktupa inn sungah a lut phangin, piru tumtu te le mi tampi te
         mithi kah rung bengbung kheh mu si.
         24 Tsin, amahni kheh, "Suakberh un; nupang nu heh a thi si ngawl in, a eihmu si," ti’n
         ti si. Amahni’n Jesuh ah kheh nihtsip ngai in nihsan dang si.
         25 Jesuh in mipi te kheh a suak tiar tselh phangin dum atsia, naupang nu kheh a kut
         pin len si. Tsimi phangin naupang nu kheh tho si.
         26 Tsin, me thu heh tsimi ram sung hem ah thang si.
         27 Jesuh ah kheh tsimi mun pin a kiang phangin, mittsaw panih te’n amah kheh lun atsia,
         "David Tsapa, kei ngeihhar sawh in," ti’n au kawm si.
         28 Inn sungah a lut phangin, mittsaw panih te’n amah kheh lun si. Tsimi phangin Jesuh
         in, "Meheh puah thei tu in ka um utsim maw?" ti’n amahni kheh ti si. Amahni’n, "Bawipa,
         um si ung," ti’n ti kawm si.
         29 Jesuh in amahni mit kheh zen sak atsia, "Nang umnak bangin nangmahni vumah kim tasen,"
         ti’n ti si.
         30 Tsimi phangin amahni kheh khawmu si. Tsin, Jesuh in, "Tumah thei tiar mah na un,"
         ti’n amahni kheh tiam si.
         31 Sinapikhaw amahni’n hawh atsia, Jesuh thu kheh tsimi ram sung hem ah zalh si.
         32 A pusuak lai in, pan in, mi te’n khawvanga zingnak awn thei ngawlpa kheh ama nenah
         huai dang si.
         33 Jesuh in khawvang kheh a nawt sak phangin amah kheh awn thei si. Mipi te’n khumngai
         dang in, "Me bang heh Israel te lak ah mu awngkel lai ngawl si sing," ti’n ti dang
         si.
         34 Sinapikhaw Farasi te’n, "Khaw vang te uktu thawmin khawvang te nawt si," ti’n ti
         si.
         35 Jesuh ah kheh khawpi tehem le khaw tenau tehem ah hawh in amahni sinakok ah thu zirh
         atsia, vanvum uknak thuthang pha rel in, mipi te laka minaa tehem le natnak a vei
         tehem dam tiar si.
         36 Sinapikhaw mipi te a mu phangin, amahni kheh ngeihhar ngun si. Heitasim tiphangin
         amahni kheh tuukhaltu nei ngawl tuu te bangin thinnau ngai in vaisep dang si.
         37 Tsimi phangin a ningluntu te kheh, "Lai khawl tuh heh tampi miau si. Sinapikhaw lai
         khawltu te heh dawmno phang si.
         38 Tsimi manin lai khawl tuh neitu Bawipa nenah ama lo sungah lai khawltu te a leh theinak
         tuh in sawngen un," ti’n ti si.

1 Jesuh in ningluntu leinih te kheh ama nenah ko atsia, raula thiang ngawl te a nawt
         theinak tuh in le dam ngawlnak hintsang tehem le natnak hintsang tehem dam tiar theinak
         thuneinak pe si.
         2 Me heh lehnak leinih te ming si: Pakhatnak heh Piter ti’n ponnak Simon ah le a nau
         Andrew ah, Zebedee tsapa Jeim ah le a nau Johan ah,
         3 Philip ah le Bartholomew ah, Thomas ah le siahkhonpa Mahte ah, Alphaeus tsapa Jeim
         ah le Thaddaeus tinak Lebbaeus ah,
         4 Kanaan khawte Simon ah le amah zuartu Judas Iscariot ah si.
         5 Me leinih te heh Jesuh in leh atsia, "Gential te lampi ah hawh mah na ula, Samaria
         te khawpi ah khen lut mah na un.
         6 Sinapikhaw Israel innsang tuu pai te nenah hawh ta un.
         7 Tsin, hawh ta ula, ’Vanvum uknak nong ong si lei,’ ti’n zirh in rel ta un.
         8 Minaa te dam tiar ta ula, miphar te damthiang tiar atsia, mithi te tho tiar in, khawvang
         te nawt ta un. A thawn thong in nang ngahnak heh a thawnthong in pe un.
         9 Nang tangka dip sungah sui a sikhen, ngun tangka a sikhen, dar tangka a sikhen ha
         mah na un.
         10 Nang khualvak min ah tawngphu a sikhen, angki panih a sikhen, kedawl a sikhen, thingkhawh
         a sikhen keng mah na un. Heitasim tiphangin napertu heh lai a ei vo si.
         11 "Khawpi ah maw khaw tenau ah maw nang lut tu phangin nang zindungnak tuh a taak min
         kheh phatakno in dong kan ula, nang suak leh tian tsaam reng ta un.
         12 Inn sungah nang dum phangin innteek te kheh nukset un.
         13 Tsimi inn kheh zindungnak taak a si lekhaw, thinnuamnak thupha nang penak kheh amahni
         vumah leng tasen. Zindungnak a taak ngawl a si lekhaw, thinnuamnak thupha nang penak
         kheh nangmahni nenah lehleh tasen.
         14 Tutu sikhen nangmahni zindung siang ngawl in, nang thureelnak khen a ngai nuam ngawltu
         heh tsimi inn maw khawpi maw pin nang suak phangin nang khawborh thin ta un.
         15 Thungai ngai in nang rel sing; thukhen ni in Sodom le Gomorrah khaw te tah in tsimi
         khawpi kheh roh ngai in tuar sawn tu si ti’n ti si.
         16 "Ngai un, ne hon lak ah a om tuu bangin nang leh sing. Tsimi manin rul bangin tsim
         ula, khuro bangin nunnem un.
         17 Minung te lak ah tsimkom ta un. Heitasim tiphangin nangmahni heh Sanhedrin te ah
         aap tu in, amahni sinakok te pin ling thiatnak rihual thaw vaat tu nang si.
         18 Tsin, amahni mai ah le Gential te mai ah tetti si tu in keima manin mangki te le
         kumpibawi te mai ah zuar tu nang si.
         19 Sinapikhaw nangmahni a aap phangin kawti bangin awn tu in, hei awn tu, ti ruat in
         thintsawl ham tseih mah na un. Tsimi hun in nang awn tuh kheh rel tu nang si.
         20 Heitasim tiphangin a awntu heh nangmahni si ngawl in, nangmahni sungah a awntu heh
         nang Pa-a Raula si sawn si.
         21 "Tsin, reek tuh in unau le unau zuar dun tu in, pa in a tsa zuar tu atsia, tsa te’n
         nu le pa te do tu in, reek tiar tu si.
         22 Keima ming manin mi tehem in haw tu nang si. Sinapikhaw a tawp tian a tuarzotu heh
         sannak si tu si.
         23 Me khawpi ah hen nangmahni a erh a si lekhaw, khaw dang ah dan ta un. Thungai ngai
         in nang rel sing; Mi Tsapa a leng ma in, Israel te khawpi hem palberh rih tu ngawl
         si utsi.
         24 "Ningluntu heh a saya vumah om ngawl in, sel khen heh a bawipa vumah om ngawl si.
         25 Ningluntu heh a saya bang si atsia, sel heh a bawipa bang a si heh tawk si lei. Innteekpa
         rori heh, Beelzebub ti’n ati a si lekhaw, ama innkawpi te kheh ti leilei ol ngawl
         si maw!
         26 Tsimi manin amahni kheh kih himhim mah na un. Phuang tuh ngawl in khuhnak heimah
         om ngawl in, thei tuh ngawl thupnak heimah om ngawl si.
         27 "Khawthim sungah nangmah ni ka relnak heh khawvar sungah rel ta un. Nang beng in
         nang zanak heh innkhum vum pin phuang ta un.
         28 Ruangpum reek thei pelh in nunnak a reek thei ngawl te kheh kih mah na ta un. Tsimi
         tah in ruangpum le nunnak hell ah a siatsuah theitupa kheh kih sawn un.
         29 Tsongthawi panih kheh darsen tangka tsangkhat in zuar si ngawl si maw? Pa deihnak
         peh ngawl in me tsongthawi te lak pin pakhat pohkhen lei ah tser thong ngawl si.
         30 Nang lu-a sam tehem kheh siar sakberh si.
         31 Nangmahni heh tsongthawi tampi tah in mannei sawn nang si manin, heimah kih mah na
         un.
         32 "Tsimi manin tutu sikhen mi mai ah keimah a phuangtu heh vana ei Pa mai ah keimah
         khen amah kheh phuang deve tu sing.
         33 Sinapikhaw tutu sikhen mi mai ah keimah a eltu heh vana ei Pa mai ah keimah khen
         amah kheh el deve tu sing.
         34 "Leilung vumah thinnuamnak phurh tu in a leng ka ring mah na un. Remnak phurh tu
         in leng si ngawl in, vangsang phurh tu in leng si sawn sing.
         35 Ka lengnak maan heh, ’mi pakhat kheh a pa do tiar tu in, tsanu kheh a nu do tiar
         tu in le a mo kheh a pasela nu do tiar tu in,’ le,
         36 ’mi pakhata raal heh ama innkawpi si tu si.’
         37 Keimah tah in a pa maw a nu maw a it sawntu heh keimah thaw phutua dun ngawl si.
         Tsin, keimah tah in a tsapa maw a tsanu maw a it sawntu heh keimah thaw phutua dun
         ngawl si.
         38 Ama thinglamteh phur in keimah a lun ngawltu heh keimah thaw phutua dun ngawl si.
         39 Ama nungnak a tawktu heh a nungnak pai tu si. Keima manin ama nungnak a paitu hen
         nungnak tawk tu si.
         40 "Nangmahni a saangtu hen keimah khen saang si. Keimah a saangtu hen keimah lehtupa
         khen saang si.
         41 Profet pakhat heh profet ming in a saangtu hen profeta lawhman ngah tu si. Midik
         pakhat heh midik ming in a saangtu hen mi dika lawhman ngah tu si.
         42 Me naupangno pakhat heh ningluntu a si manin ti tsop khuat khatno a suahtu heh, thungai
         ngai in nang rel sing; a lawhman sungthong himhim tu ngawl si," ti’n ti si.

1 Tsin, tibang hen thiltsang si. Jesuh in a ningluntu leinih te thupe a tselh phangin,
         amahni khawpi te ah thu zirh tu in le thureel tu in tsimi mun pin khen hawh si.
         2 Johan in thawnginn sung pin Khrih napernak thu te a za phangin, a ningluntu te lak
         pin panih kheh leh atsia,
         3 "Nangmah heh a leng tulaipa si tsim maw? A si ngawl lekhaw midang ngak rih tu si
         ung im?" ti’n Jesuh ah kheh dong tiar si.
         4 Jesuh in amahni kheh o atsia, "Hawh ta ula, nang zanak le nang munak thil te heh
         Johan ah rel ta un.
         5 Mittsaw te khawmu in, kawngze te vaak thei si; phar nat vei te damthiang si. Bengngong
         te za in, mithi te tho tiarnak si atsia, minawm tsarah te nenah khen thuthang pha
         phuang ongla si.
         6 Keima manin a khawsi ngawltu heh mi ang si," ti’n amahni kheh ti si.
         7 Johan ningluntu te a hawh zawh in Jesuh in mihonpi te kheh Johan thu rel si. Jesuh
         in, "Hei pan tu in hampalak ah hawh si utsim? Huiha muutnak phaikuang thiing tseih
         si maw?
         8 Hei pan tu in hawh si utsim? Puannem silpa pan tu in si maw? Thungai in ti le singkhaw
         tsimi bang puannem sil heh kumpibawi inn ah om si.
         9 Hei pan tu in hawh si utsim? Profet pakhat pan tu in si maw? Si si, profet tah in
         nase sawn si, ti’n nang rel sing.
         10 Heitasim ti phangin ’Ngai in, na lamzin remham tu tuh in, na mai ah ka nalang leh
         sing,’ ti’n ngannak heh ama thu ngannak si.
         11 Thungai ngai in nang rel sing, nupang te hingnak tehem lak pin Niimtu Johan tah in
         mak sawn tumah suak lai ngawl si. Sinapikhaw vanvum uknak ah a hei ngawl ber heh Johan
         tah in mak sawn si.
         12 Tsin, Niimtu Johan san pin pan tuni tian vanvum uknak heh niapnalnak tuar in, a niapnaltu
         te’n sutlok si.
         13 Heitasim ti phangin profet tehem le Daan tehem in Johan san tiana rel ham si.
         14 Amah heh nang saang nuam a silekhaw, amah heh a leng tula Elijah ah si.
         15 Zanak tuh beng a nei te’n za tasen.
         16 "Sinapikhaw tu san minung te heh hei thaw santeh tu sing im? Naupang te dawr ah to
         dang reng atsia, amahni rualpi te kheh ko in,
         17 ’Piru nang tum sak pelh na ungkhaw, laam ngawl si utsi. Nang kah pelh na ungkhaw,
         khawngai ngawl si utsi,’ ti’n a titu naupang te thaw bangve si.
         18 "Heitasim tiphangin Johan in ei ngawl in le in ngawl in leng atsia, amahni’n, ’Amah
         heh khawvang a zingnak si,’ ti’n ti si.
         19 Mi Tsapa hen ei le in in leng atsia, amahni’n, ’Pan un, lairongpa le tsapit zu ak
         pa; siahkhon te le misual te rualpipa heh’ ti’n ti si. Sinapikhaw tsimnak heh a maan
         si, ti heh tsimnaka tsa te’n lang tiar si," ti’n ti si.
         20 Tsin, thilmak a puah tam ber min khawpi te kheh sual a sir ngawl manin mawhsiat pan
         si.
         21 "Lungsenung Korazin khaw! Lungsenung Bethsaida! Nangmahni sungah puahnak thilmak
         naper te heh Tyre le Sidon khaw ah puah a si ta asin, tuma pi in buri puan sil in
         le vut bual in sual sir tula pelh si.
         22 Sinapikhaw, nang rel sing; thukhen ni in nangmahni tuar tuh tah in Tyre le Sidon
         khaw te tuar tuh heh zahzuam s a w n r u a n g t u s i .
         23 Van ah tsawisangnak nang Kapernaum, mithi khaw ah lakulhnak si tu si tsi. Heitasim
         tiphangin nangma sungah puahnak thilmak te heh Sodom ah puah ta asin, tuni tian in
         Sodom khaw heh om reng rih tupelh si.
         24 Sinapikhaw na rel sing; thukhen ni in nangma tah in Sodom khaw heh zahzuam sawn ruang
         tu si," ti’n ti si.
         25 Tsimi hun in Jesuh in o atsia, "Ei Pa, van le lei Bawipa, me thil te heh mi tsim
         le mithiam te nen pin thuppek atsia, nausenno te nenah na muh manin na paak sing.
         26 Si si, ei Pa tsimi heh nangma mitmuh ah a pha in na ruatnak si.
         27 Tsin, ei Pa’n thil tehem pe ongla ka si. Ei Pa siar ngawl tumah in Tsapa heh thei
         ngawl si. Tsapa le Tsapa in muh a nuamnak te siar ngawl tumah in ei Pa ah thei ngawl
         si.
         28 Rimsu le thil rit a phur tehem, ka nenah hawh un; tsawlomnak nang pe tu sing.
         29 Ka kolhaak heh phur ula, keima nen ah zir un. Heitasim tiphangin keimah heh mi nunneem
         le mi thintsual sing. Tsin, nang nunnak tsawlomnak ngah tu si utsi.
         30 Ka kolhaak heh phur nuam in, ka thil khen a zangno si," ti’n ti si.

1 Tsimi hun in Jesuh ah kheh Sabbath ni in sangvut lo tawnin hawh si. A ningluntu te
         kheh rikaam in, sangvut vi sik atsia ei dang si.
         2 Tsimi kheh Farasi te’n a mu phangin, amah kheh, "Pan in, Sabbath ni in puah daan
         ngawl kheh na ningluntu te’n puah si," ti’n ti dang si.
         3 Tsimi phangin Jesuh in amahni kheh, "David ah le a ompinak te’n a rikaam dang phangin
         David in hei a puah ti le,
         4 ama’n Pathian inn sungah lut atsia, suang te siar ngawl Daan in David ah le a ompinak
         te a ei siang ngawlnak sang linak a ei thu kheh siar awng ngawl si utsim maw?
         5 A si ngawl lekhaw temple sunga suang te’n Sabbath ni in Sabbath ni hei nam ngawl
         atsia, heimah mawhsiatnak a si ngawl thu kheh Daan sungah siar awng ngawl si utsim
         maw?
         6 Nang rel sing; nai munah hen temple tah in mak sawn om si.
         7 ’Bawlnak si ngawl in ngeihharnak deih sing,’ tinak heh a sullelam nang thei tsuk
         asin, mawhnak nei ngawl te kheh han tu ngawl si utsi.
         8 Mi Tsapa heh Sabbath Bawi khen si meek si," ti’n ti si.
         9 Jesuh ah kheh tsimi mun pin hawh atsia, amahni sinakok ah lut si.
         10 Pan in, tsimi munah kut ronat nei pakhat om si. Amahni’n Jesuh ah kheh sual a zei
         theinak tuh in, "Sabbath ni in dam tiar dan si maw?" ti’n dong dang si.
         11 Tsimi phangin Jesuh in amahni kheh, "Nangmahni lak pin mi pakhat in tuu pakhatno
         a neinak kheh, Sabbath ni in lei kawhor sungah a da kha tsuk asin, a tuu kheh khul
         ngawl in om hang ol si maw?
         12 Tuu tah in minung heh kawzah in mannei sawn sim? Tsimita Sabbath ni in thilpha puah
         daan si sawn si," ti’n ti si.
         13 Tsimi phangin Jesuh in kut ropa kheh, "Na kut tsawh zar in," ti’n ti si. Ama’n a
         kut kheh zar atsia, a kut hatlam bangin dam si.
         14 Tsimi phangin Farasi te’n hawh atsia, amah siatsuah theinak tuh thurel khawm dang
         si.
         15 Jesuh in tsimi thu kheh a thei phangin, tsimi mun pin kiangden si. Mihonpi te’n amah
         kheh lun in, ama’n a vaseng in dam tiarberh si.
         16 Tsin, ama thu kheh a zalhtseih tuh ngawl in khamberh si.
         17 Tsimi heh profet Isaiah rel hamnak a kimnak tuh in si.
         18 Isaiah in, "Pan un, ka dengnak ka Selpa heh! Ka it pittseihnak si in, ka nunnak heh
         ama vumah ang ngai si. Ka Raula heh ama vumah koih angkhaw, Gential te nenah thukhennak
         kheh muh tu si.
         19 Mi haupi tu ngawl in au thong tseih men tu ngawl si. Tumah in rawtpi ah ama aw za
         tu ngawl si.
         20 Neh tu in thu man kheh a leh tian, phaikuang awn kheh tet tu ngawl in, meikhuat khu
         suak tseih kheh mit tu ngawl si.
         21 Tsin, Gential te’n ama ming kheh muang tu si," ti’n ti si.
         22 Tsin, khawvang in mittsaw in le awn thei ngawl in a zingnak pakhat kheh ama nenah
         huai in, ama’n a dam tiar manin, mittsaw le awn thei ngawlpa kheh khawmu atsia, awn
         thei si.
         23 Mihonpi tehem in khuum ngai dang in, "Mepa heh David Tsapa si thei ol ngawl si maw?"
         ti’n ti dang si.
         24 Tsimi thu kheh Farasi te’n a za phangin, "Mepa hen khawvang te uktu Beelzebub thawmin
         khawvang te nawt si," ti’n ti si.
         25 Jesuh in amahni ruatnak kheh thei atsia amahni kheh, "Uknak taak hem, khen dun in
         a do dun tseih a silekhaw, ral thong tu si. Kawtibang khawpi maw innsang maw heh a
         khen dun tseih nungsang kho tu ngawl si.
         26 Satan in Satan ah a nawt a si lekhaw, amah le amah a khen tsawm si. Tsimi bang a
         si lekhaw kawti bangin a uknak kho thei tu sim?
         27 Beelzebub thawmin khawvang te nawt ka si lekhaw, nang tsa te’n tu thawmin khawvang
         te kheh nawt sim? Tsimi manin amahni heh nangmahni thu a khen saktu te si tu si.
         28 Sinapikhaw Pathian Raula thawmin khawvang te nawt ka si lekhaw, Pathian uknak heh
         nangmahni nenah leng rori tu si.
         29 Mi kolpa kheh hen masa ngawl himhim in a inn sungah lut atsia, kawti’n a thil te
         sut thei tu sim? Tsimi phangin a inn kheh phul thei tu si.
         30 Keima lam ah a om ngawltu heh keimah a raaltu si atsia, keimah a khawmpi ngawltu
         heh a thehseptu si.
         31 "Tsimi manin nang rel sing; minung te sual taak hem le Pathian a relsenak taak hem
         heh sualzahnak si tu si. Sinapikhaw Raula a relsetu te heh sualzahnak si tu ngawl
         si.
         32 Tutu sikhen Mi Tsapa do in awnkamkhat a awn tu heh sualzahnak si tu in, sinapikhaw
         Raula Thiangrim a relsetu himhim heh tu san ah a sikhen, a leng tula san ah a sikhen,
         sualzahnak si himhim tu ngawl si.
         33 "Thingkuang pha heh a rah khen pha atsia, thingkuang pha ngawl heh a rah khen pha
         deve ngawl si. Thingkuang pha le pha ngawl heh a rah pin thei theihnung si.
         34 Rul hin te! Nang sesuak thahlam reng in kawti bangin awn pha awn thei tu si utsim?
         Heitasim tiphangin thin sungah a om tualnak bangin kam in awn deve si.
         35 Miphapa hen ama thin sungah thilpha a khawlnak thilpha suah si. Mi sesuak hen ama
         thin sunga asesuak a khawlnak thil sesuak kheh suah si.
         36 Sinapikhaw nang rel sing; minung te’n a awn thong thong tseih mennak tehem bangin
         thukhen ni in reltsiangsek leh tulai si.
         37 Nangmahni heh nang awnkam thawmin diktsang tu in, nang awnkam thawmin hannak si tu
         si utsi," ti’n ti si.
         38 Tsimi phangin Daan zirhtu te le Farasi honkhat te in o atsia, "Sayapa, na nen pin
         theihdiknak mu ot si ung," ti’n ti dang si.
         39 Sinapikhaw Jesuh in amahni kheh o atsia, "Mi sesuak le zuanzam hin te’n theihdiknak
         zei si. Profet Jonah-a theihdiknak siar ngawl amahni kheh theihdiknak heimah muh tu
         ngawl si.
         40 Jonah in nga lianpi pum sungah nithum le zanthum a om bangin, Mi Tsapa khen nithum
         le zanthum lei sungah om deve tu si.
         41 Nineveh khaw te in Jonah thurelnak thawmin sual a sir manin, tu sana minung te thaw
         thukhennak ah ding tu atsia, amahni kheh han tu si. Ngai un, nai ah hen Jonah tah
         in nase sawn om si.
         42 Langlam kumpibawi nu in lei tawpnak pin Solomon tsimnak ngai tu in a leng manin,
         thukhennak ah tu san minung te thaw ding tu atsia, amahni kheh han tu si. Ngai un,
         Solomon tah in nase sawn nai ah om si.
         43 "Raula thiang ngawl kheh mipa sung pin suak atsia, ramro min ah tsawlom min tuh zei
         in vak tseihzel atsia, tawk ngawl si.
         44 Tsimi phangin, ’Ka suak min awng inn ah hong leh tu sing ee,’ ti’n ti tsawm si. A
         leng phangin a om awngnak la heh a lawngpi si in, phiatsek atsia, remtepnak kheh tawk
         si.
         45 Amah khen hawh atsia, ama tah in sesuak sawn a dang raula pasarih te huai in lut
         atsia, om dang si. Mipa kheh a masa tah in dawlta heh se sawn si. Tu san, san sesuaka
         minung te heh me bang heh si," ti’n ti si.
         46 Mihonpi te thu a rel tseih laitum in, ngai in, a nu le a nau te kheh amah awnkam
         tawk nuam in pulam ah ding dang reng si.
         47 Tsimi phangin mi pakhat in amah kheh, "Pan in, na nu le na nau te nangmah zei in
         awnpi nuam in pulam ah ding dang reng si," ti’n rel si.
         48 Sinapikhaw amah thu a reltupa kheh o atsia, "Ei nu heh tu sim? Ka nau te heh tu te
         sim?" ti’n ti si.
         49 Jesuh in a ningluntu te lam ah a kut zar atsia, "Me te heh ka nu le ka nau te si.
         50 Heitasim tiphangin vana ei Pa deihnak a puahtu tehem heh ka nau, ka tser le ka nu
         si," ti’n ti si.

1 Tsimi ni pah in Jesuh in inn sung pin suak atsia, tipi kung ah to si.
         2 Mihonpi te kheh ama nenah khawm dang si. Tsimi manin khawm sungah lut in to si. Mihonpi
         tehem heh tipi kung ah ding dang si.
         3 Amahni kheh thusanteh mang in thu tampi rel si. Jesuh in, "Ngai un, laitsi pawitu
         khen laitsi pawi tu in hawh si.
         4 Laitsi a pawi phangin, laitsi khenkhat te kheh lampi vumah tsu in, vano te leng in
         ei sakberh si.
         5 Laitsi khenkhat te heh lunglak lei dawm min ah tsu in, lei a dal manin makhat in
         po si.
         6 Sinapikhaw ni a sa phangin vuai in, ham a sa zo ngawl manin roberh si.
         7 Laitsi khenkhat te heh linglak ah tsu in, lingkuang te khang atsia, lai po te kheh
         deep si.
         8 Laitsi dang te heh leiram pha min ah tsu in, khenkhat te a let zakhat in, khenkhat
         te a let sawmruk in le khenkhat te a let sawmthum in rah si.
         9 Zanak tuh beng a nei te’n za tasen," ti’n ti si.
         10 A ningluntu te’n a nenah hawh in, "Heita amahni heh thusanteh mang in thurel si tsim?"
         ti’n ti dang si.
         11 Ama’n amahni kheh o atsia, "Nangmahni heh vanvum uknak thuthuk te thei theinak penak
         si ongla si utsi. Sinapikhaw amahni heh penak si lai ngawl si.
         12 Tutu sikhen a neitu heh tam leilei penak si tu in, nual ngai in nei tu si. Tutu sikhen
         a nei ngawltu heh a neihnak lamtsang riang lesaknak si tu si.
         13 Tsimi manin amahni heh thusanteh mang in rel sing. Heitasim tiphangin amahni’n pan
         tseih pelh in mu ngawl, ngai tseih pelh in za ngawl in, theitsiang zo ngawl si.
         14 Isaiah rel hamnak heh amahni ah kim si. Isaiah in, ’Nangnihni’n ngai tseihtseih tupelh
         in, theitsiang tu ngawl si utsi. Pan tseihtseih tupelh in, mu tu ngawl si utsi.
         15 Heitasim tiphangin me minung te thinlung heh mol in, a beng te ngong atsia, a mit
         te siing si. Tsimi bang a si ngawl lekhaw amahni’n a mit te khen mu tu atsia, a beng
         te’n za tu si. Tsin, amahni thinlung te khen theitsiang tu in, keima lam ah her tu
         si. Tsimi phangin amahni kheh dam tiar tu sing,’ ti’n ti si.
         16 "Sinapikhaw nang mit in a mu manin, nang mit heh a muitsu si. Nang beng in a za manin,
         nang beng heh a muitsu si.
         17 Heitasim tiphangin thungai ngai in nang rel sing; profet tampi te le midik te’n nang
         munak heh mu ot pelh in, mu ngah ngawl in, nang zanak heh za ot pelh in, za ngah ngawl
         si.
         18 "Tsimi manin laitsi pawitupa thusanteh heh ngai un.
         19 Mi pakhat khat in uknak thu kheh za in, thei tsiang ngawl si. Tsimi phangin sesuakpa
         kheh leng atsia, ama thinlung sungah pawinak thu kheh danper sak si. Meheh lampi kung
         ah a tsu laitsi si.
         20 Lung lak ah a tsu laitsi heh thu kheh za in angngai in a saang zeptu heh si.
         21 Sipelh atisa a ma sungah ham a sa zo ngawl manin, tsillem phang awk si. Pathian thu
         manin harsanak le erhnak a leng phangin, du nomper si.
         22 Ling lak ah a tsu laitsi te heh, thu kheh za in, me leivum nungnak tsa in thintsawlnak
         le hausanak in zol atsia, thu kheh a deep manin a rah zo ngawl te si.
         23 Leiram pha min ah a tsu laitsi heh thu kheh za in, theitsiang zo in, rah atsia zai
         si. Khenkhat te a let zakhat in zai in, khenkhat te a let sawmruk in zai atsia, khenkhat
         te a let sawmthum in zai si," ti’n ti si.
         24 Jesuh in amahni kheh a dang thusanteh pakhat rel si. Jesuh in, "Vanvum uknak heh
         ama lo ah laitsi pha a pawitupa thaw bangve si.
         25 Minung te eihmu lan in a raalpa leng atsia, sangvut lak ah har tsi pawi in zam si.
         26 Laitsi kheh po atsia, a vi phangin har te khen lang deve si.
         27 Tsimi manin lo neitupa sel te’n ama nenah hawh atsia, ’Bawipa, na lo ah laitsi pha
         pawi si ngawl si tsim maw? Har te heh kawnai pin leng sim?’ ti’n ti si.
         28 Lo neitupa’n sel te kheh, ’Meheh kei raal pakhata pawinak si,’ ti’n ti si. Tsimi
         phangin sel te’n, ’Hawh atsia, botberh kei sin deih ol tsim?’ ti’n a amah kheh ti
         si.
         29 Lo neitupa’n, ’Bot mah na un. Har te nang bot phangin sangvut te bot tsih kha tu
         si utsi.
         30 Lai khawl hun tian titson khang langkhat rih ta la sen. Tsin, lai khawl hun phangin
         lai khawltu te kheh, "Har te khawm masa ula, mei sungah sangberh tuh in a teel a teel
         in teelberh ta un. Sinapikhaw sangvut te heh ka beem sungah thunberh un," ti’n ti
         leh tulai sing, ti’n ti si,’" ti’n amahni kheh rel si.
         31 Jesuh in amahni kheh a dang thusanteh rel si. Jesuh in, "Vanvum uknak heh mipa pakhat
         in ankam tsi kheh le atsia, ama lo ah a pawinak thaw bangve si.
         32 Tsimi ankam tsi heh laitsi tehem lak pin a koh ber sipelh in, a khang phangin antseh
         kuang te tah in lian sawn atsia, thingkuang in tsang si. Tsimi manin vana vano te’n
         hawh atsia, a kaak te ah bu sa si," ti’n amahni kheh rel si.
         33 Jesuh in amahni kheh a dang thusanteh rel si. Jesuh in, "Vanvum uknak heh tsol bang
         si. Minu pakhat in tsimi tsol kheh le atsia, sangvut vawh thum a thoberh tian in phulhnak
         bang si."
         34 Jesuh in thusanteh mang in me thu tehem heh mihonpi te rel si. Thusanteh mang ngawl
         in heimah rel ngawl si.
         35 Tsimi heh profet rel hamnak a kimnak tuh in si. Profet in, "Ka kam pau atsia, thusanteh
         mang in thu rel tu sing; leilung a po pan pin thupnak thu te kheh phuang tu sing,"
         ti’n ti si.
         36 Jesuh in mihonpi te kheh a hong tiar tselh phangin, inn sungah dum si. Tsimi phangin
         a ningluntu te’n a nenah hawh dang in, "Lo sunga har thusanteh heh kei reltsiang in,"
         ti’n ti dang si.
         37 Jesuh in amahni kheh o atsia, "Laitsi pha pawitu heh Mi Tsapa si.
         38 Lo heh leivumpi si. Laitsi pha te heh uknak tsa te si. Har te heh sesuakpa tsa te
         si.
         39 Har tsi pawitu raal heh diabol ah si. Lai khawl hun heh san a bonak si. Lai khawltu
         te heh vanvummi te si.
         40 Tsimi manin har te heh khawm atsia mei sungah a hal bangin, me san a bonak ah si
         deve tu si.
         41 Mi Tsapa hen ama vanvummi te kheh leh tu atsia, ama uknak sunga mi te a du tiartu
         tehem le tsan nei ngawl tehem kheh khawm tu in,
         42 meipual sungah sang tu si. Amahni kheh tsimi munah kap kuaikuai in hariat tuihtuih
         tu si.
         43 Midik te heh a Pa uknak sungah ni bangin vaar tu si. Zanak tuh beng a nei te’n za
         tasen.
         44 "Tsin, vanvum uknak heh lo sungah thil manpha thupnak thaw bangve si. Tsimi thil
         manpha kheh mi pakhat in tawk atsia, thup leh si. Ang ngai in inn ah hong atsia, a
         neih hem zuar in tsimi lo kheh lei si.
         45 "Tsin, vanvum uknak heh keplung mawi ngai a zei tseih sumpeitu thaw bangve si.
         46 Ama’n keplung manpha ngai pakhat a tawk phangin inn ah hong atsia, a neih hem zuar
         in tsimi keplung kheh lei si.
         47 ’Tsin, vanvum uknak heh nga hintsang a awk tipi sungah sehnak sur thaw bangve si.
         48 Sur sungah nga a dim phangin sur kheh tipi kung ah nuk si. Tsin, amahni’n to atsia,
         ei pha nga hem kheh bawm sungah koih in, ei pha ngawl nga hem kheh vawr si.
         49 Tsimi bangin san a bonak ah si tu si. Vanvummi te leng tu in, midik te lak pin mi
         suaksual te kheh khen tu atsia,
         50 meipual sungah sang tu si. Amahni kheh tsimi munah kap kuaikuai in hariat tuihtuih
         tu si," ti’n ti si.
         51 Jesuh in amahni kheh, "Me thu tehem heh theitsiang utsi maw?" ti’n ti si. Amahni’n,
         "Bawipa, theitsiang si ung," ti’n ti si.
         52 Tsimi phangin Jesuh in amahni kheh, "Tsimi manin Daan zirhtu te nenah vanvum uknak
         thu a zirhnak kheh, ro thil a ther le a lun a suahberhtu inn neitu thaw bangve si,"
         ti’n ti si.
         53 Tsin, tibang hen thiltsang si. Jesuh in me thusanteh te heh a rel tselh phangin,
         tsimi mun pin kiang si.
         54 Jesuh ah kheh a khaw ah hong atsia, amahni sinakok ah thu zirh si. Amahni’n khum
         ngai in, "Mepa hen me tsimnak le amak naper te heh kawnai pin ngah sim?
         55 Amah heh lettamapa tsapa si ngawl si maw? A nu heh Mary ah si ngawl si maw? A nau
         te heh Jeim, Joses, Simon ah le Judas ah si ngawl si maw?
         56 A tser te heh keimahni si om langkhat si ngawl si maw? Mepa hen me thil tehem heh
         kawnai pin ngah sim?" ti’n ti si.
         57 Tsimi manin amahni kheh ama manin khawsi dang si. Sinapikhaw Jesuh in amahni kheh,
         "Profet heh ama khaw le ram, ama innkawpi te nenah siar ngawl mun dang ah upatnak
         si si," ti’n ti si.
         58 Amahni’n a um ngawl manin thilmak tampi puah ngawl si.

1 A Tsimi hun in ram pali lak pin ram khen pakhat uktu Herod in mi te’n Jesuh thu a
         relnak kheh za si.
         2 Ama’n a sel te kheh, "Mepa heh Niimtu Johan ah la si in, mithi te lak pin tho tiarnak
         a si manin me huham te hen amah ah naper si," ti’n ti si.
         3 Heitasim tiphangin Herod in a nau Philip zi Herodias manin Johan ah kheh pom atsia,
         hen in thawng toh si.
         4 Johan in amah kheh, "Herodias ah na huai sak heh a daan si ngawl si," ti’n ti awng
         si.
         5 Ama’n Johan ah kheh reek ot ngai pelh in, mipi te’n Johan ah heh profet pakhat in
         a ruat manin, mipi te kheh kih si.
         6 Sinapikhaw Herod in a suak ni puai a puah phangin, Herodias tsanu in laam atsia,
         Herod ah kheh ang tiar ngaingai si.
         7 Tsimi manin a ngennak taak hem pe tu in kam tsawm in thutiam si.
         8 Ama’n a nu tiarnak bangin, "Niimtu Johan lu kheh leeng sungah koihla nai ah ka pe
         in," ti’n ti si.
         9 Kumpibawipa kheh a lungse ngai si. Sinapikhaw a kam tsawmnak manin le tsabuai ah
         laikuang a kilpinak te a maisong manin, a ngennak kheh pe tu in thupe si.
         10 Tsimi manin ama’n mi leh atsia, thawng sunga Johan ngawng kheh ten tiar si.
         11 A lu kheh leeng sungah koihin keng atsia, khangngai nu kheh pe si. Tsin, ama’n a
         nu nenah keng si.
         12 Johan ningluntu te’n hawh in a ruang kheh le atsia, vi dang si. Tsin, amahni’n Jesuh
         nenah hawh in me thu heh rel si.
         13 Jesuh in me thu heh a za phangin, tsimi mun pin khen kiang atsia, khawm to in mi
         om ngam ngawl minah amah ruak in hawh si. Tsimi kheh khawpi pin mi tampi te’n a za
         phangin kawng in amah lun dang si.
         14 Khawm sung pin Jesuh kheh suak atsia mihonpi a mu phangin ngeihhar ngun atsia, a
         natnak te kheh dam tiar sak si.
         15 Simlam phangin a ningluntu te a nenah hawh atsia, "Nai heh mi om ngawl min si in,
         khawnu ongla si. Khaw hem ah lai a lei tsawm tuh in mihonpi te kheh hawh tiar in,"
         ti’n ti dang si.
         16 Sinapikhaw Jesuh in amahni kheh, "Amahni heh hawh kul ngawl si. Nangmahni’n amahni
         ei tuh pakhat khat pe un," ti’n ti si.
         17 Amahni’n, "Sang tsuun panga le nga panihno bek nei si ung," ti’n amah kheh ti dang
         si.
         18 Jesuh in, "Me te tsawh nai ah ka pe un," ti’n amahni kheh ti si.
         19 Tsimi phangin ama’n mihonpi te kheh hampa vumah to tiar si. Tsin, sang tsuun panga
         le nga panih kheh le atsia, van panso in, muitsu aburh tselh phangin sang kheh hem
         atsia, a ningluntu te nenah pe in, a ningluntu te’n mihonpi te kheh li si.
         20 A vaseng in khampek in ei dang si. Tsin, ningluntu te’n a val a hembangno te kheh
         khul dang atsia kho leinih dim si.
         21 A eitu te heh nupang le naupang te siar tsih ngawl in patsang veu thawngnga lun si.
         22 Jesuh in mihonpi te a hong tiar thahlam in, a ningluntu te kheh tipi hatlam ah hawh
         ham tu in khawm to nomper tiar si.
         23 Mihonpi te kheh a hong tiar tselh phangin, sawngen tu in mual vumah amah ruak in
         hawh si. Simlam phangin tsimi munah amah ruak in om si.
         24 Sinapikhaw huih kheh khawm lam nga in a ra manin, khawm kheh tipi laingial ah taang
         reng lai in, tilet in thiing dek si.
         25 Zinglam naazi pathum phangin Jesuh ah kheh ningluntu te nen zuan in, tipi vumah kawng
         in hawh si.
         26 Ningluntu te’n tipi vumah a hawh kheh a mu dang phangin, lunglawi ngai in, "Thila
         si," ti’n kih ngai in au dang si.
         27 Sinapikhaw Jesuh in amahni kheh awnpi vut atsia, "Thinphu mah na un, keimah sing.
         Kih mah na un," ti’n ti si.
         28 Piter in amah kheh o atsia, "Bawipa, nangmah na si lekhaw ti vum pin na nenah ka
         hawh tiar in," ti’n ti si.
         29 Tsimi manin Jesuh in, "Hawh len," ti si. Piter ah kheh khawm sung pin tivum ah tsuarsuk
         in, Jesuh nenah hawh tu in ti vumah hawh si.
         30 Sinapikhaw huih nase ngai in a ra kheh a mu phangin lau si. Tsin, ti sungah da tu
         in a thawi manin, "Bawipa, ka san in!" ti’n au si.
         31 Makhat in Jesuh in a kut kheh saan vut atsia, amah kheh len in, "Umnak dawm pa, heita
         ummawh si tsim?" ti’n ti si.
         32 Khawm sungah a kai kawm leh phangin, huih kheh meng si.
         33 Tsimi phangin khawm sungah a omtu tehem in amah zuan dang in be dang atsia, "Nangmah
         heh Pathian Tsapa taktak si tsi," ti’n ti dang si.
         34 Tipi a ten tselh phangin, Kennesaret ram ah hawh si.
         35 Tsimi munah a om te’n amah a si lam a thei phangin, ram kawnvel tehem ah mi leh atsia
         minaa tehem kheh ama nenah phurh si.
         36 Amahni’n ama puan tsepno tongsak tu in kun dang in, a tongtu tehem kheh dam tsiang
         sek si.

1 Jerusalem pin a leng Daan zirhtu te le Farasi te kheh Jesuh nenah hawh si.
         2 Amahni’n, "Heita na ningluntu te’n pupa daan heh heek sim? Heimansim tiphangin amahni’n
         lai a ei phangin a kut som ngawl si," ti’n ti si.
         3 Sinapikhaw Jesuh in amahni kheh o atsia, "Nangmahni’n heita nang pupa daan manin
         Pathian thukhaam heek si utsim?
         4 Heitasim tiphangin Pathian in, ’Na nu le na pa upat in,’ ti in le ’A nu le a pa a
         tsamtu heh reeknak si tasen,’ ti’n thupe si.
         5 Sinapikhaw nangnihni’n, ’Tutu sikhen a nu a si ngawl lekhaw a pa kheh, "Ka nen pin
         na ngah tuh thil te heh Pathian nenah bawlnak lehsawng ka penak si," ti’n ati a si
         lekhaw,
         6 a nu a si ngawl lekhaw a pa kheh, maisong kul ngawl si,’ ti’n ti si utsi. Tsimita
         nang pupa daan manin Pathian thukhaam kheh heimah ngawl men in tsan si utsi.
         7 Mi sidat te, Isaiah in nangmahni thu a phuang hamnak heh maan taktak si.
         8 "Isaiah in, ’Me mihing te hen a kam bek in keimah nong atsia, a mur bek in upat ka
         si. Sinapikhaw amahni thinlung heh keimah thaw khawlapi si.
         9 Keimah a benak heh a thawnthong si. Minung te puah tsawmnak thukhaam kheh thupom
         bangin zirh si,’" ti’n ti si.
         10 Tsimi phangin ama’n mipi te kheh ko atsia, "Ngai ula theitsiang un.
         11 Kam pin a lut thil te hen minung nawngkai tiar ngawl si. Kam sung pin a suak thil
         te sawn in minung nawngkai tiar si," ti’n ti si.
         12 Tsin, a ningluntu te’n ama nenah hawh dang atsia, "Farasi te’n me na awnnak la a
         za phangin, a bengkhawk ngai dang kheh thei tsim maw?" ti’n ti dang si.
         13 Sinapikhaw Jesuh in amahni kheh o atsia, "Vana ei Pa phun ngawlnak thingkuang taak
         hem heh botberh tu si.
         14 Zam men ta la un. Amahni heh mittsaw te lamhuaitu mittsaw te si. Mittsaw in mittsaw
         lam a huai a si lekhaw, hawrkaw sungah da kawm tu si," ti’n ti si.
         15 Tsimi phangin Piter in o atsia, "Me thusanteh heh kei reltsiang in," ti’n ti si.
         16 Tsimi manin Jesuh in, "Nangmahni khen theitsiang zo lai ngawl si utsim maw?
         17 Kam pin a lut tehem heh hu sungah dum atsia, awng ah hawh si, ti heh theitsiang zo
         lai ngawl si utsim maw?
         18 Sinapikhaw kam sung pin a suak thil te heh thinlung sung pin suak si atsia, minung
         nawngkai tiar si.
         19 Heitasim tiphangin thinlung sung pin ruatnak sesuak te, tualreeknak, zuanzamnak te,
         nu le pa sualnak te, rukonak te, a man ngawl tetti sinak te le mi relsenak te suak
         si.
         20 Me thil te hen minung nawngkai tiar si. Sinapikhaw kut som ngawl in lai ei hen minung
         nawngkai tiar ngawl si," ti’n ti si.
         21 Jesuh kheh tsimi mun pin kiang atsia, Tyre le Sidon ram ah hawh si.
         22 Pan in, tsimi ram sung pin Kanaan minu pakhat in, "Maw Bawipa, David tsapa, ka ngeihhar
         sawh in! Ka tsanu heh khawvang in rohngai in zingsak si," ti’n au si.
         23 Sinapikhaw Jesuh in heimah o ngawl si. A ningluntu te’n, "Kei nilun pin keimahni
         a auh tseih manin hawl in," ti’n amah kheh kun dang si.
         24 Tsin, Jesuh in o atsia, "Keimah heh Israel innsang tuu pai te nen bek ah lehnak si
         in, midang te nenah lehnak si ngawl sing," ti’n ti si.
         25 Tsimi phangin minu in amah kheh be atsia, "Bawipa ka bawm sawh in!" ti’n ti si.
         26 Jesuh in o atsia, ’Tsa te einak lai kheh le atsia, uitso seh heh pha tu ngawl si,"
         ti’n ti si.
         27 Minu’n, "Maan si, Bawipa, uino te’n a bawipa tsabuai pina lai tsuanno te kheh ei
         si," ti’n ti si.
         28 Tsimi phangin Jesuh in minu ah kheh o atsia, "Minu, na umnak heh mak taktak ee! Na
         ngeetnak bangin na vumah leng tasen," ti’n ti si. Tsimi hun rori in a tsanu kheh dam
         si.
         29 Jesuh in tsimi mun pin kiang atsia, Galilee Tipi kung ah leng in, mual vumah kai
         atsia to si.
         30 Tsimi phangin mihonpi te’n ama nenah hawh in kawng zenat vei te, mittsaw te, awn
         thei ngawl te, pum kim ngawl te le natnak a vei mi tampi te kheh ama nenah huai dang
         in, Jesuh kawngbul ah zau dang si. Tsin, Jesuh in dam tiarberh si.
         31 Mipi te khen awn thei ngawl te’n awn atsia, pum kim ngawl te kim in, kawng zenat
         vei te hawh atsia, mittsaw te khawmu kheh a mu phangin khum ngai dang in Israel te
         Pathian kheh thangphat dang si.
         32 Jesuh in a ningluntu te kheh ama nenah ko atsia, "Me mihonpi te heh ka nenah nithum
         sung om ongla in, ei tuh heimah a nei dang ngawl manin ngeihhar ngai sing. Lamlak
         ah a ba thong dang khatu manin lai ei ngawl in hong tiar heh hang ngawl sing," ti’n
         ti si.
         33 Tsimi phangin a ningluntu te’n, "Minung tizahmuah tsa in nai hampalak ah kawnaia
         amahni kham tham lai tawk tu si ung im?" ti’n amah kheh ti dang si.
         34 Jesuh in amahni kheh, "Sang tsuun kawzah nei si utsim?" ti’n ti si. Amahni’n, "Sang
         tsuun sarih le nga dawmlai nei si ung," ti’n ti si.
         35 Tsimi phangin Jesuh in mipi te kheh leilak ah to tiar si.
         36 Ama’n sang tsuun sarih le nga kheh le atsia, Pathian a paak tselh phangin hem in,
         ningluntu te kheh pe si. Tsin, ningluntu te’n mipi te kheh zem si.
         37 Tsin, amahni’n a vaseng in khampek in ei dang si. Ningluntu te’n a eih val a hembangno
         te kheh khul atsia kho sarih dim din dang si.
         38 A eitu te heh nupang le naupang te siar tsih ngawl in, patsang veu thawngli si.
         39 Tsin, mipi te kheh hong tiar atsia, khawmto in Makdala ram ah hawh si.

1 Tsimi phangin Farasi te le Sadusi te’n ama nenah hawh atsia amah tsul dang in, van
         lama theihdiknak kei muh in ti’n ngen si.
         2 Jesuh in amahni kheh o atsia, "Simlam in, ’Van ah mei a sen lekhaw, khaw pha tu si,’
         ti’n ti si utsi.
         3 Zinglam in, ’Van ah mei sen atsia, huih a ra lekhaw, ruahtsing tu si ti’n ti si utsi.
         Mi sidat te, van omdan kheh thei pelh na utsikhaw, hun theihdiknak heh thei zo nom
         ngawl si utsi.’
         4 Tusan mi suaksual le zuanzam minung te’n theihdiknak zei si. Profet Jonah-a theihdiknak
         siar ngawl theihdiknak dang heimah muh tu ngawl si," ti’n ti atsia, amahni kheh zam
         in tsimi mun pin khen kiang si.
         5 Ningluntu te’n tipi hatlam ral ah a hawh dang phangin, sang keng phawk dang ngawl
         si.
         6 Jesuh in amahni kheh, "Farasi te le Sadusi te tsol kheh ralring ngai in pial un,"
         ti’n ti si.
         7 Tsimi phangin amahni le amahni kheh, "Sang kei keng phawk ngawl manin ti hen a tinak
         si," ti’n ti dun si.
         8 Jesuh in tsimi kheh a theikuh zeen phangin, "Umnak dawm te, hei manin sang nang nei
         ngawl thu heh rel dang tseih si utsim?
         9 Sang tsuun nga thaw minung thawngnga pe in a eihval kho kawzah nang khawm te thei
         zo ngawl in, phawk leh ngawlla si utsim maw?
         10 Tsimi a si ngawl lekhaw minung thawngli tsa in sang tsuun sarih ka mangnak la a val
         kho kawzah khon si ta utsim?
         11 Sang thu thaw peh dun in heimah ka awn ngawl lam kawti thei zo ngawl si utsim? Farasi
         te le Sadusi te tsol heh nang pial kul himhim si," ti’n ti si.
         12 Tsimi phang bek in Jesuh in Farasi te le Sadusi te tsol pial tu in a relnak singawl
         in amahni zirhnak sawn heh pial tu in a relnak a si lam kheh theitsiang dang leh si.
         13 Jesuh ah kheh Sisaria Filipi ram sungah a leng lai in, "Mi Tsapa keimah heh mi te’n
         tu si, ti’n ka ti sim?" ti’n a ningluntu te kheh dong si.
         14 Tsimi manin amahni’n, "Mi pawlkhat te’n, Niimtu Johan ah si, ti’n ti atsia, pawlkhat
         te’n, Elijah ah si, ti in, pawlkhat te’n, Jeremiah ah si, a si ngawl lekhaw profet
         pakhat si, ti’n ti na si," ti’n ti si.
         15 Tsimi phangin Jesuh in amahni kheh, "Nangmahni in keimah heh tu si ti’n ti ka si
         utsim?" ti’n ti si.
         16 Simon Piter in amah kheh o atsia, "Nangmah heh a nung Pathian Tsapa Khrih ah si tsi,"
         ti’n ti si.
         17 Jesuh in amah kheh o atsia, "Jonah tsapa Simon, mi ang si tsi. Meheh na nenah thi
         le sa-a phuangnak si ngawl in, vana ei Pa’n na nenah a phuangnak si sawn si.
         18 Na rel sing, nangmah heh Piter ah si tsi. Me lungtopi vumah ka pawlpi sa angkhaw,
         mithi khaw dawngkham riang in kham thei tu ngawl si.
         19 Vanvum uknak tsabi heh na pe tu sing. Lei ah na hennak taak hem van ah hennak si
         deve tu in, lei ah na suutnak taak hem van ah suutnak si deve tu si," ti’n ti si.
         20 Tsin, a ningluntu te kheh amah heh Jesuh Khrih a si lam heh tumah nenah rel tuh ngawl
         in thupe si.
         21 Jesuh in amah heh Jerusalem ah hawh kul tu in, upa te, suangbawi te le Daan zirhtu
         te nen pin tampi tuar tu in, reek tu atsia, a nithumnak ni in tho leh tiarnak a si
         tuh thu kheh tsimi hun pin pan muh pan si.
         22 Tsimi phangin Piter in amah kheh mun dang ah kiangpi atsia, hau tepan in, "Bawipa,
         meheh nangmah thaw khawla dun ta sehla, na vumah tsang himhim mah na sen," ti’n hau
         si.
         23 Jesuh in Piter lam nga atsia, "Satan, ka ning ah daan in, nangmah heh keimah khak
         tu si tsi. Heitasim tiphangin Pathian thil te heh ruat ngawl in minung thil te bek
         ruat si tsi," ti’n ti si.
         24 Jesuh in a ningluntu te kheh, "Tutu sikhen ka ning a lun nuamtu hen amah le amah
         el tsawm sehla, ama thinglamteh phur in ka lun sen.
         25 Tutu sikhen ama nungnak a san nuamtu hen a nungnak ral tu in, keima manin ama nungnak
         a sung tiartu hen nungnak tawk tu si.
         26 Mi pakhat in leivumpi heh tso atsia, a nungnak raula a sung a si lekhaw hei nempi
         tu sim? Minung in ama nungnak raula tsa tuh in hei thaw thulh thei tu sim?
         27 Mi Tsapa in a Pa tsungnungnak ah ama vanvummi te thaw leng tulai atsia, mi taak hem
         kheh amahni puahnak bangten in lawhman tham tu si.
         28 Thungai ngai in nang rel sing, Mi Tsapa heh ama uknak thaw a leng a mu ma hem, nai
         ah a ding mi pawlkhat te’n thihnak tep tu ngawl si," ti’n ti si.

1 Ni ruk zawh in Jesuh in Piter, Jeim ah le a nau Johan te kheh huai atsia mual sangpi
         vumah kai dang si.
         2 Tsin, amahni mai ah Jesuh ah kheh a mel theng in, a mai heh nii bangin vaar atsia,
         a puan te heh vaarnak bangin ngover si.
         3 Pan in, amahni nenah Mawsi le Elijah ah lang in amah kheh awntsawp pi si.
         4 Tsimi phangin Piter in Jesuh ah kheh o atsia, "Bawipa, nai ah kei om dang heh pha
         si. Na siang a si lekhaw buuk pathum sa dang a sing; pakhat heh nangma tuh, pakhat
         heh Mawsi-a tuh le pakhat heh Elijah-a tuh si," ti’n ti si.
         5 Piter awn tseih laitum in, pan in, meiro vaarsur kheh amahni vumah zaam si. Makhat
         in meiro sung pin aw pakhat ring atsia, "Me pa heh ka it pittseihnak ka Tsapa si.
         Ama vumah tampi ang sing. A thu ngai ta un," ti’n ti si.
         6 Ningluntu te’n me aw heh a za phangin bukhup dang atsia, kih tihtak in kih dang si.
         7 Sinapikhaw Jesuh in amahni kheh zen atsia, "Tho leh la un, heimah kih mah na un,"
         ti’n ti si.
         8 Amahni’n a panso dang phangin Jesuh ah siar ngawl tumah mu leh ngawlla si.
         9 Mual vum pin a hawhsuk dang tseih lai in, Jesuh in amahni kheh, "Mi Tsapa heh mithi
         te lak pin a tho ma hem, lalhnak nang munak heh tumah rel nang mah na un," ti’n thupe
         si.
         10 Tsimi phangin a ningluntu te’n, "Tsimi a si lekhaw heita Daan zirhtu te’n Elijah
         leng masa tu si," ti’n rel sim?" ti’n dong si.
         11 Jesuh in amahni kheh o atsia ti hen ti si, "Elijah ah leng masa miau tu in, heizongza
         puah hamsek tu si.
         12 Sipelh atsia, nang rel sing, Elijah ah leng masa ongla si. Amahni’n thei ngawl in,
         a nuam bangin zing si. Tsimi bangin Mi Tsapa heh khen amahni kut ah harsanak a tuar
         tuzep si," ti’n ti si.
         13 Tsimi phangin a ningluntu te’n a relnak heh Niimtu Johan ah a si lam thei zo dang
         si.
         14 Mihonpi te nenah a leng dang phangin patsang pakhat in amah nenah hawh atsia, ama
         mai ah khuklepbok si.
         15 Tsin, ama’n, "Bawipa, ka tsapano heh thihkah nei si in, zilhtsak ngai in a vei manin,
         ka ngeihhar sak sawh in. Amah heh mei sungah le ti sungah da veng si.
         16 Tsimi manin na ningluntu te nenah phurh pelh sing. Amahni’n heimah dam tiar thei
         ngawl si," ti’n ti si.
         17 Jesuh in amah kheh o atsia, "Maw umnak nei ngawl le lamvai miphun te, kontik tian
         nang ompi rih tu sing im? Kawtsan nang or rih ang im? Ka nenah huai un," ti’n ti si.
         18 Jesuh in khawvang kheh hau atsia, naupangpa sung pin suak in, tsimi hun rori in naupangpa
         kheh dam si.
         19 A ningluntu te’n amahni ruak in Jesuh nenah hawh dang atsia, "Heita khawvang heh
         nawt zo ngawl si ung im?" ti’n a thupno in ti si.
         20 Jesuh in amahni kheh, "Nang um ngawl ta si. Thungai ngai in nang rel sing; ankam
         tsi te umnak nang nei a si lekhaw, me mual heh, ’Nai pin hen me khen ah thawn taw,’
         ti’n nang ti asin, mual kheh thawn tu si. Tsin, nangmahni tsa a si theihnung ngawl
         heimah om tu ngawl si.
         21 Hei a sipelhta khen me bang khawvang heh sawngennak le lai eih tsangnak ngawl in
         suak tu ngawl si," ti’n ti si.
         22 Tuhen, Galilee ah a om lai in Jesuh in ti hen ti si, "Mi Tsapa heh minung te kut
         sungah zuarnak si tula si.
         23 Amahni’n reek tu atsia, a nithumnak ni in tho tiarnak si tu si," ti’n ti si. Ningluntu
         te kheh lungse tihtak in lungse dang si.
         24 Kapernaum ah a leng dang phangin, temple siahkhontupa in Piter ah kheh, "Nang Sayapa
         hen temple siah pe reng maw?" ti’n ti si.
         25 Piter in, "Pe reng si," ti’n amah kheh o si. Inn sungah a dum phangin Jesuh in amah
         kheh awnpi masa vut in, "Simon, kawti’n ruat si tsim? Me leivum kumpibawi te’n siah
         heh amahni tsa te nena le si maw, ramdang te nena le si sawn sim?" ti’n ti si.
         26 Piter in, "Ramdang te nena le si," ti’n ti si. Jesuh in amah kheh, "Tsimi a si lekhaw
         a tsa te heh luat si.
         27 Heita sikhen me te heh thinraw tiar awl ala sing. Tipi sungah ngasio kawi leh ta
         la, na ngah masa bernak nga kheh le ten. A kam keula tangka tsangkhatno tawk tu si
         tsi. Tsimi tsawh keima le nangma tsa temple siah tuh in amahni kheh pe ten," ti’n
         ti si.
         
            

         
      
   
      
         18
1 Tsimi hun in ningluntu te’n Jesuh nenah hawh dang atsia, "Vanvum uknak ah tu ber
         heh mi thupi ber si tu sim?" ti’n ti dang si.
         2 Jesuh in naupangno pakhat kheh a nenah huai atsia, amahni laingial ah koih si.
         3 Ama’ n, "Thungai ngai in nang rel sing, nang thinlung theng atsia, me naupangno bang
         hen nang si ngawl nungsang vanvum uknak sungah lut thei himhim tu ngawl si utsi.
         4 Tutu sikhen me naupangno bangin thin a tsualtu heh vanvum uknak ah mi thupi ber si
         tu si.
         5 Keima ming in me naupangno a saangtu heh keimah saang si.
         6 "Tutu sikhen keimah a umtu me naupangno te lak pin pakhatno heh keimah a umnak pin
         a pial tiartu heh, a ngawng ah tsangrialnak lungtum khaih atsia, tipi sungah vawr
         asin ama tsa in pha sawn tu si.
         7 Minung te a khawsi tiartu leivum minung te tsa lungsenung si. Minung a khawsi tiartu
         heh a leng kultsam si. Sinapikhaw mi a khawsi tiartupa tsa in lungsenung si.
         8 "Na kut maw na kawng in maw nangmah a sual tiar a si lekhaw, ten la vawr in. Kut
         panih nei reng in maw kawng panih nei reng in maw kumkhaw mei sungah sangnak na si
         tah in, kawng him ngawl in maw pum kim ngawl in maw nungnak ah na lut heh pha sawn
         si.
         9 Tsin, na mit in nangmah a sual tiar a si lekhaw khailok la vawr in. Mit panih nei
         reng in hell mei sungah sangnak na si tah in mit pakhat ruak thaw nungnak ah na lut
         heh pha sawn si.
         10 "Me naupangno te laka pakhatno heh nang zohsuam khatu ralring un. Heitasim tiphangin
         nang rel sing; vanvum ah amahni vanvummi te’n vana ei Pa mitmai kheh pan reng veng
         si.
         11 Mi Tsapa heh a pai te san tu in leng si.
         12 "Kawti’n ruat si utsim? Mi pakhat in tuu zakhat nei atsia, pakhatno heh lam a vai
         tsuk asin, tuu sawmkua le kua te kheh zam atsia, mual vumah a tuu lamvai zei tu in
         hawh ol ngawl si maw?
         13 Thungai ngai in nang rel sing; a tawk phangin lam a vai ngawl tuu sawmkua le kua
         tah in tsimi tuu pakhat vumah ang sawn pittseih tu si.
         14 Me naupangno te laka naupangno pakhat a pai thong tu heh vana nang Pa deihnak si
         ngawl si.
         15 "Tsimi bek zo ngawl, na unau pi pa’n na vumah thilsual a puah kha a si lekhaw, hawh
         ta la nang panih ruak tawkdun in a khelhnak kheh rel in. Na thu a ngai a si lekhaw
         na unau pi pakhat ngah leh si tsi.
         16 Sipelh atsia ngai nuam ngawl a si lekhaw, ’Mi pakhat maw panih maw huai la, tetti
         panih maw pathum maw te awnkam te thawmin a thu kho tiar tuh si.’
         17 Tsimi khen a el lai pahpah a si lekhaw, pawlpi ah rel in. Sinapikhaw pawlpia relnak
         khen ngai nuam lawt ngawl a si lai lekhaw, lawkih te le siahkhon te bangin si tasen.
         18 "Thungai ngai in nang rel sing; lei ah nang hennak taak hem van ah hennak si deve
         tu in, lei ah nang suutnak taak hem van ah suutnak si deve tu si.
         19 "Nang rel lehleu sing; lei ah mi panih lungkim in thil nang ngennak pohpoh heh vana
         ei Pa’n amahni tsa puahsak tu si.
         20 Heimansim tiphangin keima ming in mi panih maw pathum maw khawm dangnak ah amahni
         laingial ah keimah om sing," ti’n ti si.
         21 Piter in ama nenah hawh atsia, "Bawipa, ka unau pi in ka vumah thilsual a puah tsuk
         asin, vei kawzah tian zah tu sing im? Vei sarih tian si maw?" ti’n ti si.
         22 Jesuh in, "Vei sarih tian zah tu in na rel ngawl sing, vei sariha let sawmsarih tian
         zah tuh in na rel sing.
         23 Tsimi manin vanvum uknak heh a sel te napernak a tseksaktu kumpibawi pakhat thaw
         bangve si.
         24 A tsek pan phangin talent thawngsawm a batupa kheh ama nenah huai si.
         25 A leibat a kuan zo ngawl manin a bawipa in amah le a zi le a tsa tehem zuar in rul
         tuh in thupe si.
         26 Tsimi manin a selpa khen a mai ah bok atsia, ’Bawipa, ka or sawh rih in. Na kuan
         veng tulai poh sing,’ ti’n ti si.
         27 A bawipa khen ngeihhar in, luat tiar atsia a leibat hem zah liang si.
         28 "Sinapikhaw tsimi selpa khen pulam ah suakper in, ama nenah denari zakhat a batu
         a selpi pa tawk in, a kutman atsia, a ngawng heet in, ’Na leiba ka kuan in,’ ti’n
         ti si.
         29 Tsimi manin a selpi pa khen a mai ah bok atsia, ’Ka or sawh rih in. Na rul veng tulai
         poh sing,’ ti’n kunlo si.
         30 Ama’n zah nuam ngawl in, hawh atsia a leibat a kuan tselh ma hem thawng toh si.
         31 A selpi te’n a puahnak kheh a mu phangin, khawngai nguih in a bawipa nenah hawh dang
         atsia, a puahnak tehem kheh rel dang si.
         32 Tsimi phangin a bawipa’n amah kheh ko atsia, ’Sel sesuak pa, na kun pittseih manin
         na leibat tehem na zah sing.
         33 Nangmah ka ngeihhar bangin na selpi pa heh na ngeihhar deve tuh si ngawl si maw?’
         ti’n ti si.
         34 "A bawipa kheh thinraw in, a leibat tehem a kuan tselh ma hem mi erhtu te kut ah
         aap si.
         35 "Tsimi manin nangmahni vumah thilsual a puahtu nang unaupi kheh nang thinlung taktak
         in sual nang zah ngawl a si lekhaw, vana ei Pa in nang zah deve tu ngawl si," ti’n
         ti si.

1 Tsin, tibang hen thiltsang si. Jesuh in me thu te heh a rel tselh phangin, Galilee
         pin kiang atsia, Jordan run rala Judea ram ah hawh si.
         2 Mihonpi te’n amah kheh lun dang in, ama’n dam tiarberh si.
         3 Farasi te’n ama nenah hawh in, amah a tsulnak in, "Mipa in thu pakhat khat manin
         a zi paw daan si maw?" ti’n ti si.
         4 Jesuh in amahni kheh o atsia, "A tepan in amahni puahtu hen ’mipa le nupang puah
         si.’
         5 Tsin, ’Me thu man hen mipa in a nu le a pa te kheh zam sehla, a zi nenah om tasen.
         Tsin, amahni panih heh pum khat in tsang tu si,’ ti’n ngannak kheh siar awng ngawl
         si utsim maw?
         6 Tsimi manin amahni kheh panih si leh ngawlla in, pumkhat si ongla si. Tsimi manin
         Pathian komnak kheh minung in khen mah na sen," ti’n ti si.
         7 Amahni’n Jesuh ah kheh, "Heita Mawsi in pawnak lai ken atsia, a zi kheh nawt tu in
         thupe sim?" ti’n ti si.
         8 Jesuh in amahni kheh, "Nang thinkho leita manin Mawsi in nang zi te kheh paw siang
         si. Sinapikhaw a pan in tsimi bangin si ngawl si.
         9 Nang rel sing, tutu sikhen nu le pa sualnak manin siar ngawl a zi paw atsia, zi dang
         a huaitu heh zuanzam si. Tsin, a pawnak zi a huaitu khehkhen zuanzam si," ti’n ti
         si.
         10 A ningluntu te’n, "Nupa laklawh thu heh tsimi bang a si lekhaw, huai dun ngawl heh
         pha sawn si," ti’n amah kheh ti si.
         11 Sinapikhaw Jesuh in, "Mi tehem in me thu heh saang thei ngawl si. Pathian penak te
         bek in saang thei si.
         12 A nu pum sung pin tilret saak in a suak te om in, minung te tilret saknak te om atsia,
         vanvum uknak manin tilret tsawm te khen om si. A saang thei te’n saang tasen," ti’n
         ti si.
         13 Tsin, naupangno te lu vumah a kut suansak atsia, saw a ngensak tuh in amah ni kheh
         Jesuh nenah a huai phangin, ningluntu te’n amahni kheh hau si.
         14 Sinapikhaw Jesuh in, "Naupangno te tsawh ka nenah hawh la sen. Kham mah na un. Heimansim
         tiphangin vanvum uknak heh me bang naupangno tea si," ti’n ti si.
         15 Tsin, amahni lu vumah a kut a suan tselh phangin, tsimi mun pin khen kiang si.
         16 Pan un, mi pakhat kheh ama nenah hawh atsia, "Mipha Sayapa, kumkhaw nungnak ka nei
         theinak tuh in hei thilpha puah ang im?" ti’n ti si.
         17 Jesuh in amah kheh, "Heita mipha, ti’n ka ti si tsim? Pathian siar ngawl tumah mipha
         om ngawl si. Sinapikhaw nungnak ah lut na nuam a si lekhaw, thukhaam te lun in," ti’n
         ti si.
         18 Ama’n Jesuh ah kheh, "Hei ber te sim?" ti’n ti si. Jesuh in, "’Tualreek mah,’ ’Zuanzam
         mah,’ ’Ruko mah,’ ’A maan ngawl tettikhan mah,’
         19 ’Na nu le na pa upat in,’ tsin ’Na inn nen kheh nangmah le nangmah na it tsawm bangin
         it in,’" ti’n ti si.
         20 Khangnopa khen amah kheh, "Me tehem heh ka naupang lai pah in ka lunsek saak si.
         Hei kul lai sing im?" ti’n ti si.
         21 Jesuh in amah kheh, "Mi nakim si nuam le tsikhaw, hawh ta la na neinak thil tehem
         zuarberh la, minawm te sawm ten. Tsin, van ah ro nei tu si tsi. Tsimi tselh phangin
         hawh la, ka lun in," ti’n ti si.
         22 Sinapikhaw khangnopa kheh tangka tampi nei a si manin, tsimi awnnak a za phangin,
         lungse ngai in hawh leh si.
         23 Tsimi phangin Jesuh in a ningluntu te kheh, "Thungai ngai in nang rel sing, milian
         pakhat vanvum uknak sungah lut heh har ngai si.
         24 Nang rel not sing, milian pakhat Pathian uknak sungah a lut tah in, phim kaw sungah
         kalauk lut heh beih sawn si," ti’n ti si.
         25 Ningluntu te’n tsimi thu kheh a za dang phangin lunglawi tihtak in lunglawi dang
         atsia, "Tu heh sannak si thei tu sim?" ti’n ti dang si.
         26 Sinapikhaw Jesuh in amahni kheh pan atsia, "Minung te tsa in a si theihnung ngawl
         sipelh in, Pathian tsa in thil tehem heh si theihnung si," ti’n ti si.
         27 Piter in o atsia, "Pan in, heizongza zam in na lun si ung, hei ngah tu si ung im?"
         ti’n amah kheh ti si.
         28 Tsimi manin Jesuh in amahni kheh, "Thungai ngai in nang rel sing, remther hun ah
         Mi Tsapa heh ama tsungnung kumpibawi tohkheng ah a to phangin, nangmahni ka ningluntu
         leinih te heh Israel hin leinih te uktu tuh in kumpibawi tohkheng leinih ah to deve
         tu si utsi.
         29 Keima ming manin a inn maw a suahpi mipa te maw a tser te maw a pa maw a nu maw a
         zi maw a tsa te maw a lo maw a zam tu pohpoh in a let zakhat in ngah leh tu in, kumkhaw
         nungnak ro luah tu si.
         30 Sinapikhaw a masa minung tampi te kheh dawlta si leh tu in, dawlta te kheh masa si
         leh tu si," ti’n ti si.

1 Tsin Jesuh in, "Vanvum uknak heh a tsapit lo ah napertu tuh mi tsial tu in zingmano
         in a hawhtu innteekpa thaw bangve si.
         2 Ama’n napertu te thaw in nitha denari pakhat pe tu in a lungkim dun tselh phangin,
         a tsapit lo ah hawh tiar si.
         3 Zinglam naazi kua lun in pusuak atsia, dawr ah a ding dang reng midang te kheh mu
         si.
         4 Tsin, amahni kheh, ’Nangmahni khen tsapit lo ah hawh deve ta un. A khawthu nitha
         nang pe tu sing,’ ti’n ti atsia, amahni khen hawh dang si.
         5 Sun laitak in le simlam naazi pathum phangin pusuak lehleu atsia, masa bangpah in
         ti si.
         6 Simlam naazi panga phangin pusuak leh in, ding dang reng midang te kheh tawk in,
         ’Heita nai ah sunnilawh ding dang reng si utsim?’ ti’n ti si.
         7 Amahni’n, ’Tumah in a tiar ngawl ta si’ ti’n ti si. Ama’n amahni kheh, ’Nangmahni
         khen tsapit lo ah hawh deve ta un. A khawthu nitha nang pe tu sing,’ ti’n ti si.
         8 "Simlam a si ongla phangin tsapit lo neitupa in a tangka kemtu kheh, ’Napertu te
         kheh koberh la, per dawlta ber te pin pan ta la, per masa ber tian amahni nitha pe
         ten,’ ti’n ti si.
         9 Tsin, simlam naazi panga lun phangin tsialnak te kheh leng in nitha denari pakhat
         ten ngah si.
         10 "Sinapikhaw per masa ber te a leng phangin, tam sawndoh ngah tu in ring si. Amahni’n
         nitha denari pakhat ten pah ngah dang si.
         11 A nitha ten a saang dang tselh phangin,
         12 ’Me te heh naazi pakhat sung bek phang per si in, harsa ngai in ni sen sa lak ah
         na a pertu keimahni thaw tsankim in puah si tsi,’ ti’n lo neitupa kheh ti dang si.
         13 "Sinapikhaw lo neitupa in amahni laka pakhat kheh o atsia, ’Ei rual, nang vumah heimah
         khelh ngawl sing. Denari pakhat pe tu in lungkim dun si ngawl na sing im?
         14 Nangmahnia tsawh le ula hong ta la un. Dawlta ber in a pertu khehkhen nangmahni bangin
         ngah tiar nuam sing.
         15 Ka thil neinak vumah ka nuamnak bangin puah thei si ngawl si ing maw? A si ngawl
         lekhaw ka phatnak heh muheh si tsim maw?’ ti’n ti si.
         16 Tsimi manin dawlta ber te heh masa ber leh tu in, masa ber te heh dawlta ber si leh
         tulai si. Konak heh minung tampi sipelh in, dengnak heh minung dawmno si," ti’n ti
         si.
         17 Tsin, Jesuh ah kheh Jerusalem ah hawhso atsia, lamlak ah ninglun leinih te kheh a
         tseno in hawhpi in,
         18 "Pan un, Jerusalem ah hawhso dang tu si sing. Tsin, Mi Tsapa heh suangbawi te le
         Daan zirhtu te kut ah aap tu atsia, amahni’n reek tuh in han tu si.
         19 Tsin, nihtsiam bawlnak in mang tuh in le vat tuh in le thinglamteh ah reek tuh in
         Gential te nenah aap tu si. Tsin, a nithumnak ni in tho leh tu si," ti’n amahni kheh
         ti si.
         20 Zebedee tsapa te nu in a tsapa te keng in ama nenah hawh atsia, a mai ah khuk tsaitsen
         in thil pakhat ngen si.
         21 Ama’n minu kheh, "Hei deih si tsim?" ti’n ti si. Minu in, "Na uknak ah me ka tsapa
         te panih heh na taklam ah le na kehlam ah to siang sawh in," ti’n ti si.
         22 Sinapikhaw Jesuh in amah kheh o atsia, "Nang ngennak heh hei si ti thei tsawm ngawl
         si utsi. Ka in tuh khuat heh in thei tu si utsim maw? Ka niim tuh niimnak ah niim
         thei tu si utsim maw?" ti’n ti si. Amahni’n, "Zo tu si ung," ti’n ti si.
         23 Tsimita Jesuh in amahni kheh, "Ka khuat heh in miau tu in, ka niim tuh niimnak ah
         niim miau tu si utsi. Sinapikhaw ka taklam ah to tu le ka kehlam ah to tu heh keima
         pe theih si ngawl in, ei Pa siamham saak te tsa si sawn si," ti’n ti si.
         24 Ningluntu sawmkhat te’n tsimi thu heh a za phangin, nau-u te vumah ngaimawh ngai
         dang si.
         25 Tsimi manin Jesuh in amahni kheh a nenah ko atsia, "Gential te uktu te’n a uknak
         te vumah bawi ngai in, a mi thupi te khen amahni vumah thunei ngai si.
         26 Nangmahni lak ah tsimi bangin si mah na sen. Tutu sikhen nangmahni lak ah mi thupi
         ber si a nuamtu heh nang na persaktu si tasen.
         27 Nangmahni lak ah masa ber si a nuamtu hen nang sel si tasen.
         28 Mi Tsapa heh mi te natiar tu in leng si ngawl in, mi te na persak tu in le mi tampi
         dennak tsa ama nungnak pe tu in a leng si sawn si," ti’n ti si.
         29 Jerikho pin a kiang dang phangin mihonpi te’n amah lun si.
         30 Ngai in, lampi kung ah a toreng mittsaw panih te’n Jesuh hawh thawm a za phangin,
         "Maw Bawipa, David Tsapa, kei ngeihhar sawh in," ti’n au si.
         31 Mihonpi te’n mengdeen tiar si. Sinapikhaw amahni’n au leilei in, "Maw Bawipa, David
         Tsapa, kei ngeihhar sawh in," ti’n ti si.
         32 Tsimi manin Jesuh ah kheh ding in amahni kheh ko atsia, "Nangmahni tsa hei puah sak
         tu in deih ka si utsim?" ti’n ti si.
         33 Amahni’n, "Bawipa, khawmu ot si ung," ti’n ti si.
         34 Jesuh in amahni kheh ngeihhar ngun in, amahni mit kheh zen sak si. Makhat in a mit
         khawmu kawm atsia, amah kheh lun kawm nom si.

1 Tuhen amahni heh Jerusalem md A nong lemlem ongla in, Olive Mual bula Bethfake khaw
         a leng phangin ningluntu panih leh atsia amahni kheh,
         2 "Nang raala khaw ah hawh ta un. Nang leng tsang in laakpi le a no khitnak kheh mu
         tu si utsi. A ri sut ta ula, ka nenah kai un.
         3 Mi pakhat khat in a dong a si lekhaw, ’Bawipa’n kin si,’ ti’n ti ta ula, siang zep
         tu poh si," ti’n ti si.
         4 Profet tawnin rel hamnak a kimnak tuh in me tehem heh tsang si.
         5 Profet in, "’Pan in, na Kumpibawi heh, thintsual ngai in, laakpi le a no to in na
         nenah hawh tseih si,’ ti’n Zion tsanu kheh rel un," ti’n ti si.
         6 Ningluntu panih kheh hawh atsia, Jesuh relnak bangin puah si.
         7 Amahni’n laakpi le a no kheh kai in, amahni zaang ah puanphah sak atsia, Jesuh ah
         to tiar si.
         8 Mihonpi te’n amahni puan kheh lampi ah phah sak atsia, midang te’n sawl tet in phah
         si.
         9 Tsimi phangin a mai ah a hawhtu le a ning pin a luntu mihonpi te’n, "David Tsapa
         heh Hosanna! ’BAWIPA ming in a lengtu pa heh tsungnung tasen!’ A daak ber ah Hosanna!"
         ti’n au dang si.
         10 Jerusalem khaw sungah a lut phangin, khaw sunga mi tehem kheh rung bengbung in, "Mepa
         heh tu sim?" ti’n ti si.
         11 Mihonpi te’n, "Mepa heh Galilee penga Nazareth khawte profet Jesuh ah si," ti’n ti
         si.
         12 Jesuh ah kheh Pathian temple reen sungah lut atsia, temple reen sungah thil leitu
         tehem le thil zuartu tehem kheh hawlberh si. Tangka thengtu te tsabuai te le khuro
         zuartu te tohkheng te kheh lailetberh sak si.
         13 Tsin, Jesuh in amahni kheh, "’Ka inn heh sawngennak inn tinak si tu si,’ ti’n ngan
         si, sinapikhaw nangnihni’n ’ruko te kaw’ in tsan si utsi," ti’n ti si.
         14 Mittsaw te le kawngzenat vei te’n temple reen sunga ama nenah hawh dang atsia, ama’n
         dam tiarberh si.
         15 Sinapikhaw suangbawi te le Daan zirhtu te’n thil khumnung ngaingai a puahnak te a
         mu phangin, le "David Tsapa kheh Hosanna," ti’n temple reen sungah naupang te au dang
         tseihnak kheh a za phangin, thase ngai dang in,
         16 Jesuh ah kheh, "Me te awnnak heh za tsim maw?" ti’n ti si. Jesuh in, "Za emsai poh
         ee, ’Nausen te le nau khul in lai te kam pin thangphatnak kheh nakim tiar ongla si
         tsi,’ tinak kheh siar awng ngawl si utsim maw?" ti’n amahni kheh ti si.
         17 Tsin, Jesuh in amahni kheh zam atsia, Bethany khaw ah hawh in zan tsam si.
         18 Tsin, zing in khawpi sungah a hawh leh phangin a rikaam si.
         19 Lampi kung ah theikuang mu in, veeng pelh atsia, a nah siar ngawl a rah heimah tawk
         ngawl in, "Rah leh nom awl ta law," ti’n theikuang kheh ti atsia, makhat in theikuang
         kheh ro si.
         20 Ningluntu te’n tsimi kheh a mu dang phangin khum ngai dang in, "Kawti theikuang heh
         ro nomper nan tih im?" ti’n ti si
         21 Tsimi manin Jesuh in amahni kheh o atsia, "Thungai ngai in nang rel sing, ummawhnak
         nei ngawl in nang um lekhaw, theikuang vumah puahnak bang bek heh puah si ngawl in,
         me mualpi heh, ’Thawnla tipi sungah lawn tsawm in,’ ti’n nang tinak heh nang tibang
         in si tu si.
         22 Tsin, umnak thaw sawngen ula, nang ngennak taak hem ngah tu si utsi," ti’n ti si.
         23 Jesuh ah kheh temple reen sungah lut atsia, thu a zirh tseih laitum kheh suangbawi
         te le Jew te upa te’n mu in, amah kheh zuan dang atsia, "Hei thuneinak thawmin me
         thil te heh puah si tsim? Me thuneinak heh tu penak si tsim?" ti’n dong si.
         24 Jesuh in amahni kheh o atsia, "Keimah khen thu pakhat nang dong deve tu sing. Nang
         rel a silekhaw, keimah khen hei thuneinak thawmin me thil te heh puah sing im, ti
         nang rel tu sing.
         25 Johan niimnak heh kawnai pina sim? Van pina si maw minung nen pin sawn sim?" ti’n
         ti si. Amahni’n thuruat dang atsia, " ’Vanvum pina si,’ ti’n ti le singkhaw, ’Heita
         um ngawl si utsim?’ ti’n ti tu kei si.
         26 Tsin, ’Minung nen pin si,’ ti’n ti lehleu le singkhaw mi tehem in Johan ah heh profet
         pakhat in a tinak a si manin, mipi te kih meek si sing," ti’n rel dang si.
         27 Tsimi manin amahni’n Jesuh ah kheh o atsia, "Thei ngawl si ung," ti’n ti dang si.
         Jesuh in, "Keimah khen hei thuneinak thawmin me thil te heh puah sing im, ti nang
         rel deve tu ngawl sing.
         28 "Kawti’n ruat si utsim? Mipa pakhat in tsapa panih tsawi si. Ama’n a upa sawn kheh,
         ’Tsapa, tuni ka tsapit vuan ah hawh tala naper ten,’ ti’n ti si.
         29 A tsapa upa sawn in a pa kheh o atsia, ’Hawh tu ngawl sing,’ ti’n ti pelh atsia,
         dawllam in sir leh in hawh leh si.
         30 "Tsin, ama’n a nauta kheh hawh tiar deve si. A nauta khen a pa kheh o atsia, ’Bawipa,
         hawh tu sing,’ ti’n ti pelh atsia, hawh leh ngawl si.
         31 "Me te panih lak pin tu sawn in a pa deihnak puah sim?" ti’n ti si. Amahni’n, "Upa
         sawn in si" ti’n ti si. Jesuh in, "Thungai ngai in nang rel sing, siahkhon te le dopzuar
         te heh Pathian uknak ah nangmahni maikhalh in lut tu si.
         32 Heimansim tiphangin Johan in diktsangnak daan thaw nang nenah leng in um ngawl si
         utsi. Sinapikhaw siahkhon te le dopzuar te’n amah kheh um si. Meheh nang mu phang
         riang in, amah um tu in nang sual sir nuam lawt ngawl si utsi.
         33 "A dang thusanteh heh ngai rih un. Vuan neitu pakhat om in, a vuan sungah tsapit
         kuang phun si. Pal suum in ren atsia, tsapit surnak leikaw tso in, dawndel dawh si.
         Tsin, Tsapit vuan kiltu te kheh nga tiar in, ram khawlapi ah khualvak si.
         34 Tsapit rah thawi hun a kim dawn ongla phangin tsapit rah te le tu in a omlawh te
         kheh tsapit vuan kiltu te nenah leh si.
         35 "Tsapit vuan kiltu te’n omlawh te kheh pom atsia, pakhat heh vaatdek in, pakhat heh
         reek atsia, a dang pakhat heh lungto in seplum si.
         36 Vuan neitupa’n a masa tah tam sawn in omlawh te leh in, vuan kiltu te’n a masa bangpah
         in zing si.
         37 Tawpsannak in ama’n, ’Ka tsapa heh vang kihzah bel tu si,’ ti’n ti tsawm atsia, a
         tsapa kheh leh si.
         38 "Sinapikhaw tsapit vuan kiltu te’n a tsapa kheh a mu phangin, ’Mepa heh a ro luahtu
         si. Hawh in reek a singkhaw, a ro thil te long sak a sing,’ ti’n ti dang si.
         39 Tsimi manin, amahni’n a tsapa kheh pom atsia, vuan pulam ah lawn in reek dang si.
         40 Tsimi manin vuan neitu a leng phangin vuan kiltu te kheh kawti bangin ti tu sim?"
         41 Amahni’n, "Tsimi bang mi suaksual te kheh mulzumnung ngai in siatsuah tu in, a tsapit
         vuan kheh tsapit rah hun phangin tsapit rah a petu tuh midang tsapit vuan kiltu te
         nga tiar leh tu si," ti’n ti dang si.
         42 Jesuh in amahni kheh, "Laithiangrim siar awng ngawl si utsi maw? ’Inn satu te’n a
         lonnak lungto kheh inn ning khumnak in tsang si. Meheh BAWIPA puahnak si in, keimahni
         mitmuh ah khumnung ngai si,’ ti’n ti si.
         43 "Tsimi manin nang rel sing, Pathian uknak heh nangmahni nena lesaknak si tu in, a
         rah thei miphun kheh pe tu si.
         44 Tutu sikhen me lungto vumah a datu heh kehreih tu in, tsimi lungto in a daaknak heh
         vuatbuk tu si," ti’n ti si.
         45 Suangbawi te le Farasi te’n me thusanteh heh a za phangin, amahni a titsipnak a si
         lam thei si.
         46 Amah kheh pom tuum dang pelh in, mipi te’n profet pakhat in a koih manin mipi te
         kheh kih si.

1 Jesuh in amahni kheh thusanteh mang in thurel in,
         2 "Vanvum uknak heh a tsapa-a mopuai a puah saktu kumpibawipa thaw bangve si.
         3 Ama’n mopuai ah samnak te ko tu in a sel te tiar pelh atsia, amahni’n puai sim nuam
         ngawl si.
         4 "Ama’n a dang sel te tiar lehleu in, ’Samnak te kheh, "Ngai un, ka simlai puah tselhsek
         ongla sing. Ka kawlpawtsang te le sum a thau te tel ngah ongla sing. Heizongza ralringlep
         ongla si. Mopuai sim la un," ti’n ti ta un,’ ti’n ti si.
         5 "Sinapikhaw amahni’n hei nam ngawl in, mi pawlkhat te’n lothok in, pawlkhat te’n
         sumpeinak ah hawh in, amahni nuam min ten ah hawh dang si.
         6 Midang te’n a sel te kheh pom atsia, zahtsaknung ngai in zing in, reek si.
         7 Tsimi thu kheh kumpibawipa’n a thei phangin, thinraw ngai si. Tsin, a raalkap te
         leh atsia, tualreek te kheh siatsuahberh in, a khawpi khen haalsak si.
         8 Tsin, a sel te kheh, ’Mo puai simlai ei theilep ongla si. Sinapikhaw samnak te heh
         puai sim taak ngawl si.
         9 Tsimi manin rawtpi ah hawh ta ula, mi nang tawknak taak hem mo puai ah sam ta un,’
         ti’n ti si.
         10 "Tsimi manin sel te’n rawtpi tehem ah hawh in, a tawknak tehem, mipha a sikhen mi
         sesuak a sikhen khawmluut in, puai puahnak innkhan kheh mikhual dim tiar si.
         11 Sinapikhaw kumpibawipa’n mikhual te pan tu in a lut phangin, mo puai puan sil ngawl
         mipa pakhat kheh mu si.
         12 Tsimi phangin kumpibawipa khen amah kheh, ’Ei rual, mo puai puan sil ngawl in kawti’n
         nai sungah lut thei si tsim?’ ti’n ti si. Ama’n heimah awn thei ngawl si.
         13 Tsimi phangin kumpibawipa khen a sel te kheh, ’A kut le a kawng henpek ula, amah
         heh huai in pulam khawthim sungah vawr ta un. Tsimi munah kap kuaikuai in hariat tuihtuih
         tasen,’ ti’n ti si.
         14 "Konak heh minung tampi tupelh in, dengnak heh minung dawmno si tu si," ti’n ti si.
         15 Tsimi phangin Farasi te’n hawh atsia, ama awnkam pin a sual man tu in sawm dun si.
         16 Farasi te’n amahni ninglun te kheh Herod pawl te thaw a nenah leh in, "Sayapa, nangmah
         heh midik si atsia, Mi nopmawh nom ngawl in le mi maisong nom ngawl in le man ngaino
         in Pathian daan thudik na zirh lam na thei si ung.
         17 Tsimi manin, Sizar nenah siah pe heh a daan si maw, si ngawl sim? Na ruatnak kei
         rel in," ti’n ti si.
         18 Sinapikhaw Jesuh in amahni suaksual thiatha kheh thei in, "Nangnih ni mi sidat te,
         heita tsul ka si utsim?
         19 Siah pe tuh tangka tsawh ka muh tsuk un," ti’n ti si. Amahni’n denari pakhat kheh
         muh si.
         20 Tsimi phangin Jesuh in, "Meheh tu mel le tu ming sim?" ti’n dong si.
         21 Amahni’n, "Sizar mel le ming si," ti’n ti si. Ama’n, ’Tsimi manin Sizar thil te heh
         Sizar pe ula, Pathian thil te heh Pathian pe un," ti’n amahni kheh ti si.
         22 Amahni’n me a awnnak heh a za phangin lunglawi dang in, amah kheh zam atsia hong
         dang si.
         23 Tsimi ni rengreng in mithi tholehnak om ngawl si, ti’n a titu Sadusi te’n a nenah
         thudong tu’n hawh atsia,
         24 "Sayapa, mipa pakhat heh tsa tsawi ngawl in a thi lekhaw, a nau in a zi kheh huai
         ta sehla, tsatsawi sak sen, ti’n Mawsi in rel kei si.
         25 Keimahni lak ah unau pasarih om si. Upa ber in zi huai atsia tsa tsawi ngawl in thi
         in, a zi kheh a nau nenah zam si.
         26 Tsimi bangin a panihnakpa khen thi deve in, a pathumnak khen thi si. Tsimi bangin
         sarihnak pa tian in thi dangberh si.
         27 Tawpsannak in minu kheh thi deve si.
         28 Tsimi manin tholehnak ah me minu heh unau pasarih sung pin tu zi ber si tu sim? A
         vaseng in minu heh a zi in nei dangberh awng si," ti’n ti si.
         29 Jesuh in amahni kheh o atsia, "Khelh taktak si utsi, Laithiangrim thei ngawl in,
         Pathian huham khen thei ngawl si utsi.
         30 Tholehnak ah huai dunnak om leh tu ngawlla in, vana Pathian vanvummi te thaw bangve
         tu si.
         31 Mithi tholehnak thu ah hen Pathian in nangmahni a relnak heh siar awng ngawl si utsim
         maw?
         32 Pathian in, ’Keimah heh Abraham Pathian, Isak Pathian, Jakob Pathian sing,’ ti’n
         ti si. Pathian heh mithi te Pathian si ngawl in minung te Pathian si," ti’n ti si.
         33 Me a onak heh mipi te’n a za phangin a thu zirhnak heh khum ngai dang si.
         34 Sadusi te kheh Jesuh in awn thei nom ngawl in a zinglam Farasi te’n a za phangin,
         munkhat ah khawm dang si.
         35 Amahni lak pin daan thiam pakhat in amah tsulnak in thu pakhat dong si.
         36 Ama’n, "Sayapa, daan sungah hei thukhaam heh thupi ber sim?" ti’n ti si.
         37 Jesuh in amah kheh, " ’BAWIPA na Pathian kheh na thinlung hem, na nungnak hem in
         le na lungmu hem in it in.’
         38 Meheh a pakhatnak le a thupi ber thukhaam si.
         39 A panihnak heh, ’Nangmah le nangmah na it tsawm bangin na inn nen it in,’ ti heh
         si.
         40 Me thukhaam panih heh Daan hem le Profet te thureelnak tehema bulpi si," ti’n ti
         si.
         41 Farasi te munkhat ah a khawm dang lai in, Jesuh in,
         42 "Khrih thu heh kawtibang in ruat si utsim? Tu Tsapa sim?" ti’n ti si. Amahni’n, "David
         Tsapa si," ti’n ti si.
         43 Jesuh in, "Heita David in Raula in amah heh, ’Bawipa’ ti’n ko sim?
         44 David in, ’BAWIPA in ka Bawipa heh, "Na raal te kheh na palkam in ka puah ma hem
         ka taklam ah to in," ’ ti’n ti si.
         45 "David in amah heh, ’Bawipa’ ti’n a ko a si lekhaw, kawti’n a Tsapa si thei tu sim?"
         ti’n ti si.
         46 Amah kheh tumah in kamkhatno pohkhen o thei ngawl si. Tsimi ni pin pan tumah in thudong
         ngam leh ngawl si lei.

1 Jesuh in mihonpi te le a ningluntu te kheh thurel si.
         2 Ama’n, "Daan zirhtu te le Farasi te’n Mawsi tohkheng ah to si.
         3 Tsimi manin lun tuh in a relnak tehem lun ula puah un. Sinapikhaw amahni’n a awnnak
         bangin a puah leh ngawl manin a puahnak bangin puah mah na un.
         4 Thilrit a phur har ngai te puah in mi te ko vumah suan si. Sinapikhaw amahni rori
         hen a kuttsungno pohkhen dang nuam ngawl si.
         5 Sinapikhaw a puahnak tehem heh mi te mu belbel tuh in puah si. Tsel ah le baan ah
         hennak Laithiangrim ngannak savunpek te kheh a lian theitawp in puah atsia, angki
         tsual tseep kheh a tsual theitawp in tsual tiar si.
         6 Puai puahnak ah tohkheng pha ber ah le sinakok ah tonak pha ber ah to tuur in,
         7 dawr ah upatnak le mi te, ’Rabbi, Rabbi,’ ti’n ponnak kheh tuur si.
         8 Sinapikhaw nangnihni’n ’Rabbi’ ti’n ponnak si mah na un. Nang vaseng heh unau dang
         nang si manin, nang Sayapa heh pakhat bek si. Amah heh Khrih ah si.
         9 Leivum ah ei pa ti’n tumah pon mah na un. Heimansim tiphangin Pa pakhat bek nei si
         utsi, amah heh van ah om si.
         10 Nang Saya heh pakhat bek si in, amah heh Khrih ah a si manin, ’Sayapa’ ti’n ponnak
         si mah na un.
         11 Nangmahni lak ah mi thupi ber heh nang omlawh si tu si.
         12 Mah le mah a tsawisang tsawm tu heh niam tiarnak si tu in, mah le mah a niam tiar
         tsawmtu heh tsawisangnak si tu si.
         13 "Nangnihni mi sidat Daan zirhtu te le Farasi te, lungsenung si utsi. Heitasim tiphangin
         mi te lut theihnung tuh ngawl in vanvum uknak kongkham kheh khaam si utsi. Nangmahni
         in nang lut ngawl bek zo ngawl, a luttu te khehkhen lut siang ngawl si utsi.
         14 Nangnihni mi sidat Daan zirhtu te le Farasi te, lungsenung si utsi. Heitasim tiphangin
         numei te inn ruam atsia, sidatnak thaw reipi pi sawngen khel si utsi. Tsimi manin
         hannak roh leilei in vei tu si utsi.
         15 "Nangnihni mi sidat Daan zirhtu te le Farasi te, lungsenung si utsi. Heitasim tiphangin
         nang benak ah mi pakhat lut tiar ngah tu in, lei lam pin a sikhen ti lam pin a sikhen
         khualvak kawikawi si utsi. Mi pakhat nang ngah phangin nangmahni tah in letnih in
         hella tsa in tsan si utsi.
         16 "Nangnihni lungsenung lamhuai tu mittsaw te, ’Tutu sikhen temple saal in a tsial
         tsawm tu heh a tsial tsawmnak hen amah heen ngawl in, temple sunga sui saal in a tsial
         tsawmtu heh a tsial tsawmnak in amah heen si,’ ti’n ti si utsi.
         17 Mitaw te le mittsaw te! Sui le sui a thiang tiartu temple heh hei thupi sawn sim?
         18 ’Tutu sikhen benak dawndel saal in a tsial tsawm a si lekhaw heimah poi ngawl si.
         Sipelh atsia bawlnak dawndel vuma lehsawng saal in a tsial tsawm a si lekhaw a tsial
         tsawmnak kheh a lamlen himhim kul si,’ ti’n ti si utsi.
         19 Mitaw te le mittsaw te! Bawlnak lehsawng le bawlnak a thiang tiartu bawlnak dawndel
         heh hei thupi sawn sim?
         20 Tsimi manin bawlnak dawndel saal in a tsial tsawmtu heh bawlnak dawndel le a vuma
         bawlnak thil tehem saal in tsial tsawm si.
         21 Temple saal in a tsial tsawmtu heh temple le a sungah om tehem saal in tsial tsawm
         si.
         22 Vanvum saal in a tsial tsawmtu heh Pathian tohkheng le a vumah a totu saal in tsial
         tsawm si.
         23 "Nangnihni mi sidat Daan zirhtu te le Farasi te, lungsenung si utsi. Heitasim tiphangin
         vonna lawm te, lenmui te le saiso te sehsawm sehkhat pe atsia, daan thupi ngaingai
         a si thukhennak, ngeihharnak le umnak te kheh zulhzau men si utsi. A dang te heh zam
         lawt ngawl in, me te khen heh nang puah tuh si.
         24 Lamhuaitu mittsaw te, thosi te nang lem kha tuh ngawl in hap atsia, kalauk lemhawl
         si utsi.
         25 "Nangnihni mi sidat Daan zirhtu te le Farasi te, lungsenung si utsi. Heitasim tiphangin
         khuat le leeng te kheh a pulam zong thiang tiar atsia, a sung heh hampumnak le mah
         le mah kelen tsawm thei ngawlnak in dim si.
         26 Farasi mittsaw te, nang khuat le nang leeng heh a sung thiang tiar masa ula, a pulam
         khen tsiang tsih tu si.
         27 "Nangnihni mi sidat Daan zirhtu te le Farasi te, lungsenung si utsi. Heitasim tiphangin
         nangmahni heh pulam pan phangin mawi ngai in lang miau pelh atsia, a sungah mithi
         ruh le a thiang ngawl te ruakruak a dim, si ngo thuhnak thaan thaw bangve si utsi.
         28 Tsimi bangin nang pulam heh mi te mai ah diktsang ngai baang pelh in, nang sunglam
         heh sidatnak le tsannei ngawlnak ruak dim si.
         29 "Nangnihni mi sidat Daan zirhtu te le Farasi te, lungsenung si utsi. Heitasim tiphangin
         profet te thaan puahsak atsia, midik te thaan kheh mawi ngai in puah si utsi.
         30 Tsin, ’Kei pupa te san in om ongla kei si tsuk ta asin, profet te thisen a suahnak
         ah peh deve tu ngawl pelh si ung,’ ti’n ti tsawm si utsi.
         31 "Tsimi manin profet te reektu te tsa te nang si lam kheh tettikhan tsawm si utsi.
         32 Nang pa te thilsual a puahnak zah kheh kimsek tiar vanglak un.
         33 Rul le ru nei rul hin te, hell ah hannak pin kawti’n luat thei tu si utsim?
         34 Nang nenah profet te, mi tsim te le Daan zirhtu te leh sing. Pawlkhat te reek a utsikhaw,
         thinglamteh ah tar tu in, pawlkhat te heh nang sinakok ah savun rihual in vaat tu
         atsia, khaw pakhat pin khaw pakhat ah erh tseihzel tu si utsi.
         35 Tsimi bangin midik Abel thisen pin pan temple le bawlnak dawndel laklawh ah nang
         reeknak Berekhiah tsapa Zekhariah thisen tian, leivum ah midik te thisen nang suahnak
         tehem nangmahni vumah lengberh tu si.
         36 Thungai ngai in nang rel sing, me thil tehem heh tusan minung te nenah lengberh tulai
         si.
         37 "Maw Jerusalem, Jerusalem, profet te a reektu, na nenah lehnak te lungto in a seplumtu,
         arpi in a no te kheh a la nuai ah a huam bangin, na tsa te munkhat ah huam ot ngai
         veng sing. Sinapikhaw nuam ngawl si tsi.
         38 Pan in! Na inn heh innro in zamnak si tu si.
         39 Na rel sing, ’BAWIPA ming in a leng tu heh thangphatnak si tasen,’ ti’n na ti ma
         hem, tu pin pan ka mu leh kel tu ngawlla si tsi," ti’n ti si.

1 Jesuh ah kheh suak atsia, temple pin khen kiang si. A ningluntu te’n temple innpi
         ruai kheh amah muh nuam in a nenah hawh dang si.
         2 Jesuh in amahni kheh, "Me thil tehem heh mu utsim maw? Thungai ngai in nang rel sing,
         phereihnak si tu ngawl pelh in, nai munah lungto pakhat le pakhat delh dun ngawl in
         zamnak si tulai si," ti’n ti si.
         3 Olive Mual ah a to lai in ninglun te kheh amahni ruak in ama nenah hawh dang atsia,
         "Me thil te heh kontik in si tu sim? Na leng leh hun le san bonak theihdiknak heh
         hei si tu sim? Kei rel in," ti’n ti dang si.
         4 Jesuh in amahni kheh o atsia, "Tumaha zol ngah tuh ngawl in tsimkom un.
         5 Heitasim tiphangin keima ming in minung tampi leng tu in, ’Keimah heh Khrih ah sing’
         ti’n ti atsia, mi tampi zol tu si.
         6 Raal tawng thu le raal leng thawm te za tulai si utsi. Nang thin tsawl kha tu ralring
         un. Tsimi thil tehem leng rori tu pelh in, a tawpnak si rih tu ngawl si.
         7 Miphun pakhat le pakhat tawng dun tu in, ram pakhat le pakhat tawng dun tu si. Tsin,
         rian dung tu atsia, pulnat leng tu in, mun hem ah thinthing tu si.
         8 Tsimi tehem heh rimnak a pannak si lai si.
         9 "Tsimi phangin nangmahni heh mi te’n harsanak pe tuh in le reek tuh in mi kut ah
         aap tu atsia, keima ming manin miphun tehem in haw tu nang si.
         10 Mi tampi khawsi tu in, pakhat le pakhat zuar dun in haw dun tu si.
         11 Profet dik ngawl te suak tu in, mi tampi zol tu si.
         12 Tsan nei ngawlnak a tam leita manin, mi tampi te itnak kheh kiam lemlem tu si.
         13 Sinapikhaw a tawp tian a tuar tul zotu te heh sannak si tu si.
         14 Me uknak thuthang pha heh miphun tehem nenah tetti a si tuh in leivum hem ah rel
         tu si. Tsimi zawh in a tawpnak leng tu si.
         15 "Tsimi manin profet Daniel reelnak ’siatsuahtu ningtsirnung’ ah kheh mun thiangrim
         ah a ding nang mu phangin," a siartu ten thei tasen.
         16 "Judea peng ah a om te’n mual vumah dan tasen.
         17 Innkhum vumah a omtu hen inn sunga thil pakhat khat le tu in tolhsuk mah na tasen.
         18 Lo ah a omtu khen a puan leleh tu in inn ah hong mah na tasen.
         19 Tsimi hun in naupai te le nau kanghuam nei te tsa lungsenung tu si.
         20 Nang dan hun heh khawsik hun in, le Sabbath ni a si tuh ngawl in sawngen un.
         21 Heitasim tiphangin, leivum a po pan pin pan tuni tian a om awng lai ngawl, tuzawh
         khen a om kel leh tu ngawl harsanak maktak tak kheh leng tu si.
         22 Tsimi ni te kheh tsom tiarnak a si ngawl lekhaw, tumah sannak si tu ngawl si. Sinapikhaw
         dengnak te tsa in tsimi hun kheh tsom tiar tu si.
         23 "Tsimi phangin mi pakhat khat in, ’Pan un, nai ah hen Khrih ah om si,’ ti’n maw,
         ’Mia khen ah Khrih ah om si,’ ti’n a ti sikhen, diksang mah na ta un.
         24 Heitasim tiphangin khrih dik ngawl te le profet dik ngawl te suak tu in, a si theihnung
         lekhaw dengnak te riang a zolzo tuh in theihdiknak mak le thil khumnung mak muh tu
         si.
         25 Pan un, nang rel ham po si lang.
         26 "Tsimi manin mi te’n, ’Pan un, amah heh hampalak ah om reng si,’ ti’n a tilekhaw,
         hawh mah na ta un. A si ngawl lekhaw, ’Inn sungta ber khan sungah om si,’ ti’n a tilekhaw
         diksang mah na ta un.
         27 Heitasim tiphangin khawlip heh ni suaknak lam pin leng atsia, nidanak tian in a desur
         bangin, Mi Tsapa leng phangin si deve tu si.
         28 Mithi ruang om min hem ah muvanlai te khawm tu si.
         29 "Tsimi harsanak ni a bo phangin nii thim tu atsia, lade kheh de leh tu ngawlla si.
         Arsi te van pin tserkuai tu in, vana huham kheh thiing tu si.
         30 Tsimi phangin Mi Tsapa-a theihdiknak kheh van ah lang tu si. Tsin, leivuma hin le
         nam tehem kheh kap tu atsia, Mi Tsapa kheh vana meiro vum pin a huham le a tsungnungnak
         mak thaw a leng kheh amahni’n mu tu si.
         31 Tsin, ama vanvummi te kheh ngunrasem ring ngaingai thaw leh tu in, van tawpnak pin
         hatlam van tawpnak tian, leilung ninglia ama dengnak te kheh mun khat ah khawm tu
         si.
         32 "Theikuang thusantehnak heh zir ta un. A kaak dawnno te tawt atsia, a nah a tserh
         phangin, khaal hun a nong ongla lam kheh thei si utsi.
         33 Tsimi bangin nangmahni khen me tehem heh nang mu phangin, Mi Tsapa heh a leng tu
         zep si ongla in, kawka bul ah riang leng ongla si, ti thei ta un.
         34 Thungai ngai in nang rel sing, me tehem heh a kimsek ma hem tu san minung te heh
         bo rih tu ngawl si.
         35 Van le leilung pai tupelh in, ka thu heh pai tu ngawl si.
         36 "Tsimi ni le naazi kheh tumah in thei ngawl in, vanvummi te riang in thei ngawl si.
         Ei Pa bek in thei si.
         37 Mi Tsapa lengnak heh Noah san bang si tu si.
         38 Tsimi hun, tilau dung ma, Noah in tangphawlawng sungah a dum ni tian amahni’n ei
         le in atsia, huai dun si.
         39 Tilau dung atsia, ti in amahni a vaseng in a laanrel tian amahni’n heimah a thei
         dang ngawl bangin, Mi Tsapa leng phangin si tu si.
         40 Tsin, minung panih lo sungah om tu in, pakhat heh lenak si tu atsia, a khatta zamnak
         si tu si.
         41 Nupang panih laideng ruan dun tu in, pakhat heh lenak si tu atsia, a khatta zamnak
         si tu si.
         42 "Nang Bawipa leng hun nang thei ngawl manin, ngak reng ta un.
         43 Inn neitupa hen ruko leng hun tuh a thei ham tsuk asin, ngak reng tu in, a inn kheh
         phul siang tu ngawl si.
         44 Tsimi manin nangmahni khen ralring reng deve un. Heitasim tiphangin Mi Tsapa heh
         nang limdik ngawl hunkeek in leng tu si.
         45 "A bawipa’n ama innsang uktu tuh in le a hun manno in lai pe tu in a koihnak muangtaak
         le a tsim sel heh tu sim?
         46 A bawipa a leng phangin tsimi bangin a naper a munak sel heh mi ang si.
         47 Thungai ngai in nang rel sing, a bawipa’n a neinak tehem uktu tuh in tsimi sel kheh
         puah tu si.
         48 Sinapikhaw sel sesuak hen, ’Ka bawipa heh leng khawnu tu poh,’ ti’n a thin sung in
         ti tsawm atsia,
         49 a selpi te kheh vat in, zu ri te thaw in le ei in a om tsuk asin,
         50 a bawipa kheh a limdik ngawl ni, a thei ngawl hun in leng tu atsia,
         51 amah kheh ten nih in ten tu in, mi sidat te tsonak bangin tso tiar tu si. Amah kheh
         tsimi ah kap kuaikuai in hariat tuihtuih tu si.

1 "Vanvum uknak heh khangngai thiamlawh sawmkhat thaw bangve si. Amahni’n meiinn khai
         atsia, mohuaipa muak tu in hawh si.
         2 Amahni sung pin panga te heh a tsim si in, a dang panga lam heh a taw si.
         3 Khangngai taw te’n meiinn keng pelh atsia, zinan keng ngawl si.
         4 A tsim te hen meiinn keng in, a nuum sungah zinan keng meek si.
         5 Mohuaipa a leng khawnu manin amahni kheh singsi in eihmu dangberh si.
         6 "Zan laitum in, ’Ngai un! Mohuaipa leng si lei; suak in muak la un,’ ti’n aunak kheh
         za dang si.
         7 Khangngai thiamlawh tehem khen tho atsia, amahni meiinn ten vaar dang si.
         8 Tsimi phangin khangngai taw te’n a tsim te kheh, ’Kei meiinn mit susuk men si; nang
         zinan dawmlai kei khen un,’ ti’n ti si.
         9 Sinapikhaw a tsim te’n, ’Nangmahni le keimahni mang tham keng ngawl kei si manin,
         nang khen thei tu ngawl si ung. A zuartu nenah hawh ta ula, nangmahni tsa lei tsawm
         ta un’ ti’n ti si.
         10 Amahni’n zinan lei a hawh lan in mohuaipa leng atsia, a ralringlep te’n mo puai puah
         minah mohuaipa thaw lut dang si. Tsin, kong kheh kham si.
         11 "Tsimi tselh phangin khangngai dang te kheh leng leh deve in, ’Bawipa, Bawipa, kong
         kei hon in,’ ti’n ti dang si.
         12 Sinapikhaw ama’n amahni kheh o atsia, ’Thungai ngai in nang rel sing, nang thei ngawl
         sing,’ ti’n ti si.
         13 "Tsimi manin Mi Tsapa leng ni tuh le a hun nang thei ngawl manin ralring reng ta
         un.
         14 "Vanvum uknak heh a sel te koberh atsia, a thil te a aap tselh phangin ram khawlapi
         ah khualvakpa thaw bangve si.
         15 Ama’n a sel te kheh amahni thil titheinak bangten in sel pakhat kheh talent panga
         pe atsia, a dang sel pakhat kheh talent panih pe in, a dang sel pakhat kheh talent
         pakhat pe si. Tsin, amah kheh khualvak nomper si.
         16 Talent panga a saangtu khen hawh atsia, tsimi tangka thaw sumpei in a dang talent
         panga ngah si.
         17 Tsimi bangin talent panih a saangtupa’n a dang talent panih ngah deve si.
         18 Sinapikhaw talent pakhat a saangtupa’n hawh atsia, lei tso in a bawipa tangka kheh
         thup si.
         19 A reipi phangin a bawipa kheh leng in amahni napernak tsazin khawm dang si.
         20 "Tsimi manin talent panga a saangtupa khen hawh atsia, a dang talent panga keng in,
         ’Bawipa, talent panga pe ka si tsi. Pan in, a dang talent panga a miat ngah bet sing,’
         ti’n ti si.
         21 A bawipa’n amah kheh, ’Sel pha le muangtaak, pha ngai ee; thil dawmno vumah muangtaak
         si tsi. Thil tampi uktu tuh in na puah tu sing. Na bawipa angnak sungah lut in,’ ti’n
         ti si.
         22 Talent panih a sangtupa khen hawh deve in, ’Bawipa, talent panih pe ka si tsi. Pan
         in, a miat talent panih ngah bet sing,’ ti’n ti si.
         23 A bawipa’n, ’Sel pha le muangtaak, pha ngai ee; thil dawmno vumah muangtaak si tsi.
         Thil tampi uktu tuh in na puah tu sing. Na bawipa angnak sungah lut in,’ ti’n ti si.
         24 "Talent pakhat a sangtupa kheh hawh atsia, ’Bawipa, mi tsul har tawp na si lam na
         thei sing. Na tuh ngawlnaka aat atsia, na pawi ngawlnaka khawl si tsi.
         25 Nangmah ka kih manin na talent heh lei sungah thup sing. Pan in, na talent la meheh
         si,’ ti’n ti si.
         26 "A bawipa’n amah kheh o atsia, ’Nang, sel sesuak le thazawng, ka tuh ngawlnaka at
         atsia, ka pawi ngawlnaka ka khawl lam thei si tsi maw.
         27 Ka leng leh phangin ka talent tsawh a khang thaw ka ngah leh tuh in, tangka khawlnak
         ah na koih tuh sipelh si.
         28 Tsimita ama nena talent pakhat tsawh le ula, talent sawm a neitupa la pe un.
         29 Heitasim tiphangin a neitu tehem heh pe beetnak si tu in, nual ngai in nei tu si.
         Sinapikhaw a nei ngawltu heh a neinak lamtsang riang sutnak si tu si.
         30 Me heimah a nempi ngawl sel tsawh pulam khawthim sungah vawr ta un. Tsimi munah kap
         kuaikuai in hariat tuihtuih tu si,’ ti’n ti si.
         31 "Mi Tsapa heh a tsungnungnak ah a thiangrim vanvummi tehem thaw a leng phangin, ama
         a tsungnung kumpibawi tohkheng ah to tu si.
         32 A mai ah miphun tehem khawm dang tu in, tuukhaltu in kel te lak pin a tuu te a khen
         bangin, amahni kheh khen tu si.
         33 Tuu te kheh a taklam ah koih tu in, kel te kheh a kehlam ah koih tu si.
         34 "Tsimi phangin Kumpibawi pa’n a taklama te kheh, ’Ei Pa muitsu dong te, nai ah hawh
         ula, leivum a po pan pin pan nangmahni tsa remham saak uknak ro luah la un.
         35 Heitasim tiphangin ka rikaam phangin lai pe ka si utsi. Ka dangrum phangin in tuh
         pe ka si utsi. Mikhual ka si phangin nang inn ah dung tiar ka si utsi.
         36 Ka kawngkolh lai in vansilh ka si utsi. Ka naa lai in veh ka si utsi. Thawng ka to
         lai in ka nenah leeng si utsi,’ ti’n ti si.
         37 "Tsimi phangin midik te’n, amah kheh o atsia, ’Bawipa, kontik in na rikaam mu in
         lai pe atsia, na dangrum mu in in tuh na pe si ung im?
         38 Kontik lai in mikhual na si kheh mu in zindung tiar in, na kawngkolh mu in van na
         silh si ung im?
         39 Kontik in na naa mu in le thawng na to mu in na veh awng si ung im?’ ti’n ti dang
         si.
         40 Kumpibawipa’n amahni kheh o atsia, ’Thungai ngai in nang rel sing, me ka unaupi te
         lak pin a hei ngawl berno pakhat vumah nang puahnak heh keima vumah puah si utsi,’
         ti’n ti si.
         41 "Tsin, a kehlama te kheh, ’Nangnihni tsamnak te, ka nen pin diabol ah le ama vanvummi
         te tsa in remham saak kumkhaw mei sungah luun ta la un.
         42 Heitasim tiphangin ka rikaam lai in lai pe ngawl ka si utsi. Ka dangrum lai in in
         tuh pe ngawl ka si utsi.
         43 Mikhual ka si lai in zindung tiar ngawl ka si utsi. Ka kawngkolh lai in van silh
         ngawl ka si utsi. Ka naa lai in le thawng ka to lai in veh ngawl ka si utsi,’ ti’n
         ti si.
         44 "Tsimi phangin amahni’n, ’Bawipa, kontik in na rikaam maw na dangrum maw mikhual
         na si maw na kawngkolh maw na naa maw na thawng to maw mu in na tuamlawm ngawl si
         ung im?’ ti’n o dang si.
         45 Ama’n amahni kheh o atsia, ’Thungai ngai in nang rel sing, me tehem lak pin a hei
         ngawl berno vumah nang puah ngawlnak heh keima vumah puah ngawl si nom si utsi,’ ti’n
         ti si.
         46 Tsin, me te heh kumkhaw erhnak min ah luunberh tu atsia, midik te heh kumkhaw nungnak
         ah leng tu si," ti’n ti si.

1 Tsin, tibang hen thiltsang si. Jesuh in me thu tehem heh a rel tselh phangin, a ningluntu
         te nen ah,
         2 "Tuzawh ninih phangin Leekdelh Puai si tula in, Mi Tsapa heh thinglamteh ah tar tuh
         in aap tu si," ti’n rel koh si.
         3 Suangbawi te, Daan zirhtu te le Jew te upa te’n suangbawi ber Kaiafas inn ah khawm
         dang atsia,
         4 Jesuh ah kheh zoldeen in pom atsia, a reek dang theinak tuh thuruat dang si.
         5 Sinapikhaw amahni’n, "Mipi te lak ah buainak a suak kha tu manin, puai sungah hen
         ti awl a sing," ti’n rel dang si.
         6 Jesuh ah kheh Bethany khawa miphar Simon inn ah om si.
         7 Tsabuai ah a to lai in minu pakhat in a manpha ngaingai sathau rim ur alabaster num
         khat keng atsia a nenah hawh in a lu ah pawh si.
         8 Tsimi kheh a ningluntu te ’n a mu phangin, reh awh ngai dang in, "Heita me rim ur
         heh thehthawk thong tseih men nan tih im?
         9 Me tah hen rim ur heh tangka tampi in zuar atsia, minawm te sawm sawn awhnung sipelh
         si," ti’n ti dang si.
         10 Tsimi kheh Jesuh in thei atsia, "Heita minu heh dimdor tseih si utsim? Amah hen thilpha
         puah sak ka si.
         11 Minawm te heh nangmahni nenah om reng veng poh si. Sinapikhaw keimah zong heh nangmahni
         nenah om reng tu ngawl sing.
         12 Ka ruang vumah me sathau rim ur a pawhnak heh keimah vinak tuh in a puah hamnak si
         si.
         13 Thungai ngai in nang rel sing, me thuthang pha heh leivum hem ah relnak a si phangin,
         minu ah phawkrengnak in me a puahnak heh rel veng tu si," ti’n amahni kheh ti si.
         14 Ningluntu leinih laka pakhat Judas Iscariot tinak pa khen suangbawi te nenah hawh
         atsia,
         15 "Amah heh nang kut ah aap lengkhaw hei ka pe tu si utsim?" ti’n ti si. Amahni’n ngun
         tangka sawmthum kheh siar atsia, Judas ah pe si.
         16 Tsimi hun pin pan Judas in Jesuh ah a zuar theinak tuh hunpha zei si.
         17 Tsol Phulh ngawlnak Sang Puai a nikhatnak ni in ningluntu te’n Jesuh nenah hawh dang
         atsia, "Leekdelh Puai simlai na ei min tuh heh kawnai ah puahsak kei sin deih kei
         si tsim?" ti’n ti dang si.
         18 Jesuh in, "Khawpi sungah hawh ta ula, mipa pakhat kheh, ’Sayapa’n, "Ka hun nong ongla
         in, ka ningluntu te thaw Leekdelh Puai heh na inn ah mang tu sing," ti’n ti si,’ ti’n
         ti ta un," ti’n ti si.
         19 Tsimi manin ningluntu te’n Jesuh relnak bangin puah in, Leekdelh Puai simlai puah
         ham si.
         20 Simlam phangin Jesuh ah kheh a ningluntu te thaw to dang si.
         21 Simlai a ei dang lai in, Jesuh in, "Thungai ngai in nang rel sing, nangmahni sung
         pin pakhat in zuar tu ka si," ti’n amahni kheh ti si.
         22 Ningluntu te kheh khawngai tihtak in khawngai dang in, "Bawipa, keimah siing maw?"
         ti’n pakhat seuhseuh in ti dang si.
         23 Tsimi phangin Jesuh in amahni kheh o atsia, "Pakan pakhat sungah keimah thaw a kut
         in sang a niim khattupa in zuar tu ka si.
         24 Laithiangrim sungah ngannak bangin Mi Tsapa heh hawh kul tu si. Sinapikhaw Mi Tsapa
         a zuartu pa tsa in lungsenung si. A nu pum sung pin a suak awl sawn ta asin ama tsa
         pha sawn tu pelh si," ti’n ti si.
         25 Tsimi phangin amah a zuar tseih tu Judas in o atsia, "Rabbi, keimah siing maw?" ti’n
         ti si. Jesuh in, "Na awnnak bangin si si," ti’n ti si.
         26 Lai a ei dang lai in Jesuh in sang kheh le atsia, Pathian paak in hem atsia, a ningluntu
         te kheh pe in, "Meheh ka ruangpum si. Le ula ei un," ti’n ti si.
         27 Tsin, khuat kheh le atsia, Pathian apaak tselh phangin amahni kheh pe atsia, "Nang
         vaseng in in un.
         28 Meheh mi tampi te sualzahnak tsa in a luang ka thisena thukam ther si.
         29 Sinapikhaw nang rel sing, tu pin pan ei Pa uknak ah nangmahni si tsapit zu ther ka
         in ni tian me tsapit zu heh in leh tu ngawlla sing," ti’n ti si.
         30 La pakhat a sa dang tselh phangin Olive Mual ah hawh dang si.
         31 Tsimi phangin Jesuh in amahni kheh, " ’Tuukhal pa kheh vaat angkhaw, tuu hon te kheh
         dansep tu si,’ ti’n ngannak bangin, tuzan hen keima manin nang vaseng in pialberh
         tu si utsi.
         32 Sinapikhaw tho tiarnak ka si zawh in, Galilee ah hawh ham tu sing," ti’n ti si.
         33 Piter in amah kheh o atsia, "Ka rualpi tehem a pial sikhen, keimah vang pial himhim
         tu ngawl sing," ti’n ti si.
         34 Jesuh in, "Thungai in na rel sing, tuzan hen ar khuang ma in veithum tian phaa tu
         ka si tsi," ti’n ti si.
         35 Piter in amah kheh, "Nangmah thaw thi kul tu ka si riang in na phaa tu ngawl sing,"
         ti’n ti si. Tsimi bangin ningluntu tehem khen ti dang ten si.
         36 Tsimi phangin Jesuh ah kheh a ningluntu te thaw Gethsemane ti’n konak vuan sungah
         hawh atsia, "Me khen ah hawh in saw ka ngen sung hem, nai ah to dang rih ta un," ti’n
         amahni kheh ti si.
         37 Jesuh in Piter ah le Zebedee tsapa panih te kheh huai si. Amah heh lungse in thintsawl
         pan si.
         38 Tsin, amahni kheh, "Ka nungnak heh lungse tihtak in lungse leita in, ka thi ngawl
         men phang sing. Nai pin hen ka ngak pi rih un," ti’n ti si.
         39 Mailam ah dawmlai hawh rih atsia, bok in, "Maw ei Pa, me khuat hen, a si thei lekhaw
         ka leek tasen. Sinapikhaw keima deihnak bang si ngawl in, nangma deihnak bangin si
         tasen," ti’n sawngen si.
         40 Tsin, a ningluntu te nenah a hawh phangin a eihmu dang reng kheh tawk atsia, Piter
         nen ah, "Heita naazi pakhat sungno pohkhen ka ngak pi zo ngawl si utsim maw?
         41 Sualroihnak sungah nang da tuh ngawl in sawngen thahlam in ngak un. Raula hen otngai
         pelh atsia, tisa heh a thaneem si," ti’n ti si.
         42 A veinihnak hawh lehleu in, "Maw ei Pa, me khuat heh in ngawl in keimah leek thei
         tu ngawl a si lekhaw, na deihnak bangin si tasen," ti’n sawngen si.
         43 Amahni nenah hawh in, a eihmu sung leita manin a eihmu dang reng kheh tawk lehleu
         si.
         44 Amahni kheh zam atsia, hawh lehleu in a masa bangpah in a veithumnak sawngen lehleu
         si.
         45 Tsimi zawh in a ningluntu te nenah hawh atsia, "Tutian hen eihmu in tsawlom reng
         lai si utsim maw? Pan un, a hun khawnen ongla in, Mi Tsapa heh misual te kut ah aap
         ongla si.
         46 Tho la ula; hawh dang ala sing. Pan un, keimah a aaptupa leng ongla si," ti’n ti
         si.
         47 Ngai un, a awn tseih lai tum in, ninglun leinih laka ninglun pakhat Judas ah kheh
         suangbawi te le mipi laka Jew te upa te lehnak vangsang le thingtawng vong mipi te
         thaw in leng si.
         48 Amah a zuartupa’n amahni kheh theihdiknak pe in, "Ka thuutnakpa heh amah si. Pom
         un," ti’n rel ham si.
         49 Makhat in Judas in Jesuh nenah hawhngut atsia, "Rabbi, dam tsim!" ti’n thuut si.
         50 Jesuh in amah kheh, "Ei rual, hei manin nai ah leng si tsim?" ti’n ti si. Amahni’n
         zuan dang in, pom atsia huai dang si.
         51 Makhat in Jesuh nenah a om deve tu pakhat in a kut suah in a vangsang dawk atsia,
         suangbawi bera selpa beng kheh sat tawng sak si.
         52 Tsimi phangin Jesuh in, "Na vangsang tsawh a omnak ah thiat leh in. Vangsang a vong
         tehem heh vangsang ah ral thong tu si.
         53 Tuhen ei Pa nenah ngen thei ngawl in ka ring si tsim maw? Ka ngen tsuk asin ei Pa’n
         vanvummi raalkap hon legion leinih tah in tam sawn a leh tu ngawl in ring si tsim
         maw?
         54 Tsimi bang a si tsuk asin, kawtibang in Laithiangrim heh kim thei tu sim?" ti’n ti
         si.
         55 Tsimi hun in Jesuh in mipi te kheh, "Ruko pom tu bangin vangsang le thingtawng thaw
         leng si utsim maw? Ni tin in nangmahni thaw to in temple reen sungah thu zirh sing.
         Pom ngawl ka si utsi.
         56 Profet te ngannak Laithiangrim a kimsek theinak tuh in me thil tehem heh tsang si,"
         ti’n rel si. Tsimi phangin ningluntu tehem in amah kheh zam in dan dangberh si.
         57 Jesuh ah a pomtu te’n amah kheh suangbawi ber Kaiafas nenah huai dang si. Tsimi munah
         Daan zirhtu te le upa te khawm dang si.
         58 Piter in khawla tsawng pin lun in suangbawi bera inntual tian in lun si. Inntual
         ah lut in a tawpnak mu nuam in sel te nenah to deve si.
         59 Suangbawi te, upa te le Sanhedrin pi khen Jesuh ah a reek theinak tuh in a maan ngawl
         tetti in dingtu tuh zei si.
         60 Sinapikhaw tumah tawk ngawl si. A maan ngawl tetti dingtu mi tampi suak pelh atsia,
         amah reek theinak tuh tetti heimah tawk zo ngawl si. Tawpsannak in a maan ngawl tetti
         ding tu mi panih suak si.
         61 Amahni’n, "Me unau in, ’Pathian temple heh phe atsia, nithum sung in sa leh thei
         sing,’ ti si," ti’n ti si.
         62 Suangbawi ber in tho atsia, "Heimah o tu ngawl si tsim maw? Me te hen nangmah do
         in tetti a relnak hei sim?" ti’n ti si.
         63 Sinapikhaw Jesuh ah kheh mengdeen si. Suangbawi ber in, "Nangmah heh Pathian Tsapa
         Khrih ah na si maw na si ngawl keimahni na rel tuh in, a nung Pathian ming sal in
         na tsial tsawm tiar sing," ti’n ti si.
         64 Jesuh in amah kheh, "Na awnnak bangin si sing. Sinapikhaw na rel sing, tu zawh in
         Mi Tsapa heh Huham neitu taklam ah to atsia, vana meiro vumpin a leng kheh mu tu si
         tsi," ti’n ti si.
         65 Tsimi phangin suangbawi ber in a vansilh bal atsia, "Ama’n Pathian relse in awn si.
         Tetti dang kul lai si sing maw? Ngai un, Pathian a relsenak heh tu rori hen za ongla
         si utsi.
         66 Kawti’n ruat si utsim?" ti’n amah ni kheh ti si. Amahni’n, "Amah heh thi taak si,"
         ti’n o dang si.
         67 Tsimi phangin amahni’n Jesuh mai kheh tsil thuh atsia, vaat in, midang te’n beeng
         si.
         68 Amahni’n, "Khrih, nangmah a vaattu heh tu sim? Kei rel in," ti’n ti dang si.
         69 Piter ah kheh pulam inntual ah a to lai in, omlawh khangngai pakhat in a nenah hawh
         atsia, "Nangmah khen heh Galilee te Jesuh pawlpinak si deve si tsi," ti’n ti si.
         70 Sinapikhaw Piter in amahni tehem mai ah phaa in, "Na awnnak tsawh thei nom ngawl
         sing," ti’n ti si.
         71 Tsimi phangin Piter ah kheh kongbiang pulam ah hawh in a dang khangngai pakhat in
         amah kheh mu atsia, "Mepa khen heh Nazareth te Jesuh pawlpinak si deve si," ti’n tsimi
         munah om te kheh rel si.
         72 Sinapikhaw Piter in tsial tsawm in, "Mepa heh thei nom ngawl sing," ti’n phaa si.
         73 Dawmlai a rei zawh in tsimi munah a ding tu te kheh hawh atsia Piter ah kheh, "Nangmah
         khen heh amahni laka mi pakhat si deve himhim si tsi. Na kamtsawi in theihnung diar
         si tsi," ti’n ti si.
         74 Tsimi phangin Piter in tsam tsawm in, tsial tsawm atsia, "Mepa heh thei ngawl sing,"
         ti’n ti si. Tsimi tsang in ar khuang si.
         75 Piter in, "Ar khuang ma in veithum tian phaa tu ka si tsi," ti’n Jesuh awn awngnak
         la phawk leh si. Tsin, pulam ah suak atsia nase ngai in kap si.

1 Zinglam phangin suangbawi tehem le mipi te upa tehem in Jesuh ah raaltsan in a reek
         theinak tuh thurel khawm dang si.
         2 Amahni’n Jesuh ah kheh a henpek tselh phangin, huai dang atsia, uktu Pontius Pilat
         nenah aap dang si.
         3 Amah a zuartu Judas in Jesuh ah a han lam thei tsawm in, sir pittseih leh atsia ngun
         tangka sawmthum kheh suangbawi te le upa te pe leh si.
         4 Ama’n, "Sualnak nei ngawl thisen luang tu in ka zuar manin, sual ngai sing," ti’n
         ti si. Amahni’n, "Keimahni thaw hei sengkha sim? Na puahnak heh pan tsawm in," ti’n
         ti dang si.
         5 Tsimi phangin a ngun tangka la temple Mun Thiangrim ah bung atsia, temple pin kiang
         in, hawh atsia, ri awk si.
         6 Suangbawi te’n ngun tangka kheh khul atsia, "Me tangka heh thisen man a si manin,
         temple alu lak ah khawm tuh in mawi ngawl si," ti’n ti si.
         7 Amahni’n rel dang atsia, mikhual te vinak tuh in beel vawtupa lo leinak in mang si.
         8 Tsimi manin tuni tian tsimi lo kheh, Thisen Lo, ti’n ti si.
         9 Tsimi phangin profet Jeremiah in, "Ama man a tennak ngun tangka sawmthum, Israel
         tsa te man kheh amahni’n le si.
         10 Tsin, BAWIPA relnak bangin beel vawtupa lo man in pe si," ti’n a rel hamnak kheh
         kim si.
         11 Tsin, Jesuh ah kheh uktupa mai ah ding in, uktupa’n, "Jew te Kumpibawi si tsim maw?"
         ti’n dong si. Jesuh in amah kheh, "Na awnnak bangin si sing," ti’n ti si.
         12 Suangbawi te le upa te’n sual tampi nawn pelh atsia, Jesuh in heimah o ngawl si.
         13 Tsimi phangin Pilat in, "Me nangmah sual a zeinak te heh za ngawl si tsim maw?" ti’n
         ti si.
         14 Jesuh in kam khat pohkhen a o nuam ngawl manin uktupa kheh ambuk zo si.
         15 Uktupa in Leekdelh Puai phangin mipi te deihnak thawngto pakhat kheh suah sak veng
         si.
         16 Amahni’n thawngto ming thang ngai Barabbas ti’n konakpa nei si.
         17 Tsimi manin amahni kheh munkhat ah a khawm dang phangin Pilat in, "Nangmahni nenah
         tu sawn leh tu in deih ka si utsim? Barabbas ah sawn maw, Khrih ah tinak Jesuh ah
         sawn sim?" ti’n amahni kheh dong si.
         18 Heitasim tiphangin amahni’n a iksik manin ama nenah a aap lam kheh Pilat in thei
         si.
         19 Thukhennak tohkheng vumah a to lai in, a zii in mi pakhat leh atsia, "Me mi dikpa
         tsawh heimah ti mah nen. Heitasim tiphangin ama manin tuni ka mang ah thil tampi tuar
         sing," ti’n thulen si.
         20 Sinapikhaw suangbawi te le upa te’n Barabbas ah sawn ngen atsia, Jesuh ah heh reek
         tiar tu in mipi te kheh so si.
         21 Uktupa’n amahni kheh o atsia, "Tu sawn heh luat tiar ka sin deih si utsim?" ti’n
         ti si. Amahni’n, "Barabbas ah," ti’n ti si.
         22 Pilat in amahni kheh, "Khrih ah tinak Jesuh ah heh kawti’n ti ang im?" ti’n dong
         si. A vaseng in, "Thinglamteh ah khennak si ta sen," ti’n ti dang si.
         23 Tsimi phangin mangkipa’n, "Heita sim? Thil pha ngawl hei puah sim?" ti’n ti si. Sinapikhaw
         amahni’n, ’Thinglamteh ah khennak si ta sen," ti’n au leilei dang si. .i.
         24 Pilat in heimah a zing thei ngawl lam thei tsawm in, mipi te a buai leilei kheh a
         mu phangin, mipi mai ah ti le in a kut som atsia, "Keimah heh me mi dikpa thisen pin
         thiang sing. Amah heh nang nuam bangin zing ta la un," ti’n ti si.
         25 Mipi tehem in, "Ama thisen tsawh keimahni vumah le kei tsa te vumah leng tasen,"
         ti’n o dang si.
         26 Tsimi phangin Pilat in mipi te tsa in Barabbas ah kheh luat tiar atsia, Jesuh ah
         kheh savun rihual in vaat atsia thinglamteh ah khen tuh in amahni aap si.
         27 Uktupa raalkap te’n Jesuh ah kheh Praetorium tinak uktupa inn ah huai dang in, garrison
         tinak raalkap honkhat a vaseng in kawn dang si.
         28 Amahni’n a puan suutsak atsia, puan sennum silh dang si.
         29 Tsin, lingkaak lupawng phiar atsia, a lu ah khim tiar in, a taklam kut ah phaikuang
         von dang si. A mai ah khuklepbok in, "Jew te Kumpibawipa, upat taak," ti’n nihtsiam
         bawlnak in mang dang si.
         30 Amah kheh tsil thuh dang atsia, phaikuang le in, a lu pin vaat si.
         31 Nihtsiam bawlnak in a mang dang tselh phangin puan sennum a silh dangnak la suah
         leh sak atsia, ama puan kheh silh leh in, thinglamteh ah reek tuh in huai dang si.
         32 A hawhpi dang lai in Sairin khaw te Simon tinak pa kheh tawk dang in, thinglamteh
         phur tiarlok dang si.
         33 Tsin, Golgotha tinak, luruh mual ti’n konak mun a leng dang phangin,
         34 thil kha rawinak tsapit zu pawng in tiar dang si. Ama’n tep atsia in nuam ngawl si.
         35 Tsin, amahni’n Jesuh ah kheh thinglamteh vumah khen dang si. "Amahni’n ka puan heh
         sem dang in, ka angki tsual tsa in aisan dang si," ti’n profet-a rel hamnak a kimnak
         tuh in, a puan kheh aisan in sem dang si.
         36 Amahni’n tsimi munah to dang in, amah kheh kil dang si.
         37 Amah sual a nawnnak, "ME HEH JESUH, JEW TE KUMPIBAWIPA SI," ti’n ngannak lai kheh
         a lu vumah taar si.
         38 Ruko panih te khehkhen amah thaw thinglamteh ah khen deve in, a taklam ah pakhat
         tar in a kehlam ah pakhat tar si.
         39 Tsimi mun a tawntu te’n relsenak thaw lupei in, awr se leh atsia,
         40 "Temple pi phe atsia, nithum sung in a sa leh tum pa, Pathian Tsapa na si lekhaw,
         san tsawm la thinglamteh pin tson tsuarsuk in," ti’n ti si.
         41 Tsimi bangin suangbawi te, Daan zirhtu te le upa te’n amah kheh nihtsiam bawlnak
         in mang atsia,
         42 "Midang te zong san thei, mah le mah san tsawm thei ngawl; Israel te Kumpibawi asi
         lekhaw thinglamteh pin hen tsuarsuk sehla um tu si ung.
         43 Ama’n Pathian aan si, ’Keimah heh Pathian Tsapa sing,’ ti’n ati man in, Pathian in
         amah heh a san tu a si lekhaw, tu rori hen san sen," ti’n ti dang si.
         44 Thinglamteh ah khen devenak damiah te khehkhen amah kheh urh deve si.
         45 Sun laitak pin simlam naazi pathum tian ram sung hem ah thimla dung si.
         46 Simlam naazi pathum lun in Jesuh in, "Eli, Eli, lama sabachthani," ti’n ring ngai
         in au si. Tsimi heh, "Ka Pathian, ka Pathian, heita zam ka si tsim?" tinak si.
         47 Tsimi munah a ding mi honkhat te’n a za phangin, "Mepa hen Elijah ah ko tseih si,"
         ti’n ti si.
         48 Makhat in amahni laka mi pakhat in dan nawmnawm atsia, ti huup thei thil pakhat kheh
         le in, tsapit zu pawng sungah nim atsia, phaikuang rel ah koih in a tsawp tuh in tokso
         si.
         49 Midang te’n, "Om men ta la sen. Amah san tu in Elijah ah leng na maw, pan tsuk rih
         a sing," ti’n ti si.
         50 Jesuh ah kheh ring ngai in a au lehleu tselh phangin, a raula kheh suak si.
         51 Ngai in, temple sunga puan zarnak kheh a vum pin pan a tedop tian bal zur in khennih
         in tsan si. Thinthing atsia, lungpi te kehberh si.
         52 Thaan te kheh hong atsia, a eihmu saak mi thiangrim tampi te ruang te kheh tho si.
         53 Jesuh ah kheh a tho leh zawh in, amahni’n thaan sung pin suak atsia, khawpi thiangrim
         ah hawh in, mi tampi te nenah lang si.
         54 Jesuh ah a kiltu raalkap zakhat uktupa le a kilpinak te’n thinthing le thiltsang
         te kheh a mu dang phangin, kih ngaingai in, "Mepa heh Pathian Tsapa taktak si," ti’n
         ti dang si.
         55 Galilee pin pah amah lun atsia amah tuamlawmtu nupang te’n ralpan dang reng si.
         56 Amahni lak ah Mary Magdalene, Jeim le Joses te nu Mary ah le Zebedee tsapa te nu
         peh si.
         57 Simlam phangin Arimathia te mi hausa ngai Joseph ah leng si. Amah heh Jesuh ningluntu
         pakhat si deve si.
         58 Mepa hen Pilat nenah hawh atsia, Jesuh ruang kheh ngen si. Pilat in Jesuh ruang kheh
         amah pe tu in thupe si.
         59 Joseph in Jesuh ruang kheh le atsia, puan nemno thiangsek thaw tsuun si.
         60 Lungretnak thaan ther sungah vi in, thaan kawka kheh lung lianpi thaw in khaam atsia
         hong dang si.
         61 Tsimi ah Mary Magdalene ah le a dang Mary ah peh deve in, thaan maitsang phet ah
         to kawm reng si.
         62 Thawithang ni a thaizing in suangbawi te le Farasi te kheh Pilat inn ah khawm dang
         si.
         63 Amahni’n, "Bawipa, me mi zoltupa hen, ’Ni thum zawh in tho tu sing,’ ti’n a nung
         lai a tinak kheh nik reng si ung.
         64 Tsimi manin a nithumnak ni tian thaan kheh kilpek tu in thupe in. Tsimi a si ngawl
         lekhaw a ningluntu te’n zan lan in ru akhaw mipi te kheh, ’Amah heh mithi te lak pin
         tho ongla si,’ ti’n ti tu si. Tsimita a dawlta sonnak heh a masa sonnak tah in rohse
         sawn tu si," ti’n ti si.
         65 Pilat in amahni kheh, "Nangmahni’n a kiltu raalkap nei si utsi. Hawh ta ula, nang
         thiamthiam in thaan kheh him tiar ta un," ti’n ti si.
         66 Amahni’n thaan ah hawh dang atsia, thaan kheh him ngai in puah in, kongkham lunglian
         pi vumah tatsik khen atsia, thaan kiltu te koih si.

1 Sabbath ni zawh, nipi khat sunga masa ber ni khawvar ma deuh in Mary Magdalene ah
         le a dang Mary ah kheh thaan pan tu in hawh kawm si.
         2 Ngai in, Bawipa vanvummi pakhat kheh van pin tolhsuk atsia, thaan ah hawh in thaan
         kawkka-a lung lianpi kheh thawn atsia, a vumah a to manin nase ngai in thinthing si.
         3 A mai heh khawlip bang si in, a vansilh heh vur bangin ngo si.
         4 Thaan kiltu te kheh amah a kih manin thinphu leita in mithi bang si dang si.
         5 Sinapikhaw vanvummi in minu te kheh o atsia, "Kih mah na un. Thinglamteh ah khennak
         Jesuh ah nang zei lam nang thei sing.
         6 Nai ah om leh ngawlla si. A rel ham saak bangin tho leh ong si lei. Nai ah hawh ula,
         Bawipa zaunak heh pan un.
         7 Tsin, hawh nawmnawm ta ula, amah heh mithi te lak pin tho ong si lei, ti’n ningluntu
         te kheh rel ta un. Thu ngai in amah heh Galilee ah hawh ham ongla si. Tsimi ah amah
         mu tu si utsi. Ngai un, nang rel ong si lang," ti’n ti si.
         8 Amahni kheh kih thah in le angngai in thaan pin hong nawmnawm kawm si. Tsin, ningluntu
         te nenah me thu heh rel tu in dan nawmnawm kawm si.
         9 Me thu heh ningluntu te rel tu in a hawh kawm tseih lai in, pan in, Jesuh in amahni
         kheh muak atsia, "Ang un," ti’n ti si. Amahni’n a nenah hawh atsia, a kawng kheh huampek
         in, be kawm si.
         10 Tsimi phangin Jesuh in amahni kheh, "Kih mah na un. Hawh ta ula, Galilee ah hawh
         tu in ka u le nau te kheh rel ta un. Tsimi ah mu tu ka si utsi, ti’n rel ta un," ti’n
         ti si.
         11 Amahni kheh a hong kawm tseih lai in, ngai in, raalkap honkhat te kheh khawpi sungah
         hawh atsia, suangbawi te kheh thiltsang tehem relsek si.
         12 Suangbawi te’n upa te thaw thuruat dang atsia, raalkap te kheh tangka tampi pe in,
         13 "’Zan lan in a ningluntu te leng atsia, amah kheh ru dang si,’ ti’n rel ta un.
         14 Me thu heh mangki pa’n a za kha lekhaw, keimahni’n amah kheh kun a ungkhaw, nang
         luat tiar tu poh si ung," ti’n ti si.
         15 Tsimi manin amahni’n tangka kheh le atsia, amahni tiarnak bangin rel si. Tuni tian
         in me thu heh Jew te lak ah rel hehunak si lai si.
         16 Ningluntu leikhat te kheh Galilee-a Jesuh in amahni a muhnak mual ah hawh dang si.
         17 Amah a mu dang phangin be dang si. Sinapikhaw pawlkhat te’n ummawh si.
         18 Tsimi phangin Jesuh in amahni kheh zuan atsia, "Van le lei-a thuneinak tehem penak
         si ongla sing.
         19 Tsimi manin hawh ta ula, miphun tehem kheh ka ninglun si tu in puah ta un, Pa le
         Tsapa le Raula Thiangrim ming in niimberh ta un.
         20 Tsin, nangmahni thu ka penak tehem heh lun tu in zirh ta un. Ngai un, san a bo tian
         in nangmahni nenah om reng tu sing," ti’n ti si. Amen.MARKMARKMARKMARKMARK

1 Meheh Pathian Tsapa Jesuh Khrih thuthang pha a pannak si.
         2 Profet te laibu sungah, "Ngai in, na mai ah na lamzin sialsak tu tuh in ka nalang
         kheh na masuan ah leh ham sing."
         3 "Hampalak ah mi pakhata au aw khen, ’BAWIPA lampi kheh sialsak ula, ama zin te kheh
         tsam tiar un,’ " ti’n ngannak bangin si.
         4 Mi te kheh Johan in hampalak ah niim atsia, sualzahnak tsa sual sirnaka niimnak thu
         rel si.
         5 Judea peng sunga minung tehem le Jerusalem khaw sunga minung tehem in Johan nenah
         hawh atsia, amahni sual te phuang dang si. Tsin, Johan in Jordan run ah niimnak peberh
         si.
         6 Johan in kalauk mul puan sil atsia, savun in a el kilh si. Khau le hampalak khuaiti
         te heh a lai eih si.
         7 A thurelnak ah, "Ka ning pin a lengtu pa heh keima tah in mak sawn pittseih si. Keimah
         hen ama kedawl ri kheh kun in suutsak tu riang taak ngawl sing.
         8 Keimah hen ti thaw niimnak pe miau nang sing. Sinapikhaw amah hen Raula Thiangrim
         in niim tu nang si," ti’n ti si.
         9 Tsimi hun lai in tibang hen thiltsang si. Galilee peng Nazareth khaw pin Jesuh ah
         kheh leng atsia, Johan in Jordan run ah niim si.
         10 Ti sung pin a suak natsang in, van te a khen kheh mu atsia, Raula kheh khuro bangin
         ama vumah a tolhsuk kheh Johan in mu si.
         11 Tsin, van pin aw pakhat ring atsia, "Nangmah heh ka it pittseihnak ka tsapa si tsi.
         Na vumah ang ngai sing," ti’n ti si.
         12 Makhat in Jesuh ah kheh Raula in hampalak ah huai si.
         13 Tsimi ah ni sawmli sung om in Satan in sualroih si. Tsimi munah sapi te thaw om in
         vanvummi te’n amah kheh tuamlawm si.
         14 Johan ah kheh thawng tohnak a si zawh in, Jesuh ah kheh Galilee peng ah hawh in,
         Pathian uknak thuthang pha rel atsia,
         15 "A hunkim ongla in, Pathian uknak khen nong ong si lei. Nang sual sir ula, thuthang
         pha heh um un," ti’n rel tseihzel si.
         16 Galilee Tipi kung ah a hawh tseih lai in Simon ah le a nau Andrew ah tipi sungah
         sur a seh tseih kheh mu si. Heitasim tiphangin amahni heh ngalentu te si.
         17 Jesuh in, "Ka lun ula, minung te lentu si tu in nang puah tu sing," ti’n ti si.
         18 Makhat in a sur te kheh zam atsia, amah lun kawm nom si.
         19 Dawmlai a hawh zawh in, Zebedee tsapa Jeim ah le a nau Johan te kheh khawm sungah
         sur a tholh kawm tseih lai tum mu si.
         20 Makhat in amahni kheh ko si. Amahni’n a pa Zebedee ah le khawm sunga a zawngnak sel
         te kheh zam atsia, a ning pin lun kawm si.
         21 Amahni kheh Kapernaum ah hawh dang si. Sabbath ni in sinakok ah lut nomper atsia,
         thu zirh si.
         22 Daan zirhtu te bang si ngawl in, thuneitu pakhat bangin amahni kheh thu a zirh manin,
         amahni’n a zirhnak kheh khum ngai dang si.
         23 Amahni sinakok sungah raula nawngkaia zingnakpa pakhat om si. Ama’n au atsia,
         24 "He! Nazareth te Jesuh, heimah kei seng mah nen. Nangmah thaw puah tuh hei nei si
         ung im? Keimahni siatsuah tu in leng si tsi maw? Nangmah heh tu si ti, na thei sing.
         Pathian Mi Thiangrim si tsi," ti’n ti si.
         25 Sinapikhaw Jesuh in amah kheh hau atsia, "Mengdeen la ama sung pin tson suak!" ti’n
         ti si.
         26 Raula nawngkai khen tsimi pa kheh tson tsurtsur tiar atsia, dampi’n au in, a sung
         pin suak si.
         27 A vaseng in khum ngai dang si. Tsimi manin, "Meheh hei thu sim? Hei zirhnak ther
         sim? Raula nawngkai te riang in thuneinak thaw thu a pe phangin a thu ngai si," ti’n
         pakhat le pakhat dong dun si.
         28 Tsin, ama thu kheh Galilee peng sung hem ah makhat in thang si.
         29 Sinakok pin a suak dang tselhtsang in, Jeim ah le Johan te thaw Simon ah le Andrew
         te inn ah dum dang si.
         30 Tsin, amahni’n Simon zi nu kheh a natdun zau reng lam amah rel dang si.
         31 Jesuh in a nenah hawh atsia, a kut pin len in, phong si. Makhat in a natdun dam in,
         amahni tsa tuh in lai eih puah sak si.
         32 Simlam ni a da phangin, mi te’n minaa tehem le khawvanga zingnak tehem kheh Jesuh
         nenah huai dang si.
         33 A khawsen in kawka bul ah khawm dang si.
         34 Tsin, natnak hintsang a vei minaa tampi te kheh dam tiar heuh atsia, khawvang tampi
         nawt sak si. Khawvang te’n amah thei a si manin, heimah awn siang ngawl si.
         35 A thaizing khawvar ma tho atsia, pusuak in hampalak ah hawh in sawngen si.
         36 Tsimi manin Simon ah le ama nenah om te’n amah zei dang si.
         37 A tawk dang phangin, "Mi tehem in zei na si," ti’n amah kheh rel dang si.
         38 Tsimi phangin Jesuh in, "Thu zirh tu in khaw dang ah hawh dang a sing. Heitasim tiphangin
         me thu man hen leng sing," ti’n amahni kheh ti si.
         39 Tsimi manin ama’n Galilee peng sung hema amahni sinakok te ah thu zirh tseihzel in,
         khawvang te nawt sak si.
         40 Miphar pakhat in Jesuh nenah hawh atsia, khuklepbok in, "Na nuam a si lekhaw damthiang
         tiar thei ka si tsi," ti’n kun si.
         41 Jesuh in ngeihhar ngai in, a kut zar in amah kheh zen atsia, "Dam tiar nuam na sing;
         damthiang in," ti’n amah kheh ti si.
         42 A awn tselhtsang in makhat in a pharnat khen zam atsia, damthiang si.
         43 Tsimi pa kheh Jesuh in hawh tiar zep nom in,
         44 "Meheh tumah rel mah nen. Hawh ta la suang te nenah muh tsawm ten. Na damthiang ongla
         kheh amahni nenah tetti a si tuh in Mawsi thukhaam bangin bawlnak pe ten," ti’n ti
         si.
         45 Sinapikhaw ama’n hawh atsia, a nuamnuam in rel tseih in, a thang hehu tiar manin
         Jesuh ah kheh mi te theipum tuh in khawpi sungah lut thei ngawl in, khaw pulam hampalak
         ah om si. Tsin, mi te’n mun hem pin amah kheh zuan dang si.

1 Ni dawmlai a rei zawh in Jesuh ah kheh Kapernaum khaw sungah lut leh in, inn sungah
         a om lam kheh thang hehu si.
         2 Makhat in mi tampi te khawm dang in, kawka bul ah pohriang omnak dong ngawl tian
         in mi dim si. Tsin, Jesuh in amahni kheh thu zirh si.
         3 Tsimi lai in mi pali te’n kut le kawng zenat veipa pakhat kheh zawng dang in a nenah
         phurh dang si.
         4 Minung a tam leita manin a nenah a zuan dang thei ngawl phangin, a vum pheta innkhuh
         kheh phok dang si. Tsimi tselh phangin zenat veipa kheh a zaunak thaw in lehsuk dang
         si.
         5 Jesuh in amahni umnak kheh a mu phangin, zenat veipa kheh, "Tsapa, na sual te zahnak
         si ongla si tsi," ti’n ti si.
         6 Tsimi munah a to deve Daan zirhtu pawlkhat te’n,
         7 "Heita me pa hen Pathian relse in awn nan tih im? Pathian siar ngawl tu in sual zah
         thei sim?" ti’n ruat dang si.
         8 Amahni ruat dangnak kheh Jesuh in a thinlung in thei kuhdek atsia, "Hei manin nang
         thinlung sungah meheh ruat dang tseih si utsim?
         9 Kut le kawng zenat veipa heh, ’Na sual te zahnak si ongla si tsi,’ ti le ’Tho in,
         na zauphah zialla hawh in,’ ti heh hei rel beih sawn tu sim?
         10 Sinapikhaw Mi Tsapa hen leivum ah sualzah theinak huham a nei lam nang thei tuh in
         si," ti’n ti atsia zenat veipa kheh,
         11 "Na rel sing, tho in, na zauphah zialla inn ah hong ten," ti’n ti si.
         12 Makhat in minaa pa kheh tho atsia, a zauphah kheh zial in mi hem mai pin a suakper
         manin mi hem in khum ngai in, "Tibang heh mu awngkel lai ngawl si sing," ti’n Pathian
         thangphat dang si.
         13 Jesuh ah kheh tipi kung ah hawh lehleu si. Mihonpi te a nenah leng dang atsia, ama’n
         thu zirh si.
         14 A hawh tseih lai in Alfas tsapa Levi ah kheh siahkhon zung ah a to reng mu in, "Ka
         lun in," ti’n ti si. Amah khen tho in lun nom si.
         15 Tsin tihen thil tsang si. Amah kheh Levi inn ah laikuang a kil lai in, siahkhon tampi
         te le misual tampi te’n Jesuh ah le ama ningluntu te kheh laikuang kilpi si. Tsimi
         munah mi tampi om dang in, amah lun dang si.
         16 Ama’n siahkhon te le misual te laikuang a kilpi kheh Daan zirhtu te le Farasi te’n
         a mu phangin, "Siahkhon te le misual te thaw a ei a in heh kawti thu sim?" ti’n ningluntu
         te kheh ti si.
         17 Jesuh in a za phangin, "Midam te’n sibawi kintsak ngawl in, minaa te bek in kintsak
         si. Midik te ko tu in leng si ngawl in; misual te’n a sir leh tuh in leng si sawn
         sing," ti’n amahni kheh ti si.
         18 Johan ningluntu te le Farasi te’n laitsang si. Amahni kheh Jesuh nenah hawh atsia,
         "Johan ningluntu te le Farasi te’n laitsang si. Sinapikhaw hei manin na ningluntu
         te’n laitsang ngawl sim?" ti’n ti dang si.
         19 Tsimi manin Jesuh in, "Mohuai pa rualpi te khen mohuai pa thaw a om dang lai in,
         laitsang thei tu si maw? Mohuai pa thaw a om dang sung hem amahni’n laitsang thei
         tu ngawl si.
         20 Sinapikhaw mohuai pa kheh amahni nen pin a le hun leng tu in, tsimi hun phangin amahni’n
         laitsang leh tulai si.
         21 Tumah in puan lun kheh puan ther in belh ngawl si. Tsimi bangin a belh a si lekhaw,
         puan ther in puan lun kheh nukreih tu atsia, a bal vang leilei tu si.
         22 Tsin, tumah in savun num lun sungah tsapit zu ther thun awng ngawl si. A thun a si
         lekhaw tsapit zu ther khen savun num lun kheh keh tiar tu atsia, tsapit zu kheh baw
         thong tu in, savun num khen se thong tu si. Tsimi manin tsapit zu ther kheh savun
         num ther sungah thun tuh si," ti’n amahni kheh ti si.
         23 Tsimi hun in Jesuh ah kheh Sabbath ni in sangvut lo tawnin hawh si. A ningluntu te’n
         a hawh thahlam in sangvut vi sik thah dang si.
         24 Farasi te’n, "Pan in, heita na ningluntu te’n Sabbath ni in puah daan ngawlnak thil
         puah sim?" ti’n amah kheh ti si.
         25 Sinapikhaw Jesuh in, "David in a rualpi te thaw rikaam atsia, heimah a zing tsawm
         thei leh ngawlla phangin hei a puah ti siar awng ngawl si utsim maw?
         26 Suangbawi ber Abiathar san lai in, David in Pathian inn sungah dum atsia, suang te
         siar ngawl tumah ei dan ngawlnak, Pathian mai ah linak sang kheh ei si. Tsin, a rualpi
         te khen pe deve si," ti’n amahni kheh ti si.
         27 Tsin, Jesuh in, "Sabbath ni heh minung tsa puahnak si atsia, minung heh Sabbath ni
         tsa puahnak si ngawl si.
         28 Tsimi manin Mi Tsapa heh Sabbath Bawipa khen si meek si," ti’n amahni kheh ti si.

1 Jesuh ah kheh sinakok sungah lut lehleu si. Tsimi munah kut ro nat vei pakhat om
         si.
         2 Amahni’n Sabbath ni in minaa dam tiar na maw, ti’n a sual a zei theinak tuh in a
         kungtsek pin pan dang si.
         3 Jesuh in kut ro nat veipa kheh, "Mipi mai ah ding in," ti’n ti si.
         4 Tsin, ama’n amahni kheh, "Sabbath ni in thilpha puahdan si maw, thil sesuak puahdan
         si sawn sim, nungnak san sawn tuh si maw, reek sawn tuh sim?" ti’n ti si. Sinapikhaw
         amahni kheh mengkhep dang si.
         5 Tsin, thinraw ngai in a kawnvel pan zualzual atsia, amahni thinkho leita manin lungse
         si. Tsin, kut ro nat veipa kheh, "Na kut tsawh zar in," ti’n ti si. Ama’n a kut zar
         atsia, a kut hatlam bangin dam si.
         6 Tsimi natsang in Farasi te’n hawh atsia, Herod minung te thaw Jesuh ah do in siatsuah
         theinak tuh thurel khawm dang si.
         7 Sinapikhaw Jesuh in ningluntu te thaw tiniim kung ah dan zen si. Tsin, Galilee peng
         le, Judea peng le,
         8 Jerusalem le, Idumea peng le, Jordan run hatlam ram le Tyre le Sidon khawpia mihonpi
         te khen thilmak a puah saak te za in, ama nenah leng dang si.
         9 Mihonpi te a tam leita manin, amah a tuahmawh kha tuh ngawl in, khawm kohno koihsak
         ham reng tuh in a ningluntu te kheh rel si.
         10 Heitasim tiphangin minaa tampi a dam tiar manin, natnak a vei tehem in amah tong
         ngahthei teek in, amah neek tuptup dang si.
         11 Raula nawngkai te khen amah a mu phangin, a mai ah bok atsia, "Nangmah heh Pathian
         Tsapa si tsi," ti’n au si.
         12 Tsimi phangin ama thu kheh a zalhtseih tuh ngawl in nase ngai in kham si.
         13 Jesuh ah kheh mual vumah kai atsia, a deihnak te kheh ama nenah ko in, amahni’n zuan
         dang si.
         14 Tsin, minung leinih te kheh naper siam si. A naper siamnak heh ama nenah om tu in
         le thu zirh tu in a leh tuh in le,
         15 natnak te dam tiar theinak, le khawvang te nawt theinak huham nei tu in si.
         16 Amahni heh Piter ti’n ming ther a sanak Simon ah,
         17 Boarnages ti’n ming a sanak Zebedee tsapa Jeim ah le a nau Johan ah, Boarnages heh
         "Keeka Tsapa te," tinak si;
         18 Andrew, Philip, Bartholomew, Mahte, Thomas, Alphaeus tsapa Jeim, Thaddaeus, Kanaan
         khaw te Simon ah le,
         19 amah a zuartu Judas Iscariot ah si. Tsin, amahni kheh inn sungah dum dang si.
         20 Lai ei theihnung tuh ngawl tian in mihonpi te khawm dang lehleu si.
         21 Tsimi thu kheh ama minung te’n a za phangin, "A am si lei," ti’n ti dang atsia, amah
         pom tu in hawh dang si.
         22 Jerusalem pin a leng suk Daan zirhtu te’n, "Amah hen Beelzebub nei si," tsin, "Khawvang
         te uktupa thawmin khawvang te nawt si," ti’n ti si.
         23 Tsimi manin Jesuh in amahni kheh ko atsia thusanteh mang in rel si, "Kawti bangin
         Satan in Satan ah hawl thei tu sim?
         24 Uknak pakhat heh khen dun in amah le amah a do a silekhaw, tsimi uknak kheh rei awk
         tu ngawl si.
         25 Innsang pakhat heh a khen dun in a do dun a si lekhaw, tsimi innsang kheh rei awk
         thei tu ngawl si.
         26 Satan heh amah le amah do tsawm in a khen dun a si lekhaw, rei awk thei tu ngawl
         in bo nom tu si.
         27 Mi kol pa kheh hen masa ngawl himhim in a inn sungah lut atsia, tumah in a thil te
         sut thei tu ngawl si. Tsimi phangin a inn kheh phul thei tu si.
         28 "Thungai ngai in nang rel sing; minung tsa te sual hem le Pathian a relse tehem heh
         sualzahnak si tu si.
         29 Sinapikhaw Raula Thiangrim relse in a dotu te heh sualzahnak si awngkel tu ngawl
         in, kumkhaw hannak tuar tu si," ti’n ti si.
         30 Tibang hen ati lawhnak heh amahni’n, "Me pa hen raula nawngkai nei si," ti’n ati
         manin si.
         31 A nau te le a nu kheh inn pulam ah ding in, mi leh atsia amah kheh ko tiar si.
         32 Mihonpi te ama kawnvel ah to dang si. Amahni’n, "Pan in, na nu le na nau te nangmah
         zei in pulam ah om dang reng si," ti’n rel si.
         33 Ama’n o atsia, "Ei nu le ka nau te tsawh tu te sim?" ti’n ti si.
         34 Ama kawnvel ah a to te kheh pan zualzual atsia, "Me te heh ka nu le ka nau te si!
         35 Heitasim tiphangin, Pathian deihnak a puahtu tehem heh ka nau, ka tser le ka nu si,"
         ti’n ti si.

1 Tsin, Jesuh ah kheh tiniim kung ah thu zirh pan leh si. Mihonpi kheh ama nenah a
         khawm dang manin, Jesuh ah kheh tiniim vuma khawm sungah dum atsia to si. Mihonpi
         te kheh tiniim lam nga in ding dang si.
         2 Tsimi phangin thusanteh mang in amahni kheh thu tampi zirh si. A thu zirhnak ah,
         3 "Ngai ula pan un, laitsi pawitu khen laitsi pawi tu in hawh si.
         4 Laitsi a pawi phangin, laitsi khenkhat te kheh lampi vumah tsu in, vana vano te leng
         in ei sakberh si.
         5 Laitsi khenkhat te heh lunglak lei dawm min ah tsu in, lei a dal manin makhat in
         po si.
         6 Sinapikhaw ni a sa phangin vuai in, ham a sa zo ngawl manin roberh si.
         7 Laitsi khenkhat te heh ling lak ah tsu in, lingkuang te khang atsia a deep manin
         muu sa zo ngawl si.
         8 Laitsi dang te heh leiram pha min ah tsu in, po atsia khang in muu sa si; khenkhat
         te a let sawmthum, khenkhat te a let sawmruk in le khenkhat te a let zakhat in zai
         si," ti’n rel si.
         9 Tsin, ama’n, "Zanak tuh beng a nei te’n za tasen," ti’n ti si.
         10 Amah ruak a om phangin ningluntu leinih te le a nenah a om tu te’n thusanteh thu
         om daan kheh dong dang si.
         11 Tsimi phangin Jesuh in, "Nangmahni heh Pathian uknak thuthup theizonak penak si ongla
         si utsi. Sinapikhaw pulama te zong heh heizongza thusanteh bek in zirh si.
         12 "Tsimi manin ’Amahni’n a mu thei tuh in pan tseih pelh atsia mu tsiang ngawl si,
         a za thei tuh in ngai po pelh atsia thei zo ngawl si. Tsimi a si ngawl lekhaw, amahni’n
         sir leh tu in amahni sual te kheh zahnak si tu si,’ " ti’n amahni kheh rel si.
         13 Tsin, Jesuh in, "Me thusanteh heh thei zo ngawl si utsim maw? Meheh riang nang thei
         zo ngawl lekhaw, kawtibang in thusanteh tehem heh thei zo tu si utsim?
         14 Laitsi pawitu hen thu kheh pawi si.
         15 Lampi kung ah thu pawinak te heh thu a za natsang in makhat in Satan leng atsia,
         amahni thinlung sungah pawinak thu a lesaknak te kheh si.
         16 Tsimi bang deve in lunglak lei dawm min ah pawinak te heh thu heh a za phangin ang
         ngai in sang zep atsia,
         17 amahni sungah ham a nei ngawl manin, tsillem phang awk si. Tsimi zawh in Pathian
         thu manin harsanak le erhnak a leng phangin a du zep te si.
         18 Tsin linglak ah pawinak te heh thu heh za atsia,
         19 leivum nungnak tsa thintsawlnak, hausanaka zolnak le midang thil otnak te’n thu kheh
         deep atsia, a rah pem ngawl te si.
         20 Leiram pha minah pawinak te heh thu heh za atsia, saang in, rah atsia, khenkhat te
         a let sawmthum, khenkhat te a let sawmruk in le khenkhat te a let zakhat in a zai
         te si," ti’n amahni kheh rel si.
         21 Tsin, ama’n, "Meiinn heh kho khuh tuh in keng si utsim maw, eihkhun nuai ah koih
         tuh in keng si sawn si utsim? Meiinn tohnak vumah koih tuh si ngawl si maw?
         22 Phuang tuh ngawl thupnak heimah om ngawl in, lang tiar tuh ngawl a thup kuhruk le
         varnak ah a lang leh tu ngawl heimah om ngawl si.
         23 Tutu sikhen zanak beng a nei tehem in za tasen," ti’n amahni kheh ti si.
         24 Tsin, ama’n, "Nang zanak thu heh ngaisung po un. Tehnak nang mangnak bangkeek in
         tehnak si leh tu si utsi. A zatu nangmahni heh tam leilei pe tu si.
         25 Heitasim tiphangin tutu sikhen a neitu heh tam leilei penak si tu in, sinapikhaw
         tutu sikhen a nei ngawl te heh a neih lamtsang riang longsaknak si tu si," ti’n amahni
         kheh ti si.
         26 Tsin, ama’n, "Pathian uknak heh mi pakhat in lei ah laitsi pawi atsia,
         27 zan in zau in, sun in tho atsia, kawtibang in po in a khang ti a thei ngawl thaw
         bangve si.
         28 Leilung in ama thuthu in rah tiar si. A masa ber in a nah dawn suak in, tsimi tselh
         phangin vi atsia, tsimi tselh lehleu phangin a vi ah a tsang dimpek in sa si.
         29 Lai te ther atsia, laikhawl hun a kim ongla manin a phiokawi thaw in at si," ti’n
         ti si.
         30 Ama’n, "Pathian uknak heh hei thaw bangve dun tiar tu si ung im? Hei thaw santeh
         tu si ung im?
         31 Lei ah pawinak ankam tsi thaw bangve si. Ankam tsi heh leivuma laitsi tehem tah in
         koh ber si.
         32 Sinapikhaw pawi tselh phangin khang atsia, laikuang tehem lak pin lian ber in a tsang
         manin, kaak lianpi ruai nei atsia, vana vano te’n a lim nuai ah bu sa si," ti’n rel
         si.
         33 Amahni’n a theitsiang theinak tuh in Jesuh in thusanteh tampi mang in thu rel si.
         34 Sinapikhaw ama’n thusanteh mang ngawl in heimah rel ngawl si. Amahni ruak a si dang
         phangin ningluntu te kheh heizongza reltsiang leh si.
         35 Tsimi ni simlam in ama’n, "Tipi hatlam ral ah hawh dang a sing," ti’n ningluntu te
         kheh ti si.
         36 Mihonpi te kheh a hong tiar dang tselh phangin, Jesuh to hamnak khawm ah to dang
         in hawh dang si. Tsin, a dang khawm kohno te khen peh deve si.
         37 Tsimi phangin khawtawng mak leng atsia, tilet tho in khawm sung tian a leng manin,
         khawm sung hem ti dim si.
         38 Jesuh ah heh khawm ninglam ah lukham kham in eihmu si. Ningluntu te’n amah kheh phong
         dang atsia, "Sayapa, kei ralberh tu heh nopmawh ngawl si tsim maw?" ti’n ti dang si.
         39 Jesuh in tho atsia, huih kheh hau in, tiniim kheh, "Dap den la tsawl den in!" ti’n
         thupe si. Tsin, huih kheh meng atsia, dapliang si.
         40 Tsimi phangin ama’n, "Heita thinphu si utsim? Umnak heimah nei ngawl si utsim maw?"
         ti’n ningluntu te kheh ti si.
         41 Amahni’n lau ngai in, "Me pa heh kawtibang minung sim? Huih le tipi riang in ama
         thu ngai si men bang poh si!" ti’n ti dang si.

1 Tsin, tiipi hatlam ral Kadarenes ram ah hawh dang si.
         2 Jesuh ah kheh khawm sung pin a suak tsang in, raula nawngkaia zingnak pa pakhat khen
         ngawr pin suak atsia, amah kheh muak si.
         3 Amah kheh ngawr ah om in, thiarri thaw riang in tumah in hen thei ngawl si.
         4 Kolkhah in le thiarri thaw in vei tampi hen ongla pelh in, thiarri te kheh botreih
         atsia a kawnga kol te kheh seureih veng si. Amah kem zo tumah om ngawl si.
         5 Sun le zan in mual vum pin le ngawr pin au tseih veng in, lung hiam thaw in at tsawm
         veng si.
         6 Khawlapi pin Jesuh ah kheh a mu phangin, dan vung atsia, khuk lepbok in be atsia,
         7 "A Daak ber Pathian Tsapa Jesuh, nangmah thaw hei seng dun sing im? Keimah na erh
         tuh ngawl in Pathian ming in na kun sing," ti’n ring ngai in ti si.
         8 Tibang hen a tinak heh Jesuh in, "Nang, raula nawngkai, me pa sung pin tson suak
         in," ti’n ati ta si.
         9 Jesuh in, "Na ming tu sim?" ti’n ti si. Ama’n, "Keimahni heh tampi kei si ta, ka
         ming heh Legion ah sing," ti’n o si.
         10 Tsimi ram pin khen amah kheh a nawt tuh ngawl in kun pittseih si.
         11 Tsimi lai in tsimi mun mual te kung ah vok hon leida dang si.
         12 Khawvang tehem in, "Vok hon sungah kei lut thei tuh in vok hon nenah kei leh sawh
         in," ti’n amah kheh kun dang si.
         13 Jesuh in amahni kheh siang zep si. Raula nawngkai te kheh mi pa sung pin suak atsia,
         vok sungah dum dang in, liang pin tipi sungah dawksukberh in da dangberh si. (Vok
         heh thawngnih lun si).
         14 Vokkhal te’n dan in khawpi sungah le mun hem ah me thu heh rel si. Tsimi phangin
         mi te’n tsimi thiltsang kheh pan tu in hawh si.
         15 Jesuh nenah a leng dang phangin, khawvang legion in a zingnak pa kheh a van te sil
         in, lungmu maanngaino in a to reng kheh mu dang atsia, kih ngai dang si.
         16 Khawvanga zingnak pa le vok . vumah thiltsang a mutu te’n tsimi thu kheh amahni rel
         si.
         17 Tsimita amahni’n Jesuh ah kheh amahni ram pin suak tu in kun dang si.
         18 Khawm sungah a dum phangin khawvanga zingnak pa’n a nenah om tu in kun si.
         19 Sinapikhaw Jesuh in siang ngawl in, "Na rualpi te nen ah, inn ah hong ta la, Bawipa
         in na vumah thilmak a puahnak le nangmah a ngeihharnak thu heh rel ten," ti’n ti si.
         20 Tsimi pa’n hawh atsia, Jesuh in ama vumah a puahnak thu kheh Dekapolis ram sung hem
         ah zalh in, mi tehem in khum ngai dang si.
         21 Jesuh ah kheh khawm to atsia, tipi hatlam ral ah hawh lehleu si. Tipi kung ah a om
         lai in mihonpi te a nenah hawh dang si.
         22 Ngai in, sinakok uktu pakhat, Jairus tinak pa kheh lengper si. Amah a mu phangin
         a kawngbul ah bok atsia,
         23 "Ka tsanuno a thi tu zep si. A dam leh tuh in hawh la, ama vumah na kut na suansak
         a si lekhaw dam atsia nung tu si," ti’n ngeihhar kunlo si.
         24 Tsin, Jesuh in amah kheh lun nom in, mihonpi te’n amah kheh lun in teet dun suihsuih
         si.
         25 Tsin, kum leinih sung thizung nat vei minu om si.
         26 Ama’n a neih hemmuah mang in sibawi tampi te nenah bawl pelh atsia, nemtsuam nalam
         sang in roh sawn leilei nom si.
         27 Jesuh thu a za phangin, mihonpi lak pin lun khokho atsia, a puan tong si.
         28 Heitasim tiphangin ama’n, "A puan ka tong ngah lekhaw dam rori tu sing," ti’n ti
         si.
         29 Makhat in a thi zung kheh tawp zep in, amah khen a dam lam thei tsawm si.
         30 Makhat in Jesuh in ama sung pin huham a suak lam thei tsawm atsia, a kawnvela mipi
         te kheh pan zualzual in, "Ka puan tongtu tu sim?" ti’n ti si.
         31 Tsimi phangin ningluntu te’n, "Mihonpi te nangmah teet tseih na munak reng, ’Tu in
         ka tong sim?’ ti’n na ti," ti’n ti dang si.
         32 Jesuh in a kawnvel her zualzual atsia, amah tongtu kheh zei si.
         33 Minu in ama vumah thiltsang kheh a thei manin kih le tsai tseih thah in amah zuan
         atsia, bok in a sinak bang thek in thudik hem kheh relberh si.
         34 Tsimi phangin Jesuh in, "Tsanu, na umnak in na dam tiar ongla si. Thinnuam in hawh
         ta la, na veinak natnak pin damzawp reng ten," ti’n ti si.
         35 A awn tseih laitum in sinakok uktupa inn pin mi pawlkhat te leng atsia, "Na tsanu
         thi si lei. Heita Sayapa heh nainok tseih lai si tsim?" ti’n ti si.
         36 Jesuh in amahni awnnak a za tsang in, "Thinphu mah nen. Um in," ti’n sinakok uktupa
         kheh ti si.
         37 Tsin, Piter, Jeim ah le Jeim nau Johan te siar ngawl tumah lun siang ngawl si.
         38 Sinakok uktupa inn a leng phangin, rung bengbung in kap atsia a riik ngunngun dang
         kheh mu si.
         39 Inn sungah dum atsia, "Heita tibang hen rung bengbung in kap si utsim? Me naupang
         nu heh a thi si ngawl in, a eihmu si," ti’n amahni kheh ti si.
         40 Tsimi phangin amahni’n nautat ngai in nihsan dang si. Tsin, a vaseng in pusuakberh
         tiar atsia, naupanga nu le pa, le ama nenah om te kheh huai in naupang a zau minah
         dum si.
         41 Tsin, naupang kheh a kut pin len atsia, "Talitha, kumi," ti’n ti si. A sullelam heh,
         "Tsanu, tho in, ti’n na ti sing," tinak si.
         42 Makhat in naupang nu kheh tho atsia, tsiah si. Amah heh kum leinih si. Amahni’n khumngai
         ngai dang si.
         43 Tsimi thu kheh tumah in a thei tuh ngawl in amahni kheh nase ngai in kham si. Tsin,
         naupang kheh a ei tuh pakhat khat pe tiar si.

1 Jesuh ah kheh tsimi mun pin hawh atsia, a khaw ah hong in, ningluntu te’n amah lun
         dang si.
         2 Sabbath ni a si phangin sinakok sungah thu zirh pan si. A zatu mi tampi te’n khum
         ngai in, "Me pa hen me thu te heh kawnai pin ngah nan tih im? Ama kut rori in me thilmak
         te puah thei tu in ama nenah penak tsimnak heh hei tsimnak nan tih im!
         3 Amah heh lettama, Mary tsapa, Jeim, Joses, Judas ah le Simon te u si ngawl si maw?
         A tser te heh keimahni si om langkhat si ngawl si maw?" ti’n ti dang si. Tsin, amahni
         kheh ama vumah lung kim ngawl si.
         4 Tsimi phangin Jesuh in, "Profet heh ama khaw le ram, a unaupi te le a innkawpi te
         nenah siar ngawl, mun dang ah upatnak si si," ti’n amahni kheh ti si.
         5 Minaa dawmlai te vumah a kut suan atsia, a dam tiar siar ngawl, thilmak heimah puah
         thei ngawl si.
         6 Amahni’n amah a um thei ngawl manin ambuk zo si. Tsin, khaw hem ah khualvak in thu
         zirh si.
         7 Ningluntu leinih te kheh ama nenah ko atsia, raula nawngkai te neh theinak huham
         pe atsia, panih panih in leh si.
         8 Nang khualvak min ah thingkhawh siar ngawl thil dang heimah keng mah na un. Tawngphu
         ha mah na ula, nang lam an sang te keng mah na un; tangka dip sungah tangka ha mah
         na un.
         9 Kedawl bun ula, angki thuahnih in sil mah na un ti’n thupe si.
         10 Ama’n, "Kawnai nai ah a sikhen inn pakhat ah nang tsaam phangin tsimi khaw pin nang
         suak leh ma hem, tsimi inn ah tsaam reng un.
         11 Tutu sikhen nangmahni zindung siang ngawl in, nang thu khen a ngai nuam ngawl a si
         lekhaw, tsimi pin nang suak leh phangin amahni hatlam ah tetti a si tuh in, nang khawborh
         thin ta un. Thungai ngai in nang rel sing; thukhen ni in Sodom le Gomorrah te tah
         in tsimi khawpi khen rohngai in tuar sawn tu si," ti’n ti si.
         12 Tsimi manin amahni’n hawh atsia, mi te kheh sual a sir tuh in zirh si.
         13 Tsin, khawvang tampi nawt atsia, minaa tampi te kheh sathau pawh in dam tiar si.
         14 Jesuh ming kheh a thang leita manin, Herod kumpibawi in ama thu kheh za si. Herod
         in, "Niimtu Johan ah la si in mithi te lak pin tho tiarnak a si manin me huham te
         heh amah ah naper si," ti’n ti si.
         15 Midang te’n, "Elijah ah si," ti atsia, a dang te hen, "Profet si; a si ngawl lekhaw
         profet pakhat baang si," ti’n ti si.
         16 Sinapikhaw Herod in a za phangin, "Me pa heh a ngawng ka tennak Johan ah si atsia,
         mithi te lak pin tho ongla si," ti’n ti si.
         17 Herod in a nau Philip zi a huaisak manin, tsimi Herodias manin mi leh atsia Johan
         ah kheh pom in thawng toh si.
         18 Heitasim tiphangin Johan in Herod ah kheh, "Na nau zi na huai sak heh a daan si ngawl
         si," ti’n ti si.
         19 Tsimi manin Herodias in Johan ah kheh haw atsia reek ot ngai pelh in, reek thei ngawl
         si.
         20 Heitasim tiphangin Herod in Johan ah heh midik le mi thiangrim a si lam thei tsia,
         kih in hungtel si. Johan thurelnak kheh Herod in a za phangin a thinlung buai ngai
         atsia, a thurelnak kheh ang ngai in ngai veng si.
         21 Tsimi lai in Herod in ama suak ni puai puah atsia, mithupi te, raalbawi te le Galilee
         peng sunga bawi upa te sam si. Tsimi ni kheh Herodias tsa in hunpha ngai si si.
         22 Tsimi phangin Herodias tsanu in puai puahnak khan sungah dum atsia, laam in, Herod
         ah le laikuang a kilpinak te ang dang ngaingai si. Tsimi manin kumpibawipa’n khangngai
         nu nen ah, "Na deihnak taak hem ka ngen in; na pe tu sing," ti’n ti si.
         23 Herod in, "Na ngennak taak hem na pe tu sing; ka uknak zahlam tian in na pe tu sing,"
         ti’n tsial tsawm si.
         24 Tsimi manin khangngai nu khen a nu nenah hawh in, "Hei ngen tu sing im?" ti’n dong
         si. A nu’n, "Niimtu Johan lu!" ti’n ti si.
         25 Khangngai khen makhat in kumpibawipa nenah dan nawmnawm atsia, "Niimtu Johan lu kheh
         leng sungah koih la, tu rori hen nai ah na pe tuh in deih sing," ti’n ngen si.
         26 Tsimi phangin kumpibawipa kheh thinhar ngai in om si. Sinapikhaw a tsial tsawmnak
         manin le laikuang a kilpinak te a maisong manin atsanu kheh el nuam ngawl si.
         27 Makhat in kumpibawipa khen mi reektu kheh leh atsia, Johan lu kheh ama nenah len
         tu in thupe si. Tsimi pa kheh hawh atsia, thawnginn sunga Johan ngawng kheh ten si.
         28 A lu kheh leng sungah koih atsia, khangngai nu kheh pe in, khangngai nu khen a nu
         pe si.
         29 Johan ningluntu te’n a za phangin thawnginn ah hawh dang atsia, a luang kheh le in,
         ngawr ah vi dang leh si.
         30 Tsimi phangin lehnak te khen Jesuh nenah khawm dang atsia, a puah dangnak tehem le
         thu a zirh dangnak tehem kheh rel dang si.
         31 Jesuh in amahni kheh, "Mi om ngawl min ah hawh a singkhaw, tsillem tsawlom dang a
         sing," ti’n ti si. Heitasim tiphangin minung a lut le a suak a tam leita manin, lai
         riang ei ngah dang ngawl si.
         32 Tsimi manin khawm to dang atsia, mi om ngawl min ah amahni ruak in hawh dang si.
         33 Sinapikhaw a hawh dang kheh mi tampi in mu in, amah a si lam thei atsia, khawpi hem
         pin minung te ama nenah dan dang si. Ama leng ma leng dang in, ama nenah khawm dang
         si.
         34 Jesuh in khawm sung pin suak atsia, mihonpi a mu phangin ngeihhar ngun si. Heitasim
         tiphangin amahni heh tuukhaltu nei ngawl tuu hon thaw bangve si. Tsimi manin Jesuh
         in amahni kheh thu tampi zirh pan si.
         35 Simlam khawnu ongla phangin ningluntu te’n ama nenah hawh dang atsia, "Nai heh mi
         om ngawl min si in, khawnu ongla si.
         36 Lai ei tuh heimah a nei dang ngawl manin, nai kawnvela ram le khaw hem ah amahni
         tsa lai lei tu in hawh tiarberh in," ti’n ti dang si.
         37 Sinapikhaw Jesuh in amahni kheh o atsia, "Nangmahni in amahni ei tuh pakhat khat
         pe un," ti’n ti si. Tsimi phangin ningluntu te’n, "Keimahni’n hawh atsia, denari zanih
         man sang lei in amahni petu si ung maw?" ti’n ti dang si.
         38 Jesuh in, "Sang tsuun kawzah nei si utsim? Hawh ta ula, zei tsuk un," ti’n amahni
         kheh ti si. Amahni’n a tawk phangin, "Sang tsuun nga le nga panih nei si ung," ti’n
         ti dang si.
         39 Tsimi phangin Jesuh in mihonpi te kheh a hon a hon in hampa hing vumah to tiar si.
         40 Mipi te’n zakhat hon, sawmnga hon tibang in a hon a hon in to dang si.
         41 Jesuh in sang tsuun nga le nga panih kheh le atsia, van panso in, muitsu a burh tselh
         phangin, sang kheh hem atsia mipi te a li tuh in ningluntu te kheh pe si. Nga pumnih
         khehkhen a vaseng in amahni semberh si.
         42 A vaseng in khampek in ei dang si.
         43 Tsin, ningluntu te’n a val hembangno te kheh khawl dang atsia, kho leinih dim din
         dang si.
         44 Sang eitu te heh patsang veu thawngnga lun si.
         45 Jesuh in mihonpi te a hong tiar thahlam in, a ningluntu te kheh tipi hatlam ral Bethsaida
         ah hawh tu in khawm to nomper ham tiar si.
         46 Mihonpi te kheh a hong tiar tselh phangin, sawngen tu in mual vumah kai si.
         47 Simlam phangin khawm kheh tipi laingial ah om in, amah ruak lei ah om si.
         48 Amahni lam nga in huih a ra manin, ningluntu te’n zilhtsak ngai in khawm a hot dang
         tseih kheh Jesuh in mu si. Zinglam naazi pathum val duk phangin tivum pin ningluntu
         te nenah hawh atsia, amahni leek tum bangin hawh si.
         49 Ningluntu te’n ti vumah a hawh tseih kheh a mu dang phangin, thila ring in au dang
         si.
         50 A vaseng in Jesuh ah a mu dang manin, thinphu ngai dang si. Makhat in Jesuh in amahni
         kheh awnpi vut in, "Thinphu mah na un; keimah sing; kih mah na un," ti’n ti si.
         51 Amahni nen khawm sungah kai atsia, huih khen meng si. Amahni kheh am tihtak in ambuk
         dang atsia, khum tihtak in khum dang si.
         52 Amahni’n a thinkho leita manin, sang thu kheh theitsiang zo dang ngawl si.
         53 Tipi a ten tselh phangin Kennesaret ram ah hawh dang atsia, khawm kheh tsimi munah
         khit si.
         54 Khawm sung pin a suak tsang in, mi te’n amah a si lam thei zep si.
         55 Tsimi ram kawnvel hem pin Jesuh om lam a thei tehem in minaa te kheh a zaunak thaw
         phurh dang si.
         56 Jesuh leng min hem, khaw tenau te ah a sikhen khawpi ah a sikhen, tsin ram sungah
         a sikhen mi naa te kheh dawr munah phur dang in, a puantsepno tong tu in kun si. Tsin,
         a puantsep a tong ngah tu tehem damberh si.

1 Tsin, Jerusalem pin leng Farasi te le Daan zirhtu pawlkhat te kheh Jesuh nenah khawm
         dang si.
         2 Ningluntu pawlkhat te’n a thiang ngawl ti’n tinak kut som ngawl in lai a ei kheh
         amahni’n a mu phangin, mawhsiat si.
         3 Heitasim tiphangin pupa te daan lun in Farasi te le Jew tehem in kut som ngawl himhim
         in lai ei ngawl si.
         4 Tsin, dawr pin a leng phangin kut som ngawl in lai ei ngawl si. Tsimi bek zo ngawl
         khuat te, bel te, darleng te le eihkhun te som daan le a dang a lunnak pupa daan tampi
         om lai si.
         5 Tsimi manin Farasi te le Daan zirhtu te’n, "Hei manin na ningluntu te’n pupa daan
         bangin lun ngawl in kut som ngawl in lai ei sim?" ti’n amah kheh dong dang si.
         6 Jesuh in amahni kheh o atsia, "Isaiah in nangmahni mi sidat te thu a phuang hamnak
         a maan taktak si, ’Me mihing te hen a mur bek in upat ka si; sinapikhaw amahni thinlung
         te heh keimah thaw khawlapi si.
         7 Keimah a be heh a thawnthong si. Minung te puah tsawmnak thukhaam te kheh thupom
         bangin zirh si,’ ti’n ngannak bangin si.
         8 "Pathian thukhaam kheh zam men atsia, minung te daan, beel te le khuat te som daan
         le daan dang tampi te lun meek lai si utsi," ti’n ti si.
         9 Tsin, Jesuh in, "Nang pupa daan te nang lun theinak tuh in, Pathian thukhaam el thiam
         ngai si utsi.
         10 Heitasim tiphangin Mawsi in, ’Na nu le na pa upat in,’ ti in le ’A nu le a pa a tsamtu
         heh reeknak si tasen,’ ti’n ti si.
         11 Sinapikhaw nangnihni’n, ’Mi pakhat in a nu le a pa kheh, "Ka nen pin nang ngah tuh
         thil te heh Korban si" ’ Korban tinak heh Pathian nenah penak lehsawng tinak si.
         12 Tsimi bangin a nu le a pa tsa heimah puah siang leh ngawlla si utsi.
         13 Pupa te nen pin nang ngahnak nang pupa daan te mangin Pathian thu heh heimah ngawl
         men in tsan si utsi. Tsin, thil dang tampi puah meek lai si utsi," ti’n amahni kheh
         ti si.
         14 Tsimi tselh phangin mipi tehem kheh ama nenah ko atsia, "Nang vaseng in ngai ula,
         theitsiang un.
         15 Pulam pin minung sungah a dum thil hen amah heimah nawngkai tiar thei ngawl si. Sinapikhaw
         minung sung pin a suak thil te’n amah nawngkai tiar si.
         16 Zanak beng a neitu te’n za tasen," ti’n rel si.
         17 Mihonpi te nen pin khen hawh atsia, inn sungah a dum phangin, a ningluntu te’n thusanteh
         thu dong dang si.
         18 Tsimi manin Jesuh in, "Nangmahni khen thei tsiang ngawl deve si utsim maw? Pulam
         pin minung sungah a dum thil tehem in minung a nawngkai tiar thei ngawl lam heh theitsiang
         zo ngawl si utsim maw?
         19 Heimansim tiphangin pulam pin a lut thil te heh thin sungah lut ngawl in, hupi sungah
         lut atsia awng ah hawh si. Tsimi manin lai tehem heh a thiang si," ti’n amahni kheh
         ti si.
         20 Tsin aman, "Minung thin sung pin a suak thil te hen minung nawngkai tiar si.
         21 Heitasim tiphangin minung te thinlung pin ruatnak sesuak te, zuanzamnak te, nu le
         pa sualnak te, tualreeknak te,
         22 rukonak te, hampumnak te, suaksualnak te, mizolnak te, hurnak te, iksiknak te, mi
         relsenak te, ngalnak te le tawnak te suak si.
         23 Me thil sesuak tehem heh minung sung pin suak si atsia, minung nawngkai tiar si,"
         ti’n rel si.
         24 Jesuh ah kheh tsimi mun pin tho atsia, Tyre le Sidon khaw kung ah hawh si. Inn pakhat
         sungah dum in, tumah thei tu deih ngawl pelh atsia, thup tsawm zo ngawl si.
         25 Heitasim tiphangin a tsanu raula nawngkaia zingnak minu pakhat in Jesuh leng kheh
         za atsia, amah nenah hawh in a kawngbul ah bok si.
         26 Tsimi minu kheh Grik te si atsia, a suaknak min heh Sirofonisia si. Ama’n ama tsanu
         sunga khawvang kheh hawl sak tu in kun pittseih si.
         27 Sinapikhaw Jesuh in, "Tsa te’n khampek in ei masa rih sen. Tsa te einak lai kheh
         le atsia, uitso peih heh pha tu ngawl si," ti’n ti si.
         28 Tsimi phangin minu’n amah kheh o atsia, "Man si, Bawipa, tsabuai nuaia naupang te
         lai kulh tiarnak te kheh uitsono te’n ei si," ti’n ti si.
         29 Tsimi phangin Jesuh in minu kheh, "Me na awnnak man hen hong talen; na tsanu sung
         pin khawvang kheh suak ongla si," ti’n ti si.
         30 Inn ah a leng phangin khawvang kheh a tsanu sung pin suak ongla atsia, eihkhun ah
         a zau reng kheh tawk si.
         31 Tyre le Sidon pin khen suak lehleu atsia, Dekapolis ram laingial tawnin hawh in Galilee
         Tipi ah leng si.
         32 Mi te’n bengngong in awn thei ngawl pakhat kheh ama nenah huai atsia, ama vumah kut
         suan tuh in kun si.
         33 Jesuh in tsimi pa kheh mipi lak pin mun dangah huai atsia, a kuttsung thaw a beng
         sung kheh tok in, tsil thuh atsia, a lei kheh zen sak si.
         34 Tsimi tselh phangin van panso atsia, huisa in, "Ephphatha," ti’n ti si. A sullelam
         heh, "Awng sen," tinak si.
         35 Tsimi tsang in a beng awng atsia, a awn thei ngawlnak leiloh thei in, tsiangno in
         awn si.
         36 Jesuh in me thu heh mi te nenah a rel tuh ngawl in thupe si. Sinapikhaw a kham doh
         lekhaw rel leilei sawn nom si.
         37 Amahni’n khum tihtak in khum dang in, "Thil tehem kheh pha ngai in puah si. Ama’n
         bengngong te za tiar in, awn thei ngawl te awn thei tiar si," ti’n ti dang si.

1 Tsimi hun in mihonpi tam leita in, lai ei tuh heimah nei dang ngawl si. Jesuh in
         ningluntu te kheh ama nenah ko atsia,
         2 "Me mihonpi te heh ka nenah nithum sung om ongla in, lai ei tuh heimah a nei dang
         ngawl manin ngeihhar ngai sing.
         3 Mi pawlkhat te heh khawlapi pin leng si atsia, rikaam in amahni inn ten ah hong tiar
         ka si tsuk asin, lamlak ah ba thong kha tu si," ti’n ti si.
         4 A ningluntu te’n, "Mi pakhat in nai hampalak pin minung tizah heh kawtibang in lai
         kham thei tu sim?" ti’n o dang si.
         5 Jesuh in, "Sang tsuun kawzah nei si utsim?" ti’n amahni kheh dong si. Amahni’n, "Tsuun
         sarih nei si ung," ti’n ti si.
         6 Jesuh in mipi te kheh leilak ah to tiar si. Tsin, sang tsuun sarih kheh le in Pathian
         paak atsia, hem in mipi te a li tuh in ningluntu te kheh sem si. Tsin, ningluntu te’n
         mipi te zem dang si.
         7 Amahni’n nga kohno dawmlai nei meek in, muitsu pe atsia, mipi te zem tiar meek si.
         8 Tsin, amahni’n khampek in ei dang si. A eih val a hembangno te kheh ningluntu te’n
         khul atsia, kho sarih din si.
         9 A eitu te heh patsang veu thawngli lun si. Tsimi tselh phangin Jesuh in amahni kheh
         inn ah hong tiarberh si.
         10 Jesuh ah kheh a ningluntu te thaw khawm sungah lut nomper atsia, Dalmanutha khaw
         ah hawh si.
         11 Farasi te ama nenah hawh in, awn sol dun pan si. Amahni’n Jesuh ah a tsulnak in van
         pina theihdiknak muh tiar si.
         12 Sinapikhaw Jesuh in a thinlung in huisa ngun atsia, "Hei manin tusan minung te’n
         theihdiknak muh ngen nan tih utsim? Thungai ngai in nang rel sing; tusan minung te,
         theihdiknak muhnak si tu ngawl si utsi," ti’n ti si.
         13 Tsin, amahni kheh zam atsia, khawm to lehleu in tipi hatlam ral ah hawh si.
         14 Tsimi lai in ningluntu te’n sang keng phawk ngawl in, khawm sungah sang tsuun khat
         bek nei si.
         15 Tsimi phangin Jesuh in, "Farasi te tsol le Herod tsol kheh ralring ngai in pial un,"
         ti’n a ningluntu te kheh tiam si.
         16 Tsimi phangin amahni’khen, "Tihen keimahni a tinak heh sang kei keng phawk ngawl
         ta si," ti’n pakhat le pakhat ti dun dang si.
         17 Tsimi kheh Jesuh in a thei phangin, "Sang nang keng ngawl thu heh a heita rel dang
         tseih si utsim? Mu baan ngawl in thei zo ngawl thotho lai si utsim maw? Nang thinkho
         renglai si utsim maw?
         18 Mit nei reng pelh in mu ngawl si utsim maw? Beng nei reng pelh in za ngawl si utsim
         maw? Phawk leh ngawlla si utsim maw?
         19 Minung thawngnga tsa sang tsuun nga ka hem phanglen a hembang kho kawzah khul sita
         utsim?" ti’n amahni kheh ti si. Amahni’n, "Kho leinih khul si ung," ti’n o si.
         20 Tsin, Jesuh in, "Minung thawngli tsa sang tsuun sarih ka hem phanglen a hembang kho
         lianpi kawzah khul sita utsim?" ti’n ti si. Amahni’n, "Kho sarih dim khul si ung,"
         ti’n o si.
         21 Tsimi manin Jesuh in, "Kawti thei zo ngawl si utsim?" ti’n ti si.
         22 Jesuh ah kheh Bethsaida khawah leng si. Tsin, mi te’n mittsaw pakhat kheh ama nenah
         huai in, a tongsak tuh in kun dang si.
         23 Ama’n mittsawpa kheh a kut pin kai atsia, khaw pulam ah huai si. Tsin, a mit ah tsil
         thuhsak atsia, a mit vumah a kut nga in, thil mu thei tsim maw ti’n dong si.
         24 Mittsawpa khen panso atsia, "Minung te thingkuang bangin a vak tseih kheh mu sing,"
         ti’n o si.
         25 Jesuh in a kut kheh a mit vumah nga lehleu atsia, panso tiar si. Tsimi phangin khawmu
         thei atsia, minung tehem tsiangno in mu thei si.
         26 Jesuh in amah kheh inn ah hong tiar in, "Khawpi sungah hawh in mi te rel tseih men
         mah nen," ti’n ti si.
         27 Jesuh ah le a ningluntu te kheh Sisaria Filipi khaw ah hawh dang in, lamlak ah, "Mi
         te’n keimah heh tu ka ti sim?" ti’n a ningluntu te kheh dong si.
         28 Ningluntu te’n, "Niimtu Johan ah si, ti’n le mi pawlkhat te’n, Elijah ah si ti’n
         ti na si, tsin, midang te hen, profet pakhat khat si," ti’n o dang si.
         29 Tsimi phangin Jesuh in amahni kheh, "Nangmahni’n keimah heh tu si ti’n ka ti si utsim?"
         ti’n ti si. Piter in o atsia, "Nangmah heh Khrih ah si tsi," ti’n ti si.
         30 Tsin, ama thu kheh mi te nenah rel tuh ngawl in nase ngai in kham si.
         31 Tsin, Mi Tsapa in harsanak tampi a tuar kul tuh te, upa te le suangbawi te le Daan
         zirhtu te’n han atsia, reek tu in, nithum zawh in a tho leh tuh thu te kheh amahni
         rel tepan si.
         32 Jesuh in me thu heh tsiangkoh in rel si. Tsimi phangin Piter in mun dangah kiangpi
         atsia, amah kheh hau tepan si.
         33 Jesuh in ninglam her in a ningluntu te kheh pan atsia, Piter ah kheh hau in, "Satan,
         ka ning ah dan in! Heitasim tiphangin nangmah hen Pathian thil te ruat ngawl in, minunga
         thil te ruat si tsi," ti’n ti si.
         34 Tsimi phangin mipi te le a ningluntu te kheh ama nenah ko atsia, "Tutu sikhen keima
         ning a lun nuam a si lekhaw amah le amah el tsawm sehla, ama thinglamteh phur in ka
         lun sen.
         35 Tutu sikhen ama nungnak a san ottu hen a nungnak sung tu atsia, keima tsa in le thuthang
         pha tsa in a nungnak a sung tu heh a nungnak san tu si.
         36 Mi pakhat in leivumpi heh tso atsia, a nungnak raula a sung a si lekhaw hei nempi
         tu sim?
         37 A si ngawl lekhaw minung a raula nungnak tsa tuh in hei thaw thulh thei tu sim?
         38 Tusan zuanzamnak le sualnak a puahtu te lak ah keimah le ka thu te a mizahtu te heh
         Mi Tsapa khen vanvummi thiangrim te thaw a Pa tsungnungnak ah a leng phangin, mizah
         deve tu sing," ti’n ti si.

1 Jesuh in amahni kheh, "Thungai ngai in nang rel sing, Pathian uknak kheh huham thaw
         a leng a mu tian, nai ah a ding mi pawlkhat te thi tu ngawl si," ti’n ti si.
         2 Ni ruk zawh in Jesuh in Piter ah, Jeim ah le Johan ah kheh huai atsia, amahni ruak
         in mual sangpi vumah kai dang si. Tsin, Jesuh ah kheh amahni mai ah a mel theng si.
         3 A vansilh te kheh leivuma puan sawptu te’n a vaar tiar thei tuh ngawl tian in vaar
         in, vur bangin ngover si.
         4 Tsin, Elijah ah le Mawsi ah lang atsia, Jesuh ah kheh awntsawp pi si.
         5 Tsimi lai in Piter in Jesuh kheh o atsia, "Rabbi, nai ah kei om dang heh pha si.
         Buuk pathum sa dang a sing; pakhat heh nangma tuh, pakhat heh Mawsi-a tuh in le pakhat
         heh Elijah-a tuh si," ti’n ti si.
         6 Heitasim tiphangin amahni’n kih leita in, Piter ah hen a awn tuh thei ngawl si.
         7 Tsin, meiro leng in amahni vumah zaam si. Meiro sung pin aw pakhat ring atsia, "Me
         pa heh ka it pittseihnak ka Tsapa s i. A t h u n ga i u n ! " ti ’n ti s i .
         8 Amahni’n a kawnvel a pan nawmnawm phangin Jesuh ah siar ngawl amahni nenah midang
         tumah mu leh ngawlla si.
         9 Mual vum pin a hawhsuk dang tseih lai in, Mi Tsapa heh mithi te lak pin a tho a mu
         dang ma hem, tua a mu dangnak heh mi te nenah a rel tuh ngawl in thupe si.
         10 Ningluntu pathum te’n, mithi te lak pin tho, a tinak heh a sullelam ruat tseih atsia,
         me thu heh nik reng dang si.
         11 Tsin, amahni’n amah kheh, "Heita Daan zirhtu te in Elijah ah leng masa tu si ti’n
         rel sim?" ti’n dong dang si.
         12 Tsimi phangin ama’n o atsia ti hen ti si, "Elijah ah leng masa miau tu in, thil tehem
         remsek si, Mi Tsapa hen thil tampi tuar tu atsia, mualpho ngai in zingnak tuar tu
         si ti’n ngannak heh kawti thu sim?
         13 Sinapikhaw nang rel sing, Elijah ah leng miau ongla in, ama thu ngan ham saak bangin
         amahni’n a nuam bangin zing ongla si," ti’n ti si.
         14 A ningluntu te nenah a leng phangin, mihonpi te’n amahni kawn atsia, Daan zirhtu
         te’n amahni thu a dong tseih laitum kheh mu si.
         15 Makhat in amahni’n Jesuh ah a mu phangin, mi tehem in lunglawi ngai dang atsia, a
         nenah dan in nukset dang si.
         16 Tsin, Jesuh in Daan zirhtu te kheh, "Amahni thaw hei rel dang si utsim?" ti’n dong
         si.
         17 Mihonpi lak pin mi pakhat in o atsia, "Sayapa, awn thei ngawl raula in a zingnak
         ka tsapa heh na nenah huai sing.
         18 Tsimi raula in a zing natsaang in lei vahnak in mang atsia, tsilbuan paih in, hariat
         tutuih atsia, khakber veng si. Tsimi manin tsimi awn thei ngawl raula kheh nawt sak
         tu in na ningluntu te rel sing. Sinapikhaw amahni’n nawt sak thei ngawl si," ti’n
         ti si.
         19 Jesuh in amah kheh o atsia, "Maw umnak nei ngawl miphun te, nang nenah kawtsan nang
         ompi rih tu sing im? Kontik tian nang or rih tu sing im? Naupang tsawh ka nenah huai
         un," ti’n ti si.
         20 Tsimi manin amahni’n naupang kheh Jesuh nenah huai si. Tsimi raula in Jesuh ah a
         mu tsang in, makhat in naupang kheh khakber tiar si. Tsin, naupang kheh du atsia,
         lo tseih in a tsilbuan paih si.
         21 Tsimi manin Jesuh in a pa kheh, "Tibang hen kawtsan vei ongla sim?" ti’n dong si.
         A pa’n, "A naupangno lai in si ongla si.
         22 Amah heh reek nuam in mei sungah le ti sungah vawr lehtset veng si. Na puah thei
         a si lekhaw kei ngeihhar la, kei bawm sawh in," ti’n ti si.
         23 Jesuh in, "Na um thei lekhaw a umtu te tsa thil tehem heh si theihnungberh si," ti’n
         rel si.
         24 Tsimi tsang in a pa’n mitti thaw au atsia, "Bawipa, um sing; ka um ngawlnak ka bawm
         sawh in!" ti’n ti si.
         25 Jesuh in mi te ama nenah a dan dang tseih kheh a mu phangin, raula nawngkai kheh
         hau atsia, "Nang, bengngong le awn thei ngawl raula, ama sung pin tson suak la, dum
         leh himhim mah nen ti’n thu na pe sing," ti’n ti si.
         26 Raula nawngkai khen au ngun atsia, nase ngai in tsai tiar in suak si. Tsimi phangin
         naupang kheh a thi bangin om si. Tsimi manin mi tampi te’n, "A thi si lei," ti’n ti
         si.
         27 Sinapikhaw Jesuh in a kut pin len atsia, a phong phangin tho si.
         28 Jesuh ah kheh inn sungah a dum phangin, a ningluntu te’n, "Heita raula nawngkai heh
         nawt thei ngawl si ung im?" ti’n a thupno in dong dang si.
         29 Jesuh in, "Sawngennak le lai eih tsangnak bek in tibang raula heh suak thei si,"
         ti’n amahni kheh o si.
         30 Tsimi mun pin suak atsia, Galilee peng tawnin hawh si. Tsimi kheh mi te thei tu deih
         ngawl si.
         31 Heitasim tiphangin, "Mi Tsapa heh mi te kut ah aapnak si tu in, amahni’n reek tu
         si. Amah kheh a reek tselh phangin, a nithumnak ni in tho tu si," ti’n a ningluntu
         te kheh a zirh ta si.
         32 Sipelh atsia amahni’n me a awnnak heh thei zo dang ngawl in, amah dong tu khen heh
         kih dang si.
         33 Tsin, amah heh Kapernaum khaw ah leng si. Inn sungah a om phangin a ningluntu te
         kheh, "Lamlak ah hei thu el dun dang tseih si utsim?" ti’n dong si.
         34 Amahni’n lamlak ah amahni sung pin tu thupi ber tu, ti a el dun dang manin mengdeen
         dang si.
         35 Jesuh in to atsia, a ningluntu leinih te ko in, "Masa ber si a nuamtu heh dawlta
         ber si kul tu in, mi tehema omlawh si kul tu si," ti’n amahni kheh rel si.
         36 Tsin, naupang pakhat kheh huai atsia, amahni laingial ah koih si. Naupangno kheh
         a kang sungah tsawi atsia,
         37 "Tutu sikhen keima ming in me naupangno te lak pin pakhat a saang tu heh, keimah
         saang si. Keimah a saang bek zo ngawl, keimah lehtupa khehkhen saang si," ti’n ti
         si.
         38 Tsin, Johan in amah kheh o atsia, "Sayapa, keimahni ningluntu si ngawl mi pakhat
         in nangma ming in khawvang te a nawt tseih kheh mu si ung; amah heh keimahni ninglun
         a si ngawl manin kham si ung," ti’n ti si.
         39 Sinapikhaw Jesuh in, "Amah tsawh kham mah na un. Heitasim tiphangin keima ming in
         thil khumnung a puahtu hen beihno in keimah relse thei tu ngawl si.
         40 Keimahni a do ngawltu heh keimahni lama si.
         41 Thungai ngai in nang rel sing, tutu sikhen nangmahni heh Khrih-a nang si manin, ka
         ming in ti khuat khatno a petu heh; a lawhman sung thong himhim tu ngawl si.
         42 "Tutu sikhen keimah a umtu me naupangno te lak pin pakhata keimah a umnak pin a pial
         tiartu heh a ngawng ah tsangrialnak lungtum khaih atsia, tipi sungah vawr asin ama
         tsa pha sawn tu si.
         43 Na kut in nangmah a sual tiar a si lekhaw, tentawng in. Kut panih nei reng in a mit
         awngkel ngawl hell mei sungah na leng tah in, kut him ngawl in nungnak sungah na lut
         heh pha sawn si.
         44 Tsimi munah, ’Amahni ruang a eitu zang te kheh thi ngawl in, mei khen mit ngawl si.’
         45 "Tsin, na kawng in nangmah a sual tiar a si lekhaw, tentawng in. Kawng panih nei
         reng in a mit awngkel ngawl hell mei sungah vawrnak na si tah in, kawng him ngawl
         in nungnak sungah na lut heh pha sawn si.
         46 Tsimi munah, ’Amahni ruang a eitu zang te kheh thi ngawl in, mei khen mit ngawl si.’
         47 "Tsin, na mit in nangmah a sual tiar a si lekhaw, khailok in. Mit panih nei reng
         in hell mei sungah sangnak na si tah in, mit pakhat ruak thaw Pathian uknak ah na
         lut heh pha sawn si.
         48 Tsimi munah, ’Amahni ruang a eitu zang te kheh thi ngawl in, mei khen mit ngawl si.’
         49 "Heitasim tiphangin bawlnak tehem tsi a phulh bangin, mi tehem kheh mei thaw thiang
         tiar tu si.
         50 Tsi heh pha si; sinapikhaw a alnak a pai lekhaw kawti bangin al leh tiar tu si tsim?
         Nangmahni rori in tsi heh nei reng ula, mi hem thaw rem dun un," ti’n ti si.

1 Tsimi mun pin tho atsia, Jordan run ni suaknak lam tawnin Judea ram ah hawh si. Minung
         te ama nenah khawm dang lehleu in, a zirh veng bangin thu zirh lehleu si.
         2 Farasi te’n ama nenah hawh dang in, amah tsulnak in, "Mipa in zi a paw heh a daan
         si maw?" ti’n dong dang si.
         3 Jesuh in amahni kheh o atsia, "Mawsi in hei thukhaam nang pe sim?" ti’n ti si.
         4 Amahni’n, "Mawsi in kheknak lai ngannak thaw in paw siang si," ti’n ti si.
         5 Jesuh in amahni kheh o atsia, "Nang thin a kho leita manin Mawsi in me thukhaam heh
         ngansak nang si.
         6 Sinapikhaw siam pannak ah Pathian in ’mipa le nupang siam si.’
         7 ’Me thu man hen mipa in a nu le a pa te kheh zam sehla, a zi nenah om tasen.
         8 Tsin, amahni panih heh pumkhat in tsang tu si.’ Tsimi manin amahni heh panih si leh
         ngawlla in, pumkhat si ongla si.
         9 Tsimi manin Pathian komnak heh minung in khen mah na sen," ti’n ti si.
         10 Inn sungah a om lai in a ningluntu te’n me thu pah heh dong dang leh si.
         11 Tsimi manin Jesuh in, "Tutu sikhen a zi paw atsia, zi dang a huaitu heh ama zi vumah
         zuanzam si.
         12 Tsin, nupang in a pasel paw atsia, pasel dang a nei lekhaw, amah heh zuanzam si,"
         ti’n amahni kheh ti si.
         13 Tsin, mi te’n naupangno te kheh a tongsak tuh in ama nenah huai si. Sinapikhaw ningluntu
         te’n a huaitu te kheh hau si.
         14 Tsimi kheh Jesuh in a mu phangin reh awh ngai in, "Naupangno te tsawh ka nenah hawh
         la sen. Kham mah na un. Heitasim tiphangin Pathian uknak heh tibang naupangno te-a
         si.
         15 Thungai ngai in nang rel sing; tutu sikhen Pathian uknak heh naupangno pakhat in
         a saang bangin a saang ngawl a si lekhaw Pathian uknak sungah lut thei tu ngawl si,"
         ti’n ti si.
         16 Tsin, naupangno te kheh a kaang sungah tsawi atsia, amahni vumah a kut suan in muitsu
         thupha pe si.
         17 Lampi ah a hawh tseih lai in mi pakhat kheh ama nenah danvung in, a mai ah khuk lepbok
         atsia, "Mipha Sayapa, kumkhaw nungnak ro ka luah theinak tuh in hei puah tu sing im?"
         ti’n dong si.
         18 Tsimi manin Jesuh in amah kheh, "Heita mipha ka ti si tsim? Pathian siar ngawl tumah
         mipha om ngawl si.
         19 Thukhaam te kheh thei si tsi. ’Zuanzam mah,’ ’Tualreek mah,’ ’Ruko mah,’ ’A dik ngawl
         tettikhan mah,’ ’Mi te thil ot mah,’ ’Na nu le na pa upat in,’" ti’n amah kheh ti
         si.
         20 Tsimi phangin ama’n o atsia amah kheh, "Sayapa, me tehem heh ka naupang lai pah in
         ka lunsek saak si," ti’n ti si.
         21 Tsimi phangin Jesuh in amah kheh pan in, it atsia, "Thil pakhatno sam lai si tsi.
         Hawh ta la, na neinak thil tehem zuarberh in, minawm te sawm ten. Tsin, van ah ro
         nei tu si tsi. Tsimi tselh phangin hawh la thinglamteh phur in ka lun in," ti’n amah
         kheh ti si.
         22 Sinapikhaw me thu man hen a mitmai sereih atsia, tangka tampi a nei manin lungse
         ngai in hawh leh si.
         23 Tsimi phangin Jesuh in a kawnvel pan atsia, a ningluntu te kheh, "Milian te tsa Pathian
         uknak sungah lut heh kawzah in har sim!" ti’n ti si.
         24 A ninglun te’n me a awnnak heh lunglawi ngai dang si. Sinapikhaw Jesuh in o atsia,
         "Tsa te, hausanak a aantu te tsa in Pathian uknak sungah lut heh kawzah in har sim!
         25 Milian pakhat Pathian uknak sungah a lut tah in, phim kaw sungah kalauk lut heh beih
         sawn si," ti’n amahni kheh ti si.
         26 Amahni’n lunglawi tihtak in lunglawi dang atsia, "Tu heh sannak si thei tu sim?"
         ti’n ti dun si.
         27 Jesuh in amahni kheh pan atsia, "Minung lam pin si theihnung ngawl si, sipelh atsia
         Pathian lam pin si theihnung si; heitasim tiphangin Pathian lam pin thil tehem heh
         si theihnungberh si," ti’n ti si.
         28 Piter in awn pan atsia, "Pan in; heizongza zam in na lun si ung," ti’n amah kheh
         ti si.
         29 Tsimi manin Jesuh in o atsia, "Thungai ngai in nang rel sing; keima manin le thuthang
         pha manin inn maw, suahpi mipa te maw, tser te maw, a pa maw, a nu maw, a zi maw,
         a tsa te maw, leiram maw, a zam a si lekhaw,
         30 tu san ah hen inn te, suahpi mipa te, tser te, nu te, tsa te le leiram te kheh a
         let zakhat in ngah tu in, erhnak te khen tuar tu atsia, a leng tulai hun ah kumkhaw
         nungnak ngah tu si.
         31 Sinapikhaw a masa mi tampi te kheh dawlta si leh tu in, dawlta te kheh masa si leh
         tu si," ti’n ti si.
         32 Tsin, amahni kheh Jerusalem ah hawhso dang in, lamlak ah Jesuh ah heh amahni masuan
         ah hawh in, amahni’n lunglawi ngai dang si. Amahni’n kih thahlam in a ning pin lun
         dang si. Tsimi phangin ningluntu leinih te kheh a dangno ah huai lehleu in, ama vumah
         a leng tula thil te kheh rel pan si.
         33 Jesuh in, "Pan un, keimahni heh Jerusalem ah hawhso dang si sing. Mi Tsapa heh suangbawi
         te le Daan zirhtu te kut ah aapnak si tu in, amahni’n thi tuh in thukhen tu atsia,
         Gential te nenah aap tu si.
         34 Amahni’n nihtsiam bawlnak in mang tu atsia, vat tu in, tsil thuh tu atsia, reek tu
         si. Tsin, a nithumnak ni in tho leh tu si," ti’n ti si.
         35 Tsin, Zebedee tsapa Jeim ah le Johan ah khen ama nenah hawh in, "Sayapa, kei ngennak
         taak hem keimahni tsa na puahsak tuh deih si ung," ti’n ti si.
         36 Jesuh in, "Nangmahni tsa hei puahsak tu in deih ka si utsim?" ti’n amahni kheh ti
         si.
         37 Amahni’n, "Na tsungnungnak ah na taklam ah pakhat le na kehlam ah pakhat kei to siang
         in," ti’n ti si.
         38 Sinapikhaw Jesuh in o atsia, "Nang ngennak heh hei si ti thei tsawm ngawl si utsi.
         Ka innak khuat heh in thei tu si utsim maw? Ka niimnak niimnak ah niim thei tu si
         utsim maw?" ti’n ti si.
         39 Amahni’n, "Ti thei tu si ung," ti’n amah kheh o si. Jesuh in, "Nangmahni hen ka innak
         khuat heh in miau tu atsia, ka niimnak heh niimzo miau tu si utsi.
         40 Sinapikhaw ka taklam ah to tu le ka kehlam ah to tu heh keima thu si ngawl in, siamham
         saak te tsa si," ti’n amahni kheh ti si.
         41 Ningluntu sawmkhat te in tsimi thu kheh a za phangin, Jeim le Johan ah kheh ngaimawh
         ngai dang si.
         42 Tsimi manin Jesuh in amahni kheh ko atsia, "Gential te uktu tinak te in a uknak te
         vumah bawi ngai in, amahnia mi thupi te’n thunei ngai si.
         43 Tutu sikhen nangmahni lak ah tsimi bangin si mah na sen. Nangmahni lak ah mi thupi
         ber si a nuamtu hen, nang omlawh si kul tu si.
         44 Nangmahni lak ah masa ber si a nuamtu hen, mi hema sel si kul tu si.
         45 Heitasim tiphangin Mi Tsapa riang heh mi te na tiar tu in leng si ngawl in, mi te
         na per sak tu in le mi tampi te dennak tsa in ama nungnak pe tu in leng si sawn si.
         46 Amahni kheh Jerikho ah leng dang si. A ningluntu te le mihonpi te thaw Jerikho pin
         a hawh tenper lai in, Timeus tsapa mittsaw Bartimaeus ah kheh kutdawh ngen in lam
         kiang ah to reng si.
         47 Bartimaeus in amah heh Nazareth khaw te Jesuh a si lam a thei phangin, "David Tsapa
         Jesuh, ka ngeihhar sawh in!" ti’n au tepan si.
         48 Mi tampi te’n mengdeen tiar si. Sinapikhaw, "David Tsapa, ka ngeihhar sawh in!" ti’n
         au leilei nom sawn si.
         49 Tsimi manin Jesuh in ding atsia, amah kheh ko tiar si. Tsimi phangin amahni’n mittsaw
         pa kheh ko atsia, "Ang ngai in ding in. Ama’n ko na si," ti’n ti si.
         50 Tsimi phangin a silnak angki tsual kheh suahvawr atsia, ding in Jesuh nenah hawh
         si.
         51 Tsin, Jesuh in, "Nangma tsa hei puah sak tu in deih ka si tsim?" ti’n ti si. Mittsaw
         pa’n, "Rabboni, mit khaw mu ot sing," ti’n ti si.
         52 Tsimi phangin Jesuh in, "Hong talen. Na umnak in dam tiar na si lei," ti’n amah kheh
         ti si. Makhat in a mit khaw mu atsia, lampi khawdung Jesuh ah lun si.

1 Tsin, amahni heh Jerusalem nong ongla in, Olive Mual bula Bethfake le Bethany khaw
         kiang a leng phangin, a ningluntu te lak pin mi panih te kheh leh si.
         2 Tsin, Jesuh in amahni kheh, "Nang raala khaw ah hawh ta ula, khaw sungah nang lut
         natsang in tonak lai ngawl laakno khitnak kheh mu tu si utsi. A ri sut ula, nai ah
         kai ta un.
         3 Mi pakhat khat in, ’Heita tibang tson ti si utsim?’ ti’n a ti a si lekhaw, ’Bawipa’n
         kin si; nang peleh zep tu poh si ung,’ ti’n ti ta un," ti’n ti si.
         4 Amahni’n hawh atsia, pulam rawtpi kung ah lakno khitnak kheh tawk in, a ri sut kawm
         si.
         5 Tsimi munah a ding reng mi pakhat in, "Heita lakno ri sut tseih men ha utsi khaw
         ee?" ti’n ti si.
         6 Amahni’n Jesuh rel tiarnak bangin rel atsia, tsimi pa khen siang zep si.
         7 Amahni’n lakno kheh Jesuh nenah kai atsia, amahni vansilh te kheh lakno zaang ah
         phah dang in, Jesuh in a vumah to si.
         8 Mi tampi te’n a vansilh te kheh lampi ah phahin, midang te’n hampalaka a satnak nahsawl
         te kheh phah si.
         9 A mai ah a hawhtu te le a ning pin a luntu te’n, "Hosanna! ’BAWIPA ming in a lengtu
         pa heh thangphatnak si tasen!’
         10 Bawipa ming in a leng kei pa David uknak kheh thangphatnak si tasen! A daak ber ah
         Hosanna!" ti’n au dang si.
         11 Jerusalem khaw sungah Jesuh lut in, temple reen sungah dum si. A kawnvela thil tehem
         kheh pan zualzual atsia, khawnu ongla manin ninglun leinih te thaw Bethany khaw ah
         tsaam dang si.
         12 A thaizing Bethany khaw pin a hawh dang leh phangin, Jesuh ah kheh a rikaam si.
         13 Khawla thah ah thei nah bawibung kheh mu atsia veeng si. Thei rah hun a si ngawl
         manin, a nah siar ngawl a rah heimah tawk ngawl si.
         14 Tsimi manin Jesuh in, "Na rah tumah in ei leh awl ta la sen," ti’n theikuang kheh
         ti si. Tsimi a awnnak kheh a ningluntu te’n za si.
         15 Tsin amahni kheh Jerusalem ah hawh si. Jesuh ah kheh temple reen sungah dum atsia,
         thil zuar te le thil leitu te kheh temple reen sung pin nawt pan atsia, tangka thengtu
         te tsabuai te le khuro zuartu te tohkheng te kheh lailet reihberh sak si.
         16 Temple reen sung tawnin thil phur hawh khen tumah siang ngawl si.
         17 Amahni kheh zirh atsia, " ’Ka inn heh miphun hemmuah te sawngenak inn, ti’n konak
         si tu si,’ ti’n ngan si ngawl si maw? Sinapikhaw nangnihni’n, ’ruko te kaw’ in tsan
         si utsi," ti’n ti si.
         18 Tsimi kheh suangbawi te le Daan zirhtu te’n a za phangin, amah reek theinak ngaisung
         dang si. Sinapikhaw mipi te’n a thu zirhnak kheh a khum leita manin, amahni’n Jesuh
         ah kheh kih si.
         19 Zanlam phangin khawpi pulam ah tsaam dang si.
         20 A thaizing zingma in lampi ah a hawh dang lai in, theikuang la a bul pin pan a ro
         ongla kheh mu dang si.
         21 Piter in phawk leh atsia, "Rabbi, pan in, theikuang na tsamnak heh ropum si," ti’n
         ti si.
         22 Jesuh in o atsia, "Pathian um un.
         23 Thungai ngai in nang rel sing; tutu sikhen a thin sungah ummawhnak nei ngawl in a
         awnnak bangin si tu in um atsia, me mualpi heh, ’thawn la, tipi sungah lawn tsawm
         in,’ ti’n a tilekhaw, ama tsa puahsaknak si tu si.
         24 Tsimi manin nang rel sing; nang deihnak tehem nang ngen phangin ngah ongla in um
         ula, ngah rori tu si utsi.
         25 "Saw nang ngen phangin nang vumah thilsual puahtu a om kha lekhaw, nang thil tisualnak
         te vana a om nang Pa’n a zah theinak tuh in, a thil tisualnak te kheh zah un.
         26 Sual nang zah ngawl lekhaw, vanvum ah om nang Pa’n zah deve tu ngawl nang si," ti’n
         amahni kheh ti si.
         27 Tsin, Jerusalem ah hawh lehleu dang si. Temple reen sungah a dum lai in, suangbawi
         te le Daan zirhtu te le upa te kheh ama nenah hawh si.
         28 Amahni’n Jesuh ah kheh, "Hei thuneinak thaw me thil te heh puah si tsim? Me thil
         te puah tu in thuneinak tu in pe na sim?" ti’n ti dang si.
         29 Jesuh in amahni kheh o atsia, "Keimah khen thu pakhat nang dong deve angkhaw, ka
         o un. Tsin, me thil te heh hei thuneinak in ka puahnak si, ti heh nang rel tu sing.
         30 Johan niimnak heh vanvum pina si maw, minung nen pina sawn sim? Ka rel un," ti’n
         ti si.
         31 Amahni’n thuruat dang atsia, " ’Vanvum pina si,’ ti’n ti le singkhaw, Jesuh in ’Heita
         amah um ngawl si utsim?’ ti tu kei si.
         32 Tsin, ’Minung nen pina si,’ ti’n ti le singkhaw," mipi tehem in Johan ah heh profet
         si rori ti’n a ruat manin, mipi te kheh kih si.
         33 Tsimi manin amahni’n Jesuh ah kheh o atsia, "Thei ngawl si ung," ti’n ti dang si.
         Jesuh in amahni kheh, "Keimah khen me thil te heh hei thuneinak thawmin ka puahnak
         si ti heh nang rel deve tu ngawl sing," ti’n ti si.

1 Tsin, amahni kheh thusanteh mang in thu rel si, "Mi pakhat in tsapit lo puah in,
         a kawnvel khen ren atsia, tsapit surnak tuh kaw tso in, dawndel dawh si. Tsin, tsapit
         vuan kiltu te kheh nga tiar in, ram khawlapi ah khualvak si.
         2 Tsapit rah thawi hun a kim dawn ongla phangin, lo-a tsapit rah te le tu in a omlawh
         pakhat leh si.
         3 Lo ngatu te’n a omlawh pa kheh pom atsia, a vaat tselh phangin kut ro thong in hong
         leh tiar si.
         4 Lo nei tu pa khen a dang omlawh pakhat kheh leh lehleu in, lo ngatu te’n a lu ah
         lung thaw sep in maliam suah atsia, zaknung ngai in zing si.
         5 Omlawh pakhat leh lehleu in, amahni’n reeknom si. Tsin, omlawh dang tampi leh pelh
         in, pawlkhat te vat atsia, pawlkhat te reek si.
         6 "Lo neitu tsa hen a it pittseihnak a tsapa pakhat bek tang ongla in, ’Ka tsapa heh
         vang kihzah bel tu si,’ ti atsia, tawpsannak in a tsapa kheh leh si.
         7 Sinapikhaw vuan kiltu te’n, ’Me pa heh ro luahtu si. Nai hawh un reek a singkhaw,
         a ro tehem keimahni si tu si,’ ti’n ti dang si.
         8 Tsimi manin amahni’n a tsapa kheh pom dang atsia, a reek tselh phangin lo pulam ah
         vawr dang si.
         9 Tibang hen a si phangin vuan neitupa’n kawti’n ti tu sim? Amah kheh hawh in, lo ngatu
         te kheh a reek tselh phangin, a lo kheh lo ngatu a dang te kut ah pe tu si.
         10 Me Laithiangrim tsaang heh siar awng ngawl si utsim maw? ’Inn satu te’n a hannak
         lungto kheh inn ning khumnak lungto thupi ber in tsang si.
         11 Meheh BAWIPA puahnak si in, kei mitmuh ah khumnung ngai si,’" ti’n ti si.
         12 Me thusanteha relnak heh amahni a titsip a si lam a thei dang phangin, Jesuh ah kheh
         pom tuum pelh atsia, mipi a kih manin pom ngawl in, amah kheh zam atsia hawh dang
         si.
         13 Jesuh ah kheh ama awnkam pin a sual man tu in amahni’n Farasi pawlkhat te le Herod
         minung pawlkhat te kheh a nenah leh si.
         14 Amahni’n, "Sayapa, nangmah heh midik si tsi, mi nopmawh nom ngawl in le mi maisong
         nom ngawl in le maan ngaino in Pathian daan thudik na zirh lam thei si ung. Tsimi
         manin Sizar nenah siah pe heh a daan si maw, si ngawl sim?
         15 Siah heh pe a ung maw, pe tu ngawl si ung im?" ti’n amah kheh dong si. Sinapikhaw
         Jesuh in amahni awkrawlnak kheh a thei manin, "Heita tsul ka si utsim? Denari tsangkhat
         ka pe tsuk un; pan teh tsuk ang," ti’n amahni kheh ti si.
         16 Tsimi ta, amahni’n tsimi tangka kheh keng atsia Jesuh in, "Meheh tu mel le tu ming
         sim?" ti’n dong si. Amahni’n, "Sizar ah si," ti’n o si.
         17 Tsimi phang Jesuh in, "Sizar thil te heh Sizar pe ula, Pathian thil te heh Pathian
         pe un," ti’n ti si. Amahni kheh khum ngai dang si.
         18 Tsin, mithi tholehnak om ngawl si ti’n a titu Sadusi te’n, ama nenah hawh atsia,
         thu pakhat dong si.
         19 Amahni’n, "Sayapa, mipa pakhat heh tsa tsawi ngawl in a thi a si lekhaw, a u tsa
         in tsa a tsawi sak thei tuh in, a zamnak a zi kheh a naupa’n huai sen, ti’n Mawsi
         in daan ngan sak kei si.
         20 Unau mipa sarih om dang in, upa ber in zi huai atsia, tsa tsawi ngawl in thi si.
         21 A zamnak a zi kheh a nau in huai atsia, tsa tsawi ngawl in thi lehleu si. Tsimi bangin
         a pathumnak khen si deve si.
         22 A pasarihnak khen huai deve atsia tsa tsawi ngawl pah in thi si. Dawlta ber in minu
         kheh thi deve si.
         23 Tsimi a silekhaw, tholehnak ah mithi te a tho leh phangin, tu zi ber si ti tu sim?
         Me minu heh unau dang sarih te zi si meek tsi," ti’n dong dang si.
         24 Jesuh in amahni kheh o atsia, "Laithiangrim thei ngawl in, Pathian huham khen nang
         thei ngawl manin, khelh ngaingai si ngawl si utsim maw?
         25 Heitasim tiphangin mithi te tho leh phangin huai dunnak om tu ngawl in, vanvummi
         te bang si tu si.
         26 Tsin, mithi te tho leh si tinak thaw peh dun in Mawsi laibu sungah Pathian in sawl
         kang sung pin kawti’n a awnpi ti kheh siar ngawl si utsim maw? Tihen ti si, Pathian
         in ’Keimah heh Abraham Pathian, Isak Pathian, Jakob Pathian sing,’ ti’n ti si.
         27 Pathian heh mithi te Pathian si ngawl in, minung te Pathian si. Tsimi manin khelh
         ngaingai si utsi," ti’n amahni kheh ti si.
         28 Daan zirhtu pakhat in thurel dang in thu a el dun tseih kheh thei atsia, phatakno
         in a o kheh a thei phangin, "Thukhaam tehem sung pin a thupi ber heh hei sim?" ti’n
         dong si.
         29 Jesuh in, "Thukhaam tehem lak pin a thupi ber heh, ’Maw, Israel te, ngai un, BAWIPA
         kei Pathian bek heh BAWIPA si.
         30 BAWIPA na Pathian kheh na thinlung veksen, na nungnak veksen, na lungmu veksen le
         na thazaang veksen in it in,’ ti heh a thupi ber thukhaam si.
         31 A panihnak heh, ’Nangmah na it tsawm bangin na inn nen it in,’ ti heh si. Me thukhaam
         panih tah lian sawn thukhaam om ngawl si," ti’n o si.
         32 Daan zirhtu khen, "Sayapa, pha si. Thudik rel si tsi. Heitasim tiphangin Pathian
         pakhat bek om si. Tsin amah siar ngawl Pathian dang om kal ngawl si.
         33 Tsin, amah heh thinlung veksen, theitsiangnak veksen le nunnak veksen le thazaang
         veksen in it tuh himhim si atsia, nangmah le nangmah na it tsawm bangin na inn nen
         khen it tuh rori si. Me te panih heh meihal bawlnak hemmuah le bawlnak hem tah in
         thupi sawn pittseih si," ti’n ti si.
         34 Jesuh in tsing ngai in a o kheh a mu phangin, "Nangmah heh Pathian uknak thaw khawla
         ngawl si tsi," ti’n amah kheh ti si. Tsimi zawh hem Jesuh ah kheh tumah in thudong
         ngam leh ngawlla si.
         35 Jesuh in temple reen sungah thu a zirh tseih lai in, "Khrih ah heh David tsapa si
         ti’n Daan zirhtu te’n hei manin ti thei sim?
         36 David amah rori in Raula Thiangrim thawmin, ’BAWIPA in ka Bawipa heh "Na raal te
         na palkam in ka tsan ma hem, ka taklam ah to in,"’ ti’n ti si.
         37 David amah rori in, ’Ka Bawipa,’ ti’n a ko lekhaw, kawtibang in a tsapa si thei sim?"
         ti’n ti si. Mi zaraan te’n ang ngai in ngai dang si.
         38 Jesuh in thu a zirhnak ah, "Daan zirhtu te kheh ralring un. Amahni’n angki tsualpi
         sil in vak kheh sah atsia, dawr ah upatnak tur in,
         39 sinakok ah tohkheng thupi ber le puai puahnak ah tonak pha ber ah to kheh tur si.
         40 Numei te inn ruam atsia, sidatnak thaw reipi pi sawngen si. Amahni’n hannak nase
         sawn pittseih tuar tu si," ti’n ti si.
         41 Jesuh in alu kuang ralden ah to atsia, mipi te alu kuang sungah tangka lehnak kheh
         pan reng in, mi hausa tampi te tangka tampi lehnak kheh mu si.
         42 Numei minawm pakhat in hawh atsia, quadran tsangkhat man dar tangka panih leh deve
         si.
         43 Tsimi phangin a ningluntu te kheh ko atsia, "Thungai ngai in nang rel sing; alu kuang
         sungah midang tehem tah in me numei hen tam ber koih si.
         44 Heitasim tiphangin midang tehem in kangkim in a neinak sung pin pe si. Sinapikhaw
         me numei hen a nawm ngai thahlam in ama pum tsawmnak tuh a neih hem pe si," ti’n ti
         si.

1 Jesuh ah kheh temple reen sung pin a suak lai in, a ningluntu pakhat in, "Sayapa,
         lung tumpi ruai le innpi a nase dan heh pan tsuk in," ti’n ti si.
         2 Jesuh in amah kheh o atsia, "Me inn lianpi ruai heh mu tsim maw? Phereihnak si tu
         ngawl pelh in lungto pakhat le pakhat delh dun ngawl in zamnak si tu si," ti’n ti
         si.
         3 Temple ral Olive Mual ah a to reng lai in, Piter, Jeim, Johan ah le Andrew te khen
         amahni ruak in Jesuh ah kheh me thu heh dong si.
         4 Amahni’n, "Me thil te heh kontik in tsang tu sim? Me thil tehem a kim tula theihdiknak
         heh hei si tu sim, kei rel in?" ti’n dong si.
         5 Jesuh in amahni kheh o atsia, "Tumaha zol ngah tuh ngawl in tsimkom un.
         6 Heitasim tiphangin keima ming in minung tampi leng tu in, ’Keimah heh Khrih ah sing,’
         ti’n ti atsia, mi tampi zol tu si.
         7 Raal tawng thu le raal leng thawm nang za phangin nang thintsawl mah na ta un. Tsimi
         te leng tupelh nakhaw, a tawpnak si rih tu ngawl si.
         8 Miphun khat le miphun khat tawng dun tu in, ram khat le ram khat do dun tu si. Mun
         hem ah thinthing tu si. Tsin, rian dung tu in, harnak om tu si. Tsimi te heh lungsenung
         a pannak si.
         9 "Tsimi manin nangmahni le nangmahni ralring tsawm un; heitasim tiphangin Sanhedrin
         ah aap tu nang si. Tsin, sinakok ah vat tu nang si. Keima manin mangki te le kumpibawi
         te mai ah keima tetti si tu in len tu nang si.
         10 Tsin, thuthang pha heh miphun hem nenah phuang masanak si tu si.
         11 Nangmahni heh pom atsia, aapnak nang si phangin thinphu tseih mah na ula, nang awn
         tuh ruat ham tseih mah na un. A awntu heh nangmahni si ngawl in, Raula Thiangrim a
         si manin, a hun phangin awn tuh a penak bangin awn men un.
         12 "Tsin, unau pakhat le pakhat thi tuh in zuar dun tu atsia, pa in a tsa zuar tu in,
         tsa te’n nu le pa te do tu in reek tiar tu si.
         13 Keima ming manin mi tehem in haw tu nang si. Sinapikhaw a tawp tian a tuarzotu te
         heh sannak si tu si.
         14 "Tsimita profet Daniel relnak ’siatsuahtu ningtsirnung’ ah kheh a ding min tuh ngawl
         ah a ding nang mu phangin" (a siartu in thei sen), "Judea peng ah a om te’n mual vumah
         dan tasen.
         15 Innkhum vumah a omtu khen inn sungah dum tu in tsuarsuk mah na sehla, thil pakhat
         khat suah tu in inn sungah dum mah na sen.
         16 Lo ah a omtu khen puan le tu in inn ah hong mah na tasen.
         17 Tsimi hun in naupai te le nau kanghuam nei te tsa in lungsenung tu si.
         18 Nang dan hun heh khawsik hun a si tuh ngawl in sawngen un.
         19 Heitasim tiphangin Pathian in leilung a siam pan pin pan tuni tian a om awng lai
         ngawl, tuzawh khen a om leh kel tuh ngawlla harsanak kheh leng tu si.
         20 Tsimi hun kheh Bawipa’n a tsom tiar ngawl a si lekhaw, tumah luat tu ngawl si. Sinapikhaw
         dengnak te tsa in Pathian in tsimi hun kheh tsom tiar tu si.
         21 "Tsimi phangin mi pakhat khat in, ’Pan un, nai ah Khrih ah om si!’ ti’n maw, ’Mia
         khen ah Khrih ah om si!’ ti’n ati sikhen diksang mah na ta un.
         22 Heitasim tiphangin khrih dik ngawl te le profet dik ngawl te suak tu in, a si thei
         lekhaw dengnak te riang a zol zo tuh in, theihdiknak te le thil khumnung te muh tu
         si.
         23 Pan un, heizongza nang rel ham si lang. Ralring reng ta un.
         24 "Tsimi hun harsanak a leng tselh zawh phangin, lade kheh de leh tu ngawlla si.
         25 Vana arsi te tser kuai tu atsia, vana huham te kheh thiing tu si.
         26 Tsimi phangin Mi Tsapa kheh a huham mak le tsungnungnak thaw meiro vum pin a leng
         kheh amahni’n mu tu si.
         27 Tsimi phangin vanvummi te kheh leh tu in, lei tawpnak pin van tawpnak tian, leilung
         ningli pin ama dengnak te kheh khawm tu si.
         28 "Theikuang thusanteh pin zir ta un. A kaak dawnno te tawt atsia, a nah te a tserh
         phangin, khal hun a nong ongla lam kheh thei si utsi.
         29 Tsimi bangpah in me thiltsang tehem nang mu phangin, Mi Tsapa a hun heh a leng tu
         zep si ongla in, kawka bul ah riang leng ongla si ti thei ta un.
         30 Thungai ngai in nang rel sing; me thil tehem akimsek ma hem tu san minung te heh
         bo rih tu ngawl si.
         31 Van le lei heh pai tu pelh in, ka thu heh pai thong himhim tu ngawl si
         32 "Tsimi ni le naazi kheh tumah in thei ngawl si. Vanvuma vanvummi te khen thei ngawl
         si. Tsapa riang in thei ngawl si. Pa bek in thei si.
         33 A leng hun tuh nang thei ngawl manin, ralring reng ula, sawngen in ngak ta un.
         34 Meheh mipa pakhat, ram khawlapi ah khualvak tu in thawi in, a inn kheh omlawh te
         kut ah aap atsia, thuneinak pe heuh in, naper siamheuh atsia, kong kelentu pa khen
         phatakno in kong a kelen tuh in thu a pe pa thaw bangve si.
         35 "Inn neitupa kheh simlam in maw, zan laitum in maw, ar khuan hun in maw, zinglam
         in maw leng kha thei si. A leng hun tuh nang thei ngawl manin, ralring reng ta un.
         36 Nimphawn in a leng kha tsuk asin, nang eihmu laitum nang taan kha tu si.
         37 Nangmahni ka rel heh mi tehem ka rel si ongla si. Ralring reng ta un!" ti’n ti si.

1 Tsimi zawh ninih phangin, Leekdelh Puai le Tsol Phulh ngawlnak Sang Puai om si. Suangbawi
         te le Daan zirhtu te’n Jesuh ah kheh a thupno in zol atsia, reek tu in tum dang si.
         2 Sinapikhaw amahni’n, "Mipi te a buai kha tu manin, puai sungah hen ti awl a sing,"
         ti’n ti dang si.
         3 Jesuh ah kheh Bethany khawa miphar Simon inna tsabuai ah laikuang a kil lai in, minu
         pakhat in alabaster num thaw a manpha ngai spikenard rim ur keng atsia, a nenah hawh
         si. Tsin, a lung ngo num kheh dengkeh atsia, a rim ur kheh Jesuh lu ah pawh si.
         4 Tsimi ah om mi pawlkhat te’n reh awh ngai in, "Heita rim ur heh thehthawk thong tseih
         men nan tih im?
         5 Denari zathum val in zuar atsia, minawm te sawm awhnung sawn sipelh si," ti’n ti
         atsia, minu ah kheh mawhsiat dang si.
         6 Tsimi phangin Jesuh in, "Heimah dimdor tseih mah na un. Heita dimdor tseih si utsim?
         Amah hen thilpha puahsak ka si.
         7 Minawm te heh nangmahni nenah om reng tu in, nang naap siar in amahni tsa thilpha
         puah sak thei tu si utsi. Sinapikhaw keimah zong heh nang nenah om reng tu ngawl sing.
         8 Minu in a puah theinak lamtsangno heh puah ongla si. Ka ruang vinak tsa in rim ur
         pawh ham ongla ka si.
         9 Thungai ngai in nang rel sing; thuthang pha heh leivum hem ah phuangnak a si phangin,
         minu phawk rengnak in me a puahnak heh rel veng tu si," ti’n amahni kheh ti si.
         10 Tsimi phangin ningluntu leinih laka ningluntu pakhat Judas Iscariot in Jesuh ah zuar
         tu in suangbawi te nenah hawh si.
         11 Amahni’n Judas awnkam a za phangin, ang ngai atsia, tangka pe tu in tiam dun si.
         Tsimi zawh hem Judas in Jesuh ah beihno in a aap theinak tuh hunpha zei si.
         12 Tsol Phulh ngawlnak Sang Puai masa ber ni, Leekdelh Puainak tuuno tel ni in, ningluntu
         te’n Jesuh ah kheh, "Leekdelh Puai simlai na ei min tuh heh kawnai ah hawh in puah
         ham sak tu in deih kei si tsim?" ti’n ti si.
         13 Tsimi manin ama’n ningluntu panih te kheh leh atsia, "Khawpi sungah lut ta ula, tibeel
         phur mipa pakhat tawk tu si utsi. Amah kheh lun ta un.
         14 Tsin, a dumnak inna innteek pa kheh, ’ Sayapa’n, "Ka ninglun te thaw Leekdelh Puai
         simlai ka einak tuh innkhan kawnai ah sim?" ti’n dong tiar kei si,’ ti’n ti ta un.
         15 Ama’n thilri koih hamsek sak vumta innkhan lianpi kheh muh tu nang si. Tsimi innkhan
         sungah keimani tsa simlai ei tuh puah ham ta un," ti’n ti si.
         16 Ningluntu te’n khaw sungah hawh atsia, Jesuh relnak bangin tawk in, Leekdelh Puai
         simlai puah kawm si.
         17 Zanlam phangin Jesuh kheh ningluntu leinih te thaw hawh si.
         18 Laikuang a kil dang lai in Jesuh in, "Thungai in nang rel sing; laikuang ka kilpinak
         nangmahni sung pin pakhat in zuar tu ka si," ti’n ti si.
         19 Ningluntu te khawngai ngai dang in, pakhat in "Keimah siing maw?" ti’n amah kheh
         dong atsia, a dang pakhat in "Keimah siing maw?" ti’n pakhat seuhseuh in ti dang si.
         20 Jesuh in amahni kheh o atsia, "Nangmahni leinih sung pin pakhat si tu in, keimah
         thaw pakan pakhat sungah sang a niimtu pa si tu si.
         21 Ngan ham saak bangin, Mi Tsapa heh hawh kul tu si. Sinapikhaw Mi Tsapa a zuartu pa
         tsa in lungsenung si. A nu pum sung pin a suak awl sawn ta asin ama tsa phasawn tu
         pelh si," ti’n ti si.
         22 Lai a ei dang lai in Jesuh in sang kheh le atsia, muitsu a burh tselh phangin hem
         atsia a ninglun te kheh pe in, "Meheh ka ruangpum si. Le ula ei un," ti’n ti si.
         23 Tsin, khuat kheh le atsia, Pathian a paak tselh phangin amahni kheh pe atsia, a vaseng
         in in dang si.
         24 Jesuh in, "Me heh mi tampi tsa a luang ka thisena thukam ther si.
         25 Thungai in nang rel sing, Pathian uknak sungah tsapit zu ther ka in ni tian, tsapit
         zu heh in leh tu ngawlla sing," ti’n amahni kheh ti si.
         26 La pakhat a sa dang tselh phangin Olive Mual ah hawh dang si.
         27 Tsimi phangin Jesuh in amahni kheh, "’Tuukhal pa kheh vaat angkhaw, tuu te kheh dansep
         tu si,’ ti’n ngannak bangin, tuzan hen keima manin nang vaseng in pialberh tu si utsi.
         28 "Sinapikhaw tho tiarnak ka si zawh in, Galilee ah hawh ham tu sing," ti’n amahni
         kheh ti si.
         29 Tsimi phangin Piter in, "Kapi tehem heh a pial sikhen, kei vang pial tu ngawl sing,"
         ti’n ti si.
         30 Jesuh in, "Thungai in na rel sing; tuni, tuzan rori hen, ar veinih a khuang ma in
         veithum tian phaa tu ka si tsi," ti’n ti si.
         31 Piter in, "Nangmah thaw thi kul tu ka si riang in, na phaa tu ngawl sing," ti’n nase
         sawndoh in ti si. A vaseng in ama bangin ti dang ten deve si.
         32 Gethsemane tinak munah hawh dang atsia, "Saw ka ngen sung hem nai ah to dang rih
         ta un," ti’n amahni kheh ti si.
         33 Tsin, Piter, Jeim le Johan ah kheh ama nenah huai si. Amah heh ambuk in thintsawl
         pan si.
         34 Tsimi manin amahni kheh, "Ka nungnak heh lungse leita in ka thi ngawl men phang sing.
         Nai pin hen ngak rih un," ti’n ti si.
         35 Mailam ah dawmlai hawh rih atsia, lei ah bok in, a si thei lekhaw me hun hen amah
         a leek thei tuh in,
         36 "Abba, ei Pa, nangma tsa in thil tehem heh si theihnungberh si. Me khuat heh ka nen
         pin ka le sak sawh in. Sinapikhaw keima deihnak si ngawl in, nangma deihnak si sen,"
         ti’n sawngen si.
         37 Tsin, ningluntu te nenah hawh atsia, a eihmu dang reng kheh tawk in Piter ah kheh,
         "Simon, eihmu tseih men si tsim maw? Naazi pakhatno pohkhen ngak zo ngawl si tsim
         maw?
         38 Sualroihnak sungah nang da tuh ngawl in, sawngen in ngak un. Raula hen ot ngai pelh
         atsia, tisa heh a thaneem si," ti’n ti si.
         39 Hawh lehleu in a masa bangpah in sawngen si.
         40 Amahni nenah a hawh leh phangin, a eihmu dang reng kheh tawk lehleu si. A eihmu sung
         leita manin, amahni’n Jesuh ah a o nak tuh khen thei dang ngawl si.
         41 Amahni nenah a veithumnak a hawh leh phangin, "Tutian hen eihmu in tsawlom reng lai
         si utsim maw? Tawk si lei. A hunkim ongla si. Pan un, Mi Tsapa heh misual te kut ah
         aap ongla si.
         42 Tho la ula, hawh dang ala sing. Pan un, keimah a aaptupa leng ongla si," ti’n amahni
         kheh ti si.
         43 A awn tseih laitum in ningluntu leinih laka ninglun pakhat Judas ah kheh leng vut
         nom si. Amah thaw in suangbawi te, Daan zirhtu te le upa te nen pin vangsang le thingtawng
         vong mi tampi leng si.
         44 Amah a aaptupa’n amahni kheh theihdiknak pe in, "Ka thuutnak pa heh amah si lei.
         Pom ula, kilpek in huai ta un," ti’n ti si.
         45 A leng natsang in ama nenah hawhper nom atsia, "Rabbi, Rabbi!" ti’n thut si.
         46 Amahni’n Jesuh ah kheh pom atsia, huai nom si.
         47 Tsimi phangin a ding dang te lak pin pakhat in a vangsang dawk atsia, suangbawi bera
         selpa beng kheh sat tawng sak si.
         48 Jesuh in amahni kheh, "Ruko pomtu bangin vangsang le thingtawng thaw leng si utsim
         maw?
         49 Nitin temple reen sungah thu zirh in nangmahni thaw ka om tseih lai in pom ngawl
         ka si utsi. Sinapikhaw Laithiangrim a kimnak tuh in si," ti’n ti si.
         50 Tsimi phangin a ningluntu tehem in zam in dan dangberh si.
         51 A tsangtse hupnak tuh puan pano bek sil dangval pakhat in Jesuh ah lun atsia, tsimipa
         kheh khangno te’n pom si.
         52 Sinapikhaw a puan zam atsia, tsangtserel in danper si.
         53 Amahni’n Jesuh ah kheh suangbawi ber nenah huai dang si. Suangbawi tehem, upa te
         le Daan zirhtu tehem khawm dang si.
         54 Piter in khawla tsawng pin lun in suangbawi ber inn tual tian in lun atsia, sel te
         thaw to in mei awi si.
         55 Suangbawi te le Sanhedrin tehem in Jesuh ah a reek theinak tuh in tetti zei tseih
         pelh atsia, tumah tawk ngawl si.
         56 Mi tampi te’n a dik ngawl tetti rel pelh in, amahni tetti relnak heimah tsun dun
         ngawl si.
         57 Mi pawlkhat te’n ding atsia, a maan ngawl tetti rel in,
         58 "Keimahni’n, ’Kut in sanak me temple heh phe angkhaw kut in sa ngawlnak temple kheh
         nithum sung sa tu sing," ti’n a tinak za si ung," ti’n ti si.
         59 Sinapikhaw tetti relnak tsun dun lawt ngawl si.
         60 Tsimi phangin suangbawi ber in mipi mai ah ding atsia, "Heimah o tu ngawl si tsim
         maw? Me te hen nangmah do in tetti a relnak heh hei sim?" ti’n Jesuh ah kheh dong
         si.
         61 Sinapikhaw heimah o ngawl in mengdeen si. Suangbawi ber in, "Nangmah heh Muitsupa
         Tsapa Khrih ah si tsim maw?" ti’n dong lehleu si.
         62 Jesuh in, "Si sing. Mi Tsapa heh Huham neipa taklam ah to atsia van meiro sung pin
         a leng kheh mu tu lai si tsi," ti’n ti si.
         63 Tsimi phangin suangbawi ber in a vansilh bal atsia, "Tetti dang kul lai si sing maw?
         64 Pathian relse in a awnnak heh za dang si utsi. Kawti’n ruat si utsim?" ti’n ti si.
         A vaseng in thi taak in sual si ti’n han dang tep si.
         65 Tsimi phangin mi pawlkhat te’n tsil thuh pan in a mai hup atsia, kuttum thaw tsum
         in, "Rel in!" ti’n ti si. Tsin, temple reen sung kiltu te’n beng dang si.
         66 Piter ah kheh nuailam inn tual ah a om lai in, suangbawi bera omlawh minu pakhat
         in a kung ah hawh si.
         67 Piter mei awi to reng a mu phangin amah kheh panken atsia, "Nangmah khen heh Nazareth
         khawte Jesuh nenah om tseih vengpa la si tsi," ti’n ti si.
         68 Sinapikhaw Piter in phaa in, "Na awnnak tsawh thei ngawl in thei khen thei tsiang
         ngawl sing," ti’n ti si. Tsimi phangin kongkal lam ah hawh in ar khuang si.
         69 Omlawh pakhat in mu lehleu atsia, "Mepa heh amahni lak ah peh deve si," ti’n a kung
         ah ding te kheh ti si.
         70 Sinapikhaw Piter in phaa lehleu si. Dawmlai a rei phangin a kung ah ding te’n, "Nangmah
         heh Galilee te na si manin amahni lak ah pakhat rori si tsi. Na kam tsawi hen theihnung
         diar si," ti’n ti dang si.
         71 Sinapikhaw Piter in tsam tsawm atsia, tsial tsawm in, "Me nang rel tseihnakpa heh
         thei ngawl sing," ti’n ti si.
         72 Tsimi tselhtsang in a veinihnak ar khuang si. Jesuh in, "A veinihnak ar khuang ma
         in veithum tian phaa tu ka si tsi," ti’n a tinak la Piter in phawk leh in kap si.
         
            

         
      
   
      
         15
1 Zingmano in suangbawi ber te khen sanang ngawl in upa te, Daan zirhtu te le Sanhedrin
         tehem kheh thurelpi atsia, Jesuh ah kheh hen in Pilat kut ah aap dang si.
         2 Tsimi phangin Pilat in, "Jew te kumpibawi si tsim maw?" ti’n dong si. Jesuh in o
         atsia, "Na awnnak bangin si sing," ti’n ti si.
         3 Suangbawi ber te’n Jesuh ah kheh sual tampi nawn pelh atsia, Jesuh in heimah o ngawl
         si.
         4 Tsimi phangin Pilat in thudong lehleu in, "Heimah o tu ngawl si tsim maw? Nangmah
         kawzah sual a zei dang heh pan in!" ti’n ti si.
         5 Jesuh in heimah a o nuam ngawl pah lai manin Pilat ah kheh ambuk si.
         6 Puai ah mipi te ngennak thawng to pakhat kheh Pilat in suah sak veng si.
         7 Raalthonak ah tualreek manin raal a thopinakpa thaw thawng tohnak Barabbas tinakpa
         om si.
         8 Mipi te’n Pilat in amahni tsa a puah sak veng bangin a puah sak tuh in ring ngai
         in au in ngen si.
         9 Sinapikhaw Pilat in amahni kheh o atsia, "Jew te Kumpibawi heh ka luat tiar tu’n
         deih utsim maw?" ti’n ti si.
         10 Heitasim tiphangin suangbawi ber te’n a iksik manin ama kut ah a aap lam kheh Pilat
         in thei si.
         11 Sinapikhaw suangbawi ber te’n Barabbas ah sawn luat tiar tu in mipi te kheh so si.
         12 Tsimi phangin Pilat in o atsia, "Jew te Kumpibawi si ti’n nang tinakpa vumah hei
         puah tu in deih ka si utsim?" ti’n ti si.
         13 Amahni’n, "Thinglamteh ah reek in!" ti’n au dang lehleu si.
         14 Tsimi phangin Pilat in, "Hei manin sim? Thil pha ngawl hei puah sim?" ti’n ti si.
         Amahni’n, "Thinglamteh ah reek in!" ti’n ring leilei in au tuptup dang si.
         15 Pilat in mipi te lungkim tiar a nuam manin amahni tsa Barabbas ah kheh suah sak atsia,
         Jesuh ah kheh savun rihual in a vaat tselh phangin thinglamteh vumah khen tuh in amahni
         kut ah aap si.
         16 Raalkap te’n Jesuh ah kheh Praetorium tinak uktupa inn ah huai in, garrison tinak
         raalkap honkhat kheh a vaseng in tsimi munah khawm tu in ko dang si.
         17 Puan sennum silh dang atsia, lingkaak phiarnak lupawng kheh khim tiar si.
         18 Salam pe pan dang in, "Jew te Kumpibawi, upat taak!" ti’n ti dang si.
         19 Tsimi tselh phangin phaikuang thaw a lu kheh vaat dang atsia, tsil thuh dang in,
         khuk lepbok atsia amah be dang si.
         20 Nihtsiam bawlnak in a mang dang tselh phangin puan sennum a silhnak la suah leh sak
         atsia, ama puan kheh silh leh in thinglamteh ah reek tuh in huai dang si.
         21 Tsimi lai in Alexander ah le Rafas te pa Sairin khaw te Simon ah kheh lo pin hong
         atsia, a hawh tseih men kheh thinglamteh phur tiarlok dang si.
         22 Tsin, Luruh Mun tinak Golgotha munah huai dang si.
         23 Myrrh le tsapit zu rawinak kheh in tiar pelh in, Jesuh in in nuam ngawl si.
         24 Thinglamteh vumah a khen dang tselh phangin, a tso tuh te ten a thei dang theinak
         tuh in a puan kheh aisan in sem dang si.
         25 Zinglam naazi kua phangin amah kheh thinglamteh ah khen dang si.
         26 JEW TE KUMPIBAWI, ti’n amah sual a nawnnak lai ngannak kheh a vumah tar si.
         27 Ruko panih te kheh a taklam ah le a kehlam ah amah thaw khen langkhat si.
         28 Tsimi bangin, "Amah kheh daan heektu te lak ah siar tsihnak si," ti’n Laithiangrim
         a ngannak kheh kim si.
         29 Tsimi mun tawntu te’n amah kheh relse in, lupei atsia, "Ala! temple phe atsia, nithum
         sung sa leh tuum pa,
         30 san tsawm la thinglamteh vum pin tson tsuarsuk aw!" ti’n ti dang si.
         31 Tsimi bangpah in suangbawi te le Daan zirhtu te khen amahni lak ah nihtsiam bawlnak
         in mang atsia, "Midang te zong san thei, mah le mah san tsawm thei ngawl;
         32 Khrih, Israel te Kumpibawi kei mu tuh in le, kei um tuh in thinglamteh vum pin tuhen
         tsuarsuk tsuk sen," ti’n ti si. Thinglamteh ah khennak a tuarpinak te khen zohsuam
         deve si.
         33 Sun laitak pin pan simlam naazi pathum tian leivum hem ah thimla dung si.
         34 Simlam naazi pathum a kim phangin Jesuh in, "Eloi, Eloi lama sabachthani?" ti’n ring
         ngai in au si. Meheh, "Ka Pathian, ka Pathian heita zam ka si tsim?" ti’n ati nuamnak
         si.
         35 A kung ah ding mi honkhat te’n a za phangin, "Pan un, Elijah ah ko tseih si," ti’n
         ti si.
         36 Mi pakhat in ti huup thei thil pakhat kheh tsapit zu pawng sungah niim atsia, phaikuang
         rel ah a koih tselh phangin ama in tuh in tokso atsia, "Om men ta la sen. Amah losuk
         tu in Elijah ah leng na maw, pan rih tsuk a sing," ti’n ti si.
         37 Jesuh ah kheh ring ngai in au atsia, a haihawh bo si.
         38 Tsimi phangin temple sunga puan zarnak kheh a vum pin pan a tedop tian balzur in
         khennih in tsan si.
         39 Jesuh mai phet ah a ding raalkap zakhat uktupa khen tsimi bangin Jesuh in au atsia,
         a haihawh a bo kheh a mu phangin, "Mepa heh Pathian Tsapa si rori si!" ti’n ti si.
         40 Minu te’n ralpan dang reng in tsimi minu te lak ah Mary Magdalene ah, nauta sawn
         Jeim le Joses te nu Mary ah le Salome te peh deve si.
         41 Tsimi minu te heh Galilee ah a om lai in amah luntu te si atsia, amah tuamlawmtu
         te si. Tsin, amahni thaw Jerusalem ah hawh langkhat minu dang te khen om meek lai
         si.
         42 Tsimi ni heh Sabbath ni ma Thawithang Ni a si manin, simlam phangin,
         43 Pathian uknak a ngak rengtu khawnsel upa ming thang Arimathia khawte Joseph ah kheh
         thinkol ngai in Pilat nenah hawh atsia, Jesuh ruang kheh ngen si.
         44 Jesuh ah a thi ongla lam Pilat in a thei phangin lunglawi ngai si. Raalkap zakhat
         uktu raalbawipa kheh ko atsia, Jesuh ah a thi zawh a rei le rei ngawl dong si.
         45 A thi ongla lam raalkap zakhat uktu raalbawipa relnak a za phangin, a ruang kheh
         Joseph le tuh in siang si.
         46 Joseph in puan ngo nemno lei atsia, Jesuh ruang kheh losuk in tsimi puan nemno thaw
         tsunpek si. Lungretnak thaan sungah zau atsia, thaan kawka kheh lungdep pi thaw in
         kham si.
         47 Mary Magdalene ah le Joses nu Mary te’n a zau min kheh pan kawm si.

1 Sabbath ni thaizing in Mary Magdalene ah, Jeim nu Mary ah le Salome te khen thaan
         ah hawh in, a ruang thuh tuh rim ur lei si.
         2 Nipi khat sunga ni masa ber ni zingmano, ni suak sursur phangin thaan ah hawh dang
         si.
         3 Amahni’n, "Thaan kongkham lungdep pi la tu in kei thawn sak nan tih im?" ti’n rel
         dang si.
         4 Sinapikhaw thaan a panso dang phangin lungdep pi a thawn saak kheh mu dang si. Tsimi
         lungdep pi heh a lianpi si.
         5 Thaan sungah lut dang atsia, angki ngover tsualpi sil dangval pakhat kheh taklam
         ah a to reng kheh mu dang in thinphu melh dang si.
         6 Ama’n, "Thinphu melh mah na un. Thinglamteh ah khennak Nazareth khawte Jesuh ah zei
         si utsi maw! Tho ongla si. Nai ah om leh ngawlla si. A zau min heh pan un.
         7 Sinapikhaw hawh ta ula, a rel ham saak bangin Galilee ah hawh ham ong si lei. Tsimi
         ah amah mu tu si utsi, ti’n Piter le ningluntu te kheh rel ta un," ti’n rel si.
         8 Thaan sung pin suak dang atsia, tsai tseih in le lunglawi ngai in thaan kheh zam
         in rang ngai in hong leh dang si. A thinphu dang manin, me thu heh tumah rel ngawl
         si.
         9 Nipi khat sunga ni masa ber ni a tho leh zawh zingmano in, a sunga khawvang pasarih
         a nawt sak awngnak Mary Magdalene nenah lang masa ber si.
         10 Me nu heh hawh atsia, Jesuh pawlpinak te lungse khawngai in le a kap dang tseih lai
         te kheh rel si.
         11 Jesuh ah a nung leh thu le Mary Magdalene in amah a mu thu te a za dang phangin um
         hah dang ngawl si.
         12 Tsimi zawh in ningluntu panih te kheh khaw tenau lam ah a hawh kawm lai in, Jesuh
         in phun dang in lang atsia, amahni thaw khaw sungah hawh deve si.
         13 Tsimi thu kheh ningluntu dang te rel pelh in, um nuam dang ngawl si.
         14 Tsimi zawh in ningluntu leikhat te kheh tsabuai ah laikuang a kil dang lai in Jesuh
         ah kheh amahni nenah lang atsia, a tho leh zawh amah a mutu te relnak a um nuam ngawl
         manin, amahni um ngawlnak le thinkhonak te manin amahni kheh hau si.
         15 Tsin, "Leivum mun hem ah hawh ta ula, siamnak tehem nenah thuthang pha rel ta un.
         16 Um atsia, a niim tehem sannak si tu in, a um ngawl tehem han tu si.
         17 Me theihdiknak te hen a umtu te ompi tu si. Keima ming in khawvang te nawt tu in,
         awn ther in awn tu si.
         18 Rul ru nei te len tu atsia, hei bang thihsi a in ta sikhen, heimah poi tu ngawl si.
         Minaa te vumah kut suan tu atsia, minaa te dam tu si," ti’n amahni kheh ti si.
         19 Tsimi bangin Bawipa in a awn tselh phangin amah kheh vanvum ah le so in, Pathian
         taklam ah to si.
         20 Ningluntu te kheh hawh atsia, Bawipa’n amahni thaw naper in le theihdiknak mang in
         a thu a kho tiarnak te kheh mun hem ah rel dang si. Amen.LUKALUKALUKALUKALUKA

1 Keimahni lak ah tsiang ngai in a tsang me tangthu heh mi tampi te’n a lamlunno in
         ngan ongla si.
         2 Amahni’n a pan pin mit rori in a mutu te le thu-a na a pertu te’n keimahni relnak
         bangin ngan si.
         3 Tsimita upat ngainak Theophilus keimah khen tsimi thiltsang tehem kheh a pan pin
         pan tsiltsang ngai in kan atsia, nangma tsa in a lamlunno in ka ngan a sin pha deve
         bel tu in ruat sing.
         4 Tsimi heh nangma zirhnak thu te la a man rori si, ti’n na thei tuh in si.
         5 Herod in Judea peng kumpibawi a si lai in, Abijah pawl te suang Zakhariah tinak pa
         om si. A zi heh Aaron hin si atsia, a ming heh Elizabeth ah si.
         6 A nupa in Pathian mai ah diktsang ngaino in nung kawm in, thukhaam tehem le Bawipa
         thupenak tehem kheh sawi bang ngawl in lun kawm si.
         7 Sinapikhaw Elizabeth ah heh a tsing a si ta tsa tsawi kawm ngawl si. Tsin, amahni
         khen teer ngai ongla si.
         8 Tsin, tibang hen thiltsang si. Ama pawl te suang na a per hun in, Pathian mai ah
         suang na a per laitak in,
         9 suang te ti daan bangin Bawipa temple sungah lut atsia, rim ur haltu tuh in aisannak
         kheh ama vumah tsu si.
         10 Rim ur a hal sung hen mihonpi te a vaseng in pulam ah sawngen dang tseih si.
         11 Tsimi lai in Bawipa vanvummi pakhat kheh ama nenah lang atsia, rim ur halnak bawlnak
         dawndel taklam ah ding si.
         12 Zakhariah in vanvummi kheh a mu phangin ambuk in kih ngai si.
         13 Sinapikhaw vanvummi in, "Zakhariah, kih mah nen. Na sawngennak heh Pathian in za
         ongla si. Na zi Elizabeth in tsapa tsawi tu in, a ming heh Johan, ti’n sa tu si tsi.
         14 Nangmah hen ang in sah a tsikhaw, a suak phangin mi tampi te’n ang ngai tulai si.
         15 Amah heh Bawipa mai ah mi mak si tu in, tsapit zu le a rithei zu in tu ngawl si.
         A nu pum sungah a om lai pah in Raula Thiangrim thaw dim ham reng tula si.
         16 Israel tsa tampi te kheh amahni Bawipa Pathian lam ah huai leh tu si.
         17 ’Pa te thinlung kheh tsa te lam ah her leh tu in,’ thurelh khelh te kheh midik te
         tsimnak lam ah huai tu in le mipi te kheh Bawipa tsa remham sak tu in Elijah raula
         le huham nei in Bawipa mai ah hawh tu si," ti’n rel si.
         18 Tsimi phangin Zakhariah in vanvummi kheh, "Tsimi tsawh kawti bangin thei thei tu
         sing im? Keimah heh teer ngai ongla in, ka zi khen heh teer ngai ongla si," ti’n ti
         si.
         19 Vanvummi in amah kheh o atsia, "Keimah heh Pathian mai ah a dingtu Gabriel ah si
         in, me angnung thuthang pha te heh nangmah rel tu in le sel tu in lehnak sing.
         20 Ngai in, a hunkim phangin a leng tulai ka thurelnak te heh na dik sang ngawl manin,
         me thil te a leng kim ni ma hem leiloh thei ngawl in awn thei tu ngawl si tsi," ti’n
         ti si.
         21 Mipi te’n Zakhariah ah kheh ngak dang reng in, temple sungah a nuamda reng heh lunglawi
         ngai dang si.
         22 Sinapikhaw a suak phangin amahni kheh awnpi thei ngawl si. A kut kawk in amahni a
         awnpi manin le a awn thei ngawl nom reng manin, temple sungah lalhnak a mu lam kheh
         mipi te’n thei si.
         23 Tsin, tibang hen thiltsang si. Zakhariah ah khen a naper a tselhtsang in a inn ah
         hong si.
         24 Tsimi zawh in a zi Elizabeth in naupai si. La nga sung kong khahkhum tsawm atsia,
         25 "Mi te zohsuamnak ka sinak heh le sak tu in Bawipa’n keimah a pan phangin, tibang
         hen puah sak ka si," ti’n ti si.
         26 Laruk phangin Pathian in vanvummi Gabriel ah kheh Galilee peng Nazareth khaw,
         27 David tsanawn Joseph halh hamnak khangngai thiamlawh nenah leh si. Khangngai thiamlawh
         ming heh Mary ah si.
         28 Vanvummi khen Mary nenah hawh atsia, "Ang in, mitmai pha a ngah bertu, Bawipa heh
         na nenah om si. Nupang hem lak pin muitsu thupha a dong bertu si tsi!" ti’n ti si.
         29 Sinapikhaw Mary in amah kheh a mu phangin a awnnak manin thuruat har ngai atsia,
         ati nuamnak kheh ngaisung si.
         30 Tsimi phangin vanvummi in, "Mary, thinphu mah nen. Heimansim tiphangin Pathian mitmai
         pha ngah si tsi.
         31 Ngai in, naupai a tsikhaw, tsapa hing tu in, a ming heh, JESUH ti’n sa tu si tsi.
         32 Amah heh mi thupi ngai si tu in, a Daak bera Tsapa ti’n ponnak si tu si. Bawipa Pathian
         in a pa David tohkheng kheh amah pe tu si.
         33 Ama’n Jakob tsanawn kheh kumkhaw in uk tu in, a uknak kheh bo tu ngawl si," ti’n
         ti si.
         34 Tsimi phangin Mary in vanvummi kheh, "Mipa riang ka thei lai ngawl, me thil heh kawti
         bangin si thei tu sim?" ti’n ti si.
         35 Vanvummi khen amah kheh o atsia, "Na vumah Raula Thiangrim leng akhaw, Daak bera
         huham in lim tu na si. Tsimi manin na hingnak a Thiangrimpa heh Pathian Tsapa, ti’n
         ponnak si tu si.
         36 Ngai in, a tsing tinak na u Elizabeth in a teer zawh in tsapa pai in, tuhen a laruknak
         si ongla si.
         37 Heimansim tiphangin Pathian lam ah a si theihnung ngawl heimah om ngawl si," ti’n
         ti si.
         38 Tsimi phangin Mary in, "Ngai in, keimah heh Bawipa selnu poh sing! Na awnnak bangin
         ka vumah leng ta sen," ti’n amah kheh ti si. Tsin, vanvummi kheh a nen pin kiang si.
         39 Tsimi hun in Mary ah kheh tho atsia, mual vum rama Judah khawpi ah nawhnah ngai in
         hawh si.
         40 Zakhariah inn sungah lut in, Elizabeth ah kheh nukset in awnpi si.
         41 Tsin, tibang hen thiltsang si; Elizabeth in Mary ponnak kheh a za phangin, a sunga
         nauno kheh ang in do atsia, Elizabeth ah kheh Raula Thiangrim thaw in dim si.
         42 Tsimi phangin ring ngai in, "Nangmah heh minu hem lak pin muitsu thupha dongtu nu
         si in, na sunga nauno khen heh muitsu thupha dong si!
         43 Hei manin ka Bawipa nu heh ka nenah hawh sim?
         44 Ngai in, na ponnak aw ka za natsang in ka sunga nauno heh ang in do si.
         45 A nenah Bawipa’n thu a relnak kim rori tu in a umtu minu heh muitsu dong minu si,"
         ti’n Mary ah kheh ti si.
         46 Mary in, "Ka nungnak in Bawipa thangphat si.
         47 Ka raula heh keimah Santu Pathian vumah ang ngai si.
         48 A selnu mi nauta sinak heh mu sak ka si. Heimansim tiphangin, ngai in, tu pin pan
         khang taak hema minung te’n muitsu dongtu, ti’n ti tu ka si.
         49 Heimansim tiphangin me huham neipa hen thilmak te puahsak ka si. Thiangrim heh ama
         ming si.
         50 A ngeihharnak heh khang khat zawh khang khat amah a kihzahtu te vumah om si.
         51 A baan thaw a kolnak muh ongla in, mi puarthau te thinlung sunga ruatnak te kheh
         thehsep sak si.
         52 Mi thupi te kheh amahni tohkheng pin lakulh atsia, mi nauta te tsawisang si.
         53 Rikaam te kheh thilpha te thaw kham tiar in, mi hausa te kheh kut ro thong in hawlberh
         si.
         54 A ngeihharnak phawk rengnak tuh in a sel Israel ah kheh bawm si.
         55 Tsimi heh kumkhaw tsa tuh in kei pupa te nenah le, Abraham ah le a tenawn a tsanawn
         te nenah a rel saak bangin si," ti’n ti si.
         56 Mary ah kheh Elizabeth nenah lathum duk a om zawh in, a inn ah hong leh si.
         57 Elizabeth in a nau hing hun a kim phangin, tsapa hing si.
         58 Amah kheh Bawipa’n ngeihharnak lianpi a muh lam a inn nen te le unaupi te’n a za
         phangin, angpi ngaingai dang si.
         59 Tsin, tibang hen thiltsang si; niriat ni in amahni’n nauno vunrel tensak tu in leng
         dang atsia, a ming kheh a pa ming khuah Zakhariah ti’n sa tu in thawi dang si.
         60 Tsimi phangin a nu’n amahni kheh o atsia, "Si ngawl si. A ming heh Johan ti’n sa
         tuh si," ti’n ti si.
         61 Sinapikhaw amahni’n Elizabeth ah kheh, "Nang unaupi lak ah me ming khuah nei tumah
         om ngawl si," ti’n ti dang si.
         62 Tsimi manin a pa kheh kutzoh in, a ming heh tu sa nuam nan tih maw ti’n ti dang si.
         63 A pa’n lai ngannak tuh ngen atsia, "A ming heh Johan ah si," ti’n ngan si. A vaseng
         in khum ngai dang si.
         64 Makhat in a kam kaa atsia, a leiloh thei in, awn atsia Pathian thangphat si.
         65 Amahni kawnvel ah omtu tehem in kih dang si. Me thu te heh mual vum Judea ram sung
         hem ah rel suihsuih dang si.
         66 A zatu tehem in me thu heh amahni thinlung sungah kem in, "Me nauno heh kawtibang
         nauno si lai na maw?" ti’n ti dang si. Tsin, Bawipa kut in amah kheh ompi si.
         67 Tsin, a pa Zakhariah ah kheh Raula Thiangrim thaw dim atsia, profet bangin awn in,
         68 "A minung te heh veh atsia a den manin, Israel Bawipa Pathian kheh thangphatnak si
         tasen.
         69 A selpa David innsang ah keimahni tsa sannak kii tawt tiar ongla si.
         70 Tsimi sannak heh leilung a po pan pin pan ama profet thiangrim te kam mang in a awnnak
         bangin si.
         71 Kei raal te kut pin le keimahni a hawtu tehem kut pin keimahni a san theinak tuh
         in,
         72 kei pupa te nenah a thutiam ngeihharnak a kim tiarnak tuh in, le a thukam thiangrim
         a phawk reng tuh in,
         73 kei papi Abraham nenah tsial tsawm atsia tsam tsawm si.
         74 Kei raal te kut pin sannak kei si theinak tuh in, le
         75 kei nun sung hem ama mai ah thiangrimnak le diktsangnak thaw kih ngawl in ama na
         kei per theinak tuh in si.
         76 Nauno, nangmah heh Daak bera profet, ti’n ponnak si tu si tsi. Heimansim tiphangin
         Bawipa lamzin sialsak tu in a mai ah hawh tu si tsi.
         77 Amahni sual te a zahnak thawmin a minung te nenah sannaka tsimnak pe tu in le,
         78 kei Pathian-a a ngeihkuai ngeihharnak manin a daak min pin Khawvaar khen veh kei
         si.
         79 Tsimi kheh thimnak sungah le thihnak lim nuai ah a totu te nenah vaarnak pe tu in
         le kei kawng te heh thinnuamnak lamzin ah huai tu in veh kei si," ti’n ti si.
         80 Nauno kheh khang in, raula ah kol in khangso atsia, Israel te nenah a lang ni tian
         hampalak ah om si.

1 Tsimi hun lai in tibang hen thiltsang si; Sizar Augustus in leivum minung tehema
         ming khumberh tu in thupe si.
         2 Me a veikhatnak mipum siarnak heh Kuirinius in Syria ram ah mangki a si lai in siarnak
         si.
         3 Mi hem in tsimi ming khum tu in amahni khaw ten ah hawh si.
         4 Joseph ah khen David innsang le David hin a si manin Galilee peng Nazareth pin Judea
         peng Bethlehem tinak David khawpi ah,
         5 a zi tuh in a halh hamnak Mary ah thaw ming khum tu in hawh deve si. Mary ah heh
         a naupai teng si.
         6 Tsin, tsimi munah a om kawm lai in Mary ah kheh a nau hing hunkim si.
         7 A tsa minlawh kheh hing in, nau puan thaw in tsuun si. Khualbuuk ah khaan a dong
         leh ngawlla manin kawlpaw lai einak kuang sungah a nau kheh zau si.
         8 Tsimi ram sungah tuukhaltu te om atsia, hampalak ah tuu te khal in, zan tsaampi veng
         si.
         9 Tsin, ngai in, Bawipa vanvummi pakhat kheh amahni mai ah ding in, Bawipa tsungnungnak
         in a kawnvel kheh vaar si. Tsin, amahni’n kih ngaingai dang si.
         10 Tsimi phangin vanvummi khen, "Kih mah na un. Ngai un, mi hemmuah tsa angnung pittseih,
         thuthang pha nang sel sing.
         11 Khrih tinak Bawipa, Santu kheh tuni rori hen David khawpi ah hing si.
         12 Tsin, me heh nangmahni tsa theihdiknak si tu si. Kawlpaw lai einak kuang sungah zau
         atsia, nau puan thaw tsuunnak nausenno kheh tawk tu si utsi," ti’n ti si.
         13 Makhat in tsimi vanvummi thaw in van raalkap bu tampi te khen Pathian thangphat in,
         14 "A daak ber ah Pathian kheh tsungnung tasen. Leivum ah remnak om tasen. Pathian deihnak
         pha kheh minung te nenah om tasen," ti’n ti si.
         15 Tsin, tibang hen thiltsang si. Vanvummi te kheh tuukhaltu te nen pin vanvum ah a
         hong dang leh phangin, tuukhaltu te’n, "Tu rori hen Bethlehem ah hawh a singkhaw,
         Bawipa’n keimahni a thei tiarnak me thiltsang heh pan dang a sing," ti’n pakhat le
         pakhat ti dun dang si.
         16 Amahni’n nawhnah ngai in hawh dang atsia, Mary, Joseph ah le kawlpaw lai einak kuang
         sungah zaunak nausenno kheh tawk dang si.
         17 A tawk dang phangin vanvummi in nausen thu a relnak kheh rel tseihzel si.
         18 Tuukhaltu te relnak tsimi thu a zatu tehem in lunglawi ngai dang si.
         19 Mary in me thu tehem heh nik reng in, a thinlung in ngaisung si.
         20 Tuukhaltu te’n amahni nenah vanvummi-a relnak bangin heizongza a zanak le a munak
         manin Pathian ultung thah in le thangphat thah in hong leh dang si.
         21 Nauno vunrel ten tu in niriat a kim phangin, a nu’n a pum sungah a pai ma vanvummi
         in a ming a saham saak bangin Jesuh ti’n a ming sa si.
         22 Mawsi daan bangin Mary in a thiang ni a kim phangin, Bawipa nenah aap tu in nausenno
         kheh Jerusalem ah hawhpi si.
         23 Bawipa daan bu sungah ngannak bangin a si lekhaw, "Nu pum sung pin a suak masa ber
         mipa tehem heh, BAWIPA tsa in thiangrim, tinak si tu si," ti’n om si.
         24 Tsin, Bawipa daan thu bangin, "Khuro panih a si ngawl lekhaw laileng panih," kheh
         bawlnak in pe kul si.
         25 Tsin, ngai in, Jerusalem ah midik le Pathian lam ah mi zuam ngai Simeon tinak pa
         om si. Amah hen Israel te neeknak a si tuh hun ngak reng si. Tsin, a vumah Raula Thiangrim
         om si.
         26 Bawipa-a Khrih a mu ma hem thihnak mu tu ngawl in Raula Thiangrim in amah kheh muh
         awng si.
         27 Tsimi manin Raula thawmin temple sungah hawh si. Daana puah dan bangin ama tsa puah
         sak tu in, a nu le pa te’n nausenno Jesuh ah kheh a hawhpi phangin,
         28 a kaang sungah tsawi atsia, Pathian thangphat in,
         29 "Bawipa, tuhen na selpa heh nangma thu bangin thinnuamno in hawh siang ongla ka si
         tsi.
         30 Heimansim tiphangin na sannak kheh ka mit in mu ongla sing.
         31 Tsimi heh mi tehem mitmuh ah na puah ham saak si.
         32 Gential te thuphuan a petu vaarnak le na minung Israel te tsungnungnak tuh in si."
         33 Joseph ah le a nu in ama thu Simeon awnnak te manin lunglawi ngai kawm si.
         34 Tsimi phangin Simeon in amahni kheh muitsu pe atsia, a nu Mary ah kheh, "Ngai in!
         me nauno heh Israel minung lak pin mi tampi te dunak le thonak si tu in, le mi te
         relse tuh theihdiknak si tu in teek saak si.
         35 Si si, na nunnak rori kheh vangsang in tumpet in dawt tu atsia, mi tampi thinlung
         ruatnak te khen lang tiar tu si" ti’n ti si.
         36 Tsin, Asher hin Phanuel tsanu profet pakhat Anna tinak om si. Amah heh teer ngai
         ongla in, khangngai thiamlawh a sinak pin a pasel thaw kum sarih sung bek om kawm
         si.
         37 Kum sawmriat le kum li sung numei in om atsia, temple pin kiang awng ngawl si. Laitsang
         in a sun a zan in sawngennak thaw Pathian na kheh per si.
         38 Ama’n tsimi hun keek in amahni nenah lut atsia, Bawipa paak in Jerusalem ah dennak
         a zeitu tehem nenah nauno thu kheh rel si.
         39 Bawipa daan sunga bangin thil tehem a puah kawm tselh phangin, Galilee rama amahni
         khaw Nazareth ah hong dang leh si.
         40 Nauno kheh khang atsia, raula lam ah kol in, tsimnak thaw dim si. Tsin, Pathian lainatnak
         kheh ama vumah om si.
         41 A nu le a pa te heh kum tin in Jerusalem ah Leekdelh Puai sim veng si.
         42 Kum leinih a kim phangin daan thu bangin puai sim tu in Jerusalem ah hawhso dang
         si.
         43 Puai ni te a mang dang tselh phangin hong leh dang in, naupang Jesuh ah heh Jerusalem
         ah taang tum si. Tsimi kheh Joseph ah le a nu in thei ngawl si.
         44 Amahni’n a hongpinak te lakah peh reng tu ring in, nikhat vaak dang man ongla si.
         Tsin, amahni unaupi te nenah le mel theih te nenah zei kawm si.
         45 A tawk ngawl phangin Jerusalem ah lehlawi leh in zei kawm si.
         46 Tsin, tibang hen thiltsang si. Nithum sung a zei kawm zawh in temple sungah saya
         te laingial ah to atsia, amahni relnak thu te ngai in, amahni thu a dong tseih kheh
         tawk kawm si.
         47 A thu thei zo daan le a thu o thiam daan te a zatu tehem in khum ngai dang si.
         48 A nu le a pa te’n a mu phangin khum ngai si. Tsimi phangin a nu’n, "Tsapa, kawti
         tihen kei ti si tsim? Ngai in, na pa le keimah hen thintsawl ngai in na zei tseih
         si ung," ti’n ti si.
         49 Ama’n, "Heita ka zei si utsim? Ei Pa naper per kul ka si heh thei ngawl si utsim
         maw?" ti’n amahni kheh ti si.
         50 Sinapikhaw amahni nenah a awnnak heh hei si, ti thei zo kawm ngawl si.
         51 Tsimi zawh in amahni thaw Nazareth ah hong leh deve in, amahni thu lun si. Sinapikhaw
         a nu’n me thu tehem heh a thin sungah keem reng si.
         52 Jesuh ah kheh tsimnak lam ah le taksa lam ah khang in, Pathian le minung te mai ah
         mitmai pha ngah si.

1 Tiberius Sizar in ram a uknak kum leinga a kim phangin, Pontius Pilat ah heh Judea
         ram mangki si. Herod ah heh ram khen pali laka Galilee ram uktu si in, a nau Philip
         ah heh ram khen pali laka Iturea le Trakhonitis ram uktu si atsia, Lysanias ah heh
         ram khen pali laka Abiliene ram uktu si.
         2 Annas le Kaiafas te suangbawi ber a si lai in hampalaka Zakhariah tsapa Johan nenah
         Pathian thu leng si.
         3 Johan ah khen Jordan run dungluna ram tehem ah khualvak tseihzel in, sualzahnak tsa
         sualsirnaka niimnak thu rel si.
         4 Profet Isaiah in thu a ngannak laibu sungah, "Hampalak pin mi pakhata aunak aw khen,
         ’BAWIPA lamzin kheh rem un. Ama lampi te kheh tsam tiar un.
         5 Lampi kawrok tehem dimberh tu in, mualsang le mual tehem niamberh tu si. Lampi kawi
         te kheh tsam tiar tu in, lampi bingbol te kheh maam leh tiar tu si.
         6 Tsin, mi hem in Pathian sannak kheh mu tu si,’ " ti’n ngannak bangin si si.
         7 Johan in ama nenah niimnak petu in a leng mihonpi te kheh, "Nangnihni rul hin te,
         a leng tula thinrawnak pin daan tu in, ralringnak tu in pe nang sim?
         8 Tsimi manin sualsirnak thaw a phutua rah kheh rah ula, ’Abraham ah heh kei pa si,’
         ti’n ti tuum mah na un. Nang rel sing, Pathian in me lungto te heh Abraham tsa te
         si tu in puah thei si.
         9 Tuhen thing bul ah heipi koih reng ongla si. Tsimi manin rah pha a rah ngawl thingkuang
         tehem vung tu atsia, mei sungah sang tu si," ti’n ti si.
         10 Tsimi manin mipi te’n ama nenah, "Tsimi a si lekhaw hei puah tu si ung im?" ti’n
         dong si.
         11 Ama’n amahni kheh o atsia, "Angki panih a neitu in a nei ngawltu kheh sawm tasen.
         Lai ei tuh a nei tu in lei ei tuh a nei ngawltu kheh khen tasen," ti’n ti si.
         12 Siahkhon te’n niim tu in a nenah leng deve atsia, "Sayapa, hei puah tu si ung im?"
         ti’n dong si.
         13 Johan in, "Nangmahni teek saak tah a val in khon mah na un," ti’n amahni kheh ti
         si.
         14 Tsimi bang deve in raalkap te’n thudong in, "Tsimi a si lekhaw keimahni’n hei puah
         tu si ung im?" ti’n dong si. Johan in amahni kheh, "Tumah nauneh leita mah na ula,
         a dik ngawlpi in mi sual nawn mah na un. Tsin, nang lawhman ah lungkim un," ti’n ti
         si.
         15 Mipi te khen ngaklah ngai dang in Johan ah heh, Khrih ah si nan tih maw, si ngawl
         nan tih im, ti’n a vaseng in amahni thin sung ten in ruat dang si.
         16 Johan in amahni tehem kheh o atsia, "Keimah hen ti ah niim miau nang sing. Keima
         tah in mak sawn pittseihpa leng tu in, ama kedawl ri suutsak tu riang taak ngawl sing.
         Ama’n Raula Thiangrim le mei ah niim tu nang si.
         17 A kut ah a tsaangzapnak khawtsong vong in, a tsang puum kheh zaapsek tu si. Tsin,
         sangvut tsang tehem kheh a beem sungah pam tu si. Sinapikhaw a sii tehem kheh a mit
         thei ngawl mei sungah haal tu si," ti’n ti si.
         18 Tsin, sonak thu tampi thaw mipi te kheh thu zirh si.
         19 Ram khen pali lak pin khenkhat uktu Herod ah kheh a nau Philip zi Herodias thu manin
         le Herod puahnak sesuak tehem manin Johan in hau si.
         20 Herod in thil sesuak a puahnak tehem vuma zo ngawl, Johan ah kheh thawng toh belhsep
         lai si.
         21 Tsin, tibang hen thiltsang si. Mi hemmuah kheh niimnak a si zawh in, Jesuh ah kheh
         niimnak si deve si. Saw a ngen laitum in van kheh hong si.
         22 Tsin, Raula Thiangrim kheh khuro bangin ama vumah tolhsuk atsia van pin aw leng in,
         "Nangmah heh ka it pittseihnak ka Tsapa si tsi. Na vumah ang ngai sing," ti’n ti si.
         23 Jesuh in naper a pan phangin amah heh kum sawmthum kim ongla si. Amah heh Joseph
         tsapa ti in ruatnak si. Joseph ah heh Heli tsapa si.
         24 Heli ah heh Matthat tsapa si in, Matthat ah heh Levi tsapa si. Levi ah heh Melkhi
         tsapa si in, Melkhi ah heh Janna tsapa si in, Janna ah heh Joseph tsapa si.
         25 Joseph ah heh Mattathiah tsapa si in, Mattathiah ah heh Amos tsapa si in, Amos ah
         heh Nahum tsapa si in, Nahum ah heh Esli tsapa si atsia, Esli ah heh Naggai tsapa
         si.
         26 Naggai ah heh Maath tsapa, Maath ah heh Mattathiah tsapa, Mattathiah ah Semei tsapa,
         Semei ah heh Joseph tsapa si in, Joseph ah heh Judah tsapa si.
         27 Judah ah heh Joannas tsapa, Joannas ah heh Rhesa tsapa, Rhesa ah heh Zerubbabel tsapa,
         Zerubbabel ah heh Shealtiel tsapa si in, Shealtiel ah heh Neri tsapa si.
         28 Neri ah heh Melkhi tsapa, Melkhi ah heh Addi tsapa, Addi ah heh Cosam tsapa, Cosam
         ah heh Elmodam tsapa si in, Elmodam ah heh Er tsapa si.
         29 Er ah heh Jose tsapa, Jose ah heh Eliezer tsapa, Eliezer ah heh Jorim tsapa, Jorim
         ah heh Matthat tsapa si in, Matthat ah heh Levi tsapa si.
         30 Levi ah heh Simeon tsapa, Simeon ah heh Judah tsapa, Judah ah heh Joseph tsapa, Joseph
         ah heh Jonan tsapa si in, Jonan ah heh Eliakim tsapa si.
         31 Eliakim ah heh Melea tsapa, Melea ah heh Menan tsapa, Menan ah heh Mattathah tsapa,
         Mattathah ah heh Nathan tsapa si in, Nathan ah heh David tsapa si.
         32 David ah heh Jesse tsapa, Jesse ah heh Obed tsapa, Obed ah heh Boaz tsapa, Boaz ah
         heh Salmon tsapa si in, Salmon ah heh Nashon tsapa si.
         33 Nashon ah heh Amminadab tsapa, Amminadab ah heh Ram tsapa, Ram ah heh Hezron tsapa,
         Hezron ah heh Perez tsapa si in, Perez ah heh Judah tsapa si.
         34 Judah ah heh Jakob tsapa, Jakob ah heh Isak tsapa, Isak ah heh Abraham tsapa, Abraham
         ah heh Terah tsapa si in, Terah ah heh Nahor tsapa si.
         35 Nahor ah heh Serug tsapa, Serug ah heh Reu tsapa, Reu ah heh Peleg tsapa, Peleg ah
         heh Eber tsapa si in, Eber ah heh Shelah tsapa si.
         36 Shelah ah heh Kainan tsapa, Kainan ah heh Arphaxad tsapa, Arphaxad ah heh Shem tsapa,
         Shem ah heh Noah tsapa si in, Noah ah heh Lamech tsapa si.
         37 Lamech ah heh Methuselah tsapa, Methuselah ah heh Enoch tsapa, Enoch ah heh Jared
         tsapa, Jared ah heh Mahalalel tsapa si in, Mahalalel ah heh Kainan tsapa si.
         38 Kainan ah heh Enos tsapa, Enos ah heh Seth tsapa, Seth ah heh Adam tsapa si in, Adam
         ah heh Pathian tsapa si.

1 Tsimi phangin Jesuh ah kheh Raula Thiangrim thaw a dim ngai pah in Jordan run pin
         hong leh atsia, Raula in hampalak ah huai si.
         2 Tsin, diabol in ni sawmli sung sualroih si. Tsimi hun sung hem heimah ei ngawl si.
         Tsimi hun zawh in a rikaam si.
         3 Tsimi phangin diabol in, "Pathian Tsapa na si lekhaw, me lungto heh sang in a tsang
         tuh in thupe in," ti’n amah kheh ti si.
         4 Sinapikhaw Jesuh in amah kheh, "’Minung heh sang bek in nung tuh si ngawl in, Pathian
         awnkam tehem thawmin nung si sawn si,’ ti’n ngan si," ti’n o si.
         5 Tsin, diabol in amah kheh mual saang vumah huai in, leivum uknak tehem kheh tsillem
         sung muh si.
         6 Diabol in amah kheh, "Me thuneinak hem le a tsungnungnak te heh na pe tu sing. Me
         te heh keimah aap ongla in, ka pe nuamnak pohpoh petu sing.
         7 Tsimi manin keimah na be a si lekhaw, me tehem heh nangma si tu si," ti’n ti si.
         8 Jesuh in amah kheh o atsia, "Satan, ka ningah daan in! Heimansim tiphangin, ’BAWIPA
         na Pathian be la ama na bek per in,’ ti’n ngansaak om si," ti’n ti si.
         9 Tsimi zawh in diabol ah khen amah kheh Jerusalem ah huai in, temple khumlu ah koih
         atsia, "Pathian Tsapa na si lekhaw, nai pin hen sawnsuk in.
         10 ’Nangmah kiltu tuh in ama vanvummi te tiar akhaw,’
         11 tsin, ’Na kawng te kheh lung a khawk kha tuh ngawl in, amahni’n a kut in tsawi in
         kelen tu na si,’ ti’n ngansaak om si," ti’n ti si.
         12 Jesuh in amah kheh, " ’BAWIPA na Pathian kheh tsul mah nen,’ ti’n ti si," ti’n o
         si.
         13 Diabol in sualroihnak hintsang thaw a sualroih tselh phangin, hunpha ngak in amah
         nen pin kiang si.
         14 Tsin, Jesuh ah kheh Raula huham thaw Galilee ah hong leh si. Ama thu kheh tsimi ram
         kawnvel hem ah thang hehu si.
         15 Amahni sinakok ah thu zirh in, mi tehem in amah kheh thangphat si.
         16 Tsin, ama khangnak Nazareth khaw ah hawh si. Sabbath ni in ama daan bangin sinakok
         ah lut atsia, Laithiangrim siar tu in ding si.
         17 Amah kheh profet Isaiah laizial pe si. Ama’n tsimi laizial kheh pharh atsia,
         18 "Minawm tsarah te nenah thuthang pha phuang tu in keimah heh sathau a pawh manin,
         BAWIPA Raula kheh keima vumah om si. Lungse khawngai te dam tiar tu in, sel taang
         te nenah luatnak thu phuang tu in, mittsaw te khawmunak tuh thu le nuainennak te luatnak
         pe tu in le,
         19 BAWIPA-a angnung kum thu te rel tu in sathau pawh ka si lei," ti’n ngannak kheh mu
         si.
         20 Laizial kheh zial leh in a kelentu nenah pe leh atsia, to si. Tsimi phangin sinakok
         sungah a khawmtu tehem khen amah kheh mit khep ngawl in pan dang si.
         21 Tsin, ama’n amahni kheh, "Tuni hen me Laithiangrim heh nang zanak ah kimsek ongla
         si," ti’n ti si.
         22 A vaseng heh ama tetti si dang si. Ama kam pin a suak lainatnak awnkam kheh khum
         ngai dang si. Amahni’n, "Amah heh Joseph tsapa si ngawl si maw?" ti’n ti dang si.
         23 Tsimi phangin ama’n amahni kheh, " ’Siibawi, nangmah le nangmah dam tiar tsawm in!
         Kapernaum ah na puahnak kei zanak taak hem nai na khaw le na ram ah puah in,’ ti’n
         me thutsang simnak heh keimah tinak in mang tu si utsi,’" ti’n ti si.
         24 Tsin, ama’n, "Thungai ngai in nang rel sing; profet heh ama khaw le ram ah saangnak
         tumah om ngawl si.
         25 Sinapikhaw thudik nang rel sing, Elijah san lai in Israel ram ah numei tampi om si.
         Kumthum le laruk sung van kheh a khaam phangin, ram sung hem ah nase ngai in rian
         dung si.
         26 Sinapikhaw Elijah ah kheh Sidon ram Zarephath khawa numei pakhat nenah siar ngawl
         numei dang tumah nenah hawh tiar ngawl si.
         27 Profet Elisha san lai in Israel ram sungah miphar tampi om atsia, Syria raalbawi
         Naman ah siar ngawl miphar dang tumah dam thiang ngawl si," ti’n amahni kheh ti si.
         28 Sinakok ah a khawmtu tehem in me thu te heh a za dang phangin, thinraw ngaingai dang
         si.
         29 Amahni’n tho atsia khawpi pulam ah amah kheh kailok dang in, khawpi tohnak mual tawpnak
         ah huai dang atsia, tsimi liang pin a lubuksuk in tulset tu in tuum dang si.
         30 Sinapikhaw amahni kheh heeklok atsia, hawhper si.
         31 Jesuh ah kheh Galilee khawpi Kapernaum ah hawhsuk in, Sabbath ni te ah amahni kheh
         thu zirh si.
         32 Thunei ngai in thu a zirh manin, a thu zirhnak kheh khum ngai dang si.
         33 Tsimi sinakok sungah khawvang nawngkai raula-a zingnak mipa pakhat om si. Ama’n ring
         ngai in au atsia,
         34 "He! Nazareth khawte Jesuh, kei zam men in. Nangmah thaw heiha kei seng dun? Keimahni
         siatsuah tu in leng si tsim maw? Na thei reng si ung. Nangmah heh Pathian Mi Thiangrim
         si tsi!" ti’n ti si.
         35 Jesuh in amah kheh hau atsia, "Meng den la ama sung pin suak!" ti’n ti si. Tsimi
         phangin khawvang khen amah kheh pumkhawmtu te laingial ah du tiar atsia, heimah naa
         tiar po ngawl in ama sung pin suak si.
         36 A vaseng in khum ngai dang in, "Meheh hei thu sim! Raula nawngkai te heh thuneinak
         le huham thaw in thupe atsia, suak dang si," ti’n ti dang si.
         37 Tsin, ama thu kheh tsimi kawnvela ram sung hem ah thang si.
         38 Jesuh ah kheh sinakok pin suak atsia, Simon inn ah lut si. Simon zi nu kheh a natdun
         a roh ngai si in, ama tsa in kun sak dang si.
         39 Tsimi manin a kung ah ding atsia, a natdun kheh hau in dam si. Amah khen makhat in
         tho atsia amahni tsa tuh in lai eih puahsak si.
         40 Ni a da phangin natnak hintsang a veitu tehem kheh a nenah phurh dang in, minaa hem
         te lu vumah a kut suan in dam tiar heuh si.
         41 Minung tampi sunga khawvang te khen, "Nangmah heh Pathian Tsapa Khrih ah si tsi!"
         ti’n au ngunngun in suak si. Khawvang te khen amah kheh Khrih a si lam a thei manin
         amahni kheh hau atsia, heimah awn siang ngawl si.
         42 Khawvar phangin tsimi mun pin khen pusuak atsia, hampalak ah hawh si. Mihonpi te’n
         amah kheh zei in, ama nenah hawh dang atsia, amahni a zam men tuh ngawl in khaam dang
         si.
         43 Sinapikhaw ama’n, "Khaw dang dang ah khen Pathian uknak thu phuang kul tu sing. Heimansim
         tiphangin me thu man rori hen lehnak sing," ti’n amahni kheh ti si.
         44 Tsin, ama’n Galilee peng sunga sinakok te ah thu zirh si.

1 Tsin, tibang hen thiltsang si. Kennesaret Tiniim kung ah a ding reng lai in, Pathian
         thu ngai nuam in mihonpi te’n amah kheh tsen tuptup dang si.
         2 Tsimi phangin ama’n tiniim kung ah khawm panih khit rengnak kheh mu si. Sinapikhaw
         khawm sungah nga lentu te om ngawl in sur som dang tseih si.
         3 Tsin, khawm pakhat sungah lut si. Tsimi khawm heh Simon-a si. Jesuh in khawm kheh
         lei pin khawla sawndoh min ah hot tu in Simon ah kheh tiar si. Amah khen khawm sungah
         to atsia, mipi te kheh thu zirh si.
         4 A awn tselh phangin Simon ah kheh, "Na khawm heh ti thuk min ah hot la nga len tu
         in na sur seh in," ti’n ti si.
         5 Sinapikhaw Simon in amah kheh o atsia, "Bawipa, zan vaar seh ongla in, heimah ngah
         ngawl si ung. Sinapikhaw na thu bangin sur heh seh tu sing," ti’n ti si.
         6 Amahni’n sur kheh seh atsia, nga tam leita a ngah dang man in, a sur kheh a tawng
         thah tseih si ongla si.
         7 Tsimi manin khawm danga rualpi te khen amahni zuan in a bawm tuh in kut zaap in ko
         si. Amahni’n zuan in bawm atsia, nga a ngah dangnak kheh khawm panih ah a dimpek manin,
         ti sungah niim tu in thawi si.
         8 Tsimi kheh Simon Piter in a mu phangin Jesuh kawngbul ah bok atsia, "Maw Bawipa,
         keimah heh misual ka si manin, ka nen pin kiang in!" ti’n ti si.
         9 Heimansim tiphangin amah le ama nenah om tehem khen nga a ngah dangnak kheh khum
         ngai dang si. Tsimi nga te kheh amahni’n le dang si.
         10 Tsimi bangpah in Simon nga len pinak Zebedee tsapa Jeim ah le Johan in lunglawi ngai
         deve si. Tsin, Jesuh in Simon ah kheh, "Kih mah nen. Tu pin pan minung te len tu si
         tsi," ti’n ti si.
         11 Tsimi manin amahni’n khawm te kheh lei ah nuk dang atsia, a vaseng in zamberh in
         amah kheh lun dang si.
         12 Tsin, tibang hen thiltsang si. Khaw pakhat ah a om lai in, pan in, a pumpuluk in
         pharnat vei pakhat khen Jesuh ah kheh mu in, ama mai ah bok atsia, "Bawipa, na nuam
         a si lekhaw dam thiang tiar thei ka si tsi," ti’n damnak ngen si.
         13 Tsimi phangin ama’n a kut suah atsia, amah kheh tong in, "Dam tiar nuam sing; dam
         thiang in," ti’n ti si. Makhat in a pharnat kheh dam si.
         14 Ama’n tumah a rel tuh ngawl in thupe atsia, "Hawh ta la, suang te nenah muh tsawm
         ten. Tsin, na dam thiang ongla kheh amahni tsa tetti a si tuh in Mawsi thukhaam bangin
         bawlnak pe ten," ti’n ti si.
         15 Tsimi manin ama thu kheh a kawnvel ram sung hem ah thang leilei si. Tsin, mihon tampi
         te khen ama thurelnak ngai tu in le amahni natnak te a dam tiar tuh in amah kheh zuan
         dang si.
         16 Tsimi manin amah rori heh hampalak ah hawh in sawngen veng si.
         17 Tsin, ni nikhat in tibang hen thiltsang si. Thu a zirh tseih lai in, Galilee peng
         khaw tehem pin le Judea le Jerusalem pin a leng Farasi te le Daan zirhtu te kheh a
         kung ah to dang si. Natnak te a dam tiar theinak tuh in Bawipa huham kheh ama vumah
         om si.
         18 Ngai in, tsimi phangin mi te’n zenat veipa pakhat kheh a zaunak thaw in a nenah phurh
         dang si. Amahni’n a mai ah a len theinak tuh in inn sungah lutpi theinak zei dang
         si.
         19 Mihonpi a tam leita manin amahni’n a nenah lutpi theinak a tawk zo dang ngawl phangin,
         innkhum lu ah kai dang atsia, mihonpi laingiala Jesuh mai ah lakulh dang si.
         20 Jesuh in amahni umnak kheh a mu phangin, zenat veipa kheh, "Mi pa na sual te zahnak
         si ongla si," ti’n ti si.
         21 Tsimi phangin Daan zirhtu te le Farasi te’n amahni thin sungah, "Pathian relse ngamtu
         heh tu sim? Pathian siar ngawl tu in sual zah thei sim?" ti’n ti dang si.
         22 Sinapikhaw Jesuh in amahni ruatnak kheh thei kuhdek in, amahni kheh o atsia, "Hei
         manin nang thin sungah me thu heh ruat dang tseih si utsim?
         23 ’Na sual te zahnak si ongla si’ ti le, ’Thola hawh in’ ti heh hei rel beih sawn tu
         sim?
         24 Sinapikhaw Mi Tsapa hen leivum ah sual zah theinak huham a nei lam nang thei tuh
         in, na rel sing, tho in na zaunak zial la na inn ah hong talen," ti’n zenat veipa
         kheh ti si.
         25 Amah khen makhat in amahni mai pin thoso atsia, a zaunak kheh zial in, Pathian thangphat
         thah in inn ah hongper si.
         26 A vaseng in lunglawi ngai dang in, Pathian thangphat dang atsia, kih ngai ngai in,
         "Tuni hen thil khumnung ngai mu si sing!" ti’n ti dang si.
         27 Tsimi zawh in Jesuh ah kheh suak atsia, Levi tinak siahkhonpa kheh siahkhon zung
         sungah a to reng mu si. Tsin, ama’n, "Ka lun in," ti’n amah kheh ti si.
         28 Ama’n a heizongza zam atsia, tho in amah kheh lun nom si.
         29 Tsimi phangin Levi in a inn ah Jesuh tsa puai nase ngai puah sak si. Tsimi puai lai
         einak ah siahkhon tampi te le midang te’n Jesuh ah kheh laikuang kilpi dang si.
         30 Sinapikhaw amahni Daan zirhtu te le Farasi te’n a ningluntu te nenah, "Hei manin
         siahkhon te le misual te thaw ei in dang si utsim?" ti’n ti si.
         31 Jesuh in amahni kheh o atsia, "Mi dam te’n sibawi kintsak ngawl in, minaa te bek
         in kintsak si.
         32 Keimah heh midik te ko tu in leng si ngawl in, misual te’n a sual te a sir tuh in
         leng si sawn sing," ti’n ti si.
         33 Tsimi phangin amahni’n, "Johan ningluntu te’n laitsang in sawngen veng in, amahni
         bangin Farasi te ningluntu te khen laitsang in sawngen veng si. Hei manin na ningluntu
         te’n ei in in sim?"ti’n ti si.
         34 Ama’n, "Mohuaitu pa rualpi te kheh mohuaitu pa thaw a om dang lai in laitsang tiar
         thei tu si utsim maw?
         35 Sinapikhaw mohuaitu pa kheh amahni nen pin lenak a si hunkim tu in, tsimi hun phangin
         amahni’n laitsang leh tulai si," ti’n amahni kheh ti si.
         36 Tsimi phangin ama’n amahni kheh thusanteh pakhat rel si. Ama’n, "Tumah in puan lun
         kheh puan ther in belh keel ngawl si. Tsimi bangin a belh a si lekhaw puan ther khen
         puan lun kheh nuukreih tu in bal sawn nom tu si. Puan ther heh puan lun thaw rem thei
         ngawl si.
         37 Tsin, tumah in savun num lun sungah tsapit zu ther thun awng ngawl si. A thun a si
         lekhaw tsapit zu ther khen savun num lun kheh keh tiar tu atsia, tsapit zu kheh baw
         thong tu in, savun num kheh se thong tu si.
         38 Tsimi manin tsapit zu ther kheh savun num ther sungah thun tuh si. Tsin, a panih
         in him tu si.
         39 Tsin, tumah in tsapit zu lun a in zawh in tsapit zu ther in nuam zep ngawl si, ’A
         lun panpan heh ur si,’ ti si," ti’n ti si.

1 Tsin, tibang hen thiltsang si. La khat la-a Sabbath a veinihnak ni in Jesuh ah kheh
         sangvut lo tawnin hawh si. A ningluntu te’n sangvut vi sik dang atsia, nuai in ei
         dang si.
         2 Farasi pawlkhat te’n, amahni kheh "Sabbath ni in puah daan ngawlnak kheh hei manin
         puah si utsim?" ti’n ti si.
         3 Tsimi phangin Jesuh in amahni kheh, "David ah le a ompinak te’n a rikaam dang phang
         David in hei a puah ti le,
         4 ama’n Pathian inn sungah lut atsia, suang te siar ngawl Daan in David ah le a ompinak
         te a ei siang ngawlnak sang liinak ei in a ompinak te khen pe si ti thu kheh siar
         awng ngawl si utsi maw?" ti’n ti si.
         5 Tsin, Jesuh in amahni nenah, "Mi Tsapa heh Sabbath Bawi khen si meek si," ti’n ti
         si.
         6 Tsin, tibang hen thiltsang si. A dang Sabbath ni in sinakok sungah lut atsia, thu
         zirh si. Tsimi sinakok sungah a taklam kut ronat veipa pakhat om si.
         7 Daan zirhtu te le Farasi te’n Sabbath ni in minaa dam tiar na maw, ti’n amah sual
         zei nuam in a kungtsek pin pan dang reng si.
         8 Sinapikhaw ama’n amahni ruatnak kheh thei atsia, kut ronat veipa kheh, "Tho la nai
         ah hen ding in," ti’n ti si. Amah khen tho atsia ding si.
         9 Tsimi phangin Jesuh in, "Thu pakhat nang dong tu sing. Sabbath ni in thilpha puah
         daan si maw, thil sesuak puah daan sawn sim? Nungnak san sawn tuh si maw, siatsuah
         sawn tuh sim?" ti’n amahni kheh ti si.
         10 Tsin, a kawnvela tehem kheh pan zualzual atsia, kut ronat veipa kheh, "Na kut tsawh
         zaar in," ti’n ti si. Ama’n a kut kheh zaar atsia a hatlam bangin dam si.
         11 Amahni kheh thinraw ngai dang in, Jesuh vumah a puah tuh thu kheh rel khawm dang
         si.
         12 Tsin, tibang hen thiltsang si. Tsimi hun in Jesuh ah kheh sawngen tu in mual vumah
         kai in zan vaar in Pathian nenah sawngen si.
         13 Khawvar phangin a ningluntu te kheh a nenah ko atsia, amahni lak pin minung leinih
         deng si. Amahni kheh lehnak ti’n ming sa si.
         14 Amahni heh, Piter ti’n ming a sanak Simon ah, le a nau Andrew ah, Jeim ah le Johan
         ah, Philip ah le Bartholomew ah,
         15 Mahte ah le Thomas ah, Alphaeus tsapa Jeim ah le phun it Simon ah,
         16 Jeim tsapa Judas ah le amah zuartu Judas Iscariot ah si.
         17 Jesuh ah kheh amahni thaw hawhsuk dang in, a ningluntu mipi te om min zawllai ah
         ding si. Tsimi ah Judea ram sung hem le Jerusalem pin, le tipi kunga Tyre le Sidon
         pin ama thurelnak ngai tu in le amahni natnak te a dam tiar tuh in a leng mihon tampi
         om si.
         18 Raula nawngkaia zingnak te khen leng deve in damnak ngahberh si.
         19 Ama sung pin huham suak atsia, a vaseng in a dam tiarberh manin, mihonpi in amah
         tong ngah tu in zei dang si.
         20 Jesuh in a ningluntu te kheh diik atsia, ti hen ti si, "Minawm tsarah te heh mi ang
         te si. Heimansim tiphangin Pathian uknak heh nangmahnia si.
         21 Tuhen a rikaam te heh mi ang te si. Heimansim tiphangin kham leh tulai si utsi. Tuhen
         a kaptu te heh mi ang te si. Heimansim tiphangin ni leh tulai si utsi.
         22 Mi Tsapa manin mi te’n nangmahni a haw phang le a hawl phangin, a zohsuam phangin
         le mi sesuak bangin nang ming a lon phangin mi ang te si utsi.
         23 Tsimi ni in ang ngaingai ula, sah in dawk un. Heimansim tiphangin vanvum ah nang
         lawhman heh a mak leita si. Tsimi bangpah in amahni pupa te khen profet te vumah puahawng
         ongla si.
         24 Sinapikhaw nangnihni mi hausa te lungsenung si utsi. Heimansim tiphangin nang nunnuamnak
         kheh ngah ongla si utsi.
         25 Laikham te lungsenung si utsi. Heimansim tiphangin rikaam leh tulai si utsi. Tuhen
         a ni tseih te, lungsenung si utsi. Heimansim tiphangin khawngai in kap leh tulai si
         utsi.
         26 Mi te hema ziapnak nang si phangin mi lungsenung si utsi. Heimansim tiphangin nang
         pupa te’n profet dik ngawl te kheh ziap awng ongla si.
         27 "Sinapikhaw ka thureelnak a ngaitu te, nang rel sing. Nang raal te kheh it ula, nangmahni
         a hawtu te vumah thilpha puah un.
         28 Nangmahni a tsamtu te kheh muitsu thupha pe ula, nangmahni a zohsuamtu te tsa in
         sawngen sak un.
         29 Na biang a thongtu heh a hatlam khen dawh rih in. Na angki putasilh a lesaktu heh
         a sungta a lesak sikhen it mah nen.
         30 A ngentu tehem pe in. Na thil a longsaknak kheh ngen leh awl talen.
         31 Mi te’n nangma vumah puah tu in na deihnak bangkeek in, midang te vumah puah deve
         in.
         32 "Nangmah a ittu bek na it a si lekhaw, tu in na paak tu sim? Misual te riang in amahni
         ittu te kheh it si.
         33 Nangmahni vumah thilpha a puahtu te vum bek ah thilpha nang puah a si lekhaw, tu
         in nang paak tu sim? Misual te riang in tsimi bangpah in puah thei si.
         34 Mi te’n nangmahni nena thil a pu phangin rul leh thei tu in nang limdiknak te bek
         kheh nang put a si lekhaw, tu in nang paak tu sim? Misual te riang in a ngah leh tuh
         in misual te kheh put si.
         35 Tsimi manin nang raal te kheh it ula, amahni vumah thilpha puah un. Tsin, a rul leh
         tu kheh heimah limdik ngawl in put un. Tsimi a si lekhaw nang lawhman heh mak tu si.
         Tsin, nangmahni heh a Daak bera tsa te si tu si utsi. Amah hen mi paak thiam ngawl
         le mi sesuak te vumah zawnruat si.
         36 Tsimi manin nang Pa’n mi a ngeihhar bangin mi ngeihhar deve un.
         37 "Thukhen mah nen. Thukhennak si tu ngawl si tsi. Han mah nen. Hannak si tu ngawl
         si tsi. Sual zah la, sualzahnak si tu si tsi.
         38 Pe la, penak si tu si tsi. Tehnak pha, sawhpek atsia, thingdek in piit luahluah in
         na kaang sungah penak si tu si tsi. Heimansim tiphangin mi te vumah tehnak nang mangnak
         bangkeek in nangmahni heh tehnak si deve tu si utsi," ti’n ti si.
         39 Jesuh in amahni kheh thusanteh pakhat rel si, "Mittsaw in mittsaw lamhuai thei tu
         si maw? A panih in hawrkaw sungah da kawm ol ngawl si maw?
         40 Ningluntu heh a saya vumah om ngawl si. Sinapikhaw nakim ngaino in zirhnak tehem
         heh a saya bang si tu si.
         41 "Nangma mit sungah thingpeek a om lam zong ruat tsawm ngawl in, hei manin na unaupi
         mit sunga mit borh kheh pan sak si tsim?
         42 Na mit sunga thingpeek kheh mu tsawm ngawl in, ’Unau, na mit borh na khai sak ang,’
         ti’n na unaupi kheh kawti’n ti thei si tsim? Mi sidat! Na mit sunga thingpeek tsawh
         khai masa la, na unaupi mit sunga mit borh kheh khaisak tu in tsiangno in mu thei
         tu si tsi.
         43 "Thingkuang pha in rah pha ngawl rah ngawl in, thingkuang pha ngawl in rah pha rah
         ngawl si.
         44 Thingkuang taak hem heh a rah in thei theihnung si. Mi te’n lingkuang ah thei rah
         thawi ngawl in huaikuang ah tsapit rah thawi ngawl si.
         45 Mipha hen ama thin sunga thilpha a khawlnak thilpha kheh suah si. Mi sesuak hen ama
         thin sunga a sesuak a khawlnak thil sesuak kheh suah si. Minung te’n amahni thin sungah
         a khawl luutnak kheh a kam pin awn si.
         46 "Ka relnak te puah ngawl in heita, ’Bawipa, Bawipa,’ ti’n ti ka si utsim?
         47 Tutu sikhen keima nenah hawh atsia, ka relnak thu te za in a puahtu te heh hei thaw
         bang sim, ti nang rel tu sing.
         48 Amah heh thuk ngai in tso atsia, lungpi vumah elphah in, inn a satu pa thaw bangve
         si. Ti laudung atsia, ti lian in a seu nekneknak inn a sikhen, lungpi vumah sanak
         a si manin thing zo tu ngawl si.
         49 Sinapikhaw ka thurelnak za atsia, heimah a puah ngawltu heh elphah heimah nei ngawl
         in lei zangzau ah inn a sa mentu pa thaw bangve si. Tsimi inn kheh ti lian in seu
         neknek atsia makhat in tsim si. Tsimi inn se heh roh ngaingai si," ti’n ti si.

1 Jesuh in a thu ngaitu mipi te nenah thu a rel tselhberh phangin, Kapernaum khaw ah
         hawh si.
         2 Raalkap za uktu pa sel, a bawipa it ngainak pa kheh naa in, a thi tuzep si.
         3 Raalbawipa khen Jesuh thu a za phangin, Jew te upa te kheh ama nenah hawh tiar si.
         Tsin, a selpa dam tiarsak tu in a nenah hawh tu in kun tiar si.
         4 Amahni’n Jesuh nenah hawh dang in, a dam tiar tuh heh taak si, ti’n kunlo dang si.
         5 Amahni’n, "Raalbawipa heh kei miphun a it ngaitu si in, sinakok khen sa sak kei si,"
         ti’n ti dang si.
         6 Tsimi phangin Jesuh in amahni thaw hawh dang si. A inn a leng dawn ongla phangin,
         raalkap za uktu raalbawipa khen ama rualpi te kheh Jesuh nenah hawh tiar in, "Bawipa,
         rimsu nuam mah nen. Ka inn ah na lut tu ngai heh taak ngawl sing.
         7 Keimah khen heh nangma nenah hawh tu in a taak in ruat tsawm ngawl sing. Awnkamkhat
         leh menla, ka sel heh dam tu si.
         8 Keimah khen heh thuneinak nuai ah koihnak si in, ka kut nuai ah raalkap te nei sing.
         Me raalkap pakhat heh, "Hawh ten," ka ti phangin hawh si. Tsin, a dang raalkap pakhat
         heh, "Nai ah hawh in," ka ti phangin hawh si," ti’n ti si.
         9 Jesuh in tsimi thu te kheh a za phangin khum ngai atsia, ama kawnvel kheh pan zualzual
         atsia amah luntu mihonpi te kheh, "Nang rel sing, Israel te lak ah riang in me bang
         umnak mak heh tawk ngawl sing," ti’n ti si.
         10 A tiarnak te kheh inn ah a leng leh phangin a selpa kheh a dam saak in tawk dang
         si.
         11 Tsin, tibang hen thiltsang si. A thaizing in, Nain tinak khawpi ah hawh si. A ningluntu
         mi tampi te le mihonpi te in amah kheh lun dang si.
         12 Khawpi kongbiang kung a leng phangin, pan in, mi te’n mithi zawng dang si. Tsimi
         mithi heh a nu’n amah bek a tsawinak si. Amah heh numei si. Khawpia mihonpi pi te’n
         amah kheh lun dang si.
         13 Bawipa’n minu kheh a mu phangin, ngeihhar in, "Kap mah nen," ti’n amah kheh ti si.
         14 Ama’n thingkuang hongnak kheh zen si. Thingkuang zawngtu te heh ding dang reng lai
         si. Tsin, "Dangval, na rel sing; tho in," ti’n ti si.
         15 Mithi kheh to atsia, awn tepan si. Tsin, Jesuh in a mah kheh a nu pe si.
         16 A vaseng in lau ngai dang in, Pathian thangphat dang atsia, "Keimah ni nenah profet
         mak ngai suak si. Pathian in ama minung te veh si," ti’n ti dang si.
         17 Jesuh thu kheh Judea peng sung hem ah le a kawnvela ram hem ah thang si.
         18 Tsimi phangin Johan ningluntu te in me thu tehem heh Johan ah rel dang si.
         19 Johan in a ningluntu panih te kheh ko atsia, "Nangmah heh a leng tulai pa si tsim
         maw? A si ngawl lekhaw midang ngak rih tu si ung im?" ti’n dong tu in Jesuh nenah
         hawh tiar si.
         20 Johan ningluntu panih te kheh ama nenah a leng phangin, "Niimtu Johan in keimahni
         heh nangma nenah hawh tiar atsia, ’Nangmah heh a leng tulai pa si tsim maw? A si ngawl
         lekhaw midang ngak rih tu si ung im?’ ti’n dong tiar kei si," ti’n ti si.
         21 Tsimi hun keek in ama’n mi tampi te dam ngawlnak te, nat kollen te le raula sesuaka
         zingnak te kheh dam tiarberh in, mittsaw te kheh khawmu tiarberh si.
         22 Tsimi phangin Jesuh in amah ni kheh o atsia, "Hong ta ula, Johan ah kheh nang munak
         thil te le nang zanak thil te heh rel ta un. Mittsaw te khawmu in; kawng zenat vei
         te vak thei si; pharnat vei te dam thiang si; bengngong te za in, mithi te tho tiarnak
         si atsia, minawm tsarah te nenah thuthang pha heh phuang ongla si.
         23 Keima manin a khawsi ngawltu heh mi ang si," ti’n ti si.
         24 Johan nalang te a kiang zawh in mihonpi te kheh Johan thu rel pan si: "Hei pan tu
         in hampalak ah hawh si utsim? Huiha muutnak phaikuang a thing tseih si maw?
         25 Hei pan tu in hawh si ta utsim? Puan nemno silpa pan tu in hawh si utsim maw? Tsimi
         banga puan mawi desur sil le nunnuam ngaia nung heh kumpibawi te inntual ah om si.
         26 Hei pan tu in hawh si ta utsim? Profet pakhat pan tu in si maw? Si si, nang rel sing;
         profet tah in nase sawn si.
         27 ’Ngai in, na lamzin remham tu tuh in, na mai ah ka nalang leh sing,’ ti’n ngannak
         heh ama thu ngannak si.
         28 Nang rel sing; nupang te hingnak lak pin Niimtu Johan tah in nase sawn profet tumah
         suak ngawl si," ti’n ti si. Sinapikhaw Pathian uknak ah a hei ngawl ber heh Johan
         tah in mak sawn si.
         29 Mipi tehem le, siahkhon te’n me a relnak heh a za dang phangin, "Pathian heh dik
         si," ti’n Johan niimnak ah niim dang si.
         30 Farasi te le daan thiam te zong hen amah ni tsa Pathian thurelpinak kheh el in, Johan
         nenah niim ngawl si.
         31 Tsimi manin Bawipa’n, "Tu san minung te heh hei thaw santeh tu sing im? Amah ni heh
         hei thaw bang sim?
         32 Amah ni heh dawr ah to dang reng atsia, a rualpi te kheh ko in, ’Nangmah ni tsa piru
         tum pelh na ungkhaw, laam ngawl si utsi. Nang kah pelh na ungkhaw, kap ngawl si utsi,’
         ti’n a titu naupang te thaw bangve si.
         33 Niimtu Johan ah heh sang ei ngawl in le tsapit zu in ngawl in leng atsia, ’Amah heh
         khawvanga zingnak si,’ ti’n ti si utsi.
         34 Mi Tsapa heh leng in sang ei in tsapit zu in atsia, ngai un, ’Lairong pa, tsapit
         zu aak pa; siahkhon te le misual te rualpi pa’ ti’n ti si utsi.
         35 Sinapikhaw tsimnak heh a maan si ti heh tsimnaka tsa te’n lang tiar si," ti’n ti
         si.
         36 Tsin, Farasi pakhat in Jesuh ah kheh amah thaw lai ei tuh in sam si. Tsimi manin
         Jesuh ah kheh Farasi inn ah hawh in lai ei tu in to si.
         37 Ngai in, khaw sunga misual minu pakhat in Jesuh ah kheh Farasi inn ah lai ei a to
         lam kheh thei si. Amah khen alabaster num thaw in sathau rim ur keng si.
         38 Tsin, Jesuh ninglam a kawngbul ah kap thah in ding atsia, a kawng kheh a mitti thaw
         som in, a sam thaw husek sak si. A kawng kheh thut atsia, sathau rim ur noih sak si.
         39 Jesuh ah lai a dotu Farasi khen meheh a mu phangin, "Me Pa heh profet a si lekhaw,
         amah a zuut tseihtu me minu heh tu si ti le kawtibang nupang a si, ti heh thei bel
         tu si. Heimansim tiphangin minu heh misual si," ti’n a thin sung in ti si.
         40 Tsimi phangin Jesuh in Farasi pa kheh o atsia, "Simon, na nenah thu pakhat rel tuh
         nei sing," ti’n ti si. Ama’n, "Sayapa, ka rel in," ti’n ti si.
         41 Tsimi phangin Jesuh in, "Tangka puttu pakhat om in, ama nenah leibatu mi panih nei
         si. Pakhat in denari zanga baa in, a khatta in denari sawmnga baa si.
         42 Me te panih hen a leibat a rul zo kawm ngawl manin, lungthiang ngai in zah kop si.
         Tsimi manin ka rel in; tangka puttu kheh tu in it sawn tu sim?" ti’n ti si.
         43 Simon in, "Leiba tam sawn a zahnak khen it sawn tu in um sing," ti’n o si. Tsimi
         phangin Jesuh in, "Maan ngai in thukhen si tsi," ti’n ti si.
         44 Jesuh in minu kheh her atsia Simon ah kheh, "Me minu heh mu tsim maw? Na inn sungah
         lut sing. Ka kawng somnak tuh in ti ka pe ngawl si tsi. Sinapikhaw minu hen ka kawng
         heh a mitti thaw in somsek atsia, a sam thaw in husek sak ka si.
         45 Thuut ngawl ka si tsi. Sinapikhaw me minu hen inn sungah ka lut pin pah ka kawng
         a thuut heh tsawl lai ngawl si.
         46 Ka lu heh sathau pawh ngawl ka si tsi. Sinapikhaw me minu hen ka kawng heh sathau
         rim ur noih sak si.
         47 Tsimi manin na rel sing; me minu hen keimah a it pittseih manin, a sual tampi te
         zahnak si ongla si. Dawmno bek zahnak hen dawmno phang bek it deve si," ti’n ti si.
         48 Tsin, minu kheh, "Na sual te zahnak si ongla si tsi," ti’n ti si.
         49 Tsimi phangin laikuang a kilpinak te khen amahni thin sung ten ah, "Sual zahtu me
         pa heh tu sim?" ti’n ti dang si.
         50 Tsin, Jesuh in, "Na umnak in san na si lei. Thinnuamno in hong ten," ti’n minu kheh
         ti si.

1 Tsimi zawh in tibang hen thiltsang si. Jesuh ah kheh khawpi le khaw tenau tehem ah
         khualvak in Pathian uknak angnung thuthang pha kheh phuang in rel tseihzel si. Tsin,
         ningluntu leinih te’n amah kheh lun dang si.
         2 Tsin, raula sesuaka zingnak pin a dam tiarnak le amahni natnak a dam tiarnak nupang
         te, a sunga khawvang pasarih a nawt saknak Magdalene ti’n konak Mary ah, le
         3 Herod thilkemtu Chuza zi Joanna ah le Susanna ah le a dang nupang tampi te khen amah
         lun si. Me tehem heh amahni neih le siah thaw Jesuh ah a tuamlawm tseihtu te si.
         4 Tsin, khawpi taak hem pin mi tampi te kheh ama nenah leng dang atsia khawm dang in,
         Jesuh in thusanteh pakhat rel si.
         5 Laitsi pawitu khen laitsi pawi tu in hawh atsia, laitsi kheh pawi si. Laitsi khenkhat
         te heh lampi vumah tsu atsia, mi te’n pal in vana vano te’n ei si.
         6 Laitsi khenkhat te heh lung vumah tsu si. A po tsang pah in lei a nuum ngawl manin
         ro zep nom si.
         7 Laitsi khenkhat te heh ling lak ah tsu atsia, lingkuang te thaw po in, ling in deep
         si.
         8 Laitsi khenkhat te kheh leiram pha min ah tsu si. Poso atsia a let zakhat in rah
         si," ti’n ti si. Me thu te heh a rel tselh phangin, "Zanak tuh beng a nei te’n za
         tasen," ti’n au si.
         9 A ningluntu te khen Jesuh ah kheh, "Me thusanteha sullelam heh hei sim?" ti’n dong
         dang si.
         10 Jesuh in, "Pathian uknak thuthup thei tu in penak si ongla si utsi. Sinapikhaw midang
         te heh, ’Pan tseih pelh in a mu tuh ngawl in le za tseih pelh in a thei zo tuh ngawl
         in,’ thusanteh mang in thu rel si.
         11 Thusantehnaka sullelam heh tibang hen si. Laitsi heh Pathian thu si.
         12 Lampi kung ah a tsu te kheh Pathian thu a zatu te kheh si. Tsimi thu kheh um atsia,
         sannak a si ngawlnak tuh in diabol ah khen hawh in amahni thin sunga thu kheh dan
         sak si.
         13 Lung vumah a tsu laitsi te heh thu kheh za atsia, ang ngai in a saangtu te si. Amahni
         khen ham nei ngawl in, tsillem sung bek um atsia, sualroihnak a tawk hun in du zep
         nom si.
         14 Tsin, ling lak ah a tsu laitsi te heh thu kheh a za zawh in hawh atsia, nunnak tsa
         thintsawlnak, hausanak le sahnungnak te’n deep atsia a rah a min zo ngawl te kheh
         si.
         15 Leiram pha ah a tsu laitsi te heh thu kheh ruatnak dik le thinlung pha thaw za atsia,
         kelen in thintsualnak rah a rahtu te kheh si.
         16 Tumah in meiinn vaar atsia, kho khuh keel ngawl in, eihkhun nuai ah khen koih keel
         ngawl si. Tsimi tah in inn sungah a luttu te’n a vaar a mu thei tuh in a tohnak ah
         toh si sawn si.
         17 Phuang tuh ngawl thupnak heimah om ngawl in, thei theih tuh ngawl le varnak ah a
         lang leh tu ngawl heimah om ngawl si.
         18 Tsimi manin nang za daan ah tsimkom un. Heimansim tiphangin tutu sikhen a neitu te
         heh tam leilei penak si tu in, a nei ngawltu te heh nei ngai in a ring tsawmnak te
         riang kheh long sak si tu si," ti’n ti si.
         19 Tsimi lai in a nu le a nau te kheh a nenah hawh in, minung a tam leita manin amah
         tawk thei ngawl si.
         20 Tsimita mi pakhat in, "Na nu le na nau te’n nangmah tawk nuam in pulam ah ding dang
         reng si," ti’n rel si.
         21 Sinapikhaw Jesuh in amahni kheh o atsia, "Pathian thu za atsia, a luntu te heh ka
         nu le ka nau te si," ti’n ti si.
         22 Tsin, tibang hen thiltsang si. Ni khat in Jesuh ah kheh a ningluntu te thaw khawm
         to dang atsia, "Tipi hatlam ral ah hawh dang a sing," ti’n ti si. Tsin, amahni kheh
         hawh dang si.
         23 A hawh dang lai in Jesuh ah kheh eihmu si. Tiniim vumah khawtawng leng in khawm kheh
         ti dim atsia, thinphunung ngai in om dang si.
         24 Tsimita Jesuh nenah hawh atsia, phong dang in, "Bawipa, Bawipa, kei ral tseih si
         la khaw," ti’n ti dang si. Jesuh ah kheh tho in khawtawng le tilet te kheh hau atsia,
         khawtawng le tilet te kheh tsawl in, dap liang si.
         25 Tsimi phangin Jesuh in amahni kheh, "Nang umnak kawnai ah sim?" ti’n ti si. Amahni’n
         kih ngai dang in khum ngai dang atsia, "Me pa heh kawtibang minung sim? Huih le ti
         te riang in a thupenak ngai si!" ti’n pakhat le pakhat rel dun dang si.
         26 Tsimi phangin amahni kheh Galilee Tipi rala Kadarenes ram ah khawm to in leng dang
         si.
         27 Lei a pal natsang in tsimi khawa mi pakhat in amah kheh muak si. Amah heh reipi sung
         khawvanga zingnak si ongla si. Heimah van sil ngawl in, inn ah khen om ngawl in ngawr
         ah om si.
         28 Jesuh ah a mu phangin a mai ah bok atsia, ring ngai in, "A Daak bera Pathian Tsapa
         Jesuh, nangmah thaw hei puah tuh nei siing im? Na kun sing, ka erh sawh mah nen,"
         ti’n ti si.
         29 Heimansim tiphangin ama’n raula thiang ngawl kheh tsimi pa sung pin a suak tuh in
         thupe si. Raula thiang ngawl khen amah kheh kai veng si. Amah kheh kilpek in thiarri
         thaw hen atsia, kolkhah veng si. Tsimi amah hennak te kheh bottawng atsia, khawvang
         in hampalak ah kai veng si.
         30 Jesuh in amah kheh, "Na ming tu sim?" ti’n ti si. Ama’n, "Legion ah sing," ti’n ti
         si. Heimansim tiphang ama sungah khawvang tampi dum si.
         31 Tsin, khawvang te’n leikaw thukpi sungah a hawl tuh ngawl in kun dang si.
         32 Tsimi mun mual vumah vok hon tampi leida dang si. Khawvang te’n vok hon sungah a
         dum siang tuh in kun dang atsia, Jesuh in dum siang si.
         33 Khawvang te kheh tsimi pa sung pin suak dang atsia, vok hon sungah dum dang si. Tsin,
         vok te kheh haap pin tiniim sungah dansuk dang in thi dangberh si.
         34 Vokkhaltu te khen tsimi thiltsang kheh a mu phangin, khawpi sungah le khawte hem
         ah rel dang si.
         35 Tsimi manin mi tampi te khen tsimi thiltsang kheh pan tu in hawh dang si. Jesuh nenah
         a leng dang phangin, a sunga khawvang te a suak ongla mipa kheh lungmu maan ngai in
         le van sil in Jesuh kawngbul ah a to reng kheh mu dang atsia kih ngai dang si.
         36 Tsimi a mutu tehem in khawvanga zingnakpa dam leh daan kheh midang te nenah rel si.
         37 Tsimi phangin Kadarenes ram le tsimi ram kawnvel ah om mipi tehem khen Jesuh ah kheh
         a kih dang leita manin amahni ram sung pin a dan tuh in kun dang si. Tsin, Jesuh ah
         kheh khawm to atsia, hong si.
         38 A sung pin khawvang a suaktupa khen Jesuh nenah om tu in Jesuh ah kheh kun si. Sinapikhaw
         Jesuh in,
         39 "Inn ah hong ta la, Pathian in nangma vumah a puahnak thilmak te heh rel ten," ti’n
         ti atsia, inn ah hong tiar si. Tsimi phangin amah kheh hawh atsia Jesuh in a vumah
         a puahnak thilmak te kheh khaw sung hem ah phuang si.
         40 Jesuh ah kheh tsimi munah a hawh leh phangin mihonpi te khen vaimuak dang si. Heimansim
         tiphangin amahni tehem in Jesuh leng tu kheh ngaklah ngai dang si.
         41 Pan in, sinakok uktu Jairus ah khen Jesuh nenah hawh in a kawngbul ah bok atsia,
         ama inn ah leeng tu in kun si.
         42 Heimansim tiphangin ama’n tsanu pakhatno bek nei in amah heh kum leinih si atsia,
         naa in a thi tu zep si si. A hawh tseih lai in mihonpi te khen amah kheh neek tuptup
         dang si.
         43 Tsin, tsimi mihonpi lak ah kum leinih sung thizung nat vei minu pakhat peh deve si.
         A nungnak tsa tuh in a neinak tehem thaw sibawi nenah bawl pelh in, heimah dam zo
         ngawl si.
         44 Ama’n Jesuh ninglam pin hawh atsia, a angki tsual tsepno tongsak in, makhat in a
         thizung kheh tawp si.
         45 Tsimi phangin Jesuh in, "Tu in ka tong sim?" ti’n ti si. Mi tehem in a phaa dang
         manin Piter ah le a kunga te’n, "Bawipa, mihonpi te’n nangmah heh neek atsia tet dun
         suihsuih tsimi, ’Tu in ka tong sim?’ na ti," ti’n ti si.
         46 Sinapikhaw Jesuh in, "Mi pakhat khat in tong ka si. Heimansim tilekhaw ka sung pin
         huham a suak heh thei sing," ti’n ti si.
         47 Minu khen a thup tsawm zo leh ngawlla lam kheh a thei phangin, tsai thahlam in a
         nenah hawh atsia, a mai ah bok si. Tsin, mi tehem mai pin khen Jesuh nenah hei manin
         amah a tong, ti le a tong tsang in a damsek nom thu kheh phuang si.
         48 Tsimi phangin Jesuh in, "Tsanu, ang in om in. Na umnak hen na dam tiar ongla si.
         Thinnuamno in hawh ten," ti’n ti si.
         49 A awn tseih lai tum in, sinakok uktupa inn pin mi pakhat leng atsia, "Na tsanu thi
         ongla si. Sayapa heh nainok leh awl len," ti’n Jairus ah kheh ti si.
         50 Sinapikhaw me thu heh Jesuh in a za phangin Jairus ah kheh, "Thinphu mah nen, um
         in. Na tsanu dam leh tu poh si," ti’n o si.
         51 Jesuh ah kheh inn sungah a lut phangin Piter ah, Jeim ah, Johan ah le naupangnua
         nu le pa siar ngawl tumah lut siang ngawl si.
         52 A vaseng in lungse in kah dang tseih si. Sipelh atsia Jesuh in, "Kap mah na un. Amah
         heh a thi si ngawl in a eihmu poh si," ti’n ti si.
         53 Amahni’n a thi lam a thei reng manin, nautat ngai in nihsan dang si.
         54 Jesuh in amahni kheh a vaseng in suakberh tiar si. Tsin, minu kheh a kut pin len
         in ko atsia, "Tsanu, tho in," ti’n ti si.
         55 Tsimi phangin a raula kheh ama sungah dum leh in, makhat in tho si. Tsin, Jesuh in
         a ei tuh lai pe tiar si.
         56 A nu le a pa te khen khum ngaingai kawm si. Sinapikhaw me thu heh tumah a rel tuh
         ngawl in Jesuh in amah ni kheh kham si.

1 Jesuh in ningluntu leinih te kheh ko khawm atsia, khawvang tehem neh theinak le natnak
         tehem dam tiar theinak huham, le thuneinak pe si.
         2 Amahni kheh Pathian uknak thu phuang tu in le minaa te dam tiar tu in leh si.
         3 Jesuh in amahni kheh, "Nang khualvaknak tsa in thingkhawh maw, tawngphu maw, sang
         maw, tangka maw heimah keng mah na un. Angki putasilh khen keng mah na un.
         4 "Nang zindungnak inn ah nang hong ma hem tsaam un.
         5 Tutu sikhen nangmahni zin a dung siang ngawl te kheh amahni hatlam ah tetti a si
         tuh in, tsimi khaw pin nang hong leh phangin nang khawborh rori kheh thin ta un,"
         ti’n thuzam si.
         6 Tsimi manin ningluntu te khen ama nen pin khen kiang dang atsia, khaw hem ah hawh
         in mun hem ah thuthang pha phuangin, mi naa te dam tiar si.
         7 Tsin, Jesuh puahnak tehem kheh ram pali lak pin ram khen pakhat uktu Herod in za
         atsia, mi pawlkhat te’n, Johan ah mithi te lak pin tho si ti’n ati manin a thinlung
         buai ngai si.
         8 Tsin, mi pawlkhat te’n, Elijah ah lang si ti’n ti atsia, midang te hen, tuma profet
         pakhat kheh thihnak pin tho si, ti’n ti dang si.
         9 Herod in, "Johan ah heh a ngawng ka tennak si. Sinapikhaw a thu ka zanak me pa heh
         tu si tu sim?" ti’n ti si. Tsin, ama’n Jesuh ah tawk ngah tu in zei si.
         10 Lehnak te kheh hong leh dang atsia, a puahnak te hemmuah kheh Jesuh ah rel dang si.
         Tsin, amahni kheh Bethsaida khaw kunga mi om ngawl minah hawhpi si.
         11 Sinapikhaw mihonpi te’n tsimi thu kheh a thei phangin, amah kheh lun dang si. Jesuh
         in amahni kheh vaimuak atsia, Pathian uknak thu kheh rel in, damnak a kul minaa te
         kheh dam tiar si.
         12 Khawthim dawn phangin ningluntu leinih te kheh a nenah hawh dang atsia, "Kei omnak
         heh hampalak a si manin, khawpi te ah le nai ram sung hem ah tsaam in, lai ei tuh
         a ngah theinak tuh in mipi te kheh hawh tiar in," ti’n ti dang si.
         13 Sinapikhaw Jesuh in amahni kheh, "Nangmahni in amahni ei tuh pakhat khat pe un,"
         ti’n ti si. Amahni’n, "Khaw sungah hawh in me mipi tehem tsa lai ei tuh kei leisak
         ti siar ngawl, keimahni’n sang tsuun panga le nga panih bek nei si ung," ti’n ti dang
         si.
         14 Mihonpi te heh patsang veu mi thawng nga luun si. Jesuh in ningluntu te kheh, "Hon
         khat ah minung sawm nga in to tiar un," ti’n ti si.
         15 Amahni’n a relnak bangin puah dang atsia, a vaseng in to tiar si.
         16 Tsin, sang tsuun nga le nga panih kheh le atsia, van lam panso in, muitsu aburh tselh
         phangin, sang kheh hem atsia mipi te a li tuh in ningluntu te kheh pe si.
         17 A vaseng in khampek in ei dang si. A kham val a khon dangnak heh kho leinih dim si.
         18 Tsin, tibang hen thiltsang si. Amah ruak in saw a ngen tseih lai in a ningluntu te
         kheh a nenah om si. Tsin, a ningluntu te kheh, "Mipi te’n keimah heh tu si, ti’n ka
         ti sim?" ti’n ti si.
         19 Amahni’n, "Mi pawlkhat te’n, Niimtu Johan ah si, ti’n ti na si. Pawlkhat te’n, Elijah
         ah si, ti’n na ti si. Tsin, pawlkhat te’n, tanglai profet te lak pin pakhat tho si,
         ti’n na ti si," ti’n o dang si.
         20 Tsimi phangin Jesuh in amahni kheh, "Nangmahni in keimah heh tu si, ti’n ka ti si
         utsim?" ti’n ti si. Piter in o atsia, "Pathian-a Khrih ah si tsi," ti’n ti si.
         21 Ama’n me thu heh tumah a rel dang tuh ngawl in nase ngai in kham atsia, thupe si.
         22 "Mi Tsapa hen harsanak tampi tuar kultu in, upa te, suangbawi te le Daan zirhtu te’n
         han tu atsia, reek tu si. Tsin, a nithumnak ni in tho tiarnak si tu si," ti’n ti si.
         23 Tsin, Jesuh in a vaseng te nen ah, "Tutu sikhen ka ning a lun nuam a si lekhaw, amah
         le amah el tsawm sehla, nitin ama thinglamteh phur in ka lun sen.
         24 Ama nungnak a san ottu te heh a nungnak sungtu atsia, keima manin ama nungnak a sung
         tu heh a nungnak san tu si.
         25 Mi pakhat in leivumpi heh tso atsia, a nungnak a siatsuah tsawm maw ral tiar maw
         a si tsuk asin, hei nempinak ngah tu sim?
         26 Tutu sikhen keimah le ka thu te a mizahtu heh, Mi Tsapa khen ama tsungnungnak thaw
         in le Pa tsungnungnak thaw in le ama vanvummi thiangrim te tsungnungnak thaw in a
         leng phangin mizah deve tu si.
         27 Sinapikhaw thudik nang rel sing. Pathian uknak a mu ma hem nai ah a ding mi pawlkhat
         te thi tu ngawl si," ti’n ti si.
         28 Tsin, tibang hen thiltsang si. Me thu te heh a rel tselh zawh niriat duuk a rei phangin,
         Piter, Johan ah le Jeim te kheh sawngen tu in mual vumah kai pi si.
         29 Saw a ngen dang lai in Jesuh mel kheh phun dang ngai in lang atsia, a vansilh te
         kheh ngover in desur si.
         30 Ngai in, Mawsi ah le Elijah te panih khen Jesuh ah awntsawp pi si.
         31 Amahni kheh tsungnung ngai in lang dang atsia, Jesuh in Jerusalem ah a nakim tula
         tuh thu asi a kheeknak tuh thu rel dang si.
         32 Sinapikhaw Piter ah le a rualpi te heh eihmuh ur ngai in eihmu dang si. A khangtho
         dang phangin ama tsungnungnak le a kung ah mi panih ding reng kheh mu si.
         33 Tsin, tibang hen thiltsang si. Mi panih te a nen pin a kiang lai in Piter in Jesuh
         ah kheh, "Bawipa, nai ah kei om dang heh pha ngai si. Buuk pathum sa dang a sing;
         pakhat heh nangma tuh, pakhat heh Mawsi-a tuh, tsin, pakhat heh Elijah-a tuh si,"
         ti’n ti si. Piter ah khen hei a awn ti thei tsawm ngawl si.
         34 A awn tseih lai in meiro lengsuk atsia, amahni vumah zaam si. Tsin, amahni kheh meiro
         sungah a lut phangin ningluntu te khen kih ngai dang si.
         35 Tsin, meiro sung pin aw pakhat ring atsia, "Me pa heh ka it pittseihnak ka Tsapa
         si. A thu ngai un!" ti’n ti si.
         36 Aw ring a tawp phangin Jesuh ah ruak kheh mu dang si. Amahni khen meng den dang in,
         a munak thil heh tsimi hun lai in tumah rel ngawl si.
         37 Tsin, tibang hen thiltsang si. A thaizing in mual vum pin a tolhsuk dang phangin,
         mihonpi te’n amah kheh muak dang si.
         38 Ngai in, makhat in mipi lak pin mi pakhat khen au atsia, "Sayapa, ka tsapa heh na
         paansak tuh in na kun sing. Amah heh ka neih lamtsang ka tsapa si.
         39 Ngai in, ama sungah raula a dum phangin, au melh atsia, khakber in tsilbuan paih
         veng si. A naa ngaingai tuh in a erh tselh phangin har ngai in suak veng si.
         40 Tsimi manin na ningluntu te kheh a nawtsak tuh in kun pelh sing. Sinapikhaw amahni’n
         nawt sak thei ngawl si," ti’n ti si.
         41 Jesuh in o atsia, "Maw umnak nei ngawl le mi lamvai hin te, nang nenah kawtsan om
         in nang or rih tu sing im? Na tsapa tsawh nai ah huai in," ti’n ti si.
         42 A hawhpi tseih lai in khawvang khen lei vahnak in mang atsia, khakber tiar si. Tsimi
         phangin Jesuh in raula nawngkai kheh hau atsia, naupang kheh dam si. Tsin, a pa nenah
         pe leh si.
         43 A vaseng in Pathian huham mak kheh khum ngaingai dang si. Mi tehem in a puahnak thil
         tehem kheh a lunglawi ngai in, Jesuh in a ningluntu te kheh,
         44 "Me thu tehem heh nang beng sungah lut tasen. Mi Tsapa heh mi te kut ah zuarnak si
         tula si," ti’n ti si.
         45 Sinapikhaw me a awnnak heh amahni’n thei zo dang ngawl si. Amahni’n a theibaan tuh
         ngawl in me thu heh amahni nen pin thupnak si. Tsin, me a relnak heh amah dong ngam
         dang ngawl si.
         46 A ningluntu te kheh amahni lak pin mi thupi ber si tu tuh kheh el dun dang tseih
         si.
         47 Jesuh in amahni thinlung sunga ruatnak kheh thei atsia, naupang pakhat kheh huai
         in a kung ah koih si.
         48 Tsin, amahni kheh, "Tutu sikhen keima ming in me naupangno a saangtu heh keimah saang
         si. Tsin, keimah a saangtu heh keimah lehtupa khen saang si. Nang vaseng lak pin mi
         nauta ber heh mi mak ber si tu si," ti’n ti si.
         49 Tsin, Johan in amah kheh o atsia, "Bawipa, mi pakhat in nangma ming in khawvang a
         nawt tseih kheh mu in, keimahni thaw nangmah a lun ngawl manin kham si ung," ti’n
         ti si.
         50 Sinapikhaw Jesuh in, "Keimahni a do ngawltu heh keimahni lama a si manin kham mah
         na un," ti’n ti si.
         51 Tsin, tibang hen thiltsang si. Amah leso hun a kim phangin, Jerusalem ah hawh tu
         in a mai ngat si.
         52 Tsin, a masuan ah thukotu leh si. Amahni kheh hawh in, ama tsa thil puah hamsak tu
         in Samaria khaw ah lut si.
         53 Sinapikhaw Jerusalem ah hawh tu in a mai a ngat manin, amah kheh saang ngawl si.
         54 A ningluntu Jeim ah le Johan in meheh a mu kawm phangin, "Bawipa, Elijah puah bangin
         me te heh a dumreih tuh in, van pin mei a lengsuk tuh in thupe tu in kei deih tsim
         maw?" ti’n ti si.
         55 Sinapikhaw amahni lam her in hau atsia, "Kawtibang thinlung nang nei, ti heh thei
         tsawm ngawl si utsi.
         56 Mi Tsapa heh minung te nungnak siatsuah tu in leng si ngawl in, san tu in leng si
         sawn si," ti’n ti si. Tsin, khaw dang ah hawh dang si.
         57 Tsin, tibang hen thiltsang si. Lampi ah a hawh dang lai in mi pakhat in amah kheh,
         "Bawipa, na hawh min hem ah na lun tu sing," ti’n ti si.
         58 Jesuh in amah kheh, "Ne te’n kaw nei in van ah a zuang vano te’n bu nei si. Sinapikhaw
         Mi Tsapa hen lu nga min tuh nei ngawl si," ti’n ti si.
         59 Tsin, midang pakhat kheh, "Ka lun in," ti’n ti si. Sinapikhaw ama’n, "Bawipa, ei
         pa’h vi masa rih tu sing," ti’n ti si.
         60 Jesuh in amah kheh, "Mithi te’n amahni mithi kheh vi ta sehla, nangmah zong hen hawh
         ta la Pathian uknak thu heh phuang sawn in," ti’n ti si.
         61 Tsin, midang pakhat in, "Bawipa, na lun tu sing. Sinapikhaw ka inn ah om te awnkam
         lah rih tu sing," ti’n amah kheh ti si.
         62 Sinapikhaw Jesuh in, "Ninglam her thahlam in lethuannak a leentu heh Pathian uknak
         thaw phutua dun ngawl si," ti’n amah kheh ti si.

1 Tsimi zawh in Bawipa’n a dang sawm sarih deng meek atsia, a hawh min tuh khaw le
         mun hem ah panih panih in leh ham si.
         2 Jesuh in amahni kheh, "Lai khawl tuh tam pittseih pelh in, lai khawltu te heh a dawmno
         si. Tsimi manin laikhawl tuh neitu Bawipa nenah lai khawltu te a leh theinak tuh in
         sawngen un.
         3 Nang hawh min tuh ah khen hawh ta un. Ngai un, ne hon lak ah tuuno bangin nang leh
         sing.
         4 Tangka dip maw, tawngphu maw, kedawl maw keng mah na un. Tsin, lamlak ah tumah awnpi
         mah na un.
         5 Inn pakhat khat ah nang lut phangin, ’Nai inn ah thinnuamnak om tasen,’ ti’n ti masa
         ber ta un.
         6 Tsimi inn ah khen thinnuamnaka tsapa a om a si lekhaw, nang thinnuamnak kheh tsimi
         inn ah om reng tu si. Tsimi bang a si ngawl lekhaw thinnuamnak kheh nangmahni nenah
         lehleh tu si.
         7 Tsimi inn ah khen tsaam reng ta ula, amahni penak te kheh ei in in ta un. Heimansim
         tiphangin napertu hen a per man a ngah tuh vo si. Inn pakhat pin inn dang ah thawn
         tseih mah na un.
         8 Nang lengnak khaw taak hem ah nangmahni a saang lekhaw, nangmahni a linak kheh ei
         men un.
         9 Tsimi khawa minaa te dam tiar ula, ’Pathian uknak heh a leng tu zep si ongla si,’
         ti’n amahni kheh rel ta un.
         10 Sinapikhaw khaw sungah nang lut phangin nangmahni a saang ngawl a si lekhaw, khaw
         sung lampi ah khen hawh ula,
         11 ’Nang khaw sunga leivul rori heh nangmahni a dotu a si tuh in husek si ung. Sinapikhaw
         me zong heh thei ta un. Pathian uknak heh nangmahni nenah a leng tu zep si ongla si,’
         ti’n ti ta un.
         12 Nang rel sing. Tsimi Ni in me khaw tah in Sodom khawa tuarnak heh zahzuam sawn ruang
         tu si.
         13 "Lungsenung Korazin khaw, lungse nung Bethsaida! Nangmahni sungah puahnak thilmak
         naper te heh Tyre le Sidon khaw ah puah a si ta asin, tuma pi in buri puan sil in
         le, vut lak ah to in a sual sir tula pelh si.
         14 Sinapikhaw thukhennak ah nangmahni tuar tuh tah in Tyre le Sidon khaw te tuarnak
         heh zahzuam sawn ruang tu si.
         15 Van ah tsawisangnak nang Kapernaum khaw, mithi khaw ah lakulhnak si tu si tsi.
         16 Nangmahni thurelnak a ngaitu te heh keima thurelnak a ngaitu te si. Nangmahni a eltu
         te heh keimah el si in, keimah a eltu te heh keimah lehtupa kheh el si."
         17 Sawm sarih te kheh ang ngai in hong leh dang atsia, "Bawipa, khawvang te riang kheh
         nangma ming manin keimahni thu ngai si," ti’n ti dang si.
         18 Jesuh in amahni kheh, "Van pin khawlip bangin Satan tsersuk kheh mu sing.
         19 Ngai un, rul le tii palkeh zonak thuneinak, le raal te huham tehem vumah thuneinak
         nang pe sing. Kawtibang bang a si ta sikhen tumah in nang naa tiar zo tu ngawl si.
         20 Sinapikhaw raula te’n nangmahni thu a ngai man hen ang tseih men mah na un. Tsimi
         tah in vanvum ah nang ming ngannak a si heh ang sawn un," ti’n ti si.
         21 Tsimi lai in Jesuh ah kheh Raula Thiangrim ah angngai ngai atsia, "Ei Pa, van le
         leia Bawipa, mitsim le mithiam te nen pin na thupnak me thil te heh nausen te nenah
         na muh manin thang na phat sing. Si si, ei Pa, tsimi heh na mitmuh ah a pha ngai si.
         22 Ei Pa’n thil tehem heh keimah pe ongla si. Tsapa heh tu si, ti heh tumah in thei
         ngawl in Pa bek in thei si. Tsin, Pa heh tu si, ti heh tumah in thei ngawl in, Tsapa
         le Tsapa in a muhnak te bek in thei si," ti’n rel si.
         23 Tsin, a ningluntu te lam ah her atsia, "Nang munak thil te a mutu mit heh a muitsu
         si.
         24 Heimansim tiphangin nang rel sing; profet tampi te le kumpibawi tampi te’n nang munak
         heh mu ot pelh in mu ngah ngawl atsia, nang zanak heh za ot pelh in za ngah ngawl
         si," ti’n amahni kheh rel si.
         25 Pan in, daan thiam pakhat khen ding atsia, Jesuh ah a tsulnak in, "Sayapa, kumkhaw
         nungnak ro ka luah theinak tuh in hei puah tu sing im?" ti’n ti si.
         26 Jesuh in amah kheh, "Daan bu sungah kawti’n ngan sim? Kawtibang in siar si tsim?"
         ti’n ti si.
         27 Ama’n o atsia, " ’BAWIPA na Pathian kheh na thinlung veksen, na nungnak veksen, na
         thazaang veksen le na lungmu veksen in it la,’ tsin ’na inn nen kheh nangmah le nangmah
         na it tsawm bangin it in,’" ti’n ti si.
         28 Jesuh in amah kheh, "Maan ngai in o ka si tsi. Me tehem heh puahsek ta la nung tu
         si tsi," ti’n ti si.
         29 Sinapikhaw amah le amah diktsang tiar tsawm a nuam manin Jesuh ah kheh, "Ka inn nen
         heh tu sim?" ti’n ti si.
         30 Jesuh in amah kheh o atsia, "Mi pakhat kheh Jerusalem pin Jerikho ah hawhsuk atsia,
         lamlak ah damiah te kut sungah leng si. Amahni’n a vansilh te suah sak atsia, maliam
         suah in a thi tu zep in zam si.
         31 Tsin, tibang hen thiltsang si. Tsimi hun keek in suang pakhat kheh tsimi zin tawnin
         hawhsuk atsia, a mu phangin zin heel in hawhper si.
         32 Tsimi bangpah in Levi pakhat kheh tsimi zin tawnin hawhsuk deve in, tsimi mun a leng
         phangin hawh in pan atsia, zin heel in hawhper deve si.
         33 Samaria te pakhat kheh a khualvak tseih lai in tsimi pa omnak min ah leng si. A mu
         phangin amah kheh ngeihhar ngai si.
         34 Amah kheh zuan atsia, a meima te kheh tsun sak in, tsapit zu burh sak si. Tsin, a
         tonak ramsa vumah toh atsia, khual buuk ah huai in tuamlawm si.
         35 A thaizing in tsimi mun pin a kiang phangin, khual buuk kiltu kheh denari panih pe
         atsia, ’Phatakno in ka tuamlawm sak in. Ama tsa na mangbeetnak tehem ka leng leh phangin
         na rul lehberh tu sing,’ ti’n ti si.
         36 Tsimi manin me te pathum lak pin damiah te kut sungah a lengtu pa inn nen heh tu
         ber si tu in ruat si tsim?" ti’n ti si.
         37 Ama’n, "Ama vumah ngeihharnak a muhtu pa heh si," ti’n ti si. Tsimi phangin Jesuh
         in, "Hawh ta la me bang hen puah ten," ti’n ti si.
         38 Tsin, tibang hen thiltsang si. A hawh dang lai in Jesuh ah kheh khaw pakhat ah lut
         atsia, Martha tinak minu khen ama inn ah dung tiar si.
         39 Martha in suahpi Mary ah nei si. Mary ah hen Jesuh kawngbul ah to in, a thurelnak
         ngaikek si.
         40 Sinapikhaw Martha ah heh lai ei tuh puah in a nanok ngai si. Ama’n Jesuh nenah hawh
         atsia, "Bawipa, me ka suahpi Mary ah hen lai ei tuh puah tu in keimah ruak a zam men
         heh heinam ngawl si tsim maw? Tsimita keimah a bawm tuh in ka rel sak in," ti’n ti
         si.
         41 Jesuh in Martha ah kheh o atsia, "Martha, Martha, thil tampi te ah thintsawl in rimsu
         si tsi.
         42 Sinapikhaw na kulnak thil pakhat om si. Mary in tsimi thilpha kheh deng in, a nena
         heh tumah in sut thei tu ngawl si," ti’n ti si.

1 Tsin, tibang hen thiltsang si. Jesuh ah kheh mun khat ah sawngen atsia, a tselh phangin
         a ningluntu te lak pin ningluntu pakhat in, "Bawipa, Johan in a ningluntu te kheh
         sawngen dan a zirh bangin, sawngen dan kei zirh in," ti’n ti si.
         2 Tsimi manin Jesuh in amahni kheh, "Nang sawngen phangin, van a kei Pa, na ming thiangrim
         tasen. Na uknak leng tasen. Van ah na deihnak puah a si bangin, leivum ah puah si
         tasen.
         3 Ni tin in ei tuh lai kei pe sawh in.
         4 Keimahni vumah a sual tehem kei zah bangin, kei sual te kei zah deve sawh in. Sualroihnak
         sungah kei huai mah nala, mi sesuak pa nen pin kei kan in," ti’n ti si.
         5 Tsin, Jesuh in amahni kheh, "Nangmahni lak ah mi pakhat in rualpi pakhat a nei tsuk
         asin, zan laitum in ama nenah hawh atsia, ’Ka rual, sang phil thum ka put rih in.
         6 Ka rualpi pakhat heh khualvak in ka nenah dung atsia, a mai ah ka li tuh heimah nei
         ngawl sing,’ ti’n ati tsuk asin,
         7 inn sunga a rualpi khen, ’Ka nainok mah nen. Tuhen kong khamberh ongla sing. Ka tsano
         te khen eihkhun ah keimah thaw zauberh ongla si. Tho in na pe thei ngawl sing,’ ti’n
         o tu si.
         8 Nang rel sing. A rualpi a si manin tho in a pe ngawl pelhta sikhen, a kun pittseih
         manin amah khen tho tu atsia, sang kheh a kinnak zah in pe tu si.
         9 "Tsin, nang rel sing; ngen un; nang pe tu si. Zei un; tawk tu si utsi. Khawng un;
         kong nang hon tu si.
         10 Heimansim tiphangin a ngentu tehem in ngah in, a zeitu in tawk atsia, a khawngtu
         kheh kong honnak si tu si.
         11 Nangmahni laka pa pakhat khat heh a tsapa in sang a ngen tsuk asin, lungto pe tu
         si maw? Tsimi a si ngawl lekhaw nga a ngen tsuk asin, nga ai in rul pe tu si maw?
         12 A si ngawl lekhaw arti a ngen tsuk asin, tii pe tu si maw?
         13 Nangmahni mi sesuak nang si thahlam in nang tsa te thilpha pe dan tuh nang thei a
         silekhaw, van ah a om nang Pa’n ama nenah Raula Thiangrim a ngentu te kheh pe leilei
         ol ngawl si maw!" ti’n ti si.
         14 Jesuh in awn thei ngawl khawvang pakhat nawt si. Tsin, tibang hen thiltsang si; khawvang
         kheh a suak phangin awn thei ngawlpa kheh awn thei in, mihonpi te khen khum ngai dang
         si.
         15 Sinapikhaw mi pawlkhat te khen, "Amah hen khawvang te uktu Beelzebub thawmin khawvang
         te nawt si," ti’n ti si.
         16 Midang te hen amah a tsulnak in van pin theihdiknak kheh muh tiar si.
         17 Sinapikhaw ama’n amahni ruatnak kheh thei atsia amahni kheh, "Amahni le amahni a
         do dun ram tehem heh khensep tu in, a do dun innsang tehem heh se nom tu si.
         18 Satan heh amah le amah a do tsawm a si lekhaw kawti bangin a uknak kheh kho thei
         tu sim? Beelzebub thawmin khawvang te nawt si, ti’n ti ka si utsi.
         19 Beelzebub thawmin khawvang te nawt si lengkhaw, nang tsa te’n tu thawmin khawvang
         te kheh nawt sim? Tsimi manin amahni kheh nangmahni thu a khen saktu te si.
         20 Sinapikhaw keimah hen Pathian kuttsung thaw in khawvang te nawt ka si lekhaw, Pathian
         uknak heh nangmahni nenah leng ongla si.
         21 Mi kol ngai pa pakhat hen raalvan kimsek thaw ama inn kheh a kil a si lekhaw, a thilri
         te kheh him tu si.
         22 Sinapikhaw ama tah in kol sawn mi pakhat in amah kheh nom atsia, neh in a aan ngainak
         a raalvan te kheh long in, mi te nena a longnak a thil te kheh sem sak tu si.
         23 Keima lam ah a om ngawltu heh keimah a raaltu si atsia, keimah a khawmpi ngawltu
         heh a thehseptu si.
         24 "Raula thiang ngawl kheh mipa sung pin suak atsia, ramro ah tsawlom min tuh zei in
         vak tseihzel si. A tawk ngawl phangin, ’Ka suaknak inn ah hong leh tu sing,’ ti’n
         ti si.
         25 A leng leh phangin a inn kheh phiatsek atsia remseknak kheh tawk si.
         26 Tsimi phangin amah khen hawh atsia, ama tah in sesuak sawn a dang raula pasarih te
         kheh huai in lut dang atsia om dang si. Tsimi pa nun daan dawl taber heh a masa tah
         in se sawn si."
         27 Tsin, tibang hen thiltsang si. Jesuh in me thu te heh a rel tselh phangin mihonpi
         lak pin minu pakhat khen au ur atsia, "Nangmah a paitu sul le khul a tultu heh muitsu
         dong si," ti’n ti si.
         28 Sinapikhaw Jesuh in amah kheh, "Tsimi tah in Pathian thu za atsia, a luntu heh muitsu
         dong sawn si," ti’n ti si.
         29 Mihonpi te kheh tamngai ngai in a khawm dang lai in, Jesuh in, "Tu sana minung te
         heh a sesuak si. Amahni’n theihdiknak zei si. Profet Jonah-a theihdiknak siar ngawl
         theihdiknak heimah muhnak si tu ngawl si.
         30 Jonah ah heh Nineveh khaw minung te nenah theihdiknak a si bangin, Mi Tsapa khen
         heh tu san minung te nenah theihdiknak si tu si.
         31 Langlam kumpibawi nu in lei tawpnak pin Solomon tsimnak ngai tu in a leng manin,
         thukhennak ah tu san minung te thaw ding tu atsia, amahni kheh han tu si. Ngai un,
         Solomon tah in nase sawn nai ah om si.
         32 Nineveh khaw te’n Jonah thureelnak thawmin sual a sir manin, tu san minung te thaw
         thukhennak ah ding tu atsia, amahni kheh han tu si. Ngai un, nai ah hen Jonah tah
         in nase sawn om si.
         33 "Tumah in meiinn vaar atsia a thup min ah koih ngawl in, kho khuh ngawl si. Tsimi
         tah in inn sungah a luttu tehem in a vaar a mu thei tuh in meiinn tohnak ah toh sawn
         si.
         34 Ruangpuma meiinn heh mit si. Tsimi manin na mit a pha lekhaw, na ruang pumpuluk in
         varnak dim deve tu si. Sinapikhaw na mit a pha ngawl a si lekhaw na ruangpum kheh
         thimnak dim tu si.
         35 Tsimi manin na sunga varnak heh thimnak a si tuh ngawl in tsimkom un.
         36 Tsin, na pumpuluk ah thimnak peh ngawl in varnak a dim a si lekhaw, meiinna vaar
         sur khen nangmah varnak a pe bangin, ruangpuma pumpuluk ah varnak dim tu si.
         37 A awn tseih lai in Farasi pakhat khen Jesuh ah kheh a nenah simlai ei tu in kun si.
         Tsimi manin a inn sungah lut atsia, lai ei tu in to si.
         38 Tsimi Farasi khen lai ei ma in kut a som masa ngawl kheh a mu phangin ambuk si.
         39 Sinapikhaw Bawipa’n amah kheh, "Nangmahni Farasi te hen khuat le pakan te heh a pulam
         phang zong somsek tiar atsia, nang sunglam heh hampumnak le suaksualnak in dim si.
         40 Mitaw te, pulam a puahtu hen sunglam khen puah meek si ngawl si maw?
         41 Nang thil neinak zahno in minawm tsarah te bawmnak pe sawn un. Tsimi phangin thil
         tehem heh nangmahni tsa in thiang tu si.
         42 "Nangnihni lungsenung Farasi te, lenmui te, vonna lawm le zira tehem-a sehsawma sehkhat
         kheh pe atsia, diknak le Pathian itnak kheh leekdelh si utsi. A dang te heh zam lawt
         ngawl in, me te heh nang puah tuh si.
         43 Nangnihni lungsenung Farasi te, sinakok ah tohkheng thupi ber ah to tu le dawr ah
         vaimuaknak si kheh tuur si utsi.
         44 Nangnihni lungsenung mi sidat Farasi te le Daan zirhtu te, nangmahni heh a sunglam
         mu theihnung ngawl thaan bang si utsi. Tsimi thaan vumah a hawhtu te’n thaan a om
         lam riang thei ngawl si," ti’n ti si.
         45 Tsimi phangin daan thiam te laka pakhat in amah kheh, "Sayapa, me na awnnak heh keimahni
         na ti tsip si tsi," ti’n ti si.
         46 Jesuh in, "Nangmahni daan thiam te khen lungsenung si deve si utsi. Thil rit ngai
         kheh mi te suan si utsi. Nangmahni rori zong hen tsimi thilrit kheh nang kuttsung
         pohkhen tong nuam ngawl si utsi.
         47 Nangnihni lungsenung te, profet te thaan puahsak si utsi. Tsimi profet te heh nang
         pupa te reeknak te si.
         48 Nang pa te puahnak heh nang lungkimpi manin, nang pa te puahnak heh a maan si, ti
         tettikhan si utsi. Amahni’n profet te kheh reek miau atsia, amahni thaan puahsak si
         utsi.
         49 Tsimi manin Pathian tsimnak hen, ’ Amahni nenah profet te le lehnak te leh tu sing.
         Amahni’n pawlkhat te kheh reek in erh tu si,’ ti’n ti si.
         50 Leivum a po pan pin pan profet tehema thisen luannak tehem kheh tusan minung te nenah
         phuzul leh tu si.
         51 Si si, Abel thisen pin pan bawlnak dawndel le temple laklawh ah reeknak Zakhariah
         thisen tian kheh tusan minung te nenah phuzul leh ken tu si.
         52 Nangnihni daan thiam te, lungsenung si utsi. Heimansim tiphangin tsimnak tsabi kheh
         dan si utsi. Nangmahni in a sungah lut nuam ngawl in, a luttu te kheh khak si utsi,"
         ti’n ti si.
         53 Me thu te heh amahni a rel tseih lai in, Daan zirhtu te le Farasi te’n nase ngai
         in amah kheh do si.
         54 A awn pin sual zei atsia, a pom theinak tuh zei in tsul dang reng si.

1 simi lai in siar tselhnung ngawl mihonpi te kheh mun khat ah khawm dang in, pal kha
         dun neuno dang si. A ningluntu te kheh thurel pan in, a masa ber in, "Mi sidat Farasi
         te tsol kheh ralring ta un.
         2 Phuang tuh ngawl khuhnak heimah om ngawl in, thei tuh ngawl thupnak heimah om ngawl
         si.
         3 Tsimi manin khawthim sungah nang awnnak tehem heh khawvar ah zanak si tu si. Inn
         sungta ber ah na awn kuhnak kheh innkhum vum pin phuangnak si tu si.
         4 "Rualpi te, nang rel sing; ruangpum reek thei pelh in, a reek tselh phangin heimah
         a puah bet leh thei ngawlla te kheh kih mah na un.
         5 Nang kih tuh heh nang muh tu sing. Mi a reek tselh phangin hell ah vawr theinak huham
         a neitupa kheh kih ta un. Si si, nang rel sing; amah kheh kih un.
         6 "Tsongthawi panga kheh darsen tangka tsang nih in zuar si ngawl si maw? Me tsongthawi
         te lak pin pakhatno pohkhen Pathian in hai thong men ngawl si.
         7 Nang lua sam tehem kheh siar sakberh si. Nangmahni heh tsongthawi tampi tah in mannei
         sawn nang si manin heimah kih mah na un.
         8 "Nang rel meek sing; tutu sikhen mi mai ah keimah a phuangtu heh Mi Tsapa khen Pathian
         vanvummi te mai ah phuang deve tu si.
         9 Sinapikhaw mi mai ah keimah a eltu heh Pathian vanvummi te mai ah el deve tu sing.
         10 "Tutu sikhen Mi Tsapa do in awnkamkhat a awntu heh sual zahnak si tu in, Raula Thiangrim
         a relsetu heh sual zahnak si tu ngawl si.
         11 "Nangmahni heh sinakok ah maw, thukhentu te nenah maw, thuneitu te nenah maw a len
         phangin kawti’n nang o tuh ti le, hei nang awn tuh ti kheh, thintsawl mah na un.
         12 Heimansim tiphangin tsimi hun rori in nang awn tuh kheh Raula Thiangrim in zirh tu
         nang si."
         13 Tsimi phangin mihonpi lak pin mi pakhat in, "Sayapa, ka u heh a ro luahnak keimah
         a khen tuh in ka rel sak in," ti’n ti si.
         14 Sinapikhaw Jesuh in, "Mipa, tu in nangmahni vumah thukhen tu in le ro sem sak tu
         in ka tiar sim?" ti’n amah kheh ti si.
         15 Ama’n, "Hampumnak heh tsimkom ngaino in pial ta un. Heimansim tiphangin minunga nungnak
         heh kangkim in thil a neinak vumah om ngawl si," ti’n amahni kheh ti si.
         16 Tsin, amahni kheh thusanteh pakhat rel si, "Mihausa pakhat heh a lo ah lai tampi
         nei si.
         17 Tsimi phangin thuruat in, ’Hei puah tu sing im? Ka lai koihnak tuh innkhan nei leh
         ngawlla sing,’ ti’n ti tsawm si.
         18 "Tsimi manin amah khen, ’Ti bang hen puah tu sing. Ka lai koihnak inn tehem heh pheberh
         angkhaw, a lian sawn sa leh tu sing. Tsimi inn sungah lai te le ka thilri tehem khawl
         tu sing.
         19 Tsin, ka nungnak heh, "Ka nungnak, kum reipi tsa thil tampi na khawl sak sing. Tsawl
         pha sut la la, ei le in in, sahnung ngaino in om in," ti’n ti tu sing,’ ti’n ti si.
         20 Sinapikhaw Pathian in, ’ Nang mitawpa! Tuzan rori hen na nungnak heh na le sak tu
         sing. Tsimi phangin na khawlnak me thil tehem heh tu in nei tu sim?’ ti’n ti si.
         21 "Tsimi manin mahni tsa thil khawl atsia, Pathian ah hausa ngawl heh tibang heh si,"
         ti’n ti si.
         22 Tsin, Jesuh in a ningluntu te kheh, "Tsimi manin nang rel sing, hei ka ei tuh ti’n
         nang nungnak tsa tuh in maw, Hei ka sil tuh ti’n nang ruangpum tsa in maw thintsawl
         mah na un.
         23 Nungnak heh lai tah in thupi sawn in, ruangpum heh vansilh tah in thupi sawn si.
         24 Solo te kheh ruat po un. Amahni’n laitsi pawi ngawl in khawl khen khawl ngawl si;
         lai inn nei ngawl in beem khen nei ngawl si. Pathian in amahni kheh tsawm si. Nangmahni
         heh vano te tah in mannei sawn pittseih si ngawl si utsi maw?
         25 Nang thintsawl manin nang ruang kheh dongkhatno a khan thei om utsim maw?
         26 A hei ngawl ber riang nang puah thei ngawl, hei manin a dang te vumah thintsawl si
         utsim?
         27 Lily par te kheh kawtibang in a khang ti ruat un. Lo bung ngawl in niim khen zom
         ngawl si. Sinapikhaw nang rel sing, Solomon ah riang kheh a tsungnungnak hem thaw
         a la ngal phangin me lily par pakhat riang heh bang lai ngawl si.
         28 Pathian in tuni hampalak ah po atsia, thaizing in thukaam ah sang men tuh hampa te
         a langal a si lekhaw, nangnihni umnak dawm te, Pathian in nang langal leilei tu ngawl
         si maw?
         29 "Nang ei tuh le nang in tuh zei in, thintsawl tseih mah na un.
         30 Heimansim tiphangin me thil tehem heh leivuma miphun tehem in zei si. Tsin, nang
         Pa’n me thil te nang kul lam thei reng si.
         31 Pathian uknak kheh zei ula, me thil tehem heh nang pe bet tu si.
         32 "Tuu honno te, thinphu mah na un. Nangmahni nenah uknak pe tu heh nang Pa angnak
         si.
         33 Nang neinak te kheh zuar ula, minawm tsarah te bawm un. Ruko te neek khop ngawl min
         ah le ngaan te ei theihnung ngawl tangka dip a se thei ngawl le ro a ral thong thei
         ngawl min van ah ro khawl sawn un.
         34 Heimansim tiphangin nang ro om min ah nang thinlung khen om deve tu si.
         35 "Nang el kilh ula, nang meiinn vaar lep un.
         36 Nangnihni heh mo puai min pin a bawipa a hong phangin kong a khawng natsang in kong
         hon zep thei tuh in a ngak rengtu te bangin si ta un.
         37 A bawipa’n a leng phangin amah ngak reng in a tawknak sel te heh mi ang te si. Thungai
         ngai in nang rel sing; a bawipa, amah rori in a el kilh in, a sel te kheh lai ei tu
         in to tiar tu atsia, hawh in amahni kheh lai li tu si.
         38 Zinglam naazi panih phangin maw pathum phangin maw a bawipa a leng tsuk asin, amah
         ngak reng in a tawknak sel kheh mi ang si.
         39 Inn neitu hen ruko leng hun tuh a thei ham tsuk asin, ngak reng tu in, a inn kheh
         phul siang tu ngawl pelh si.
         40 Tsimi manin nangmahni khen ralring reng deve un. Heimansim tiphangin Mi Tsapa heh
         nang limdik ngawl hun keek in leng tu si," ti’n rel si.
         41 Tsimi phangin Piter in, "Bawipa, me thusanteh heh keimahni ruak na relnak si maw,
         mipi tehem khen huap si tsim?" ti’n ti si.
         42 Bawipa’n, "Tsimi a si lekhaw a bawipa’n ama innsang uktu tuh in le a hun manno in
         lai petu tuh in a koihnak muangtaak le a tsim thilkemtu heh tu sim?
         43 A bawipa a leng phangin tsimi bangin na per tseih a munak sumkiltu heh mi ang si.
         44 Thungai ngai in nang rel sing; a bawipa’n tsimi pa kheh a neinak tehem uk tiar tu
         si.
         45 Sinapikhaw tsimi sel khen a thinlung sungah, ’Ka bawipa heh leng khawnu tu si,’ ti’n
         a thin sungah ti tsawm atsia, a selpi te kheh vaat in, ei le in atsia, zu ri in a
         om tsuk asin,
         46 a bawipa kheh a limdik ngawl ni le a thei ngawl hun in leng tu in, ama’n a sel kheh
         ten nih in ten tu atsia, um ngawl te tsankim in koih tu si.
         47 Tsimi sel khen a bawipa deihnak thei reng pelh in, ralring ham ngawl in a bawipa
         deihnak puah ngawl si. Tsimi sel kheh vei tampi vaat tu si.
         48 Sinapikhaw thei ngawl thahlam in vaat taak sual a puah lekhaw, vei dawmno vaatnak
         tuar tu si. Tampi penak tehem heh tampi ngen lehnak si tu in, tampi aapnak tehem heh
         tampi ngennak si tu si.
         49 "Leilung vumah hen mei leh tu in leng sing. Tuhen a kaang men ongla a sin ka deih
         daan heh maw!
         50 Niimnak ka tuar tuh pakhat om si. Tsimi niimnak ka tuar tselh ma hem heh thinnuam
         thei ngawl sing.
         51 Leilung vumah hen remnak pe tu in leng ka ring si utsim maw? Nang rel sing; si himhim
         ngawl sing. Khen tiar tu in a leng si sawn sing.
         52 Tu pin pan innsang pakhat ah minung panga om tu in, pathum te’n panih te raal tu
         atsia, panih te’n pathum te raal tu si.
         53 Pa’n a tsapa raal tu in, tsapa in a pa raal tu si. Nu in a tsanu raal tu in, tsanu
         in a nu raal tu si. Pasel te nu in mo raal tu in, mo in a pasel te nu raal tu si,"
         ti’n ti si.
         54 Ama’n mihonpi te kheh, "Nidanak lam ah meiro a zaam phangin makhat in, ’Ruah sar
         tu si,’ ti si utsi. Tsin, nang tinak bangin sar si.
         55 Langlam pin huih ra nang thei phangin, ’Khawsaa tu si,’ ti’n ti si utsi. Tsin, nang
         tinak bangin khawsaa si.
         56 Mi sidat te! Van omdaan le leilung omdaan pan in khawhun khen thei si utsi. Sinapikhaw
         heita tua hun heh thei khen thiam ngawl si utsim?
         57 "Si si, hei manin thumaan kheh nangmahni thuthu in khen tsawm thei ngawl si utsim?
         58 Nangmah tangtaihtu thaw thukhennak zung ah na hawh tseih lai in, na hawh thahlam
         in remrel thei zuam in. Tsimi a si ngawl lekhaw ama’n thukhentu mai ah na nuuk tu
         si. Tsin, thukhentu in palik bawi kut ah na aap akhaw, palik bawi in thawng na toh
         tu si.
         59 Nang rel sing; na kuan tuh a dawlta ber dar tangka te na kuan thei ma hem, thawng
         pin suak thei nom tu ngawl si tsi," ti’n rel si.

1 Tsimi lai in Pilat in a hibawlnak ah Galilee te thisen rawi si, ti in ama nenah a
         titu mi honkhat om si.
         2 Jesuh in amahni kheh o atsia, "Me Galilee te heh tsimi bangin a tuar manin a dang
         Galilee tehem tah in a sualnak se sawn in ruat si utsim maw?
         3 Nang rel sing; si ngawl si. Nangmahni tehem khen nang sual nang sir ngawl a silekhaw,
         amahni bangpah in ral thong deve tu si utsi.
         4 Siloam dawndel a tsim phangin a thi minung leiriat te kheh Jerusalem ah a om midang
         tehem tah in a sualnak se sawn in ruat si utsim maw?
         5 Nang rel sing; si ngawl si. Nangmahni tehem khen nang sual nang sir ngawl a silekhaw,
         amahni bangpah in ral thong deve tu si utsi," ti’n rel si.
         6 Ama’n me thusanteh heh rel meek si, "Mi pakhat in a tsapit vuan sungah theikuang
         phun atsia, a rah zei tu in hawh pelh in, heimah tawk ngawl si.
         7 Tsimi phangin tsapit vuan kiltu kheh, ’Pan in, kumthum sung me theikuang vumah a
         rah zei tu in hawh pelh in, heimah tawk ngawl sing. Vung talen, hei manin leiram ei
         thong tseih rih tu sim?’ ti’n ti si.
         8 Sinapikhaw vuan kiltu khen amah kheh o atsia, ’Bawipa, tu kum heh vang tihen hawi
         rih a sing. A kawnvel tso angkhaw leiram sii pe rih ang.
         9 A rah kha ta lekhaw phangai si. Sinapikhaw a rah ngawl bel ta lekhaw, vung leh lai
         in,’" ti’n ti si.
         10 Jesuh in Sabbath ni in sinakok pakhat ah thu zirh si.
         11 Tsin, ngai in, tsimi munah kum leiriat sung thanemnak raula-a erhnak minu pakhat
         om si. Amah heh a el kuun atsia, ding phet tsawm thei ngawl si.
         12 Jesuh in amah kheh a mu phangin a nenah ko atsia, "Minu, na natnak pin luat ongla
         si tsi," ti’n ti si.
         13 Tsimi zawh in Jesuh in minu vumah a kut suan atsia, makhat in ding phet thei in Pathian
         kheh thangphat si.
         14 Jesuh in Sabbath ni in mi a dam tiar manin sinakok uktupa’n reh awh ngai in, "Minung
         te’n ni ruk sung na a per tuh sipelh si. Tsimi manin tsimi ni ruk sung in sinakok
         ah hawh ula, amahni kheh dam tiar un. Sabbath ni in vang dam tiar mah na un," ti’n
         mipi te kheh ti si.
         15 Bawipa’n amah kheh o atsia, "Mi sidat pa! Sabbath ni in nangmahni pumpak ten in nang
         kawlpaw maw laak maw a inn pin suah atsia, ti tul tu in huai si ngawl si utsim maw?
         16 Kum leiriat sung Satan hennak minu, Abraham tsanu heh Sabbath ni in suut tuh si ngawl
         si maw?" ti’n ti si.
         17 Me thu tehem heh a rel tselh phangin, a raal tehem kheh zahtsak ngai dang si. Tsin,
         mipi tehem khen a puahnak thil tsungnung tehem manin ang dang ngaingai si.
         18 Tsimi zawh in Jesuh in, "Pathian uknak heh hei thaw bangve sim? Hei thaw santeh tu
         sing im?
         19 Pathian uknak heh ankam tsi thaw bangve si. Mi pakhat in ankam tsi kheh le atsia,
         a vuan sungah pawi si. Khang atsia, thingkuang lianpi in tsang in, a kaak te vumah
         vana vano te’n bu sa si," ti’n ti si.
         20 Tsin, Jesuh in rel lehleu atsia, "Pathian uknak heh hei thaw santeh tu sing im?
         21 Minu pakhat in tsol kheh le atsia, sangvut vawh thum a thoberh tian in a phulhnak
         bang kheh si," ti’n ti si.
         22 Tsimi zawh in Jesuh ah kheh khawpi te le khaw tenau te ah hawh in thu zirh atsia,
         Jerusalem lam zuan in hawhper si.
         23 Mi pakhat in Jesuh nen ah, "Bawipa, sannak ngahtu minung dawm ol si maw?" ti’n ti
         si. Jesuh in amahni kheh,
         24 "Kawka tsiik ah lut tu in thasuah in zuam un. Heita tiphangin, nang rel sing, minung
         tampi te’n lut tu in zuam tseih tupelh atsia, lut thei tu ngawl si.
         25 Innteekpa kheh vei khat tho atsia, kong a kham tselh zawh in, nangmahni in pulam
         ah ding in kong khawng atsia, ’Bawipa, Bawipa kong kei hon in,’ ti’n ti tu si utsi.
         Sinapikhaw Bawipa khen, ’Nangmahni heh kawnai pin leng ti nang thei ngawl sing,’ ti’n
         o tu nang si.
         26 "Tsimi phangin nangmahni in, ’Keimahni heh nangma mai ah ei le in tu te si ung. Keimahni
         lampi ah thu zirh veng si tsi,’ ti’n ti tu si utsi.
         27 Sinapikhaw Bawipa’n, ’Nang rel sing. Nangmahni heh kawnai pin nang leng, ti heh thei
         ngawl sing. Nangnihni thil sesuak a puahtu tehem, ka nen pin daan un.’
         28 Nangmahni heh pulam ah nawtnak si tu atsia, Abraham, Isak, Jakob ah le profet tehem
         kheh Pathian uknak sungah mu tulai si utsi. Tsimi hun phangin kap kuaikuai in hariat
         tuihtuih tu si utsi.
         29 Amahni kheh ni suaknak lam pin le nidanak lam pin, saklam pin le langlam pin leng
         tu atsia, Pathian uknak sungah to dang tu si.
         30 Ngai in, dawlta ber te kheh masa ber si tu in, masa ber te kheh dawlta ber si tu
         si," ti’n ti si.
         31 Tsimi ni rori in Farasi te’n ama nenah hawh dang atsia, "Herod in nangmah heh reek
         a nuam manin, nai pin hen suak la danper ten," ti’n ti dang si.
         32 Ama’n, "Hawh ta ula, tsimi ramui tsawh rel ta un, ’Ngai in, tuni le thaizing in khawvang
         te hawl atsia, minaa te dam tiar tu sing. Nithumnak ni in ka naper tselh tu sing.’
         33 Heihei a si ta sikhen tuni, thaizing le thailehzawh in khualvak tseih rih tu sing.
         Heimansim tiphangin profet pakhat heh Jerusalem khaw pulam ah reek theihnung ngawl
         si.
         34 "Maw Jerusalem, Jerusalem, profet te a reektu, na nenah lehnak te lungto in a seplumtu,
         arpi in a no te kheh a la nuai ah a huam bangin, na tsa te mun khat ah huam ot ngai
         veng sing. Sinapikhaw nuam ngawl si tsi!
         35 Pan in, na inn heh innro in zamnak si tu si. Thungai ngai in na rel sing, ’BAWIPA
         ming in a lengtu heh thangphatnak si tasen!’ ti’n na ti hun a leng ma hem ka mu leh
         kel tu ngawlla si tsi," ti’n amahni kheh ti si.

1 Tsin, tibang hen thiltsang si. Sabbath ni in Farasi huaitu pakhat inn ah Jesuh ah
         kheh lai ei tu in hawh atsia, amahni’n a nektsek pin tsul dang si.
         2 Ngai in, a mai ah tibum nat vei pakhat om si.
         3 Jesuh in daan thiam te le Farasi te kheh, "Sabbath ni in mi naa dam tiar tuh si maw,"
         ti’n ti si.
         4 Amahni kheh meng khep dang si. Ama’n minaa kheh le atsia, dam tiar in, hong tiar
         si.
         5 Tsin, Jesuh in amahni kheh, "Sabbath ni in a laak maw a kawlpawtsang maw kheh hawrkaw
         sungah a da kha tsuk asin, a nuukso leh nomper ngawl nangmahni lak ah mi pakhat pohkhen
         om ol utsim maw?" ti’n ti si.
         6 Amahni’n me thu te heh heimah o thei dang ngawl si.
         7 Jesuh in samnak te’n tonak pha ber a deng teen kheh a mu phangin, amahni kheh thusanteh
         pakhat rel si.
         8 "Mi pakhat khat in mo puai ah a sam phangin tonak pha ber ah to nuam mah na un. Nangma
         tah in upat taak sawnpi a sam kha lekhaw,
         9 nangmah a samtu khen amah kheh huai in, ’Me pa heh na tonak pial in,’ ti’n a tilekhaw,
         zahtsak ngai in tonak a hei ngawl ber ah to leh tu si tsi.
         10 Puai ah samnak na si phangin tonak hei ngawl ber ah khen to in. Tsimi a si lekhaw
         nangmah a samtu khen na nenah hawh atsia, ’Rual, tonak pha sawn ah to in,’ ti’n na
         ti tu si. Tsimi phangin laikuang na kilpinak te mai ah ultungnak si tu si tsi.
         11 Tutu sikhen mah le mah a tsawisang tu heh niam tiarnak si tu in, mah le mah a niam
         tiar tsawmtu heh tsawisang nak si tu si," ti’n ti si.
         12 Tsin, amah a samtu kheh, "Zing lai in maw sim lai in maw puai puah atsia, mi na sam
         phangin na rualpi te, na unau pi te, na sen te le na inn nen mi hausa te kheh sam
         mah nen. Na sam a si lekhaw amahni’n nangmah sam thun tu in, rulnak si tu si tsi.
         13 Sinapikhaw puai na puah phangin, minawm tsarah te, pum kim ngawl te, kawng zenat
         vei te le mittsaw te kheh sam in.
         14 Tsimi bang minung te’n nangmah a rul leh thei ngawl manin muitsu thupha dong sawn
         tu si tsi. Tsin, midik te a tholeh phangin rul lehnak si tu si tsi.
         15 Laikuang a kilpinak te lak pin pakhat in me thu te heh a za phangin, "Pathian uknak
         ah lai a ei tulai minung heh mi ang si," ti’n ti si.
         16 Tsimi phangin Jesuh in amah kheh, "Mi pakhat in simlai ei puai thupi ngai puah atsia,
         mi tampi sam si.
         17 Lai ei hun a kim phangin a sel pakhat kheh, ’Tu hen heizongza tiari lep ongla a si
         manin hawh la un,’ ti’n a samnak te kheh rel tiar si.
         18 Sinapikhaw samnak tehem kheh thu tsundun in pawhlemnak nei tepan si. A pakhatnak
         in amah kheh, ’Lo tsing khat ka leinak pan kul tsaam sing. Ka zah sawh in, ti’n na
         kun sing,’ ti’n rel si.
         19 A dang pakhat in, ’Kawlpawtsang kaapnga ka leinak naper tiar ot sing. Na kun sing.
         Ka zah sawh in,’ ti’n ti si.
         20 A dang pakhat in, ’Zi ka huai ta hawh thei tu ngawl sing,’ ti’n ti si.
         21 Tsimi manin sel khen hong leh atsia, a bawipa kheh me thu tehem heh rel si. Tsimi
         phangin innteek pa’n thinraw ngai in, ’Khawpi sunga rawtpi le zintsang hem ah hawh
         nawmnawm ta la, minawm mi tsarah, pum kim ngawl, kawng zenat vei le mittsaw te kheh
         huai ten,’ ti’n ti si.
         22 A sel khen, ’Bawipa, thu na penak bangin puah tselh ongla sing. Sinapikhaw khaan
         lawng om lai si,’ ti’n ti si.
         23 Innteekpa khen a sel kheh, ’Khaw pulam rawtpi lianpi ah le zintsang hem ah hawh ta
         la, ka inn sungah mi a dim tuh in huai ten.
         24 Na rel sing; ka samnak te pakhat pohkhen puai lai tep tu ngawl si,’" ti’n ti si.
         25 Mihonpi te’n ama nenah hawh dang in, Jesuh in amahni lam nga atsia,
         26 "Tutu sikhen ka nenah hawh atsia, a pa, a nu, a zi, a tsa te, a mingpa te, a tser
         te haw atsia, ama nunnak a haw tsawm ngawl lekhaw ka ningluntu si thei tu ngawl si.
         27 Tsin, ama thinglamteh phur tsawm ngawl in ka ning a luntu heh, ka ningluntu si thei
         tu ngawl si.
         28 "Nangmahni lak pin mi pakhat khat in dawndel dakpi sa tum atsia, to masa po in a
         sanak tuh tham peisa a nei le nei ngawl a tuat masa ngawl tu om tu si utsim?
         29 Tsimi bangin a tuat masa ngawl lekhaw, khuam a tung zawh in a sa tselh zo leh ngawl
         tsuk asin, a mutu tehem in amah kheh nihtsip tu si.
         30 "Tsin, amahni’n, ’Me pa heh inn sa tepan tsiar atsia, tselh zo leh ngawl si,’ ti’n
         ti tu si.
         31 "Tsin, kumpibawi pakhat in a dang kumpibawi pakhat thaw raal a tawng dun tu phangin,
         to masa po atsia, amah simtu raalkap thawngkul kheh a raalkap thawngsawm thaw in a
         neh zo thei tu maw neh zo thei tu ngawl tuat masa ngawl in om tu si maw?
         32 A neh zo ol ngawl a si lekhaw a dang kumpibawi kheh khawlapi ah a si lai in, nalang
         te leh tu atsia remrel ngen tu si.
         33 Tsimi bang deve in nangmahni lak-a mi pakhat khat in a neinak hem a zam ngawltu heh
         ka ningluntu si theihnung ngawl si.
         34 "Tsi heh pha si. Sinapikhaw tsi hen a alnak a pai tiar a si lekhaw, kawtibang in
         al leh thei tu sim?
         35 Leilung tsa pha ngawl atsia, borhkhawm ah koih tuh in khen pha ngawl in, mi te’n
         pulam ah vawr men tu si. Zanak tuh beng a nei te’n za tasen," ti’n ti si.

1 Tsin, siahkhon te le misual tehem in a thurelnak ngai tu in amah zuan dang si.
         2 Tsimi phangin Farasi te le Daan zirhtu te’n, "Me pa hen misual te heh saang atsia,
         laikuang kilpi si," ti’n phu sepsup dang si.
         3 Tsimi manin ama’n me thusanteh heh rel si.
         4 Ama’n, "Nangmahni laka mi pakhat in tuu zakhat nei atsia, a tuu lak pin tuu pakhat
         a pai tsuk asin, tuu sawmkua le kua te kheh hampalak ah zam in, a pai tuu pakhat kheh
         a tawk tian in a zei ngawltu om tu si utsim maw?
         5 A tawk phangin ang ngai in a ko vumah phur si.
         6 Inn ah a leng phangin a rualpi te le a inn nen te kheh ko a tsia, ’Ka angpi un. Ka
         tuu pai tawk leh ongla sing,’ ti’n amahni kheh ti tu si.
         7 Nang rel sing. Tsimi bangin sual sir kul ngawl midik sawmkua le kua tah in, sual
         a sir misual pakhat vumah angnak tam sawn tu si.
         8 "Tsin, minu pakhat in tangka tsangsawm nei atsia, tsangkhat a pai tiar tsuk asin,
         meiinn vaar in a inn sung hem phiatsek akhaw, a tawk ma hem zeisek ol ngawl si maw?
         9 A tawk phangin a rualpi te le a inn nen te kheh ko atsia, ’Ka angpi un. Tangka tsangkhatno
         ka pai tiar khanak tawk leh sing,’ ti’n ti tu si.
         10 Nang rel sing. Tsimi bang deve in a sual a sirtu misual pakhat vumah Pathian vanvummi
         te mai ah angnak om tu si."
         11 Tsin ama’n ti hen ti si, "Mi pakhat in tsapa panih nei si.
         12 A nauta sawn in a pa kheh, ’Ei pa, na neinak thil te lak pin ka tsovo ka pe len,’
         ti’n ngen si. Tsimi phangin a pa’n a thil neinak te kheh a tsapa te khen sak si.
         13 Tsimi zawh a rei ngawl in tsapa nauta sawn khen a thil tehem khawm atsia, ram khawlapi
         ah khualvak in, tsimi munah a neinak tehem kheh tisa nuamnak ah phau tei si.
         14 A neinak tehem a thehthawk tselh phangin, tsimi ram ah nase ngai in rian dung atsia,
         dasam rek in om pan si.
         15 Tsimi manin ram sung mi pakhat nenah hawh in naper atsia, tsimi pa khen vok khal
         tiar si.
         16 Vok te einak be hawng kheh khampek in ei ot tian in a rikaam si. Sinapikhaw tumah
         in a ei tuh pe ngawl si.
         17 "Tsimi phangin amah le amah kheh thei tsawm atsia, ’Lawhlaknak omlawh te’n ei pa
         inn ah lai khampek in ei atsia, val pehpuh sipelh in, kei zong rikaam in ka thi tu
         si men ongla!
         18 Tho angkhaw ei pa nenah hong leh atsia, "Ei pa, Pathian le na mai ah sual si lang.
         19 Tsapa ti’n na pon tuh riang taak leh ngawlla sing. Na lawhlaknak omlawh te lak ah
         pakhat in ka koih in," ti’n ti tu sing,’ ti’n ti tsawm si.
         20 "Ama’n tho atsia, a pa nenah hongper si. Khawlapi ah a si lai khen a pa’n mu atsia,
         ngeihhar ngun in daan nawmnawm atsia, muak rumrum in, a ngawng pin kuah atsia thuut
         si.
         21 Tsimi phangin a tsapa khen, ’Ei pa, Pathian le na mai ah sual ongla sing, tsapa ti’n
         na pon tuh riang taak leh ngawlla sing,’ ti’n ti si.
         22 Sinapikhaw a pa khen a omlawh te kheh, ’Puanpha ber le ula, silh un. A kut ah kutbun
         bun sak ula, a kawng ah kedawl bun sak un.
         23 Tsin, kawlpawno thau ngai kai in tel ula ei in sahnung dang a sing.
         24 Heimansim tiphangin me ka tsapa heh a thisaak si in, tuhen nung leh si. Amah heh
         a pai saak si in tuhen tawk lehnak si ongla si,’ ti’n ti atsia, sahnung ngai in om
         dang si.
         25 "Tsimi hun in tsapa upa sawn heh lothok si. Inn ah hong in, inn a neek phangin, awn
         mawi thawm le laam thawm kheh za si.
         26 Tsimi phangin a nenom pakhat kheh ko atsia, meheh kawti thu sim ti’n ti si.
         27 Ama’n, ’Na nau la him le damno in a hong leh manin, na pa’n kawlpawno thau telh si,’
         ti’n amah kheh ti si.
         28 "Tsapa upa sawn kheh thinraw atsia, inn sungah lut nuam ngawl si. Tsimi manin a pa
         khen suak atsia, inn sungah lut tu in zawl si.
         29 Tsapa upa sawn khen a pa kheh, ’Ei pa, ngai in, na na heh kum tampi sung per ongla
         sing. Na thupenak pakhatno pohkhen el awng ngawl sing. Sinapikhaw ka rualpi te thaw
         kei sahnungnak tuh in, kelno pakhatno pohkhen ka pe awng ngawl si tsi.
         30 Sinapikhaw na neinak hem nupang dopzuar te nenah a phau thongberhtu me na tsapa heh
         a leng natsang in kawlpawno thau telh si tsi,’ ti’n ti si.
         31 "Tsimi phangin a pa khen, ’Tsapa, nangmah heh ka nenah om reng veng si tsi. Ka neinak
         tehem heh nangmaaberh si.
         32 Na nau heh a thisaak si in tuhen nung leh si. Pai awng in tuhen tawk lehnak si. Tsimi
         manin ang in kei sahnung dang heh a maan si,’" ti’n ti si.

1 Jesuh in a ningluntu te kheh, "Milian pakhat om in thil keemtu pakhat nei si. Tsimi
         thil keemtu khen a thil neinak te kheh a phausak tseih veng lam kheh a nenah mi te’n
         zuar si.
         2 Tsimi manin a bawipa khen amah kheh ko atsia, ’Na thu ka theinak heh kawti thu sim?
         Thil na keemnak tsazin ka pe in. Thil keemtu si theihnung leh tu ngawlla si tsi,’
         ti’n ti si.
         3 "Thil keemtu pa khen, ’Hei puah ang im? Ka bawipa’n ka thil keemnak pin tawp tiar
         tu si bang si! Lothok la ka zo ol ngawl; kutdawh ngen tu le zak meek sing.
         4 Thil keemtu pin a tawp tiar phangin, amahni’n amahni inn ah keimah a saang theinak
         tuh in hei ka puah tu ti thei sing,’ ti’n ti tsawm si.
         5 "Tsimi manin a bawipa nenah leiba neitu tehem kheh ko atsia, a pakhatnak pa kheh,
         ’Ka bawipa nenah leiba kawzah nei si tsim?’ ti’n dong si.
         6 Tsimi pa khen, ’Sathau pung zakhat si,’ ti’n ti si. Thil keemtu pa’n, ’Na tsazin
         le in to la, pung sawmnga ti’n ngan in,’ ti’n ti si.
         7 Tsin, a dang pakhat kheh, ’Nang leiba kawzah nei si tsim?’ ti’n dong si. Tsimi pa
         khen, ’Sangvut beem zakhat si,’ ti’n ti si. Thil keemtu pa khen, ’Na tsazin le in
         to la, beem sawmriat ti’n ngan in,’ ti’n ti si.
         8 Tsin a dik ngawl thil keemtupa khen tsing ngai in na a per kheh a bawipa in a mu
         phangin ziap si. Heiman sim tiphangin leivuma tsa te heh amahni khang hun in varnak
         tsa te tah in tsing sawn si.
         9 "Nang rel sing. Nang nunnak a bo phangin kumkhaw omnak munah nangmahni a saang thei
         tu rualpi nang nei theinak tuh in, leivum peisa mang in rualpi zei un.
         10 Thil kohno ah muangtaak te heh thil lianpi vumah muangtaak deve tu si. Tutu sikhen
         thil kohno ah a dik ngawl te heh thil lianpi vumah dik deve tu ngawl si.
         11 Tsimi manin a kho ngawl peisa vumah muangtaak ngawl na si lekhaw, liannak taktak
         kheh tu in na aap ngam tu sim?
         12 Midang te thil neinak vumah muangtaak ngawl na si lekhaw, nangma tuh heh tu in na
         pe ngam tu sim?
         13 "Omlawh pakhat in bawi paniha na kheh per kop thei ngawl si. Pakhat kheh haw tu atsia,
         a khatta sawn kheh it tu si. A si ngawl lekhaw pakhat vumah muangtaak si tu in, a
         khatta sawn kheh heinam tu ngawl si. Nangmahni’n Pathian na le peisa na kheh per kop
         thei tu ngawl si utsi," ti’n ti si.
         14 Peisa deih Farasi te’n me thu tehem heh a za phangin, Jesuh ah kheh nihtsip dang
         si.
         15 Tsimi phangin Jesuh in, "Nangmahni heh minung mai ah dik tiar tsawm si utsi. Sinapikhaw
         Pathian in nang thinlung thei si. Minung te sunsak ngainak heh Pathian mai ah a ningtsir
         nung si.
         16 "Johan leng tian in daan thu le profet thu te om si. Tsimi hun pin pan Pathian uknak
         heh phuangnak si in, mi tehem in lut si.
         17 Tsimi manin daan thu kohberno a pai thong tah in van le lei pai heh beih sawn si.
         18 "Tutu sikhen ama zi kheh paw in zi dang a huaitu heh zuanzam si. Tsin, tutu sikhen
         a pasel thaw a khektu minu a huaitu heh mi zuanzam si.
         19 "Milian pakhat om in, puan sennum le puan hoih ngai sil atsia, ni tin in nuamtsangkhai
         ngai in om si.
         20 Tsin, milianpa kongkham bul ah toh vengnak kutdawh ngen Lazarus ah tinak om si. Amah
         heh a pumpuluk in meima dim si.
         21 Ama’n milian pa tsabuai pin a kulh lai tsuan te kheh ei ot pittseih si. Tsimi bek
         zo ngawl a meima te kheh uitso te’n liak si.
         22 Kutdawh ngenpa kheh thi atsia, vanvummi te’n Abraham kaang sungah tsawiper si. Milianpa
         kheh thi deve atsia vi si.
         23 Milianpa khen mithi khaw ah zilhtsak ngai in a om laitak in, van lam panso atsia,
         khawlapia Abraham ah le a kaang sunga Lazarus ah kheh mu si.
         24 "Tsimi phangin ama’n au atsia, ’Ei pa Abraham, ka ngeihhar sawh in. Me mei alh ah
         hen reemnak nase ngai in tuar ka si manin, Lazarus in a kuttsung in ti tok sehla,
         ka lei a tsop tuh in ka tser sawh sen,’ ti’n ti si.
         25 Sinapikhaw Abraham in, ’Tsapa, na nung lai in thilpha pha tso si tsi. Tsimi bangpah
         in Lazarus ah hen thilse tso si. Meheh phawk reng in. Sinapikhaw tuhen Lazarus ah
         heh nunnuam ngai in om si. Tsin, nangmah heh reemnak tuar si tsi.
         26 Tsimi bek zolai ngawl in keimahni le nangma laklawh ah hawrkaw thukpi om si. Tsimi
         manin nai pin na nen lam ah a hawh ottu hen tsimi hawrkaw kheh leek thei ngawl in,
         na nen pin keimahni nenah a hawh ottu khen leek thei lawt ngawl si,’ ti’n ti si.
         27 "Tsimi phangin milian pa khen, ’Tsimi manin ei pa, Lazarus ah tsawh ei pa inn ah
         na hawh tiar sak sawh tuh in na kun sing.
         28 Unau suahpi panga nei sing. Amahni kheh me reemnak munah a leng deve tuh ngawl in,
         Lazarus in thurel tasen,’ ti’n ti si.
         29 Abraham in, ’Amahni’n Mawsi le profet te nei si. Amahni thu kheh ngai tasen,’ ti’n
         ti si.
         30 Ama’n, ’Ei pa Abraham, si ngawl si. Mi pakhat heh mithi te lak pin a leng a si lekhaw,
         amahni’n a sual sir tu si,’ ti’n ti si.
         31 Tsimi phangin Abraham in, ’Amahni’n Mawsi thu le profet te thu a ngai ngawl a si
         lekhaw, mi pakhat kheh mithi te lak pin tho atsia a rel a sikhen ngai lawt tu ngawl
         si,’ ti’n ti si," ti’n rel si.

1 Tsin Jesuh in a ningluntu te kheh, "Khawsi tuh a leng ngawl heh si theihnung ngawl
         si. Sipelh atsia a leng tiartupa tsa zong hen lungsenung si.
         2 Me naupangno te lak pin pakhatno heh a khawsi tiar tah in, a ngawng ah tsangrialnak
         lungtum khaih atsia, tipi sungah lawn asin ama tsa in pha sawn si.
         3 Tsimkom un. Na unau pi pakhat in na vumah thilsual a puah kha lekhaw hau in. A sir
         leh lekhaw zah in.
         4 Nikhat sungah vei sarih tian na vumah sual atsia, vei sarih tian na nenah lehlawi
         leh in, ’Ka sual sir sing,’ ti’n ati a silekhaw, zah rori in," ti’n ti si.
         5 Lehnak te khen Bawipa kheh, "Kei umnak khang tiar sak in," ti’n ti dang si.
         6 Tsimi manin Bawipa’n amahni kheh, "Nangmahni in ankam tsi te umnak nang nei a si
         lekhaw, me pukuang heh, ’Na bul pin bong tsawm la, tipi sungah phun tsawm ten,’ ti’n
         ti thei tu in, nangmahni thu kheh ngai tu si.
         7 Nangmahni lak pin tu in a omlawh leilettu maw tuukhaltu maw, lo pin a leng phangin,
         ’Nai ah hawh nomper la la, to in lai ei in,’ ti’n ti tu sim?
         8 Tsimi tah in, ’Ka simlai hei poh khen ka puahsak la, ka ei ka in tselh tian na el
         kilh la, ka tuamlawm in. Tsimi tselh phangin ei la in leh lai in,’ ti’n ti ol ngawl
         si maw?
         9 Puah tuh in thupenak tehem a puah manin tsimi omlawh kheh a bawipa in paak ol maw?
         Diksang ngawl sing.
         10 Tsimi bang deve in nangmahni khen thupenak bangin me thil tehem heh nang puah tselh
         phangin, ’Keimahni heh nempinak a nei ngawl omlawh te si sing. Kei puah tuh naper
         tselh ongla si ung,’ ti’n ti un," ti’n rel si.
         11 Tsin, tibang hen thiltsang si. Jesuh ah kheh Samaria le Galilee ramri tawnin Jerusalem
         ah hawh si.
         12 Khaw pakhat ah khen a lut lai in pharnat vei mi sawmkhat te’n Jesuh ah kheh muak
         dang atsia, khawla thah ngai ah ding dang si.
         13 Amahni khen ring ngai in au dang atsia, "Bawipa Jesuh, kei ngeihhar sawh in," ti’n
         ti si.
         14 Jesuh in amahni kheh a mu phangin, "Hawh ta ula, suang te nenah nang ruangpum muh
         tsawm ta un," ti’n ti si. A tiarnak bangin a hawh dang tseih lai in, a pharnat dam
         thiang dang si.
         15 Amahni lak pin pakhat in dam thiang tiarnak a si lam kheh a mu tsawm phangin, lehlawi
         leh atsia, ring ngai in Pathian thangphat si.
         16 Amah khen Jesuh kawngbul ah bok atsia, amah kheh paak si. Amah heh Samaria te si.
         17 Jesuh in, "Mi sawmkhat dam thiang si ngawl si maw? A dang pakua te zong kawnai ah
         sim?
         18 Me ramdang pa siar ngawl Pathian thangphat tu in a lehlawi leh midang om ngawl si
         maw?" ti’n ti si.
         19 Tsimi phangin Jesuh in, "Tho la hawh talen. Na umnak in dam tiar na si lei," ti’n
         tsimi pa kheh ti si.
         20 Farasi te’n Pathian uknak heh kontik in leng tu sim ti’n a dong phangin, Jesuh in,
         "Pathian uknak heh mitmuh theih rori in leng ngawl si.
         21 ’Naia heh pan un,’ ti’n maw, ’Mia khena kheh pan un,’ ti’n tumah in ti tu ngawl si.
         Heimansim tiphang in, ngai un, Pathian uknak heh nangmahni sungah om si," ti’n o si.
         22 Tsin, Jesuh in a ningluntu te kheh, "Mi Tsapa-a ni nikhat pohkhen nang mu ot pittseih
         hun leng tu si. Sinapikhaw mu ngah tu ngawl si utsi.
         23 Tsimi hun in amahni’n nangmahni heh, ’Nai ah pan in,’ ti’n maw, ’Mia khen ah pan
         un,’ ti’n ti tu nang si. Amahni nenah hawh mah na un. Lun khen lun kha mah na un.
         24 Heimansim tiphangin van hang nuai ah khawlip kheh van hatlam pin hatlam ah a vaarsur
         bangin, Mi Tsapa, ama ni in si deve tu si.
         25 Sinapikhaw ama’n harsanak tampi tuar masa tu in, tusan minung te elnak khen tuar
         tu si.
         26 "Tsin, Noah san bangin Mi Tsapa san khen si deve tulai si.
         27 Noah in tangphawlawng sungah dum atsia, tilau dung in amahni hem a siatsuahberh ni
         tian in amahni kheh ei le in atsia, zi nei in huai dun si.
         28 Tsimi bang deve in Lot san lai in si deve si. Amahni in ei atsia, in in, thil lei
         in, zuar atsia, laitsi tsing in inn sa si.
         29 Sinapikhaw Sodom khaw pin Lot a dan ni rori in van pin mei le kaat sar atsia, amahni
         hem kheh siatsuahberh si.
         30 Tsimi bang deve in Mi Tsapa a lang ni phangin si deve tu si.
         31 "Tsimi ni in innkhum lu ah a omtu khen a inn sunga thil le tu in tolh mah na sen.
         Lo ah a omtu khehkhen lehlawi in hong leh mah na sen.
         32 Lot zi kheh phawk reng ta un.
         33 Tutu sikhen a nungnak san tsawm tu in a zeitu kheh a nungnak pai tu si. A nungnak
         a paitu kheh nung tu si.
         34 Nang rel sing; tsimi zan in eihkhun pakhat ah mi panih zau kawm tu atsia, pakhat
         kheh lenak si tu in, a dang pakhat kheh zamnak si tu si.
         35 Nupang panih laideng kawm tu in, pakhat heh lenak si tu atsia, a khatta zamnak si
         tu si.
         36 Patsang panih lo sungah om kawm tu in, pakhat heh lenak si tu atsia, a khatta zamnak
         si tu si," ti’n ti si.
         37 Tsimi phangin a ningluntu te’n, "Bawipa, kawnai ah si tu sim?" ti’n ti si. Jesuh
         in amahni kheh, "Mithi ruang om min hem ah muvanlai te khawm dang tu si," ti’n ti
         si.

1 Minung te’n thin nau ngawl in saw a ngen tuh in Jesuh in amahni kheh thusanteh pakhat
         rel si.
         2 Ama’n, "Khawpi pakhat sungah Pathian kihzah ngawl, minung khen maisongnak nei ngawl
         thukhentu pakhat om si.
         3 Tsimi khawpi sungah numei pakhat om in, thukhentu nenah hawh atsia, ’Ka raal heh
         ka phuzul sak in,’ ti’n ti si.
         4 Thukhentu khen hun reipi sung heimah heisiar sak ngawl in om si. Sinapikhaw tsimi
         zawh in ama’n, ’Keimah heh Pathian kihzah ngawl in, minung maisongnak khen nei ngawl
         sing.
         5 Sinapikhaw me numei nu hen keimah heh nainok tseih tu a si manin, a thu rel sak tu
         sing. Tsimi a si ngawl lekhaw keima nenah hawh nawnom akhaw, thintsawl tiar tu ka
         si,’" ti’n ti tsawm si.
         6 Tsimi phangin Bawipa’n, "A dik ngawl thukhentupa relnak kheh ngai un ti’n ti si.
         7 Pathian in a dengnak te a sun a zan in a aunak aw kheh thukhensak ngawl in om tu
         si maw? Reipi tian sanang reng tu si maw?
         8 Nang rel sing; rang ngai in thukhensak tu si. Sinapikhaw Mi Tsapa a leng phangin,
         leivum ah umnak tawk miau ol maw?" ti’n ti si.
         9 Jesuh in mah le mah muang tsawm in diktsang tiar tsawm te le, midang te a nautattu
         te kheh me thusanteh heh rel meek si.
         10 "Temple sungah mi panih sawngen tu in hawh kawm si. Pakhat heh Farasi si atsia, a
         khatta heh siahkhon si.
         11 "Farasi pa kheh ding atsia amah tumruak in, ’Pathian, keimah heh midang te peisa
         luupsak ngawl in, mi diktsang ngawl si ngawl atsia mi zi sual pi in sualnak nei minung
         si ngawl sing. Tsin me siahkhonpa bang ka si ngawl manin na paak sing.
         12 Nipi khat ah veinih laitsang sing. Ka neinak tehem sung pin sehsawma sehkhat na pe
         sing,’ ti’n sawngen si.
         13 Tsimi zawh in siahkhonpa khen khawlapi ah ding atsia, a mit in van lam riang panso
         ngam ngawl in, a kuttum in a awm tsum tsawm atsia, ’Pathian, misual keimah heh ka
         ngeihhar sawh in,’ ti’n sawngen si.
         14 "Nang rel sing. Inn ah a hong phangin Farasi pa si ngawl in siahkhonpa sawn kheh
         diktsang si. Tutu sikhen mah le mah a tsawisang tsawmtu heh lakulhnak si tu in, mah
         le mah a niam tiar tsawmtu heh tsawisangnak si tu si," ti’n ti si.
         15 Mi te’n nausenno te kheh a tongsak tuh in a nenah huai dang in, a ningluntu te’n
         a mu phangin amahni kheh hau si.
         16 Sinapikhaw Jesuh in naupangno te kheh a nenah ko atsia, "Naupangno te heh ka nenah
         hawh tiar un. Kham mah na un. Pathian uknak heh me bang naupangno tea si.
         17 Thungai ngai in nang rel sing. Tutu sikhen Pathian uknak heh me naupangno bangin
         a saang ngawl a si lekhaw, Pathian uknak sungah lut thei tu ngawl si," ti’n ti si.
         18 Uktu pakhat in amah kheh, "A pha sayapa, kumkhaw nungnak ro ka luah theinak tuh in
         hei puah ang im?" ti’n ti si.
         19 Jesuh in amah kheh, "Heita mipha ka ti si tsim? Mipha pakhat bek om in, amah heh
         Pathian si.
         20 Thukhaam te kheh thei si tsi, ’Zuanzam mah,’ ’Tualreek mah,’ ’Ruko mah,’ ’A maan
         ngawl tetti ding mah,’ ’Na nu le na pa upat in,’" ti’n ti si.
         21 Ama’n, "Me tehem heh ka naupangno lai pah in ka lunsek saak si," ti’n o si.
         22 Jesuh in me thu te heh a thei phangin amah kheh, "Thil pakhatno sam lai si tsi. Na
         neinak thil tehem zuarberh la, minawm te sawm ten. Tsin, van ah ro nei tu si tsi.
         Tsimi zawh in ka lun in," ti’n ti si.
         23 Amah heh milian ngai a si manin me thu heh a za phangin a lungse ngai si.
         24 Jesuh in a lungse ngai kheh a mu phangin, "Milian te tsa Pathian uknak sungah lut
         tu heh kaw zah in har sim!
         25 Milian pakhat Pathian uknak sungah lut tah in, phim kaw sungah kalauk lut heh beih
         sawn si," ti’n ti si.
         26 Me thu heh a zatu te’n, "Tu heh sannak si thei tu sim?" ti’n ti dang si.
         27 Jesuh in, "Minung tsa a tsang theihnung ngawl heh Pathian tsa in tsang theihnung
         si," ti’n ti si.
         28 Tsimi phangin Piter in, "Pan in; heizongza zam in na lun si ung," ti’n amah kheh
         ti si.
         29 Tsimi manin Jesuh in amahni kheh, "Thungai ngai in nang rel sing. Tutu sikhen Pathian
         uknak manin a inn maw, a nu le a pa te maw, a suahpi unau te maw, a zi maw, a tsa
         te maw a zamtu heh,
         30 tu san ah hen a let tampi in a ngah ngawl tumah om tu ngawl in, a leng tulai hun
         ah kumkhaw nungnak a ngah ngawl tumah om tu ngawl si," ti’n ti si.
         31 Jesuh in ningluntu leinih te kheh a nenah ko atsia, "Ngai un, profet te ngannak Mi
         Tsapa thu tehem a kim theinak tuh in, Jerusalem ah hawh dang tu si sing.
         32 Amah heh Gential te nenah aapnak si tu atsia, zohsuamnak, zingsam in zingnak le tsil
         thuhnak tuar tu si.
         33 Savun rihual in vaat tu atsia, reek tu in, a nithumnak ni in tho leh tu si," ti’n
         ti si.
         34 A ningluntu te pakhat poh khen me thu te heh thei zo ngawl si. Me awnnak heh amahni
         lak pin thupnak a si lai manin amahni a relnak thu te heh thei dang ngawl si.
         35 Tsin, tibang hen thiltsang si. Jesuh ah kheh Jerikho khaw leng dawn ongla si. Tsin,
         mittsaw pakhat kheh kutdawh ngen in lampi kung ah to reng si.
         36 Mihonpi hawh thawm a za phangin, meheh hei thu sim ti’n dong si.
         37 Amahni’n, Nazareth khaw te Jesuh ah leng si ti’n rel si.
         38 Mittsaw pa’n, "David Tsapa Jesuh, ka ngeihhar sawh in," ti’n au si.
         39 A mai pin a hawhtu te’n mengdeen tiar si. Sinapikhaw ama’n, "David Tsapa, ka ngeihhar
         sawh in," ti’n ring sawndoh in au leilei si.
         40 Tsimi phangin Jesuh ah kheh ding atsia, mittsaw pa kheh ama nenah huai tiar si. A
         nenah a leng phangin amah kheh thu dong atsia,
         41 "Nangma tsa in hei puahsak tu in deih ka si tsim?" ti’n ti si. Ama’n, "Bawipa, mit
         khawmu ot sing," ti’n ti si.
         42 Tsimi phangin Jesuh in, "Khaw mu in; na umnak in dam tiar ongla na si," ti’n ti si.
         43 Makhat in amah kheh mit khawmu in, Pathian kheh ultung thah in amah kheh lun nom
         si. Mi tehem in tsimi kheh a mu dang phangin, Pathian kheh thangphat dang si.

1 Jesuh ah kheh Jericho khaw sungah lut in hawh tenper si.
         2 Tsin, ngai in, tsimi ah Zakhia tinakpa om si. Amah heh siahkhon bawiber si in, a
         hausa ngai si.
         3 Amah khen Jesuh ah kheh mu ot si. Mipi tam leita in, amah khen heh mi tsomno a si
         manin, mu baan ngawl si.
         4 Tsimi manin mailam ah dan hamper atsia, Jesuh ah a mu theinak tuh in theikuang vumah
         kai si. Heimansim tiphangin Jesuh ah heh tsimi lampi tawnin hawh tu si.
         5 Jesuh in tsimi mun a leng phangin panso atsia Zakhia ah kheh mu in, "Zakhia, tsuarsuk
         nawmnawm in. Tuni hen na inn ah dung tu sing," ti’n ti si.
         6 Zakhia ah khen tsuarsuk nawmnawm atsia, ang ngai in a inn ah dung tiar si.
         7 Amahni hem in a mu phangin, "Ama’n misual pakhat inn ah dung tu in hawh si," ti’n
         phu sepsup dang si.
         8 Zakhia ah khen ding atsia Bawipa kheh, "Bawipa, ngai in, ka thil neinak a zahlam
         heh minawm te pe tu sing. Tsin, mi pakhat khat nena thuson in thil pakhat khat ka
         le kha a silekhaw, a let li in rul leh tu sing," ti’n ti si.
         9 Tsimi phangin Jesuh in, "Amah khen heh Abraham tsapa pakhat a si deve manin, tuni
         hen nai innsang ah sannak leng si lei.
         10 Mi Tsapa heh a pai te zei tu in le san tu in leng si," ti’n amah kheh ti si.
         11 Mi te’n me thu te heh a ngai dang reng lai in, amahni’n Jesuh ah heh Jerusalem a
         nong lemlem ongla manin le Pathian uknak heh a leng nomper tula in a ring manin, amahni
         kheh a dang thusanteh pakhat rel si.
         12 Ama’n, "Mi upa pakhat khen ram khawlapi ah uknak le tu in le kumpibawi a si zawh
         in hong leh tu in hawh si.
         13 "Amah khen omlawh sawmkhat te kheh ko atsia, maneh tangka tsangsawm pe in, ’Ka leng
         ma hem sumpei ta un,’ ti’n ti si.
         14 Sinapikhaw a ram minung te’n amah kheh a haw manin, ’Me pa heh keimahni uk tu tuh
         in deih ngawl si ung,’ ti’n ti tu in ama nilun ah nalang te leh si.
         15 Tsin, tibang hen thiltsang si; tsimi pa kheh kumpibawi sinak a sang tselh phangin
         hong leh atsia, tangka a aapnak a omlawh te sumpeinak kawzah ten a miat, ti a thei
         nuam manin amahni kheh ama nenah ko tiar si.
         16 Pakhatnak pa kheh leng atsia, ’Bawipa, na penak maneh tangka sung pin a miat maneh
         tangka tsangsawm ngah sing,’ ti’n ti si.
         17 "A bawipa’n, ’Omlawh phapa, thilpha puah si tsi. Nangmah heh thil kohno vumah muangtaak
         na si manin khawpi sawmkhat uk tu si tsi,’ ti’n ti si.
         18 A panihnak pa leng in, ’Bawipa, na penak maneh tangka sung pin a miat maneh tangka
         tsangnga ngah sing,’ ti’n ti si.
         19 A bawipa khen a masa bangpah in, ’Nangmah khen khawpi panga uk tu si tsi,’ ti’n ti
         si.
         20 "A dang pakhat kheh leng atsia, ’Bawipa, pan in, maneh tangka na penak la puan in
         tsun in, keempek sing; meheh si.
         21 Nangmah heh mi tsul har ngai na si manin na kih sing. Na koih ngawlnak le atsia,
         na pawi ngawlnaka khawl si tsi,’ ti’n ti si.
         22 Tsimi phangin a bawipa khen amah kheh, ’Omlawh sesuak pa, na kampau bangin na vumah
         thukhen tu sing. Mi tsul har tawp ka si manin, ka koih ngawlnak kontik in le awng
         sing im? Kawti ka pawi ngawlnak ka khawl lam thei si tsim?
         23 Heita ka tangka heh tangka khawlnak ah koih ngawl si tsim? Na koih ta asin ka leng
         phangin a khang ngah tu sing,’ ti’n ti si.
         24 Tsimi phangin ama kung ah a dingtu te kheh, ’Ama nena maneh tangka tsawh le ula,
         maneh tangka tsangsawm a neitupa heh pe un,’ ti’n ti si.
         25 "Amahni’n, ’Bawipa, ama’n maneh tangka tsangsawm nei ongla si,’ ti’n ti si.
         26 A bawipa’n, ’Nang rel sing; a neitu tehem heh pe belhnak si tu atsia, a nei ngawltu
         heh a neinak lamtsang riang sutnak si tu si.
         27 Tsin, ka uknak a nuam ngawl ka raal te kheh nai ah huai ula, ka mai rori ah hen reek
         un,’" ti’n ti si.
         28 Me thu heh a rel tselh phangin Jesuh ah kheh amahni masuan pin Jerusalem ah hawh
         ham si.
         29 Olive ti’n konak muala Bethfake khaw le Bethany khaw a leng dawn ongla phangin, a
         ningluntu panih te kheh leh si.
         30 Jesuh in, "Nang raala khaw ah khen hawh ta ula, khaw sungah nang lut phangin tumaha
         tonak lai ngawl laakno khit rengnak kheh mu tu si utsi. A ri sut ula, nai ah kai ta
         un.
         31 Mi pakhat khat in, ’Hei manin laakno ri sut si utsim?’ ti’n a dong lekhaw, ’Bawipa’n
         kin si,’ ti’n ti ta un," ti’n ti si.
         32 A lehnak te khen hawh atsia, a rel ham saak bangin tawk si.
         33 Laakno ri kheh a sut laitum in a neitupa khen, "Heita laakno ri sut si utsim?" ti’n
         ti si.
         34 Ningluntu te’n, "Bawipa’n kin si," ti’n ti si.
         35 Amahni khen laakno kheh Jesuh nenah huai kawm atsia, a zaang ah puanphahsak in amah
         kheh to tiar si.
         36 Jesuh ah kheh laakno to in a hawh lai in, mi te’n lampi ah amahni puan te kheh phah
         si.
         37 Olive Mual haap ah a leng phangin, ningluntu mihonpi tehem khen thawmlian thil a
         puahnak a mu manin, ang ngai in Pathian kheh aw ring ngai in thangphat pan dang si.
         38 Amahni’n, "’BAWIPA ming in a leng Kumpibawi heh thangphatnak si tasen.’ Vanvum ah
         thinnuamnak om ta seh la, a daak ber ah tsungnung tasen," ti’n au dang si.
         39 Mihonpi laka Farasi te’n, "Sayapa, na ningluntu te heh hau in," ti’n ti si.
         40 Jesuh in, "Nang rel sing, me te hen dapdeenno in a om lekhaw, makhat in lungto te’n
         au tu si," ti’n amahni kheh ti si.
         41 Jesuh ah kheh Jerusalem a leng dawn ongla phangin, khawpi kheh pan atsia kah si.
         42 Jesuh in, "Nangmah, nangmah riang in, tuhun rori hen na thinnuamnak tsa in puahnak
         thil te heh na thei tsuk asin! Sinapikhaw tuhen tsimi thil te heh na mitmuh pin thupnak
         si.
         43 Pathian in nangmah a leeng hun na thei ngawl manin, na raal te’n na kawnvel pin hual
         tu in, na kulhrep akhaw mun hem pin nom tu atsia,
         44 nangmah le na sunga na tsa te heh lei tsankim in zelh tu si. Tsin, nangmah ah lungto
         tiangnak pakhat pohkhen a om ngawl hun leng tu si," ti’n ti si.
         45 Tsin, Jesuh ah kheh temple reen sungah lut in, thil zuartu te le thil leitu te kheh
         hawl pan in,
         46 "’Ka inn heh sawngennak inn si,’ ti’n ngan si. Sinapikhaw nangnihni’n ’ruko te kaw’
         in tsan si utsi," ti’n ti si.
         47 Ama’n ni tin in temple reen sungah thu zirh si. Sinapikhaw suangbawi te, Daan zirhtu
         te le mipi huaitu te’n amah kheh siatsuah tu in zei dang si.
         48 Sinapikhaw mi hem in a thu zirhnak kheh phatak ngai in a ngai dang manin, heimah
         zing thei ngawl si.

1 Tsimi hun laia ni nikhat in tibang hen thiltsang si. Temple reen sungah thu zirh
         atsia, thuthang pha a rel tseihlai in, suangbawi te le Daan zirhtu te khen upa te
         thaw in amah kheh sim dang in,
         2 awnpi atsia, "Kei rel in; hei thuneinak thawmin me thil te heh puah si tsim? Me thuneinak
         nangmah a petu heh tu sim?" ti’n ti dang si.
         3 Jesuh in amahni kheh o atsia, "Keimah khen thu pakhat nang dong deve tu sing. Ka
         rel un.
         4 Johan niimnak heh vanvum pina si maw, minung nen pina si sawn sim?" ti’n ti si.
         5 Amahni’n thuruat dang atsia, " ’Vanvum pina si,’ ti’n ti le singkhaw, ’Heita um ngawl
         si utsim?’ ti’n ti tu kei si.
         6 Tsin, ’Minung nen pina si,’ ti’n ti le singkhaw, mipi tehem in Johan ah heh profet
         pakhat si ti’n a um manin lungto in seplum tu kei si," ti’n rel dang si.
         7 Tsimi manin, kawnai pin si ti thei ngawl si ung ti’n o dang si.
         8 Jesuh in amahni kheh, "Hei thuneinak thawmin me thil te heh puah sing im, ti nang
         rel deve tu ngawl sing," ti’n ti si.
         9 Jesuh in mipi te kheh me thusanteh heh rel si, "Mi pakhat in tsapit vuan sungah tsapitkuang
         phun atsia, a vuan kheh a kiltu te nga tuh in a aap tselh phangin ram khawlapi ah
         hun reipi khualvak si.
         10 "Tsapit rah thawi hun phangin, tsapit vuan sunga tsapit rah te a pe tuh in omlawh
         pakhat leh pelh in, vuan kiltu te’n a vaatreih tselh phangin kut ro thong in hong
         tiar si.
         11 A dang omlawh pakhat leh lehleu pelh in, vaatreih lehleu atsia zaknung ngai in a
         zing tselh phangin, kut ro thong in hong tiar lehleu si.
         12 A pathumnak leh lehleu in, amahni’n maliam suah atsia, vuan pulam ah vawr dang si.
         13 Tsimi phangin vuan neitupa’n, ’Kaw ti’n ti tu sing im? Ka it pittseihnak ka tsapa
         heh leh angkhaw, amah heh maisong bel tu si,’ ti’n ti si.
         14 Sinapikhaw vuan kiltu te’n a tsapa kheh a mu phangin rel dang atsia, ’Me pa heh ro
         luahtu si, a ro tehem kei nei sak thei tuh in, amah heh hawh in reek a sing,’ ti’n
         ti dang si.
         15 "Amahni’n a tsapa kheh vuan pulam ah hawl dang atsia, reek dang si. Tibang hen a
         si phangin vuan neitupa in vuan kiltu te kheh kawti’n ti tu sim?
         16 Ama’n hawh atsia, vuan kiltu te kheh a reek tselh phangin vuan kheh mi dang aap tu
         si," ti’n ti si. Mipi te’n me thu heh a za dang phangin, "Ti bang tson si mah na sen,"
         ti’n ti dang si.
         17 Jesuh in amahni kheh panken atsia, "Tsimi a si lekhaw: ’Inn satu te’n a hannak lungto
         heh inn ning khumnak ber in tsang si,’ ti’n ngannak heh hei ati nuamnak si tu sim?
         18 Mi pakhat khat tsimi lungto vumah a datu pohpoh heh kehreihtu in, tsimi lungtoa daaknak
         pohpoh heh vuatbuk tu si," ti’n ti si.
         19 Suangbawi te le Daan zirhtu te khen me thusanteh heh amahni a tinak a si lam a thei
         dang phangin, tsimi hun rori in amah kheh pom tum pelh in mipi te kih si.
         20 Tsimi manin amahni’n amah kheh tsul dang reng in, ama kampau pin a sual pom atsia,
         uktupa thuneinak le huham ah a aap theinak tuh in, mi diktsang si tiar tsawmtu thutsultu
         te kheh ama nenah leh si.
         21 Amahni’n amah kheh thudong atsia, "Sayapa, nangmah hen minung maisong ngawl le deihdan
         ngawl in tsangkhen in rel atsia, thu zirh in, Pathian lamzin heh dik ngai in na zirh
         lam na thei si ung.
         22 Sizar nenah siah pe tuh si maw, si ngawl sim?’ ti’n ti si.
         23 Jesuh in amahni thiatha kheh a thei phangin, "Heita ka tsul si utsim?
         24 Denari tsawh ka muh tsuk un. Me heh tu mel le tu ming sim?" ti’n ti si. Amahni’n,
         "Sizar mel le ming si," ti’n o dang si.
         25 Jesuh in, "Sizar thil te heh Sizar pe ula, Pathian thil te heh Pathian pe un," ti’n
         ti si.
         26 Tsimi manin mipi mai ah ama kampau pin a sualnak pom thei dang ngawl in a awn onak
         te manin khum ngai dang atsia dapdeen in om si.
         27 Mithi tholehnak a eltu Sadusi te’n amah kheh thu pakhat dong dang si.
         28 Amahni’n, "Sayapa, mi pakhat in zi huai atsia tsa tsawi ngawl in a thi a si lekhaw,
         a tsi a pai tuh ngawl in a zi kheh a naupa’n huai sen, ti’n Mawsi in ngan sak kei
         si.
         29 Unau dang pasarih om atsia, upa ber in zi huai in tsa tsawi ngawl in thi si.
         30 A zi kheh a nau in huai atsia, tsa tsawi ngawl in thi deve si.
         31 A pathumnak pa in tsimi minu kheh huai si. Tsimi bangin a unau dang pasarih tian
         in huai dang pelh atsia, tsa tsawi ngawl in thi dangberh si.
         32 Tawpsannak in minu kheh thi deve si.
         33 Me minu heh a unau dang pasarih in a huai dang ten manin, tholehnak ah tu zi ber
         si tu sim?" ti’n ti dang si.
         34 Jesuh in amahni kheh o atsia, "Leivuma tsa te’n huai dun atsia, a tsa te kheh huai
         dun tiar si.
         35 Sinapikhaw mithi te lak pin thonak ah le, a om tulai san ah peh deve taak in siarnak
         te heh huai dun leh tu ngawlla in, a tsa te khen huai dun tiar leh tu ngawlla si.
         36 Amahni heh thi leh tu ngawlla in, Pathian tsa te le tholehnaka tsa te a si ongla
         manin, vanvummi te bangin si thei tula si.
         37 Tsimi bek zo lai ngawl in Mawsi in Bawipa kheh, ’Abraham Pathian, Isak Pathian, Jakob
         Pathian,’ ti’n sawl sung pin a pon phangin, mithi te a tho leh ongla lam muh ongla
         si.
         38 Pathian heh mithi te Pathian si ngawl in, minung te Pathian si. Heimansim tiphangin
         minung tehem ama sungah nungberh si," ti’n rel si.
         39 Tsimi phangin Daan zirhtu pakhat in amah kheh, "Sayapa, o thiam ngai si tsi," ti’n
         ti si.
         40 Tsimi zawh hem amahni’n amah kheh thudong ngam leh nom ngawlla si.
         41 Jesuh in amahni kheh, "Hei manin Khrih heh David Tsapa ti’n ti sim?
         42 David amah rori in Saam Labu sung ah, ’BAWIPA in ka Bawipa kheh,
         43 "Na ral te na palkam in ka tsan ma hem, ka taklam ah to in,"’ ti’n ti si.
         44 Tsimi manin David in, ’Ka Bawipa,’ ti’n a ti a silekhaw, kawti’n a Tsapa si thei
         tu sim?" ti’n ti si.
         45 Tsin, mipi tehem theih in a ningluntu te nenah,
         46 "Daan zirhtu te kheh ralring un. Amahni’n angki tsualpi sil in vaak kheh sah atsia,
         dawr ah upatnak tuur in, sinakok ah tohkheng thupi ber le puai puahnak ah tonak pha
         ber ah to kheh tuur si.
         47 Numei te inn ruam atsia, sidatnak thaw reipi pi sawngen si. Amahni’n hannak nase
         sawn pittseih tuar tu si," ti’n ti si.

1 Tsin, Jesuh in pan atsia, .Af Aalu kuang sungah mi hausa te’n alu a koih tseih kheh
         mu si.
         2 Tsin, minawm numei pakhat in dar tangka tsang nih a koih khehkhen mu si.
         3 Ama’n, "Thungai ngai in nang rel sing; midang tehem tah in me minawm numei hen tam
         ber koih si.
         4 Heitasim tiphangin me midang tehem hen kangkim in a neinak sung pin Pathian nenah
         alu pe si. Sinapikhaw me numei nu hen a nawm ngai thahlam in a pum tsawmnak tuh in
         a neinak hem koih si," ti’n ti si.
         5 Mi pawlkhat te’n temple reen sunga lungto mawi ngai ruai le bawlnak te thaw mawi
         tiarnak kheh rel dang si.
         6 Tsimi phangin Jesuh in, "Me nang munak lungto pi te ruai heh tumah in phereih ngawl
         in, lungto pakhat le pakhat a delh dun ngawl hun leng tulai si," ti’n ti si.
         7 Amahni’n Jesuh ah kheh, "Sayapa, tsimi thil te tsawh kontik in si tu sim? Tsimi thil
         te a tsang tula phangin hei theihdiknak om tu sim? ti’n dong dang si.
         8 Tsimi phangin Jesuh in, "Tumaha zolnak nang si tuh ngawl in tsimkom un. Mi tampi
         te’n keima ming in leng tu in, ’Keimah heh Khrih ah sing,’ tsin ’hunkim ongla si,’
         ti’n ti tu si. Amahni kheh luun mah na ta un.
         9 Raal tawng thawm le thunok thawm te nang za a sikhen thinphu mah na un. Me te heh
         leng masa tupelh atsia, a bonak heh makhat in leng zep rih tu ngawl si," ti’n ti si.
         10 Tsin, Jesuh in amahni kheh, "Miphun pakhat le pakhat do dun tu in, ram pakhat le
         pakhat do dun tu si.
         11 Mun hem ah nase ngai in thinthing tu atsia, rian dung tu in, hizul natse te leng
         tu si. Van ah thil launung te le theihdiknak mak ngai ruai lang tu si.
         12 "Sinapikhaw me tehem heh a leng ma in nangmahni heh keima ming manin pom tu atsia,
         erh tu in sinakok ah le thawnginn sungah aap tu nang si. Tsin, kumpibawi te le mangki
         te mai ah len tu nang si.
         13 Tsimi te heh keima tetti nang si lam a langnak tuh si sawn tu si.
         14 Tsimi manin nang o dan tuh heh ruat ham tseih a kul ngawl lam nang thinlung in thei
         ta un.
         15 Heimansim tiphangin nang raal tehem in nangmahni do atsia, nang thu a el thei tuh
         ngawl in awnkam le tsimnak nang pe tu sing.
         16 Nang nu le nang pa te, nang unaupi te, nang sen te le nang rualpi pha te ’n nang
         zuar tu si. Pawlkhat te heh reek tu nang si.
         17 Keima ming manin mi hem in haw tu nang si.
         18 Sinapikhaw nang lua nang sam zangkhatno pohkhen zuuk thong tu ngawl si.
         19 Nang veizonak manin nang nungnak hung thei tu si utsi.
         20 "Jerusalem kheh raal te’n a hual nang mu phangin, a se dawn ongla lam kheh thei ta
         un.
         21 Judea peng sungah a omtu te’n mual vumah dan tasen. Jerusalem khaw sungah a omtu
         te’n khaw pulam ah suak ta sehla, khaw tenau ah a omtu te’n khawpi sungah lut leh
         mah na tasen.
         22 Ngannak tehem a kimnak tuh in, tsimi hun heh phuzul hun si tu si.
         23 Tsimi hun in naupai te le nau kanghuam nei te tsa lungsenung si. Me ram sungah hen
         rimnak le me minung te vumah thinrawnak leng tu si.
         24 Amahni kheh vangsang hiam ah duberh tu atsia, miphun hem ah sel in huainak si tu
         si. Gential te’n amahni hun a kim maa hem Jerusalem khawpi kheh amahni kawng in pal
         beet rih tulai si.
         25 "Tsin, nii, lade le arsi te ah theihdiknak lang tu si. Leilung vuma miphun te laklawh
         ah thunok reirui in rimnung tseih tu atsia, tipithuanthum tilet tho thawm ring hehu
         tu si.
         26 Van huham te a thing tu man in, leilung vumah thil leng tu te ruat in minung te thinlung
         te heh thinphunak thaw in dim tu si.
         27 Tsimi tselh phangin Mi Tsapa heh huham le tsungnungnak mak thaw in meiro sung pin
         a leng kheh amahni’n mu tu si.
         28 Me thil te a tsang pan phangin nang dennak tuh a nong ongla manin, nang lu daak in
         panso un," ti’n ti si.
         29 Tsin, Jesuh in amahni kheh thusanteh pakhat rel si; "Theikuang le thingkuang tehem
         kheh pan un.
         30 A nah te a tserh phangin khal hun nong ongla si, ti kheh nangmahni rori in thei si
         utsi.
         31 Tsimi bangin nangmahni in me thil te a tsang nang mu phangin Pathian uknak a nong
         ongla lam kheh thei ta un.
         32 Thungai ngai in nang rel sing; me thil tehem a kimsek ma hem tusan minung te thi
         tu ngawl si.
         33 Van le leilung pi heh pai tupelh atsia, ka thu te pai thong himhim tu ngawl si.
         34 "Tsimkom ta un. Tsimi a si ngawl lekhaw zu rong in le zu nang ri tseih lai in, le
         me nungnak tsa nang thintsawl tseih lai in tsimi ni kheh leng tu si.
         35 Tsimi ni khen leivum ah a omtu tehem kheh sur bangin khuhberh tu si.
         36 Tsimi manin a leng tula me thil tehem pin luat tuh taak in siarnak nang si theinak
         tuh in, le Mi Tsapa mai ah nang ding theinak tuh in sawngen in ngak un," ti’n ti si.
         37 Tsin, Jesuh ah kheh sun in temple reen sungah thu zirh veng in, zan phangin suak
         atsia Olive Mual ah tsaam veng si.
         38 Minung tehem in a thu zirhnak ngai tu in, zingmano in temple reen sungah hawh dang
         veng si.

1 Tuhen Leekdelh Puai tinak Tsol Phulh ngawlnak Sang Puai nong ongla si.
         2 Suangbawi te le Daan zirhtu te’n Jesuh a reek theinak tuh zei dang si. Heimansim
         tiphangin amahni’n mipi te kih si.
         3 Tsimi teng phangin, ninglun leinih lak-a Iscariot ti’n ponnak Judas sungah Satan
         lut si.
         4 Tsimi manin ama’n suangbawi te le temple kiltu bawi te nenah hawh atsia, amahni kut
         sungah Jesuh ah a aap dan tuh reelpi si.
         5 Amahni kheh ang ngai dang in, tangka pe tu in lungkim dun si.
         6 Ama’n mipi te om ngawl lan in amah kheh amahni kut ah zuar tu in thutiam atsia, hun
         remtsang zei si.
         7 Leekdelh Puai tsa tuuno tel ni, Tsol Phulh ngawlnak Sang Puai ni leng si.
         8 Tsin, Jesuh in Piter ah le Johan ah kheh, "Hawh ta ula, Leekdelh puai simlai kei
         ei tuh puah ham ta un," ti’n tiar si.
         9 Amahni’n amah kheh, "Kawnai ah puah ham tu in deih kei si tsim?" ti’n dong kawm si.
         10 Jesuh in, "Ngai un, Khawpi sungah nang lut phangin tibeel phur mipa pakhat tawk tu
         si utsi. A lutnak inn sungah amah kheh lun in lut ta un.
         11 Tsin, innteek pa kheh, ’Sayapa’n "ka ninglun te thaw Leekdelh puai simlai ka einak
         tuh innkhan kawnai ah sim," ti’n dong tiar kei si,’ ti’n ti ta un.
         12 Tsimi phangin ama’n thilri te kimsek in koihnak innkhan lianpi kheh inn vumta thuah
         ah muh tu nang si. Tsimi ah puah ham ta un," ti’n ti si.
         13 Amahni kheh hawh kawm atsia Jesuh relnak bangin tawk atsia, Leekdelh puai simlai
         puah kawm si.
         14 Hun a kim phangin amah kheh to atsia, a ningluntu te khen to deve si.
         15 Tsimi phangin ama’n, "Thihnak ka tuar ma hen nangmahni thaw me Leekdelh puai simlai
         heh ei ot pittseih sing.
         16 Nang rel sing. Pathian uknak a kim ma hem ei leh tu ngawlla sing," ti’n ti si.
         17 Tsin, Jesuh in khuat kheh le atsia Pathian a paak tselh phangin, "Meheh le ula, sem
         un.
         18 Nang rel sing. Tu pin pan Pathian uknak a leng ma hem tsapit zu heh in leh tu ngawlla
         sing," ti’n ti si.
         19 Tsin, sang kheh le atsia Pathian paak si; hem in amahni kheh pe atsia, "Meheh nangmahni
         tsa ka penak ka ruangpum si. Keimah nang phawk rengnak in puah un," ti’n ti si.
         20 Tsimi bangin simlai a ei dang tselh phangin, khuat khehkhen le a tsia, "Me khuat
         heh nangmahni tsa a luang ka thisena thukam ther si.
         21 Sinapikhaw pan un, keimah a zuartua kut heh me tsabuai vumah hen keima kut thaw in
         om reng si.
         22 Teekham saak bangin Mi Tsapa heh hawh kul tu si. Sinapikhaw amah a zuartu tsa in
         lungsenung si!" ti’n ti si.
         23 Ningluntu te’n amahni lak ah me thil puahtu tuh heh tu ber si ol na maw ti’n dong
         dun dang pan si.
         24 Tsin, amahni lak ah, tu ber heh mi thupi ber in ruatnak si tu ti’n el dunnak suak
         meek si.
         25 Tsimi phangin ama’n, "Gential te kumpibawi te khen a uknak te vumah bawi ngai in,
         amahni vumah thuneitu te kheh, ’Thilpha puah saktu te,’ ti’n ti si.
         26 Sinapikhaw nangmahni lak ah tsimi bangin si tu ngawl si. Nangmahni lak ah mi thupi
         ber heh nauta ber bangin om sawn ta sehla, uktu heh omlawh bangin om sawn tasen.
         27 Laikuang kiltu le lai ei tuh in a puahsak tu heh tu thupi sawn sim? Laikuang a kiltu
         heh thupi sawn si ngawl si maw? Sinapikhaw keimah heh nangmahni lak ah naper saktu
         bangin om sing.
         28 "Sualroihnak te ka tawk phangin keimah ompitu heh nangmahni si utsi.
         29 Ei Pa’n uknak heh keimah a aap bangin, keimah khen uknak heh nang aap sing.
         30 Tsimi heh ka uknaka ka tsabuai ah nang ei nang in theinak tuh in le Israel nam leinih
         te uktu tuh in le kumpibawi tohkheng ah nang to theinak tuh si," ti’n ti si.
         31 Tsin Bawipa in, "Simon, Simon, ngai in, nangmah heh Satan in sangvut khap bangin
         khap ot na si.
         32 Sinapikhaw na umnak a pirh tuh ngawl in, saw na ngen sak sing. Keima lam ah na nga
         leh phangin na u le nau te heh thape leh in," ti’n ti si.
         33 Tsimi phangin Piter in amah kheh, "Bawipa, thawnginn ah le thihnak ah nangmah thaw
         hawh langkhat tu in tiari lep sing," ti’n ti si.
         34 Sinapikhaw Jesuh in, "Piter, na rel sing, amah heh thei ngawl sing, ti’n veithum
         tian na phaa ma hem tuni ar khuang tu ngawl si," ti’n ti si.
         35 Tsin, Jesuh in a ningluntu te kheh, "Tangka dip, tawngphu le kedawl keng tiar ngawl
         in nangmahni ka hawh tiar lailen, dasamnak heimah nei utsim maw?" ti’n ti si. Amahni’n,
         "Heimah nei ngawl si ung," ti’n ti dang si.
         36 Tsimi phangin Jesuh in amahni kheh, "Sinapikhaw tuzonghen tangka dip a neitu te’n
         keng tasen. Tsimi bangin tawngphu a neitu te’n pai ta sehla, vangsang a nei ngawltu
         in a angki tsual kheh zuar in vangsang lei tasen.
         37 Nang rel sing, ’Amah heh daan hektu te lak ah siar tsihnak si,’ ti’n ngannak kheh
         keima vumah a leng kultsam si in, keima thu te heh a tawpnak leng ongla si," ti’n
         ti si.
         38 Amahni’n, "Bawipa, pan in, nai ah vangsang panih om si," ti’n amah kheh ti dang si.
         Ama’n, "Tham poh si," ti’n amahni kheh ti si.
         39 Tsin, amah kheh suak in, ama dan bangin Olive Mual ah hawh atsia, a ningluntu te’n
         lun dang si.
         40 Tsimi munah a leng phangin, "Sualroihnak sungah nang da tuh ngawl in sawngen un,"
         ti’n amahni kheh ti si.
         41 Amahni nen pin muilawnnak tsan ah hawh tum si. Khuklepbok in sawngen atsia,
         42 "Ei Pa, na deihnak a si lekhaw, me khuat heh ka nen pin ka lesak sawh in. Sinapikhaw
         keima deihnak si ngawl in, nangma deihnak si tasen," ti’n ti si.
         43 Tsimi phangin vanvum pin vanvummi pakhat kheh ama nenah lang atsia thape si.
         44 A zilhtsak leita manin nase sawndoh in sawngen si. A saup heh thisen tser lianpi
         bangin lei ah tser si.
         45 Saw a ngen tselh phangin a ningluntu te nenah hawh atsia, a lungse ngai dang manin
         a eihmu dang kheh tawk si.
         46 Ama’n, "Hei manin eihmu si utsim? Sualroihnak sungah nang da tuh ngawl in, tho ula
         sawngen un," ti’n amahni kheh ti si.
         47 A awn tseih laitum in, ngai in, mihonpi te leng si. Amahni kheh ningluntu leinih
         laka Judas tinak pa’n huai atsia, ama’n Jesuh ah kheh thuut tu in zuan si.
         48 Sinapikhaw Jesuh in amah kheh, "Judas, Mi Tsapa heh thuutnak men in zuar tu si tsim
         maw?" ti’n ti si.
         49 Ama kung ah omtu te’n thil sidaan tuh kheh a mu dang phangin, "Bawipa, vangsang thaw
         ban tei men a ung maw?" ti’n ti dang si.
         50 Tsin, ningluntu te laka pakhat in suangbawi bera selpa taklam beng kheh sat tawng
         sak si.
         51 Sinapikhaw Jesuh in, "Meno heh vang ka puah siang un," ti’n ti atsia, a beng kheh
         tong sak in dam tiar leh si.
         52 Tsin, Jesuh in ama nenah a leng suangbawi te le temple reen sung kiltu palik bawi
         te le upa te kheh, "Ruko pom tu bangin vangsang le thingtawng thaw in leng si utsim
         maw?
         53 Ni tin in temple reen sungah om sing. Keimah pom tu in heimah tuum ngawl si utsi.
         Sinapikhaw tuhun heh nangmahni hun si in, thimnak huhama hun si," ti’n ti si.
         54 Amahni’n Jesuh ah kheh pom atsia, huai in, suangbawi ber inn ah huai dang si. Piter
         in khawla thah pin lun si.
         55 Amahni’n inntual laingial ah meiseem atsia, mei awi to dang in, Piter ah khen to
         deve si.
         56 Omlawh minu pakhat in amah kheh mu atsia, pan po in, "Me pa khen heh amahni lak ah
         peh deve si," ti’n ti si.
         57 Piter in phaa atsia, "Minu, amah heh thei ngawl sing," ti’n el si.
         58 Dawmlai a rei phangin midang pakhat in Piter ah kheh mu atsia, "Nangmah khen heh
         amahni minung si tsi," ti’n ti si. Piter in, "Unau, si ngawl sing," ti’n ti si.
         59 Tsimi zawh naazi pakhat duk a rei phangin, midang pakhat in muangsiar in, "Me pa
         heh Galilee te a si manin, ama nenah a om pa la si rori si," ti’n ti si.
         60 Piter in, "Unau, na awnnak heh thei nom ngawl sing," ti’n ti si. Tsimi tsang in,
         a awn tseih laitum in ar khuang si.
         61 Tsimi teng in Bawipa in Piter ah kheh her atsia, pan si. Tsimi phangin Piter in,
         "Ar a khuang ma in veithum tian phaa tu ka si tsi," ti’n Bawipa relnak la phawk leh
         si.
         62 Tsin, Piter ah kheh pulam ah suak atsia, nase ngai in kap si.
         63 Jesuh ah a pomtu te’n zohsuam in vaat dang si.
         64 A mai kheh hup dang in a biang pin beeng dang atsia thu dong in, "Nangmah a beengtu
         heh tu sim? Kei rel in," ti’n ti dang si.
         65 Awn dang tampi thaw in amah kheh relse meek lai si.
         66 Khawvar tsang in mipi laka upa te, suangbawi te le Daan zirhtu te kheh mun khat ah
         khawm dang in, Jesuh ah kheh amahni Sanhedrin ah huai dang si.
         67 Amahni’n, "Khrih ah na si lekhaw, kei rel in," ti’n ti dang si. Sinapikhaw Jesuh
         in, "Ka rel sikhen diksang lawt tu ngawl poh si utsi.
         68 Thu ka dong sikhen o nuam lawt tu ngawl in, leh nuam lawt tu ngawl ka si utsi.
         69 Tu zawh in Mi Tsapa heh Pathian huham taklam ah to tu si," ti’n amahni kheh ti si.
         70 Tsimi phangin a vaseng in, "Nangmah heh Pathian Tsapa si tsim maw?" ti’n dong dang
         si. Jesuh in, "Nang awnnak bangin si sing," ti’n rel si.
         71 Amahni’n, "Keimahni rori in ama kampau kei za ongla manin, tetti dang kul lai si
         sing maw?" ti’n ti dang si.

1 Tsin, mihonpi tehem kheh tho dang hu atsia, Jesuh ah kheh Pilat nenah huai dang si.
         2 Amahni’n Jesuh ah kheh sual nawn pan dang in, "Me pa hen kei miphun heh buai tiar
         in, Kumpibawi Khrih ah sing, ti tsawm in, Sizar nenah siah pe a kham tseih kheh mu
         si ung," ti’n ti dang si.
         3 Tsimi phangin Pilat in, "Jew te Kumpibawi si tsim maw?" ti’n ti si. Jesuh in o atsia,
         "Na awnnak bangin si sing," ti’n ti si.
         4 Pilat in, "Me pa thil tisualnak heimah mu ngawl sing," ti’n suangbawi te le mipi
         te kheh ti si.
         5 Amahni’n, "Amah hen Galilee peng pin pan nai mun tian in, Judea ram sung hem ah mipi
         te kheh so in thu zirh si," ti’n nase sawndoh in ti dang si.
         6 Pilat in Galilee tinak awnkam a za phangin, me pa heh Galilee te si maw ti’n dong
         kan si.
         7 Pilat in Jesuh ah heh Herod uknak ram minung a si lam a thei natsang in, Herod nenah
         kuat si. Tsimi hun in Herod ah heh Jerusalem ah a om teng si.
         8 Herod in Jesuh ah kheh a mu ot zawh reipi ongla in, a mu phangin ang tihtak in ang
         si. Heimansim tiphangin ama’n Jesuh thu tampi za ongla in, thil theihdiknak dawmlai
         a puahnak kheh mu tu in limdik si.
         9 Amah khen thu tampi dong pelh in Jesuh in heimah o nuam ngawl si.
         10 Suangbawi te le Daan zirhtu te’n ding atsia, nase ngai in a sual zei dang si.
         11 Herod ah le a raalkap te’n zohsuam in nihtsiam bawlnak in mang dang atsia, puan mawi
         ngaino silh in Pilat nenah kuat leh si.
         12 Herod ah le Pilat ah heh raal dun peng sipelh in, tsimi ni rori in rem dun thei si.
         13 Pilat in suangbawi te, uktu te le mipi te kheh ko khawm si.
         14 Pilat in, "Mipi te raaltho tiartu bangin, me pa heh ka nenah huai lehleu bang si
         utsi! Nang maitsang rori ah hen thudong kan pelh nangkhaw, a mawhnak nang zeinak bangin
         avum ah mawhnak heimah tawk ngawl sing.
         15 Herod ah khen tawk tse ngawl si. Tsin nang nenah khen amah kheh leh sing. Pan un,
         nang vumah thi taak heimah puah ngawl si.
         16 Tsimi manin amah heh nunzirh angkhaw, leh tu sing," ti’n ti si.
         17 Tsimi puai ah mipi te tsa in mi pakhat lehsak kultsam veng si.
         18 Tsimi tsang in amahni’n, "Me pa heh reek la, Barabbas ah kei lehsak in," ti’n au
         tuptup dang si.
         19 Barabbas ah heh khawpi sunga mipi te raaltho tiar atsia, tualreek a si manin thawng
         tohnak si.
         20 Pilat in Jesuh ah kheh a leh ot manin amahni kheh thurel lehleu si.
         21 Sinapikhaw amahni’n au tuptup in, "Thinglamteh ah khen in; thinglamteh ah khen in,"
         ti’n ti dang si.
         22 A veithumnak in Pilat in, "Hei man sim? A pha ngawl hei puah sim? Thi taak sual a
         puahnak heimah mu ngawl sing. Tsimi manin nunzirh angkhaw leh tu sing," ti’n amahni
         kheh ti si.
         23 Amahni’n aw ring ngai in thinglamteh ah khen tuh in ngen leilei dang si. Tsin, amahni
         au thawm le suangbawi te au thawm in neh si.
         24 Tsin, Pilat in amahni ngennak bangin si tu in thukhen si.
         25 Amahni deih sawnnak raaltho manin le tualreek manin thawng tohnak pa kheh suah sak
         atsia, amahni deihnak bangin Jesuh ah kheh amahni kut ah aap si.
         26 Jesuh ah kheh a huai dang tseihlai in lo pin a leng Sairin khaw te Simon ah kheh
         Jesuh ai in thinglamteh kheh phur tu in a vumah thinglamteh kheh suan dang si.
         27 A ning pin a luntu mi tampi te lak ah Jesuh ah kah in a siar tseihtu nupang te peh
         deve si.
         28 Sinapikhaw Jesuh in amahni kheh her atsia, "Jerusalem tsanu te, keima manin kap mah
         na un. Nangmahni le nang tsa te tsa in kap sawn un.
         29 Heimansim tiphangin, ’A tsing minu heh mi ang si. Naupai kel ngawl sul le nau in
         a tsawp kel ngawlnak khul heh a muitsu si,’ ti’n amahni’n ati hun leng tulai si.
         30 Tsimi hun in amahni’n ’mual saangpi te kheh, "keimahni vumah min in," ti’n ti tu
         atsia, mual niam te kheh, "Kei nen in"’ ti’n ti tulai si.
         31 Amahni’n thingkuang hing riang heh tibang hen a zing phangin, thingkuang ro heh kawtibang
         si tu sim?" ti’n amahni kheh ti si.
         32 Tsin, Jesuh ah thaw reek langkhat tuh in misual panih te khen huai deve si.
         33 Calvary tinak munah a leng phangin, Jesuh ah kheh thinglamteh ah khen in, misual
         panih te kheh a taklam ah le a kehlam ah khen deve si.
         34 Tsimi phangin Jesuh in, "Ei Pa, amahni’n a puah dangnak heh a thei dang ngawl manin,
         amahni sual te zah sak in," ti’n ti si. A puan khen aisan in sem dang si.
         35 Mi te kheh amah pan in ding dang reng si. Amahni lak ah a ding uktu te khen eu in,
         "Ama’n midang te kheh san si. Pathian dengnak Khrih a si miau lekhaw, amah le amah
         san tsawm tsuk sen," ti’n ti dang si.
         36 Raalkap te’n amah kheh nihtsiam bawlnak in mang dang atsia, a nenah hawh in tsapit
         zu pawng kheh pe in,
         37 "Israel te Kumpibawi na si miau lekhaw san tsawm in," ti’n ti dang si.
         38 Tsin, Grik awn, Latin awn le Hebru awn in, "ME PA HEH JEW TE KUMPIBAWI SI," ti’n
         ngannak lai kheh a vumah tar si.
         39 Thinglamteh ah khennak misual panih lak pin pakhat sawn in, "Khrih ah na si miau
         lekhaw san tsawm la, keimahni khen kei san in," ti’n Pathian relse in ti si.
         40 Sinapikhaw a khatta sawn in o atsia, hau in, "Ama bangin hannak na tuar thahlam in
         Pathian riang kihzah ngawl lai si tsim maw?
         41 Keimahni’n kei puah awngnak te manin tuar kei si manin kei tuarnak heh a dik si.
         Sinapikhaw me pa hen thilsual heimah puah ngawl si," ti’n ti si.
         42 Tsin, ama’n Jesuh ah kheh, "Bawipa, na uknak sungah na lut phangin ka phawk sawh
         lai in," ti’n ti si.
         43 Tsimi phangin Jesuh in, "Thungai ngai in na rel sing; tuni rori in keimah thaw paradise
         ah om tu si tsi," ti’n amah kheh ti si.
         44 Sun laitak naazi leinih pin pan simlam naazi pathum tian leivum hem ah thimla dung
         si.
         45 Nii thim in, temple sunga puanzar kheh khennih in bal zur si.
         46 Jesuh in ring ngai in au atsia, "Ei pa, ’ka raula heh na kut sungah na aap sing,’"
         ti’n ati tselh phangin a haihawh bo si.
         47 Tsin, raalkap zakhat uktupa’n me te heh a mu phangin, Pathian thangphat atsia, "Me
         pa heh mi diktsang si rori si," ti’n ti si.
         48 Me heh pan tu in a leng mihonpi tehem in a awm tsum tsawm atsia, hong leh dang si.
         49 A mel theih tehem le Galilee pin amah a luntu minu te khen khawla thah ah ding dang
         atsia, me thiltsang te heh ralpaan dang reng si.
         50 Ngai in, tangsuak mipha le midik pakhat Joseph ah om si.
         51 Ama’n tangsuak dang te thu ngai nuam ngawl in, amahni puahnak khen puah deve ngawl
         si. Amah heh Israel khawpi Arimathia khaw te si in, Pathian uknak a ngak rengtu si
         deve si.
         52 Me pa hen Pilat nenah hawh atsia, Jesuh ruang kheh ngen si.
         53 Ama’n Jesuh ruang kheh losuk atsia, puan nemno thaw in tsuun in, tumah vi lai ngawlnak
         lungretnak thaan sungah vi si.
         54 Tsimi ni heh Thawithang ni si atsia, Sabbath ni a leng tu zep si ongla si.
         55 Jesuh ah thaw Galilee pin a leng minu te khen a ruang kheh la dang in, thaan le a
         ruang a zau dan kheh pan si.
         56 Amahni kheh hong leh dang in, rim ur le sathau rim ur puah ham dang si. Tsin, thukhaam
         bangin Sabbath ni in tsawlom dang si.

1 Nipi khat sunga ni masa ber ni, zingmano in minu te’n a puah hamnak rim ur kheh keng
         atsia, thaan ah hawh dang in, a dang minu te khen lun dang si.
         2 Amahni’n thaan pin lungdeep thawn saak kheh tawk dang si.
         3 Thaan sungah lut dang in, Bawi Jesuh ruang kheh tawk ngawl si.
         4 Tsin, tibang hen thiltsang si. Ambuk in a om dang lai in, ngai in, puan vaar ngai
         sil mi panih kheh amahni kung ah ding si.
         5 Amahni kheh kih dang ngai in lei ah bok dang si. Mi panih te’n, "Heita mithi lak
         ah minung zei si utsim?
         6 Amah heh nai ah om leh ngawlla in, tho leh ongla si. Galilee ah a om lai in nangmahni
         a relnak la phawk leh un.
         7 Ama’n, ’Mi Tsapa heh misual te kut ah aapnak a si kultsam si. Amahni’n thinglamteh
         ah khen tu in, nithumnak ni in tho leh tu si,’ ti’n nang rel awng si," ti’n ti si.
         8 Tsimi phangin amahni’n a relnak la phawk leh dang si.
         9 Amahni kheh thaan pin hong leh dang in, me thu tehem heh ningluntu leikhat te le
         midang tehem kheh rel si.
         10 Lehnak te nenah me thu te a reltu te heh Mary Magdalene ah, Joanna ah le Jeim nu
         Mary ah le amahni ompinak a dang minu te kheh si.
         11 Lehnak te’n me minu te relnak heh puah tsawmnak tangthu bang phang men in a ring
         dang manin, diksang dang ngawl si.
         12 Tsin, Piter ah khen tho vut atsia thaan ah dan nawmnawm in, kun in thaan sung a pan
         phangin puan nemno heh amah keelno in a om kheh mu si. Amah khen me thil omdan heh
         lunglawi ngai in inn ah hong leh si.
         13 Tsimi ni in ningluntu panih te kheh Jerusalem pin peng sarih luun khawla Emmaus khaw
         ah hawh kawm si.
         14 A hawh thahlam in me thil tehema omdan heh rel kawm thah tseih si.
         15 Me thu te heh a rel thah kawm tseih lai in, Jesuh amah rori in amahni kheh zuan atsia,
         amahni thaw hawh langkhat nom si.
         16 Sinapikhaw a mit kheh zialnak a si manin amahni’n Jesuh ah kheh thei ngawl si.
         17 Jesuh in, "Nang hawh thahlam in nang rel kawm tseihnak heh hei thu sim? Hei manin
         lungse khawngai in om si utsim?" ti’n amahni kheh ti si.
         18 A khatta sawn Kleopas ah tinak pa’n amah kheh o atsia, "Tulai sung hem Jerusalem
         ah thiltsang a thei kha ngawl, mikhual nangmah pakhat bek om si tsim maw?" ti’n ti
         si.
         19 Jesuh in, "Hei thu sim?" ti’n amahni kheh dong si. Amahni’n, "Nazareth khaw te Jesuh
         thu si. Amah heh Profet si in Pathian mai le minung tehem mai ah a puahnak le a awnkam
         ah thawmlian ngaingai si.
         20 Keimahni suangbawi te le uktu te’n thi tu in han tuh in, le thinglamteh ah khen tuh
         in amah kheh aap si.
         21 Sinapikhaw keimahni hen amah heh Israel te dentu tuh in limdik si ung. Tsimi bek
         zo ngawl me thil tehem a tsang zawh tuni heh a nithumnak ni si.
         22 Si si. Keimahni pawl sunga zingmano in thaan ah a hawhtu minu te’n lunglawi tiar
         kei si.
         23 Ama ruang a mu dang ngawl phangin hong leh dang atsia, amah heh nung leh ongla si
         ti’n amahni a reltu vanvummi te lalhnak a mu dangnak kheh rel kei si.
         24 Keimahni pawl sunga mi pawlkhat te’n thaan ah hawh in minu te relnak bangin tawk
         pelh in, a ruang kheh tawk dang ngawl si," ti’n ti si.
         25 Tsimi phangin Jesuh in amahni kheh, "Nangnihni mitaw te, profet tehema relnak um
         tu in thinlung sanang thei te,
         26 Khrih ah hen me thil tehem heh tuar atsia, ama tsungnungnak ah lut tu si ngawl si
         maw?" ti’n ti si.
         27 Tsin, Mawsi pin pan Profet te le Laithiangrim tehem in ama thu a ngannak te kheh
         amahni reltsiangsek si.
         28 A hawh min tuh Emmaus khaw ah a leng dawn phangin, amah heh khawla sawn ah hawh rih
         tu bangin om si.
         29 Sinapikhaw amahni’n, "Keimahni nenah tsaam rih len; ni da ongla in khawthim dawn
         ongla si," ti’n amah kheh ati manin, Jesuh ah kheh amahni nenah tsaam tu in hawh si.
         30 Amahni thaw laikuang a kil lai in, sang kheh le atsia, muitsu burh in hem atsia,
         amahni pe si.
         31 Amahni kheh a mit vaar kawm in, amah a si lam thei ngah kawm si. Jesuh ah kheh amahni
         mitmuh pin paiden si.
         32 Tsimi phangin amahni’n, "Lampi khawdung kei awntsawp dang lai le Laithiangrima sullelam
         a reltsiang lailen kei thinlung heh tuaireih zo tho si ngawl si maw?" ti’n ti dun
         si.
         33 Amahni kheh tho atsia, tsimi hun rori in Jerusalem ah hawh kawm leh atsia, ningluntu
         leikhat te le amahni thaw om langkhat te kheh mun khat ah a khawm dang laitum kheh
         tawk kawm si.
         34 Amahni’n, "Bawipa heh tho leh miau ongla in, Simon nenah lang ongla si," ti’n rel
         si.
         35 Tsin, ningluntu panih te’n lampi khawdung a awntsawp dangnak te le sang hem atsia,
         amah a si lam a thei tiar dan thu te kheh amahni rel deve si.
         36 Me thu te a awn dang tseih lai in Jesuh amah rori kheh amahni laingial keek ah ding
         atsia, "Nang nenah thinnuamnak om tasen," ti’n amahni kheh ti si.
         37 Sinapikhaw ningluntu te’n thila mu a ring tsawm dang manin, thinphu in kih ngai dang
         si.
         38 Tsimi phangin Jesuh in, "Hei manin lunglawi si utsim? Heita nang thinlung sungah
         ummawhnak suak tiar si utsim?
         39 Ka kut te le ka kawng te heh pan un. Keimah rori si reng nangnge! Ka zen ula, ka
         pan tsuk un. Thila hen taksa le ruh nei ngawl si. Keimah hen taksa le ruh nei sing,"
         ti’n amahni kheh ti si.
         40 Tsimi bangin a awn tselh phangin a kut le a kawng te kheh amahni muh si.
         41 Amahni’n ang in lunglawi dang atsia, a diksang dang thotho lai ngawl phangin, "Ei
         tuh heipohkhen nei utsim maw?" ti’n amahni kheh ti si.
         42 Amahni’n nga hainak pakhat le khuaipheng pe dang si.
         43 Jesuh in tsimi te kheh le atsia, amahni mai rori ah ei si.
         44 Jesuh in, "Mawsi daan bu sungah le Profet te Laithiangrim sungah le Saam labu sungah
         keima thu ngannak tehem heh a veksen in a kimsek kul si, ti’n nangmahni nenah ka om
         lai ka relnak te la heh me thu te heh si," ti’n amahni kheh rel si.
         45 Laithiangrim a thei dang theinak tuh in amahni thinlung kheh hong sak si.
         46 Tsin, Jesuh in amahni kheh, "Khrih in thihnak heh a tuar kultsam si in, a nithumnak
         ni in mithi te lak pin tho rori tu si ti’n ngan si.
         47 Ama ming in sual sirnak le sual zahnak kheh Jerusalem pin pan leivum miphun hem te
         lak ah phuangnak si tu si.
         48 Nangmahni heh me thu tea tetti si utsi.
         49 Ngai un, ei Pa thutiam kheh nangmahni nenah leh tu sing. Sinapikhaw van lama huhama
         thuamnak nang si ma hem, Jerusalem khawpi pin ngak dang rih ta un," ti’n amahni kheh
         rel si.
         50 Amahni kheh Bethany khaw ah huai atsia, a kut zar in muitsu burh si.
         51 Tsin, tibang hen thiltsang si. Muitsu a burh tseih laitum in amahni nen pin kiang
         atsia, vanvum ah lesonak si si.
         52 Amahni’n amah kheh be dang atsia, ang ngai in Jerusalem ah hong dang leh si.
         53 Amahni kheh temple ah hawh dang in Pathian thangphat dang atsia, ultung dang tsiat
         veng si. AmenJOHANJOHANJOHANJOHANJOHAN

1 A pan in Thu om si. Tsimi Thu heh Pathian thaw om in, tsimi Thu heh Pathian ah si.
         2 A pan in amah heh Pathian thaw om si.
         3 Thil tehem heh amah tawnin siamnak si, tsin, siamnak tehem heh amah tawn ngawl in
         siamnak thil heimah om ngawl si.
         4 Amah ah nungnak om si; tsimi nungnak heh minung te tsa varnak si.
         5 Tsimi varnak heh khawthim sungah vaar pelh in, thimnak in amah thei ngawl si.
         6 Pathian lehnak mi pakhat om in, a ming heh Johan ah si.
         7 Amah heh minung tehem in amah tawnin a um theinak tuh in, Vaarnak tettikhan tu in
         a leng tetti si.
         8 Amah heh tsimi Vaarnak si ngawl pelh in, Vaarnak thu tettikhan tu in lehnak si.
         9 Tsimi heh mi tehem vaarnak pe tu in leivum ah a leng Vaarnak taktak si.
         10 Amah heh leivum ah om si atsia, ama thawmin leivum heh siam sipelh in, leivum minung
         te’n amah thei ngawl si.
         11 Amah hen ama minung te nenah hawh pelh in, ama minung te’n amah saang ngawl si.
         12 Sinapikhaw amah a saangtu tehem le a ming a umtu tehem kheh Pathian tsa te si theinak
         pe si.
         13 Tsimi heh thisena hingnak si ngawl, tisa otnaka hingnak khen si ngawl, minunga deihnak
         bangin hingnak khen si ngawl in, Pathian hingnak te si.
         14 Tsin, Thu heh minung in tsang atsia, lainatnak le thudik thaw dim in keimahni lak
         ah om atsia, a tsungnungnak kheh mu si sing. Tsimi tsungnungnak heh Pa’n a neihlamtsang
         a Tsapa tsungnungnak bang kheh si.
         15 Johan in amah kheh tettikhan atsia, "’Ka ning pin a lengtupa heh ka piang ma in om
         ongla a si manin, amah heh keima tah in thupi sawn si,’ ti’n ka rel awngnak pa la
         amah heh si lei," ti’n au si.
         16 Kei vaseng in ama nakimnak sung pina lainatnak kheh tso ngah dang in, tsimi a lainatnak
         kheh tso nennen lai si sing.
         17 Heitasim tiphangin Daan heh Mawsi tawnin pe atsia, lainatnak le thudik heh Jesuh
         Khrih tawnin leng si.
         18 Kontik khen tumah in Pathian mu awng keel ngawl si. Pa kaang sunga om Tsapa neihlamtsang
         pakhat bek in Pathian kheh langtsiang tiar si.
         19 Jew te’n Johan ah kheh, "Tu si tsim?" ti’n dong tu in Jerusalem pin suang te le Levi
         te a tiar phangin, Johan tetti khannak heh tibang heh si.
         20 Johan in el ngawl in, "Khrih ah si ngawl sing," ti’n iim po ngawl in phuang tsawm
         si.
         21 Tsimi phangin amahni’n, "Tsimi lekhaw tu ha tsikhaw ee? Elijah ah si tsim?" ti’n
         dong si. Johan in, "Si ngawl sing," ti’n o si. "Profet si tsim maw?" ti’n dong dang
         atsia, Johan in, "Si ngawl sing," ti’n o si.
         22 Tsimi phangin amahni’n, "Tu si tsim? Keimahni lehtu te kei rel leh tuh in tu ti tsawm
         si tsim?" ti’n ti dang si.
         23 Johan in, "Keimah heh, ’Hampalak pin a au tseih aw kheh sing, "BAWIPA lampi kheh
         tsam tiar un," ’ ti’n profet Isaiah in a tinak bangin si," ti’n ti si.
         24 Amahni heh Farasi te lehnak te si.
         25 Amahni’n, "Khrih ah na si ngawl, Elijah ah khen na si ngawl, profet khen na si ngawl
         poh tsimi, heita mi te niim si tsim?" ti’n dong dang si.
         26 Johan in amahni kheh o atsia, "Mi te heh ti ah niim sing. Sinapikhaw nang thei ngawlnak
         mi pakhat heh nangmahni lak ah ding reng si.
         27 Amah heh keima ning pin leng si atsia, keima tah in thupi sawn in, ama kedawl ri
         sut sak tu riang taak ngawl sing, ti’n ka tinak pa la heh amah heh si," ti’n ti si.
         28 Me heh Johan in a niim min, Jordan run ral Bethany khaw pin thiltsang si.
         29 A thaizing in Johan in ama lam ah Jesuh hawh kheh mu atsia, "Pan un! Leivum sualnak
         a phur saktu Pathian Tuuno heh.
         30 ’Ka ning pin a lengtupa heh ka piang ma om ongla a si manin, keima tah in thupi sawn
         si,’ ti’n a thu ka reelnak la amah heh si lei.
         31 Amah heh thei ham ngawl sing. Sinapikhaw Israel te lak ah a lang tuh in ti ah niimnak
         thaw in leng sing," ti’n ti si.
         32 Johan in tettikhan in, "Van pin Raula kheh khuro bangin tolhsuk atsia, a vumah a
         khop nom reng kheh mu sing.
         33 Amah heh thei ham ngawl sing. Sinapikhaw ti ah niim tu in keimah a tiar tu pa’n,
         ’Raula Thiangrim kheh a vumah tolhsuk atsia, a khop nom reng na munak pa heh Raula
         ah niimtupa si,’ ti’n ti ka si.
         34 Keimah hen mu atsia, ’Me pa heh Pathian Tsapa si,’ ti’n tettikhan sing," ti’n ti
         si.
         35 Tsin, a thaizing in Johan ah kheh a ningluntu panih te thaw ding reng si.
         36 Jesuh vak tseih kheh pan reng atsia, Johan in, "Pan un, Pathian Tuuno heh," ti’n
         ti si.
         37 Ningluntu panih te’n Johan awnnak a za phangin, Jesuh ninglun kawm nom si.
         38 Tsin, Jesuh in her atsia, amah a lun kawm kheh a mu phangin, "Hei zei si utsim?"
         ti’n amahni kheh dong si. Amahni’n, "Rabbi, kawnai ah om si tsim?" ti’n dong kawm
         si. (Rabbi heh upattaak Saya tinak si.)
         39 Ama’n amahni kheh, "Hawh ula pan un," ti’n o si. Amahni khen hawh in pan atsia, a
         omnak kheh mu si. Tsimi hun heh simlam naazi pali lun a si ongla manin, Jesuh nenah
         tsam kawm nom si.
         40 Johan awnnak za atsia, Jesuh ning a luntu panih lak pin a khatta sawn heh Simon Piter
         nau Andrew ah si.
         41 Andrew in a u Simon ah tawk masa ber atsia, "Messiah ah tawk ongla si ung," ti’n
         ti si. (Messiah heh, Khrih tinak si.)
         42 Andrew in a u kheh Jesuh nenah huai si. Jesuh in Simon ah kheh pan po atsia, "Nangmah
         heh Jonah tsapa Simon ah si tsi. Kephas ti’n ponnak si tu si tsi," ti’n ti si. (Kephas
         heh Lungto tinak si.)
         43 A thaizing in Jesuh ah heh Galilee ah hawh tu in thawi in, Philip ah mu atsia, "Ka
         lun in," ti’n ti si.
         44 Philip ah heh Bethsaida khawte si in, Andrew ah le Piter khawpi te si.
         45 Philip in Nathanael ah tawk atsia, "Mawsi in Daan bu sungah a ngannak le profet te
         khen a ngannak, Nazareth khawte Joseph tsapa Jesuh ah mu ongla si ung," ti’n rel si.
         46 Nathanael in, "Nazareth khaw pin thilpha heino pohkhen suak thei tu si maw?" ti’n
         o si. Tsimi phangin Philip in, "Ka lun la pan in," ti’n ti si.
         47 Jesuh in ama nenah Nathanael hawh tseih kheh a mu phangin, "Pan un, Israel minung
         taktak heh, heimah ngian nei ngawl si," ti’n ti si.
         48 Nathanael in, "Kawti bangin ka thei si tsim?" ti’n dong si. Jesuh in, "Philip in
         nangmah a ko ma, theikuang nuai ah na om kheh na mu ongla sing," ti’n o si.
         49 Nathanael in o atsia, "Rabbi, nangmah heh Pathian Tsapa, Israel te Kumpibawi si tsi!"
         ti’n ti si.
         50 Jesuh in amah kheh o atsia, "’Theikuang nuaia na mu si lang,’ ti’n ka ti manin ka
         um si tsim maw? Me te tah in thilmak sawnpi te mu tulai si tsi," ti’n ti si.
         51 Tsin, Jesuh in, "Thungai ngai in na rel sing; tuzawh lam phangin van kheh hong akhaw,
         Mi Tsapa vumah Pathian vanvummi te a tolhsuk le a kaiso mu tulai si tsi," ti’n ti
         si.

1 Nithumnak ni in Galilee peng Kana khaw ah mopuai om in, Jesuh nu khen puai sim deve
         si.
         2 Tsin, Jesuh ah le a ningluntu te khehkhen ko si.
         3 Tsapit zu a bo phangin Jesuh nu in, "Tsapit zu bo ongla si," ti’n Jesuh ah rel si.
         4 Jesuh in, "Minu, heita ka seng tseih si tsim? Ka hunkim lai ngawl si," ti’n ti si.
         5 A nu’n, "A tiarnak bangin puah ta un," ti’n omlawh te rel si.
         6 Tsimi munah Jew te daan in thiangnak tuh in koihnak lungbuul buul ruk om in, buul
         khat ah ti kalaan kul pin sawmthum lun vat si.
         7 Jesuh in, "Lungbuul sungah ti a dim in thanberh un," ti’n omlawh te rel atsia, amahni’n
         lungbuul dimlelh in ti than si.
         8 Tsimi tselh phangin Jesuh in, "Tuzong hen dawmlai suak ula tsangsuak phiin pa pe
         ta un," ti’n amahni kheh ti si. Amahni’n ti kheh suak atsia pe si.
         9 Ti pin tsapit zu in a tsang ongla kheh tsangsuak phiin pa’n tsang si. Tsimi tsapit
         zu kheh tsangsuak phiin pa’n kawnai pina si, ti kheh thei ngawl pelh in, ti suaktu
         omlawh te’n thei si. Tsimita tsangsuak phiin pa’n mohuaipa ko si.
         10 Tsin amah kheh, "Mi tehem hen tsapit zuhan suah masa atsia, a kham ten ongla phangin
         tsapit zukhul suah si. Sinapikhaw nang zong tutian hen tsapit zuhan siit lai si tsi,"
         ti’n ti si.
         11 Jesuh in Galilee peng Kana khaw ah theihdiknak puah pan in, ama tsungnungnak muh
         si. Tsin, a ningluntu te’n amah um si.
         12 Me zawh hen Jesuh in a nu, a nau te le a ningluntu te thaw Kapernaum khaw ah hawhsuk
         in, ni tampi tsam ngawl si.
         13 Tuhen Jew te Leekdelh Puai a nong ongla ta, Jesuh ah heh Jerusalem ah hawhso si.
         14 Temple reen sungah kawlpawtsang zuartu te le tuu zuartu te le khuro zuartu te le
         tangka thengtu te to dang kheh mu si.
         15 Amahni vaatnak tuh ri a hual tselh phangin tuu te le kawlpawtsang te thawlom a vaseng
         in temple reen sung pin hawlberh atsia, tangka thengtu te tangka kheh bawlei sak in,
         a tsabuai te khehkhen lailet reih sak si.
         16 Tsin, khuro zuartu te kheh, "Me thil tehem heh danberh ta un. Ei Pa inn heh thil
         zuarnak mun in tsan mah na un!" ti’n ti si.
         17 Tsimi phangin a ningluntu te’n, "Na inn ka thupi tsan leitanak hen ka thin sungah
         mei alh bangin kangberh ka si," ti’n ngannak kheh phawk leh dang si.
         18 Tsimi manin Jew te’n, "Me thil te heh puah si tsikhaw, hei theihdiknak muh tu kei
         si tsim?" ti’n ti si.
         19 Jesuh in, "Me temple heh phe ula nithum sung sa leh tu sing," ti’n o si.
         20 Tsimi phangin Jew te’n, "Kum sawmli le kum ruk sung sanak me temple heh nithum sung
         bek in sa zo leh tu si tsim maw?" ti’n ti si.
         21 Sinapikhaw Jesuh in temple a tinak heh ama ruangpum a tinak si.
         22 Tsimi manin mithi te lak pin a tho phangin, a ningluntu te ’n me amahni a relnak
         thu heh phawk leh in, Laithiangrim le Jesuh relnak thu te kheh um dang si.
         23 Jesuh ah heh Leekdelh Puai sung hem Jerusalem ah om in, mi tampi te’n puai sung theihdiknak
         a puahnak te a mu dang phang in, ama ming kheh um dang si.
         24 Sinapikhaw, minung tehem a theiberh manin, Jesuh ah kheh amahni lak ah tualnel ngawl
         si.
         25 Tsin, minung sungah hei om si, ti a theisek manin, mi pakhat in midang pakhata thu
         kheh Jesuh ah rel kul ngawl si.

1 Farasi te lak pin mi pakhat, Jew te uktu Nikodemus tinak om si.
         2 Me pa hen zan lai Jesuh nenah hawh atsia, "Rabbi, Pathian nen pin a leng saya pakhat
         na si lam na thei si ung. Heitasim tiphangin Pathian in a ompi ngawl himhim in me
         theihdiknak na puahnak te heh tumah in puah thei tu ngawl si," ti’n ti si.
         3 Jesuh in, "Thungai ngai in na rel sing, mi pakhat heh hing lehnak a si ngawl lekhaw
         Pathian uknak mu thei tu ngawl si," ti’n amah kheh o si.
         4 Nikodemus in, "Mi pakhat heh uham zawh in hing lehnak si thei tu si maw? Hing lehnak
         si tu in a nu pum sungah veikhat dum leh thei tu si maw?" ti’n amah kheh ti si.
         5 Jesuh in, "Thungai ngai in na rel sing, mi pakhat heh ti le Raula in a hing leh ngawl
         nungsang Pathian uknak sungah lut thei tu ngawl si.
         6 Tisa-a hingnak heh tisa si atsia, Raula-a hingnak heh raula si.
         7 ’Hing lehnak kultsam sitsi,’ ti’n ka ti manin lunglawi mah nen.
         8 Huih heh a nuam min hem ah ra in, a thawm za pelh in, kawnai pin a leng ti le kawnai
         lam ah a ra ti kheh rel thei ngawl si tsi. Raula-a hingnak tehem heh tsimi bang si,"
         ti’n amah kheh o si.
         9 Nikodemus in o leh atsia, "Meheh kawtibang in si thei tu sim?" ti’n amah kheh ti
         si.
         10 Jesuh in o atsia, "Nangmah heh Israel te saya pakhat si atsia, kawti me thu te heh
         thei zo ngawl si tsim?
         11 Thungai ngai in na rel sing, keimahni’n kei theinak rel atsia, kei munak tettikhan
         si ung. Nangnihni’n tetti kei khannak heh saang ngawl si utsi.
         12 Leivum thu te ka relnak heh na um ngawl a si lekhaw, vanvum thu te rel ka sin kawti
         bangin um thei tu si tsim?
         13 Vanvum ah om in, vanvum pin a tolhsuk Mi Tsapa siar ngawl vanvum ah a kaiso tumah
         om ngawl si.
         14 Mawsi in hampalak ah rul a tar bangin, Mi Tsapa khen tarnak si tu si.
         15 Tsimi heh tutu sikhen amah a umtu heh ral thong ngawl in kumkhaw nungnak a nei theinak
         tuh in si sawn si.
         16 "Heitasim tiphangin, tutu sikhen amah a umtu taak hem ral thong ngawl in, kumkhaw
         nungnak a nei theinak tuh in, Pathian in a Tsapa neihlamtsang pe tian in leivum mi
         te it si.
         17 Leivum mi te thukhen tu in Pathian in leivum ah a Tsapa leh si ngawl in, a Tsapa
         thawmin leivum mi te sannak a si tuh in leh si sawn si.
         18 "Tsapa a um te heh thukhennak tuar ngawl in, amah a um ngawl te heh Pathian Tsapa
         neihlamtsang pakhat bek-a ming a um ngawl manin, thukhennak tuar ham ongla si.
         19 Thukhennak heh tibang hen si. Leivum ah vaarnak leng ongla sipelh in, minung te’n
         amahni puahnak a sesuak manin vaarnak tah in thimnak kheh ngeih sawn si.
         20 Thil sesuak a puahtu tehem in vaarnak haw atsia, a puahnak phozar khatu manin vaarnak
         kheh zuan ngawl si.
         21 Sinapikhaw thil dik a puahtu te’n a puahnak te heh Pathian thawmin a si lam tsiangno
         in a lang thei tuh in, vaarnak kheh zuan si," ti’n amah kheh ti si.
         22 Me te tselh phang hen Jesuh ah le a ningluntu te kheh Judea ram sungah hawh in, tsimi
         munah amahni thaw om atsia niim si.
         23 Salim khaw kunga Aenon ah ti tampi a om manin, Johan in mi te kheh niimnak pe si.
         Mi te khen a nenah hawh atsia, Johan in niimnak pe si.
         24 Tsimi lai in Johan ah heh thawng tohnak si lai ngawl si.
         25 Tsimi phangin Johan ningluntu pawlkhat te le Jew te kheh thiang tiarnak thu el dun
         si.
         26 Amahni khen Johan nenah hawh in, "Rabbi, Jordan Run hatlam ral ah nangmah thaw om
         awng, ama thu tetti na khannak pa len mi te niimnak pe tseih si. Pan in, mi tehem
         in amah zuan si," ti’n rel dang si.
         27 Johan in o atsia, "Vanvum pin penak a si ngawl nungsang minung hen heimah ngah thei
         ngawl si.
         28 ’Keimah heh Khrih ah si ngawl sing,’ sinapikhaw, ’Ama masuan ah lehnak sing,’ ti’n
         ka relnak theipitu ka tetti heh nangmahni rori heh si utsi.
         29 Mo neitu heh mohuaipa si. Sinapikhaw mohuaipa kung ah dingin a aw a zatu a tetti
         hen mohuaipa aw a za manin angngai si. Tsimi manin me ka angnak heh kim ong si lei.
         30 Amah heh khangso tu in, sinapikhaw keimah heh kiamsuk tu sing.
         31 Vumlam pin a lengtupa heh heizongza vumah si. Leilung pina heh leimi si atsia, lei
         thu rel si. Vanvum pin a leng pa heh heizongza vumah si.
         32 Ama’n a mu saak le a za saak thu tettikhan pelh in, tumah in a tetti khannak saang
         ngawl si.
         33 Tetti a khannak a saangtu te hen Pathian heh a dik si ti’n thu khotiarnak tatsik
         khen si.
         34 Pathian lehnakpa hen Pathian thu rel si, Heiman sim tilekhaw Pathian in Raula heh
         a teek om ngawl in pe si.
         35 Pa hen Tsapa kheh it atsia, a kut sungah thil tehem pe si.
         36 Tsapa a umtu te’n kumkhaw nungnak nei si. Tsapa a um ngawltu te’n nungnak mu tu ngawl
         in, a vumah Pathian thinrawnak kho reng tu si," ti’n ti si.

1 Jesuh in Johan tah in ningluntu tam sawn nei atsia, mi tam sawn a niim kheh Farasi
         te’n a thei lam Bawipa’n thei si.
         2 Sipelh atsia, Jesuh amah rori in mi te niim ngawl in, ama ningluntu te zong hen niim
         si.
         3 Tsin Judea peng kheh zam atsia, Galilee peng ah zuan lehleu si.
         4 A hawh phangin Samaria peng tawn kultsam si.
         5 Tsimi manin Samaria khawpi Saikhar tinak khaw ah leng si. Saikhar khaw heh Jakob
         in a tsapa Joseph ah a penak mun kung ah om si.
         6 Tsimi munah Jakob tikhuar om si. Jesuh ah heh a khualvaknak a tsawl leita manin tikhuar
         kung ah to si. Tsimi hun heh sun laitak si.
         7 Samaria minu pakhat kheh titsawi tu in leng atsia, Jesuh in, "Ka in tuh ti ka pe
         in," ti’n ngen si.
         8 Heitasim tiphangin a ningluntu te heh khaw sungah lai eih lei tu in hawh si.
         9 Tsimi phangin Samaria minu in, "Nangmah heh Jew te si in heita Samaria nupang keima
         nenah in tuh ti ngen ka si tsim?" ti’n Jesuh ah kheh ti si. Heitasim tiphangin Jew
         te’n Samaria te thaw pawl dun ngawl si.
         10 Jesuh in o atsia, "Pathian lehsawng thei atsia, ’Ka in tuh ti ka pe in,’ ti’n ti
         a ngen tu pa heh na thei asin, nangma’n amah heh ti ngen tu in, ama’n nungnak ti kheh
         na pe tupelh si," ti’n minu kheh ti si.
         11 Minu in, "Sayapa, ti suaknak tuh titsian na nei ngawl, me tikhuar heh a thukngai
         si, tsimi nungnak ti tsawh kawnaia le tu si tsim?
         12 Me tikhuar heh keimahni a pe tu kei pa Jakob tah in mak sawn si tsim maw? A tsa te
         le a sumzuatnak tehem in me tikhuar sunga ti in si," ti’n Jesuh ah kheh ti si.
         13 Jesuh in minu kheh o atsia, "Tutu sikhen me ti a intu te heh dangrum leh tu si.
         14 Sinapikhaw tutu sikhen ka penak ti a intu te heh dangrum leh awngkeel tu ngawlla
         si. Ka penak ti heh amah ah kumkhaw nungnak tsa tuh in a suak tsirhti in tsang tu
         si," ti’n ti si.
         15 Minu in, "Sayapa, ka dangrum leh tu ngawlla in le nai ah hawh in ti tsawi ka kul
         leh tuh ngawl in, me ti tsawh ka pe in," ti’n ama nenah ti si.
         16 Jesuh in, "Hawh ten, na pasel huaila nai ah hawh leh in," ti’n minu kheh ti si.
         17 Minu’n, "Pasel nei ngawl sing," ti’n ti si. Jesuh in, "’Pasel nei ngawl sing’ na
         ti heh thu man rel si tsi.
         18 Heitasim tiphangin pasel panga nei ongla si tsi. Tua na ompinak heh na pasel si ngawl
         si. Tsimita thu man rel si tsi," ti’n amah kheh ti si.
         19 Minu in, "Sayapa, profet pakhat na silam tuhen na thei sing.
         20 Kei pa te hen me mual vumah Pathian be si. Nangnihni Jew te’n Jerusalem bek heh Pathian
         be min tuh mun si ti’n ti si utsi," ti’n amah kheh ti si.
         21 Jesuh in, "Minu, ka um in; me mual vumah maw Jerusalem ah maw Pa kheh nang be ngawl
         hun leng tulai si.
         22 Nangnihni hen nang thei ngawlnak be si utsi. Keinihni in kei theikennak be si ung.
         Heitasim tiphangin sannak heh Jew tea si.
         23 Sinapikhaw a be taktaktu te’n Pa heh raula le thutak in a be hun a leng tuh heh,
         tuhen leng ongla si. Heitasim tiphangin Pathian in tsimi bangin amah a betu te kheh
         zei si.
         24 Pathian heh Raula si, amah a betu te’n raula le thutak in a be himhim tuh si,"ti’n
         ti si.
         25 Minu’n, "Messiah leng tu si ti thei sing" (Khrih ti’n ko nak si). "Amah a leng phangin
         thu tehem rel tu kei si," ti’n amah kheh ti si.
         26 Jesuh in, "Nangmah awnpi tu keimah heh Messiah sing," ti’n amah kheh ti si.
         27 Tsimi hun in a ningluntu te leng in, minu thaw a awntsawp kawm kheh lunglawi dang
         si. Sinapikhaw, "Minu nen pin hei deih si tsim?" ti le, "Heita minu ah awntsawppi
         si tsim?" ti heh tumah in dong ngam ngawl si.
         28 Tsimi phangin minu khen a tibeel zam in khaw sungah hawh atsia,
         29 "Nai ah hawh ula, ka leidat awngnak tehem a relsektupa heh pan un. Amah heh Khrih
         ah si ol ngawl si maw?" ti’n a khawpi te kheh rel si.
         30 Tsimi phangin amahni’n khaw sung pin Jesuh nenah hawh dang si.
         31 Amahni leng ma in ningluntu te’n, "Rabbi, lai ei in," ti’n ti dang si.
         32 Sinapikhaw Jesuh in amahni kheh, "Nang thei ngawlnak lai ei tuh nei sing," ti’n ti
         si.
         33 Tsimi manin ningluntu te’n, "Mi pakhat khat in a ei tuh pe si nan tih im?" ti’n pakhat
         le pakhat ti dun dang si.
         34 Jesuh in, "Keimah lehtu Pa deihnak puah tu le ama naper ka tselhsek tu heh ka lai
         eih si.
         35 ’Tuzawh la li phangin laikhawl hun si tula si’ ti si ngawl si utsim maw? Ngai un,
         lo te kheh diik in pan tsuk un. Lai te ther in khawl hunkim ong si lei.
         36 A pawitu le a khawltu a ang kawm theinak tuh in, laikhawltu hen nilawh ngah tu atsia,
         kumkhaw nungnak rah khen khawl tu si.
         37 Tsimi manin, ’Mi pakhat in pawi atsia, midang pakhat in khawl si’ tinak heh a dik
         si.
         38 Nang bung ngawlnak lo ah laikhawl tu in nang tiar sing. Midang te’n bung atsia, nangnihni’n
         amahni naper saak sungah lut si la utsi," ti’n a ningluntu te kheh rel si.
         39 "Ka leidat awngnak tehem relsek ka si," ti’n minu tetti khannak manin, tsimi khaw
         sunga Samaria mi tampi te’n Jesuh ah um si.
         40 Tsimi manin Samaria te’n ama nenah hawh dang atsia, amahni nenah tsaam rih tu in
         kun dang in, tsimi munah ninih tsaam si.
         41 Ama awnkam manin mi tampi te’n um beet lai si.
         42 Amahni’n minu ah kheh, "Tuzong hen na rel ta bek in um si ngawl in, keimahni rori
         in ama thurelnak za atsia, leivum minung te Santu Khrih ah si rori si ti kei thei
         manin, um si ung," ti’n ti si.
         43 Ninih zawh in tsimi khawpi pin kiang atsia, Galilee peng ah hawh si.
         44 Heitasim tiphangin Jesuh himhim in, profet heh ama khaw le ram ah heimah upatnak
         si ngawl si ti’n ti si.
         45 Galilee te’n Jerusalem ah puai sim a hawh deve dang manin, puai sung Jerusalem ah
         thil khumnung a puahnak tehem mu ongla in, Galilee peng ah a leng phangin, Galilee
         te’n amah kheh saang si.
         46 Tsin, ti pin tsapit zu in a tsang tiar min Galilee peng sunga Kana khaw ah Jesuh
         hawh leh si. Tsimi lai in, bawi upa pakhat om in, a tsapa heh Kapernaum ah a naa si.
         47 Jesuh ah heh Judea peng pin Galilee peng sungah a leng thawm a za phangin, a nenah
         hawh atsia, Kapernaum khaw ah hawhsuk in, a tsapa thi tuzep kheh dam tiar sak tu in
         kun si.
         48 Jesuh in, "Theihdiknak te le thil khumnung te na mu ngawl lekhaw um himhim tu ngawl
         si tsi," ti’n bawi upa pa kheh ti si.
         49 Bawi upa pa khen, "Bawipa, ka tsapa a thi ma hawhsuk nawmnawm sawh in," ti’n ti si.
         50 Jesuh in bawi upa pa kheh, "Hong talen; na tsapa nung ongla si," ti’n ti si. Tsimi
         pa khen Jesuh awnnak kheh um in, inn ah hong si.
         51 A hongsuk tseih lai in a omlawh te’n muak atsia, "Na tsapa nung si lei," ti’n rel
         dang si.
         52 A tsapa a nemtsuam hun kheh dong atsia, "Tsingni simlam naazi pakhat phangin a natdun
         dam si," ti’n rel dang si.
         53 Jesuh in, "Na tsapa nung si," ti’n ati hun kek a si kheh bawi upa pa’n a thei phangin,
         amah le a innkawpi tehem in Jesuh ah kheh um dang si.
         54 Meheh Jesuh in Judea peng pin Galilee peng sungah a leng zawh in theihdiknak a puahnak
         a panihnak si.

1 Tsimi zawh in Jew te puai pakhat om atsia, Jesuh ah heh Jerusalem ah hawhso si.
         2 Jerusalem Tuu Dawngkham kung ah, Hebru awn in Bethesda tinak tikhuar om atsia, tsimi
         tikhuar kawnvel ah buuk panga om si.
         3 Tsimi buuk te sungah minaa tampittseih te, mittsaw te, kawngbai te le zenat vei te
         kheh ti phe ngak in zau dang berh si.
         4 Heitasim tiphangin hun khatkhat in tsimi tikhuar sungah vanvummi pakhat tolhsuk atsia
         ti hot si. Ti a phe tselh phangin ti sungah a sawn masa bertu heh hei bang natnak
         a vei sikhen dam si.
         5 Tsimi munah kum sawmthum le kum riat sung natnak a veipa pakhat om si.
         6 Tsimi munah a zau reng kheh Jesuh in mu atsia, a rei ongla lam a thei manin, "Dam
         tiarnak si nuam tsim maw?" ti’n amah kheh dong si.
         7 Mi naa pa’n, "Sayapa, ti a phe phangin tikhuar sungah keimah sehtu tumah nei ngawl
         sing. Ka hawh phangin ka masuan ah mi pakhat sawn ngah tsiat veng si," ti’n o si.
         8 Jesuh in, "Tho la na zauphah zial in hawh ten," ti’n minaapa kheh ti si.
         9 Makhat in tsimi pa kheh dam atsia, a zauphah phur in hawh si. Tsimi ni heh Sabbath
         ni si.
         10 Tsimi manin Jew te’n Jesuh dam tiarnak pa kheh, "Tuni heh Sabbath ni si atsia, na
         zauphah na phur heh a daan si ngawl si," ti’n ti si.
         11 A dam leh pa khen, "Keimah a dam tiartupa’n, ’Na zauphah phurla hawh in,’ ti’n ti
         ka si," ti’n amahni kheh o si.
         12 Amahni’n "’Na zauphah phurla hawh in,’ ti’n nangmah ati tupa tsawh tu sim?" ti’n
         amah kheh dong si.
         13 Sinapikhaw Jesuh ah heh tsimi mun pin kiangden ongla a si manin, dam tiarnak pa’n
         amah damtiartu heh tu si ti thei ngawl si. Tsimi munah mihonpi om meek si.
         14 Dawllam phangin Jesuh in temple reen sungah tsimi pa kheh tawk leh atsia, "Pan in,
         dam tiarnak si ongla si tsi. Sual lehmah na len. Tsimi a si ngawl lekhaw na vumah
         a sesuak sawn leng tu si," ti’n ti si.
         15 Tsimi pa khen hawh atsia, amah dam tiar tu heh Jesuh ah a si lam Jew te rel si.
         16 Jesuh in me te heh Sabbath ni in a puah manin, Jew te’n amah heh erh atsia, reek
         tuh in zei dang si.
         17 Sinapikhaw Jesuh in, "Ei Pa hen tutian hen na a per manin, keimah khen per sing,"
         ti’n amahni kheh o si.
         18 Ama’n Sabbath ni a tsang ngawl bek zo ngawl, Pathian heh ama Pa in rel atsia, Pathian
         tsankim in a rel tsawm manin, Jew te’n amah reek theinak tuh zei leilei si.
         19 Tsimi phangin Jesuh in amahni kheh o atsia, "Thungai ngai in nang rel sing, Tsapa
         hen ama thu in heimah puah thei ngawl in, Pa puahnak a munak bek puah si. Heitasim
         tiphangin a puahnak bangkeek in Tsapa khen puah deve si.
         20 Ei Pa hen Tsapa a it manin, ama puahnak thil tehem kheh Tsapa ah muh si. Nang khum
         tuh in me te tah mak sawn naper te muh rih tulai nang si.
         21 Ei Pa hen mithi te tho tiar atsia, nungnak a pe bangin, Tsapa khen a deihnak te kheh
         nungnak pe deve tu si.
         22 Ei Pa hen tumah thukhen ngawl in, thukhen tuh tehem Tsapa ah aapberh si.
         23 Meheh mi tehem in ei Pa a upat bangin, Tsapa a upat deve theinak tuh in si. Tsapa
         a upat ngawl te’n amah lehtu Pa khen upat ngawl si.
         24 "Thungai ngai in nang rel sing, ka thu za atsia, keimah leh tu Pa a umtu te heh kumkhaw
         nungnak nei in, thukhennak tuar tu ngawl si. Sinapikhaw thihnak pin nungnak ah leek
         ongla si.
         25 Thungai ngai in nang rel sing, mithi te’n Pathian Tsapa aw a za hun leng in, tsimi
         hun heh tuhun heh si. Tsin, Tsapa aw a zatu te nung tu si.
         26 Ei Pa hen ama sungah nungnak a nei bangin, Tsapa khen ama sungah nungnak a nei tuh
         in pe ongla si.
         27 Amah heh Mi Tsapa a si manin, thukhen tu in thuneinak khen pe si.
         28 "Meheh lunglawi mah na un; heitasim tiphangin thaan sunga tehem in a aw za atsia,
         a suak hun leng tu si.
         29 Thilpha a puahtu te heh nungnak ah tho tu in le, thil pha ngawl a puahtu te heh hannak
         tuar tu in tho tu si.
         30 "Keima thu in heimah puah ngawl sing. Ka zanak bang thek in thukhen sing. Keima deihnak
         zei ngawl in, keimah leh tu ei Pa deihnak bangin thukhen ka si manin, ka thukhennak
         heh a dik si.
         31 Keimah le keimah tettikhan tsawm si lengkhaw, ka tettikhan tsawmnak heh dik ngawl
         si.
         32 Keima thu tettikhan tu midang pakhat om in, a tetti khannak heh a maan lam thei sing.
         33 Nangmahni’n Johan nenah mi leh atsia, Johan in thudik lam ah tettikhan ongla si.
         34 Minung nena tetti khannak saang ngawl sing. Sinapikhaw me thu te heh sannak nang
         si theinak tuh in ka relnak si.
         35 Johan ah heh a alh tseih le a vaar meiinn si atsia, ama vaarnak sungah tsillem sung
         sahnung tu kheh ot si utsi.
         36 "Sinapikhaw Johan tah in mak sawn tetti nei sing. Heitasim tiphangin Pa’n ka tsianneihsek
         tuh in a penak naper, me ka deknak naper te rori ah hen ei Pa lehnak ka si kheh tettikhan
         si.
         37 Keimah lehtu ei Pa amah rori hen tettikhan ka si lei. Nangnihni’n a aw za awng ngawl
         atsia, a mel khen mu awng ngawl si utsi.
         38 A lehnak Pa nang um ngawl manin, ama thu khen nang sungah om reng ngawl si.
         39 "Laithiangrim sungah kumkhaw nungnak nei thei tu in nang ruat manin Laithiangrim
         te kheh zei si utsi. Tsimi Laithiangrim te’n keima thu tettikhan si.
         40 Tsimi sipelh nungnak nang nei theinak tuh in ka nenah hawh nuam ngawl si utsi.
         41 Minung te ultungnak saang ngawl sing.
         42 Sinapikhaw nangmahni sungah Pathian itnak nang nei ngawl lam kheh nang thei sing.
         43 Ei Pa ming in leng pelh napi ingkhaw, nangnihni’n saang ngawl ka si utsi. Midang
         pakhat khat in ama ming rori in a leng asin amah kheh saang reng tu si utsi.
         44 Pathian nen bek pin a leng ultungnak zei ngawl in, pakhat le pakhat ultung dun tu
         bek a sunsaktu nangnihni’n kawti bangin um thei tu si utsim?
         45 "Ei Pa nenah nangmahni sual nawn tu in ka ring mah na un. Nangmahni sual nawn tu
         mi pakhat om si. Amah heh nang aan ngainak Mawsi ah si.
         46 Mawsi ah nang um lekhaw, amah hen keima thu a ngan manin, keimah khen um tu si utsi.
         47 Sinapikhaw ama lai ngannak te nang um ngawl lekhaw, kawtibang in ka thu te um tu
         si utsim?" ti’n ti si.
         
            

         
      
   
      
         6
1 Tsimi zawh in, Jesuh ah kheh Tiberias Tipi tinak, Galilee Tipi hatlam ral ah hawh
         si.
         2 Minaa te vumah a puahnak ama theihdiknak te a mu manin, mihonpi te’n amah lun si.
         3 Jesuh in mual vumah kai atsia, tsimi munah a ningluntu te thaw to dang si.
         4 Tsimi hun in Jew te Leekdelh Puai nong ongla si.
         5 Jesuh in diik atsia, mihonpi te amah a zuan dang kheh a mu phangin, Philip nenah,
         "Me te ei tuh sang kawnaia lei tu na sing?" ti’n ti si.
         6 Jesuh in a puah tuh thei tsawm kuh reng ongla sipelh in, Philip ah a tsulnak in tihen
         a tinak si.
         7 Philip in, "Mi taak hem in kohno teen in a ei si riang denari zanih man sang khen
         tham lawt tu ngawl si," ti’n amah kheh o si.
         8 Ningluntu pakhat, Simon Piter nau Andrew in,
         9 "Mia khen ah barli sang tsuun panga le nga kohno panih nei naupang pakhat om si.
         Sinapikhaw mi tizah tsa reltaak nan tih im?" ti’n amah kheh ti si.
         10 Jesuh in, "Mipi te tsawh to tiar un," ti’n ti si. Tsimi munah hampa tampi a om manin,
         hampa vumah to dang si. Mipi te heh patsang veu thawngnga lun si.
         11 Jesuh in sang tsuun te kheh le atsia, Pathian a paak tselh phangin ningluntu te kheh
         sem si. Ningluntu te’n mipi to dang te kheh sem si. Tsimi bangin nga khehkhen sem
         in nual ngai in ei dang si.
         12 Lai a kham ten phangin, Jesuh in ningluntu te kheh, "A eih val a hembangno te thehthawk
         ngawl in khul ten un," ti’n ti si.
         13 Tsimita khon tei dang in, barli sang tsuun nga pin a eih val a hembang te kho leinih
         dim khon dang si.
         14 Tsimi minung te’n Jesuh puahnak theihdiknak heh a mu dang phangin, "Me pa heh leivum
         ah a leng tulai profet si rori si," ti’n ti dang si.
         15 Tsimi manin amahni’n a nenah hawh atsia, kumpibawi si tu in a tiarlok tuum kheh Jesuh
         in a thei phangin, amah ruak mual vumah hawh tum lehleu si.
         16 Simlam phangin ningluntu te kheh tipi ah hawhsuk dang si.
         17 Tsin, khawm to dang atsia, tipi hatlam ral Kapernaum khaw ah hawh dang si. Khawthim
         ongla pelh in Jesuh ah heh amahni nenah leng lai ngawl si.
         18 Khawtawng manin tilet tho si.
         19 Peng thum peng li lun khawm a hot dang zawh in khawm lam zuan in ti vumah Jesuh hawh
         kheh mu dang atsia, kihngai dang si.
         20 Sinapikhaw Jesuh in amahni kheh, "Keimah sing; kih mah na un," ti’n ti si.
         21 Amahni’n ang ngai in khawm sungah dum tiar atsia, makhat in a khawm kheh a hawh min
         tuh ah leng dang si.
         22 A thaizing in tipi hatlam ral ah a ding dang mihonpi te’n ningluntu te tonak khawm
         siar ngawl, khawm dang a om ngawl lam le Jesuh ah le ningluntu te khawm to langkhat
         ngawl in, ningluntu te bek a hawh dang lam kheh mu si.
         23 Sinapikhaw Tiberias khaw pin khawm dang te kheh Bawipa’n Pathian a paak tselh phangin
         sang a einak min kung ah leng si.
         24 Tsimita mi te khen tsimi munah Jesuh ah mu ngawl in, ningluntu te khen a mu dang
         ngawl phangin, khawm to dang deve atsia, Kapernaum khaw ah hawh dang in, Jesuh ah
         kheh zei dang si.
         25 Tipi hatlam ral ah amah a tawk dang phangin, "Rabbi, kontik in nai ah leng si tsim?"
         ti’n ti dang si.
         26 Jesuh in amahni kheh o atsia, "Thungai ngai in nang rel sing, theihdiknak te nang
         mu manin keimah zei si ngawl in, sang khampek in nang ei ngah manin zei ka si utsi.
         27 A se thei lai eih tsa rimsu mah na un. Kumkhaw nungnak tham Mi Tsapa in nangmahni
         a pe tuh lai eih tsa rimsu sawn un. Heitasim tiphangin Pa Pathian in Tsapa ah a tatsik
         kheen ong si lei," ti’n ti si.
         28 Amahni’n, "Pathian naper te kei per theinak tuh in hei puah tu si ung im?" ti’n amah
         kheh dong dang si.
         29 Jesuh in amahni kheh o atsia, "Pathian naper heh a lehnak Pa nang um heh si," ti’n
         ti si.
         30 Tsimi manin amahni’n, "Tsimi lekhaw kei mu tuh in le nangmah kei um tuh in hei theihdiknak
         puah tu si tsim? Hei naper per tu si tsim?
         31 ’Pathian in amahni ei tuh van pin sang pe si,’ ti’n ngannak bangin, kei papi te’n
         hampalak ah manna ei si," ti’n ti si.
         32 Tsimi phangin Jesuh in amahni kheh, "Thungai ngai in nang rel sing, Mawsi in van
         pin sang pe ngawl nang si. Ei Pa’n van pin sang taktak pe nang si.
         33 Pathian sang heh van pin lengsuk atsia, leivum mi te nungnak a petu Pa heh si," ti’n
         ti si.
         34 Tsimi phangin amahni’n, "Bawipa, tsimi sang tsawh kei pe reng veng in," ti’n ti si.
         35 Jesuh in amahni kheh, "Keimah heh nungnak sang sing. Ka nenah a hawh tu heh rikaam
         awngkel leh tu ngawlla in, keimah a umtu heh dangrum leh awngkel tu ngawlla si.
         36 Sinapikhaw nang rel sing; nangnihni’n keimah mu ongla pelh in um ngawl lai si utsi.
         37 Ei Pa’n keimah a penak tehem ka nenah hawh tu si. Ka nenah a hawhtu heh nawt himhim
         tu ngawl sing.
         38 Heitasim tiphangin keima deihnak puah tu in van pin a lengsuk si ngawl in, keimah
         leh tu ei Pa deihnak puah tu in leng si sawn sing.
         39 Keimah leh tu ei Pa deihnak heh keimah a penak tehem pakhatno pohkhen pai tiar ngawl
         in, dawlta ber ni in ka tho tiar tu heh si.
         40 Tsin, ei Pa deihnak heh, tutu sikhen Tsapa mu atsia a umtu tehem kumkhaw nungnak
         nei tu si. Tsin, keimah khen dawlta ber ni in tho tiar tu sing," ti’n ti si.
         41 "Keimah heh van pin a lengsuk sang sing," ti’n ati manin Jew te’n phun sepsup dang
         si.
         42 Amahni’n, "Me pa heh a nu le a pa kei theinak, Joseph tsapa Jesuh ah si ngawl si
         maw? ’Van pin lengsuk sing,’ ti’n ti si, kawti thu sim?" ti’n ti dang si.
         43 Tsimi manin Jesuh in o atsia, "Phu sepsup tseih mah na un.
         44 Keimah leh tu ei Pa’n a huai ngawl nungsang tumah in ka nenah hawh thei ngawl si.
         Tsin, ka nenah a hawhtu heh dawlta ber ni in tho tiar tu sing.
         45 ’Amahni a vaseng in Pathian in zirh tu si,’ ti’n profet te’n laibu ah ngan si. Tsimi
         manin ei Pa thu za atsia, a zirtu tehem ka nenah hawh si.
         46 Pathian nen pin a leng Tsapa siar ngawl, tumah in Pa mu awng ngawl si. Tsapa hen
         Pa mu ongla si.
         47 Thungai ngai in nang rel sing, keimah a umtu heh kumkhaw nungnak nei ongla si.
         48 Keimah heh nungnak sang sing.
         49 Nang papi te’n hampalak ah manna ei in thi pah si.
         50 Meheh vanvum pin a lengsuk sang si atsia, a eitu pohpoh heh thi ngawl si.
         51 Keimah heh vanvum pin a leng nungnak sang sing. Tutu sikhen me sang heh a ei lekhaw,
         kumkhaw in nung tu si. Ka pe tuh sang heh leivum minung te nungnak tuh in ka penak
         ka sa heh si," ti’n amah ni kheh ti si.
         52 Tsimi phangin Jew te’n, "Kawtibang in me pa hen kei ei tuh in ama sa kei pe thei
         tu sim?" ti’n el dun dang si.
         53 Tsimi phangin Jesuh in amahni kheh, "Thungai ngai in nang rel sing, Mi Tsapa-a sa
         ei atsia, a thi nang in ngawl lekhaw nang sungah nungnak nei tu ngawl si utsi.
         54 Tutu sikhen ka sa ei atsia, ka thi a intu heh kumkhaw nungnak nei in, dawlta ber
         ni in tho tiar tu sing.
         55 Heitasim tiphangin ka sa heh lai taktak si atsia, ka thi heh in tuh taktak si.
         56 Ka sa ei in ka thi a intu heh keima sungah om atsia, keimah khen ama sungah om sing.
         57 A nung ka Pa in keimah leh atsia, Pa thawmin ka nung bang hen, keimah a eitu hen
         keima thawmin nung tu si.
         58 Me sang heh van pin lengsuk si in, nang papi te’n manna ei atsia a thi pah bang si
         ngawl si. Me sang a eitu heh kumkhaw in nung tu si," ti’n ti si.
         59 Me thu te heh Kapernaum khawa sinakok sungah thu a zirh lai in a relnak si.
         60 Tsimi manin a ningluntu mi tampi te’n me thu heh a za phangin, "Me a awnnak heh a
         thei har si. Tu in theitsiang zo tu sim?" ti’n ti dang si.
         61 Ningluntu te’n me thu ah a phu sepsup dang tseih kheh Jesuh in a thin sung in a thei
         phangin, "Me thu hen nang khawsi tiar si maw?
         62 Tsimi bang a si lekhaw Mi Tsapa heh ama om masa min ah a kaiso nang mu tsuk a sin
         kawtibang si nantih utsim?
         63 Nungnak petu heh Raula si atsia, taksa heh heimah nempi ngawl si. Nangmahni ka relnak
         thu te heh raula si in, nungnak khen si si.
         64 Sinapikhaw nangmahni lak ah a um ngawltu te om si utsi," ti’n amahni kheh ti si.
         Heitasim tiphangin tu te tseng hen um ngawl in, tu ber hen amah zuar tu ti heh Jesuh
         in a pan pah in thei ham reng ongla si.
         65 Tsin, Jesuh in, "Tsimi manin, ei Pa’n a siang ngawl nungsang ka nenah tumah hawh
         thei tu ngawl si ti’n nang rel ham sing," ti’n ti si.
         66 Tsimi pin pan a ningluntu mi tampi te inn ah hong in, amah lun nuam leh ngawlla si.
         67 Tsimi phangin, Jesuh in ningluntu leinih te kheh, "Nangmahni khen hong nuam deve
         si utsim maw?" ti’n dong si.
         68 Sinapikhaw Simon Piter in, "Bawipa, tu nenah hawh lawt tu si ung im? Kumkhaw nungnak
         thu te nei si tsi.
         69 "Keimahni’n a nung Pathian Tsapa Khrih ah na si lam thei in na um si ung," ti’n amah
         kheh o si.
         70 Jesuh in, "Nangmahni leinih te heh nang deng si ngawl nang im? Tsin, nangmahni sung
         pin pakhat heh diabol ah si," ti’n amahni kheh o si.
         71 Me a relnak heh Simon tsapa Judas Iscariot ah si. Heitasim tiphangin amah heh ningluntu
         leinih te lak ah a peh thahlam reng in amah a zuar tu tuh pa si.

1 Tsimi zawh in Jesuh ah heh Galilee peng ah khualvak si. Jew te’n amah reek tu in
         a zei manin, Judea peng sungah khualvak nuam leh ngawlla si.
         2 Tsimi hun in Jew te Buuk Puai nong ongla si.
         3 A nau te’n, "Na ningluntu te’n na puahnak te a mu tuh in, nai pin kiangla Judea peng
         sungah hawh ten.
         4 Mi ming thang si a nuamtu te’n a thupkuhruk in heimah puah ngawl si. Me thil te na
         puah a si lekhaw nangmah le nangmah leivum ah lang tiar tsawm in," ti’n ti dang si.
         5 Heitasim tiphangin a nau te riang in amah um ngawl si.
         6 Tsimi phangin Jesuh in, "Nangmahni tsa in hun heh remtsang reng veng pelh in, ka
         hun leng lai ngawl si.
         7 Leivum mi te’n nangmahni heh haw thei ngawl si. Keimah zong heh amahni puahnak sesuak
         te ka phuang sak manin haw ka si.
         8 Puai tsawh sim ta la un. Keimah zong heh ka hun a lengkim lai ngawl ta puai sim rih
         tu ngawl sing," ti’n a nau te kheh ti si.
         9 Me thu te heh amahni a rel tselh phangin Galilee ah taang si.
         10 Puai sim tu in a nau te a hawhso dang zawh in, amah khen mi te thei pum tuh ngawl
         in puai sim hawhso kuhzen deve si.
         11 Tsimi phangin Jew te’n, "Amah heh kawnai ah si nan tih im?" ti’n puai minah zei dang
         si.
         12 Mipi te’n ama thu rel in awn sepsup dang si. Pawlkhat te’n, "Amah heh mipha si,"
         ti atsia, a dang te’n, "Si ngawl si; mipi zoltu si sawn si," ti’n ti si.
         13 Sinapikhaw Jew te a kih manin ama thu rel sohsoh ngam teen ngawl si.
         14 Puai a laitum duk a si phangin, Jesuh in temple reen sungah hawhso atsia, thu zirh
         si.
         15 Jew te’n lunglawi ngai in, "Me pa heh lai zir awngkel ngawl sipelh, kawti laithiam
         nan tih im?" ti’n ti dang si.
         16 Jesuh in amahni kheh o atsia, "Ka zirhnak heh keima si ngawl in, keimah lehtu Pa-a
         si.
         17 Mi pakhat khat in ama deihnak puah a nuam lekhaw, ka zirhnak heh Pathian nen pina
         si maw, keima thuneinak in ka awnnak si, ti heh thei tu si.
         18 Ama thuthu in a awntu hen ama tsungnungnak bek zei si. Sinapikhaw amah lehtu Pa tsungnungnak
         a zeitu heh a dik si in, ama sungah dik ngawlnak heimah om ngawl si.
         19 Nangmahni heh Mawsi in Daan nang pe si ngawl si maw? Tumah in lun ngawl si utsi.
         Heita reek tu in zei ka si utsim?" ti’n ti si.
         20 Mipi te’n amah kheh o atsia, "Nangmah heh khawvang nei si tsi. Tu in reek tu in zei
         na sim?" ti’n ti si.
         21 Jesuh in amahni kheh o atsia, "Thil pakhat ka puahnak nang vaseng in khum ngai si
         utsi.
         22 Tsimita Mawsi in vunrel tennak daan kheh nangmahni pe atsia, mi pakhat kheh Sabbath
         ni in vunrel ten si utsi. Me daan heh Mawsi pannak si ngawl in, nang pupa te pannak
         si.
         23 Mi pakhat in Mawsi daan a se tiar ngawlnak tuh in Sabbath ni in vunrel ten a si lekhaw,
         Sabbath ni in mi pakhat ka dam tsiangsek tiar manin heita ka vumah thinraw si utsim?
         24 Puleu munak bek in thukhen mah na un. A maanno in thukhen sawn un," ti’n ti si.
         25 Tsimi phangin Jerusalem pin leng mi honkhat te’n, "Reek tu in a zei dang tseihnak
         heh me pa heh si ngawl si maw?
         26 Sinapikhaw, pan un! Raalpha ngai in thurel atsia, heimah ti dang ngawl si. Khrih
         ah rori si, ti’n uktu te’n thei rori si nan tih im?
         27 Sipelh atsia me pa heh kawnai pin a leng ti thei si sing. Sinapikhaw Khrih ah a leng
         phangin kawnai pin a leng ti tumah in thei tu ngawl si," ti’n ti dang si.
         28 Jesuh in temple reen sungah thu a zirh tseihlai in dampi in au atsia, "Nangnihni’n
         keimah thei atsia, kawnai pin ka leng ti khen thei meek si utsi. Ka leng tsawm men
         si ngawl sing. Sinapikhaw nang thei ngawlnak keimah lehtu Pa heh a dik si.
         29 Ama’n keimah leh atsia, ama nen pin leng ka si manin amah heh thei sing," ti’n ti
         si.
         30 Tsimi phangin amahni’n pom tuum pelh in, a hun a kim lai ngawl manin tumah in kutman
         ngawl si.
         31 Mi tampi te’n amah um in, "Khrih ah a leng phangin me pa puahnak tah in tam sawn
         theihdiknak te puah lawt nan tih im?" ti’n ti dang si.
         32 Ama thu rel in mipi te awn sepsupnak kheh Farasi te’n a za phangin, Farasi te le
         suangbawi te’n amah pom tu in temple kiltu te leh si.
         33 Tsimi phangin Jesuh in amahni kheh, "Nang nenah dawmlai om rih angkhaw, keimah lehtupa
         nenah hong leh tu sing.
         34 Nangnihni’n ka zei tu si utsi. Sinapikhaw tawk tu ngawl ka si utsi. Tsin, ka om minah
         khen hawh thei tu ngawl si utsi," ti’n ti si.
         35 Tsimi phangin Jew te’n, "Kei tawk tuh ngawl in kawnai ah hawh tuum nan tih im? Grik
         te zirh tu in Grik te lak ah a om Jew te nenah hawh tuum si nan tih im?
         36 ’Ka zei tupelh na utsikhaw, tawk tu ngawl ka si utsi. Ka om min ah hawh thei tu ngawl
         si utsi,’ ti’n a tinak heh hei ati nuamnak sim?" ti’n rel dang tseih si.
         37 Puai ni dawlta ber ni, ni thupi ber ni in Jesuh ah kheh ding atsia, dampi in au in,
         "Dangrum nang om lekhaw ka nenah hawh in, ti in sen.
         38 Laithiangrim relnak bangin keimah a umtu te heh ama thinlung sung pin ti nung runti
         luang tu si," ti’n ti si.
         39 Tibang hen a tinak heh amah a umtu te ngah tuh Raula thu a relnak si. Me hun hen
         Jesuh ah heh tsungnung tiarnak a si lai ngawl manin, Raula Thiangrim pe lai ngawl
         si.
         40 Tsimita mihonpi te sung pin mi tampi te’n me awnnak heh a za phangin, "Me pa heh
         profet si rori si," ti’n ti si.
         41 A dang te’n, "Me pa heh Khrih ah si," ti’n ti si. Sinapikhaw pawlkhat te’n, "Galilee
         peng pin Khrih suak tu si maw?
         42 Khrih ah heh David tenawn si tu atsia, David suaknak Bethlehem khaw pin suak tu si,
         ti’n Laithiangrim in rel ham ongla si ngawl si maw?" ti’n ti si.
         43 Tsimi manin ama manin mipi te khen dun lawh si.
         44 Mi pawlkhat te’n pom nuam pelh in, tumah in kutmansek ngawl si.
         45 Temple kiltu te a leng leh phangin suangbawi te le Farasi te’n, "Heita amah huai
         ngawl si utsim?" ti’n ti si.
         46 Temple reen sung kiltu te’n, "Me pa bangin tumah in thureel awng ngawl si," ti’n
         o si.
         47 Tsimi phangin Farasi te’n, "Nangnihni khen son ngahnak si deve si u tsi maw?
         48 Uktu te le Farasi te pakhat khat heh amah umtu om si maw?
         49 Sinapikhaw Daan a thei ngawl me mihonpi te heh tsamnak si," ti’n o si.
         50 Amahni sung pin zan laitum in Jesuh nenah a hawh kuhzen tu Nikodemus in,
         51 "Mi pakhat heh ama kampau ngai atsia, a puahnak kei thei ma in kei Daan in thukhen
         keel si maw?" ti’n amahni kheh ti si.
         52 Amahni’n o atsia, "Nangmah khen heh Galilee te si deve si tsim maw? Kan la pan po
         tsuk in. Galilee pin profet pakhat pohkhen a suak awng keel ngawl lam thei tu si tsi,"
         ti’n amah kheh ti dang si.
         53 Tsimi zawh in amahni inn ten ah hong dang si.

1 Tsin, Jesuh ah kheh Olive Mual ah hawh si.
         2 Zingmano in temple reen sungah lut lehleu in, mi tehem in amah zuan dang si. Tsin,
         to atsia, amahni kheh thu zirh si.
         3 Tsimi teng phangin Daan zirhtu te le Farasi te’n zuanzam nu pakhat a pom dangnak
         kheh ama nenah huai dang atsia, amahni laingial keek ah koih dang si.
         4 Amahni’n Jesuh ah kheh, "Sayapa, me minu heh a zuanzam laitum rori pomnak si.
         5 Daan sungah tibang hen lei a datu te heh lungto in seplum tuh in Mawsi in thupe kei
         si. Nang kawti’n ti atsim?" ti’n amah kheh ti dang si.
         6 Amahni’n tibang hen a tinak heh Jesuh ah sual zei nuam in a tsulnak si. Sinapikhaw
         Jesuh in kunsuk atsia, heimah za ngawl bangin a kuttsung in lei ah lai ngan si.
         7 Amahni’n a dong nawhnawh phangin ding po atsia, "Nangmahni lak ah sualnak a nei nom
         ngawltu in me minu heh sep masa ber sen," ti’n amahni kheh ti si.
         8 Jesuh in kunsuk lehleu atsia lei ah lai ngan lehleu si.
         9 Tsimi thu a za dang phangin, amahni se le pha theikhennak lungmu in a sualnak te
         lang tiar in, uham ber pin pan nauta ber tian dan sepsep dang si, Jesuh ah heh amah
         ruak in taang atsia, minu heh a laingial keek ah ding tum reng si.
         10 Jesuh in ding atsia, minu siar ngawl midang tumah a mu ngawl phangin, "Minu, nangmah
         sualnawntu te la kawnai ah siberh sim? Tumah in han ngawl na si maw?" ti’n ti si.
         11 Minu in, "Bawipa, tumah in han ngawl ka si," ti’n ti si. Tsimi phangin Jesuh in,
         "Keimah khen na han deve tu ngawl sing. Hong ta la, sual lehmah na len," ti’n minu
         ah kheh ti si.
         12 Tsimi phangin Jesuh in, "Keimah heh leivum vaarnak sing. Ka ning a luntu te thimnak
         sungah hawh tu ngawl in, nungnak vaarnak nei tu si," ti’n amahni kheh ti si.
         13 Tsimi man in, "Nangmah le nangmah tettikhan tsawm na sita, na tetti khannak heh a
         dik ngawl si," ti’n Farasi ten’n Jesuh ah kheh ti si.
         14 Jesuh in o atsia, "Keimah hen kawnai pin leng atsia, kawnai ah ka hawh tu, ti heh
         thei ka si manin, keimah le keimah tettikhan tsawm ka si sikhen tetti ka khannak heh
         a maan si. Sinapikhaw kawnai pin leng atsia, kawnai ah ka hawh tu, ti heh thei ngawl
         si utsi.
         15 Nangnihni’n tisa deihnak bangin thukhen pelh na utsikhaw, keimah hen tumah thukhen
         ngawl sing.
         16 Thu ka khen sikhen ka thukhennak heh a maan si. Heitasim tiphangin keimah ruak si
         ngawl in, keimah lehtu ei Pa’h thaw si si ung.
         17 Mi paniha tetti khannak heh a maan si, ti’n nang daan sungah ngan meek si.
         18 Keimah heh keimah le keimah tettikhan tsawmtupa sing. Keimah lehtu ei Pa’n keima
         thu tettikhan sak meek ka si," ti’n amahni kheh o si.
         19 Tsimi phangin amahni’n, "Na Pa tsawh kawnai ah sim?" ti’n amah kheh dong si. Jesuh
         in, "Keimah asikhen, ei Pa ah asikhen thei pumpalak ngawl si utsi. Keimah nang thei
         tsuk asin, ei Pa ah khen thei meek tu si utsi," ti’n amahni kheh o si.
         20 Me thu heh Jesuh in temple reen sungah thu a zirh lai in alu koihnak khan sung pin
         a awnnak si. Ama hun a kim lai ngawl manin, tumah in amah kheh kutman ngawl si.
         21 Tsimi phangin Jesuh in amahni kheh, "Hawh tu sing. Zei tu ka si utsi; tsin, nang
         sualnak ah thiberh tu si utsi. Ka hawhnak minah hawh thei tu ngawl si utsi," ti’n
         ti lehleu si.
         22 Tsimi manin Jew te’n, "’Ka hawh min ah hawh thei tu ngawl si utsi,’ ti’n ati manin
         amah le amah reek tsawm tu si nan tih maw?" ti’n ti dang si.
         23 Jesuh in, "Nangnihni heh nuailam pina si utsi; keimah heh vumlam pina sing. Nangnihni
         heh me leivum mi te si utsi; keimah heh leivum mi si ngawl sing.
         24 Tsimita nang sualnak ah thi tu si utsi ti’n nang rel sing, keimah heh amah sing ti’n
         ka tinak nang um ngawl manin, nang sualnak ah thiberh tu si utsi," ti’n amahni kheh
         ti si.
         25 Tsimi phangin amahni’n, "Tu si tsim?" ti’n Jesuh ah kheh dong si. Jesuh in, "A pan
         pin nangmahni ka rel tseihnak bangin sing.
         26 Nangmahni thu ah rel tuh le nang thukhen sak tuh tampi nei sing. Keimah lehtu Pa
         heh a dik manin, ama nena ka zanak thu te heh leivum minung te nenah rel sing," ti’n
         amahni kheh ti si.
         27 Pa thu a rel tseihnak kheh amahni’n theitsiang zo ngawl si.
         28 Tsimi phangin Jesuh in, "Mi Tsapa heh nang tar phangin, keimah heh amah ka si lam
         thei tu si utsi. Tsin, keima thu in heimah puah ngawl atsia, ei Pa zirhnak bangin
         me thu te heh ka rel lam theitsiang leh tu si utsi.
         29 Keimah lehtu Pa heh ka nenah om si. Ama ang tuh thil te puah veng ka si manin, keimah
         ruak zam tu ngawl ka si," ti’n amahni kheh ti si.
         30 Me thu te heh a rel lai in mi tampi te’n amah um si.
         31 Tsimi phangin Jesuh in amah umtu Jew te kheh, "Ka thu ah nang om reng lekhaw ka ningluntu
         taktak si si utsi.
         32 Tsin, nangmahni’n thutak thei tu atsia, thutak khen luat tiar tu nang si," ti’n amahni
         kheh ti si.
         33 Amahni’n, "Keimahni heh Abraham tenawn te si atsia, tumaha sel si awng ngawl si ung.
         Kawti ’Luat tu si utsi,’ ti’n kei ti si tsim?" ti’n amah kheh o dang si.
         34 Jesuh in, "Thungai ngai in nang rel sing; tutu sikhen sualnak a puahtu heh suala
         sel si.
         35 Sel heh innsang ah kumkhaw om reng ngawl in, tsapa zonghen kumkhaw om reng thei si.
         36 Tsimita Tsapa in nangmahni a luat tiar a silekhaw, a luat taktak te si tu si utsi.
         37 "Abraham tenawn nang si lam nang thei sing. Sipelh atsia ka thu heh nangmahni sungah
         omnak mun a nei ngawl manin, reek tu in zei ka si utsi.
         38 Ei Pa nena ka munak kheh nang rel sing. Nangmahni zonghen nang pa te nena nang munak
         bangin puah si utsi," ti’n ti si.
         39 Amahni’n, "Abraham ah heh kei papi si," ti’n amah kheh o dang si. Jesuh in, "Abraham
         tsa te nang si lekhaw Abraham naper per tu si utsi.
         40 Sinapikhaw Pathian nen pin ka zanak thudik nangmahni a reltupa keimah heh reek tu
         in zei ka si utsi. Abraham in tibang tson puah ngawl si.
         41 Nang pa te leidat bangin leida si utsi," ti’n amahni kheh ti si. Tsimi phangin amahni’n,
         "Tsasawn si ngawl si ung. Pa pakhat bek nei in, Pathian ah si," ti’n o dang si.
         42 Jesuh in, "Pathian heh nang Pa a si miau lekhaw, keimah it tu si utsi. Heitasim tiphangin
         keimah heh Pathian nen pin leng sing. Keima thu men in leng si ngawl in, ama lehnak
         sing.
         43 Heita thu ka relnak te heh theitsiang thei ngawl si utsim? Ka thurelnak nang thei
         zo ngawl ta si.
         44 Nangmahni heh nang pa diabol hin te si atsia, nang pa deihnak bangin puah ot si utsi.
         Amah heh a pan pin pan tualreek si atsia, ama sungah thutak a om ngawl manin, thutak
         ah ding ngawl si. Thuson a rel phangin ama sidaan in rel si. Heitasim tiphangin amah
         heh thuson relpa si atsia, thuson rel te pa si.
         45 Sinapikhaw thutak ka rel manin um ngawl ka si utsi.
         46 Nangmahni lak ah ka sualnak phuang theitu tu om si utsim? Thutak rel ka si lekhaw,
         heita ka um ngawl si utsim?
         47 Pathian nen pina te hen Pathian thu te za si. Tsimita Pathian nen pina nang si ngawl
         manin za ngawl si utsi," ti’n amahni kheh ti si.
         48 Tsimi phangin Jew te’n o atsia, "Nangmah heh Samaria te si atsia, khawvang nei si
         tsi, ti’n kei tinak heh maan reng ngawl si maw?" ti’n amah kheh ti si.
         49 Jesuh in, "Khawvang nei si ngawl sing; ei Pa ah ka upat si sawn si, Sipelh atsia,
         nautat ka si utsi.
         50 Keima tsungnungnak zei ngawl sing. Keima tsungnungnak zei in thukhentu Pa pakhat
         om si.
         51 Thungai ngai in nang rel sing; mi pakhat khat in ka thu a lun lekhaw thihnak tawk
         awngkeel tu ngawl si," ti’n amahni kheh o si.
         52 Tsimi phangin Jew te’n, "Tuzonghen khawvang nei na si lam thei si ung. Abraham ah
         thi ongla si; tsin, profet te khen thiberh ongla si, ’Mi pakhat khat in ka thu a lun
         lekhaw thihnak tep awngkeel tu ngawl si’ ti’n kawti’n ti thei si tsim?
         53 Athisak kei papi Abraham tah in mak sawn si tsim maw? Profet tehem khen thiberh ong
         si lei. Nangmah heh tu si tiar tsawm si tsim?" ti’n ti dang si.
         54 Jesuh in o atsia, "Keimah le keimah ultung tsawm ka si lekhaw, ka ultung tsawmnak
         heh heimah ngawl men si. Keimah ultung tu heh ei Pa ah si atsia, amah heh, kei Pathian
         si ti’n nang tinak kheh si
         55 Tsimi a si sikhen, nangmahni’n amah thei ngawl si utsi.Sinapikhaw keima’n thei sing,
         ’Amah heh thei ngawl sing,’ ti’n ka ti a si lekhaw nangmahni bangin thuson rel si
         tu sing. Sinapikhaw keimah hen amah thei atsia, ama thu lun sing.
         56 Nang pa Abraham in ka leng hun mu tu heh thanop ngai si, tsin, mu atsia ang ngai
         si," ti’n o si.
         57 Tsimi phangin Jew te’n, "Kum sawmnga riang na kim lai ngawl, Abraham ah mu ongla
         si tsim maw?" ti’n ti si.
         58 Jesuh in, "Thungai ngai in nang rel sing, Abraham piang ma om ongla sing," ti’n amahni
         kheh ti si.
         59 Tsimi phangin amahni’n amah seplumnak tuh lungto khul dang si. Sipelh atsia Jesuh
         in pialden in amahni laingialkeek pin nawr atsia, temple reen sung pin suakngut si.

1 Jesuh ah kheh lampi ah a hawh tseihlai in, sensuah mittsawpa pakhat mu si.
         2 A ningluntu te’n, "Rabbi, me pa sensuah mittsaw heh ama sual man si maw, a nu le
         a pa sual man si sawn sim?" ti’n dong si.
         3 Jesuh in o atsia, "Amah le a nu le a pa te sual man si ngawl in, me pa ah hen Pathian
         naper mi te’n a mu theinak tuh in si sawn si.
         4 Khawvar lai hen keimah lehtupa naper te heh per kul sing. Tumah in na a per thei
         ngawl hun, zan leng tseih ongla si.
         5 Leivum ah ka om sung hem leivum minung te vaarnak sing," ti’n o si.
         6 Me thu te heh a rel tselh phangin lei ah tsil sa atsia, a tsil thaw buan puah in,
         tsimi mittsawpa mit te kheh noih sak si.
         7 Tsin, amah kheh, "Hawh ta la, Siloam tikhuar ah mai phiah ten," ti’n ti si. Siloam
         sullelam heh, Leh tinak si. Tsimi manin hawh atsia a maiphiah in, mit khawmu saak
         in hong leh si.
         8 Tsimi manin a inn nen te le a mittsaw a mu vengtu te’n, "Me pa heh to in kutdawh
         ngen veng pa la si ngawl si maw?" ti’n ti dang si.
         9 Mi pawlkhat te’n, "Amah si reng si," ti’n ti si. Midang te’n, "Mittsawpa thaw baang
         dun si," ti’n ti si. Ama’n, "Mittsawpa la sing," ti’n ti si.
         10 Tsimi manin amahni’n, "Kawti bangin mit khawmu si tsim?" ti’n dong si.
         11 Ama’n, "Jesuh tinak pa’n buan puah atsia, ka mit noih sak in, ’Hawh ta la, Siloam
         tikhuar ah mai phiah ten,’ ti’n ti ka si. Tsimita hawhper in ka mai phiah atsia, khawmu
         sing," ti’n o si.
         12 Tsimi phangin amahni’n, "Tsimi pa tsawh kawnai ah sim?" ti’n amah kheh dong si. Ama’n,
         "Thei ngawl sing," ti’n ti si.
         13 Amahni’n mittsaw awng pa kheh Farasi te nenah huai dang si.
         14 Jesuh in buan puah atsia, mit khaw a mu tiar ni heh Sabbath ni si.
         15 Farasi te’n a mit khawmu dan dong deve leh atsia, mittsaw awng pa’n, "Ama’n ka mit
         ah buan noih atsia, ka mai ka phiah phangin khawmu sing," ti’n amahni kheh o si.
         16 Tsimi manin Farasi pawlkhat te’n, "Me pa heh Sabbath ni a tsang ngawl manin Pathian
         nen pina si thei ngawl si," ti’n ti si. A dang te’n, "Misual pakhat in tibang theihdiknak
         heh puah thei tu si maw?" ti’n ti si. Tsimi manin amahni lak ah khendunnak suak si.
         17 Amahni’n, "Amah hen na mit khawmu tiar si. Tsimita me pa heh nang kawti’n ti si tsim?"
         ti’n amah kheh ti lehleu si. Ama’n, "Amah heh profet pakhat si," ti’n ti si.
         18 Sinapikhaw Jew te’n mit khawmutu pa nu le pa te a ko ma hem, a mittsaw awng atsia
         khaw amu thu kheh um ngawl si.
         19 Amahni’n, "Me mittsaw saak in suak si, ti’n nang tinak pa heh nang tsapa si reng
         si maw? Kawtibang in tuhen khawmu sim?" ti’n a nu le pa te kheh dong si.
         20 A nu le pa te’n o atsia, "Amah heh kei tsapa si atsia, a sensuah mittsaw a si heh
         thei si ung.
         21 Sinapikhaw tuhen kawti bangin khawmu atsia, tu in khawmu tiar, ti heh thei ngawl
         si ung. Amah heh uham ongla a si manin amah dong ula, ama’n rel tsawm thei tu si,"
         ti’n amahni kheh o si.
         22 A nu le pa te’n Jew te a kih manin tsimi bangin a o nak si. Heitasim tiphangin, mi
         pakhat khat in Jesuh ah heh Khrih si ti’n a phuang lekhaw sinakok pin suah tu in Jew
         te’n lungkimnak nei dang si.
         23 Tsimi manin a nu le pa te’n, "Amah heh uham ongla a si manin amah dong un," ti’n
         a tinak si.
         24 Tsin, Jew te’n mittsaw awng pa kheh ko lehleu atsia, "Pathian thangphat in. Me pa
         heh misual a si lam thei si ung," ti’n ti si.
         25 Ama’n, "Amah heh misual a si le si ngawl thei ngawl sing. Ka theinak pakhat om si.
         Keimah heh mittsaw sipelh in, tuhen khawmu sing," ti’n o si.
         26 Tsimi phangin amahni’n, "Ama’n kawti’n ti na sim? Kawtibang in na mit khawmu tiar
         sim?" ti’n dong lehleu si.
         27 Ama’n, "Nang rel ongla pelh sing. Nang ngai ngawl ta si. Heita za leh ot lai si utsim?
         A ningluntu si nuam deve si utsim maw?" ti’n o si.
         28 Amahni’n nautat ngai in, "Nangmah heh ama ningluntu si tsi. Keimahni heh Mawsi ningluntu
         si ung.
         29 Pathian in Mawsi ah a awnpi lam thei si ung. Me unau ah heh kawnai pin leng si, ti
         heh thei ngawl si ung," ti’n ti si.
         30 Mittsaw pa’n o atsia, "Ama’n ka mit khawmu tiar in, nangmahni’n kawnai pin a leng
         ti nang thei ngawl heh khumnung ngai si!
         31 Pathian in misual te thu ngai sak ngawl si, ti heh thei si ung. Sinapikhaw mi pakhat
         khat heh Pathian be atsia, ama deihnak a puah lekhaw Pathian in a thu a ngai saklam
         heh thei si sing.
         32 Mi pakhat khat in sensuah mittsaw khawmu tiar si, ti heh leilung a po pan pin pan
         za awngkeel lai ngawl si sing.
         33 Me pa heh Pathian nen pin leng a si ngawl lekhaw, heimah puah thei tu ngawl si,"
         ti’n amahni kheh o si.
         34 Amahni’n, "Sualnak thaw a dim in suak nangmah sawn in thu kei zirh ngeh si tsim?"
         ti’n ti dang atsia, sinakok pin suah dang si.
         35 Amah kheh sinakok pin a suah dang lam kheh Jesuh in za si. Tsin, amah a tawk phangin,
         "Pathian Tsapa heh um tsim maw?"ti’n ti si.
         36 Ama’n, "Bawipa, amah ka um thei tuh in amah tsawh tu sim?" ti’n o si.
         37 Jesuh in, "Nangmah hen amah heh mu ongla in, tua nangmah awnpitu keimah heh amah
         sing," ti’n ti si.
         38 Tsimi phangin ama’n, "Bawipa, na um sing," ti atsia, amah kheh be si.
         39 Jesuh in, "Mit khawmu ngawl te khawmu tiar tu in le khawmu te mittsaw tiar atsia
         thukhen tu in me leivum ah leng sing," ti’n ti si.
         40 A kung-a Farasi pawlkhat te’n tsimi Jesuh awnnak a za phangin, "Mittsaw deve si ung
         maw?" ti’n ti si.
         41 Jesuh in, "Nang mit a tsaw asin sualnak nei tu ngawl pelh si utsi. Tuhen ’Khawmu
         reng si ung,’ ti’n nang ti tsawm manin, nangmahni ah sualnak om reng lai si," ti’n
         ti si.

1 Jesuh in, "Thungai ngai in nang rel sing; tuu inn kawka pin tuu inn sungah dum ngawl
         in, mun dang pin kai atsia a dumtu te heh ruko le damiah si.
         2 Sinapikhaw kawka pin a dumtu heh tuukhaltu pa si.
         3 Kong kelentupa’n amah kheh kong hon atsia, tuu te khen a aw za si. A tuu te kheh
         amahni ming in pon atsia, tuu inn pin suak pi si.
         4 Tuu inn sunga tuu te a suah phangin, a tuu te mai pin huai atsia, a tuu te’n a aw
         a thei manin amah lun dang si.
         5 Midang te’n amahni a huai tuum sikhen, amahni aw kheh tuu te’n a thei ngawl manin,
         lun ngawl in peu sep tu si," ti’n ti si.
         6 Jesuh in me thusanteh heh mang in rel pelh napikhaw, amahni’n a ti nuamnak thei ngawl
         si.
         7 Tsimi phangin Jesuh in, "Thungai ngai in nang rel sing; keimah heh tuu kawka sing.
         8 Ka mai ah a hawh ngawl tehem heh ruko te le damiah te si atsia, tuu te’n amahni aw
         thei ngawl si.
         9 Keimah heh kawka sing. Keimah tawnin a luttu tehem sannak si tu in, suak tuak dum
         tuak atsia, dimdawn omnak tawk tu in tsimi munah leida tu si.
         10 Ruko hen ru tu in, reek tu in le siatsuah tu bek in leng si. Keimah hen tuu te’n
         nungnak a nei theinak tuh in le kangkim nun a nei theinak tuh in leng sing.
         11 "Keimah heh tuukhaltu pha sing. Tuukhaltu pha hen a tuu te tsa in a nungnak liam
         si.
         12 Sinapikhaw tuu neitu tuukhaltu si ngawl lawhlaknak tuukhaltu hen nee leng a mu phangin,
         tuu te kheh zam atsia danper si. Tsin, nee khen tuu kheh bot atsia, tuu te khen dansep
         si.
         13 Lawhlaknak tuukhaltu hen lawhlaknak si atsia, tuu te thupi a tsan ngawl manin daan
         si.
         14 Keimah heh tuukhaltu pha sing. Ka tuu te kheh thei in, ka tuu te khen thei ka si.
         15 Ei Pa’n keimah a thei bangin, keimah khen ei Pa ah thei atsia, ka tuu te tsa ka nungnak
         pe sing.
         16 "Me tuu inn sunga tuu te lak ah a peh ngawl tuu dang te khen nei meek lai sing. Tsimi
         a dang tuu te kheh tuu inn sungah khumberh rori meek angkhaw, ka aw za tu atsia, tuu
         honkhat le tuukhaltu pakhat bek om tu si.
         17 Ka nungnak leleh tuh in ka liam manin, ei Pa’n it ka si.
         18 Ka nungnak heh keima liam tsawmnak si atsia, tumaha lesaknak si ngawl si. Ka nungnak
         liam theinak le leleh theinak thuneinak nei sing. Me thukhaam heh ei Pa nen pin ka
         ngahnak si," ti’n ti si.
         19 Me heh a rel manin Jew te kheh khen dun lehleu si.
         20 Mi tampi te’n, "Khawvang nei si in, a am si. Heita a thu ngai tseih si utsim?" ti’n
         ti si.
         21 Mi pawlkhat te’n, "Me a reelnak te heh khawvang nei pakhata rel tuh zangzau si ngawl
         si. Khawvang in mit khawmu tiar thei tu si maw?" ti’n ti si.
         22 Khawsik hun in Jerusalem ah biakinn Aap Puai hunkim si.
         23 Jesuh ah heh temple reen sunga Solomon buuk ah vak tseih si.
         24 Tsimi lai in Jew te’n amah kheh kawn dang atsia, "Kontik tian aitsan tiar tu kei
         si tsim? Khrih ah na si lekhaw tsiangno in kei rel in," ti’n ti dang si.
         25 Jesuh in, "Nang rel awng pelh sing. Diksang ngawl ka si utsi. Ei Pa ming in thil
         khumnung ka puahnak te hen tettikhan ka si lei.
         26 Ka rel sak bangin, ka tuu te nang si ngawl manin diksang ngawl ka si utsi.
         27 Ka tuu te’n ka aw za si. Keima’n amahni thei in amahni’n keimah lun dang si.
         28 Amahni kheh kumkhaw nungnak pe sing. Tsimi manin amahni kheh senak ah leng awngkeel
         tu ngawl si. Tsin, ka kut sunga heh tumah in sut thei tu ngawl si.
         29 Ka kut sungah amahni a petu ei Pa heh heizongza tah in mak sawn a si manin, ei Pa
         kut sunga kheh tumah in sut thei tu ngawl si.
         30 Keimah le ei Pa heh pakhat si ung," ti’n amahni kheh o si.
         31 Tsimi phangin Jew huaitu te khen amah seplum tu in lungto khul dang lehleu si.
         32 Jesuh in, "Ei Pa tiarnak bangin naper pha te nang muh ongla sing. Tsimi ka puahnak
         te pin heiman ber in seplum tuum ka si utsim?" ti’n o si.
         33 Jew huaitu te’n, "Thilpha na puahnak manin seplum tuum si ngawl si ung. Nangmah heh
         minung sipelh in, Pathian sitiar tsawm atsia, Pathian na relse manin seplum tuum si
         sawn si ung," ti’n o dang si.
         34 Jesuh in, "Nang daan lai bu sungah ’nangmahni heh "pathian te si utsi," ti’n nang
         ti sing,’ ti’n ngannak om si ngawl si maw?
         35 Pathian thu a saangtu te kheh pathian te ti a silekhaw, Laithiangrim heh khelh thei
         ngawl a si manin,
         36 Ei Pa’n thiangrim tiar atsia, leivum ah lehnak keimah hen, ’Pathian Tsapa sing,’
         ti’n ka ti manin, ’Pathian relse si,’ ti’n heita ka ti si utsim?
         37 Ei Pa naper per ngawl ka si lekhaw, ka um mah na un.
         38 Sinapikhaw ei Pa naper per si reng lengkhaw keimah nang um ngawl sikhen, keima sungah
         ei Pa ah om atsia, ei Pa sungah keimah ka om lam thei in nang um theinak tuh in, ka
         naper te heh um un," ti’n o si.
         39 Tsimi manin amah kheh pom tuum lehleu pelh atsia, amahni kut sung pin suak ngah si.
         40 Tsin, Johan in a niim masa bernak Jordan run hatlam ral ah hawh lehleu in tsaam si.
         41 Ama nenah mi tampi hawh dang in, "Johan in theihdiknak heimah muh ngawl pelh atsia,
         me pa thu a relnak tehem heh maanberh si," ti’n ti dang si.
         42 Tsin, tsimi mun pin mi tampi te’n amah um si.

1 Tsimi lai in Mary ah le a u Martha te khaw Bethany ah Lazarus tinak pa kheh a naa
         si.
         2 Mary in Bawipa kheh sathau rim ur pawh atsia, a kawng kheh a sam thaw nawtsek sak
         si. Lazarus ah heh a mingpa si atsia, a naa si.
         3 Tsimita a tser te’n, "Bawipa, ngai in, na itnak pa la naa si," ti’n Jesuh nenah thulen
         si.
         4 Jesuh in a za phangin, "Me natnak heh thi tham natnak si ngawl si. Me natnak manin
         Pathian tsungnung atsia, Pathian Tsapa a tsungnung theinak tuh in si sawn si," ti’n
         ti si.
         5 Jesuh in Martha ah le, a nau le Lazarus te kheh it si.
         6 Sinapikhaw Lazarus a naa thawm a za phangin, a omnak ah ninih tsaam beet lai si.
         7 Tsimi tselh phangin, "Judea peng ah hawh lehleu a sing," ti’n a ningluntu te kheh
         ti si.
         8 Ningluntu te’n, "Rabbi, masa len Jew te’n lungto in na seplum tuum si. Hawh leh tuumlai
         si tsim maw?" ti’n ti si.
         9 Jesuh in, "Nikhat sungah naazi leinih om si ngawl si maw? Tutu sikhen sun ni nuai
         ah a vaak a si lekhaw, me leivum vaarnak a mu manin khawsi tu ngawl si.
         10 Sinapikhaw zan in a vaak a si lekhaw ama sungah khawvar a om ngawl manin khawsi tu
         si," ti’n o si.
         11 Me thu te heh a rel tselh phangin, "Kei rualpa Lazarus ah heh a eihmu si. Sinapikhaw
         a eihmu reng kheh phong tu in hawh tu sing," ti’n amahni kheh ti si.
         12 Tsimi phangin ningluntu te’n, "Bawipa, a eihmu asi lekhaw dam tu poh si," ti’n ti
         si.
         13 Jesuh in Lazarus thihnak a relnak sipelh in, ningluntu te’n eihmu denno in ring si.
         14 Tsimi phangin Jesuh in, "Lazarus ah thi ong si lei.
         15 Tsimi munah ka om kha ngawl heh nang um theinak tuh a si manin, nangmahni tsa in
         ang sing. A nenah hawh dang a sing," ti’n rel tsiang si.
         16 Tsimi phangin Didymus tinak Thomas in a ninglunpi te kheh, "Amah thaw thi langkhat
         tu in hawh deve dang a sing," ti’n ti si.
         17 Jesuh in tsimi munah a leng phangin Lazarus ah heh thaan sungah a vi zawh nili a
         si ongla lam kheh thei si.
         18 Bethany khaw heh Jerusalem kung ah om si atsia, Jerusalem pin pengnih lun khawla
         si.
         19 A mingpa a thi manin Jew mi tampi te kheh Mary ah le Martha ah topi dang si.
         20 Martha in Jesuh leng thawm a za natsang in muak rumrum si. Mary ah zong heh inn sungah
         to reng si.
         21 Tsimi phangin Martha in Jesuh ah kheh, "Bawipa, nai ah na om asin, ka mingpa heh
         thi tu ngawl pelh si.
         22 Sinapikhaw tu riang hen Pathian nenah na ngennak taak hem, Pathian in na pe ken tu
         si, ti heh thei sing," ti’n ti si.
         23 Jesuh in, "Na mingpa heh tho leh tu si," ti’n ti si.
         24 Martha in, "Dawlta ber ni, mithi te tho leh ni in tho leh tu si ti thei sing," ti’n
         ti si.
         25 Jesuh in, "Keimah heh tholehnak le nungnak sing. Keimah a umtu heh a thi sikhen nung
         leh tu si.
         26 Keimah um atsia a nungtu tehem heh thi awngkeel tu ngawl si. Me thu heh um tsim maw?"
         ti’n ti si.
         27 Martha in, "Bawipa, um sing. Nangmah heh leivum ah a leng tu Pathian Tsapa Khrih
         ah si tsi, ti heh um sing," ti’n ti si.
         28 Me thu te heh a rel tselh phang in, inn ah hong atsia, Mary ah kheh ko kuhzen in,
         "Sayapa leng ongla in, na lam tseih si," ti’n ti si.
         29 Mary in tsimi thu a za natsang in tho nawmnawm atsia, Jesuh nenah hawh si.
         30 Tsimi hun in Jesuh ah heh khaw sungah lut lai ngawl in, Martha tawk minah om reng
         lai si.
         31 Mary in tho nawmnawm atsia a pusuak kheh a inn sunga amah topitu Jew te’n a mu dang
         phangin, "Thaan ah kap tu in hawh si," ti’n ti dang atsia amah lun dang si.
         32 Mary ah kheh Jesuh omnak ah leng atsia amah a mu phangin, a kawngbul ah bok atsia,
         "Bawipa, nai ah om na sin ka mingpa heh thi tu ngawl pelh si," ti’n ti si.
         33 Jesuh in Mary kap tseih le amah topi tu Jew te kap dang tseih kheh a mu phangin,
         a raula in lungse atsia, thintsawl ngai si.
         34 Tsin, "Kawnai ah vi si utsim?" ti’n dong si. Amahni’n, "Bawipa hawhla pan in," ti’n
         o dang si.
         35 Jesuh ah kap si.
         36 Tsimi phangin Jew te’n, "A it dan ngai heh pan un," ti’n ti si.
         37 Mi pawlkhat te’n, "Mittsaw pa khawmu tiar thei me pa hen, Lazarus ah heh thi tuh
         ngawl in ti thei tu ngawl si maw?" ti’n ti si.
         38 Tsimi manin Jesuh ah kheh thaan ah a leng phangin thinna ngun lehleu si. Thaan heh
         lungretnak kaw si in, lungpeekpi in khaamnak si.
         39 Jesuh in, "Lungpeekpi heh thawn un," ti’n ti si. Mithipa tsernu Martha in, "Bawipa,
         a thi zawh nili si ongla in uih tula si," ti’n ti si.
         40 Jesuh in, "Um letsikhaw Pathian tsungnungnak mu tu si tsi," ti’n na rel sita ngawl
         ing maw? ti’n ti si.
         41 Tsimi phangin mithi pa thaan pin lungpeekpi kheh thawn dang si. Tsin, Jesuh in van
         panso atsia, "Ei Pa, ka sawngennak na ngai sak manin ang sing.
         42 Ka ngennak na ngai sak veng khen thei sing. Sinapikhaw na lehnak ka si lam heh nai
         ah a dingtu te’n a um theinak tuh in meheh na rel sing," ti’n ti si.
         43 Tibanghen ati tselh phangin, "Lazarus, suak in," ti’n ringngai in au si.
         44 Tsimi phangin mithipa kheh ruangtsuunnak puan thaw a kut le a kawng tsuunnak pah
         in le a mai khen puan thaw tsuunnak pah in suak si. Jesuh in, "Amah tsuunnak kheh
         suut sak veng ula hong tiar ta un," ti’n amahni kheh ti si.
         45 Tsimi phangin Mary ah topitu Jew mi tampi te’n Jesuh puahnak thil te mu dang atsia,
         amah um dang si.
         46 Sinapikhaw amahni lak pin mi pawlkhat te’n Farasi te nenah hawh atsia, Jesuh puahnak
         thil te kheh rel si.
         47 Tsimi phangin suangbawi te le Farasi te kheh Sanhedrin ko in to dang atsia, "Me pa
         hen theihdiknak tampi puah ongla a si manin, kawti’n ti dang tu si sing im?
         48 Tibang hen lehzau men le singkhaw, mi tehem in amah um tu atsia, Rom minung te leng
         tu in, kei ram le kei miphun ruamreih tu kei si," ti’n ti dang si.
         49 Amahni lak pin tsimi kum sunga suangbawi ber Kaiafas in, "Heimah thei ngawl si utsi,
         50 kei miphun ral thong tah in, mipi te ai in mi pakhat thi heh keimahni tsa pha sawn
         si ti heh ruat ngawl si utsim maw?" ti’n ti si.
         51 Meheh ama lungmu sungsuak a awnnak si ngawl si. Tsimi kum sung suangbawi ber a si
         bangin, Jesuh in Jew te tsa in a thihnak tuh thu profet bangin a awnnak sawn si.
         52 Jesuh thihnak heh tsimi miphun te tsa bek si ngawl in, mun hem ah a vaisep Pathian
         tsa te munkhat ah khawm atsia miphun pakhat a si dang theinak tuh khen si meek si.
         53 Tsimi ni pin pan, amahni’n Jesuh ah a reek theinak tuh ngaisung dang si.
         54 Tsimi manin Jesuh in mihem theih in Jew te lak ah vaak ngam leh ngawlla si. Tsimi
         mun pin hawh atsia, hampalak kunga Ephraim khaw ah hawh in, a ninglun te thaw om dang
         si.
         55 Tsimi hun in Jew te Leekdelh Puai nong ongla si. Tsimita mi tampi te’n amahni ram
         ten pin Jerusalem ah thiang tiar tsawm tu in Leekdelh Puai ma hawhso ham dang si.
         56 Amahni khen Jesuh ah zei dang atsia, "Kawti’n ruat si utsim? Puai ah hen leng ol
         maw?" ti’n temple reen sungah ding thahlam in dong dun dang tseih si.
         57 Suangbawi te le Farasi te’n amah a pom theinak tuh in a omnak min nang thei lekhaw
         kei rel un ti’n mipi te kheh thuthan si.

1 Jesuh ah kheh Leekdelh Puai tu niruk a sam phangin, mithi te lak pin a tho leh tiarnak
         Lazarus omnak Bethany khaw ah hawh si.
         2 Amahni’n Jesuh ah kheh simlai do in, Martha in lai li atsia, Lazarus ah heh Jesuh
         ah thaw laikuang kil te lak ah to deve si.
         3 Tsimi phangin Mary in a manhar ngai, spikenard thau tikal kul lun keng atsia Jesuh
         kawng kheh burh in a sam thaw husek sak si. Me sathau rim ur heh inn sung hem dim
         in rimvung si.
         4 Tsimi phangin a ningluntu pakhat Simon tsapa, Jesuh ah a zuar tulaipa Judas Iscariot
         in,
         5 "Heita me rim ur heh denari zathum in zuar atsia, minawm te sawm sawn ngawl sim?"
         ti’n ti si.
         6 Tihen ati heh minawm te tsa a ruat ta si ngawl in, ruko a si ta si. Amah heh peisa
         kelen tu si in, a kelennak peisa te kheh luup kuh veng si.
         7 Jesuh in, "Heimah dimdor mah na un. Keimah a vi ni tsa tuh in me rim ur heh a keem
         poh si.
         8 Minawm te heh nang nenah om reng veng tu in, sinapikhaw keimah heh nang nenah om
         reng tu ngawl sing," ti’n ti si.
         9 Bethany khaw ah Jesuh om lam Jew tampi te’n a thei phangin, amah mu nuam bek si ngawl
         in, mithi te lak pin a tho leh tiarnak Lazarus ah mu nuam in leng dang si.
         10 Sinapikhaw suangbawi te’n Lazarus ah khen reek tu in rel dang si.
         11 Heitasim tiphangin Lazarus manin Jew tampi te khen Jesuh ah zuan dang atsia um dang
         si.
         12 A thaizing in Leekdelh Puai sim mi tampi te’n Jesuh ah kheh Jerusalem ah a hawh tseih
         thu za si.
         13 Amahni’n siahsau nah le atsia amah muak tu in hawh dang in, "Hosanna! ’BAWIPA ming
         in a leng Israel te Kumpibawipa heh muitsu dong tasen,’" ti’n au dang si.
         14 Ngannak bangin Jesuh in lakno pakhat a mu phangin a vumah to si.
         15 Tsimi heh, "Zion tsanu, kih mah nen; na Kumpibawipa heh pan in. Lakno to in leng
         si," ti’n ngannak bangin si si.
         16 A masa in ningluntu te’n me thu heh thei zo ngawl si. Jesuh ah heh tsungnung tiarnak
         a si phangin, me te heh ama thu ngannak a si lam le amahni’n ama vumah me thil te
         a puah lam phawk leh dang si.
         17 Thaan sunga Lazarus ah kheh ko atsia, mithi te lak pin a tho leh tiar lai in, a kung
         ah a omtu mihonpi te khen tsimi thu kheh tettikhan si.
         18 Tsimi theihdiknak a puahnak thu kheh mihonpi te’n a za manin amah muak tu in hawh
         dang si.
         19 Tsimi manin Farasi te’n, "Heimah nang zing thei leh ngawlla lam heh thei la utsim
         maw? Pan un, leivum minung hem in amah lun dang ongla si," ti’n ti si.
         20 Pathian be tu in Leekdelh Puai sim te lak ah Grik te honkhat peh deve si.
         21 Galilee peng Bethsaida khaw te Filip nenah hawh dang atsia, "Sayapa, Jesuh ah mu
         ot si ung," ti’n kun si.
         22 Filip in Andrew nenah hawh in rel atsia, Filip ah le Andrew in Jesuh ah rel si.
         23 Jesuh in o atsia, "Mi Tsapa tsungnungnak hunkim si lei.
         24 Thungai ngai in nang rel sing; sangvut mu heh lei ah tser in a se ngawl nungsang,
         amah reng in om tu si. Sinapikhaw a thi lekhaw sangvut mu tampi in zai si.
         25 Ama nungnak a it tu heh a nungnak pai tu in, me leivum ah ama nungnak a hawtu heh
         kumkhaw tsa in a nungnak kelen si.
         26 Ka na a pertu hen ka luun sen. Ka omlawh hen ka omnak ah om deve tu si. Keima na
         a pertu heh ei Pa’n upat tu si.
         27 "Tuhen ka nunnak tsawl leita si. Kawti’n ti ang im? ’Ei Pa, me hun pin hen ka san
         sawh in,’ ti’n ti ang maw? Sinapikhaw me man hen nai ah leng sing.
         28 Ei Pa, na ming tsungnung tiar in," ti’n amahni kheh ti si. Tsimi phangin vanvum pin
         aw pakhat leng atsia, "Tsungnung tiar ongla in tsungnung tiar rih tu sing," ti’n ti
         si.
         29 A kung ah ding in, tsimi aw a zatu te’n khawri si, ti’n ti dang si. Midang te’n,
         "Vanvummi pakhat in amah awnpi si," ti’n ti si.
         30 Jesuh in o atsia, "Me aw heh keima tsa leng si ngawl in, nangmahni tsa in leng si.
         31 Tuhen me leivum heh thukhennak tuartu si. Tuhen me leivum uktu heh vawrnak si tu
         si.
         32 Leilung pin tarnak ka si phangin, minung tehem ka nenah huaiberh tulai sing," ti’n
         o si.
         33 Tihen a tinak heh kawtibang thihnak in a thi tula, ti a rel hamnak si.
         34 Mihonpi te’n, "Khrih ah heh kumkhaw in nung tu si ti’n Daan in kei rel si. Heita
         ’Mi Tsapa heh tarnak si kul si’ ti’n ti si tsim? Mi Tsapa tsawh tu sim?" ti’n o dang
         si.
         35 Tsimi phangin Jesuh in, "Vaarnak heh tsillem sung bek nang nenah om rih tu si. Vaarnak
         a om lai hen hawh un; thimnak in nang khuh ngah kha tu si. Thimnak sungah a hawhtu
         hen a nga min tuh thei ngawl si.
         36 Vaarnaka tsa te nang si theinak tuh in, vaarnak a om lai hen vaarnak heh um un,"
         ti’n amahni kheh ti si. Jesuh in me thu te heh a awn tselh phangin amahni nen pin
         kiangden atsia, paizeen si.
         37 Amahni mitmuh ah theihdiknak tampi puah pelh atsia, a mah kheh um lawt ngawl si.
         38 Tsimi heh profet Isaiah relnak a kimnak tuh in si. Isaiah in, "Bawipa, kei thurelnak
         heh tu in um sim? BAWIPA kolnak kut kheh tu vumah lang sim?" ti’n ti si.
         39 Tsimi manin amahni’n um thei ngawl si. Heitasim ti phangin Isaiah in,
         40 "Ama’n amahni mit te kheh tsaw tiar atsia, a thin kheh kho tiar si. Tsimi manin amahni’n
         a mit in mu thei tu ngawl in, a thinlung in thei thei tu ngawl si. Tsimi a si ngawl
         lekhaw keima nen lam ah nga tu in, dam tiar kha tu sing, ti’n Pathian in ti si," ti’n
         ti si.
         41 Me thu te heh Isaiah in Bawipa tsungnungnak a mu awng lai in le Bawipa thu a rel
         awng lai in a awnnak si.
         42 Huaitu tampi te’n Jesuh um pelh in, Farasi te’n sinakok pin a hawl tu manin, tumah
         in a umnak kheh phuang ngam ngawl si.
         43 Heitasim tiphangin amahni’n Pathian paaknak tah in minunga paaknak sunsak sawn si.
         44 Tsimi phangin Jesuh in ringngai in au atsia, "Keimah a umtu hen keimah bek um si
         ngawl in, keimah lehtupa khen um si.
         45 Tsin, keimah a mutu hen keimah lehtupa khen mu si.
         46 Keimah heh vaarnak si tu in leivum ah leng sing, keimah a umtu tehem heh khawthim
         sungah om leh tuh ngawlla si.
         47 "Tutu sikhen ka thu za atsia a um ngawltu heh thukhen tu ngawl sing. Heitasim tiphangin
         leivum thukhen tu in leng si ngawl in, leivum san tu in leng si sawn sing.
         48 Keimah el atsia ka thurelnak a saang ngawltu heh amah thukhentu pakhat om si. Thu
         ka rel awngnak te’n ni dawltaber ni in amah kheh thukhen tu si.
         49 Heitasim tiphangin keima thuthu in rel si ngawl sing. Keimah lehtu ei Pa’n ka rel
         tuh le ka awn tuh thukhaam pe ka si.
         50 A thukhaam heh kumkhaw nungnak a si lam heh thei sing. Tsimi manin ka awnnak tehem
         heh ei Pa’n keimah a relnak bang rori in ka awnnak si," ti’n ti si.

1 Tuhen Leekdelh Puai kim tuzep si ongla in, Jesuh in leivum pin kiang atsia Pa nenah
         a hongnak tuh hun a leng ongla lam kheh thei si. Ama’n leivuma ama minung te kheh
         it ngaingai atsia, a tawp tian in it si.
         2 Simlai a ei dang tselh phangin, diabol in Simon tsapa Judas Iscariot thinlung sungah
         Jesuh ah zuar tu in ruatnak koih ham si.
         3 Pa in heizongza ama kut sungah a aapsek ongla lam le amah heh Pathian nen pin leng
         si atsia, Pathian nenah hong leh tu a si lam kheh Jesuh in thei reng si.
         4 Tsimi manin simlai a ei min pin tho atsia, a angkitsual putasilh kheh suah in, puanpar
         le atsia a tai ah hen si.
         5 Tsimi tselh phangin leng sungah ti pawm atsia, ningluntu te kawng som tepan in, a
         tai ah a hennak puanpar in husek sak si.
         6 Simon Piter nenah a leng phangin, Piter in, "Bawipa, ka kawng som sak tu si tsim
         maw?" ti’n ti si.
         7 Jesuh in, "Me ka puahnak heh tuhen na theirih ngawl pelhta sikhen, tuzawh lam in
         thei leh tu lai si tsi," ti’n o si.
         8 Piter in, "Ka kawng heh kontik khen som thei himhim tu ngawl si tsi," ti’n ti si.
         Jesuh in, "Na kawng ka som sak ngawl lekhaw, keimah thaw pehdun thei tu ngawl si tsi,"
         ti’n o si.
         9 Simon Piter in, "Bawipa, ka kawng bek som sak ngawl in, ka kut te le ka lu khen ka
         som sak vanglak in," ti’n ti si.
         10 Jesuh in, "Tibual ongla te heh a pumpuluk in a thiangsek ongla manin, a kawng bek
         som kul si. Nangmahni heh thiangsek ongla pelh in, nang vaseng vang thiang ngawl si
         utsi," ti’n ti si.
         11 Amah zuartu tuh pa a thei manin, "Nang vaseng vang si ngawl si utsi" ti’n a tinak
         si.
         12 Tsimi bangin amahni kawng a somsak tselh phangin, a angki tsual putasilh la sil leh
         atsia, a tonak ah toleh in, "Nangmahni vumah ka puahnak heh thei utsim maw?
         13 Upat taak Sayapa, ti’n le Bawipa, ti’n keimah nang pon heh ka sinak thek a si manin
         a maan si.
         14 Nang Bawipa le nang Sayapa keima’n nang kawng ka som sak lekhaw, nangmahni khen pakhat
         le pakhat kawng som sak dun awhnung si utsi.
         15 Heitasim tiphangin nangmahni vumah ka puah bangin nang puah tuh in le nang tsung
         tuh in nang muh ongla sing.
         16 Thungai ngai in nang rel sing; sel heh a bawipa tah in thupi sawn ngawl in, lehnak
         heh lehtu tah in mak sawn ngawl si.
         17 Me thu te heh thei atsia nang puah lekhaw, mi ang te si tu si utsi.
         18 "Ka relnak heh nang vaseng thaw seng si ngawl si. Ka deng saak te heh thei sing,
         ’Laikuang ka kilpinak pa’n keimah do in a kawng dang ongla si,’ ti’n Laithiangrim
         in a relnak heh a kimnak tuh in si sawn si.
         19 Meheh a kim taktak phangin, keimah heh amah ka si lam nang um tuh in, a leng ma nang
         rel ham sing.
         20 Thungai ngai in nang rel sing; tutu sikhen ka lehnak a saangtu heh keimah khen saang
         si. Tsin, keimah a saangtu heh keimah lehtupa khen saang si," ti’n ti si.
         21 Jesuh in me thu te heh a rel tselh phangin, thintsawl ngai thahlam in, "Thungai ngai
         in nang rel sing; nangmahni sung pin pakhat in ka zuar tu si," ti’n rel si.
         22 Tsimi phangin ningluntu te’n, tu ber a ti nuamnak si nan tih im ti’n aitsan buk in
         pakhat le pakhat pan dun dang si.
         23 Ningluntu te lak ah Jesuh in a itngai nak, laikuang kil phangin Jesuh kaang a ngaingamtu
         pakhat om si.
         24 Simon Piter in tsimi pa kheh ati otnak heh tu ber sim, ti’n a dong tuh in mitkheh
         si.
         25 Tsimi phangin Jesuh kaang ngaingamtupa khen, "Bawipa, tsimi tsawh tu sim?" ti’n ti
         si.
         26 Jesuh in, "Sang hemnak tihaang sungah niim atsia, ka penak pa heh si," ti’n o si.
         Tsin, tihaang sungah sang niim atsia, Simon tsapa Judas Iscariot ah kheh pe si.
         27 Judas in sang a saang tselh pah in Satan kheh ama sungah dum si. Tsimi phangin Jesuh
         in, "Na puah tuh tsawh puah nawmnawm in," ti’n ti si.
         28 Tsabuai ah laikuang a kilpinak te’n tibang hen Judas ah a tinak heh thei zo dang
         ngawl si.
         29 Judas ah heh tangka kemtu a si manin, "Puai tsa kei kulnak lei ten," ti’n maw, "Minawm
         te dawmlai sawm ten," ti’n a ti si ol in pawlkhat ten ring si.
         30 Judas in sang kheh saang atsia, suak nomper si. Tsimi hun heh zan si.
         31 Judas ah kheh pulam ah a suak zawh in, Jesuh in, "Tuhen Mi Tsapa heh tsungnung ongla
         in, Pathian khen Mi Tsapa sungah tsungnung si.
         32 Amah ah Pathian kheh a tsungnung a si lekhaw, Pathian in amah ah Mi Tsapa kheh tsungnung
         tiar deve tu si. Tsin, makhat in Mi Tsapa kheh tsungnung tiar tu si.
         33 "Ka tsano te, nang nenah tsillem sung bek om rih tu sing. Ka zei tu si utsi. Sinapikhaw,
         ’Ka hawhnak minah hawh thei tu ngawl si utsi,’ ti’n Jew te ka rel bangin, tuhen nang
         rel sing.
         34 Thukhaam ther nang pe sing; pakhat le pakhat it dun un. Keima’n nangmahni ka it bangin,
         pakhat le pakhat it dun un.
         35 Pakhat le pakhat nang it dun a silekhaw, me man hen mi tehem in ka ninglun nang si
         lam nang thei tu si," ti’n ti si.
         36 Simon Piter in, "Bawipa, kawnai ah hawh tu si tsim?" ti’n dong atsia, Jesuh in, "Tuhen
         vang ka hawh min tuh ah ka lun theirih tu ngawl si tsi. Sinapikhaw dawllam phangin
         lun thei leh tulai si tsi," ti’n o si.
         37 Piter in, "Bawipa, heita tuhen nangmah lun thei tu ngawl sing im? Nangma tsa in ka
         nungnak liam tu sing," ti’n ti si.
         38 Jesuh in amah kheh, "Keima tsa in na nungnak liam miau atsim maw? Thungai ngai in
         na rel sing; ar a khuang ma in veithum tian ka phaa tu si tsi.

1 "Nang thin tsawl mah na un. Pathian um ula, keimah khen ka um un.
         2 Ei Pa inn ah omnak mun tampi om si. A om ngawl a si asin nang rel tula sing. Nangmahni
         tsa omnak mun remham tu in hawh tu sing.
         3 Tsin, hawh in nangmahni tsa omnak tuh mun ka rem tselh phangin, nang nenah hawh leh
         angkhaw, ka om minah nang om deve thei tuh in, ka nenah nang huai tu sing.
         4 Nangnihni’n ka hawh min thei atsia, a zin khen thei si utsi." ti’n o si.
         5 Thomas in, "Bawipa, na hawh min kei thei ngawl, kawti bangin a zin thei tu si ung
         im?" ti’n ti si.
         6 Jesuh in, "Keimah heh lampi, thutak le nungnak sing. Keimah tawn ngawl in Pa nenah
         tumah leng thei tu ngawl si.
         7 "Keimah nang thei lekhaw ei Pa ah khen thei tu si utsi. Tu pin pan amah thei ongla
         in mu meek ongla si utsi," ti’n ti si.
         8 Filip in, "Bawipa, Pa na muh asin thinpha suar tu si ung," ti’n ti si.
         9 Jesuh in, "Filip, hun ti tsan sung nang ompi ongla pelh sing. Ka thei ngawl pah lai
         si tsim maw? Keimah a mutu hen ei Pa ah khen mu ongla si. Heita ’Pa kei muh in’ ti’n
         ti si tsim?
         10 Keimah heh Pa sungah om in, Pa heh keima sungah a om heh um ngawl si tsim maw? Nangmahni
         ka relnak thu te heh keima thuthu in rel si ngawl sing. Keima sungah om Pa’n naper
         heh per si.
         11 Keimah heh Pa sungah om in, Pa heh khen keima sungah a om heh ka um in. A si ngawl
         lekhaw ka puahnak naper te man hen ka um in.
         12 "Thungai ngai in na rel sing; keimah a umtu hen ka puahnak te kheh puah deve tu si.
         Ka puahnak naper te tah in a mak sawn thil te puah tu si. Heimansim ti phangin ei
         Pa nenah hong tu sing.
         13 Tsapa thawmin Pa kheh a tsungnung theinak tuh in, keima ming in nang ngennak taak
         hem nang puahsak tu sing.
         14 Keima ming in thil pakhat khat nang ngen lekhaw, nang puah sak tu sing.
         15 "Keimah nang it lekhaw ka thukhaam te luun un.
         16 Tsin, ei Pa ah ngen angkhaw, ama’n a dang Bawmtu petu atsia, kumkhaw in ompi reng
         tu nang si.
         17 Tsimi thutak Raula heh leivum minung te’n a mu ngawl manin le a thei ngawl manin
         saang thei ngawl si. Sinapikhaw nangmahni hen amah kheh thei si utsi. Heitasim tiphangin
         a mah heh nangmahni thaw om atsia, nang sungah om reng rih tulai si.
         18 Nu le pa nei ngawl bangin nang zam thong men tu ngawl sing. Nang nenah hawh leh tulai
         sing.
         19 "A reima in leivum minung te’n keimah heh mu leh tu ngawlla pelh atsia, nangnihni
         zong hen mu tu ka si utsi. Heitasim tiphangin ka nung bangin nangmahni khen nung deve
         tu si utsi.
         20 Tsimi ni in ei Pa sungah ka om le nangmahni heh keima sungah om atsia, nangmahni
         sungah ka om lam kheh thei leh tulai si utsi.
         21 Ka thukhaam te nei atsia a luntu heh keimah a ittu si. Tsin, keimah a ittu heh ei
         Pa’n it deve tu atsia, keimah khen amah kheh it in a nenah phuang tsawm tu sing,"
         ti’n ti si.
         22 Judas Iscariot ah si ngawl, midang Judas in, "Bawipa, leivum minung te nenah phuang
         tsawm ngawl in, kawti kei nenah phuang tsawm thei lawt tu si tsim?" ti’n ti si.
         23 Jesuh in o atsia, "Mi pakhat khat in keimah a it a si lekhaw, ka thu luun tu si.
         Tsin, ei Pa’n amah it tu atsia, ama nenah hawh a-ungkhaw, amah thaw om dang tu si
         sing.
         24 Keimah a it ngawltu hen ka thu te luun ngawl si. Nang zanak thu te heh keima thu
         si ngawl in, keimah lehtu ei Pa thu si.
         25 "Nang nenah ka om lai hen me thu te heh nang rel sing.
         26 Keima ming in Pa’n a leh tuh Bawmtu Raula Thiangrim hen nangmahni heh thu tehem zirh
         tu atsia, ka relnak tehem heh nik reng tiar tu nang si.
         27 Thinnuamnak nang zam sing. Keima thinnuamnak heh nang pe sing. Me thinnuamnak heh
         leivum minung te penak bang si ngawl si. Thintsawl po mah na ula, thinphu mah na un.
         28 ’Hong rih angkhaw, nang nenah hawh leh tu sing,’ ti’n nangmahni ka relnak la za ongla
         si utsi. Keimah nang it miau lekhaw, ei Pa ah heh keima tah in mak sawn a si manin,
         ’Ei Pa nenah hong tu sing,’ ti’n ka tinak manin ang ngai tu si utsi.
         29 "Me thu heh a si taktak phangin nang um theinak tuh in, tuhen nang rel ham sing.
         30 Me leivum uktupa a leng dawnzep ongla manin, thu tampi nang rel leh tu ngawlla sing.
         A leng sikhen keimah thaw heimah seng dun ngawl si.
         31 Sinapikhaw Pa ka it lam leivum minung te’n a thei tuh in, ei Pa thukhaam penak bangin
         naper sing. Tho un; hawh dang ala sing," ti’n ti si.

1 Jesuh in, "Keimah heh tsapitkuang taktak si atsia, ei Pa ah heh vuan kiltu si.
         2 A rah ngawl a kaak tehem satberh tu atsia, rah nei kaak tehem kheh a rah leilei tuh
         in, sial tu si.
         3 Nangmahni heh thu ka relnak te nang si ongla manin, thiang ongla si utsi.
         4 Keima sungah nang om reng lekhaw, keimah khen nangmahni sungah om reng deve tu sing.
         A kaak hen a kuangpi thaw a peh dun ngawl lekhaw a rah thei ngawl bangin, nangmahni
         khen keima sungah nang om reng ngawl lekhaw rah thei tu ngawl si utsi.
         5 "Keimah heh tsapitkuang sing. Nangmahni heh a kaak te si utsi. Tutu sikhen keima
         sungah om reng atsia, ama sungah ka om reng lekhaw, rah tampi rah thei tu si. Keimah
         ngawl in heimah puah thei ngawl si utsi.
         6 Keima sungah a om ngawltu heh a kaak ro bangin vawr tu si. Tsimi a kaak ro te kheh
         mi te’n khawm tu atsia, mei sungah sang tu in, dumreih tu si.
         7 Nangnihni’n keima sungah om reng atsia, nangmahni sungah ka thu te a om reng lekhaw,
         nang deihnak taak hem ngen ula, nangmahni tsa puah saknak si tu si.
         8 Rah tampi nang rahnak thawmin ei Pa ah a tsungnung manin, ka ninglun te si tu si
         utsi.
         9 "Ei Pa’n keimah a it bangin, nang it deve sing. Ka itnak sungah om reng un.
         10 Ei Pa thukhaam te lun atsia, ama itnak sungah ka om reng bangin, ka thukhaam te nang
         lun a silekhaw, keima itnak sungah om reng tu si utsi.
         11 "Ka angnak heh nangmahni sungah a om reng theinak tuh in le nang angnak a dimpek
         theinak tuh in, me thu te heh nang rel sing.
         12 Ka thukhaam heh meheh si; keima’n nangmahni ka it bangin, pakhat le pakhat it dun
         un.
         13 A rualpi te tsa in a nungnak liam itnak tah lian sawn itnak om ngawl si.
         14 Nangmahni ka penak thukhaam tehem nang lun asi lekhaw, ka rualpi te si utsi.
         15 Sel hen a bawipa puahnak a thei ngawl manin, sel te ti’n nang ti leh tu ngawlla sing.
         Sinapikhaw ei Pa nen pin ka zanak thu tehem nangmahni ka thei tiar ongla manin, rualpi
         te ti’n nang ti sing.
         16 Nangmahni’n keimah deng si ngawl si utsi; keima’n nangmahni deng atsia nang koih
         ongla sing. Tsimi manin nangnihni’n hawh in rah rah tu atsia, tsimi nang rah kheh
         kho reng tu si. Tsin, keima ming in Pa nenah nang ngennak taak hem pe tu nang si.
         17 Nangnihni pakhat le pakhat nang it dun tuh in me thukhaam te heh nang pe sing.
         18 "Leivum minung te’n nangmahni a haw lekhaw, nangmahni a haw ma in keimah haw ongla,
         ti kheh thei ta un.
         19 Leivuma neinak nang si lekhaw, leivum minung te’n amahni neinak te heh nang it tu
         si. Nangmahni heh leivuma neinak si ngawl in, me leivum pin ka dengnak te nang si
         manin, leivum minung te’n nang haw si.
         20 ’Sel heh a bawipa tah in mak sawn ngawl si,’ ti’n nangmahni ka relnak la nik reng
         un. Amahni’n keimah a erh a si lekhaw, nangmahni khen erh deve tu si. Amahni’n ka
         thu a luun lekhaw, nangmahni thu khen luun deve tu si.
         21 Amahni’n keimah lehtu a thei ngawl manin, keima ming manin me thil tehem heh nang
         vumah puah tu si.
         22 Keima’n hawh in amahni kheh thu rel ngawl ka si asin, amahni heh sualnak nei tu ngawl
         pelh si. Tuzong hen amahni sualnak te kheh phaa zo tu ngawl si.
         23 Keimah a hawtu hen ei Pa ah khen haw meek si.
         24 Tumaha puah keel ngawlnak me na te heh amahni lak ah puah ngawl ka si ta asin, amahni
         heh sualnak nei tu ngawl pelh si. Sinapikhaw tuhen amahni’n keimah le ei Pa ah mu
         kop in haw pahpah lai si.
         25 Tibang hen a si heh, ’Amahni’n a thu om ngawlpi in haw ka si,’ ti’n amahni Daan bu
         sungah ngannak a kimnak tuh in si.
         26 "Sinapikhaw Pa nen pin nang nenah ka leh tuhlai Bawmtu a leng phangin, keimah tettikhan
         tu si. Amah heh Pa nen pin a leng thudik Raula si.
         27 Nangmahni khen a tepan in ka nenah om reng ongla nang si manin, tettikhan deve tu
         ka si utsi," ti’n ti si.

1 Jesuh in, "Sual ah nang du tuh ngawl in me thu te heh nang rel ham sing.
         2 Nangmahni heh sinakok pin hawl tu si. Si si, tutu sikhen nangmahni a reektu in Pathian
         naper per tseih in a ruat hun leng tu si.
         3 Amahni’n keimah le ei Pa ah thei ngawl a si manin, me tehem heh nangmahni vumah puah
         tu si.
         4 Amahni kheh thu ka rel ongla lam a hun a kim phangin nang phawk leh tuh in, me thu
         te heh nang rel ham sing. Nang nenah ka om lai manin a pan pah in me thu te heh nang
         rel ngawl sing.
         5 "Sinapikhaw tuhen keimah lehtupa nenah hong tula in, pakhat poh khen, ’Kawnai ah
         hawh tu si tsim?’ ti’n ka dong nom ngawl si utsi.
         6 Me thu te heh ka rel manin lungse ngai dang si utsi.
         7 Thungai ngai in nang rel sing; ka hong ngawl lekhaw Bawmtu nang nenah leng thei tu
         ngawl si. Hong lengkhaw amah kheh nang nenah leh tu ka si manin, ka hong heh nangmahni
         tsa pha sawn si.
         8 Tsimi Bawmtu a leng phangin, sualnak thu, diktsangnak thu le thukhennak thu te kheh
         leivum minung te reltsiang tu si.
         9 Amahni’n keimah a um ngawl manin, sualnak thu kheh reltsiang tu si.
         10 Ei Pa nenah ka hong tu manin diktsangnak nang reltsiang tu si. Tsin, ka mu leh tu
         ngawlla si utsi.
         11 Pathian in me leivum uktupa heh thu a khen ongla manin, thukhennak thu reltsiang
         tu si.
         12 "Nangmahni thurel tuh tampi nei lai pelh nangkhaw, tuhen vang thei zo rih tu ngawl
         si utsi.
         13 Sinapikhaw thutak Raula amah a leng phangin, thutak tehem sungah nang huai leh tulai
         si. Ama’n ama thuthu in rel tu ngawl in, a zanak taak hem rel tu si. Tsin, a leng
         tulai thil te khen rel in nang muh tulai si.
         14 Ama’n tsungnung tiar tu ka si. Ka neinak thil te heh le atsia, nang thei tiar tu
         si.
         15 Ei Pa thil neinak tehem heh keima si. Tsimi manin nang rel sing, ama’n ka neinak
         thil te heh le atsia, nang thei tiar tu si.
         16 Pa nenah ka hong manin, hun tsomno sung mu tu ngawl in, tsimi zawh hun tsomno sung
         ka mu leh tu si utsi," ti’n ti si.
         17 Tsimi phangin a ningluntu pawlkhat te’n, "’Pa nenah ka hong manin,’ le ’Hun tsomno
         sung mu tu ngawl in, tsimi zawh hun tsomno sung ka mu leh tu si utsi,’ ti’n a tinak
         heh hei a tinuamnak sim?" ti’n rel dang si.
         18 Tsimi manin amahni’n, "’Hun tsomno,’ a tinak heh hei a tinuamnak sim? A tinuamnak
         thei zo ngawl si ung," ti’n ti dang si.
         19 Me thu heh amah a dong dang ot lam Jesuh in a thei phangin, " ’Hun tsomno sung mu
         tu ngawl in, hun tsomno sung ka mu leh tu si utsi,’ ti’n ka tinak heh heita ka awn
         ti nangmahni lak ah rel dang tseih si utsim maw?
         20 Thungai ngai in nang rel sing; kap in siar tseih tu si utsi; sinapikhaw leivum minung
         te heh ang tu si. Lungse tupelh na utsikhaw, nang lungsenak kheh angnak in theek tu
         si.
         21 Minu in nauhing hunkim ongla in naukei a vei manin, lungse si. Sinapikhaw nau a suak
         natsang in leivum ah minung pakhat suak a si manin ang ngai atsia, a nauhing harsanak
         hem haiberh si.
         22 Tsimi manin tuhen lungse ngai si utsi. Sinapikhaw tawk dun leh a singkhaw, ang ngai
         dang leh tulai si utsi. Tsin, nang angnak kheh tumah in sut thei tu ngawl si.
         23 "Tsimi ni in heimah ka ngen tu ngawl si utsi. Thungai ngai in nang rel sing; keima
         ming in Pa nenah nang ngennak taak hem Pa’n nang pe tu si.
         24 Tutian hen keima ming in heimah ngen lai ngawl si utsi. Nang angnak a kim theinak
         tuh in, ngen ula ngah tu si utsi.
         25 "Me thu te heh thutsangsimnak in nang rel sing. Sinapikhaw santehnak thaw in rel
         leh ngawlla in, Pa thu kheh tsiangno in nangmahni ka rel hun leng tu si.
         26 Tsimi ni in keima ming in ngen tulai si utsi. Nangmahni tsa keima’n Pa nenah ngen
         sak tu in nang rel ngawl sing.
         27 Heitasim tipangin nangnihni’n keimah it atsia, Pathian nen pin ka leng lam nang um
         manin, Pa amah rori in nang it si.
         28 Keimah hen Pa nen pin suak atsia, leivum ah leng sing. Tsin, leivum heh zam leh angkhaw,
         Pa nenah hong leh tu sing," ti’n ti si.
         29 A ningluntu te’n, "Ngai in, tuzong hen thutsangsimnak mang ngawl in tsiang ngaino
         in kei rel si tsi.
         30 Tuhen keimahni’n heizongza na theisek lam thei ongla si ung. Tumaha thudong kulnak
         si ngawl si tsi. Me man hen Pathian nen pin leng na si lam um si ung," ti’n ti si.
         31 Jesuh in, "Tuzong hen um si la utsim maw?
         32 Ngai un, nangmahni inn teen zuan in, kheksep tu atsia, keimah nang zam hun leng tu
         in, tuhen leng ong si lei. Sinapikhaw keimah ruak si ngawl in, ei Pa’n ompi tu ka
         si.
         33 "Keimah ah thinnuamnak nang nei theinak tuh in me thu te heh nang rel sing. Leivum
         ah hen harsanak tuar tu si utsi. Sinapikhaw muiliim thangvar in om un; leivum heh
         neh ongla sing," ti’n o si.

1 Jesuh in me thu te heh a awn tselh phangin, vanvum lam panso atsia, "Ei Pa, a hunkim
         ong si lei. Na Tsapa hen nangmah ka tsungnung tiar theinak tuh in, na Tsapa heh tsungnung
         tiar len.
         2 Tsapa nenah na penak hem zah in kumkhaw nungnak a pe theinak tuh in, mi tehem vumah
         thuneinak kheh amah pe ongla si tsi.
         3 Amahni’n nangmah thei atsia, nangmah bek heh Pathian taktak na si lam le, Jesuh Khrih
         ah heh nangma lehnak a si lam a thei heh kumkhaw nungnak si.
         4 Leivum ah hen na tsungnung tiar sing. Na penak naper heh tselh ongla sing.
         5 Ei Pa, leilung a po ma kei nei kawmnak tsungnungnak thaw tuhen nangmah rori in ka
         tsungnung tiar in.
         6 "Leivum minung te sung pin keimah na penak minung te nenah na ming kheh thei tiar
         ongla sing. Amahni heh nangma si atsia, ka pe si tsi. Amahni’n na thu lun si.
         7 Keimah na penak tehem heh nangma a si lam amahni’n tuhen thei ongla si.
         8 Heitasim tiphangin amahni na rel tiarnak thu tehem amahni relberh ongla in, amahni
         khen saang ongla si. Na nen pin leng ka si lam khen amahni’n thei taktak ongla in,
         nangma lehnak ka si heh um ongla si.
         9 "Leivum minung te tsa sawngen ngawl sing. Keimah na penak te heh nangma a si manin,
         amahni tsa sawngen sing.
         10 Ka neinak tehem heh nangma si atsia, nangma neinak tehem khen keima si in, amahni
         thawmin tsungnung sing.
         11 Tuhen leivum ah om leh tu ngawlla in, na nenah hong tula sing. Amahni zong heh leivum
         ah taang rih tu si. Thiangrim ei Pa, nangmah le keimah heh pumkhat kei si bangin,
         na penak te heh pumkhat a si theinak tuh in, na ming in me te heh hung in.
         12 Amahni thaw leivum ah ka om lai in, amahni heh na ming in kelen sing. Na penak te
         kelenberh ong si lang. Laithiangrim a kim theinak tuh in, siatsuah tuh pa siar ngawl,
         pakhat pohkhen pai thong tiar ngawl sing.
         13 "Tuhen na nenah hong tula sing. Amahni sungah ka angnak a kim theinak tuh in, me
         leivum ah hen me thu te heh rel ongla sing.
         14 Na thu heh amahni pe ongla sing. Keimah heh leivuma neinak ka si ngawl bangin, amahni
         heh leivuma neinak a si ngawl manin, leivum in amahni heh haw si.
         15 Leivum pin amahni heh le tu in na ngen ngawl sing. Sesuakpa nen pin na hung tuh in
         na ngen sing.
         16 Keimah heh leivuma neinak ka si ngawl bangin, amahni khen leivuma neinak si ngawl
         si.
         17 Na thudik thawmin amahni heh thiangrim tiar in. Na thu heh a dik si.
         18 Leivum ah keimah na leh bangin, amahni heh leivum ah leh deve sing.
         19 Amahni heh thudik thawmin a thiangrim theinak tuh in, amahni tsa in keimah le keimah
         thiangrim tiar tsawm sing.
         20 "Me te tsa bek in sawngen si ngawl sing. Amahni thurelnak manin keimah a um tulai
         te tsa na ngen meek sing.
         21 Ei Pa, nangmah heh keima sungah om atsia, nangma sungah ka om bangin, amahni tehem
         heh pumkhat a si theinak tuh in, sawngen sing. Tsin, na lehnak ka si heh leivum minung
         te’n a um theinak tuh in, amahni heh keimahni sungah pumkhat a si tuh in sawngen meek
         sing.
         22 Keimahni heh pumkhat kei si bangin, amahni khen pumkhat a si theinak tuh in, keimah
         na penak tsungnungnak heh amahni pe sing.
         23 Amahni heh pumkhat sinak ah a nakim theinak tuh in le leivum minung te’n na lehnak
         ka si lam heh a thei theinak tuh in le keimah na it bangin amahni na it thei tuh in,
         keimah heh amahni sungah om atsia, nangmah heh keima sungah om si tsi.
         24 "Ei Pa, leilung a po ma in keimah na it manin, keimah na penak ka tsungnungnak heh
         amahni’n a mu theinak tuh in, keimah na penak amahni heh ka om minah om deve tu in
         deihsak sing.
         25 "Maw diktsang ei Pa, leivum minung te’n nangmah a thei ngawl pelh sikhen, keima’n
         na thei reng sing. Tsin, me te hen na lehnak ka si heh thei ongla si.
         26 Keimah na itnak bang itnak heh amahni sungah om atsia, keimah heh amahni sungah ka
         om theinak tuh in, na ming heh amahni thei tiar ongla in, thei tiar rih tulai sing,"
         ti’n sawngen si.

1 Jesuh in me thu te heh a rel tselh phangin, Kidron lii ral ah hawh atsia, tsimia
         vuan pakhat sungah ningluntu te thaw dum dang si.
         2 Jesuh ah le a ningluntu te kheh tsimi munah hawh dang veng a si ta, amah zuartu Judas
         ah khen tsimi mun kheh thei si.
         3 Tsimi phangin Judas ah kheh Suangbawi te le Farasi te lehnak temple kiltu garrison
         tinak raalkap honkhat le raalbawi te thaw leng si. Amahni’n meiinn le meitsar te vaar
         in raalhiam te vong dang si.
         4 Jesuh in ama vumah thil a tsang tuh tehem a theisek manin, mailam ah dawm hawh atsia,
         "Tu zei si utsim?" ti’n ti si.
         5 Amahni’n, "Nazareth khawte Jesuh ah zei si ung," ti’n o si. Jesuh in, "Keimah heh
         sing," ti’n ti si. Amah zuartu Judas ah kheh amahni lak ah ding reng si.
         6 Jesuh in, "Keimah heh sing," ti’n ati natsang in, amahni kheh ninglam ah toih dang
         atsia leilak ah duphung dang si.
         7 Tsimi zawh in Jesuh in, "Tu zei si utsim?" ti’n dong lehleu si. Amahni’n, "Nazareth
         khawte Jesuh ah zei si ung," ti’n ti pah si.
         8 Jesuh in, "Keimah heh sing, ti’n nang rel ongla sing. Keimah zei nang si lekhaw me
         te heh hong tiar un," ti’n o si.
         9 Ti hen ati heh, "Ei Pa, keimah na penak te heh pakhat pohkhen pai thong tiar tu ngawl
         sing," ti’n a awn awngnak a kimnak tuh in a tinak si.
         10 Tsimi phangin, Simon Piter in a hanak vangsang kheh dawk atsia, suangbawi bera selpa
         kheh sat in a taklam beng kheh sat tawng sak si. Omlawh pa ming heh Malkhus ah si.
         11 Tsimi phangin Jesuh in Piter ah kheh, "Na vangsang tsawh a kawng sungah thiat leh
         in. Ei Pa’n keimah a penak me khuat heh in tu ngawl si ing maw?" ti’n ti si.
         12 Tsimi phangin Jew te lehnak temple kiltu garrison tinak raalkap honkhat, raalbawi
         te le Jew te huaitu upa te’n Jesuh ah kheh pom atsia, heenpek dang si.
         13 Tsin, tsimi kuma suangbawi ber Kaiafas-a zi pa Annas nenah len masa ber si.
         14 Kaiafas ah heh mi tampi thi tah in, mi pakhat thi heh pha sawn si ti’n Jew te a titupa
         la si.
         15 Simon Piter in Jesuh ah lun in a dang ningluntu pakhat in lun deve si. Tsimi ningluntu
         heh suangbawi ber thaw mel thei dun si in, suangbawi bera inntual ah Jesuh ah thaw
         lut kawm si.
         16 Sipelh atsia Piter ah heh kongbiang pulam ah ding si. Tsimi phangin suangbawi ber
         thaw mel thei dun ningluntu khen pulam ah suak atsia, dawngkham kil tu minu kheh rel
         sak in, Piter ah kheh inntual ah lutpi si.
         17 Tsimi phangin dawngkham kiltu sel khangngai nu in, "Nangmah heh me pa ningluntu pakhat
         si deve si ngawl si tsim maw?" ti’n ti si. Piter in, "Si ngawl sing," ti’n phaa si.
         18 Tsin, khawsik manin tsimi munah a ding sel te le temple kiltu bawi te’n meihol seem
         dang atsia, mei awi in ding dang si. Tsin, Piter ah kheh amahni thaw ding in mei awi
         deve si.
         19 Suangbawi ber khen Jesuh ah kheh a ningluntu te thu le a thu zirhnak te dong kan
         si.
         20 Jesuh in, "Leivum minung te kheh mihem theih in thu rel sing. Jew te khawm dang vengnak
         mun sinakok sungah le temple reen sungah thu zirh veng sing. A thup kuhruk in heimah
         rel ngawl sing.
         21 Heita ka dong si tsim? Ka thu zirhnak a zatu te kheh dong ten. Amahni’n ka reelnak
         te thei si," ti’n o si.
         22 Tsimi bangin a o manin, a kung ah a ding temple kiltu bawi pakhat in amah kheh beeng
         atsia, "Suangbawi ber heh tibang tson o ngam si tsim?" ti’n ti si.
         23 Jesuh in, "Awn pha ngawl awn ka si lekhaw ka sualnak ka rel in. Ka awnnak a maan
         reng lekhaw, heita ka beeng si tsim maw?" ti’n o si.
         24 Tsimi phangin Annas in Jesuh ah kheh a heennak pah reng in suangbawi ber Kaiafas
         nenah kuat si
         25 Simon Piter ah kheh ding thahlam in mei awi si. Mei a awipinak mi pawlkhat te’n,
         "Nangmah khen ama ningluntu pakhat si deve ngawl si tsim maw?" ti’n ti dang si. Piter
         in, "Si ngawl sing," ti’n phaa si.
         26 Piter in a beng a sat tawng saknakpa unaupi, suangbawi bera sel pakhat in, "Jesuh
         thaw vuan sungah nang om kawm la na mu tho sing?" ti’n ti si.
         27 Piter in phaa lehleu in, tsimi tsang pah in ar khuang zeep si.
         28 Zingmano in Jesuh ah kheh Kaiafas nen pin Praetorium tinak uktupa inn ah huai dang
         si. Leekdelh Puai simlai ei theinak tuh in thiangrim a kul manin, amahni’n, a nawngkai
         tuh ngawl in thukhennak innkhan sungah lut ngawl si.
         29 Tsimi phangin Pilat in amahni nenah hawh atsia, "Me pa sual nang nawnnak heh hei
         sim?" ti’n ti si.
         30 Amahni’n, "Thil sesuak puahtu a si ngawl tsuk asin na nenah aap tu ngawl si ung,"
         ti’n o dang si.
         31 Pilat in, "Amah heh huai ula, nang daan bangin a thu khen ta un," ti’n ti si. Tsimi
         phangin Jew te’n "Rom daan in mi reek khuan kei pe ngawl si," ti’n o dang si.
         32 Jesuh in kawtibang thihnak in a thitu ti a rel hamnak a kimnak tuh in, amahni’n tibang
         hen awn si si.
         33 Tsimi phangin Pilat in Praetorium tinak innkhan sungah dum leh in Jesuh ah kheh ko
         atsia, "Jew te Kumpibawi si tsim maw?" ti’n dong si.
         34 Jesuh in, "Nangma thu in awn si tsim maw, mi dang ten keima thu a relnak si sawn
         si tsim," ti’n o si.
         35 Pilat in, "Jew te ka ring si tsim maw? Na phunpi te le suangbawi te’n ka nenah aap
         na si. Hei puah kha si tsim?" ti’n o si.
         36 Jesuh in, "Ka uknak heh me leivum thaw heimah seng dun ngawl si. Ka uknak heh me
         leivum thaw seng dun a si tsuk asin, Jew te kut sungah aapnak ka si tuh ngawl in,
         ka minung te’n tawng tu si. Tuhen ka uknak heh me leivum thaw heimah seng dun ngawl
         si," ti’n o si.
         37 Tsimi manin Pilat in, "Tsimi lekhaw kumpibawi si tsim maw?" ti’n dong si. Jesuh in,
         "Kumpibawi si tsi, ti’n na ti heh maan si. Thudik heh tetti ka khan theinak tuh in
         me man hen hing atsia, me man hen leivum ah leng sing. Thudika neinak tehem in ka
         aw za si," ti’n o si.
         38 Pilat in, "Thudik tinak heh hei sim?" ti’n ati tselh phangin pulam ah suak lehleu
         atsia, Jew te kheh, "Thil a tisualnak mu ngawl sing.
         39 Sinapikhaw Leekdelh Puai nasiar in mi pakhat luat tiarnak daan nei si utsi. Tsimita
         Jew te Kumpibawi heh nangmahni tsa luat tiar tu in deih utsim maw?" ti’n ti si.
         40 Tsimi phangin amahni tehem in, "Me pa heh si ngawl in Barabbas ah sawn kei luat tiar
         sak in," ti’n auh dang ten lehleu si. Barabbas ah heh damiah si.

1 Tsimi manin Pilat in Jesuh ah kheh huai atsia a rel ah thiar zum khaihnak savun rihual
         thaw vaat si.
         2 Raalkap te’n lingkaak phiarnak lupawng khiimtiar in puan sennum silh si.
         3 Tsin, "Jew te Kumpibawi, upat taak," ti’n ti atsia, beeng dang si.
         4 Pilat ah khen pulam ah suak lehleu atsia, "Pan un, amah ah thil a tisualnak ka mu
         ngawl lam nang thei tuh in, amah heh nang aap leh sing," ti’n ti si.
         5 Tsimi phangin Jesuh ah kheh ling thaw phiarnak lupawng khiim in le puan sennum sil
         in pulam ah suak si. Tsin, Pilat in, "Me pa heh pan un," ti’n ti si.
         6 Suangbawi te le temple kiltu bawi te’n amah a mu dang phangin, "Thinglamteh ah khen
         in, thinglamteh ah khen in," ti’n auh dang si. Pilat in, "Amah heh huai ula, thinglamteh
         ah khen ta la un. Keimah vang a thil tisualnak mu ngawl sing," ti’n ti si.
         7 Jew te’n, "Keimahni hen Mawsi Daan nei in, Pathian Tsapa sing, ti’n ati tsawm manin
         tsimi kei Daan bangin a si lekhaw amah heh thi vo si," ti’n o dang si.
         8 Tsimi bangin a o dang manin Pilat ah kheh thinphu leilei si.
         9 Tsin, Praetorium tinak innkhan sungah dum leh atsia, "Kawnai pin leng si tsim?" ti’n
         Jesuh ah kheh dong si. Sinapikhaw Jesuh in heimah o nuam ngawl si.
         10 Tsimi phangin Pilat in, "Ka o nuam ngawl si tsim maw? Nangmah heh thinglamteh ah
         khen theinak le luat tiar theinak thuneinak ka nei lam thei ngawl si tsim maw?" ti’n
         ti si.
         11 Jesuh in, "Vumlam pin thupenak a si ngawl lekhaw ka vumah heimah thunei thei ngawl
         si tsi. Tsimi manin na kut sungah keimah a aap tu pa heh a sualnak lian sawn si,"
         ti’n o si.
         12 Tsimi pin pan Pilat in Jesuh ah a luat tiar theinak tuh thu zei si. Sinapikhaw Jew
         te’n, "Me pa heh na luat tiar lekhaw, Sizar rualpi situ ngawl si tsi. Tutu sikhen
         kumpibawi si tiar tsawm tu heh Sizar ah a dotu si," ti’n auh dang si.
         13 Tsimi a awn daangnak kheh Pilat in a za phangin, Jesuh ah kheh pusuah atsia, Hebru
         awn in Gabbatha tinak Lungphah muna thukhennak tohkheng ah to si.
         14 Tsimi ni heh Leekdelh Puainak tuh thawithang ni sun laitak si. Pilat in Jew te kheh,
         "Nang Kumpibawi heh pan un," ti’n ti si.
         15 Sinapikhaw amahni’n, "Reek in, reek in, thinglamteh ah khen in," ti’n auh dang si.
         Pilat in, "Nang Kumpibawi heh thinglamteh ah khen tu sing maw?" ti’n amahni kheh ti
         si. Suangbawi te’n, "Sizar ah siar ngawl kumpibawi dang nei ngawl si ung," ti’n o
         si.
         16 Tsimi manin Pilat in Jesuh ah kheh thinglamteh ah khen tuh in amahni kut ah aap in,
         amahni’n pusuah atsia huai dang nom si.
         17 Jesuh in ama thinglamteh phur atsia, Hebru awn in Golgotha tinak luruh mun lam zuan
         in hawh si.
         18 Tsimi munah Jesuh ah kheh midang panih te thaw thinglamteh ah khen in, midang panih
         te kheh a hatlam veve ah taar in Jesuh ah heh amahni laklawh ah taar si.
         19 Pilat in, "JEWTE KUMPIBAWI, NAZARETH KHAWTE JESUH," ti’n amahni’n ama sual a zeinak
         lai kheh ngan atsia, thinglamteh vumah taar si.
         20 Jesuh ah thinglamteh ah a taarnak mun heh Jerusalem pin khawnenno a si manin, Jew
         minung tampi te’n tsimi lai ngannak kheh siar si. Tsimi bek zo ngawl tsimi lai kheh
         Hebru awn, Grik awn le Latin awn in ngan si.
         21 Tsimi phangin Jew te suangbawi te’n Pilat ah kheh, "’Jew te Kumpibawi,’ ti’n ngan
         mah nen, ’Ama’n, "Keimah heh Jew te Kumpibawi sing," ti’n ti si,’ ti’n ngan in," ti
         si.
         22 Pilat in, "Ka ngannak heh ka ngansaak si," ti’n amahni kheh o si.
         23 Raalkap te’n Jesuh ah thinglamteh ah a khen tselh phangin, a vansilh te le atsia
         khenli in khen in, khenkhat ten in tso dang si. A angki sungta silh heh khui ngawl
         in nuailam pin pan a khum tian ramnak si.
         24 Tsimi manin, "Meheh vang bal awl a sing. Tu ber in tso na sing maw, aisan tehtsuk
         a sing," ti’n ti dang si. "Amahni’n ka angki tsual kheh sem dang atsia, ka angki sungta
         tsa in aisan dang si," ti’n Laithiangrim sungah ngannak a kimnak tuh in, raalkap te’n
         me te heh puah si
         25 Tuhen Jesuh ah a khennak thinglamteh kung ah a nu, a nu nau Kleopas zi Mary ah le
         Mary Magdalene te ding dang reng si.
         26 Jesuh in a nu le a it ngainak ningluntu a mu phangin, a nu kheh, "Minu, na tsapa
         heh pan in," ti’n ti si.
         27 Tsimi tselh phangin a ningluntu kheh, "Na nu tsawh pan in," ti’n ti si. Tsimi hun
         pin pan tsimi ningluntupa’n ama inn ah tsimi minu ah kheh kelen si.
         28 Tsimi tselh phangin, Jesuh in heizongza a kimberh ongla a thei manin, Laithiangrim
         a kimnak tuh in, "Ka dangrum si," ti’n ti si.
         29 Tsimi munah tsapit zu pawng a dim in thannak buul pakhat om si. Amahni’n tihuup thei
         thil pakhat kheh tsapit zu pawng sungah a niim tselh phangin, hisop kang rel ah koih
         atsia, a kam ah baarso dang si.
         30 Tsapit zu pawng a saang tselh phangin Jesuh in "Tselh ong si lei," ti’n ti atsia,
         a lu kun in, a raula aap si.
         31 Tsimi ni heh puai thawithang ni si in, a thaizing heh ni thupi ngai Sabbath ni si.
         Sabbath ni in mithi ruang te heh thinglamteh vumah om theihnung ngawl a si manin,
         amahni kheh a thi tuh in a kawng te vaattet sakberh atsia, thinglamteh vum pin losukberh
         tu in Jew te’n Pilat ah kheh ngen si.
         32 Tsimi manin raalkap te kheh hawh atsia, Jesuh ah thaw thinglamteh ah a khennak pakhat
         sawna kawng kheh a vaattet sak tselh phangin, a khattaa kawng kheh vaattet sak si.
         33 Sinapikhaw Jesuh nenah a leng dang phangin, a thi ongla kheh tawk in, a kawng vaattet
         sak ngawl si.
         34 Sinapikhaw raalkap pakhat in tseipi thaw a nak pin sun atsia, makhat in thi le ti
         suak si.
         35 Nangnihni’n me thu heh nang um theinak tuh in, a mutu pa’n a munak bangin tettikhan
         atsia, a tetti khannak heh a dik lam ama’n thei si.
         36 "A ruh pakhatno khen tet tu ngawl si," ti’n Laithiangrim sungah ngannak a kim theinak
         tuh in me thil te heh tsang si.
         37 Laithiangrim mun dang ah, "Amahni’n a sunnak pa kheh pan tulai si," ti’n ngan meek
         si.
         38 Me zawh hen Arimathia khawte Joseph in Jesuh ruang le tu in Pilat ah ngen si. Tsimi
         pa hen Jew te a lau manin a thup kuhrukno in Jesuh ning a luntu si. Pilat in a siang
         manin, hawh atsia Jesuh ruang kheh le si.
         39 Zan lan in Jesuh nenah a hawh awngpa Nikodemus ah khen hawh deve atsia, myrrh le
         aloes rawinak rim ur tsuai kul rit duk keng si.
         40 Amahni’n Jesuh ruang kheh losuk atsia, Jew te mithi vi daan bangin, rim ur thuh in
         puan nemno thaw tsunpek si.
         41 Jesuh ah a taar min kung ah vuan pakhat om in, tsimi vuan sungah tumah vi awng lai
         ngawlnak thaan ther pakhat om si.
         42 Jew te puai thawithang ni si atsia, a khawnen manin tsimi thaan sungah Jesuh luang
         kheh vi si.

1 Nipi khat sunga ni masa ber ni, khawvar ma zingmano in, Mary Magdalene ah kheh thaan
         ah hawh atsia, thaan kawka pin lungdeep thawnnak a si ongla kheh mu si.
         2 Tsimi phangin Mary Magdalene ah khen Simon Piter nenah le a dang ningluntu Jesuh
         itnak pa nenah dan nawmnawm atsia, "Amahni’n thaan pin Bawipa ah la le ongla in, a
         koih min thei ngawl si ung," ti’n ti si.
         3 Tsimi manin Piter ah le a dang ningluntu khen pusuak in thaan ah hawh kawm si.
         4 Tsimita daan kawm in, a dang ningluntu khen Piter ah kheh maikhalh atsia, thaan ah
         leng masa si.
         5 Tsin, ama’n kun in thaan sung kheh pan atsia, puan nemno dunglun in a om kheh mu
         si. Sipelh atsia thaan sungah dum ngawl si.
         6 Tsin, Simon Piter in a ning pin hil atsia, thaan ah leng in, thaan sungah dum si.
         Tsin, puan nemno dunglun in a om kheh mu si.
         7 A lu tsunnak puanpar heh puan nemno thaw om ngawl in, a zial in om si.
         8 Tsimi phangin thaan ah a leng masa a dang ningluntu khen thaan sungah dum deve in,
         mu atsia um si.
         9 Heitasim tiphangin mithi te lak pin tho leh himhim tu in Laithiangrima relnak kheh
         amahni’n thei zo lai ngawl si.
         10 Tsimi zawh in ningluntu te kheh amahni inn veve ah hong kawm leh si.
         11 Sinapikhaw Mary Magdalene ah heh thaan pulam ah ding in, kap tum tseih si. A kap
         thah in kun atsia thaan sung kheh pan si.
         12 Tsimi phangin Jesuh luang a zaunak ah puan ngo sil vanvummi panih, pakhat heh a lu
         lam ah, a dang pakhat heh a kawnglam ah a to kawm kheh mu si.
         13 Amahni’n Mary Magdalene ah kheh, "Minu, heita kap tseih si tsim?" ti’n ti si. Ama’n,
         "Amahni’n ka Bawipa dan sak in, a koih min ka thei ngawl manin kap sing," ti’n amahni
         kheh ti si.
         14 Tsimi bangin a awn tselh phangin ninglam her atsia, tsimi munah Jesuh ding reng kheh
         mu si. Tsin, ama’n Jesuh ah a si lam thei ngawl si.
         15 Jesuh in amah kheh, "Minu, heita kap tseih si tsim? Na zei tseihnak tsawh tu sim?"
         ti’n ti si. Ama’n vuan kiltu ring in, "Sayapa, nangmah heh amah dansaktu na si lekhaw,
         na koih min ka rel in; leleh tu sing," ti’n amah kheh ti si.
         16 Jesuh in amah kheh, ’Mary’ ti’n pon si. Mary Magdalene in amah kheh her atsia, ’Rabboni’
         ti’n pon si. Rabboni heh upat tak Saya tinak si.
         17 Jesuh in, "Ka tong nang mah nen. Heitasim tiphangin ei Pa nenah hawhso lai ngawl
         sing. Sinapikhaw ka u le nau te nenah hawh ta la, ’Keimah heh ei Pa le nang Pa, le
         ka Pathian le nang Pathian nenah hawhso tu sing,’ ti’n rel ten," ti’n amah kheh ti
         si.
         18 Mary Magdalene in hong atsia, Bawipa a mu ongla lam le me thu te heh amah a rel lam
         kheh ningluntu te rel si.
         19 Tsimi ni simlam phangin, nipi khat sunga ni masa ber ni a si bangin, ningluntu te
         kheh khawm dang atsia, Jew te a kih manin kong khampek dang si. Tsin, Jesuh ah leng
         atsia, amahni laingial ah ding in, "Nang nenah thinnuamnak om tasen," ti’n amahni
         kheh ti si.
         20 Tihen a awn tselh phangin amahni kheh a kut te le a nak kheh muh si. Ningluntu te
         khen Bawipa a mu phangin ang ngai dang si.
         21 Tsin, Jesuh in, "Nang nenah thinnuamnak om tasen. Ei Pa’n keimah a leh bangin, keimah
         khen nang leh deve sing," ti’n ti lehleu si.
         22 Meheh a awn tselh phangin amahni kheh muut atsia, "Raula Thiangrim heh saang un.
         23 Mi pakhat khata sual te nang zah a silekhaw, Pathian in a sualnak zah deve tu si.
         A sualnak te nang zah ngawl a si lekhaw, Pathian in zah deve tu ngawl si," ti’n amahni
         kheh ti si.
         24 Sinapikhaw Jesuh leng phangin ningluntu leinih laka pakhat, Didymus tinak Thomas
         ah peh ngawl si.
         25 Tsimi manin a ninglunpi te’n, "Bawipa mu si la ung," ti’n rel si. Sipelh atsia Thomas
         in, "A kuta tawngkhen khennak maa te mu in, ka kuttsung in tok ngawl in, a naak ka
         kut in ka zen ngawl nungsang um tu ngawl sing," ti’n a pi te kheh ti si.
         26 Tsimi zawh ni riat a rei phangin ningluntu te kheh inn sungah khawm dang lehleu in,
         Thomas ah khen peh si. Kong khampeknak sungah Jesuh ah leng in, amahni laingial ah
         ding atsia, "Nang nenah thinnuamnak om tasen," ti’n ti si.
         27 Tsimi phangin Thomas ah kheh, "Na kuttsung in ka zen la, ka kut te heh pan in. Tsin,
         na kut tsawh nai ah suah la ka nak sung heh tok in. Um ngawl mah nen; um in," ti’n
         ti si.
         28 Thomas in, "Ka Bawipa le ka Pathian," ti’n amah kheh ti si.
         29 Jesuh in, "Thomas, keimah na mu ongla ta um ka si tsi. Mu ngawl pelh in a umtu te
         heh mi ang te si," ti’n ti si.
         30 Me laibu sungah ngan ngawlnak Jesuh in a ningluntu te maitsang ah a puahnak theihdiknak
         dang tampi om lai si.
         31 Sipelh atsia ’Jesuh ah heh Pathian Tsapa Khrih ah si,’ ti na um theinak tuh in le
         na umnak manin ama ming in nungnak na nei theinak tuh in me tehem heh ngannak si.

1 Tsimi te tselh phangin Tiberias Tiniim kung pin Jesuh in a ningluntu te nenah amah
         le amah muh tsawm lehleu si. Tibang hen amah le amah muh tsawm si.
         2 Simon Piter, Didymus tinak Thomas, Galilee peng Kana khawte Nathanael, Zebedee tsapa
         te le a dang ningluntu panih te om dang si.
         3 Simon Piter in, "Kei nga len tarih ang," ti’n a rualpi te kheh ti si. Amahni’n "Keimahni
         khen na lun tu si ung," ti’n amah kheh ti si. Amahni’n suak in khawm to daang zep
         nom si. Tsimi zan hen heimah ngah dang ngawl si.
         4 Zinglam a si ongla phangin Jesuh ah kheh ti kung ah ding si. Sinapikhaw ningluntu
         te’n tsimi kheh Jesuh ah a si lam thei dang ngawl si.
         5 Tsimi phangin Jesuh in, "Tsa te, lai ei tuh heimah nei utsim?" ti’n amahni kheh ti
         si. Amahni’n "Nei ngawl si ung," ti’n o dang si.
         6 Tsin, ama’n, "Nang sur tsawh khawm taklam ah seh ula, dawmlai ngah tu si utsi," ti’n
         amahni kheh ti si. Tsimi manin amahni’n seh dang si. Tuzong hen nga tam leita a ngah
         dang manin sur kheh khawm sungah nukso zo dang ngawl si.
         7 Tsimi manin Jesuh itnak ningluntu pa’n, "Me kheh Bawipa ah si," ti’n Piter ah kheh
         rel si. Simon Piter in Bawipa a si lam a thei phangin, a angki putasilh a suahnak
         kheh sil in ti sungah sawnsuk si.
         8 Sinapikhaw a dang ningluntu hen nga dim suur nuuk tu in khawm kohno sungah dum si.
         Heitasim tiphangin amahni heh lei pin khawla ngawl in dong zanih lun bek khawla si.
         9 Tsin, lei ah a leng dang natsang in meihol seemnak le a vumah nga hainak le sang
         te kheh mu dang si.
         10 Jesuh in, "Tungtu nang lenngahnak nga dawmlai nai ah keng un," ti’n amahni kheh ti
         si.
         11 Simon Piter in hawh atsia, nga dim suur kheh lei ah nuukso si. A len ngahnak nga
         heh pum za le pum sawmnga le pum thum si in, tam pittseih pelh atsia suur bal ngawl
         si.
         12 Jesuh in, "Nai ah hawh ula zinglai ei un," ti’n amahni kheh ti si. Ningluntu te’n
         amah heh Bawipa a si lam a thei manin, "Tu si tsim?" ti’n tumah in dong ngam ngawl
         si.
         13 Jesuh in hawh atsia sang kheh le in amahni pe si. Tsimi bangin nga khehkhen amahni
         pe si.
         14 Meheh Jesuh in mithi te lak pin a tho leh zawh a veithumnak a ningluntu te amah le
         amah a muh tsawmnak si.
         15 Zinglai a ei dang tselh phangin Jesuh in, "Jonah tsapa Simon, me te tah in ka it
         sawn tsim maw?" ti’n Simon Piter ah kheh dong si. Piter in, "Si si, Bawipa, nangmah
         ka it heh thei si tsi," ti’n amah kheh o si. Jesuh in, "Ka tuuno te tsawm in," ti’n
         ti si.
         16 Jesuh in, "Jonah tsapa Simon, ka it tsim maw?" ti’n a veinihnak amah kheh dong lehleu
         si. Piter in, "Si si, Bawipa, nangmah ka it heh thei si tsi," ti’n amah kheh o si.
         Jesuh in, "Ka tuu te kelen in," ti’n amah kheh ti si.
         17 Jesuh in, "Jonah tsapa Simon, ka it tsim maw?" ti’n a veithumnak ti lehleu si. Ama’n
         veithum tian, "Ka it tsim maw?" ti’n ati manin, Piter ah kheh a khawngai ngai si.
         Piter in, "Bawipa, thil tehem theisek si tsi. Nangmah ka it heh thei si tsi," ti’n
         ti si. Jesuh in, "Ka tuu te tsawm in.
         18 Thungai ngai in na rel sing; na khangno lai hen nangmah heen tsawm atsia, na nuam
         minah vak si tsi. Sinapikhaw na patsang phangin na kut te zaar a tsikhaw midang te’n
         heen tu atsia, na nuam ngawlnak minah huai tu na si," ti in amah kheh ti si.
         19 Tihen a tinak heh Piter in kawtibang thihnak in Pathian a tsungnung tiar tu, ti a
         rel hamnak si. Tsin, Jesuh in meheh a awn tselh phangin, "Ka lun in," ti’n Piter ah
         kheh ti si.
         20 Tsimi phangin Piter in ninglam her atsia, Jesuh itnak ningluntu khen amahni a lun
         tseih kheh mu si. Tsimi pa heh simlai a ei dang lai in Jesuh kang kheh ngaingam in,
         "Bawipa, nangmah zuartu pa tsawh tu sim?" ti’n a dongtupa si.
         21 Piter in mu atsia, "Bawipa, me pa heh kawtibang sim?" ti’n Jesuh ah kheh ti si.
         22 Jesuh in, "Amah heh ka leng tian om reng tu in deih ka si lekhaw, nangmah thaw hei
         seng sim? Ka lun in," ti’n ti si.
         23 Tsimi manin tsimi ningluntu pa thi tu ngawl si ti’n me awnnak heh ningluntu te lak
         ah thangpum si. Sinapikhaw Jesuh in amah heh thi tu ngawl in a awnnak si ngawl in,
         "Ka leng tian om reng tiar nuam ka si lekhaw, nangmah thaw hei seng sim?" ti’n a awnnak
         bek si.
         24 Me thu tehem heh tettikhan atsia, a ngantupa heh tsimi ningluntupa si in, tetti a
         khannak heh a dik lam thei si ung.
         25 Tsin, Jesuh puahnak thu dang tampi om meek lai si. Tsimi tehem ngan seuhseuh asin,
         a ngannak laibu te heh leivum ah vat tu in um ngawl sing. Amen.LEHNAK TELEHNAK TELEHNAK TELEHNAK TELEHNAK TE

1 Maw Theofilus, Jesuh in per tu in le zirh tu in a pan saak hem muah,
         2 lesonak a si ni tian a puahnak te kheh ka lai masa sungah ngan sing. A deng saak
         lehnak te kheh Raula Thiangrim tawnin thu pe si.
         3 Thihnak a tuar zawh in lehnak te kheh ni sawmli sung lalh tsawm atsia, Pathian uknak
         thu te kheh rel in, a nung lam kheh kho ngai in tetti muh si.
         4 Amahni khawmnak ah peh deve atsia, Jerusalem pin kiang rih ngawl in Pa penak thutiam
         ngak rih tu in thupe si. Jesuh in, "Me heh ka nen pin nang zanak thutiam si.
         5 Johan ah hen ti ah niim miau si. Sinapikhaw tu pin pan ni a rei ngawl in Raula Thiangrim
         ah niimnak si tu si utsi," ti’n ti si.
         6 Tsimi manin mun khat ah a khawm dang phangin amahni’n, "Bawipa, tuhen Israel te nenah
         uknak heh pe leh atsim maw?" ti’n amah kheh dong dang si.
         7 Tsimi phangin ama’n, "Pa in ama thuneinak sungah a koihnak hun le khawhun te heh
         nangmahni thei kul si ngawl si.
         8 Sinapikhaw nangmahni vumah Raula Thiangrim a leng phang in, huham ngah tu si utsi.
         Tsin, Jerusalem ah, Judea ram hem ah, Samaria ram ah le leilung a tawpnak tian ah
         keima tetti si tu si utsi," ti’n amahni kheh ti si.
         9 Me thu te heh a rel tselh phangin, amahni’n amah kheh a pan dang reng lai in, amah
         kheh lesonak si atsia, amahni mubaan ngawlnak ah meiro in thiarper si.
         10 Amahni’n amah lesonak van lam kheh a pan dang reng lai in, a vaar ngai mi panih kheh
         amahni kung ah ding si.
         11 Amahni’n, "Galilee te, heita van lam pan in ding dang reng si utsim? Nangmahni nen
         pin van ah lesonak me Jesuh ah heh van ah a kaiso nang munak bangpah hen leng leh
         tu si," ti’n amahni kheh ti si.
         12 Tsimi phangin amahni kheh Olive Mual pin Jerusalem ah hong dang leh si. Olive Mual
         heh Jerusalem kung ah om si in, Sabbath ni khualvaknak tsan khawla si.
         13 Inn sungah dum dang atsia, amahni tsaamnak innkhan vumta ah kai dang si. Amahni heh
         Piter ah, Jeim ah, Johan ah, Andrew ah, Philip ah, Thomas ah, Bartholomew ah le Mahte
         ah, Alphaeus tsapa Jeim ah le phun it Simon ah, le Jeim tsapa Judas ah si.
         14 A vaseng in nupi te, Jesuh nu Mary ah le a nau mipa te thaw thinkhat lungkhatno in
         tsawl ngawl in zuamnak thaw sawngen dang si.
         15 Tsimi hun in ningluntu te lak pin Piter ah kheh ding si. A khawm dangtu te heh minung
         za le kul si dang si.
         16 Piter in amahni kheh, "U le nau te, Jesuh ah a pomtu te huaitu Judas thu ah Raula
         Thiangrim in David awnkam mang in a rel hamnak, me Laithiangrim heh a kim kultsam
         si.
         17 Amah heh keimahni lak ah siarkhatnak si in, me napernak ah a pehtu pa si."
         18 Me pa hen thil sesuak ngai a puah man a ngahnak thaw leiram lei atsia, a lubuksuk
         in da in, a pum keh atsia a ril tehem suakberh si.
         19 Me thu heh Jerusalem ah a omtu tehem in thei teen si. Tsimi manin tsimi lo kheh amahni
         awn in, ’Akel Dama,’ ti’n ti si. A sullelam heh ’Thisen Lo,’ tinak si.
         20 "Heimansim tiphangin Saam labu sungah, ’Ama inn kheh inn ro si ta sehla, tumah om
         mah na sen,’ ti’n le ’Huaitu a sinak kheh midang in theng tasen,’ ti’n ngan si.
         21 "Tsimi manin keimahni lak pin mi pakhat heh deng kultsam tu si sing. Amah heh Jesuh
         in keimahni lak ah lut tuak suak tuak in a om min hem ah keimahni thaw om langkhat
         reng vengtu pa si kul tu si.
         22 Tsin, amah heh Johan in mi te a niim hun pin pan Pathian in Jesuh ah kheh keimahni
         nen pin a leso ni tian keimahni thaw om langkhat reng vengtu pa si kul tu si. Tsimi
         pa heh keimahni thaw ama tholehnak tetti khantu tuh in deng kul tu si sing," ti’n
         ti si.
         23 Amahni’n mi panih Justus ti’n ponnak Barsabbas ah tinak Joseph ah le Matthias ah
         kheh suah si.
         24 Sawngen dang atsia, "Maw Bawipa, nangmah hen minung tehema thinlung kheh theisek
         si tsi. Me nasiam a pertu tuh le lehnak naper a pertu tuh in na dengnak sawn kei muh
         in.
         25 Amah heh Judas in daan a heek manin ama omnak munah a hawh theinak tuh in, a zamnak
         nasiam le lehnak naper kheh sawng tu si," ti’n ti dang si.
         26 Aisan dang atsia, Matthias vumah tsu si. Tsin, amah kheh lehnak leikhat te lak ah
         beet si.

1 Pentikost Ni a kim phangin, amahni hem kheh thinkhat lungkhatno in mun khat ah khawm
         dang si.
         2 Makhat in tsimi munah khawtawng huihpi thawm bangin van pin aw thawm leng atsia,
         a to dangnak inn sung hem ah dim si.
         3 Tsimi ah mei alh bang lei te lang atsia, pakhat seuhseuh vumah tsu heuh si.
         4 Tsimi phangin amahni hem kheh Raula Thiangrim thaw dim atsia, Raula in awn theinak
         a penak bangin awn phun dangdang in awn pan dang si
         5 Tsimi lai in van hang nuai ah om miphun tehem lak pin Pathian kihzah pengtu Jew te
         kheh Jerusalem ah om dang si.
         6 Tsimi aw thawm a ring phangin mihonpi te’n zuan dang si. A khawm dangtu te awnnak
         kheh mipi te’n amahni awn ten in a za dang manin lunglawi ngai dang si.
         7 A vaseng in me thiltsang kheh khuum ngai in le lunglawi ngai in pakhat le pakhat
         kheh, "Ngai un, me a awn tseihtu tehem heh Galilee te si ngawl si maw?
         8 Amahni awnnak heh keimahni awn ten in kei za heh kawtibang thu sim?
         9 Keimahni sung pin pawlkhat te heh Parthian ram ah om te, Media ram ah om te, Elam
         ram ah om te, Mesopotamia ram ah peem te, Judea peng le Kappadosia ram, Pontus ram
         le Asia ram ah om te si dang in,
         10 pawlkhat te heh Frygia le Pamfilia ram ah om te, Izip ram le Libya ram sunga Sairin
         khaw kung ah om te si atsia, pawlkhat te heh Rom pin a leng Jew te le Jew te benak
         ah a luttu te si in,
         11 pawlkhat te heh Krete tikulh ah om te le Arab ram ah om te si dang si sing. Sinapikhaw
         Pathian naper khumnung a relnak te heh keimahni awn ten in za si sing," ti’n rel dun
         dang si.
         12 Tsimi manin a vaseng in khuum ngai in aitsan ngai dang in, "Meheh a sullelam hei
         sim?" ti’n pakhat le pakhat dong dun si.
         13 Midang te’n zohsuam in, "Amahni heh tsapit zu ther ri si," ti’n ti si.
         14 Tsimi phangin Piter ah kheh lehnak leikhat te thaw ding atsia, ring ngai in, "Judea
         te le Jerusalem ah a omtu tehem, meheh thei ula, ka thurelnak heh ka ngai sak rih
         un.
         15 Nang ruatnak bangin amahni heh tsapit zu ri si ngawl si. Tuhen zinglam naazi kua
         bek si lai si.
         16 Me thu heh profet Joel in rel ham ong si lei:
         17 ’Pathian in, hun dawlta ber in tibang hen si tu si. Minung tehem vumah ka Raula burh
         angkhaw, nang tsanu le nang tsapa te’n profet bangin thurel tu si. Nang khangno te’n
         lalhnak mu tu in, nang patsang te’n mang man tu si.
         18 Tsimi hun in ka sel mipa te le ka sel nupang te nenah khen ka Raula burh angkhaw,
         amahni’n profet bangin thurel tu si.
         19 Vumlam van ah thil khumnung te muh angkhaw, nuai lam lei ah thisen, mei alh le meikhu
         thaw theihdiknak muh tu sing.
         20 BAWIPA ni mak taktak le tsiing taak ni a leng ma in ni kheh thim tu atsia, lade kheh
         thisen in tsang tu si.
         21 Tsin, tibang hen thiltsang tu si, tutu sikhen BAWIPA ming a lam tu heh sannak si
         tu si,’ ti’n ti si.
         22 "Israel te, me thu heh ngai un. Nang thei saak bangin Pathian in amah mang in nangmahni
         nenah thil khumnung, lunglawi nung le theihdiknak te thawmin Nazareth khawte Jesuh
         ah heh nangmahni muh ongla si.
         23 Amah heh Pathian in a teek ham saak le a rel ham saak bangin, nangmahni kut ah aapnak
         si atsia, nangmahni’n daan heektu te kut mang in thinglamteh ah khen atsia reek si
         utsi.
         24 Amah heh thihnak tuarnaka heen reng theihnung a si ngawl manin, thihnak a tuarnak
         kheh Pathian in suut sak atsia, tho tiar si.
         25 Ama thu heh David in, ’BAWIPA heh ka mai ah mu reng veng sing. Ka thiing tuh ngawl
         in amah heh ka taklam ah om si.
         26 Tsimi manin ka thinlung heh ang ngai in, awn sah ngai sing. Tsimi bek zo ngawl in
         ka taksa heh limdiknak ah tsawlom tu si.
         27 Heimansim tiphangin mithi khaw ah ka nunnak zam sak men ngawl si tsi. Na Thiangrim
         Pa heh se thong siang tu ngawl si tsi.
         28 Nungnak lamzin heh ka thei tiar ongla si tsi. Na maitsang ah angnak thaw in dim tiar
         ongla ka si tsi,’ ti’n ti si.
         29 "U le nau te, kei papi David thu heh tsangkhen in nang rel rih tu sing. Amah heh
         thi atsia, vi in ama thaan khen tuni tian in kei nenah om si.
         30 Tsimi manin, David in profet a sinak le Pathian in ama nenah tsial tsawm atsia a
         tsam tsawmnak a thei manin tisa lam in ama tenawn sung pin Khrih ah kheh ama kumpibawi
         tohkheng ah to tu in tho tiar tu si.
         31 David in meheh muham atsia, Khrih nungnak heh mithi khaw ah zam ngawl atsia, a ruangpum
         khen a zaan tuh ngawl in tho leh tiarnak a si thu kheh rel si.
         32 Me Jesuh heh Pathian in tho leh tiar si ti heh kei vaseng in a tetti te si ung.
         33 Tsimi manin Pathian in Jesuh ah heh a taklam ah tsawisang atsia, Pa nen pin thutiam
         Raula Thiangrim a saang ongla manin, tuhen nang munak le nang zanak tsimi Raula Thiangrim
         heh nang burh ongla si.
         34 "David ah heh vanvum ah kaiso ngawl pelh in, amah le amah tihen ti tsawm si, ’BAWIPA
         in ka Bawipa kheh,
         35 "Na raal te kheh na palkam in ka koih tian, ka taklam ah to in," ti’n ti si.’
         36 "Tsimi manin thinglamteh ah nang khennak me Jesuh ah heh Pathian in Bawipa le Khrih
         in puah ongla si, ti heh Israel miphun tehem in thei rori ta un," ti’n ti si.
         37 Amahni’n me thu heh a za phangin a thinlung sun ngun atsia Piter ah le lehnak te
         kheh, "U le nau te, kawti’n ti tu si ung im?" ti’n ti dang si.
         38 Tsimi phangin Piter in amahni kheh, "Nang sual sir ula, sualzahnak nang si tuh in
         mi taak hem in Jesuh Khrih ming in niim un. Tsin, Raula Thiangrim lehsawng ngah tu
         si utsi.
         39 Heimansim tiphangin thutiam heh nangmahni le nang tsa te le khawlapi ah om Bawipa
         kei Pathian konak tehem tsa si," ti’n ti si.
         40 Ama’n thu dang tampi thaw in tettikhan atsia, amahni kheh thuso in, "Tusan nun suaksual
         te nen pin san tsawm un," ti’n ti si.
         41 Me thu heh ang ngaino in a saangtu te’n niim dang si. Tsimi ni in amahni pawl sungah
         minung thawngthum lai luut belh si.
         42 Amahni kheh lehnak te zirhnak, pawlkomnak, sang hemnak le sawngen dangnak ah kho
         ngai in om dang tsiat veng si.
         43 Tsin, lehnak te’n thil khumnung le theihdiknak tampi apuah manin mi tehem in kih
         ngai si.
         44 Umtu tehem kheh munkhat ah om dang in, a thil neinak tehem kheh lawm dun dang ten
         si.
         45 A thil te le a neinak te kheh zuar atsia, mi dasam tehem kheh zem si.
         46 Ni tin in thinkhat lungkhatno in temple sungah khawm dang veng in, innkhat zawh innkhat
         ah sahnung ngai le lungthiang ngaino in sang hem dang atsia lai ei dang veng si.
         47 Pathian thangphat dang veng atsia, mi hema mitmai pha penak si dang si. Bawipa’n
         sannak te kheh ni tin in pawlpi sungah belhsep si.

1 Sawngen hun simlam naazi pathum phangin, Piter ah le Johan ah kheh temple ah hawhso
         kawm si.
         2 Tsin, sensuah kawng zenat veipa kheh ni tin in temple ah a hawhtu te nenah kutdawh
         ngen tu in puut atsia, Mawi tinak temple dawngkham ah koih veng si.
         3 Piter ah le Johan te temple ah a luut tu zep kheh a mu phangin, a kutdawh in ngen
         si.
         4 Tsimi phangin Piter ah le Johan in amah kheh er po in pan atsia, "Kei pan in," ti’n
         ti kawm si.
         5 Tsimi manin amahni nen pin heino pohkhen ngah tu limdik in amahni kheh pan si.
         6 Tsin, Piter in, "Sui le ngun nei ngawl si ung. Sinapikhaw ka neinak heh na pe tu
         sing. Nazareth khawte Jesuh Khrih ming in tho la hawh in," ti’n ti si.
         7 Tsin, Piter in a taklam kut in amah kheh len atsia, daangso si. Makhat in a kawng
         ruh le a ruh mangbol te kheh kol si.
         8 Tsimi manin amah khen dingso in, dawk tseih in hawh atsia, amahni thaw temple sungah
         luut si. A hawh thahlam in dawk tseih atsia, Pathian thangphat si.
         9 Vak tseih atsia Pathian a thangphat tseih kheh mi tehem in mu si.
         10 Amahni’n tsimi pa kheh Mawi tinak Dawngkham kung ah to in kutdawh ngentupa a si lam
         kheh thei si. Ama vumah thiltsang manin amahni’n lunglawi in khuum ngai dang si.
         11 Kawng zenat dam tiarnak pa khen Piter ah le Johan ah kheh beekpek reng si. Mi tehem
         in khuum pittseih in Solomon leenglim tinak ah dan dang si.
         12 Tsimi kheh Piter in a mu phangin, "Israel te, heita meheh lunglawi dang si utsim?
         Me pa heh keimahni huham le Pathian awizawng kei sinak manin kei hawh tiar theinak
         ring in, hei manin keimahni heh panken si utsim?
         13 Abraham Pathian, Isak Pathian, Jakob Pathian le kei pa te Pathian in, a sel Jesuh
         ah heh tsungnung tiar ongla si. Pilat in amah heh a leh tuum phangin, Pilat maitsang
         rori ah amah heh han atsia, midang te kut ah nang aapnak la heh amah si.
         14 Nangmahni’n Thiangrim Pa le Midik kheh han atsia, tualreek pa kheh leh sak tu in
         ngen si utsi.
         15 Nungnak Kumpibawi nang reeknak kheh Pathian in mithi te lak pin tho tiar si. Tsimi
         tetti heh keimahni si ung.
         16 Nang mu le nang theinak bangin me pa heh Jesuh ming a um manin, kol tiarnak si. Si
         si, Jesuh ming a umnak manin nang vaseng mitmuh ah damsek tiarnak si ongla si.
         17 U le nau te, tuhen nangmahni uktu te bangin nang thei ngawl manin tsimi bangin a
         puahnak a si lam heh thei sing.
         18 Sinapikhaw, Khrih ah hen a tuar kul himhim si ti’n Pathian in ama profet tehema kam
         mang in a rel ham bangin, ama’n kim tiar ongla si.
         19 Nang sual sir ula, Pathian lam ah nga leh un. Tsimi asilekhaw nang sualnak te kheh
         phiatnak si tu si. Tsimi phangin Bawipa maia tha ther le lehnak hun leng tu si.
         20 Tsin tima nang nenah phuangnak Jesuh Khrih ah kheh Pathian in nangmahni nenah leh
         tu si.
         21 Tsin, Pathian in leivum a po pan pin pan ama profet thiangrim tehem awnkam mangin
         a rel ham bangin, thil tehem kheh rem leh thernak a si hun tian in Jesuh Khrih ah
         heh vanvum ah om rih tu si.
         22 Heimansim tiphangin Mawsi in kei pa te nenah, ’BAWIPA nang Pathian in nangmahni unaupi
         lak pin keima bang profet kheh nangmahni tsa in suak tiar tu in, nangmahni nenah a
         relnak thil tehem kheh za tu si utsi.
         23 Tsin, tibang hen thiltsang tu si. Tutu sikhen profet thurelnak a ngai ngawl minung
         hem kheh Pathian in minung te lak pin siatsuah tei tu si,’ ti’n a rel ham miau ongla
         manin si.
         24 Si si, Samuel pin pan a niluna a reltu profet tehem in tsimi hun kheh rel ham ongla
         si.
         25 Nangmahni heh profet te tsa te le Pathian in kei pa te nenah a puahnak thukama tsa
         te si utsi. Abraham nenah, ’Na tsi sung pin leivummi tehem heh muitsu burhnak si tu
         si,’ ti’n ti si.
         26 Pathian in ama sel Jesuh ah kheh mithi te lak pin a tho tiar zawh in, nang sesuaknak
         pin nang lehlawi leh manin nangmahni muitsu burh tu in amah kheh leh si," ti’n ti
         si.

1 Mipi te kheh thu a rel kawm tseih lai in, suangbawi te, temple kiltu palik bawi te
         le Sadusi te kheh amahni nenah leng dang si.
         2 Amahni’n, Jesuh mithi te lak pin a tholehnak thu phuang in mipi te a zirh kawm manin,
         ngaimawh ngai dang si.
         3 Amahni’n Piter ah le Johan ah kheh pom dang atsia, simlam a si ongla manin thawng
         toh dang si.
         4 Sinapikhaw amahni thurelnak a zatu mi tampi te’n amahni thurelnak kheh um si. Amahni
         heh minung thawngnga kim dang si.
         5 Tsin, tibang hen thiltsang si, a thaizing in amahni uktu te, upa te le Daan zirhtu
         te kheh Jerusalem ah khawm dang si.
         6 Amahni lak ah suangbawi ber Annas ah, Kaiafas ah, Johan ah le Alexander ah le suangbawi
         bera innkawpi tehem peh si.
         7 Amahni’n Piter ah le Johan ah kheh amahni laingial ah koih atsia, "Tu huham in le
         tu ming in me thil heh puah si utsim?" ti’n dong si.
         8 Piter ah kheh Raula Thiangrim in dim atsia, amahni kheh, "Mipi te uktu te le Israel
         te upa te,
         9 tuni in bawmtu nei ngawlpa vumah thilpha kei puahnak manin, kawti bangin amah heh
         dam sim, ti’n keimahni heh nang dong kan a silekhaw,
         10 nangmahni’n thinglamteh ah khen atsia, Pathian in mithi te lak pin a tho tiarnak
         Nazareth khawte Jesuh Khrih ming in me pa heh damthiangsek in nang mai ah ding si
         ti heh nang vaseng le Israel mi tehem in thei ta un.
         11 Me Jesuh ah heh, ’Nangmahni inn satu te’n nang hannak lungto heh inn ning khuhnak
         lungto thupi ber in tsang si,’ ti’n tinak heh si.
         12 Midang tumah nenah sannak om ngawl si. Van hang nuai-a minung te ming sanak lak ah
         keimahni santu tuh ming dang himhim om ngawl si," ti’n ti si.
         13 Amahni’n Piter ah le Johan te ralpha daan mu atsia, amahni heh lai zir ngawl le mi
         zaraan a si kheh a thei phangin khum ngai dang si. Tsin, amahni heh Jesuh nenah om
         awng te a si lam kheh theitsiang dang si.
         14 Tsin, dam tiarnak pa kheh amahni thaw a ding langkhat kheh mu in, sual zei tuh heimah
         thei dang ngawl si.
         15 Tsimi phangin Sanhedrin thukhennak khaan pin suak tu in amahni kheh thupe atsia,
         amahni thu a khen daan tuh kheh thuruat dang si.
         16 Amahni’n, "Me te panih heh kaw ti’n ti a sing im? Lang ngai in theihdiknak a puahnak
         te heh Jerusalem ah omtu tehem in thei ten si. Keimahni’n heimah el thei ngawl si
         sing.
         17 Sinapikhaw midang te nenah zalh leita ngawl in, le tu pin pan me pa ming in tumah
         nenah thurel leh tuh ngawlla in thumdek a sing," ti’n ti dang si.
         18 Tsin, amahni kheh ko leh atsia, Jesuh ming in thurel leh tu ngawlla in le thu zirh
         leh tu ngawlla in thupe si.
         19 Sinapikhaw Piter ah le Johan in o atsia, "Pathian thu kei ngai tah in nangmahni thu
         ngai le singkhaw, Pathian mai ah maan maw ti heh ruat po un.
         20 Heimansim tiphangin keimahni’n kei munak le kei zanak heh rel ngawl in om thei ngawl
         si ung," ti’n amahni kheh o si.
         21 Tsimi manin amahni’n Piter ah le Johan ah kheh nase sawn in thum atsia leh si. Mipi
         tehem in amahni puahnak manin Pathian thangphat dang si. Tsimita amahni tsawhnak tuh
         zin heimah tawk zo dang ngawl si.
         22 Damnak theihdiknak mang in a damtupa heh kum sawmli val si ongla si.
         23 Lehnak te’n a luat phangin, a pawlpinak te nenah hawh kawm atsia, suangbawi te le
         upa te’n amahni a relnak thu tehem kheh amahni rel si.
         24 Amahni’n a za phangin thinkhat lungkhat in Pathian nenah au dang in, "Bawipa, nangmah
         heh van le lei le tipi le a sungah om tehem puahtu Pathian si tsi.
         25 Tsin, na selpa David kam mang in, ’Hei manin lawkih te’n raaltho atsia, mipi te’n
         heimah a nempi ngawl thu ruat sim?
         26 Leilung vum-a kumpibawi te’n ding atsia, uktu te’n BAWIPA ah le Khrih ah do in khawm
         dang si,’ ti’n ti si tsi.
         27 "Heitasim tilekhaw, sathau na pawhnak na sel thiangrim Jesuh ah kheh do tu in Herod
         ah le Pontius Pilat ah kheh Gential te le Israel mi te thaw khawm dang si.
         28 Tsimi heh na kut in na puahnak taak hem le na tuumnak kim tiar tu in si.
         29 Bawipa, keimahni a vaudennak heh kei ngai sak in. Tsin, na sel te heh ralpha ngai
         in na thu phuang theinak pe in.
         30 Na sel thiangrim Jesuh ming in minaa dam tiar tu in, theihdiknak puah tu in le a
         khumnung naper te puah tu in na kut kheh zaar in," ti’n sawngen dang si.
         31 Saw a ngen tselh phangin a khawm daangnak mun kheh thing si. Tsin, amahni hem kheh
         Raula Thiangrim in dim atsia, Pathian thu kheh ralpha ngai in rel dang si.
         32 Umtu mi tampi te kheh thinlung munkhat in le ruatnak munkhat nei in om dang si. Mi
         pakhat pohkhen a thil neinak tehem kheh ama bul thil in ti ngawl in, lawm dun dang
         tennak si sawn si.
         33 Lehnak te’n huham mak thaw Bawi Jesuh tholehnak kheh tettikhan dang si. Tsin, lainatnak
         mak kheh a vaseng vumah om si.
         34 Tsin, amahni lak ah mi dasam tumah om ngawl si. Heimansim tiphangin leiram le inn
         a neitu te’n zuar atsia, a man a ngahnak kheh le in,
         35 lehnak te kawngbul ah koih in, amahni’n mi dasam te zem leh si.
         36 Saipras ram minung, Levi nam Joses in loram nei si. Lehnak te’n amah kheh Barnabas
         ti in pon atsia "Thapetu," tinak si.
         37 Tsimi a loram kheh zuar atsia, a man a saangnak tangka kheh lehnak te kawngbul ah
         koih si.

1 Sinapikhaw Ananias tinakpa le a zi Sapfira te’n a neinak kheh zuar si.
         2 A man zahlam kheh luupkuh atsia, a zi khen theipi si. A zahlam kheh keng in lehnak
         te kawngbul ah koih si.
         3 Sinapikhaw Piter in, "Ananias, Raula Thiangrim son tu in le nangma tsa tuh in loram
         man zahlam luupkuh tu in hei manin Satan ah heh na thinlung sungah dim tiar si tsim?
         4 Na zuar ma in nangma si ngawl si maw? Na zuar tselh phang khen nangma thuthu si ngawl
         si maw? Hei manin me thil heh na thinlung ah pai si tsim? Minung son si ngawl in Pathian
         son si tsi," ti’n ti si.
         5 Ananias in me thu te heh za atsia, du in a haihawh bo si. Me thu te a zatu tehem
         in kih ngaingai dang si.
         6 Khangno te’n tho atsia, a ruang kheh tsuun in zawng atsia, vi dang si.
         7 Simlam naazi pathum val duk in thiltsang kheh heimah thei ngawlpi in a zi Sapfira
         ah kheh leng si.
         8 Piter in amah kheh, "Ka rel in, leiram heh me zah bek hen zuar si utsim maw?" ti’n
         ti si. A zi in, "Si si. Me zah bek hen zuar si ung," ti’n ti si.
         9 Tsimi phangin Piter in amah kheh, "Bawipa Raula tsul tu in nang lungkim kawm heh
         nang kawti thu sim? Pan in, na pasel vitu te riang hong leh ongla si. Amahni’n nangmah
         khen na zawng tu si," ti’n ti si.
         10 Makhat in minu kheh du atsia, a haihawh bo si. Khangno te kheh inn sungah lut in
         a thisaak kheh tawk dang si. Amahni’n minu kheh zawng dang atsia, a pasel kung ah
         vi dang si.
         11 Pawlpi sunga tehem le me thu te a zatu tehem kheh thinphu ngaingai dang si.
         12 Lehnak te’n mipi te lak ah theihdiknak le khumnung tampi muh si. Amahni tehem kheh
         Solomon leenglim ah thinkhat lungkhatno in khawm dang si.
         13 Mipi te’n upat ngai pelh in, tumah in amahni kheh pawl ngam ngawl si.
         14 Umtu mipa le minu tampi te kheh Bawipa nenah belhsep in pung si.
         15 Piter in lampi ah a hawh phangin natnak a vei mi pawlkhat te’n amahni vumah a lim
         in a lim ngah tuh in, natnak a veitu te kheh lampi kung ah phurh in, eihkhun le khawsum
         vumah zau dang si.
         16 Jerusalem khaw kunga khawpi te pin mi tampi te kheh Jerusalem ah khawm dang in, minaa
         te le raula nawngkai-a reemnak te kheh phurh dang in, a vaseng in damberh dang si.
         17 Tsimi phangin suangbawi ber le a pawlpinak Sadusi pawl lak ah peh tehem kheh thase
         leita in tho dang atsia,
         18 lehnak te vumah kutman dang in, thawng toh dang si.
         19 Sinapikhaw zan lan in Bawipa vanvummi pakhat in thawnginn kongkham kheh hong sak
         atsia, amahni kheh pulam ah suah in,
         20 "Hawh ta ula, temple ah ding in me nungnak thu tehem heh mipi te nenah rel ta un,"
         ti’n ti si.
         21 Lehnak te’n me thu heh a za phangin, zingmano in temple ah luut dang atsia, thu zirh
         si. Sinapikhaw suangbawi ber le a pawlpinak te kheh leng dang atsia Sanhedrin thureltu
         te le Israel mi te lak pin uham tehem thaw thurel khawm dang tu in ko si. Tsin, thawnginn
         ah minung leh in lehnak te kheh huai tiar si.
         22 Temple kiltu bawi te’n thawnginn ah hawh atsia, amahni kheh a tawk ngawl phangin,
         hong leh in khawnsel te nenah rel si.
         23 Amahni’n, "Thawnginn heh him ngai in kongkhamnak tawk reng si ung. A kiltu te khen
         kawka mai pulam ah ding dang reng si. Sinapikhaw kongkham kei hong phangin thawnginn
         sungah tumah tawk ngawl si ung," ti’n ti dang si.
         24 Suangbawi ber, temple kiltu palik bawi te, le suangbawi te’n me thu heh a za phangin,
         kawtibang si na maw, ti’n khum ngai dang si.
         25 Tsimi lai in mi pakhat in amahni nenah hawh atsia, "Pan un, thawng nang tohnak lehnak
         te la temple reen sungah ding in mipi te thu zirh tseih si," ti’n ti si.
         26 Tsimi phangin temple kiltu bawi le bawi upa te khen mipi te’n lungto in a seplum
         khatu manin, amahni vumah liah po ngawl in huai den si.
         27 Amahni’n lehnak te kheh huai atsia, Sanhedrin mai ah ding tiar si. Tsin, suangbawi
         ber in amahni kheh thudong si.
         28 Suangbawi ber in, "Me ming hen thu zirh tu ngawl in khakreen in thu nang pe si ngawl
         si ung maw? Pan un, nang zirhnak heh Jerusalem khaw sung hem ah dim tiar in, me pa
         thisen heh keimahni vumah dung tiar tuum si utsi," ti’n ti si.
         29 Tsimi phangin Piter ah le a dang lehnak te’n suangbawi ber ah kheh o atsia, "Minung
         te thu tah in Pathian thu ngai sawn tu si ung.
         30 Kei pa te Pathian in thing vumah tar in nang reeknak Jesuh ah heh tho tiar si.
         31 Israel te nenah sual sir atsia sualzahnak a pe theinak tuh in, Pathian in amah kheh
         Kumpibawi si tu in le Santu si tu in ama taklam ah tsawisang ong si lei.
         32 Keimahni heh me thil te vumah ama tetti te si ung. Tsin, ama thuluntu te nenah Pathian
         penak Raula Thiangrima tetti khen si meek si ung," ti’n ti dang si.
         33 Me thu heh a za dang phangin amahni kheh thinraw ngaingai dang in, amahni kheh reek
         tu in rel dang si.
         34 Tsimi phangin Sanhedrin lak ah peh deve Farasi mi, a ming Gamaliel tinak daan zirhtu
         saya le mihema upatnakpa kheh ding atsia, lehnak te kheh tsillem sung pulam ah suak
         tiar rih tu in thupe si.
         35 Ama’n a khawnsel pi te kheh, "Israel te, me minung te vumah nang puah tuumnak ah
         hen tsimkom ngai un.
         36 Heimansim tiphangin kei ninglam awng in Theudas in mi thupi pakhat si tiar tsawm
         in suak atsia, minung zali duk in amah lun si. Amah kheh reeknak tong in, ama thuluntu
         tehem khen kheksep atsia, heimah ngawl in tsang si.
         37 Me pa zawh in, mipum siar hun lai in Galilee te Judas ah suak atsia, minung tampi
         ama ningluntu si tu in huai zo awng si. Amah khen ral thong men in, ama thuluntu tehem
         khen kheksep si.
         38 Tuhen nang rel sing, me te heh zam men ula, amahni ruak in om ta la sen. Amahni tuumnak
         le me naper heh minung nen pina a silekhaw, heimah ngawl in tsang tu poh si.
         39 Sinapikhaw Pathian nen pina a si lekhaw, heimah siatsuah thei tu ngawl in, nangmahni
         sawn heh Pathian dotu in tsang khatu si utsi," ti’n ti si.
         40 Khawnsel te’n Gamaliel awnnak kheh lungkim dang in, lehnak te kheh ko in vaat atsia,
         Jesuh ming in thurel leh nom tuh ngawlla in amahni kheh thupe si. Tsin, lehnak te
         kheh hong tiar si.
         41 Tsimi manin amahni kheh Sanhedrin mai pin kiang dang atsia, ama ming manin zaknung
         tuar taak in tsannak a si kheh ang ngai dang si.
         42 Ni tin in temple ah le inn hem ah Jesuh ah heh Khrih si, ti zirh le phuang kheh tsawl
         lawt ngawl si.

1 Tsimi hun in ningluntu te mi pum heh pung in, Grik awn a mangtu Jew te’n, ni tin
         eih le in zem dunnak ah keimahni lama numei te heh dar si, ti’n Hebru awn mang Jew
         te vumah phu si.
         2 Tsimi phangin leinih te’n ningluntu mi tampi te kheh ko khawm atsia, "Keimahni’n
         Pathian thu heh zam atsia, eih le in kei ngaisung tseih heh deih nung ngawl si.
         3 Tsimi manin u le nau te, nangmahni lak ah Raula Thiangrim le tsimnak in a dim, maisong
         taak mipa pasarih zei un. Amahni heh me naper per tu in deng tu si sing.
         4 Keimahni hen sawngennak le Pathian thu rel naper heh zompeh in per tu si ung," ti’n
         ti si.
         5 Amahni awnnak in mipi tehem ang tiar si. Tsin, umnak le Raula Thiangrim in a dimtu
         Stefen ah, Filip ah, Prokhorus ah, Nikanor ah, Timon ah, Parmenas ah le Antiok pin
         Jew te benak ah a luuttu Nikolas te kheh deng si.
         6 Amahni kheh lehnak te mai ah ding tiar atsia, a lu ah kutsuan in sawngen dang si.
         7 Pathian thu kheh pung in zai atsia, Jerusalem ah ningluntu mipum tam pittseih in
         khang si. Tsin, suang tampi te’n umnak thu lun dang si.
         8 Stefen ah kheh umnak le huham in dim atsia, mi te lak ah khumnung mak taktak le theihdiknak
         mak taktak puah si.
         9 Tsin, Sinakok mi Luat te tinak te thaw thu el dun si. Amahni heh Sairin rama Jew
         te, Alexander khaw-a Jew te, Silisia peng le Asia rama Jew te si si. Amahni kheh Stefen
         ah thaw thu el dun si.
         10 Stefen in tsimnak le Raula thawmin a awnnak kheh amahni’n kal zo ngawl si.
         11 Tsimi phangin amahni’n, "Me pa hen Mawsi le Pathian a relsenak kheh za ongla si ung,"
         ti’n ti tu in mi te kheh phum si.
         12 Amahni’n mipi te, upa te le Daan zirhtu te kheh so atsia, Stefen nenah hawh dang
         in, amah kheh pom atsia Sanhedrin ah len dang si.
         13 Amahni’n tetti maan ngawl te kheh, "Me pa hen me mun thiangrim le Daan a relse heh
         tawp ngawl si.
         14 Tsin, me Nazareth khawte Jesuh in me mun heh siatsuah atsia, Mawsi penak hin le nam
         daan heh theng tu in a awn heh za ongla si ung," ti’n awn tiar si.
         15 Sanhedrin ah a totu tehem in amah kheh pan po dang in, a mai vanvummi bang a si kheh
         mu dang si.

1 Tsimi phangin suangbawi ber in, "Me thu te heh a dik si maw?" ti’n ti si.
         2 Stefen in, "Nangnihni, u le nau te le pa te, ngai un. Kei pa Abraham in Haran ah
         a peem ma Mesopotamia ram ah a om lai in tsungnungnak Pathian kheh ama nenah lang
         si.
         3 Pathian in kei pa Abraham ah kheh, ’Na ram le na sen te nen pin suak la, ka muh tuh
         ram ah hawh in,’ ti’n ti si.
         4 Tsimi phangin Abraham in Khaldea te ram pin khen suak atsia, Haran ah peem si. A
         pa a thi zawh in tsimi ram pin tuhen kei omnak me ram ah hen thawn si.
         5 Pathian in amah kheh ro luah tuh le a kawngkoihnak tuh pohriang pe ngawl si. Sinapikhaw
         tsapa a nei ma in amah le a niluna a tsanawn te kheh a nei tuh in ram pe tu in thutiam
         si.
         6 Amah kheh Pathian in tibang hen rel si, na tsanawn te kheh ramdang ah vai tu in,
         amahni’n sel in huai tu atsia, kum zali sung erhnak tuar tu si.
         7 Tsin, ’A seltaangnak miphun kheh reem ang khaw, amahni’n tsimi ram pin suak tu atsia,
         nai mun pin hen ka na per tu si,’ ti’n Pathian in ti si.
         8 Amah kheh Pathian in vunrel tennak thukam pe si. Tsimi manin Abraham in Isak ah nei
         atsia, niriat a kim ni in vunrel ten sak si. Tsin, Isak in Jakob ah nei atsia, Jakob
         in nampi leinih te hing si.
         9 "Nampi te’n Joseph ah kheh iksik in Izip ram ah zuar dang si. Sinapikhaw Pathian
         in Joseph ah ompi si.
         10 Tsin, harsa a tuarnak tehem pin luat tiar atsia, Izip kumpibawi Faraw mai ah mitmai
         pha le tsimnak ngah in, Izip ram uktu in le a kumpibawi inn tehem uktu tuh in koih
         si.
         11 Tsimi hun in Izip ram hem ah le Kanaan ram sung hem ah nase ngai in rian dung in
         harsanak tuar atsia, kei papi te’n lai ei tuh heimah nei ngawl si.
         12 Sinapikhaw Jakob in Izip ram ah tsaang om si, ti thu a za phangin, a veikhatnak in
         kei pa te kheh Izip ram ah hawh tiar si.
         13 A veinihnak phangin Joseph in amah kheh Joseph ah a si lam a u te rel si. Tsin, Joseph
         innsang te kheh Faraw theinak te in tsang si.
         14 Tsimi phangin Joseph in a pa Jakob ah le a unaupi minung a vaseng sawmsarih le panga
         te kheh Izip ram ah huai si.
         15 Tsimi manin Jakob ah kheh Izip ram ah hawhsuk si. Amah le kei pa te kheh thi si.
         16 A ruang kheh Shekhem khaw ah phur in, Abraham in Hamor tsapa te nena tangka tampi
         thaw a leinak thaan ah vi si. Hamor ah heh Shekhem te pa si.
         17 "Pathian in Abraham nenah leng rori tu in hun a tiamnak a nong lemlem ongla phangin,
         Izip rama minung te kheh pung in zai si.
         18 Tsimi hun in Joseph ah a thei ngawl a dang kumpibawi in Izip ram uk si.
         19 Tsimi kumpibawi khen kei papi te kheh zol atsia erh si. Amahni tsano te kheh a thi
         tuh in pulam ah vawr tiar si.
         20 Tsimi hun in Mawsi ah suak si. Mawsi ah heh Pathian mitmuh ah a deihnung ngaino si
         in, lathum sung a pa inn sungah tsawmnak si.
         21 Amah kheh vawrnak a si phangin, Faraw tsanu in khul atsia, ama tsapa si tu in tsawm
         si.
         22 Tsin, Mawsi in Izip te tsimnak tehem zir atsia, awnkam ah le puahnak ah thawm lian
         ngai si.
         23 "Kum sawmli a kimkhoh phangin a unaupi Israel te nenah leeng tu in ngaisung si.
         24 A leeng phangin a unaupi pakhat la erhnak a tuar tseih kheh mu in kan atsia, amah
         a nuainentu Izip pa kheh reek sak in phuzul sak si.
         25 Heimansim tiphangin Pathian in amah heh a minung te santu in lehnak a si lam kheh
         a minung te’n a thei tu in ring si. Sinapikhaw ama minung te’n thei ngawl si.
         26 A thaizing in ama minung panih te hau dun kheh zuan in remrel tuum in, ’Unau te,
         nau-u si utsi. Hei manin hau kawm tseih si utsim?’ ti’n ti si.
         27 Sinapikhaw ama inn nen pa a tsum tseihtu pa sawn khen amah kheh tuul atsia, ’Keimahni
         uktu in le keimahni thu heh khen sak tu in, tu in na tiar sim?
         28 Tsingni Izip pa na reek bangin reek nuam ka si tsim maw?’ ti’n ti si.
         29 Me awnnak man hen Mawsi ah kheh Midian ram ah mi vakvai in tsang atsia, tsimi mun
         pin tsapa panih tsawi si.
         30 "Kum sawmli a rei phangin, Sinai Mual hampalak ah Bawipa Vanvummi pakhat kheh sawl
         sunga mei alh sung pin ama nenah lang si.
         31 Mawsi in tsimi kheh mu atsia lunglawi ngai in, a munak kheh hei si, ti thei nuam
         in a neek phangin, Bawipa aw kheh ama nenah leng si.
         32 Bawipa’n, ’Keimah heh na pa te Pathian, Abraham Pathian, Isak Pathian, le Jakob Pathian
         sing,’ ti’n ti si. Tsimi phangin Mawsi in a thinphu tsai in pan ngam ngawl si.
         33 ’Tsin, BAWIPA in, "Na dingnak leilung heh a thiangrim mun a si manin, na kedawl sut
         in.
         34 Izip rama ka minung te a siahtheihnak kheh mu in, a ainak aw khehkhen za ongla sing.
         Tuhen amahni kan tu in lengsuk ongla sing. Tuhen Izip ram ah na leh tu sing," ’ ti’n
         ti si.
         35 "Mi panih in el in, ’Tu in keimahni uktu in le kei thu heh khensak tu in na tiar
         sim?’ ti’n a tinak me Mawsi ah heh sawl sungah a langtu Vanvummi kut thawmin, uktu
         le santu tuh in Pathian lehnak pa heh si.
         36 Amah khen Izip ram ah, Tipi Sen ah, hampalak ah kum sawmli sung thil khumnung le
         theihdiknak te mang in huai si.
         37 " Me Mawsi ah heh Israel te nenah, ’BAWIPA na Pathian in nang unau dang sung pin
         nangmahni tsa in keima bang profet pakhat suak tiar tu si. Nangmahni’n a thu kheh
         ngai tu si utsi,’ ti’n a titupa si.
         38 "Amah heh hampalak ah Pathian konak te thaw a om awng Mawsi ah si. Amah heh Sinai
         Mual pin amah awnpitu Vanvummi le kei pupa te thaw om si awng si. Tsin, ama’n keimahni
         a pe salawn tuh a nung awnkam te saang si.
         39 Amah heh kei pa te’n a thu ngai ngawl in, a elnak pa si. Amahni’n a thinlung in Izip
         ram ah lehleh si.
         40 Aaron ah kheh, ’Izip ram pin keimahni a suahtu Mawsi bangin keimahni mai ah hawhtu
         tuh in pathian kei puah sak in. Mawsi ah heh hei a tsang, ti thei ngawl si ung,’ ti’n
         ti si.
         41 Tsimi hun in amahni’n kawlpawno bang puah atsia, tsimi milim kheh bawlnak pe dang
         in, amahni kut rori in a puahnak ah khen sahnung ngai in puai puah dang si.
         42 Tsimi manin Pathian in amahni kheh ningngat atsia, vana arsi te be tu in lehzau si.
         Tsimi heh Profet te’n, ’Maw Israel innsang te, hampalak ah kum sawmli sung sa tel
         in bawlnak pe ka si utsim maw?
         43 Si si, nangnihni’n Moloch benakbuuk le be tuh in nang puahnak milim, nang pathian
         Remphana arsi kheh keng si utsi. Tsimi manin nangmahni heh Babylon khaw kaan ah nang
         daan tu sing,’ ti’n a ngannak bangin si si.
         44 "Kei papi te’n hampalak ah tetti benakbuuk kheh nei si. Tsimi benakbuuk heh Pathian
         in Mawsi ah a sa daan tuh rel atsia, Mawsi in a innvuak a munak bangin sanak si.
         45 Kei papi te’n tsimi buuk kheh tso dun perper si. Tsin, Pathian in kei papi te mai
         ah Gential te kheh amahni luahnak ram pin nawtberh atsia, Joshua huainak in Kanaan
         ram ah a luut phang in, tsimi buuk kheh luutpi si. Tsimi buuk kheh David san tian
         in om reng lai si.
         46 David ah hen Pathian mitmai pha penak ngah in, Jakob Pathian tsa omnak tuh ngen si.
         47 Sinapikhaw Pathian tsa in inn a satu heh Solomon ah si.
         48 "Sinapikhaw profet-a relnak bangin Tsungnung ber ah kheh kut in sanak temple sungah
         om ngawl si.
         49 "Profet in, ’Vanvum heh ka kumpibawi tohkheng si in, leilung heh ka palkam si. Keima
         tsa in kawtibang inn sa sak tu si tsim? ti’n BAWIPA in ti si. Ka tsawlomnak mun heh
         kawnai ah sim?
         50 Me thil tehem heh ka kut in ka puahnak te si ngawl si maw?’ ti’n ti si.
         51 "Nangmahni heh ngawng ruh khober atsia, thinlung le beng in vunrel a ten ngawl te
         si utsi. Nang pa te bangin Raula Thiangrim heh khaak tsiat veng si utsi.
         52 Nang pa te’n a erh ngawlnak profet tu om sim? Midik Pa leng tu si, ti’n a rel hamtu
         te kheh amahni’n reek atsia, tuhen nangmahni heh tsimi Midik Pa zuartu le reektu te
         si si utsi.
         53 Amahni’n vanvummia relnak thawmin Daan kheh saang atsia, lun leh ngawl si," ti’n
         ti si.
         54 Amahni’n me thu te heh a za phangin, thinraw ngaingai in, hariat tuihtuih dang si.
         55 Sinapikhaw Stefen ah kheh Raula Thiangrim in dim atsia, vanvum lam panso in, Pathian
         tsungnungnak le Pathian taklam ah Jesuh ding reng kheh mu atsia,
         56 "Pan un, van hongnak le Pathian taklam ah Mi Tsapa a ding reng mu sing," ti’n amahni
         kheh ti si.
         57 Tsimi phangin amahni’n a beng hup in riik ngunngun atsia, thakhat in a nenah dan
         dang si.
         58 Amahni’n Stefen ah kheh Jerusalem khawpi pulam ah vawr in, lungto in seplum dang
         si. Tetti te’n amahni puan kheh Saul tinak pa kawngbul ah sop dang si.
         59 Amahni’n Stefen ah kheh lungto in a sep tuptup dang lai in, Stefen in Pathian kheh
         awn in, "Bawi Jesuh, ka raula heh ka le sak in," ti’n ti si.
         60 Tsin, khuk tsaitsen atsia, "Bawipa, me sualnak heh amahni vumah dung tiar mah nen,"
         ti’n au ngunngun si. Me heh a awn tselh phangin amah kheh thi si.

1 Stefen thihnak heh Saul in lungkimpi si. Tsimi hun in Jerusalem ah pawlpi erhnak
         nase ngai in a om manin, lehnak te siar ngawl umtu tehem heh Judea ram le Samaria
         ram ah dansep dang si.
         2 Pathian a kihzahtu te’n Stefen ruang kheh zawng in vi dang atsia, nase ngai in kah
         dang si.
         3 Saul in pawlpi vumah senak rohse ngai in leng tiar si. Ama’n inn taak hem ah dum
         atsia, mipa le nupang te kheh nuuklok in thawng toh si.
         4 A danseptu te’n mun hem ah thu kheh rel tseihzel si.
         5 Tsin, Filip ah kheh Samaria khawpi ah hawhsuk atsia, amahni kheh Khrih thu kheh rel
         si.
         6 Mihonpi te’n Filip thurelnak za atsia, thil khumnung a puahnak te a mu phangin lungrual
         ngai in a thurelnak kheh phatak ngai in ngai sak dang si.
         7 Raula nawngkai te zingnak tampi te sung pin raula nawngkai te kheh au ngunngun in
         suak atsia, zenat vei te le kawng zenat vei tampi te khen damberh si.
         8 Tsimi manin tsimi khawpi ah angnak mak taktak leng si.
         9 Sinapikhaw tsimi khawpi sungah amah le amah mi thupi ngai si tiar tsawmtu Simon ah
         om si. Amah hen tima in tsimi khawpi sungah mitdawi muh veng in, Samaria khaw sunga
         te kheh lunglawi tiar ngai veng si.
         10 "Me pa heh Pathian huham maktak tak ah si," ti’n ti si. Tsin, mi nauta ber pin pan
         mi thupi ber tian a vaseng in a thu kheh phatak ngai in ngai dang si.
         11 Ama’n hun reipi sung a mitdawi thaw in amahni a lunglawi tiar ongla manin a thu a
         ngainak si si.
         12 Amahni’n Filip reelnak Pathian uknak thu le Jesuh Khrih-a ming kheh a um zawh in,
         mipa le nupang te’n niim dang si.
         13 Simon amah rori khen um deve in, niimnak a si zawh in Filip nenah om reng nom si.
         Ama’n Filip puahnak thil khumnung le theihdiknak te a mu phangin lunglawi ngai si.
         14 Jerusalem-a lehnak te’n Samaria te Pathian thu a saang lam kheh a za dang phangin,
         amahni nenah Piter ah le Johan ah kheh leh si.
         15 Amahni kheh hawhsuk kawm atsia, Raula Thiangrim a ngah tuh in amahni tsa sawngen
         sak si.
         16 Amahni heh Bawi Jesuh ming beka niimnak a si lai manin Raula Thiangrim kheh tumah
         nenah leng lai ngawl si.
         17 Amahni lu vumah a kut a suan kawm phang in, Raula Thiangrim kheh ngah leh si.
         18 Lehnak te’n kut suan atsia Raula Thiangrim ngah a si kheh Simon in a mu phangin lehnak
         te kheh tangka tampi pe in,
         19 "A lu vumah ka kut ka suannak pohpoh in Raula Thiangrim a ngah tuh in me huham heh
         ka pe deve un," ti’n ti si.
         20 Sinapikhaw Piter in amah kheh, "Pathian lehsawng heh tangka in lei theihnung in na
         ruat manin, na tangka heh nangmah thaw senak ah leng tasen!
         21 Pathian mai ah na thinlung omdan a dik ngawl manin, me thu ah hen peh thei ngawl
         in, tel khen nei ngawl si tsi.
         22 Tsimi manin na suaksualnak heh sir leh la, na sir miau a si lekhaw na thinlunga ruatnak
         heh zahnak na si tuh in Pathian nenah sawngen in.
         23 Heimansim tiphangin na thinlung heh nikkha bangin a kha nger dim atsia, kolkhahnak
         bangin diktsang ngawlnak in nangmah a heen kheh mu sing," ti’n ti si.
         24 Tsimi phangin Simon in amahni kheh o atsia, "Na awnnak te heh pakhatno pohkhen ka
         vumah a leng tuh ngawl in, Bawipa nenah saw ka ngen sak in," ti’n ti si.
         25 Amahni kheh Bawipa-a thu tettikhan in a rel kawm tselh phangin, Samaria te khaw tampi
         ah thuthang pha rel thah in Jerusalem ah hong kawm leh si.
         26 Bawipa vanvummi pakhat in Filip ah kheh awnpi atsia, "Tho la, Jerusalem khawpi pin
         Gaza khaw hawhsuknak lampi tawnin, hawhsuk in," ti’n ti si. Tsimi mun heh hampalak
         si.
         27 Tsimi manin amah khen tho atsia hawh si. Ngai in, Ethiopia kumpibawi nu Kandake kut
         nuai ah thuneinak nase ngai a neitu tilretnak Ethiopia pa pakhat om si. Amah heh kumpibawi
         nu tangka tehem keemtu si in, Pathian be tu in Jerusalem ah hawh si.
         28 Amah heh a hong leh lam si ongla si. Amah khen raaltawngnak sipuh leng to in, profet
         Isaiah laibu siar thah tseih si.
         29 Tsimi phangin Raula in Filip ah kheh, "Sipuh leng tsawh hil la, neektsek in hawh
         in," ti’n ti si.
         30 Tsimi manin Filip in amah kheh hil atsia, profet Isaiah laibu a siarnak kheh za in,
         "Na siarnak tsawh theitsiang zo tsim maw?" ti’n ti si.
         31 Ethiopia pa’n, "Mi pakhat khat in a reltsiang ngawlnak kawti bangin theitsiang zo
         tu sing im?" ti’n ti si. Tsin, ama’n Filip ah kheh a sipuh leng vumah kai tiar atsia,
         a kung ah to tiar si.
         32 Laithiangrim a siarnak heh meheh si, "Tel tuh tuu bangin amah kheh kai si. Tuuno
         in a mul voltu mai ah dapdeen in a ngat bangin, ama’n a kam kaa ngawl si.
         33 Mi nuai ah si tiarnak a si phangin dik ngawl ngai in thukhen saknak si. Leilung pin
         a nungnak kheh lesaknak a si manin, ama hin le nam tangthu kheh tu in phuang sak tu
         sim?"
         34 Tsimi manin Ethiopia pa in Filip ah kheh, "Profet hen tu thu rel sim? Ama thu a relnak
         si maw, midang thu a relnak sim? Ka rel in," ti’n dong si.
         35 Tsimi phangin Filip in a kam pau atsia, tsimi Laithiangrim mang in amah kheh Jesuh
         thu rel si.
         36 Lampi ah a hawh kawm tseih lai in ti om minah leng kawm si. Ethiopia pa’n, "Pan in,
         nai ah ti om si. Niimnak si tu in hei in khak ka sim?" ti’n ti si.
         37 Filip in, "Na thinlung vaseng in na um a si lekhaw niim thei si tsi," ti’n ti si.
         Ama’n, "Jesuh Khrih ah heh Pathian Tsapa si, ti’n um sing," ti’n o si.
         38 Tsimi manin sipuh leng kheh tsawl tiar si. Filip ah le Ethiopia pa kheh ti sungah
         tsuarsuk kawm in, Filip in niim si.
         39 Ti sung pin a suak kawm phangin, Bawipa Raula in Filip ah kheh thiarper in, Ethiopia
         pa’n mu leh ngawlla si. Tsin, amah kheh angngai in hongper si.
         40 Filip ah heh Azotus khaw ah leng in, Sisaria khaw a leng tian lamlaka khaw tehem
         thuthang pha rel thah tseihzel si.

1 Tsimi hun in Saul in Bawipa ningluntu te kheh thum in, reek tu in huisa lutlut atsia,
         suangbawi te nenah hawh si.
         2 Tsin, amahni nenah Lamzin ther a luntu mipa le nupang a tawk a silekhaw, Jerusalem
         ah huai in thawng a toh theinak tuh in Damaskas khawa sinakok uktupa nenah pe tuh
         laiken kheh ngen si.
         3 Tsin, Damaskas ah hawh in Damaskas khaw kung a leng phangin, makhat in a kawnvel
         hem kheh van pin vaarnak in deet si.
         4 Tsimi phangin amah kheh lei ah du atsia, "Saul, Saul, hei manin erh ka si tsim?"
         ti’n tinak aw kheh za si.
         5 Ama’n, "Bawipa, tu si tsim?" ti’n ti si. Bawipa’n, "Keimah heh na erh tseihnak Jesuh
         ah sing. Molhzum na sirh heh vei har ngai tu si tsi," ti’n ti si.
         6 Tsimi manin Saul ah kheh tsai tseih atsia lunglawi ngai in, "Bawipa, hei puah tu
         in deih ka si tsim?" ti’n ti si. Bawipa’n, "Tho in, khawpi sungah hawh ta la, na puah
         tuh relnak si tu si tsi," ti’n ti si.
         7 A khualvakpinak mipa te kheh awn ngawl in ding dang reng si. Amahni’n aw bek zong
         za atsia, tumah mu ngawl si.
         8 Saul ah kheh lei pin tho in a mit a hak phangin tumah mu thei ngawl si. Sinapikhaw
         amahni’n a kut pin kai atsia, Damaskas khaw sungah huai dang si.
         9 Amah heh nithum sung khaw mu ngawl atsia, heimah ei ngawl in, in ngawl si.
         10 Damaskas khaw sungah Ananias tinak ningluntu pakhat om si. Lalhnak ah Bawipa’n amah
         kheh, "Ananias," ti’n pon si. Ama’n, "Bawipa, nai ah om sing," ti’n ti si.
         11 Tsimi phangin Bawipa’n, "Tho la, Zin Tsamphet tinak rawtpi ah hawh ten. Tsin, Judas
         inn ah Saul tinak pa kheh zeiper ten. Ngai in, amah heh sawngen tseih si.
         12 Tsin, ama’n lalhnak ah Ananias tinak pa kheh ama nenah hawh in, a lu vumah kut suan
         atsia a mit khawmu tuh in saw a ngen kheh mu si," ti’n ti si.
         13 Tsimi phangin Ananias in o atsia, "Bawipa, me pa thu mi tampi te relnak za ongla
         sing. Tsin, Jerusalem-a na mi thiangrim te vumah thil pha ngawl kawzah a puah, ti
         khen mi tampi te relnak za ongla sing.
         14 Tsin, nai ah hen nangma ming a kotu tehem heh thawng toh tu in suangbawi te nena
         thuneinak ngah si," ti’n ti si.
         15 Sinapikhaw Bawipa’n, "Hawh ten; amah heh Gential te, kumpibawi te le Israel tsa te
         mai ah ka ming phur tu in ka dengnak minung si.
         16 Keima ming manin harsanak tampi a tuar tuh kheh muh tu sing," ti’n ti si.
         17 Ananias in hawh atsia, inn sungah luut si. Tsin, Saul vumah a kut suan atsia, "Ka
         nau Saul, na khawmu tuh in le Raula Thiangrim in na dim tuh in, nai ah na hawh tseih
         lai in lamlak ah nangma nenah a langtu Bawi Jesuh in na nenah leh ka si," ti’n ti
         si.
         18 Makhat in a mit pin nga hawng bang thil pakhat tser atsia, mit khawmu zep si. Amah
         kheh tho atsia, niim nom si.
         19 Lai a ei tselh phangin amah kheh tha nei leh si. Tsin, Damaskas khawa ningluntu te
         nenah Saul ah kheh ni dawmlai tsaam si.
         20 Ama’n, Khrih ah heh Pathian Tsapa si, ti’n sinakok ah phuang nomper si.
         21 A thurelnak a zatu tehem in lunglawi ngai in, "Me pa heh Jerusalem-a me ming a saaltu
         te siatsuahtu pa la si ngawl si maw? Ama’n amahni kheh heen atsia, suangbawi te nenah
         a huai theinak tuh in, me tuumnak man hen nai ah a leng si ngawl si maw?" ti’n ti
         dang si.
         22 Sinapikhaw Saul ah kheh kol leilei in, me Jesuh ah heh Khrih ah si, ti’n ati manin,
         Damaskas khaw ah a omtu Jew te kheh thinnok tiar ngai si.
         23 Ni tampi a liam zawh in Jew te’n amah kheh reek tu in rel dang si.
         24 Sinapikhaw a rel dangnak kheh Saul in thei si. Jew te’n Saul ah reek nuam in dawngkham
         pin sun le zan in bawh dang si.
         25 Zan lan in ningluntu te’n amah kheh huai dang atsia, kho lianpi sungah koih in ving
         vum pin lehsuk dang si.
         26 Saul ah kheh Jerusalem ah a leng phangin ningluntu te pawl tuum si. Sinapikhaw ningluntu
         tehem in amah kheh kih in, ningluntu a si deve kheh um dang ngawl si.
         27 Sinapikhaw Barnabas in amah kheh huai atsia, lehnak te nenah hawhpi si. Ama’n lampi
         ah Bawipa a mu daan kheh rel in, amah a awnpi daan te, Jesuh ming in Damaskas khaw
         sungah ralpha ngai in thuthang pha a phuang daan te kheh rel si.
         28 Tsimi manin Jerusalem-a lehnak te nenah om in, amahni thaw leida si.
         29 Bawi Jesuh ming in ralpha ngai in thureel atsia, Grik awn mang Jew te thaw in thu
         el dun veng si. Sinapikhaw amahni’n Saul ah kheh reek tu in zuam dang si.
         30 Tsimi kheh unaupi te’n a thei phangin, amah kheh Sisaria khaw ah huai atsia, tsimi
         pin Tarsus khaw ah hawh tiar dang si.
         31 Tsimi phangin Judea peng, Galilee peng le Samaria peng sung hema pawlpi te kheh thinnuamno
         in om dang thei in, thakol dang si. Amahni kheh Bawipa kihzah ngai in, Raula Thiangrim
         thapenak ah khangso dang si.
         32 Tsin, tibang hen thiltsang si. Piter ah kheh tsimi ram sung hem ah khualvak tseihzel
         in, Lidda khaw ah leng atsia, tsimi khawa mi thiangrim te kheh veh si.
         33 Tsimi ah Aeneas ah tinak zenat veipa om in, eihkhun ah a zau zawh kum riat si ongla
         si.
         34 Piter in amah kheh, "Aeneas, Jesuh Khrih in na dam tiar ong si lei. Tho la, na zaunak
         heh zial in," ti’n ti si. Tsimi tsang in amah kheh tho zep nom si.
         35 Lidda khaw le Sharon zawllai ah a omtu tehem in amah kheh mu in, Bawipa lam ah nga
         dang si.
         36 Joppa khaw ah Tabitha ah tinak ningluntu minu pakhat om si. Tabitha heh Dorkas tinak
         si. Me nu hen thilpha le ngeihharnak naper kheh per tseih veng si.
         37 Tsimi hun in tibang hen thiltsang si. Amah kheh naa atsia thi si. Amahni’n ruangsom
         a tselh phangin vumta khan ah zau dang si.
         38 Lydda khaw heh Joppa khaw thaw a nong dunno si in, ningluntu te’n Joppa khaw ah Piter
         om lam kheh thei si. Amahni’n mipa panih leh in, sanang po ngawl in amahni a lun zep
         nom tuh in kun tiar si.
         39 Tsimi phangin Piter ah khen tho atsia, amahni kheh lun nom si. A leng phangin amah
         kheh vumta khaan ah huai dang si. Numei tehem in Dorkas ruang kung ah ding in a kah
         dang thahlam in a khui awngnak angki le puan dang te kheh Piter ah muh dang si.
         40 Sinapikhaw Piter in amahni kheh a vaseng in pusuak tiarberh atsia, khuk tsaitsen
         in sawngen si. Tsin, Tabitha ruang lam nga atsia, "Tabitha, tho in," ti’n ti si. Tabitha
         ah khen a mit hak in Piter ah a mu phangin tho si.
         41 Tsimi phangin Piter in a kut kheh saan atsia, daangso si. Tsin, mi thiangrim te le
         numei te kheh ko atsia, a nung in amahni aap si.
         42 Tsimi thu kheh Joppa khaw sung hem ah thang pum in, minung tampi te’n Bawipa kheh
         um si.
         43 Tsimi manin Joppa khaw ah ni reipi om in savun puahtu Simon inn ah tsaam si.

1 Sisaria khaw ah Italy raalkap garrison honkhat uktu Kornelius ah tinak pa om si.
         2 Amah heh Pathian lam ah mi zuam ngai si in, a innkawpi tehem thaw Pathian kihzah
         ngai dang si. Amah heh penak lam ah mi rawlthiam ngai si atsia, Pathian nenah sawngen
         tsiat veng si.
         3 Simlam naazi pathum luun in lalhnak kheh tsiang ngai in mu in, Pathian vanvummi pakhat
         kheh ama nenah hawh atsia, "Kornelius," ti’n pon si.
         4 A mu phangin kih in, "Hei thu sim, bawipa?" ti’n ti si. Tsin, vanvummi khen, "Na
         sawngennak le na penak te heh Pathian mai ah phawk rengnak si tu in lengso ongla si.
         5 Tuhen Joppa khaw ah mi leh la, Piter ti’n ponnak Simon ah kheh ko tiar in.
         6 Amah heh savun puahtu Simon inn ah tsaam si. Simon inn heh tipi kung ah om si. Ama’n
         na puah tuh rel tu na si," ti’n ti si.
         7 Amah awnpitu vanvummi a kiang zawh in, Kornelius in a nen om panih le a raalkap te
         laka ama nenah a om tsiat vengtu Pathian lam ah mi zuam ngai raalkap pakhat kheh ko
         si.
         8 Me thu tehem heh a reltsiang tselh phangin, amahni kheh Joppa khaw ah hawh tiar si.
         9 A thaizing, Joppa khaw a leng dawn ongla phangin, sun laitak luun in Piter ah kheh
         sawngen tu in inn vumah kaiso si.
         10 Tsimi lai in amah heh a rikaam ngai in lai ei ot si. Sinapikhaw amahni’n a ei tuh
         lai a puah sak tseih lai in, zialnak si si.
         11 Ama’n van hongnak kheh mu in, ningli in khuinak puan deeppi bang thil kheh ama nenah
         tolhsuk in lei ah a tsersuk kheh mu si.
         12 Tsimi sungah leilung vuma kawng pali nei ramsa hinkim, sapi hinkim, bokvak ramsa
         hinkim le huih laka a zuang vano hinkim te om si.
         13 Aw pakhat kheh ama nenah leng in, "Piter, tho in, tel la ei in," ti’n ti si.
         14 Sinapikhaw Piter in, "Bawipa, ei tu ngawl sing. Heimansim tiphangin a zaraan le a
         thiang ngawl sa himhim ei awngkel ngawl sing," ti’n ti si.
         15 Tsin, aw khen a veinihnak in amah kheh, "Pathian in, a thiang tiarnak heh, zaraan
         si ti’n ti himhim mah nen," ti’n ti si.
         16 Meheh veithum tian in puah si. Tsin tsimi thil kheh van ah leso leh si.
         17 Piter in me a munak lalhnak heh a thinlung sung in a lunglawi tseih laitum in, ngai
         in, Kornelius lehnak mipa te’n Simon inn kheh zei in kongbiang dawngkham mai ah ding
         dang reng si.
         18 Amahni’n innteek te kheh auh a tsia, Piter ti’n ponnak Simon ah a tsaam le tsaam
         ngawl dong dang si.
         19 Piter in lalhnak kheh a ruat tseih lai in Raula in, "Ngai in, mi pathum te’n zei
         tseih na si.
         20 Tsimi manin tho la, tsuarsuk in. Tsin, amahni heh keima lehnak a si manin, ummawh
         po ngawl in amahni lun ten," ti’n ti si.
         21 Tsimi phangin Piter ah kheh Kornelius in a nenah a lehnak te nenah tsuarsuk in, "Si
         si, nang zeinak heh keimah sing. Hei thu manin leng si utsim?" ti’n ti si.
         22 Amahni’n, "Raalkap zakhat uktu, midik, Pathian kihzah ngaitu le Jew miphun hem lak
         ah upatnak Kornelius ah heh a thiangrim vanvummi in na thureelnak ngai tu in, a inn
         ah nangmah sam tiar si," ti’n ti si.
         23 Tsimi phangin Piter in amahni kheh a nenah tsam rih tu in kun atsia, tsaam dang si.
         A thaizing in Piter ah khen amahni thaw hawh in, Joppa khaw-a umtu u le nau pawlkhat
         te khen amah lun si.
         24 A thaizing in Sisaria khaw ah leng dang si. Kornelius ah heh amahni ngak reng si.
         Tsin, a sen te le a rualpi pha ngaingai te khen sam si.
         25 Piter ah kheh inn sungah a luut phangin Kornelius in muak rumrum atsia, a kawngbul
         ah bok in be si.
         26 Sinapikhaw Piter in amah kheh phong atsia, "Dingso in. Keimah khen heh minung si
         deve sing," ti’n ti si.
         27 Amahni a awnpi thah tseih pah in inn sungah luut atsia, minung tampi khawm dang kheh
         tawk si.
         28 Piter in amahni kheh, "Jew te tsa in nam dang te thaw pawl dun in amahni nenah hawh
         daan ngawl a si heh nang thei saak si. Sinapikhaw mi pakhat khat heh a zaraan le a
         thiang ngawl in ka ti tuh ngawl in Pathian in muh ongla ka si.
         29 Tsimi manin keimah a sam natsang in el ngawl in hawh sing. Tsin, heita keimah nang
         sam?" ti’n dong sing.
         30 Tsimi phangin Kornelius in, "Tima nili lai in tubang hun tian hen laitsang sing.
         Simlam naazi pathum phangin ka inn ah sawngen sing. Ngai in, puan vaar ngai sil mi
         pakhat kheh ka mai ah ding in,
         31 ’Kornelius, na sawngennak heh za saknak si ongla in, na penak te heh Pathian mitmuh
         ah phawk reng saknak si ongla si.
         32 Tsimi manin Joppa khaw ah mi leh la, Piter tinak Simon ah kheh nai ah sam in. Amah
         heh tipi kunga savun puahtu Simon inn ah tsaam si. A leng phangin thu kheh na rel
         tu si,’ ti’n ti ka si.
         33 Tsimi manin na nenah mi leh nomper sing. Tsin, na leng manin pha ngai si. Tuhen Pathian
         in rel tuh in a penak thu tehem ngai tu in kei vaseng in nai ah khawm dang ongla si
         ung," ti’n ti si.
         34 Tsimi phangin Piter ah khen a kam pau atsia, "Pathian in tumah deih dan ngawl si,
         ti heh thudik a si lam thei sing.
         35 Sinapikhaw miphun tehem laka amah kihzahtu te le diktsangnak na a pertu te kheh ama’n
         saang si.
         36 Israel tsa te nenah thu kheh leng tiar in, Jesuh Khrih tawnin thinnuamnak thuthang
         pha kheh phuang si. Amah heh bawi te hema Bawipa si.
         37 Johan in niimnak thu a rel zawh Judea peng pin pan Galilee peng tian a phuangnak
         thu kheh nang thei saak si.
         38 Pathian in Nazareth khawte Jesuh ah kheh Raula Thiangrim in le huham in sathau pawh
         si. Amah khen thilpha puah in khualvak tseih atsia, Pathian in a ompi manin diabola
         nuainennak tehem dam tiarberh si.
         39 Jew te ram sungah le Jerusalem ah a puahnak thil tehem a mutu heh keimahni si ung.
         Amah heh thing vumah tar in reeknak si.
         40 Amah heh Pathian in nithumnak ni in tho tiar atsia tsiangsek in muh tsawm si.
         41 Mi tehem nenah muh tsawm si ngawl in, Pathian in tettikhan tu in a deng hamnak keimahni
         nen bek ah muh tsawm si. Mithi te lak pin a tho zawh in amah thaw ei le in dang si
         ung.
         42 Amah heh minung le mithi te thukhen sak tu tuh in Pathian teeknak a si lam kheh mi
         hem nenah phuang tu in le tettikhan tu in thupe kei si.
         43 Tutu sikhen amah a umtu tehem kheh ama ming manin sualzahnak ngah tu si, ti’n profet
         tehem in tettikhan si," ti’n ti si.
         44 Piter in me thu te heh a rel tseih lai in, a thurelnak a ngaitu tehem vumah Raula
         Thiangrim leng si.
         45 Raula Thiangrim lehsawng heh Gential te nenah khen burhnak a si manin, Piter ah thaw
         a leng dang vunrel tennak tehem khen lunglawi ngai dang si.
         46 Heimansim tiphangin awn phundang dang in a awnnak le Pathian a thangphat dangnak
         kheh amahni’n za si. Tsimi phangin Piter in,
         47 "Keimahni ngahnak bang Raula Thiangrim a ngahtu me Gential te heh niim tuh in tu
         in khaak thei tu sim?" ti’n ti si.
         48 Tsin, amahni kheh Bawipa ming in niim tu in thupe si. Amahni’n ni dawmlaino pohkhen
         tsaam rih tu in kun dang si.

1 Judea peng sunga lehnak te le u le nau te’n Gential te in Pathian thu a saang deve
         lam kheh za si.
         2 Piter ah kheh Jerusalem ah a hawhso phangin, vunrel ten te in amah kheh sawi si.
         3 Amahni’n, "Nangmah heh vunrel ten ngawl te nenah hawh atsia, amahni kheh laikuang
         kilpi si tsi," ti’n ti dang si.
         4 Piter in a tepan pin pan a lamlunno in amahni kheh reltsiang si.
         5 Piter in, "Keimah heh Joppa khaw ah om sing. Saw ka ngen tseih lai in, keimah heh
         zialnak si atsia, lalhnak mu sing. Ningli nei puan deeppi bang thil kheh tolhsuk in,
         van pin tsersuk atsia keima nenah leng si.
         6 Tsimi kheh pan po in ka ruat tseih lai in, leilung vuma kawng pali nei ramsa te,
         sapi te, bokvak te le huih laka vano te kheh mu sing.
         7 Tsimi phangin van pin aw pakhat in, ’Piter, tho in; tel la ei in,’ ti’n a tinak kheh
         za sing.
         8 "Sinapikhaw keima’n, ’Bawipa, ei tu ngawl sing. Heimansim tiphangin a zaraan le a
         thiang ngawl himhim ka kam sungah luut awng ngawl si,’ ti’n ti sing.
         9 Sinapikhaw van pin aw khen keimah o lehleu atsia, ’Pathian in, a thiang tiarnak heh,
         zaraan si, ti’n ti himhim mah nen,’ ti’n ti ka si.
         10 Meheh veithum tian in lalh atsia, a veksen in van ah nukso leh si.
         11 Tsimi hun keek in Sisaria pin lehnak mi pathum te kheh ka tsamnak inn mai ah ding
         dang si.
         12 Tsin, ummawh po ngawl in amahni kheh lun tu in Raula in rel ka si. Tsimi bek zo ngawl
         me u le nau paruk te’n lun ka si. Tsin, Kornelius inn sungah luut dang si ung.
         13 Ama’n a inn sungah vanvummi pakhat ding reng a mu thu kheh rel kei si. Tsimi vanvummi
         khen ’Joppa khaw ah mi leh la, Piter ti in ponnak Simon ah kheh ko in.
         14 Ama’n thuthang pha nang rel akhaw, tsimi thuthang pha thawmin nangmah le na innkawpi
         tehem sannak si tu si utsi,’ ti’n ti si.
         15 "Amahni kheh thuthang pha ka rel tseih lai in, a pan in keimahni vumah a leng bangin,
         Raula Thiangrim kheh amahni vumah leng si.
         16 Tsimi phangin Bawipa-a thu kheh phawk leh sing. Bawipa in, ’Nangmahni heh Johan in
         ti ah niim miau nang si. Sinapikhaw Raula Thiangrim ah niim tulai si utsi,’ ti’n ti
         si.
         17 Tsimi manin Bawi Jesuh Khrih kei um phangin Pathian in keimahni a penak Raula Thiangrim
         lehsawng pah heh amahni a pe manin, Pathian a kham ngamtu keimah heh tu sing im?"
         ti’n ti si.
         18 Amahni’n me thu heh a za phang in, meng den dang si. Pathian kheh thangphat dang
         in, "Pathian in Gential te heh a nung tuh in sual sirnak pe deve si," ti’n ti dang
         si.
         19 Stefen ah erhnak a si zawh in tsimi erhnak manin ram dang ah a thehsep te kheh Fonisia
         ram, Saipras tikulh le Antiok khaw tian leng dang atsia thuthang pha kheh mi nam dang
         te nenah rel ngawl in Jew te nen bek ah rel dang si.
         20 Amahni laka mi pawlkhat te heh Saipras tikulh pin le Sairin ram pin a lengtu te si
         in, amahni’n Antiok khawa Grik awn mang Jew te kheh Bawi Jesuh thuthang pha rel si.
         21 Bawipa kut kheh amahni vumah om in, mi tampi te’n um atsia, Bawipa lam ah nga si.
         22 Me thuthang te heh Jerusalem-a pawlpi te’n a za phangin, Antiok khaw tian khun tu
         in Barnabas ah kheh leh si.
         23 A leng phangin Pathian lainatnak kheh mu atsia, ang ngai dang si. Amahni thinlung
         tuumnak kheh Bawipa a beentel tuh in a vaseng kheh so si.
         24 Amah heh mipha si in, Raula Thiangrim le umnak in dim si. Tsin, Bawipa nenah minung
         tampi te kheh belhsep si.
         25 Tsimi zawh in Barnabas ah kheh Saul ah zei tu in Tarsus khawpi ah hawh si.
         26 A tawk phangin Antiok khaw ah huai si. Tsin, tibang hen thiltsang si. Amahni kheh
         kumkhat viangvial pawlpi te ompi in, mipi te kheh thu tampi zirh si. Tsin, Antiok
         khaw pin ningluntu te kheh Khristian, ti’n ko masa ber si.
         27 Tsimi hun in Jerusalem pin profet te kheh Antiok khaw ah leng si.
         28 Amahni laka Agabus tinak pa in Raula-a thei tiarnak bangin, leivum mun hem ah nase
         ngai in rian dung tula si, ti’n phuang si. Tsimi heh Klaudius Sizar uk hun in leng
         si.
         29 Tsimi manin ningluntu mi taak hem in amahni ti theinak zah ten in Judea penga u le
         nau te bawmnak kuat tu in rel dang si.
         30 Tsimi kheh puah dang in, amahni’n a bawmnak kheh upa te nenah pe sak tu in Barnabas
         ah le Saul kut ah aap si.

1 Tsimi hun in Herod in pawlpi sunga mi pawlkhat te vumah thil sesuak puah tu in a
         kut suah si.
         2 Ama’n Johan u Jeim ah kheh vangsang in reek si.
         3 Tsimi bangin a puah manin Jew te a ang tiar kheh a mu phangin, mainawt sawndoh rih
         atsia, Piter ah kheh pom tu in tuum si. Tsimi hun heh Tsol Phulh ngawlnak Sang Puai
         puah hun si.
         4 A pom tselh phangin thawng toh atsia, thuahkhat ah raalkap pali thaw thuahli in a
         kil tuh in amahni kut ah aap si. Ama’n Leekdelh Puai zawh in mipi te nenah huai tu
         in tuum si.
         5 Tsimi manin Piter ah kheh thawnginn sungah khumpek si. Sinapikhaw pawlpi in Pathian
         nenah ama tsa tsawl ngawl in sawngen si.
         6 Herod in mipi te nenah a huai tula zan in, Piter ah kheh raalkap panih te laklawh
         ah zau si. Amah kheh thiarri tawidun panih in hen atsia, kawka mai pin thawnginn kawka
         kheh kil si.
         7 Ngai in, Bawipa vanvummi pakhat kheh ama kung ah ding in, vaarnak khen thawnginn
         sung kheh vaar si. Ama’n Piter tai pin beng atsia, phongso in, "Tho nawmnawm in,"
         ti’n ti si. Amah hennak thiarri tawidun kheh a kut pin zuul phung si.
         8 Tsin, vanvummi in, "Na el het la, na kedawl bun in," ti’n ti atsia, a el het in kedawl
         bun si. Vanvummi in, "Na angki tsual tsawh sil la, ka lun in," ti’n ti si.
         9 Piter ah khen pusuak in amah kheh lun nom si. Vanvummi-a puahnak kheh a dik a si
         lam thei ngawl in lalhnak mu in ring si.
         10 Kiltu pakhatnak le panihnak a kaan tselh phangin, khawpi lam ah hawhnak thiar dawngkham
         ah leng si. Tsimi thiar dawngkham kheh ama thu in hong tsawm men in, amahni’n suak
         si. Tsin, rawtpi pakhat ah a hawh kawm natsang in, vanvummi kheh ama nen pin kiang
         si.
         11 Piter ah kheh a thei tsawm phangin, "Herod kut pin le Jew te limdiknak tehem sung
         pin san tu in, Bawipa’n a vanvummi a leh lam heh tuhen thei taktak lang ee," ti’n
         ti si.
         12 Me thu heh a ruat thahlam in Mark ti’n ponnak Johan nu Mary inn ah leng si. Tsimi
         munah mi tampi te khawm dang in sawngen dang tseih si.
         13 Piter in kong khawng atsia, khangngai Rhoda in kong hon tu in hawh si.
         14 Piter aw a si lam a thei phangin, a ang leita in kong hon ngawl atsia, dan nawmnawm
         in kawka mai ah Piter ah a ding reng lam kheh amahni rel si.
         15 Amahni’n khangngaino ah kheh, "Na am si maw," ti’n ti dang si. Sinapikhaw khangngaino
         in, amah rori si, ti’n ati pittseih phangin, amahni’n, "Ama vanvummi si tu si," ti’n
         ti bel lai si.
         16 Sinapikhaw Piter in kong kheh khawng tseihtseih si. Amahni’n kong hon dang atsia,
         amah kheh a mu phangin lunglawi ngai dang si.
         17 Piter in amahni kheh mengdeen tu in a kut in zaap atsia, Bawipa’n thawnginn sung
         pin amah a suah daan kheh rel si. Tsin, ama’n, "Hawh ta ula, me thu te heh Jeim ah
         le u le nau te kheh rel ta un," ti’n ti atsia, amahni nen pin kiang in mun dang ah
         hawh si.
         18 Khawvar phangin amah kiltu raalkap te kheh Piter ah heh kawnai ah si tu sim ti’n
         buaibung dang si.
         19 Herod ah khen zei in, tawk lawt ngawl in, kongkham kiltu te kheh dong kan atsia,
         amahni kheh reekberh tu in thupe si. Herod ah kheh Judea peng ah hawhsuk in, tsimi
         pin Sisaria khaw ah hawh atsia, om reng nom si.
         20 Herod ah kheh Tyre le Sidon khaw te vumah a thinraw ngaingai si. Sipelh atsia amahni’n
         lung rual dangno in a nenah hawh dang in kumpibawi zau min khan kelentu Blastus ah
         kheh amahni bawm tu in kun dang si. Heimansim tiphangin amahni rama ei tuh lai heh
         kumpibawi uknak ram sung pin kuatnak si.
         21 A ni teek ni in Herod in a kumpibawi van te sil in, kumpibawi tohkheng ah to atsia,
         amahni kheh thu rel si.
         22 Tsin, mipi te’n, "Me aw heh minunga aw si ngawl in, pathian aw si," ti’n au tseihtseih
         dang si.
         23 Amah khen Pathian nenah tsungnungnak a pe ngawl manin, makhat in Bawipa vanvummi
         in kutman atsia, huut in amah kheh ei in thi si.
         24 Sinapikhaw Bawipa thu kheh pung in zai leilei si.
         25 Barnabas ah le Saul ah kheh nasiam a tselh ongla manin Jerusalem pin hong in, Mark
         ti’n ponnak Johan ah kheh huai kawm si.

1 Tuhen Antiok pawlpi sungah profet le zirhtu te om ongla si. Amahni heh Barnabas ah,
         Niger ti’n ponnak Simeon ah, Sairin te Lukius ah, ram khen pali sung pin ram khen
         pakhat uktu Herod rualpi pha ber Manaen ah le Saul ah si.
         2 Amahni kheh laitsang in Bawipa na a per dang tseih lai in Raula Thiangrim in, "Barnabas
         ah le Saul te heh me nasiam heh per tu in ka konak te a si manin a dangno ah koih
         un," ti’n ti si.
         3 Pawlpi in laitsang in sawngen atsia, amahni lu vumah kut a suan tselh phangin amahni
         kheh leh si.
         4 Tsimi manin amahni kheh Raula Thiangrim in a hawh tiarnak bangin, Seleusia khaw ah
         hawh kawm si. Tsimi pin Saipras tikulh ah timbaw to in hawh kawm si.
         5 Salamis khawpi ah a leng kawm phangin, Jew te sinakok ah Pathian thu rel si. Amahni
         bawm tu in Johan ah kheh huai si.
         6 Amahni kheh tikulh sung mun hem ah khualvak in Pafos khawpi ah leng si. Tsimi khawpi
         ah Jew miphun Bar-Jesuh tinak profet dik ngawl dawi thiam pa kheh tawk si.
         7 Amah heh Rom kut nuaia ram pakhat uktu Sarkias Paulus nenah om si. Sarkias Paulus
         ah heh mitsim ngai si. Tsimi ram uktupa khen Pathian thu za nuam in, Barnabas ah le
         Saul ah kheh ko si.
         8 Sinapikhaw amahni nam ming in ponnak dawi thiam Elimus ah khen ram uktupa kheh umnak
         pin peu tiar tuum in amahni kheh do si.
         9 Tsimi phangin Paul ti’n ponnak Saul ah kheh Raula Thiangrim in dim si. Paul in amah
         kheh mitkhep ngawl in er po in pan atsia,
         10 "Mizolnak tehem le awkrawlnak tehem thaw a dim, diabol tsapa, diktsangnak te hema
         raal, Bawipa zin tsamphet kawi tiar heh tawp rih tu ngawl si tsim maw?
         11 Ngai in, tuhen Bawipa kut heh na vumah leng ongla in, ni mu ngawl in hun khat sung
         na mit tsaw tu si," ti’n ti si. Tsimi tsang in a mit mal atsia a thim manin, a kut
         pin kaitu mi pakhat khat zei si.
         12 Ram uktupa in thiltsang kheh a mu phangin um in, Bawipa thu a zirh kawmnak kheh khum
         ngaingai si.
         13 Tsin, Paul ah le a rualpi te kheh Pafos khawpi pin timbaw to atsia, Pamphylia rama
         Perga khawpi ah leng dang si. Tsin, Johan in amahni kheh zam atsia Jerusalem ah hong
         si.
         14 Perga khaw pin hawh lehleu in, Pisidia peng sunga Antiok khawpi ah leng kawm si.
         Sabbath ni in sinakok ah hawh kawm in to si.
         15 Sinakok uktupa’n Daan le Profet te laibu a siar tselh phangin, "U le nau te, mipi
         te thu so tuh nang nei a si lekhaw so un," ti’n ti si.
         16 Tsimi phangin Paul ah khen ding atsia a kut zar in, "Nangnihni Pathian a kihzahtu
         Israel te, ngai un.
         17 Me Israel te Pathian in kei pa te kheh deng atsia, Izip ram ah mikhual a si lai in
         Israel minung te kheh tsawisang si. Tsin, a kut kol thaw in amahni kheh Izip ram pin
         suah si.
         18 Hampalak ah kum sawmli sung tsawm si.
         19 Kanaan rama miphun sarih te kheh a siatsuah tselh phangin, a ram kheh ro bangin khen
         in sem si.
         20 "Profet Samuel san tian kum zali le sawmnga sung amahni kheh thukhentu te uk tiar
         si.
         21 Tsimi zawh in amahni’n kumpibawi ngen si. Tsimi manin Pathian in kum sawmli sung
         amahni uktu tuh in Benjamin nam, Kish tsapa Saul ah kheh pe si.
         22 Amah kheh a nawt zawh in, David ah kheh amahni kumpibawi per tiar si. Pathian in
         ama thu kheh tettikhan atsia, ’Ka deihnak tehem puahtu tuh, ka lungmu bang Jesse tsapa
         David ah tawk sing,’ ti’n ti si.
         23 Pathian in a thutiam bangin ama tenawn sung pin Israel te Santu tuh Jesuh ah suak
         tiar si.
         24 A leng ma in Johan in Israel minung tehem tsa sual sirnak niimnak thu rel ongla si.
         25 Johan in a naper a tselh dawn lam phangin, ’Keimah heh tu si tu in ruat ka si utsim?
         Keimah heh amah si ngawl sing. Sinapikhaw ngai un, ka ning pin mi pakhat leng si.
         Ama kedawl ri sut sak tu riang heh taak ngawl sing’ ti’n ti si.
         26 "Abraham tsa u le nau te le nangmahni laka Pathian a kihzahtu te, me sannak thu heh
         nang thei tiar si ung.
         27 Jerusalem ah a omtu te le uktu te’n amah kheh thei ngawl si. Sabbath ni nasiar in
         Profet te thu a siar tseih vengnak khehkhen a thei zo ngawl manin, amah kheh han atsia
         profet te thu kheh kim tiar si.
         28 Ama vumah thihnak tuh thu mu ngawl pelh in, Pilat nenah reek tuh in ngen dang si.
         29 Ama thu ngan hamnak tehem a kim tiar tselh phangin, thing vuma kheh losuk in thaan
         ah vi si.
         30 Sinapikhaw Pathian in mithi te lak pin tho tiar si.
         31 Galilee peng pin Jerusalem ah amah thaw a hawhsotu te’n ni tampi sung amah kheh mu
         in, amahni kheh mipi te nenah ama tetti te si si.
         32 "Keimahni’n kei pa te nenah thutiamnak thuthang pha heh nangmahni nenah phuang si
         ung.
         33 Saam la panihnak sungah, ’Nangmah heh ka Tsapa si tsi. Tuni in na nei sing,’ ti’n
         ngannak bangin, Pathian in keimahni a tsa te nenah a thutiam heh Jesuh ah a tho tiarnak
         hen kim tiar ongla si.
         34 ’David nenah ka penak thutiam thiangrim muangtaak heh na pe tu sing,’ ti’n a tinak
         bangin, a ruangpum kheh a zaan nomper tuh ngawl in, Pathian in amah kheh mithi te
         lak pin tho tiar si.
         35 Tsimi manin a dang Saam la sungah ama’n, ’Na Thiangrim Pa kheh zaan siang tu ngawl
         si tsi,’ ti’n ti meek si.
         36 "David in ama khang lai in Pathian deihnak bangin na a per zawh in thi atsia, a pupa
         te lak ah vi in zaan si.
         37 Sinapikhaw Pathian tho tiarnak pa heh zaan ngawl si.
         38 Tsimi manin u le nau te, me pa manin sual zahnak thu relnak nang si heh thei un.
         39 Mawsi Daan thawmin nang diktsang thei ngawlnak tehem heh amah a umtu tehem ama thawmin
         heizongza diktsang si.
         40 Tsimi manin tsimkom un. Tsimi a si ngawl lekhaw profet te relnak kheh nangmahni vumah
         leng kha tu si.
         41 "Profet te’n, ’Nangnihni mi zohsuamtu te, ngai un, lunglawi ula ral thongberh ta
         la un. Heimansim tiphangin nangmahni san ah hen naper pakhat per sing. Tsimi naper
         heh mi pakhat in nangmahni a rel pelhta sikhen diksang awngkel tu ngawl si utsi,’
         ti’n rel si," ti’n ti si.
         42 Jew te kheh sinakok pin a suak dang zawh in, Gential te’n me thu heh mai Sabbath
         ni in amahni rel leh tu in kun dang si.
         43 Pumkhawm te a hongsep zawh in Jew te le Jew te benak ah luut in Pathian a betu Gential
         mi tampi te’n Paul ah le Barnabas ah kheh lun si. Tsin, Pathian lainatnak sungah om
         dang reng tu in amahni kheh rel in so kawm si.
         44 Sabbath ni a leng leh phangin khawpi sunga minung a vaseng dawn petpet in Pathian
         thu ngai tu in khawm dang si.
         45 Sinapikhaw Jew te in mihonpi te a mu phangin iksik in, Paul thurelnak kheh kal in
         relse dang si.
         46 Tsimi phangin Paul ah le Barnabas ah kheh ralpha leilei in, "Pathian thu heh nangmahni
         nenah rel masa ber kultsam si. Sinapikhaw nangmahni in el atsia, kumkhaw nungnak thaw
         phutua dun ngawl in thu nang ten tsawm manin, ngai un, Gential te lam ah nga tula
         si ung.
         47 Heimansim tiphangin Bawipa in keimahni heh thupe atsia, ’Nangmah heh Gential te tsa
         vaarnak si tu in le leilung a tawp tian sannak a si tuh in na deng sing,’" ti’n ti
         si.
         48 Me thu heh Gential te’n a za phangin ang ngai dang in, Bawipa thu kheh ultung dang
         si. Kumkhaw nungnak ngah tu in teeknak a om zahzah in um si.
         49 Tsimi ram sung hem ah Bawipa thu kheh zai si.
         50 Tsimi phangin Jew te’n Pathian a kihzahtu maisongnak minu te le khawpi sunga mi muangtaak
         te kheh so in Paul ah le Barnabas ah kheh erh tiar in, amahni ram sung pin nawt tiar
         si.
         51 Amahni’n a kawnga leivul kheh thin kawm atsia, Ikonium khawpi ah hawh si.
         52 Ningluntu te kheh angnak le Raula Thiangrim in dim si.

1 Tsin, Ikonium khaw ah tibang hen thiltsang si. Amahni’n Jew te sinakok ah luut kawm
         in thurel in, Jew te le Grik te tampi in um si.
         2 Sinapikhaw a um ngawl Jew te’n a buai tuh in Gential te kheh so atsia, u le nau te
         a do tuh in lungmu sesuak nei tiar si.
         3 Tsimi manin amahni kheh tsimi khawpi ah reipi tsaam kawm si. Bawipa ming in ralpha
         ngai in thurel atsia, amahni kut in theihdiknak te le thil khumnung te puah tu in
         Bawipa’n a lainatnak thu kheh tettikhan si.
         4 Khawpi sunga minung te kheh khennih in khen si. Khenkhat te heh Jew te lam ah om
         in khenkhat te heh lehnak te lam ah om si.
         5 Tsin, lehnak te kheh zahtsaknung ngai in zing atsia, lungto in seplum tu in le nom
         tu in, Gential te le Jew te’n amahni uktu te thaw tuum dang si.
         6 Tsimi thu kheh a thei kawm phangin Lystra khawpi, Derbe khawpi, Lykaonia khawpi te
         le a kawnvel ram sung hem ah dan kawm si.
         7 Amahni’n thuthang pha rel thah tseihzel si.
         8 Lystra khaw ah a tsiah thei awngkeel ngawl mi pakhat to reng si. Amah heh a sensuah
         kawng zenat vei si in, vak thei awngkel ngawl si.
         9 Me pa hen Paul thureelnak kheh ngai reng si. Paul in amah kheh er po in pan atsia,
         a nat dam tuh in umnak a nei lam kheh a thei phangin,
         10 aw ring ngai in, "Na kawng vumah ding phet in!" ti’n ti si. Amah khen dawkso atsia
         vaak si.
         11 Paul thil puahnak kheh mipi te’n a mu phangin a aw neih hem suah in amahni Lykaonia
         awn in, "Minung bangin pathian te kheh keimahni nenah lengsuk si!" ti’n ti dang si.
         12 Amahni’n Barnabas ah kheh Zeus, ti’n ti atsia, Paul ah kheh thureltu sawn a si manin,
         Hermes ti’n ti si.
         13 Zeus suang heh khawpi tawkpannak ah om si. Ama’n kawlpawtsang le papar kheh khawpi
         luutnak dawngkham ah keng in, mipi te thaw hibawl tu in tuum si.
         14 Tsimi kheh lehnak Barnabas ah le Paul in a za phangin, a puan bal atsia, mipi te
         lak ah hawh in au si.
         15 Amahni’n, "Patsang te, hei manin me thil te heh puah si utsim? Keimahni heh nangma
         ni bang sinak nei minung si deve si ung. Tsin, nangmahni’n me a heimah ngawl thil
         te pin van le lei le tipi le a sungah om tehem a puahtu a nung Pathian lam ah nang
         nga leh tuh in thuthang pha reltu te si ung.
         16 Tanglai pi in Pathian in miphun tehem kheh amahni lamzin ten ah hawh tu in siang
         awng si.
         17 Sinapikhaw thilpha puahnak thawmin ama thu tetti om ngawl in zam men ngawl atsia,
         van pin ruah sar tiar in, amahni hun ten in thingrah kheh rah tiar in kei thin sung
         heh thilpha le angnak thaw dim tiar si," ti’n ti si.
         18 Ti hen thu a relnak manin tsangtsa ririat in amahni nenah a hibawl dang tu kheh kham
         thei si.
         19 Tsimi phangin Antiok khawpi le Ikonium khawpi pin Jew te kheh Lystra khawpi ah leng
         si. Amahni’n mihonpi te kheh so in Paul ah kheh lungto in seplum in, a thi ongla a
         ring manin khawpi pulam ah kai dang si.
         20 Sinapikhaw ningluntu te kheh a kawnvel ah a khawm dang phangin, thoso atsia, khawpi
         sungah hawh si. A thaizing in Barnabas ah thaw Derbe khawpi ah hawh kawm si.
         21 Derbe khawpi ah thuthang pha rel atsia, minung tampi te kheh ningluntu si tu in a
         puah kawm tselh phangin, Lystra khawpi ah, Ikonium khawpi ah le Antiok khawpi ah hong
         leh kawm si.
         22 A leng min khawpia ningluntu te kheh umnak ah kho reng tu in so atsia, thin kol tiar
         in, "Harsanak tampi tuar thahlam in Pathian uknak sungah luut tu si sing," ti’n ti
         si.
         23 Amahni’n pawlpi taak hem ah pawlpi kelentu upa te deng sak thah zel si. Tsin, amahni
         kheh laitsang in sawngen pi zel atsia, amahni umnak Bawipa nenah amahni kheh aapberh
         si.
         24 Pisidia peng sung kheh hawh tenper in Pamfilia peng ah leng kawm si.
         25 Perga khawpi ah thuthang pha a phuang tselh kawm zawh in, Attalia khaw ah leng kawm
         si.
         26 Tsimi pin timbaw to in Antiok khawpi ah hawh kawm si. Pathian nasiam a per kawmnak
         kheh lamlen lawlaw tu in u le nau te’n amahni kheh Pathian lainatnak ah aap dang si.
         27 A leng phangin pawlpi te kheh ko khawm atsia, Pathian in amahni mang in na a pernak
         tehem le Gential te tsa in Pathian in umnak kong a hongsak thu te kheh relberh si.
         28 Tsin, ningluntu te nenah reipi tsam kawm si.

1 Judea peng pin mi honkhat leng in u le nau te kheh, "Kei miphun daan Mawsi penak
         bangin vunrel nang ten ngawl a si lekhaw, sannak si thei tu ngawl si utsi," ti’n zirh
         si.
         2 Tsimi manin Paul ah le Barnabas ah kheh amahni thaw nase ngai in el dun in sol dun
         si. Tsimi manin Paul ah le Barnabas ah kheh amahni sunga mi pawlkhat te thaw Jerusalem
         ah hawhso in, lehnak te le upa te thaw tsimi thurel khawm dang tu in ngaisung dang
         si.
         3 Pawlpi in amahni kheh a hawh tiar manin Fonisia peng le Samaria peng tawnin hawh
         tenper dang atsia, Gential te thin thengnak thu te kheh rel thah zel si. Tsimi khen
         u le nau tehem kheh ang tiar ngaingai si.
         4 Jerusalem ah a leng phangin amahni kheh pawlpi te, lehnak te le upa te’n vaimuak
         dang si. Tsin, Pathian in amahni mang in a puahnak thil tehem kheh reltsiang kawm
         si.
         5 Sinapikhaw umtu Farasi pawlkhat te’n ding atsia, "Gential te heh vunrel a ten kultsam
         si. Tsin, Mawsi Daan khen lun tu in thupe kultsam si sing," ti’n ti si.
         6 Me thu heh ruat dang tu in lehnak te le upa te kheh khawm dang si.
         7 Reipi thu a el dun zawh in Piter ah kheh ding atsia, "U le nau te, Gential te’n keima
         kam pin thuthang pha thu za atsia, a um theinak tuh in Pathian in keimahni lak pin
         dengnak a nei lam kheh nang thei saak si.
         8 Minung thinlung a theisektu Pathian in keimahni heh Raula Thiangrim a pe bangin,
         amahni khen a pe devenak thawmin thei tiar ongla si.
         9 Umnak thawmin amahni thinlung a thiang tiarnak thawm in, amahni le keimahni laklawh
         ah dang dunnak heimah om ngawl si.
         10 Tsimi manin kei pupa te’n phur zo ngawl in, keimahni khen kei phur zo ngawlnak kolhaak
         heh amahni ngawng ah koih in heita Pathian heh tsul si utsim?
         11 Sinapikhaw, Bawi Jesuh Khrih lainatnak thawmin amahni heh sannak a si bangin keimahni
         khen sannak si sing, ti’n um si sing," ti’n ti si.
         12 Tsimi phangin mipi tehem kheh mengdeen dang si. Barnabas ah le Paul in amahni mang
         in Pathian in Gential te nenah theihdiknak le thil khumnung a puahnak a relnak kheh
         ngai dang si.
         13 Mengdeen in a om dang zawh in Jeim in, "Mipi te le ka u le ka nau te, ka awnnak heh
         ngai rih un.
         14 Pathian in ama ming tsa in Gential te lak pin mi pawlkhat le tu in amahni a veh masa
         bernak thu kheh Simon in thuthan ongla kei si.
         15 Me thu heh profet te awnkam thaw thuhual dun si. Meheh tibang hen ngan si.
         16 ’Me zawh hen leng leh angkhaw, a se saak David benakbuuk kheh sa leh tu sing. A du
         ongla kheh phong leh angkhaw, sa leh tu sing.
         17 Tsimita a taanglai minung tehem le Gential tehem in BAWIPA ah zei tu si. Me thil
         tehem a puahtu BAWIPA in rel si.’
         18 "Pathian in leivum a po pan pin pan ama naper tehem kheh theisek si.
         19 Tsimi manin ka ruatnak heh Gential te lak pin Pathian lam ah a ngatu te heh harsa
         tiar awl a sing.
         20 Tsimi tah in milim te baalnak pial tu in, nu le pa sual puah heh pial tu in, ngawng
         het in reeknak ramsa sa te pial tu in le thisen te kheh a pial tuh in amahni nenah
         laikuat sawn a sing.
         21 Heimansim tiphangin Mawsi daan heh tanglai pah in Sabbath ni nasiar in sinakok ah
         siarnak si in, khawpi tehem ah relnak si ongla si," ti’n ti si.
         22 Tsimi phangin lehnak te, pawlpi upa te le pawlpi tehem in ruat in mi deng atsia,
         Paul ah le Barnabas te thaw Antiok khawpi ah hawh tiar tu in rel dang si. Amahni’n
         u le nau te lak ah huaitu Barsabbas ah tinak Judas ah le Silas ah deng dang si.
         23 Amahni nenah me lai heh kuat si: "Lehnak te, upa te le u le nau te’n, Antiok khaw
         le Syria ram le Silisia rama Gential miphun u le nau te, ngai nang rel si ung.
         24 Keimahni nen pin mi pawlkhat te nangmahni nenah leng atsia, ’Daan lun in vunrel ten
         kul si utsi,’ ti’n nangmahni rel in nangmahni buai tiar in nang thin a tsawl tiar
         lam za si ung. Amahni heh tsimi banga thu kei penak si ngawl si.
         25 Keimahni hen thinkhat lungkhatno in thurel dang atsia, kei dengnak minung te heh
         Barnabas ah le Paul te nenah kei leh heh pha in ruat si ung.
         26 Barnabas ah le Paul ah heh kei Bawipa Jesuh Khrih ming tsa in amahni nungnak a pe
         ngamtu te si.
         27 Tsimi manin Judas ah le Silas ah heh nangmahni nenah leh si ung. Amahni’n a awnkam
         rori in me lai sungah kei ngannak thu te heh nang rel tu si.
         28 Me a nuaia nang lun kultsam tuh thil te vumah a rit sawn thilrit heimah suan tuh
         ngawl in Raula Thiangrim le keimahni’n pha in ruat si ung.
         29 Milim bawlnak sa ei mah na un; thisen ei mah na un; ngawng het in reeknak sa ei mah
         na un; nu le pa sual puah mah na un. Me te heh nang tsang zo lekhaw a pha puah si
         utsi. Dam reng ta un."
         30 Thurel khawmnak a ta dang zawh in, amahni lehnak te kheh Antiok khaw ah hawh dang
         si. Tsin, amahni’n umtu mipi te kheh ko khawm a tsia, laikuat kheh amahni pe dang
         si.
         31 Amahni’n siar dang atsia, amahni tha a penak vumah ang ngai dang si.
         32 Judas ah le Silas te’n profet a sinak thaw in umtu u le nau te kheh thu tampi so
         in thape si.
         33 Amahni kheh Antiok khaw ah dawmlai a tsam dang zawh in, amahni lehtu lehnak te nenah
         thinnuam ngaino in hong leh tu in u le nau te’n la dang si.
         34 Silas ah zong hen Antiok ah a tang rih heh pha in ruat si.
         35 Paul ah le Barnabas te khen Antiok ah tang deve in, midang tampi te thaw Bawipa thu
         kheh zirh in phuang si.
         36 Ni dawmlai a rei phangin Paul in Barnabas ah kheh, "Tuhen Bawipa thu kei phuang awngnak
         khawpi taak hema u le nau te nenah hawh leh a singkhaw, veh leh in amahni omdaan pan
         kawm leh a sing," ti’n ti si.
         37 Barnabas ah hen Mark ti’n ponnak Johan ah kheh huai ot si.
         38 Sinapikhaw Paul ah hen Pamfilia ram pin amahni zam atsia, amahni napernak ah a peh
         lensuah ngawltu pa huai tu heh man si ti’n ruat ngawl si.
         39 Amahni kheh nase ngai in awn o dun atsia, khek dun nom si. Tsin, Barnabas in Mark
         ah kheh ko atsia Saipras ah timbaw thaw hawh kawm si.
         40 Paul in Silas ah deng atsia, u le nau te’n Pathian lainatnak ah a aap dang zawh in
         kiang si.
         41 Paul ah kheh Syria ram le Silisia ram sungah khualvak in pawlpi te kheh thape zel
         si.

1 Tsin, Paul ah kheh Derbe khaw le Lystra khaw ah leng si. Ngai in, tsimi ah Jew miphun
         umtu minu tsapa Timote ah tinak ningluntu pakhat om si. A pa heh Grik te si.
         2 Timote ah heh Lystra khaw le Ikonium khawa umtu te’n a ziap ngainak si.
         3 Paul in Timote ah kheh amah lun tu in deih in huai si. Tsimi ram sungah om Jew miphun
         tehem in a pa heh Grik te a si lam a thei ten manin Paul in a vunrel ten sak si.
         4 Jerusalem-a lehnak te le upa te’n lun tuh in thu a penak kheh a hawh min khaw hem
         ah rel thah tseihzel si.
         5 Tsimi manin pawlpi te kheh umnak ah thakol atsia, ni tin in umtu mi pum khang leilei
         si.
         6 Amahni kheh Raula Thiangrim in Asia ram sungah thu kheh phuang tuh ngawl in a kham
         manin, Phrigia le Galati ram sungah khualvak dang si.
         7 Mysia ram a leng dang zawh in, Bithynia ram sungah hawh tu in tuum dang pelh in,
         Raula in siang ngawl si.
         8 Tsimi manin Mysia ram kheh tawnper atsia, Troas khawpi ah hawhsuk dang si.
         9 Zan in lalhnak kheh Paul nenah lang si. Tsimi lalhnak ah Masidonia mipa pakhat in
         ding in kun atsia, "Masidonia ram ah hawh la kei bawm in," ti’n ti si.
         10 Paul in lalhnak a mu tselhtsang in, Bawipa’n amahni nenah thuthang pha phuang tu
         in keimahni heh ko si, ti’n ruat atsia Masidonia ram ah hawh tu in tuum nom si.
         11 Tsimita Troas khawpi pin timbaw to in Samothrace tikulh ah hawh phet in, a thaizing
         in Neopolis khaw ah leng si ung.
         12 Tsimi pin Masidonia ram sunga peng pakhata khawpi Filipi khaw ah leng si ung. Me
         khaw ah hen a tam ber in Rom miphun te om si. Me khaw ah hen rei po tsaam si ung.
         13 Sabbath ni in khaw pulam ah hawh in sawngen veng min run kung ah hawh si ung. Tsimi
         ah sawngen tu in a leng nupang pawlkhat te thaw awntsawp dang si ung.
         14 Lydia tinak minu pakhat in kei thurelnak ngai reng si. Amah heh Thyatira khawte si
         in Filipi khaw ah puan sennum zuar si. Amah heh Pathian a kihzah ngaitu si. Paul thurelnak
         kheh thupi tsan tu in Bawipa’n ama thinlung kheh hongsak si.
         15 Tsin, amah le a innkawpi te’n a niim zawh in keimahni kun in, "Bawipa nenah muangtaak
         ti’n keimah heh nang ti miau lekhaw, ka inn ah dung ula tsaam un," ti’n ti kei si.
         16 Tsin, tibang hen thiltsang si. Sawngen tu in kei hawh tseih lai in, raulaa zingnak
         manin mailam thu a rel thei sel khangngai nu pakhat thaw tawk dun si ung. Ama’n mailam
         thu a relnak thawmin a bawi te’n tangka tampi ngah veng si.
         17 Khangngai nu khen Paul ah le keimahni lun tseih in, "Me te heh keimahni nenah sannak
         zin a phuangtu Daak ber Pathian sel te si," ti’n au veng si.
         18 Tsimi bangin ni tampi au si. Paul in nokkhah ongla in, ama lam her atsia, "Khangngai
         nu sung pin suak tu in Jesuh Khrih ming in thu na pe sing," ti’n raula kheh ti si.
         Tsimi hun rori in raula kheh suak si.
         19 A bawi te’n tangka ngah tu in a limdiknak hem a bo lam a thei phangin, Paul ah le
         Silas ah kheh pom atsia, dawra thuneitu te nenah kai dang si.
         20 Amahni kheh uktu te nenah huai dang in, "Me te heh Jew te si atsia, kei khaw sungah
         buainak leng tiar si.
         21 Tsin, Rom miphun te saang daan ngawlnak le lun daan ngawlnak daan kheh zirh kei si,"
         ti’n ti si.
         22 Tsimi phangin mipi te’n Paul ah le Silas ah kheh simtup dang in, uktu te’n a vansilh
         te bal atsia, amahni kheh molhkang thaw in vaat tu in thupe si.
         23 Amahni’n Paul ah le Silas te kheh vei tampi a vaat zawh in, thawng toh atsia, a kiltu
         kheh himno in a kilpek tuh in thupe si.
         24 Tsimi bangin thupenak a si manin amahni kheh thawnginn sungta ah khum atsia, a kawng
         te kheh kolkhah sak si.
         25 Zan laitum in Paul ah le Silas ah kheh Pathian nenah sawngen in thangphatnak la sa
         kawm si. Tsimi kheh thawng to te’n ngai dang reng si.
         26 Makhat in nase ngai in thinthing atsia, thawnginn elphah te thingberh si. Makhat
         in kawka tehem hongberh in thawng to te heennak thiarri tehem kheh zuulberh si.
         27 Thawnginn kiltu kheh a eihmunak pin phawk in, kawka tehem a hongberh kheh mu si.
         Ama’n thawng to tehem a danberh ongla ring atsia, a vangsang dawk in amah le amah
         reek tsawm tu in tuum si.
         28 Sinapikhaw Paul in amah kheh ring ngai in pon atsia, "Nangmah le nangmah siatsuah
         tsawm mah nen. Kei vaseng in nai ah om dang reng si ung," ti’n ti si.
         29 Tsimi phangin thawnginn kiltu khen mei vaar tiar in, dan nawmnawm atsia Paul ah le
         Silas te kawngbul ah bok si.
         30 Ama’n Paul ah le Silas ah kheh pulam ah suah atsia, "Saya te, sannak ka si theinak
         tuh in hei puah tu sing im?" ti’n ti si.
         31 Tsimi manin amahni’n, "Bawi Jesuh Khrih um la, nangmah le na innkawpi tehem sannak
         si tu si utsi," ti’n ti si.
         32 Tsin, amah le a inn ah om tehem kheh amahni’n Bawipa thu kheh rel si.
         33 Thawnginn kiltu khen amahni kheh huai a tsia, a vaatnak meima te kheh somsek sak
         si. Tsin, makhat in amah le a innkawpi tehem kheh amahni’n niimberh si.
         34 Tsin, amahni kheh a inn ah huai atsia, lai ei tuh pe si. Amah le a innkawpi tehem
         in Pathian um dang atsia, angngai ngai dang si.
         35 A thaizing in uktu te’n palik bawi te kheh, "Paul ah le Silas ah tsawh suak leh ta
         la sen," ti’n thupe si.
         36 Tsimi manin thawnginn kiltu khen me thu te heh Paul ah rel in, "Nangmahni heh uktu
         te’n suak tiar ongla si. Tsimi manin tuhen nai pin kiang ula, thinnuamno in hawh ta
         un," ti’n ti si.
         37 Sinapikhaw Paul in amahni kheh, "Keimahni heh Rom miphun sinak nei si in, lon men
         tuh kei si ngawl thahlam reng in khawza muh in vaat atsia, thawng toh kei si. Tuhen
         a thup kuhrukno in suah kei tum si maw? Si theihnung ngawl si. Amahni rori nai ah
         hawh sehla, kei suah sen," ti’n ti si.
         38 Palik bawi te’n me thu te heh uktu te nenah rel si. Amahni’n Paul ah le Silas ah
         heh Rom miphun sinak nei a si lam a thei phangin thinphu ngai dang si.
         39 Amahni’n Paul le Silas nenah hawh atsia, sual zah kun dang si. Amahni kheh thawnginn
         sung pin suah atsia, amahni khaw pin suak tu in kun dang si.
         40 Tsimi manin amahni kheh thawnginn sung pin suak atsia, Lydia inn ah hong si. Umtu
         u le nau te kheh a mu phangin thape atsia, tsimi khaw pin suak si.

1 Paul ah le Silas te kheh Amfipolis khaw le Apollonia khaw kheh hawh tenper in, Thesalon
         khaw ah leng si. Tsimi khaw ah Jew te sinakok om si.
         2 Paul ah kheh a hawh veng bangin amahni nenah Sabbath zarh thum sung tsam in mipi
         te kheh Laithiangrim thu relpi si.
         3 Khrih ah heh tuar tu atsia, mithi te lak pin a tho lehtu si. "Nangmahni nenah ka
         phuangnak me Jesuh ah heh Khrih ah si," ti’n amahni kheh reltsiang in lang tiar si.
         4 Mi pawlkhat te’n um atsia, Paul ah le Silas ah kheh pawl si. Pathian a kihzah tu
         Grik mihonpi le mi thupi nupang tampi te khen pawl deve si.
         5 Sinapikhaw a um ngawl Jew te’n amahni kheh eng si. Amahni’n dawra mi pha ngawl te
         kheh khawm atsia mihonpi in tsang tiar si. Khawpi kheh buaibung tiar atsia, Jason
         inn kheh sim dang in, Paul ah le Silas ah kheh mipi mai ah kai tu in tuum dang si.
         6 Amahni’n Paul ah le Silas ah a tawk ngawl phangin, Jason ah le umtu mi pawlkhat te
         kheh khaw sung uktu te mai ah kai dang atsia, "Leivum a buai tiartu te heh nai ah
         leng deve si.
         7 Jason in a inn ah dung tiar si. Amahni tehem in, Kumpibawi dang Jesuh ah om si, ti’n
         Sizar thupenak kalhberh si," ti’n ti si.
         8 Khawpi uktu te le mipi te’n me thu te heh a za phangin a thinlung buai ngai dang
         si.
         9 Tsimi manin Jason ah le a rualpi te kheh aamahkhannak tangka tampi liam tiar a tsia
         leh si.
         10 Tsimi phangin makhat in umtu u le nau te’n Paul ah le Silas ah kheh zan lan in Berea
         khaw ah la dang si. Berea khaw ah a leng phangin, Jew te sinakok ah hawh kawm si.
         11 Berea khaw te heh Thesalon khaw te tah in a thinlung thiang sawn si. Amahni’n Paul
         thurelnak kheh thinkarh ngai in ngai atsia, a thurelnak te kheh a maan maw maan ngawl
         theinak tuh in ni tin in Laithiangrim siar in tsek dang si.
         12 Tsimi manin mi tampi in um si. Grik miphun upat taak nupang te le mipa te khen um
         si.
         13 Sinapikhaw Paul in Berea khaw ah Pathian thu a phuang lam kheh Thesalon khawa Jew
         te’n a thei phangin, Berea khaw ah hawh atsia mipi buai tuh in puah si.
         14 Tsimi phangin u le nau te’n Paul ah kheh tipi lam ah la dang si. Sinapikhaw Silas
         ah le Timote ah heh taang lai si.
         15 Tsimi manin Paul ah a hungtu te’n amah kheh Athen khaw ah len dang si. Silas ah le
         Timote in a rang thei ber in ama nenah a hawh kawm tuh in Paul in thu a penak kheh
         amah latu te’n a saang zawh in Paul nen pin kiang dang si.
         16 Paul in Athen khaw pin Silas ah le Timote ah a ngak reng lai in, tsimi khaw heh milim
         benak in a dim kheh a mu phangin a thintsawl ngai si.
         17 Tsimi manin sinakok ah Jew te le Pathian a kihzahtu Gential te kheh thu relpi veng
         si. Ni tin a tawk vengnak dawra te khehkhen thu relpi si.
         18 Leivum thuruat thiam mitsim Epikurus te le Stoic te thaw thu el dun si. Mi pawlkhat
         te’n, "Me mi tsimdatpa rel nuamnak heh hei sim?" ti’n ti si. Midang te’n, "Ramdang
         pathian te thu rel si," ti’n ruat si. Heimansim tiphangin Paul in Jesuh thu le a tholehnak
         thu kheh amahni rel si.
         19 Amahni’n Paul ah kheh Areopagus tinak mual ah huai in, "Me zirhnak ther na relnak
         heh kei thei tiar thei ol tsim maw?
         20 Thu dangsa ngai kei za tiar si tsi. Me thu te sullelam thei ot si ung," ti’n ti dang
         si.
         21 Tsimiman in Athen khaw tehem le amahni khawa ramdang minung tehem in hun a neinak
         te kheh thil dang ah mang ngawl in thuther relnak maw, ngainak in maw mang dang si.
         22 "Tsimi phangin Paul in Areopagus tinak mual ah ding atsia, "Athen khawte, heizongza
         ah benak lam nga in a zuam ngai nang si lam heh thei sing.
         23 Nang benak thu te ruat thah in ka vaak tseih lai in nangmahni bawlnak dawndel vum
         ah, THEI NGAWLNAK PATHIAN NEN AH, ti’n ngannak mu sing. Thei ngawlpi in nang benak
         Pathian heh tua ka relnak heh si.
         24 Leivum le a sunga tehem a puahtu Pathian heh lei le vana Bawipa a si manin, kut in
         sanak temple te ah om ngawl si.
         25 Pathian heh minung tehema nungnak, haihawh le heizongza petu a si manin thil pakhat
         khat dasamnak nei bangin minung te kut in naper sak tu in a kinnak heimah om ngawl
         si.
         26 Leilung hem luahtu tuh in miphun tehema minung te kheh thisen pakhat pin puah atsia,
         amahni tsa hun te teek sak in, a luah tuh ram rituah te puah sak si.
         27 Tsimi heh minung te’n Bawipa kheh zei atsia, a zeet tseih phangin a tawk khapang
         theinak tuh in si si. Sinapikhaw amah heh keimahni pumpak ten thaw a khawlapi si ngawl
         si.
         28 Keimahni heh amah ah nung in phe atsia, om si sing. Nangmahni, la puah thiam khenkhat
         te’n, ’Keimahni heh ama hin te si sing,’ ti’n ti deve si.
         29 "Keimahni heh Pathian hin kei si manin, Pathian sinak heh minung te thiamnak le kutthiamnak
         thaw puahnak sui le ngun le lungto te bang men in kei ruat tuh si ngawl si.
         30 Thungai in ti le singkhaw Pathian in minung te amah a thei lai ngawl hun te kheh
         haiden sak pelh in, tuhen mun hema minung tehem kheh sual sir tu in thupe ongla si.
         31 Heimansim tiphangin a dengnak pa thawmin leivumpi heh diktsangnak thaw in thukhen
         tu in a ni teek ongla si. Tsimi a dengnak pa heh mithi te lak pin a tho leh tiarnak
         thawmin minung tehem theitsiang tiar ongla si," ti’n ti si.
         32 Amahni’n mithi te tho leh thu a za phangin mi pawlkhat te’n nihsan dang atsia, midang
         te’n, "Me thu heh na relnak za leh ot lai si ung," ti’n ti si.
         33 Tsimi manin Paul ah kheh amahni nen pin kiang si.
         34 Sinapikhaw mi pawlkhat te’n amah kheh lun in um si. A umtu te lak ah Areopagite pakhat
         a si deve Dionysius ah le minu Damaris ah le midang te peh si.

1 Tsimi zawh in Paul ah kheh Athen khaw pin kiang atsia, Korin khaw ah hawh si.
         2 Paul in Pontus ram te Jew miphun Aquila ah tawk si. Aquila ah heh a zi thaw Rom khawpi
         pin Korin ah a leng kawm tsang si lai si. Heimansim tiphangin Rom kumpibawi Klaudius
         in Jew tehem kheh Rom khawpi pin danberh tu in thupe si. Tsin, Paul ah kheh amahni
         nenah leeng si.
         3 Amahni heh puanbuuk puah in pum tsawm si in, Paul ah khen amahni bangin puanbuuk
         puah in pum tsawm a si manin, amahni nenah om nom si.
         4 Paul ah kheh Sabbath ni nasiar in sinakok ah thu relpi in, Jew te le Gential te kheh
         a theitsiang theinak tuh in phatak ngai in reltsiang si.
         5 Silas ah le Timote ah kheh Masidonia ram pin a leng phangin, Paul in Raula sonak
         bangin Jesuh ah heh Khrih ah si, ti’n Jew te kheh rel si.
         6 Sinapikhaw amahni’n Paul ah kheh do in a relse phangin, Paul in a vansilh thiin atsia,
         "Nang thisen heh nangmahni lu vumah leng tasen. Keimah heh nang thisen pin thiang
         sing. Tu pin pan Gential te nenah hawh tu si lang," ti’n ti si.
         7 Paul ah kheh sinakok pin suak atsia, Pathian kihzah ngaitu Justus inn ah hawh si.
         Justus inn heh sinakok kungtsek ah si.
         8 Sinakok uktu Krispus in a innkawpi tehem thaw Bawipa um si. Korin khawte mi tampi
         te’n a thurelnak kheh ngai dang in um dang atsia, niim dang si.
         9 Bawipa kheh zan in Paul nenah lang atsia, "Kih mah nen. Dapdeen men ngawl in rel
         in.
         10 Na ompi reng sing. Nai khaw ah minung tampi ka nei manin, nangmah maliam suah tu
         in tumah in kutman tu ngawl na si," ti’n ti si.
         11 Paul ah kheh Korin ah kum khat le laruk sung om in, amahni kheh Pathian thu zirh
         tseih veng si.
         12 Gallio ah kheh Akhaia ram mangki a si lai in, Jew te’n thinkhat lungkhat in Paul
         ah kheh pom dang atsia, thukhennak zung ah kai dang si.
         13 Amahni’n, "Me pa hen daan thaw kalh dun in Pathian be tu in mi te kheh zawl si,"
         ti’n ti dang si.
         14 Paul in awn tu in a thawi phangin Gallio in Jew te kheh, "Maw Jew te, me heh thilsual
         puah le suaksual sual manin thunei tum nang si lekhaw, nang thu nang ngai sak tu sing.
         15 Sinapikhaw thu el dunnak, ming te le nangmahni daan thu man men a si lekhaw, nangmahni’n
         rel ta un. Tsimi bang thu ah thukhentu si naap ngawl sing," ti’n ti si.
         16 Tsin, amahni kheh thukhennak zung pin hawlberh si.
         17 Tsimi phangin Grik tehem in sinakok uktu Sosthenes ah kheh pom dang atsia, thukhennak
         zung mai ah vaatdek dang si. Sinapikhaw Gallio in tsimi kheh heisiar sak ngawl si.
         18 Paul ah kheh Korin ah reipi a tsaam zawh in, u le nau te kheh zam atsia Priscilla
         le Akuila te nupa thaw timbaw to in Syria ram ah hawh si. Khenkhiria khaw ah a leng
         phangin Pathian nenah thu a kam saak bangin a lukolh in a sam vol si.
         19 Efesa khaw ah a leng phangin Priscilla te nupa kheh zam atsia, sinakok ah hawh in
         Jew te thu relpi si.
         20 Jew te’n rei sawndoh tsaam rih tu in khaam pelh in, nuam ngawl si.
         21 Amahni kheh nukset in, "Jerusalem ah puah pal tuh puai heh kal kultsaam sing. Pathian
         in a siang a silekhaw, nang nenah hawh leh tu sing," ti’n ti atsia, Efesa pin timbaw
         to in hawh si.
         22 Sisaria khaw ah a leng phangin hawhso atsia, pawlpi te kheh nukset in Antiok khaw
         ah hawhsuk si.
         23 Antiok khaw ah khawthu po a tsaam zawh in thawn atsia, Galati ram le Frigia ram sung
         tehem ah hawh atsia, ningluntu tehem kheh thape tseihzel si.
         24 Tsimi hun in Alexandria khaw pin suak, thurel thiam ngai le Laithiangrim talensek
         in a theitu, Jew te Apollos ah kheh Efesa khaw ah leng si.
         25 Amah heh Bawipa lamzin thu phatakno in zirhnak si ongla si. Amah hen Johan niimnak
         bek thei sipelh in, Bawipa thu te kheh thinkarh ngai in rel atsia maan ngai in zirh
         si.
         26 Tsimi manin sinakok ah raalpha ngai in thurel si. Tsimi thu kheh Priscilla ah le
         Aquila te’n a thei phangin, amah kheh mun dang ah huai kawm atsia, Pathian lamzin
         thu kheh maan sawn ngai in reltsiang si.
         27 Apollos ah kheh Akhaia ram ah hawh tu in tuum atsia, ningluntu te’n amah a saang
         tuh in u le nau te’n laikuat ken si. A leng phangin lainatnak thawmin umtu tehem kheh
         nase ngai in bawm si.
         28 Heimansim tiphangin Jesuh ah heh Khrih a si lam heh Laithiangrim sunga muh in mipi
         mai ah Jew te kheh raalpha ngai in o thei si.

1 Tsin, tibang hen thiltsang si. Apollos ah kheh Korin khaw ah a om lai in, Paul ah
         kheh mual vum ram ah khualvak in, Efesa khaw ah lengsuk atsia ningluntu pawlkhat te
         tawk si.
         2 Paul in amahni kheh, "Nang um zawh in Raula Thiangrim ngah la utsim maw?" ti’n ti
         si. Amahni’n, "Raula Thiangrim a om lam riang thei ngawl si ung," ti’n ti si.
         3 Paul in amahni kheh, "Asi lekhaw hei niimnak sang si utsim?" ti’n ti si. Amahni’n,
         "Johan niimnak si," ti’n ti si.
         4 Paul in, "Johan in a ning pin a lengtu Khrih Jesuh ah um tu in mi te kheh rel thah
         in sual sirnak niimnak thaw niim miau si," ti’n ti si.
         5 Amahni’n me thu heh a za phangin, Bawi Jesuh ming in niim dang si.
         6 Tsin, Paul in amahni lu vumah a kut suan atsia, Raula Thiangrim kheh amahni vumah
         leng in, awn dang in awn daang atsia profet bangin thu rel dang si.
         7 Amahni heh a vaseng in patsang tep leinih lun si dang si.
         8 Tsin, Paul ah khen sinakok ah hawh atsia, lathum sung raalpha ngai in thurel in Pathian
         uknak thu te kheh mi te reelpi in zol si.
         9 Sinapikhaw mi pawlkhat te’n thinkho in um nuam ngawl atsia, mipi mai ah a thu zirhnaka
         Lamzin thu kheh relse dang si. Tsimita Paul in amahni kheh zam atsia, ningluntu te
         kheh mun dang ah huai in Tyrannus thuzirnak ah thureelpi si.
         10 Tsimi bangin kumnih sung per si. Tsimi manin Asia ram khen sungah a om tehem Jew
         te le Gential te’n Bawi Jesuh thu kheh za si.
         11 Tsin, Pathian in Paul kut mang in khumnung dangsa ngai in naper si.
         12 Paul mangnak pavua le vaivuak puan te kheh le atsia, minaa te vumah a koih phangin
         a natnak te kheh dam in raula sesuak te khen amahni sung pin suak si.
         13 Tsimi phangin mun hem ah khualvak atsia phuisam in raula sesuak te a hawl tseih vengtu
         Jew pawlkhat te’n raula sesuaka zingnak te vumah Bawi Jesuh ming saal in, "Paul phuangnak
         Jesuh thawmin suak tu in thu na pe sing," ti’in ti si.
         14 Jew te suangbawi ber Skeva tsapa pasarih te’n tsimi bangin puah si.
         15 Raula sesuak khen amahni kheh o atsia, "Jesuh ah thei sing. Paul ah khen thei sing.
         Nangmahni heh tu te si utsim?" ti’n ti si.
         16 Raula sesuaka zingnak pa’n amahni kheh nom atsia, nuai reih in neh si. Tsimi manin
         amahni kheh tsangte in le maliam kuai in inn sung pin dan dang si.
         17 Me thu heh Efesa khawa Jew tehem le Grik tehem in za ten in, kih ngai dang atsia
         Bawi Jesuh ming kheh a veksen in ultung dang si.
         18 Umtu mi tampi te’n hawh atsia, a sual te phuang in a puah awngnak te kheh rel si.
         19 Dawi thiam tampi te’n amahni laibu te ten kheh keng atsia, mi hem mitmuh ah hal dang
         si. Amahni’n a man a tuat phangin a veksen in ngun tangka thawngsawmnga man si.
         20 Tsimita Bawipa thu kheh nase ngai in thang atsia neh si.
         21 Me zawh hen Paul in Masidonia ram le Akhaia ram ah a hawh tselh phangin Raula in
         Jerusalem ah hawh tu in tuum in, "Jerusalem ah ka hawh tselh phangin Rom khawpi ah
         hawh meek tulai sing," ti’n ti si.
         22 Tsimi manin amah tuamlawmtu Timote ah le Erastus te kheh Masidonia ram ah hawh tiar
         in, amah heh Asia ram ah dawmlai om beetlai si.
         23 Me hun lai in Lamzin thu manin buainak lianpi suak si.
         24 Heimansim tiphangin ngun pumsutu Demetrius in Artemis milim temple kohno puah in,
         kutthiam te kheh a miat tampi ngah tiar si.
         25 Ama’n kutthiam te le amahni bang thiamnak nei in na a pertu te kheh ko khawm atsia,
         "Rual te, me napernak pin kei hausa heh nang thei saak si.
         26 Tsimi zo ngawl nang mu saak le nang za saak bangin Efesa khaw bek ah si ngawl in,
         Asia ram veksen dawn petpet ah me Paul ah hen, kut in puahnak te heh pathian si ngawl
         si, ti’n minung tampi zol zo in ama lam ah her zo ongla si.
         27 Tsimi manin me kei naper heh a ming se bek zo ngawl, Asia ram minung tehem le leivum
         minung tehema benak a maklek Artemis nuthian temple khen heh zohsuamnak si tu in,
         a ming thangnak khen siatsuahnak si tula heh launung meek si."
         28 Amahni’n tsimi thu a za phangin thinraw ngaingai dang in, "Efesa te Artemis heh mak
         si!" ti’n au tuptup dang si.
         29 Tsimi manin khawpi sung hem buaibung in, Gaius ah le Aristarkhus ah kheh pom in sel
         puai puahnak munah hawh hu dang si. Gaius ah le Aristarkhus ah heh Masidonia te si
         in, Paul in khual a vakpinak te si.
         30 Paul ah khen mihonpi te nenah hawh tu in a tuum phangin, ningluntu te’n siang ngawl
         si.
         31 Asia rama thu neitu a rualpi te’n puai puahnak munah hawh himhim tuh ngawl in mi
         leh atsia kun dang si.
         32 Mihonpi te kheh mi honkhat te’n thu pakhat au in, a dang honkhat te’n thu hin dang
         a au manin, buaibung dang si. Mi tampi te’n hei thu manin a khawm dang, ti khen thei
         nge ngawl si.
         33 Amahni’n mihonpi te lak pin Alexander ah kheh kaisuah atsia, Jew te’n mailam ah tul
         si. Ama’n a hung tsawmnak thu rel nuam in mipi te kheh a kut zaar si.
         34 Sinapikhaw mipi tehem in amah kheh Jew te a si lam a thei phangin, "Efesa te Artemis
         heh mak si," ti’n naazi panih sung lai au dang si.
         35 Khawpi lai ngantu khen mipi te kheh meng tiar atsia, "Efesa khaw te, Efesa khawpi
         heh a nase Artemis nuthian temple le Zeus nen pin a tsersuk a milim kelentu a si lam
         a thei ngawl tu om si utsim?
         36 Tsimi manin me thu heh el khop ngawl a si lekhaw mengdeen ula, au thong thong tseih
         men mah na un.
         37 Me nang huainak te heh temple phultu te si ngawl in, nang nuthian relsetu te khen
         si ngawl si.
         38 Tsimi manin Demetrius ah le a naperpi kutthiam te’n mi tangtaih tuh a nei a si lekhaw,
         thukhen zung om in khawpi uktu khen om reng si.
         39 Sinapikhaw thu dang rel tuh nang nei a silekhaw, a daan bangin thurel khawmnak ah
         nang rel tuh si si.
         40 Tunia buainak man hen thu kannak kei si tu launung si. Sullelam nei ngawl in kei
         khawm dangnak heh heimaan si ti rel tuh heimah nei ngawl si sing," ti’n ti si.
         41 Me thu te heh a rel tselh phangin, mipi te kheh hong tiarberh si.

1 Thunok a bo phangin Paul in ningluntu te kheh ama nenah ko atsia, a nukset tselh
         phangin Masidonia ram ah hawh si.
         2 Tsimi ram ah khualvak tseihzel in, thu tampi rel in thape si. Tsimi zawh in Grik
         ram ah hawh si.
         3 Grik ram ah lathum sung om si. Timbaw to in Syria ram ah a hawh tula kheh Jew te’n
         a pang manin Masidonia ram lam tawnin hawh tu in thu ten si.
         4 Berea ramte Sopater ah, Thesalon khawte Aristarkhus ah le Sekundus ah, Derbe khawte
         Gaius ah, Timote ah, le Asia ramte Tykhikus ah le Trophimus te’n Asia ram tian lun
         dang si.
         5 Me te hen hawh ham atsia, Troas khaw pin ngak kei si.
         6 Keimahni heh Tsol Phulh ngawlnak Sang Puai tselh phangin Filipi khaw pin timbaw to
         in hawh si ung. Ni nga zawh in amahni nen Troas khaw ah leng si ung. Troas khaw ah
         ni sarih tsaam dang si ung.
         7 Nipi khat sunga ni masa ber ni in ningluntu te kheh sang hem dang tu in pumkhawm
         dang si. Paul ah heh a thaizing in a thawn tula manin zan laitum tian in thurel tseihtseih
         si.
         8 A pumkhawm dangnak vumta khan ah meiinn tampi vaar si.
         9 Eutykhus ah tinak dangvalpa kheh khamleng ah to in, eihmu sung tseih si. Amah kheh
         eihmu ur leita in, Paul thurel tseih lai in, inn thuahthumnak pin da atsia, a thisaak
         kheh zawngso dang si.
         10 Paul ah kheh tsuarsuk in, a vumah bok atsia, huampek in, "Nang thintsawl mah na un.
         Ama sungah nungnak om reng si," ti’n ti si.
         11 Paul ah kheh kaiso leh in, sang hem atsia ei dang si. Khawvar tian in reipi thurel
         in, amahni nen pin thawn si.
         12 Amahni’n dangval pa kheh a nung in huai in, thinnuam ngai dang leh si.
         13 Keimahni heh timbaw to in Assos khaw ah hawh ham si ung. Assos khaw pin Paul ah heh
         timbaw to tiar tu in tuum si ung. Paul, amah heh Assos khaw ah kawng in hawh a tuum
         manin tsimi bangin a tinak si.
         14 Assos khaw pin kei tawk dun leh phangin amah kheh timbaw to tiar in, Mitylin khaw
         ah hawh si ung.
         15 Tsimi pin hawh dang lehleu atsia, thaizing in Khios tikulh ah leng si ung. A thaizing
         in Samos tikulh ah leng in, Trogyllium leizum ah tsaam si ung. Tsimi thaizing in Miletus
         khaw ah leng si ung.
         16 Paul ah hen Asia ram ah reipi tsaam a tuum ngawl manin Efesa khaw kheh leek men tu
         in tuum si. A tsang thei a si lekhaw Pentikost ni kal in Jerusalem ah leng ot si.
         17 Miletus khaw pin Efesa khaw ah mi leh atsia pawlpi upa te kheh ko tiar si.
         18 Efesa pawlpi upa te a leng dang phangin Paul in, "Asia ram ah ka leng masa ber ni
         pin pan nangmahni lak ah ka om sung hem ka omdan kheh thei si utsi.
         19 Thintsualnak hem le mitti tampi luang thahlam in, Jew te a maan ngawl in phiarnak
         le tsuulnak te tuar thahlam in Bawipa na kheh per sing.
         20 Nangmahni phatnak tsa in heimah siitnak nei ngawl in, mi zapi mai ah le innkhat zawh
         innkhat ah thurel in ka zirh tseih lam te, le
         21 Pathian lam ah sualsirnak le kei Bawipa Jesuh Khrih lam ah umnak a nei tuh in Jew
         te le Grik te nenah ka tetti khannak te heh nang thei saak si.
         22 "Ngai un, tuhen Raula in Jerusalem ah hawh tu in kai ka si. Jerusalem pin ka vumah
         a leng tuh thil heh thei ngawl sing.
         23 Thiarri tawidun in hennak le harsanak bekbek in ngak ka si, ti bek heh Raula Thiangrim
         in khaw hem ah a thei tiarnak si.
         24 Sinapikhaw Pathian lainatnak thuthang pha tettikhan sing. Bawi Jesuh nen pin ka ngahnak
         nasiam heh ang ngai in ka lamlen theinak tuh in, ka nungnak khen pamheih ngawl sing.
         Tsin, me rimnak te hen thing zo ngawl ka si.
         25 "Ngai un, tuhen Pathian uknak thuthang pha ka relnak nang vaseng in kontik khen ka
         mel nang mu leh tu ngawlla lam heh thei sing.
         26 Tsimi manin mi hema thisen pin thiang sing, ti’n tuni hen tettikhan sing.
         27 Pathian deihnak hem rel tu heh pial ngawl sing.
         28 Pathian in ama thisen in a leinak ama pawlpi kelen tu in Raula Thiangrim in huaitu
         si tu in amahni lak pin a dengnak te nang si manin, nangmahni le tuu hon hem tsa in
         tsimkom ta un.
         29 Heimansim tiphangin ka kiang zawh in nangmahni lak ah ne rihse te luut akhaw, tuu
         hon te heh hawi nom tu ngawl si, ti heh thei sing.
         30 Ningluntu te kheh amahni lam ah huai nuam in thumaan ngawl reltu te heh nangmahni
         lak pin suak tu si, ti khen thei meek sing.
         31 Tsimi manin tsimkom ula, a sun a zan tsawl ngawl in kumthum sung biat mitniraw thahlam
         in nang vaseng ka zirhnak thu te la phawk reng ta un.
         32 "Tuhen, u le nau te, Pathian nenah le ama lainatnak thu ah nang aap sing. Ama lainatnak
         in nangmahni heh khangso tiar thei tu atsia, mithiang tehem lak ah roluahnak pe tu
         nang si.
         33 Tumaha sui le ngun le vansilh te ot ngawl sing.
         34 Si si, keimah le keima nenah a omtu te kulnak tehem me kut te’n a pe lam heh nangmahni
         rori in nang theiseknak si.
         35 Tsimi bangin nangmahni khen keima bangin naper atsia, thaneem te nang bawm theinak
         tuh in le ’Ngah lam tah in pe lam heh muitsu dong sawn si,’ ti’n Bawi Jesuh thu nang
         phawk reng theinak tuh in heizongza ah nang muh ongla sing," ti’n amahni kheh rel
         si.
         36 Me thu te heh a rel tselh phangin khuk tsaitsen atsia amahni tehem thaw sawngen si.
         37 A vaseng in kap dang in Paul ah kheh a ngawng pin kuah atsia thuut dang si.
         38 A lungse dangnak heh Paul in amahni kheh ama mel mu awngkel leh tu ngawlla in a rel
         manin si ber si. Tsin, amahni’n timbaw tsawl min tian in la dang si.

1 Tsin, tibang hen thiltsang si. Amahni nen pin kiang atsia, timbaw to in Koos tikulh
         ah hawh phet si ung. A thaizing in Rhodes tikulh ah leng in, tsimi pin Patara khaw
         ah hawh si ung.
         2 Fonisia ram ah hawh tu timbaw tawk dang in, tsimi timbaw to in hawh dang si ung.
         3 Saipras tikulh kei mu phangin kehlam pin heel atsia leekper in, Syria ram ah hawhper
         si ung. Kei tonak timbaw heh a phurnak van te leh kul a si manin Tyre khaw ah tsawl
         si ung.
         4 Tyre khaw ah ningluntu te tawk in ni sarih biat tsaam si ung. Raula relnak bangin
         amahni’n Paul ah kheh Jerusalem ah hawh nom tu ngawl in rel dang si.
         5 Ni sarih zawh in amahni nen pin kiang in hawh dang si ung. A vaseng in a zi a tsa
         te thaw khaw pulam tian in la kei si. Tsin, tipi kung ah khuk tsaitsen in sawngen
         dang si ung.
         6 Nukset dun kei tselh phangin timbaw vumah kai dang si ung. Amahni khen inn ah hong
         dang si.
         7 Tyre khaw pin Ptolemais khaw ah kei leng phangin, tipi vumah kei khualvaknak tselh
         si ung. Ptolemais khaw ah u le nau te nukset in amahni nenah nikhat tsam dang si ung.
         8 A thaizing in keimahni Paul khualvakpinak te’n Ptolemais khaw pin kiang dang in,
         Sisaria khaw ah leng dang atsia, pawlpi upa pasarih lak ah a peh, thuthang pha reltu
         Filip inn ah lut in tsam dang si ung.
         9 Filip in profet bangin mailam thu phuang thei tsanu khangngai thiamlawh pali nei
         si.
         10 Ni reipi kei tsam zawh in Agabus ah tinak profet pakhat kheh Judea peng pin lengsuk
         si.
         11 Keimahni nenah a leng phangin Paul elkilh kheh lesak atsia, a kut le a kawng hen
         tsawm in, "Raula Thiangrim in, ’Me bang hen Jerusalem khaw a Jew te’n me elkilh neitu
         heh hen atsia Gential te nenah aap tu si,’ ti si," ti’n ti si.
         12 Me thu heh kei za phangin keimahni le Filip inn ah a omtu tehem in Paul ah kheh Jerusalem
         ah a hawh nom tuh ngawl in kun dang si ung.
         13 Tsimi phangin Paul in, "Kawti kap dang tseih in ka thinlung tsim tiar si utsim? Bawi
         Jesuh ming in Jerusalem ah hennak bek si ngawl in, thi tu in ralringlep meek sing,"
         ti’n o si.
         14 Kei zawl zo ngawl phang in, "Pathian thuthu si tasen," ti’n ti dang in amah zawl
         tseih kheh ta dang si ung.
         15 Tsimi zawh in kei van te puah in Jerusalem ah hawh dang si ung.
         16 Sisaria khawa ningluntu pawlkhat te zawkpi si ung. Amahni lak ah ninglun masa pawl
         Saipraste Mnason ah khen peh deve si. Amah heh Jerusalem ah kei zindung min tuh si.
         17 Jerusalem ah kei leng phangin u le nau te’n ang ngaino in vaimuak kei si.
         18 A thaizing in Paul ah heh keimahni thaw Jeim nenah hawh si. Jeim inn ah upa tehem
         om dang si.
         19 Paul in amahni nukset a tselh phangin nasiam a pernak manin Gential te nenah Pathian
         puahnak thil tehem kheh kimsekno in rel si.
         20 Amahni’n a za phangin Bawipa thangphat dang si. Tsin, amahni’n, "Kei nau Paul, umtu
         Jew te heh thawng kawzah om ti le amahni tehem heh daan lunnak ah mi zuam ngai te
         a si lam heh na theisek saak si.
         21 Sinapikhaw Gential te laka Jew tehem in a tsa te kheh vunrel ten tu ngawl in le pupa
         te daan bangin nung tu ngawl in na relnak le Mawsi Daan han tu in na zirhnak te kheh
         amahni’n thei ongla si.
         22 Kawti’n ti a sing im? Na leng lam heh amahni’n thei tu a si manin, mipi khawm dang
         ken tu si.
         23 Tsimi manin kei relnak heh puah in. Thukam a puah tu mi pali nei si ung.
         24 Amahni heh huai la, amahni thaw thiangnak puah ta un. Amahni sam vol man khen pesak
         ten. Nangmah rori hen daan lun atsia, daan thu bangin na nung lam heh mi tehem in
         thei atsia, nangma thu a theinak te heh heimah ngawl men a si lam kheh amahni’n thei
         tu si.
         25 Umtu Gential te heh milim bawlnak sa te, ramsa thisen te, ngawng het in reeknak sa
         te le nu le pa sual puah te a tsang siar ngawl thil dang te heh a tsang tuh ngawl
         in thu ten atsia lai khen kuat ongla si ung," ti’n rel dang si.
         26 Paul in me pali te heh huai atsia, a thaizing in amahni si thiangnak puah si. Tsin,
         thiangnak puah ni te a kim hun tuh rel tu in temple reen sungah lut si. Tsimi hun
         in amahni pakhat ten tsa bawlnak pe tu si.
         27 Ni sarih a kim tuzep phangin, Asia rama Jew te’n temple reen sunga Paul ah kheh mu
         si. Amahni’n mipi tehem kheh buai tiar atsia, Paul ah kheh pom dang si.
         28 Amahni’n, "Israel te, kei bawm un. Me pa heh kei mipi te do atsia, daan le me Mun
         Thiangrim heh do in ram hema minung tehem a zirhtu pa si. Tsimi bek zo ngawl temple
         reen sungah Grik te lut tiar in me Mun Thiangrim heh baal tiar si," ti’n ti dang si.
         29 Heimansim tiphangin Efesa khawte Trofemus ah kheh khaw sungah mu ongla in, amah kheh
         Paul in temple reen sungah huai bel tu in ruat dang si.
         30 A khawsen in buaibung in, mipi te kheh dan dang in Paul ah kheh pom atsia, temple
         reen pulam ah kai dang in, kongkham te kheh khamberh si.
         31 Paul ah kheh reek a tuum dang lai in, Jerusalem khawsen in a buaibung thu kheh Jerusalem
         kiltu garrison tinak raalkap honkhat uktu Rom raalkap bawi ber pa’n thei si.
         32 Ama’n raalkap te le raalkap honkhat uktu raalbawi te kheh huai in dansuk nawmnawm
         dang si. Mipi te’n raalbawipa le raalkap te a mu phangin, Paul ah a vaat tseih kheh
         tawp si.
         33 Raalbawi pa’n Paul ah kheh zuan ter nom in, pom atsia thiarri tawidun panih in hen
         tu in thupe si. Tsin, ama’n Paul ah kheh tu si, ti le hei a puah, ti dong si.
         34 Mipi te lak pin pawlkhat te’n thu pakhat au atsia, a dang te’n thu dang au si. A
         au tuptup dang manin raalbawi pa’n thumaan thei zo ngawl si. Tsin, Paul ah kheh raalving
         sungah huai tu in thupe si.
         35 Kaipom ah a leng phangin mipi te’n a bur leita manin, raalkap te’n amah kheh tsawiso
         dang si.
         36 Mihonpi te’n amah a lun thahlam in, "Reek un," ti’n au dang si.
         37 Raalving ah huai tu in a tuum phangin Paul in raalbawipa kheh, "Na awnpi thei ang
         maw?" ti’n ti si. Raalbawi pa’n, "Grik awn thiam si tsim maw?
         38 Nangmah heh raaltho atsia tualreektu minung zali te hampalak ah a huai awngtu Izip
         te la si ngawl si tsim maw?" ti’n ti si.
         39 Sinapikhaw Paul in, "Keimah heh Jew miphun si in, Silisia ram Tarsus khawte sing.
         Ka om min khaw heh khaw menmen si ngawl si. Na kun sing; mipi te nenah thurel ka siang
         in," ti’n ti si.
         40 Paul ah kheh thurel khuan pe si. Paul in kaipom ah ding atsia mipi te kheh a kut
         zar in, mipi te a meng phangin Hebru awn in thurel si.

1 Paul in, "Nangnihni ka u le ka nau te le ka pa te, tuhen nang mai ah ka hung tsawmnak
         heh ka ngai sak un," ti’n ti si.
         2 Hebru awn in a awn kheh a za dang phangin mipi te kheh meng sawndoh si.
         3 "Thu ngai in ti le singkhaw keimah heh Jew miphun sing. Silisia ram Tarsus khaw pin
         suak sing. Sinapikhaw nai khaw pin hen khang atsia, Gamaliel kawngbul ah a zirtu pa
         sing. Kei pa te daan heh tsiltsang ngai in zirhnak sing. Tunia nang veksen bangin
         Pathian lam ah mi zuam ngai si deve sing.
         4 Me Lamzin thu a lun tu te heh thi tuh tian in erh atsia, nupang le mipa neih ngawl
         in hen atsia thawng tohberh sing.
         5 Suangbawi ber le khawnsel upa tehem heh ka tetti si. U le nau te pe tuh in amahni
         nena lai ngah in, Damaskas khawa umtu te kheh kolkhah atsia tsawh tuh in Jerusalem
         ah huai tu in Damaskas khaw ah hawh sing.
         6 "Tsin, tibang hen thiltsang si. Ka hawh tseih lai in, sun laitak in Damaskas khaw
         ah ka leng dawn ongla phangin, makhat in van pin vaarnak maktak tak in ka kawnvel
         hem deet si.
         7 Keimah heh lei ah du atsia, aw pakhat in, ’Saul, Saul, heita ka erh si tsim?’ ti’n
         ti ka si.
         8 Tsimi phangin, ’Bawipa, tu si tsim?’ ti’n o sing. Ama’n, ’Keimah heh na erh tseihnak
         Nazareth khawte Jesuh ah sing,’ ti’n ti ka si.
         9 "Ka hawhpinak te’n vaarnak kheh mu in kih ngai dang si. Sinapikhaw keimah awnpitu
         pa aw heh za dang ngawl si.
         10 Tsimi phangin, ’Bawipa, hei puah tu sing im?’ ti’n dong sing. Bawipa’n, ’Tho la,
         Damaskas khaw sungah hawh ten. Na puah tuh in nangma tsa teeknak tehem relsek tu na
         si,’ ti’n ti si.
         11 Tsimi vaarnak tsungnung manin khaw mu ngawl sing. Ka hawhpinak te kainak in Damaskas
         khaw sungah hawh sing.
         12 "Tsimi ah daan thu bangin Pathian lam ah a zuam ngai tu Ananias ah om in, amah heh
         Damaskas khaw sungah om Jew miphun tehem in a ziap ngainak si.
         13 Ama’n ka nenah hawh in ding atsia, ’Ka nau Saul, khaw mu leh in,’ ti’n ti ka si.
         Tsimi hun rori in amah kheh panso sing.
         14 Tsimi phangin ama’n, ’Kei pa te Pathian in ama deihnak thei thei atsia, midik pa
         mu tu in le ama kam pin a suak aw za tu in deng na si.
         15 Heimansim tiphangin na munak te le na zanak te heh mi hem nenah ama tetti si tu si
         tsi.
         16 Hei manin ngak reng si tsim? Tho la, niim in. Tsin, Bawipa ming ko in na sual te
         somtsiang in,’ ti’n ti ka si.
         17 "Tsin, tibang hen thiltsang si. Jerusalem ah hawh leh in temple ah saw ka ngen lai
         in zialnak si sing.
         18 Tsin, Jesuh ah mu sing. Ama’n, ’Keima thu tetti na khannak amahni’n a saang tu ngawl
         manin, nawhnah ngai in Jerusalem pin suak la, zam nawmnawm in,’ ti’n ti ka si.
         19 Tsimi manin, ’Bawipa, nangmah a umtu tehem kheh thawng toh atsia, sinakok pin ka
         vaat lam heh amahni’n thei si.
         20 Na tetti Stefen ah thisen a suah dang lai in, a thi heh lungkim in amah reek tseihtu
         te vansilh hem keem sak in amahni kung ah ding deve sing,’ ti’n ti sing.
         21 Tsimi phangin ama’n, ’Hawh ten. Nai pin hen khawlapia Gential te nenah na leh tu
         sing,’" ti’n ti ka si.
         22 Me thu heh a rel tian hen mipi te’n ngai dang si. Tsin, amahni’n ring ngai in au
         in, "Ti bang mihing heh leivum pin pai tiar ta un. Nung tu in taak ngawl si," ti’n
         au dang si.
         23 Amahni khen a au thahlam in a vansilh te suah atsia, huih lak ah leivul te thehso
         dang si.
         24 Raalbawi ber pa’n Paul ah kheh raalving ah huai tu in thupe si. Paul ah do in tizah
         lawmmam in a au dangnak heh heiman si, ti thei nuam in savun rihual thaw in vaat atsia
         thudong tu in ti si.
         25 Paul ah kheh savun ri thaw in a hen tseih lai in, a kung ah a ding raalkap zakhat
         uktu raalbawipa kheh, "Rom miphun pakhat heh a sual thukhen sak ngawl in vaat men
         heh daan in siang si maw?" ti’n ti si.
         26 Tsimi Paul awnnak kheh raalkap honkhat uktu raalbawi pa’n a za phangin, raalbawi
         ber nenah, "Na puah tuh heh ralring in. Me pa heh Rom miphun si," ti’n ti si.
         27 Raalbawi ber pa khen Paul nenah hawh atsia, "Rom miphun si tsim maw? Ka rel in,"
         ti’n ti si. Paul in, "Si sing," ti’n ti si.
         28 Raalbawi berpa’n, "Rom miphun sinak ka ngah theinak tuh in tangka tampi pe sing,"
         ti’n o si. Tsimi phangin Paul in, "Keimah heh Rom miphun in piang sing," ti’n ti si.
         29 Tsimi phangin amah thudong kantu tehem kheh ama nen pin dan dangberh si. Raalbawi
         berpa’n Paul ah kheh Rom miphun a si lam a thei phangin le a hen manin thinphu ngai
         leh si.
         30 A thaizing in raalbawi berpa’n Paul ah kheh Jew te’n hei manin sual zei si tu, ti
         thei nuam in, suangbawi te le Sanhedrin tehem ko si. Paul ah kheh a hennak thiarri
         te suut sak in huai atsia, amahni mai ah ding tiar si.

1 Tsimi phangin Paul in Sanhedrin kheh er po in pan atsia, "U le nau te, tuni tian
         in Pathian mai ah pha le se theinak lungmu pha hem thaw in nung sing," ti’n ti si.
         2 A kung ah a dingtu pa kheh suangbawi ber Ananias in a kam beng tu in thupe si.
         3 Tsimi phangin Paul in amah kheh, "Sii ngo thuhnak bang thaw bangve nangmah heh Pathian
         in na beng tulai si. Nangmah hen daan thu bangin keimah heh thukhen tu in to si tsim.
         Daan thu thaw kalh dun in keimah beng tu in thupe si tsi maw?" ti’n ti si.
         4 A kung ah a dingtu pa’ n, "Pathian suangbawi ber heh zohsuam si tsim maw?" ti’n Paul
         ah kheh ti si.
         5 Tsimi phangin Paul in, "U le nau te, amah heh suangbawi ber a si lam heh thei ngawl
         sing, ’Na minung te a uktu vumah awn pha ngawl awn mah nen,’ ti’n ngannak om si,"
         ti’n ti si.
         6 Paul in khawnsel laka pawlkhat te heh Sadusi te si in, pawlkhat te heh Farasi te
         a si lam kheh a mu phangin Sanhedrin te kheh, "U le nau te, keimah heh Farasi pakhat
         si in, Farasi pa tsapa ka si thahlam in, limdiknak le mithi te tholehnak thu manin
         thukhennak tuar sing," ti’n ti si.
         7 Paul in me thu heh a rel tselh phangin Farasi te le Sadusi te kheh nase ngai in sol
         dun in a khawm dang te kheh khen dun si.
         8 Heimansim tiphangin Sadusi te’n, tholehnak om ngawl si. Vanvummi om ngawl in raula
         khen om ngawl si, ti’n ti si. Farasi te’n a panih in om si, ti’n ti si.
         9 A sol dunnak a nase leita ongla phangin Farasi te pom zawng a pomtu Daan zirhtu te’n
         ding atsia, nase ngai in el in, "Me pa pha ngawlnak heimah tawk ngawl si ung. Raula
         in maw vanvummi in maw amah heh a awnpi a si lekhaw, Pathian heh tawng awl ala sing,"
         ti’n ti si.
         10 A sol dunnak a nase leita ongla phangin, raalbawi berpa khen amahni’n Paul ah kheh
         a botreih dang khatu a lau manin, raalkap te kheh tsuarsuk tu in thupe atsia, amahni
         laka Paul ah kheh sutlok in raalving sungah huai tiar si.
         11 A thaisim in Bawipa kheh Paul kung ah ding atsia, "Paul, muiliimno in om in. Keimah
         heh Jerusalem ah tetti na khan bangin, Rom ah khen ka tetti si tu si tsi," ti’n ti
         si.
         12 Khawvar phangin Jew te’n aihual dang atsia, Paul ah a reek ngah ma hem lai ei tu
         ngawl in tsial tsawm dang si.
         13 A aihual kuhtu te heh minung sawmli val si dang si.
         14 Amahni’n suangbawi te le upa te nenah hawh dang atsia, "Paul ah kei reek ngah ma
         hem lai ei tu ngawl in nase ngai in tsial tsawm si ung.
         15 Tsimi manin tuhen nangmahni le Sanhedrin te’n raalbawi ber pa kheh Paul ah heh thudong
         kan sawndoh rih tu in ti khel ula, thaizing in Paul ah kheh nangmahni nenah huai tu
         in ngen un. Keimahni’n a leng ma in reek tu in pang tula si ung," ti’n ti dang si.
         16 Tsin, a pang lam kheh Paul tsernua tsapa in a za phangin, raalving sungah lut atsia,
         Paul ah kheh rel si.
         17 Tsimi phangin Paul in raalkap honkhat uktu raalbawipa kheh a nenah ko atsia, "Me
         dangval pa heh raalbawi ber nenah huai ten. Ama’n thurel tuh nei si," ti’n ti si.
         18 Tsimi manin raalbawi pa’n dangvalpa kheh huai atsia, raalbawi berpa nenah hawhpi
         in, "Thawngto Paul in keimah heh ama nenah ko atsia, me dangvalpa heh na nenah huai
         tiar ka si. Ama’n nangmah thurel tuh nei si," ti’n ti si.
         19 Tsimi phangin raalbawi ber pa’n dangvalpa kheh a kut pin kai atsia mun dang ah hawhpi
         in, "Keimah thu na rel otnak heh hei thu sim?" ti’n dong kuh si.
         20 Dangvalpa’n, "Jew te’n Paul ah heh thudong kan sawndoh rih tu bangin thaizing in
         Sanhedrin mai ah huai tu in nangmah ngen dang tu in lungkim dang si.
         21 Sinapikhaw minung sawmli val te’n lamlak pin pang atsia, a reek ngah ma hem ei tu
         ngawl in le in tu ngawl in tsial tsawm dang a si manin, amahni thu heh diksang kha
         po mah nen. Tuhen nangma nen pin thutiam bek ngak in ralringlep in om dang si," ti’n
         ti si.
         22 Raalbawi ber pa’n dangvalpa kheh hong tiar in, "Keimah na relnak me thu heh tumah
         rel mah nen," ti’n thupe si.
         23 Raalbawi berpa’n raalkap zakhat uktu raalbawi panih te kheh ko atsia, "Raalkap zanih,
         sipuh raalkap sawm sarih le tseipi vong raalkap zanih te tu zan naazi kua phangin
         Sisaria khaw ah hawh tu in tiari tiar ham un.
         24 Paul ah heh a to tuh ramsa te pe ula, mangki Felix nenah himno in huai ta un," ti’n
         ti si.
         25 Raalbawi ber Lysias in me lai heh ken si:
         26 Klaudius Lysias in upat taak ber mangki Felix, ngai na rel sing.
         27 Me pa heh Jew te’n pom atsia, a reek tuum dang tseih lai in raalkap te thaw hawhsuk
         in, Rom miphun a si lam ka thei phangin kan leh sing.
         28 Amahni sual zeinak ber ka thei nuam manin amahni Sanhedrin mai ah huai sing.
         29 Tsimi phangin amahni daan thu thaw peh dun in sual zeinak a si lam thei ngah sing.
         Sinapikhaw sual a zei dangnak heh thihnak taak sualnak, a si ngawl lekhaw thawng toh
         taak sualnak heimah mu ngawl sing.
         30 Jew te’n amah heh a reek tuum lam ka thei phangin nangma nenah hawh tiar zep nom
         sing. Amah sual a zeitu te’n nangma mai ah a tangtaihnak thu a rel tu in thupe sing.
         Mangpha.
         31 Raalkap te’n thupenak bangin Paul ah kheh huai in, zan lan in Antipatris khaw ah
         hawhpi si.
         32 A thaizing in Paul ah huai tu in sipuh raalkap zanih te zam atsia, a dang te heh
         raalving ah hong leh dang si.
         33 Sisaria khaw ah a leng dang phangin mangki bawi nenah lai pe atsia, Paul ah kheh
         ama kut ah aap dang si.
         34 Mangki bawi in lai a siar tselh phangin, a suaknak khaw le ram dong atsia, Silisia
         ram te a si lam thei si.
         35 Uktu bawi in, "Nangmah tangtaihtu te a leng phangin, na thu heh ngai leh tu sing,"
         ti’n ti si. Tsin, Paul ah kheh Praetorium tinak Herod innkhan sungah thawng toh tu
         in thupe si.

1 Ni nga zawh in suangbawi ber Ananias ah kheh upa te le sihni Tertullus ah si Sisaria
         khaw ah lengsuk si. Me te hen Paul ah sual a zeinak thu kheh mangki bawipa nenah rel
         dang si.
         2 Paul ah kheh luut tiar atsia, Tertullus in sual a zeinak kheh rel si. Ama’n, "Keimahni
         heh na muh bangin thinnuam ngai in khawsa dang atsia, mailam thu sangpi na mubaannak
         thawmin me miphun heh heizongza ah khangso si.
         3 Maisong bernak Felix, tsimi heh keimahni’n mun hem ah tso in na paak pittseih si
         ung.
         4 Hei bang a si sikhen na ngai heh leita tuh ngawl in a tsomnak in ka relnak heh ngeihharnak
         in na ngaisak sawh tuh in na kun sing.
         5 "Heimansim tiphangin leivum mun hema Jew tehem lak ah buainak suak tiartu me misualpa
         heh tawk ngah si ung. Amah heh Nazarenes pawl te huaitu luu ber si.
         6 Temple riang heh nawngkai tiar a tuum manin, kei daan bangin amah heh pom si ung.
         7 Sinapikhaw raalbawi ber Lysias ah leng atsia keimahni kuta heh sutlok si.
         8 Lysias in amah tangtaihtu te’n nangma mai ah a thu rel tu in thupe kei si. Nangmah
         rori in thudong kansek la, me amah sual kei zeinak tehem heh theitsiang tu poh si
         tsi," ti’n ti si.
         9 Jew te khehkhen me a relnak heh, maan si, ti’n ti dang si.
         10 Tsimi phangin mangki bawipa’n Paul ah kheh thurel tu in a lutsik si. Paul in sihni
         pa awnnak kheh o atsia, "Me miphun te vumah kum reipi thu khentu na si lam ka thei
         manin, ang ngai in keima thu heh rel tu sing.
         11 Pathian be tu in Jerusalem ah ka leng heh ni leinih tah in tam rih tu ngawl si, ti
         heh na thei saak si.
         12 Me hun sungah hen temple reen sungah mipi thaw thu el dun tseih in ka om heh mu tu
         ngawl ka si. Tsin, sinakok ah maw khawpi sungah maw mipi a buai tuh in ka so tseih
         heh amahni’n mu tu ngawl ka si.
         13 Tsin, tuhen keimah sual a zeinak te heh amahni’n tetti muh thei tu ngawl si.
         14 Me heh na mai ah phuang tu sing. Amahni’n pawl pakhat in a koihnak Lamzin thu bangin,
         Daan bu sungah le Profet te laibu sungah ngannak tehem um in kei pa te Pathian heh
         be sing.
         15 Midik le mi dik ngawl te a vaseng in thihnak pin tho leh tu si, ti’n Pathian ah limdiknak
         nei sing. Meheh amahni khen limdik deve si.
         16 Me man hen keima pha le se khennak lungmu heh Pathian lam ah le minung lam ah mawhsiatnak
         ka si tuh ngawl in zuam veng sing.
         17 "Kum reipi zawh, tuhen ka miphun te bawmnak pe tu in le Pathian nenah bawlnak pe
         tu in leng sing.
         18 Temple ah mipi khawm dang om ngawl in, buainak khen ka puah ngawlnak sipelh in, thiangnak
         ka puah tseihlai kheh Asia rama Jew te’n mu ka si.
         19 Keimah sual a nawnnak a om kha a si lekhaw, nai na mai rori ah hen a rel tuh sipelh
         si.
         20 A si ngawl lekhaw Sanhedrin mai ah ka ding lai in,
         21 ’Mithi te tholehnak tuh thu pakhat manin tuni hen thukhennak tuar sing,’ ti’n ka
         aunak thu siar ngawl thilsual ka puahnak heh nai ah a om te’n a thei kha a si lekhaw
         rel sen," ti’n ti si.
         22 Felix in me thu heh a za phangin, tsiltsang sawn ngai in Lamzin thu thei tu a si
         bangin, "Lysias ah a lengsuk phangin nang thu heh nang khen sak leh tu sing," ti’n
         ti atsia, sanang sak si.
         23 Felix in Paul ah kheh dongda ngai in koih atsia kil tu in raalkap zakhat uktupa kheh
         thupe si. Tsin, a rualpi te’n thil pe nuam in a veh sikhen kham tu ngawl in rel si.
         24 Ni dawmlai a rei phangin Felix ah kheh a zi Drusilla ah thaw leng in, Paul ah kheh
         ko atsia, Khrih ah umnak a relnak kheh ngai kawm si. Drusilla ah heh Jew te si.
         25 Paul in diktsangnak thu te, mah le mah keem tsawmnak thu te le a leng tula thukhennak
         thu te a relnak kheh Felix in a za phangin thinphu atsia, "Tuhen vang hawh leh tarih
         in. Hun ka ngah leh phangin na ko leh tu sing," ti’n o si.
         26 Tsimi lai in Paul in a luatnak tuh in tangka a pe tu kheh Felix in limdik si. Tsimi
         manin Felix in Paul ah kheh ko nomnom in thu relpi veng si.
         27 Sinapikhaw kumnih a rei phangin Felix ah kheh Porkius Festus in theek si. Felix in
         Jew te ang tiar a nuam manin, Paul ah kheh thawnginn sungah zam si.

1 Festus ah kheh tsimi ram ah a leng zawh nithum a si phangin, Sisaria khaw pin Jerusalem
         ah hawhso si.
         2 Tsimi phangin suangbawi ber le Jew te huaitu upa te’n Paul ah sual a nawnnak te kheh
         ama nenah rel in, thu a ruat sak leh tuh in kun dang si.
         3 Amahni’n lampi ah Paul ah reek tu in a pang lai in, Jerusalem ah a huai tuh in ngeihhar
         kun dang si.
         4 Festus in o atsia, Paul ah heh Sisaria khaw ah thawng toh reng tuh a si thu le amah
         rori khen a rei ma in Sisaria khaw ah hawhsuk leh tu a si thu kheh amahni rel si.
         5 Tsimi manin Festus in, "Nangmahni laka thuneitu te’n Sisaria khaw ah ka lunsuk sehla,
         me pa hen thilsual a puah le puah ngawl ka thei theinak tuh in a sualnak te rel sen,"
         ti’n ti si.
         6 Festus ah kheh amahni lak ah ni sawm val a tsam zawh in, Sisaria khaw ah hongsuk
         si. A thaizing in thukhennak tohkheng ah to atsia, Paul ah kheh thukhennak zung sungah
         huai tu in thupe si.
         7 Paul ah kheh thukhennak zung sungah a luut phangin, Jerusalem pin a lengsuk Jew te’n
         ding atsia, nase ngai in sual nawn pelh in, tetti heimah nei ngawl si.
         8 Paul in, "Jew te daan thu vumah maw temple vumah maw Sizar kumpibawipa vumah maw
         thilsual ka puahnak heimah om ngawl si," ti’n a luatnak tuh in awn si.
         9 Sinapikhaw Festus in Jew te ang tiar a nuam manin, Paul ah kheh o atsia, "Jerusalem
         ah hawhso in me na thu heh relsak tu in deih tsim maw?" ti’n ti si.
         10 Paul in, "Sizar kumpibawi berpa thukhennak mai ah ding sing. Tsimi thukhennak ah
         ka thu heh relsak awhnung sipelh si. Na thei seksaak bangin Jew te vumah thilsual
         heimah puah ngawl sing.
         11 Thilsual puahtu ka si manin maw thi taak sual ka puah manin maw a si lekhaw, thi
         tu heh heimah nopmawh ngawl sing. Sinapikhaw me te sual zeinak heh heimah ngawl men
         a si lekhaw, me te kut ah tumah in aap thei tu ngawl ka si. Sizar kumpibawi berpa
         nenah thuneiso tu sing," ti’n ti si.
         12 Festus in thu relpinak te kheh thu a relpi tselh phangin o atsia, "Sizar kumpibawi
         ber nenah thunei so tu si tsim maw? Sizar nenah hawh tu si tsi," ti’n ti si.
         13 Ni dawmlai a rei phangin kumpibawi Agrippa ah kheh a zi Bernice ah thaw Festus ah
         leeng si.
         14 Ni reipi a tsam zawh in Festus in kumpi bawipa nenah Paul thu kheh, "Felix zamnak
         thawng to pakhat om si.
         15 Ama thu heh Jerusalem ah ka om lai in suangbawi te le Jew te huaitu upa te’n keimah
         rel in, a thu rel sak tu in kun ka si.
         16 "Amahni kheh, ’Tutu sikhen tangtaihnak heh tang a taihtu thaw maitsang tsan in sual
         a zeinak heh rel atsia, tangtaihnak khen sual a nawnnak heh a o thei ma in reek heh
         Rom atsuzah daan si ngawl si,’ ti’n o sing.
         17 Tsimi manin amahni heh sanang po ngawl in leng dang atsia, a thaizing in thukhennak
         tohkheng ah to in, Paul ah kheh huai tiar sing.
         18 Amah tangtaihtu te ding atsia a sual a rel phangin, ka ruatnak bangin a sual heimah
         rel thei nge ngawl si.
         19 A relnak heh amahni benak thu a el dunnak le mi pakhat, thi atsia, nung leh si, ti’n
         Paul in kho ngai in a relnak Jesuh thu a el dunnak te phang si men si.
         20 Tsimi thu a el dunnak heh ka thei tsiang ngawlnak a si manin, amah heh Jerusalem
         ah hawh in, tsimi pin me thu heh relsak tu in a nuam maw nuam ngawl dong sing.
         21 Sinapikhaw Paul in kumpibawi ber Augustus thukhen tuh in thawng sungah khum rih tu
         in a ngen manin, Sizar Augustus nenah ka kuat thei ma hem khum rih tu in thupe sing,"
         ti’n ti si.
         22 Tsimi phangin Agrippa in Festus ah kheh, "Keimah rori in ama thu heh ngai nuam deve
         sing," ti’n ti atsia, Festus in, "Thaizing in ngai tu si tsi," ti’n ti si.
         23 A thaizing in Agrippa ah le Bernice ah kheh taangkhawmnak inn sungah tsungnung ngai
         in lut si. Amahni kheh raalbawi te le khaw sunga mi upa te’n lun dang si. Tsin, Festus
         in Paul ah kheh huai tu in thupe si.
         24 Festus in, "Kumpibawi Agrippa ah le keimahni thaw nai ah a omtu tehem, me pa heh
         mu si utsi. Amah heh Jerusalem-a mi bu le nai-a Jew tehem in, nung rih tu in taak
         leh ngawlla si, ti’n keima nenah a ngennak pa si.
         25 Keimah hen thi taak sual a puahnak heimah mu ngawl sing. Ama’n Augustus nenah thunei
         so tu in ngen atsia, hawh tiar tu in thu ten sing.
         26 Keimah hen ka bawipa nenah ngan tuh in ama thu heh tsiltsang ngai in theinak heimah
         nei ngawl sing. Tsimi manin amah heh nangmahni mai ah le a tsuangtsung in kumpibawi
         Agrippa, nangma mai rori ah huai sing. Thu na dong kan tselh phang bek in ama thu
         ngan tuh dawmlai nei thei tu sing.
         27 Heimansim tiphangin thawng to pakhat heh amah sual nawnnak tsiltsang ngai in thei
         ngawl in hawh tiar tu heh sullelam nei ngawl ngai in ruat sing," ti’n ti si.

1 Tsimi phangin Agrippa in Paul ah kheh, "Nangma thu rel tsawm thei si tsi," ti’n ti
         si. Tsimita Paul in a kut kheh zar atsia, ama thu kheh tibang hen rel si.
         2 Paul in, "Kumpibawi Agrippa, tuni hen Jew te sual zeinak tehem thu thaw peh dun in
         keimah rori in na mai ah ka rel thei manin angnung ngai in ruat sing.
         3 A tsuangtsung in Jew te tidaan tehem le thu el dunnak tehem a theisek tu na si manin,
         ang sawndoh lai sing. Tsimi manin thintsual ngai in na ngaisak tuh in na kun sing.
         4 "A pan in Jerusalem-a ka phunpi te nenah le ka rualtsam te nenah ka nungdaan te heh
         Jew tehem in thei ka si.
         5 Jew te benak ah pawl lak pin a kip ber Farasi pawl te nungdaan in ka nung lam heh
         tetti a khan nuam a si lekhaw, amahni’n tuma pah in a thei saak si.
         6 Pathian in kei pa te thu a tiamnak heh ka limdik manin, tuhen ding in thukhennak
         si sing.
         7 Keimahni nam leinih te’n zuam ngai in Pathian na heh a sun a zan in per atsia, me
         thutiam heh ngah tu in limdik si ung. Kumpibawi Agrippa, me limdiknak manin keimah
         heh Jew te tangtaihnak sing.
         8 Mithi te heh Pathian in tho leh tiar tu si, ti heh hei manin um awhnung ngawl in
         ruat si utsim?
         9 "Thu ngai in ti le singkhaw Nazareth khawte Jesuh ming thaw a lehngat dun thil tampi
         puah tuh in ruat awng sing.
         10 Tsimi bangin Jerusalem ah puah sing. Suangbawi te nen pin siangnak lai ka ngah phangin,
         mi thiangrim tampi te kheh thawng tohberh in, reeknak a si phangin lungkimpi sing.
         11 Amahni kheh sinakok tehem ah tsawh atsia, Pathian kheh relse tiarlok veng sing. Amahni
         vumah ka thin a raw leita manin, ramdang khawpi tea riang kheh erh sing.
         12 "Tsimi bangin puah in suangbawi te nena thuneinak le natiarnak thaw in Damaskas khawpi
         ah hawh sing.
         13 Maw kumpibawi pa, sun laitak in lampi ah keimah le khual ka vakpinak te kawnvel ah
         van pin ni tah in vaar sawn vaarnak kheh mu sing.
         14 Kei vaseng in lei ah du dang in, ’Saul, Saul, heita ka erh si tsim? Molhzum sirh
         heh nangma tsa har tu si,’ ti’n awnnak aw le Hebru awn in a relnak kheh za sing.
         15 "Tsimita, ’Bawipa, tu si tsim?’ ti’n ti sing. Ama’n, ’Na erh tseihnak Jesuh ah sing.
         16 Sinapikhaw tho la ding in. Na mu saak thil te le nangmah ka muh tuh thil te tsa naper
         tu in le tetti khantu si tu in tuumnak manin na nenah lalh tsawm sing.
         17 Jew te kut pin le Gential te kut pin na kan tu sing.
         18 Gential te mit vaar tiar tu in le thimnak pin vaarnak ah nga atsia, satan huham pin
         Pathian huham sungah a nganak manin, sual zahnak a ngah tuh in tuhen amahni nenah
         na leh sing. Tsin, keimah a umnak thawmin thiang tiarnak te lak ah ro luahtu te a
         si theinak tuh in khen, tuhen amahni nenah na leh sing,’ ti’n ti ka si.
         19 "Tsimi manin kumpibawi Agrippa, van pin lalhnak thu ngai ngawl in om men thei ngawl
         sing.
         20 Mi te’n a sual sir atsia, Pathian lam ah nga in sualsirnak thaw a phutua naper pha
         te per tu in Damaskas khaw ah rel masa ber sing. Tsin, Jerusalem ah le Judea peng
         sung hem ah, le Gential te nenah rel sing.
         21 Me thu manin Jew te’n temple sungah pom atsia, reek tuum ka si.
         22 Pathian in keimah a bawm manin, minung a lian le a koh te nenah tettikhan tu in tuni
         tian ding reng sing. Profet te le Mawsi in a leng tula a relnak thu te siar ngawl
         thu dang heimah rel ngawl sing.
         23 Tsimi thu heh, Khrih in mithi te lak pin tho masa ber a si theinak tuh in rimnak
         tuar atsia, Jew te le Gential te nenah vaarnak thu phuang tula si, ti heh si," ti’n
         rel si.
         24 Tihen Paul in amah hung tsawmnak thu a rel tseih lai in Festus in, "Paul, am ongla
         si tsi! Zir tam leitanak hen nangmah am tiar ongla si!" ti’n ti si.
         25 Sinapikhaw Paul in, "Upat taakber Festus, am nom ngawl sing. Thudik thu le ruat taak
         thu rel sing.
         26 Kumpibawi pa, me thu te heh thei reng si tsi, ti’n thinlung thiang ngai in rel meek
         sing. Me thil heh ningnawi pin puahnak a si ngawl manin, me thil te sung pin kumpibawipa
         thei ngawlnak heimah a om ngawl lam heh muang sing.
         27 Kumpibawi Agrippa, profet te relnak te heh um tsim maw? Na um lam thei sing," ti’n
         ti si.
         28 Tsimi phangin Agrippa in Paul ah kheh, "Khristian si tu in zawl zo dawnzep ka si
         tsi," ti’n ti si.
         29 Paul in, "Nangmah ruak si ngawl in tuni thu ka relnak a zatu tehem heh me thiarri
         thaw hennak siar ngawl in keimah thaw nang bang tuzep bek si ngawl in, keima bang
         si rori tu in Pathian nenah ngen sing," ti’n ti si.
         30 Me thu te heh a rel tselh phangin, kumpibawipa kheh tho in, mangki bawi le Bernice
         ah le amahni thaw a to dang tehem khen tho deve si.
         31 Amahni kheh suak dang atsia, "Me pa hen thi taak le thiarri in hen taak sualnak heimah
         puah ngawl si," ti’n rel dang si.
         32 Tsimi phangin Agrippa in Festus ah kheh, "Me pa hen Sizar nenah thu a nei so ngawl
         tsuk asin, suah men tuh sipelh si," ti’n ti si.

1 Italy ram ah timbaw thaw in hawh tiar tu in thu tennak kei si phangin, Paul ah le
         midang thawng to te kheh Sizar Augustus kumpibawi bera garrison tinak raalkap honkhat
         uktu raalbawipa Julius kut ah aap si.
         2 Tsimita Adramyttium timbaw to in hawh si ung. Tsimi timbaw heh Asia ram tipi kung
         pin hawhper tu si. Masidonia rama Thesalon khawte Aristarkhus in lun kei si.
         3 A thaizing in Sidon khaw ah leng si ung. Julius ah heh Paul vumah a pha ngai si.
         Paul ah heh a rualpi te nenah leeng in bawmnak te a ngah thei tuh in dongda ngai in
         om tiar si.
         4 Timbaw to in kei hawh leh phangin keimahni lam ah huih a ra manin, Saipras tikulh
         been in hawh si ung.
         5 Silisia ram le Pamfilia ram te tipi kheh tenper in hawh dang atsia, Lycia ram khawpi
         Myra ah leng si ung.
         6 Tsimi khaw ah raalbawi pa’n Italy ram ah hawh tu Alexandria khawte timbaw tawk in,
         tsimi ah thawn tiar kei si.
         7 Nawmhet in ni reipi kei hawh zawh in, zilhtsak ngai in Knidus khaw ah leng si ung.
         Huih ra daan a deihnung ngawl manin Krete tikulh been in hawh atsia, Salmone leizum
         pin hawh tenper si ung.
         8 Harsa ngai in kei hawh zawh in, Lasea khawpi kunga timbaw tsawlnak Deihnung, tinak
         ah leng si ung.
         9 Tsimi ah hun reipi tsaam si ung. Laitsang Puai tselh ongla atsia, tipi vumah khualvak
         heh a launung ngai ongla manin Paul in amahni kheh ruatnak pe si.
         10 Paul in, "Rual te, tipi vumah khualvak lai le singkhaw timbaw le a phurnak van te
         a ral thong bek zo ngawl, kei nungnak tian in a ral thei harsanak maktak tak kei tawk
         khatu launung si," ti’n amahni kheh ti si.
         11 Sinapikhaw raalkap honkhat uktu raalbawi pa’n Paul ruatnak penak tah in, timbaw napertu
         te le timbaw neitupa thu kheh ngai sawn si.
         12 Tsimi timbaw tsawlnak heh khawsik hun sung omnak tuh in a nuamdoh ngawl manin, mi
         tam sawn in khawsik hun sung omnak nuam Krete tikulha timbaw tsawlnak Foenix ah hawh
         khokho tu in ruatnak pe si. Foenix heh nidanak langlam le nidanak saklam nga si si.
         13 Langlam huih nemno in a ra phangin mi te’n amahni tuumnak lamlen tu ring in, timbaw
         tsawltiarnak thiarkawi kheh nuukso atsia, Krete tikulh neek in hawh si ung.
         14 Sinapikhaw a rei ngawl in Euroklydon tinak khawtawng huihpi rasuk si.
         15 Khawtawng huihpi in timbaw kheh laan in, a nang zo ngawl manin huiha laannak bangbang
         a si tuh in timbaw kheh leh vanglak si ung.
         16 Klauda tikulh been in kei hawh lai in khawm kheh a se tuh ngawl in zilhtsak ngai
         in nuukso si ung.
         17 Khawm kheh timbaw sungah kei koih tselh phangin, timbaw a keh tuh ngawl in amahni’n
         rihual tuunpi thaw in kaanpek si. Syrtis runpil ah a taang kha tu a lau manin, timbaw
         puanzar te kheh lakulhberh in, khawtawng huihpia laannak bangbang in hawh si ung.
         18 Khawtawng huihpi in a laan leita ongla phangin, a thaizing in timbaw a zaang doh
         tuh in a phurnak van te vawr si ung.
         19 A nithumnak ni in timbaw ah mangnak thil te kheh kei kut rori in vawr si ung.
         20 Ni tampi sung nii le arsi lang ngawl in khawtawng huihpi in nase leita in a muut
         manin, luat tu in limdiknak hem nei leh ngawlla si ung.
         21 Reipi lai kei ngawl zawh in Paul ah kheh amahni lak ah ding atsia, "Rual te, ka thu
         ngai in Krete pin hawh awl ta kei sin, me senak le ralnak pin luat tupelh si sing.
         22 Sinapikhaw tuhen timbaw siar ngawl, nang nungnak heh a ral thong tu ngawl manin muangkeekno
         in om un.
         23 Heimansim tiphangin keimah a neitu le ama na ka pernak Pathian vanvummi pakhat kheh
         tsingzan in keima kung ah ding atsia,
         24 ’Paul, kih mah nen. Sizar mai ah huainak si tu si tsi. Ngai in, timbaw na topinak
         tehem heh Pathian in na kut sungah na pe si lei,’ ti’n ti ka si.
         25 Tsimi manin rual te, Pathian in keimah a rel bangin tsang tu in ka muang manin muangkeekno
         in om un.
         26 Sinapikhaw tikulh pakhat ah taang tu si sing," ti’n ti si.
         27 Adriatic tipi vumah khawtawng huihpi in a suk a so ah a laan zawh zan leilinak zan
         laitum luun in timbaw napertu te’n tipi kung lei kei neek ongla lam thei si.
         28 Timbaw napertu te’n ti a teh phangin lamkul lai a thuk kheh thei si. Dawmlai a hawh
         zawh in teh lehleu atsia, lamleinga a thuk kheh thei si.
         29 Lungpi te a khawk khatu a lau manin timbaw ninglam pin timbaw tsawltiarnak thiarkawi
         lehsuk in timbaw kheh tsawl tiar si. Tsin, sawngen in khawvar ngak si ung.
         30 Timbaw napertu te kheh timbaw pin dan kuhzen tu in tuum dang in, timbaw tsawltiarnak
         thiarkawi pi kheh timbaw mailam pin lehsuk khel in, khawm lehsuk kuhzen dang si.
         31 Tsimi phangin Paul in raalkap zakhat uktu raalbawipa le raalkap te kheh, "Me timbaw
         napertu te heh a om ngawl a si lekhaw, him thei tu ngawl si utsi," ti’n ti si.
         32 Tsimi phangin raalkap te’n khawm khitnak ri kheh sat tawng sak atsia, khawm kheh
         tser tiar si.
         33 Khawvar dawn ongla phangin Paul in amahni kheh lai ei tiar in, "Ni leili sung lai
         ngawl in ngak atsia, heimah ei ngawl si utsi.
         34 Tsimi manin nang dam reng theinak tuh in lai ei tu in nang kun sing. Tutu nang sikhen
         nang lua sam zangkhatno pohkhen zuuk thong tu ngawl si," ti’n ti si.
         35 Me thu heh a rel tselh phangin Paul in amahni vaseng mai ah sang le atsia, Pathian
         a paak tselh phangin hem in ei dang si.
         36 Tsimi phangin a vaseng kheh tha nei dang in lai ei dang si.
         37 Timbaw sungah minung zanih le sawm sarih le paruk om dang si ung.
         38 Lai a kham ten phangin timbaw a zaang sawndoh tuh in, sangvut te kheh ti sungah vawr
         dang si.
         39 Khawvar phangin amahni’n kei leng min heh kawnai si ti thei dang ngawl si. Sinapikhaw
         lei kawi pakhat ah timbaw tsawlnak a mu manin, a tsang thei a si lekhaw tsimi munah
         timbaw hawh tiar tu in tuum dang si.
         40 Tsimi phangin timbaw tsawltiarnak thiarkawi pi te kheh a ri sat tawng berh in, ti
         sungah vawr nom dang si. Timbaw mawngnak thil peek pi khitnak ri khen suut si. Timbaw
         mailam pin puanzar kheh zaar atsia, tipi kung lei lam zuan dang si.
         41 Sinapikhaw timbaw in run le tipi khawmnaka runpil sawh kha in, a lu lam heh pil sungah
         a nim manin taang si. A ninglam heh tilet in nase ngai in a sawh manin keh si.
         42 Thawng to te’n tileuh atsia a danberh kha tu a lau manin raalkap te’n thawng to hem
         reek tu in tuum si.
         43 Sinapikhaw raalkap zakhat uktu raalbawi pa’n Paul ah heh san a nuam manin raalkap
         te kheh kham in, tileuh thei te’n ti sungah dawk masa ber atsia, lei ah a kai tuh
         in thupe si.
         44 Midang te’n thing peek le timbaw keh bang thing tawng te pompai in tileuh tu in thupe
         si. Tsimi bangin a vaseng in luat in lei ah leng dang thei si.

1 A luat dang tselh phangin tsimi tikulh heh Malta ti’n konak a si lam thei si.
         2 Limdik ngawl in tsimi tikulh ah om te heh kei vaseng vumah pha ngai dang si. Ruah
         sar in khawsik manin meiseem atsia, awi tiar kei si.
         3 Paul in thingkang khawmkhat khawm atsia mei ah a sang phangin, a sa manin rul pakhat
         suak in a kut velh si.
         4 Tikulh ah om te’n Paul kut ah rul a peet reng kheh a mu phangin, "Ummawhnung nom
         ngawl in me pa heh tual reek si. Tipi vum pin dan pelh in, thumaan in nung siang ngawl
         si," ti’n pakhat le pakhat rel dun si.
         5 Sinapikhaw Paul in rul kheh mei sungah thiing lok si. Rul in amah kheh heimah naa
         tiar ngawl si.
         6 Tsimi bang a sipelh sikhen amahni’n Paul ah heh a bumkung ngawl lekhaw tal in thi
         tu in um lai si. Sinapikhaw reipi pan dang reng in, heimah a naa ngawl a mu phangin
         thin theng dang atsia, me pa heh pathian si, ti’n ti dang si.
         7 Kei leng min kung ah tsimi tikulh khawbawi Publius tinak pa omnak om si. Keimahni
         heh ama nenah dung tiar in, nithum sung var kei si.
         8 Tsin, tibang hen thiltsang si. Publius-a pa kheh natdun in thisen sang nat vei si.
         Paul in ama nenah dum in sawngen atsia, a vumah kut suan in dam tiar si.
         9 Paul in me heh a puah tselh phangin, tikulha minaa dang te khehkhen leng deve in,
         dam tiarberh si.
         10 Amahni’n thil tampi sawm kei si. Kei hawh leh phangin timbaw vumah kei kulnak thil
         tampi phurh belh lai si.
         11 Lathum zawh phangin Alexandria khaw pin a leng timbaw to in hawh si ung. Tsimi timbaw
         vumah Tsaphir Unau milim bennak si in, khawsik hun sung hem tsimi tikulh ah om si.
         12 Syrakus khaw ah leng in nithum sung tsaam si ung.
         13 Tsimi pin a heel in hawh atsia, Rhegium khaw ah leng si ung. Nikhat kei tsaam zawh
         in langlam pin huih a ra manin ninih zawh in Puteoli khaw ah leng si ung.
         14 Tsimi khaw ah umtu u le nau te tawk si ung. Amahni nenah tsaam tu in a huai manin
         ni sarih biat tsaam si ung. Tsimi pin Rom ah hawhper si ung.
         15 Rom khawa umtu u le nau te’n kei thawm a za phangin mi pawl khat te’n Appii Dawr
         tian in muak kei si. Tsin, pawl khat te’n Buuk Pathum tian in muak kei si. Paul in
         amahni a mu phangin Pathian paak in, tha ngah si.
         16 Rom ah kei leng phangin raalkap zakhat uktu raalbawi pa’n thawng to tehem kumpibawipa
         kiltu raalbawi pa kut ah aap si. Sinapikhaw Paul ah heh a mah kiltu raalkap thaw in
         dongda ngai in om siang si.
         17 Tsin, tibang hen thiltsang si. Nithum zawh in Paul in Jew miphun huaitu te kheh ko
         si. A leng dang phangin Paul in amahni kheh, "U le nau te, ka phunpi te vumah heimah
         sual ngawl pelh in, kei pa te puahdaannak te khen han ngawl pelh in, Jerusalem khaw
         te’n thawng toh atsia Rom minung te kut ah aap ka si.
         18 Amahni’n keimah heh thudong kan atsia, thi taak sualnak ka puahnak a mu ngawl manin
         leh tuum ka si.
         19 Tsimi a tuumnak kheh Jew te’n kham atsia, Sizar nenah thunei so tu in ti sing. Tsimi
         bangin ka ti phangin ka miphun te sual zeinak heimah nei ngawl sing.
         20 Tsimi manin nangmahni mu tu in le awntsawppi tu in nang ko sing. Heimansim tiphangin
         Israel te limdiknak manin thiarri thaw in hennak tuar sing," ti’n ti si.
         21 Amahni’n, "Judea peng pin nangma thu thaw peh dun in laikuatnak heimah ngah ngawl
         si ung. Tsin, u le nau te leng in nangma thu relnak le nangmah relsenak awnkam heimah
         za lai ngawl si ung.
         22 Sinapikhaw na ruatnak heh thei ot si ung. Me te pawla thu heh mun hem ah relsenak
         asilam thei si ung," ti’n ti dang si.
         23 Ni a teeknak a kim phangin Jew miphun tampi te kheh Paul tsaamnak ah leng dang in,
         Paul in Pathian uknak thu kheh tsiltsang ngai in tettikhan atsia, Mawsi Daan le Profet
         te laibu sunga Jesuh thu ngannak te kheh zing pin pan simlam tian in reltsiang in
         amah ni kheh zawl si.
         24 Mi pawlkhat te heh tsimi thu thaw zawl zo in, pawl khat te’n um ngawl si.
         25 Amahni kheh a rem dun thei ngawl zawh in, a khek dun maa in Paul in thu pakhat rel
         si, "Kei pa te nenah Raula Thiangrim in Isaiah profet ah mang atsia a relnak heh maan
         si.
         26 ’Me miphun te nenah hawh ta la, "Nangmahni’n za tseih pelh in thei zo ngawl si utsi.
         Pan tseih pelh in mubaan ngawl si utsi.
         27 Heitasim tiphangin me minung te thinlung heh mol in, amahni beng te heh thu za har
         ngai a tsia, a mit te siingpek si. Tsimi bang a si ngawl tsuk asin amahni mit in mu
         tu atsia, a beng te’n za tu in, a thinlung te’n theitsiang tu in, ka nen lam nga akhaw
         dam tiar tu sing," ti’n rel ten,’ ti’n ti si.
         28 "Tsimi manin Pathian sannak heh Gential te nenah penak si ongla in, amahni’n za tu
         si, ti heh thei ta un," ti’n amahni kheh ti si.
         29 Paul in me thu heh a rel tselh phangin Jew te kheh Paul nen pin kiang dang in, nase
         ngai in sol dun si.
         30 Paul ah heh inn a zawngnak ah kumnih sung biat om in ama nenah a leng tu tehem vai
         muakberh si.
         31 Tsin, amahni kheh Pathian uknak thu rel atsia, Bawi Jesuh Khrih thu kheh muang ngai
         in zirh si. Amah kheh tumah in kham ngawl si.ROMROMROMROMROM

1 Pathian in lehnak pakhat si tu in ko atsia, Pathian thuthang pha phuangtu tuh in
         a dangno ah a koihnak, Jesuh Khrih sel keimah Paul in lai nang kuat sing.
         2 Tsimi thuthang pha heh tanglai in Pathian in ama profet te mang in Laithiangrim sungah
         thu a tiam saak si.
         3 Tsimi thuthang pha heh ama tsapa, kei Bawipa Jesuh Khrih thu si. Amah heh tisa lam
         pin David tenawn si.
         4 Mithi te lak pin tho tiarnak a sinak thawmin le thiangrimnak Raula thawmin, amah
         heh Pathian Tsapa si, ti’n huham thaw phuang si.
         5 Ama thawmin le ama ming manin miphun tehem umnak thuluntu a si ten theinak tuh in
         lainatnak le lehnak sinak kheh tso si sing.
         6 Nangmahni khen tsimi miphun te lak pin Jesuh Khrih konak te si utsi.
         7 Pathian in it atsia, mi thiangrim te si tu in a konak, Rom pawlpi hem te nenah kei
         Pa Pathian le Bawi Jesuh Khrih lainatnak le thinnuamnak om tasen.
         8 Leivum hem ah nang umnak thu a thang manin Jesuh Khrih ming in, nang vaseng tsa ka
         Pathian paak masa ber sing.
         9 Ka sawngen nasiar in nangmahni phawk reng veng in nangmahni tsa saw ka ngen sak tsiat
         veng heh, ka thinlung taktak in ama tsapa-a thuthang pha phuang in ama na ka pernak,
         Pathian heh ka tetti si.
         10 Tutian hen Pathian deihnak bangin, lamtsawnno in nang nenah ka hawh theinak tuh hunpha
         ka ngah theinak tuh in, Pathian nenah sawngen veng sing.
         11 Heitasim tiphangin a tawp tian nang kho thei tuh in Raula lehsawng khenkhat nangmahni
         ka khen thei tuh in, nangmahni tawk tu heh ngaklah pittseih sing.
         12 Meheh kei nei dangnak umnak thawmin pakhat le pakhat thazaang kei pe dun dang theitu
         heh si.
         13 U le nau te, Gential dang te lak ah rah ka nei bangin, nang nenah rah ka nei deve
         thei tuh in, vei tampi ka tuum lam tuhen thei ngawl men nang si tu deih ngawl sing.
         Sinapikhaw tutian hen phengphual tu om tsiat si.
         14 Grik te le Grik miphun a si ngawl ramdang mi te nenah, le mitsim le mitaw te nenah
         leiba nei sing.
         15 Tsimi manin ka thin sungah a om heh Rom khawpi ah om nangmahni nenah khen thuthang
         pha heh ka ti theitawp in rel tu in ka ralringlep heh si.
         16 Khrih thuthang pha heh zahpi himhim ngawl sing. Heitasim tiphangin thuthang pha manin
         a umtu tehem tsa sannak heh Pathian huham si atsia, Jew te san masa in dawlta in Gential
         te san si.
         17 "Midik heh umnak in nung tu si," ti’n ngannak bangin Pathian diktsangnak heh umnak
         pin umnak ah lang si.
         18 Pathian thinrawnak heh van pin, Pathian kihzah ngawl te le mi diktsang ngawl te nenah
         lang in amahni’n thudik kheh diktsang ngawlnak in lenpek si.
         19 Heimansim tiphangin Pathian thu a thei awhnung te kheh Pathian in amahni a muh ongla
         manin, amahni sungah tsiangno in lang si.
         20 Kawti bangin sim tiphangin Pathian in leilung a puah pin pan mu theihnung ngawl a
         sinak kheh amahni’n tsiangno in mu thei atsia, kumkhaw a neinak huham le kumkhaw Pathian
         a sinak riang kheh puahnak thil te thawmin thei theih si. Tsimi manin amahni in heimah
         pawhlem thei tu ngawl si.
         21 Amahni’n Pathian kheh thei reng pelh atsia, amah kheh Pathian bangin ultung ngawl
         in, paak khen paak ngawl si. Tsimi tah in amahni ruatnak te kheh heimah ngawl men
         in tsang atsia, amahni thinlung tawnak kheh khawthim in tsang si.
         22 A tsimdatnak te khehkhen tawnak in tsang si.
         23 A thi thei ngawl Pathian tsungnungnak kheh a thi thei minung, vano te, kawng pali
         nei ramsa te le bokvak te zuk thaw thek si.
         24 Tsimi manin amahni taksa rori riang pakhat le pakhat vumah zaknung ngai in mang tu
         in, le amahni thinlunga ngeetnak bangin thiangrim ngawl ngai in leida tu in, Pathian
         in amahni kheh lehzau vanglak si.
         25 Amahni’n Pathian thudik kheh thuson in thek atsia, semsuahtu tah in semsuahnak te
         kheh be in, a na per sawn si. Semsuahtu kheh kumkhaw in tsungnung tasen. Amen.
         26 Tsimi manin Pathian in amahni kheh a zaknung hurnak ah lehzau vanglak si. Heitasim
         tiphangin a nupang te riang in nupang a sinak kheh a daan bangin mang ngawl atsia,
         nupang dan thaw kalh dun in mang si.
         27 Tsimi bangin mipa te khen nupang thaw a dan bangin pawl dun kheh zam atsia, ir dun
         leita in, zaknung ngai in mipa le mipa pawl dun si. Tsimi thil sesuak a puah manin
         a ngah tuh tsawhkuan kheh ngah si.
         28 Amahni’n Pathian thei a nuam ngawl bangin, a si awhnung ngawl me thil te puah tu
         in lungmu sesuak sungah Pathian in amahni kheh lehzau vanglak si.
         29 Amahni heh diktsang ngawlnak tehem, nu le pa sualnak taak hem, sesuaknak tehem, hampumnak
         tehem, mi siatsuah otnak thaw dim in, iksiknak, tualreeknak, hau dunnak, mizolnak
         le midangte thil pha ngawl puahtu in a zoltu te, mi thutam te si.
         30 Tsin, amahni heh mi a relse thei te, Pathian a haw te, mi ngal te, mi puarthau te,
         mi tuangkhawng te, thil sesuak a puah pantu te, nu le pa thu a ngai ngawl te,
         31 mi tsing ngawl te, a thukam bangin a lun ngawl te, itnak a nei ngawl te, misual a
         zah ngawl te, mi ngeihhar ngawl te si.
         32 Tibang hen lei a datu te heh thitaak si ti, Pathian-a a dik thukhennak a thei thahlam
         reng in, tibang hen lei a da bek zo ngawl, tibanga lei a datu te kheh limpi belhsep
         lai si.

1 Tsimi manin, maw mihing, mi sual a khen saktu, na sual phaazo tu ngawl si tsi. Heitasim
         tiphangin midang sual thu na khen phangin, amahni sual puahnak bang thek na puah manin
         nangmah le nangmah sual thukhen tsawm si tsi.
         2 Sinapikhaw tsimi bang thil te a puahtu te vumah, thudik mang in Pathian in thukhen
         tu si, ti heh thei si sing.
         3 Thu na khen saknak bang thek in leida atsia tsimi bangpah in a puahtu, maw mihing,
         Pathian in thu a khen phangin luat tu in ruat tsawm si tsim maw?
         4 A si ngawl lekhaw Pathian zawnruatnak hen sual sir tu in nangmah a huai lam thei
         ngawl in, ama zawnruat leitanak, ama thintsual leitanak le ama veizo leitanak te heinam
         ngawl men si tsim maw?
         5 Sinapikhaw halta in na thin a khober manin, Pathian thinraw ni le a thukhennak dik
         a lang tiar ni tsa nangma tuh Pathian thinrawnak khawl tsawm tseih poh si tsi.
         6 Pathian in, "Minung taak hem a puahnak ten bangin rul leh tu si."
         7 Thintsual ngai in thilpha a puah khokho veng te le tsungnungnak, ultungnak le a thithei
         ngawl minunga sinak a zei te kheh Pathian in kumkhaw nungnak pe tu si.
         8 Sinapikhaw maa tsabek zei in thudik thu lun ngawl atsia, diktsang ngawlnak thu lun
         te vumah ama thinrawnak le ama thinlingnak burh tu si.
         9 Thil sesuak a puah veng minung hem vumah rimnak le lungsenak leng tu atsia, a masa
         in Jew te vumah leng tu in, dawlta in Grik te vumah leng tu si.
         10 Sinapikhaw tsungnungnak, ultungnak le thinnuamnak kheh thilpha a puahtu tehem vumah
         leng tu in, a masa in Jew te vumah leng tu atsia, dawlta in Grik te vumah leng tu
         si.
         11 Pathian hen mi deihdannak nei ngawl si.
         12 Daan nei ngawl in a sual te hemmuah heh Daan nei ngawl in senak ah leng tu in, Daan
         neireng pelh in a sual te hemmuah heh Daan in thukhen tu si.
         13 Heitasim tiphangin Daan za men hen Pathian mai ah diktsang si ngawl in, Daan a lun
         te bek diktsang si tu si.
         14 Heitasim tiphangin Daan a nei ngawl Gential te’n Daan sungah ngannak bangin a lun
         tsawm men phangin, Daan a nei ngawl pelhta sikhen tsimi kheh amahni tsa Daan si ongla
         si.
         15 Daana puahnak kheh Pathian in amahni thinlung sungah a ngan ham ongla lam kheh amahni’n
         lang tiar atsia, amahni se le pha theinak lungmu khen tettikhan si. Amahni lungmu
         hen amahni le amahni mawhsiat tuak, zah tuak si.
         16 Jesuh Khrih thawmin Pathian in minung te puah kuhnak te thu a khen ni phangin, thuthang
         pha ka relnak bang hen khen tu si.
         17 Ngai in, nangmah heh Jew te ti’n ponnak, Daan sirhsan in, Pathian ah tuangkhawng
         si tsi.
         18 Tsin, Pathian deihnak thei in, Daan mang in zirhnak nang si ongla manin, thilpha
         ngaingai te kheh theitsiang si utsi.
         19 Tsin, mittsaw lamhuaitu, khawthim sungah a om te vaarnak a petu,
         20 mitaw te nun zirhtu, naupangno te zirhtu, Daan thu theizonak le Daan thudik neitu
         sing, ti’n muang tsawm si tsi.
         21 Tsimi manin midang te zirhtu, nangmah le nangmah zirhtsawm ngawl si tsim maw? Ruko
         tuh ngawl in zirhtu nangmah hen ruko si tsim maw?
         22 "Zuanzam mah," ti’n a titu nangmah hen zuanzam si tsim maw? Milim te a ningtsirtu
         nangmah hen milim temple te ruam si tsim maw?
         23 Daan ah a tuangkhawngtu nangmah hen Daan na heek manin Pathian heinam ngawl te si
         na tsim maw?
         24 Heitasim tiphangin, "Nangmahni manin Gential te’n Pathian ming kheh relse si," ti’n
         ngannak bangin si.
         25 Daan na lun lekhaw vunrel ten heh nempi miau si. Sinapikhaw Daan na heek a si lekhaw
         vunrel na tennak heh ten ngawl bang si.
         26 Tsimi manin vunrel ten ngawl pa’n Daan-a ngeetnak diktsangnak te a lun lekhaw, vunrel
         a ten ngawl kheh Pathian in vunrel ten in tsansak ol ngawl si maw?
         27 Ngannak Daan nei atsia vunrel tentu nangmah hen Daan na heek lekhaw, taksa in vunrel
         ten ngawl, Daan kimsekno in a luntu pa’n thu na khen tu ngawl si maw?
         28 Heitasim tiphangin pulam bek Jew te si heh Jew miphun taktak si ngawl in, taksa in
         pulam vunrel ten bek heh vunrel ten taktak si ngawl si.
         29 Sinapikhaw sunglam in Jew te heh Jew miphun taktak si. Vunrel ten taktak heh ngannak
         daan bangin si ngawl in, Raula in thinlung vunrelten heh si si. Tsimi bang minung
         heh minung-a thangphatnak si ngawl in Pathian thangphatnak ngah tu si.

1 Tsimi lekhaw Jew te’n hei uaknak nei sim? Vunrel ten heh hei nempi sim?
         2 Thil hintsang ah nempi pittseih si. A uaknak ber heh Pathian in ama awnkam te rori
         heh Jew te kelen tuh in aap si.
         3 Mi pawlkhat te’n a um ngawl men phang hen kawti’n ti a sing im? Amahni um ngawlnak
         hen Pathian muangtaak sinak kheh heimah ngawl men in tsan tu si maw?
         4 Tsan himhim tu ngawl si, "Na awnkam in diktsang atsia, thukhennak na si phang na
         neh theinak tuh in," ti’n ngannak bangin, minung tehem heh thuson rel ruakruak a sipelh
         ta sikhen, Pathian heh dik reng tasen.
         5 Sinapikhaw kei diktsang ngawlnak hen Pathian diktsangnak lang tiar asi lekhaw, kawti’n
         ti a sing im? Pathian in a thinrawnak keimahni vumah a leng tiar phangin, Pathian
         heh a dik ngawl si, ti’n ti a sing maw? Minung sinak in awn sing.
         6 Ti thei himhim tu ngawl si sing. Tsimi a si lekhaw kawti bangin leivum minung te
         thukhen thei tu sim?
         7 Sinapikhaw thuson ka rel manin Pathian thudik hen amah tsungnung tiar leilei a si
         lekhaw, heita misual bangin thukhennak tuar reng lai sing im?
         8 "Thilpha a suak tuh in thil sesuak puah a sing," ti’n heita kei ti men sawn ngawl?
         Tsimi heh mi pawlkhat te’n keimahni a relsenak bang le tsimi bangin awn si tiar in
         a nawnnak bangin si si. Tsimi bangin a titu te vumah Pathian thukhennak heh a dik
         si.
         9 Tsimi a si lekhaw kawti’n ti a sing im? Keimahni Jew te heh amahni tah in pha sawn
         lawt na sing im? Pha sawn nom ngawl poh ee. Heitasim tiphangin ka rel saak bangin
         keimahni Jew tehem le Grik tehem heh suala nennak ruak si sing.
         10 Midik tumah om ngawl si; pakhatno pohkhen om ngawl si.
         11 Theitsiang zo tumah om ngawl si. Pathian zei tumah om ngawl si.
         12 A vaseng in peuberh in, mi nempi ngawl in tsang dangberh si lei. Thilpha puah tumah
         om ngawl, pakhatno pohkhen om ngawl si."
         13 "Amahni dangsung heh thaan hongnak bang si in, a lei te kheh mizolnak in mang si.
         " "Amahni mur nuai ah rulru om si."
         14 "Amahni kam heh mitsamnak le awrse in dim si."
         15 "Amahni kawng te heh mi thisen suah tu in dangzaang si.
         16 Amahni lampi te ah senak le bawngsenak ruakruak dim si.
         17 Thinnuamnak lampi kheh thei ngawl si."
         18 "Amahni mit ah Pathian kihzahnak om vanglak ngawl si," ti’n ngannak bangin si.
         19 Tumah in a awn thei tuh ngawl in le leivum minung tehem Pathian mai ah mawh nei asiberh
         theinak tuh in, Daan-a relnak tehem heh Daan nuai ah a om te nenah relnak a si lam
         heh thei si sing.
         20 Tsimi manin Daan lunnak man hen tumah in Pathian mitmuh ah diktsang tu ngawl si.
         Heitasim tiphangin Daan thawmin sual heh hei si, ti heh thei si sing.
         21 Sinapikhaw tuhen Daan le Profet te’n tetti a khan bangin, Daan peh ngawl in Pathian
         in a diktsangnak kheh muh ongla kei si.
         22 Pathian diktsangnak riang kheh Jesuh Khrih umnak thawmin, a umtu minung tehem nenah
         le minung tehem vumah leng si. Tsimita danghan dunnak heimah om ngawl si.
         23 Heitasim tiphangin minung tehem sualberh ongla in, Pathian tsungnungnak ah leng baan
         ngawl si.
         24 Pathian in a lainatnak thawmin Khrih Jesuh dennak manin amahni kheh a thawnthong
         in diktsang tiar ong si lei.
         25 Pathian in ama diktsangnak kheh Jesuh Khrih thisen umnak thawmin a lang theinak tuh
         in Jesuh Khrih ah kheh sualzah kunsaktu tuh in mang si lei. Heitasim tiphangin Pathian
         thintsualnak hen a puah awngnak sualnak te kheh leekdelh si.
         26 Tsimi bangin sualnak te a leekdelh heh Pathian in tusan ah hen ama diktsangnak muh
         tu in, le amah heh diktsang si atsia, Jesuh ah a umtu tehem diktsang tiar tu a si
         lam a muh theinak tuh in si.
         27 Tsimi a si lekhaw tu in tuangkhawng thei tu sim? Tumah in tuangkhawng thei tu ngawl
         si. A tuangkhawng thei ngawlnak heh hei Daan in a kham ta sim? Naper manin si maw?
         si ngawl si. Umnak Daan in a kham man si.
         28 Tsimi a si manin minung heh Daan lun manin si ngawl in, umnak manin diktsang si,
         ti heh kei thukhumnak si.
         29 Pathian heh Jew te Pathian bek si maw? Gential te Pathian khen si deve si ngawl si
         maw? Si si, Gential te Pathian khen si deve si.
         30 Umnak sirhsan in vunrel a tentu te, le umnak manin vunrel a ten ngawl te diktsang
         tiartu Pathian pakhat bek om si.
         31 Tsimi a si lekhaw umnak manin Daan heh kei lon men si maw? Si himhim ngawl si. Daan
         kei kho tiar si sawn si.

1 Tsimi a si lekhaw kei pa Abraham in tisa lam ah hei ngah sim?
         2 Abraham ah heh a pernak manin diktsang tiarnak a si lekhaw, tuangkhawng tuh heino
         pohkhen nei bel ol si. Sinapikhaw Pathian mai ah zonghen nei tu ngawl si.
         3 Laithiangrim ah ngannak bangin "Abraham in Pathian um atsia, tsimi a umnak heh Pathian
         in diktsangnak in siarsak si," ti’n ti si.
         4 Mi pakhat in na a per phangin a naper man heh lainatnak manin a ngahnak si ngawl
         in, a tsovo a ngahnak si sawn si.
         5 Sipelh atsia Pathian heinam ngawl te diktsang tiartu Pathian in, na per ngawl pelh
         in amah a um a si lekhaw, tsimi a umnak kheh diktsangnak in siarsak si.
         6 Tsimi bangin napernak peh ngawl in Pathian in mi diktsang in a siarnak pa angnak
         kheh David in tihen ti si,
         7 "Daan nei ngawla napernak zah saknak te le a sualnak te khuh saknak te kheh mi ang
         te si.
         8 BAWIPA in sual reng pelh sual ngawl si, ti’n a tinak pa heh mi ang si," ti’n ti si.
         9 Me angnak heh vunrel ten te tsa bek si maw? A si ngawl lekhaw vunrel ten ngawl te
         tsa khen si deve sim? Heita tihen dong sing im ti phangin, Abraham in um atsia, tsimi
         a umnak kheh diktsangnak in Pathian in siarsak si, ti si sing.
         10 Kontik in siarsak sim? Vunrel a ten zawh in si maw, vunrel a ten ma in si sawn sim?
         Vunrel a ten zawh in si ngawl in, vunrel a ten ma in si sawn si.
         11 Abraham in vunrel ten ngawl asi pelhta khen, a umtu hem te pa a si theinak tuh in,
         le a umtu tehem diktsang in siarnak a si theinak tuh in, vunrel ten ngawl a si lai
         in vunrel ten theihdiknak kheh ngah si. Tsimi vunrel tennak heh umnak manin diktsangnak
         tatsik si.
         12 Tsin, Abraham ah heh vunrel ten te ruak-a pa si ngawl in, kei pa Abraham in vunrel
         a ten ma ama umnak khawngiah a luntu te tsa khen si meek si.
         13 Heitasim tiphangin Abraham ah le a tenawn te heh leivum ro luahtu tuh in thutiam
         a si heh Daan lun manin si ngawl in, umnak manin a ngahnak diktsangnak manin si sawn
         si.
         14 Daan bangin a nungtu te heh ro luahtu a si tsuk asin, umnak heh heimah ngawl men
         situ atsia, thutiam khen heh heimah nempi ngawl in tsang tu si.
         15 Heitasim tiphangin Daan hen thinrawnak suak tiar si. Daan om ngawl min ah daan heek
         om ngawl si.
         16 Tsimi manin thutiam heh Daan a lun te tsa bek si ngawl si. Kei vaseng-a pa Abraham
         umnak bangin a umtu te le Abraham tenawn tehem tsa a kim theinak tuh in, umnak sirhsan
         in lainatnak thawmin diktsang si theinak tuh in si.
         17 "Miphun tampi te pa in na puah ongla sing," ti’n ngannak bangin, Abraham ah heh mithi
         te nungnak a petu le a om ngawl thil te a om bangin a reltu, a umnak Pathian mai ah
         amah heh kei pa si.
         18 "Na tenawn te heh tsimi bang zah in tam tu si," ti’n ngannak bangin, miphun tampi
         te pa a si theinak tuh in, Abraham in limdik tuh a om leh ngawlla sipelh in, umnak
         thawmin limdik si.
         19 Amah heh kum zakhat a kim tuzep si ongla in, a taksa khen heh mithi bang a si ongla
         lam a thei thahlam reng in, le a zi Sarah ah khen nau a pai thei ngawl lam a thei
         thahlam reng in a umnak kiam lawt ngawl si.
         20 Um ngawlnak manin Pathian thutiam kheh ummawh ngawl in, a umnak kol tiar atsia, Pathian
         thangphat si.
         21 Tsin, Pathian in a tiam saak heh kim tiar tu si ti heh tsiangno in thei si.
         22 Tsimi manin "tsimi a umnak kheh Pathian in diktsangnak in siarsak si."
         23 Tsimi a umnak heh Pathian in diktsangnak in siarsak si, ti heh Abraham tsa bek in
         ngannak si ngawl si.
         24 Keimahni tsa khen si deve si. Kei Bawipa Jesuh heh mithi te lak pin a tho tiartu
         Pathian kei um lekhaw, tsimi kei umnak kheh diktsangnak in siarsak tu kei si.
         25 Amah heh thilsual kei puahnak te manin aapnak si atsia, kei diktsang theinak tuh
         in tho tiarnak si.

1 Umnak manin diktsang tiarnak kei si ongla manin, kei Bawipa Jesuh Khrih thawmin Pathian
         thaw rem dun si sing.
         2 Ama manin kei sirhsannak lainatnak sungah umnak thawmin lut thei atsia, Pathian tsungnungnak
         limdik in ang si sing.
         3 Tsimi bek zo ngawl harsanak in keimahni tsungnung tiar deve si. Heimansim tilekhaw
         harsanak in tuarzonak suak tiar,
         4 tuarzonak in nuntsan pha suak tiar in, nuntsan pha in limdiknak a suak tiar manin
         si.
         5 Tsin, limdiknak hen zak tiar ngawl kei si. Heitasim tiphangin, keimahni a penak Raula
         Thiangrim thawmin Pathian itnak kheh kei thin sungah burh ongla si.
         6 Heimah ti thei ngawl kei si lai in, a hun a kim phangin, Pathian kihzah ngawl te
         tsa in Khrih ah kheh thi si.
         7 Midik pa ai in mi pakhat thi heh om har ngai si; mipha pa ai in thi ngam mi pakhat
         khat om kha men thei si.
         8 Sinapikhaw misual kei si laitak in keimahni ai in Khrih in thihnak a tuarnak hen
         Pathian in ama itnak kheh kei nenah lang tiar si.
         9 Tsimi bek zo ngawl tuhen keimahni heh a thisen thawmin diktsang tiar atsia, ama manin
         Pathian thinrawnak pin sannak te si sing.
         10 Heitasim tiphangin ama raal kei si lai in ama Tsapa thihnak manin Pathian amah thaw
         rem dun leh tiarnak kei si lekhaw, rem dun leh tiarnak kei si zawh in ama nungnak
         thawmin sannak si leilei rih tu si sing.
         11 Tsimi bek si ngawl in, keimahni heh tuhen kei Bawipa Jesuh Khrih thawmin Pathian
         thaw rem dun leh tiarnak kei tso manin, kei Bawipa Jesuh Khrih thawmin Pathian vumah
         ang meek si sing.
         12 Tsimi manin mi pakhat manin leivum ah sual a lut bangin, tsimi sual manin leivum
         ah thihnak lut si. Leivum minung tehem a sualberh manin minung tehem vumah thihnak
         leng si.
         13 Heitasim tiphangin Daan a om ma in leivum ah sual om ongla si. Sinapikhaw Daan a
         om ngawl lailen sual heh sual in ruatnak si ngawl si.
         14 Sinapikhaw Adam san pin pan Mawsi san tian thihnak in uk si. Adam in daan a heeknak
         bang thilsual a puah ngawl te riang thihnak in uk si. Adam ah heh a leng tulai Pa
         muh hamnak si.
         15 Sinapikhaw thawnthong in penak lehsawng heh thilsual puahnak te bang si ngawl si.
         Heitasim tiphangin mi pakhata thil tisualnak manin mi tampi thi a silekhaw, me tah
         hen Pathian lainatnak le mi pakhat, Jesuh Khrih thawmin lehsawng heh mi tampi nenah
         tam sawn pittseih in leng si.
         16 Tsin, lehsawng heh mi pakhat, misual pa manin a leng thil thaw bangve ngawl si. Heitasim
         tiphangin mi pakhata sual manin thukhennak heh hannak heh si. Sinapikhaw sualnak tampi
         tsa Pathian in thawn thong in a penak lehsawng heh diktsang tiar heh si.
         17 Heitasim tiphangin mi pakhat in thilsual puah atsia, tsimi mi pakhat manin thihnak
         in a uk a silekhaw, lainatnak nual ngai in a dongtu le diktsangnak lehsawng a saangtu
         te’n, tsimi mi pakhat, Jesuh Khrih thawmin nungnak ah uk leilei tu si.
         18 Tsimiman in mi pakhat in thilsual a puah manin mi hem vumah hannak leng si. Tsimi
         bang deve in mi pakhata diktsangnak a puahnak manin mi hem vumah Pathian in thawnthong
         in a penak lehsawng leng atsia, nungnaka diktsangnak ah leng theinak ngah si.
         19 Heitasim tiphangin mi pakhata thu ngai ngawl manin mi tampi te misual in a tsang
         tiar bangin, Mi pakhata thu ngai manin mi tampi te mi diktsang si tiar deve tu si.
         20 Tsimi bek zo ngawl thilsual puah a tam leilei tuh in Daan leng si. Sinapikhaw sual
         a pungzai minah lainatnak tam leilei si.
         21 Tsin, sual in thihnak tawnin a uk bangin, lainatnak in diktsangnak tawnin uk tu atsia,
         tsimi bangpah in diktsangnak in kei Bawipa Jesuh Khrih thawmin kumkhaw nungnak ah
         lenpi tu si.

1 Tsimi a si lekhaw kawti’n ti a sing im? Lainatnak a tam leilei tuh in sual tseihtseih
         rih a sing maw?
         2 Sual leh nom tu ngawlla si sing. Sual ah a thi ongla keinihni hen kawti’n sual ah
         nung rih tu si sing im?
         3 Khrih Jesuh ah niim ongla keinihni hen ama thihnak ah kei niim lam theitsawm ngawl
         si utsim maw?
         4 Tsimi manin ama thihnak ah kei niimnak thawmin amah thaw vi langkhatnak si sing.
         Tsin, Pa’n ama tsungnungnak thawmin Khrih ah kheh mithi te lak pin a tho tiar bang
         deve in, keimahni khen nunther ah nungtu si sing.
         5 Ama thihnak ah thi langkhat le singkhaw, ama tholehnak ah tho langkhat leh tu si
         sing.
         6 Suala sel kei si awngkel leh tuh ngawlla in, kei sual ruangpum heh siatsuah a si
         theinak tuh in, kei minung lun heh amah thaw thinglamteh ah khentsih a si lam thei
         si sing.
         7 Heitasim tiphangin mithi heh sual pin luat si lei.
         8 Khrih ah thaw thi langkhat le singkhaw amah thaw nung deve tu si sing, ti’n um si
         sing.
         9 Khrih ah heh mithi te lak pin tho tiarnak si ongla in, thi awngkel leh tu ngawlla
         si, ti kheh thei si sing. Thihnak in a vumah thunei leh nom tu ngawlla si.
         10 Heitasim tiphangin amah hen a thi phangin mi hem tsa in sual ah veikhat thi si. Sipelhatsia
         a nung phangin Pathian ah nung si.
         11 Tsimi bangin nangnihni khen sual ah hen thi miaumiau ongla in ruat tsawm ula, kei
         Bawipa Jesuh Khrih thawmin Pathian ah a nung in ruat tsawm un.
         12 Tsimi manin a thi thei nang ruang puma ngeetnak nang luntuh ngawl in sual heh a thi
         thei nang ruangpum uk tiar leh awl la un.
         13 Tsin, nang ruangpum khen te kheh diktsang ngawlnaka raalvan si tu in sualnak ah pe
         mah na un. Tsimi tah in mithi te lak pin a nung leh te bangin nangmah ni le nangmah
         ni tsawh Pathian nenah aap tsawm ula, nang ruangpum khen te kheh diktsangnak raalvan
         si tu in Pathian nenah pe tsawm sawn un.
         14 Daan nuai ah om si ngawl in, lainatnak nuai ah om nang si ongla manin sual in nang
         uk leh awl la sen.
         15 Tsimi a si lekhaw kawtibang si tu? Daan nuai ah om ngawl in lainatnak nuai ah om
         kei si ongla manin sual rih a sing maw? Sual himhim leh tu ngawlla si sing.
         16 Mi pakhat khat nenah sel bangin ama thu lun tu in nang pe tsawm a si lekhaw, thihnak
         ah a lentu sual asikhen, diktsangnak ah a lentu thulunnak asikhen, tsimi a thu nang
         lunnaka sel nang silam thei ngawl si utsim maw?
         17 Nangmahni heh suala sel si awng si utsi. Sinapikhaw nangmahni nenah penak zirhnak
         daan kheh thintak lungtak in nang lun manin Pathian paak sing.
         18 Sual pin luat tiarnak nang si ongla manin, diktsangnaka sel si ongla si utsi.
         19 Nang tisa a kol ngawl manin, minung daan in rel nang sing. Nang ruangpum khen te
         kheh a thiangrim ngawl thil lam ah le tsan nei ngawl in nungnak lam ah sel bangin
         pe si utsi. Tsimi tsan nei ngawl in nungnak khen tsan nei ngawl leilei in nungnak
         ah huai nang si. Tsimi bangpah in tuzong hen nang ruangpum khen te kheh thiangrimnak
         ah a huaitu diktsangnaka sel bangin pe tsawm un.
         20 Suala sel nang si lai in diktsangnak in uk ngawl nang si.
         21 Tuhen nangmahni a zak tiartu thil te khen hei nempinak nang pe sim? Tsimi nuntsan
         te khomnak heh thihnak si.
         22 Sinapikhaw tuhen nangmahni heh sual pin luat tiarnak si ongla si utsi. Pathian sel
         nang si ongla manin, thiangrimnak rah nei ongla si utsi. Tsin, a khomnak heh kumkhaw
         nungnak si.
         23 Heitasim tiphangin sual thaman heh thihnak si. Sinapikhaw Pathian lehsawng heh kei
         Bawipa Jesuh Khrih thawmin kumkhaw nungnak si.

1 Daan a theitu te nang rel sing. U le nau te, mi pakhat heh a nun sung bek Daan in
         uk si ti heh thei ngawl si utsim maw?
         2 Pasel nei nupang heh a pasel a nung lai bek in Daan in a pasel thaw hen si. A pasel
         a thi a si lekhaw a pasel thaw a hentu daan pin luat si.
         3 Tsimi bangin a pasel nung reng pelh in, pasel dang a nei lekhaw amah heh zuanzam
         si. Sinapikhaw a pasel a thi a si lekhaw tsimi Daan pin luat atsia, mipa dang thaw
         a huai dun asikhen zuanzam si ngawl si.
         4 Tsimi bangin ka u le ka nau te, Pathian lam ah rah kei rah thei tuh in le Pathian
         in mithi te lak pin a tho leh tiarnak Khrih thaw nang huai dun theinak tuh in, Khrih
         ruangpum thawmin Daan ah mithi si ongla si utsi.
         5 Heitasim tiphangin tisa nun in kei nung lai in, Daan in a thawnnak sual ot leitanak
         te hen thihnak ah a huaitu rah rah tu in, kei ruangpum khen te ah naper si.
         6 Sinapikhaw tuhen Daan lun ngannak si ngawl in, Raula thernak in ama na kei per thei
         tuh in, keimahni a hen tu Daan ah thi ongla kei si manin, Daan pin luat tiarnak si
         ongla si sing.
         7 Tsimi a si lekhaw kawti’n ti a sing im? Daan heh a sual si maw? Sual himhim ngawl
         si. Heitasim tiphangin Daan in, "Mi te thil ot mah," ti in a ti ngawl tsuk asin, mi
         te thil ot heh sual a si lam thei tu ngawl sing.
         8 Sinapikhaw sual hen thukhaam thawmin hunpha ngah atsia, keimahni sungah sesuak otnak
         a phunphun suak tiar si. Heitasim tiphangin Daan a om ngawl lekhaw sual om ngawl si.
         9 Daan nei ngawl in nung awng sing. Sinapikhaw thukhaam a leng phangin sual heh nung
         leh atsia, thi sing.
         10 Nungnak ah a lentu thukhaam heh keimah thi tiartu a si lam mu ngah sing.
         11 Heitasim tiphangin sual hen thukhaam manin hunpha le ngah in, keimah zol atsia, thukhaam
         mang in reek ka si.
         12 Tsimi manin Daan heh thiangrim si, thukhaam khen thiangrim in diktsang atsia pha
         pah si.
         13 Tsimi lekhaw thilpha heh keima tsa thihnak in tsang si maw? Tsang himhim ngawl si.
         Sinapikhaw sual heh sual a si lam a lang theinak tuh in, thilpha mang in keima sungah
         thihnak suak tiar si. Tsimi heh sual heh thukhaam manin sual tawptong a si theinak
         tuh in si.
         14 Daan heh raula lam thil a si lam thei si sing. Sinapikhaw keimah heh lei tisa minung
         si atsia, suala sel si tu in zuarnak sing.
         15 Ka puahnak heh thei zo ngawl sing. Heitasim tiphangin ka puah otnak puah ngawl in,
         ka hawnak sawn puah sing.
         16 Tsimi bangin ka puah tuh ngawl thil ka puah a si lekhaw, Daan heh a pha si, ti’n
         lungkimpi sing.
         17 Sinapikhaw tuhen tsimi a puahtu heh keimah si leh ngawlla in, ka sungah a om sual
         in a puahnak si sawn si.
         18 Heitasim tiphangin ka sungah thilpha heimah a om ngawl lam thei sing. Meheh lei tisa
         ka sinak in si. Keima sungah thilpha puah otnak a om pelhta sikhen, kawtibang in puah
         tu ti thei zo nom ngawl sing.
         19 Heitasim tiphangin thilpha ka puah tuh puah ngawl in, ka puah ot nom tuh ngawlnak
         a sesuak thil sawn puah sing.
         20 Tuhen ka puah tuh ngawl ka puah phangin a puahtu taktak heh keimah si ngawl in, ka
         sungah a om sual si sawn si.
         21 Tsin, thilpha ka puah ot phangin keima sungah thil sesuak om si tinak daan heh tawk
         sing.
         22 Keima sunglam minung hen Pathian daan ah ang si.
         23 Sinapikhaw ka ruangpum khen te ah ka lungmu daan dotu daan dang mu sing. Tsimi daan
         hen ka ruangpum khen te ah na a pertu sual daan ah sel tsang tiar ka si.
         24 Bang lawmlawma mi siahtheih ka si heh maw! Me thihnak ruangpum pin tu in ka san tu
         nan tih im?
         25 Kei Bawipa Jesuh Khrih thawmin keimah santu Pathian paak sing. Ka lungmu hen Pathian
         daan lun atsia, ka tisa hen sual daan lun sing.

1 Tsimi manin tuhen tisa deihnak bangin nung ngawl in Raula deihnak bangin nung atsia,
         Khrih Jesuh sungah a omtu te vumah hannak om ngawl si.
         2 Heitasim tiphangin Khrih Jesuh ah nungnak Raula daan in suala daan le thihnak daan
         pin luat tiar ongla kei si.
         3 Tisa manin Daan heh kol ngawl in heimah a puah thei ngawl manin, Pathian in ama tsapa
         rori kheh sual sinak tisa bang nei tiar in, sual tsa in leh si. Tsin, sual kheh tisa
         ah han si.
         4 Tisa deihnak bangin nung ngawl in, Raula deihnak bangin a nung keimahni ah hen Daana
         ngeetnak diktsangnak a kimsek theinak tuh in, ama tsapa kheh leh si.
         5 Heitasim tiphangin tisa deihnak bangin a nung te hen tisa thil te kheh ruat in, Raula
         deihnak bangin a nung te hen Raula thil te ruat si.
         6 Tisa lam ruatnak heh thihnak si. Sinapikhaw raula lam ruatnak heh nungnak le thinnuamnak
         si.
         7 Tisa lam ruatnak heh Pathian thaw a raal dun manin, Pathian daan lun ngawl in, lun
         zo ngawl taktak si.
         8 Tsimi manin tisa lam ah a nung te hen Pathian ang tiar thei nom ngawl si.
         9 Sinapikhaw Pathian Raula kheh nangmahni sungah a om taktak a si lekhaw, nangmahni
         heh tisa ah om si ngawl in, Raula ah om si sawn si utsi. Tutu sikhen tuhen Khrih Raula
         a nei ngawltu heh Khrih-a si ngawl si.
         10 Nangmahni sungah Khrih a om lekhaw sual manin ruangpum heh a thi pelhta sikhen, diktsangnak
         manin Raula heh nung si.
         11 Sinapikhaw mithi te lak pin Jesuh ah a tho tiartu Pathian Raula heh nang sungah a
         om lekhaw, Khrih ah mithi te lak pin a tho tiartu Pathian in nangmahni sungah a om
         ama Raula thawmin a thi thei nang ruangpum kheh nungnak pe deve tu si.
         12 Tsimi manin u le nau te, leiba nei si sing; sinapikhaw tisa ah si ngawl in, tisa
         deihnak bangin nung tu in khen si ngawl si.
         13 Heitasim tiphangin tisa deihnak bangin nang nung a si lekhaw thi tu si utsi. Raula
         thawmin ruangpuma napernak te kheh nang thi tiar a si lekhaw, nung tu si utsi.
         14 Pathian Raula-a huainak te hemmuah heh Pathian tsa te si.
         15 Nangnihni hen kih le lau tu in sel ah a tang leh tiartu raula tso si ngawl in, tsalawh
         sinak Raula tso si sawn si atsia, tsimi Raula thawmin, "Abba, ei Pa," ti’n au si sing.
         16 Pathian tsa te kei si lam heh Raula amah rori in kei raula thaw tettikhan si.
         17 Tsin, Pathian tsa te kei si lekhaw, keimahni heh ro luahtu te si atsia, Khrih ah
         ro luah pitu, Pathian ro luahtu te si sing. Khrih thaw tsungnung langkhat tiarnak
         kei si tuh in, Khrih amah thaw tuar dang si sing.
         18 Tusana tuarnak te heh kei nenah a lang leh tulai tsungnungnak thaw santeh taak in
         ruat ngawl sing.
         19 Pathian tsa te a lang tu kheh semsuahnak te’n ngaklah ngaingai dang si.
         20 Pathian in semsuahnak te heh heimah ngawl men in tsan si. Tsimi heh semsuahnak te
         amahni nuamnak manin si ngawl in, a tsan tu in limdiknak sungah a om tiar si sawn
         si.
         21 Heitasim tiphangin semsuahnak te khehkhen senaka sel pin Pathian tsa tea a tsungnung
         luatnak sungah luat tiarnak si deve tu si.
         22 Semsuahnak tehem heh tutian hen ai ruangruang in naukei nat tuar dang si, ti kheh
         thei si sing.
         23 Tsin, amahni ruak si ngawl in, Raula rah masa ber keimahni rori riang in ama tsalawh
         kei sinak kei ruangpum den tuh ngaklah in kei sunglam pin ai ruangruang deve si sing.
         24 Heitasim tiphangin me limdiknak sungah sannak te si sing. Sinapikhaw mu rengnak limdik
         heh limdiknak si ngawl si. Mi pakhat in a mu rengnak heh limdik tseih rih tu si maw?
         25 Sinapikhaw kei mu ngawlnak kei limdik phangin thintsual ngai in ngak khokho si sing.
         26 Tsimi bangin kei kol ngawlnak heh Raula in bawm meek kei si. Kei ngen awhnung bangin
         kei sawngen tuh khen thei ngawl si sing. Sinapikhaw awn in rel theihnung tuh ngawl
         tiantian in keimahni tsa Raula in ai ruangruang in kun sak kei si.
         27 Raula hen Pathian deihnak bangin mi thiangrim te tsa a kun sak veng manin, thinlung
         a tsulsektu Pathian in Raula ruatnak thei si.
         28 Tsin, Pathian a ittu, ama tuumnak bangin a konak te tsa in, thil tehem heh amahni
         phatnak tsa in naper dang si, ti kheh thei si sing.
         29 Heitasim tiphangin unau tampi sung pin tsaminlawh a si theinak tuh in le a thei ham
         saak te kheh ama Tsapa sinak bang a nei theinak tuh in, laitenteek ham si.
         30 Tsimi zo ngawl a laitenteeknak te kheh ko atsia, a konak te kheh diktsang tiar in,
         diktsang tiarnak te kheh tsungnung tiar si.
         31 Me thu te vumah hei awn rih tu si sing im? Pathian in keimahni lam ah a om a si lekhaw
         tu in kei do ngam tu sim?
         32 Ama tsapa rori riang hawi ngawl in keimahni a pe siangtu Pathian in, tsapa thawlom
         in thil tehem khen kei vaseng tsa in pe tsih ol ngawl si maw?
         33 Pathian dengnak te heh sual nawn tuh hei om tu sim? Diktsang tiartu heh Pathian si.
         34 Hantu heh tu sim? Amah heh a thi bek zo ngawl, mithi te lak pin tho leh tiarnak si
         in, Pathian taklam ah om atsia, keimahni tsa sawngen saktu Khrih ah si.
         35 Khrih itnak pin tu in khen theitu kei sim? Harsanak in maw, lungse khawngainak in
         maw, erhnak in maw, riandungnak in maw, kawngkolhnak in maw, thinphu lasamveinak in
         maw, vangsang in maw, me te hen khen thei tu kei si maw?
         36 "Nangma tsa in sunlawhlen reeknak tuar si ung. Tel tuh tuu bangin teeknak si ung,"
         ti’n ngannak bangin si si.
         37 Khen thei himhim tu ngawl kei si. Keimahni ittu Pathian thawmin me thil tehem vumah
         nehtu te tah in nehtu sawn si lai si sing.
         38 Heitasim tiphangin thihnak a sikhen, nungnak a sikhen, vanvummi te a sikhen, uktu
         te a sikhen, huham te a sikhen, tuhuna thil te’n a sikhen, a om tulai thil te’n a
         sikhen,
         39 a dak a sikhen a thuk a sikhen, semsuahnak thil dang te a sikhen kei Bawipa Khrih
         Jesuh sungah kei tso ngah saak Pathian itnak pin, khen thei tu ngawl kei si, ti heh
         theiken si sing.

1 Keima pha le se theikhennak lungmu in Raula Thiangrim sungah tetti a khan bangin,
         thuson rel ngawl in, Khrih ah thudik ka relnak heh,
         2 ka thinlung in lungse ngun atsia, thinhar ngai veng sing.
         3 Heitasim tiphangin lei tisa daan in ka sulzawn ka laizawn, ka unaupi te ai in keimah
         sawn heh Khrih thaw khek in Pathian tsamnak si ot sing.
         4 Amahni heh Israel te si atsia, tsalawh sinak, tsungnungnak, thukam te, Daan penak,
         Pathian napernak le thutiam te nei si.
         5 Pupa te heh amahnia si atsia, lei tisa daan in Khrih ah heh amahni sung pin piang
         si. Amah heh heizongza vumah om si atsia, kumkhaw tsungnung Pathian si. Amen.
         6 Pathian awnkam heh hei a ti thei ngawl si ngawl si. Heitasim tiphangin Israel tsanawn
         tehem heh Israel miphun taktak silawt ngawl si.
         7 Abraham tenawn a si tavang poh in, Abraham tsa te taktak si veng lawt ngawl si. Tsimi
         tah in, "Isak pina bek heh na tenawn te tinak si tu si," ti’n ti si.
         8 Tsimi heh lei tisaa tsa te heh Pathian tsa te si ngawl in, thutiama tsa te bek, Abraham
         tsa te in siarnak si.
         9 Heitasim tiphangin, "A hun a kim phangin leng leh angkhaw, Sarah in tsapa hing tu
         si," ti’n thutiam thu om si.
         10 Me bek zo ngawl, Rebekka ah heh kei papi Isak ah thaw huai dun atsia, naupai si.
         11 Pathian dengnak thu ah hen a tuumnak heh puah le per man si ngawl in, a kotu pa thu
         bangin a kho theinak tuh in, tsaphir te a hing ma, amahni’n se le pha a puah ma in,
         12 Pathian in, "A u in a nau na per tu si," ti’n Rebekka ah rel si.
         13 Tsimi heh, "Jakob ah heh it atsia, Esau ah heh haw sing," ti’n ngannak bangin si
         si.
         14 Tsimi a si lekhaw kawti’n ti a sing im? Pathian heh diktsang ngawl si, ti’n ti a
         sing maw? Ti himhim tu ngawl si sing.
         15 Heitasim tiphangin Pathian in, "Ngeihhar ka nuamnak te ngeihhar angkhaw, laina ka
         nuamnak te laina tu sing," ti’n Mawsi ah rel si.
         16 Tsimi manin me thu ah hen a deihtua deih man men in le a daantua daan man men si
         ngawl in, ngeihharnak a muh tu Pathian thuthu si sawn si.
         17 Heitasim tiphangin Laithiangrim in, "Nangma sungah ka huham ka lang tiar theinak
         tuh in le leivum hem ah ka ming a thang theinak tuh in, me ka tuumnak man rori hen
         tsawisang na sing," ti’n Faraw ah kheh ti si.
         18 Tsimi manin Pathian hen a ngeihhar otnak te ngeihhar atsia, thin a kho tiar otnak
         te thinkho tiar si.
         19 Tsimi phangin nangmah hen, "Hei manin Pathian in sual zei renglai sim? Ama deihnak
         tu in kham thei tu sim?" ti’n ti tu ka si tsi.
         20 Pathian sol ngamtu maw mihing, nangmah heh tu si tsim? Thil vawnak hen vawtu pa nen
         ah, "Hei manin tibang hen vaw ka si tsim?" ti’n ti thei ol maw?
         21 Beel vawtu hen buan lom khat pin tsungnung ngai in mang tuh le zaraan in mang tuh
         beel vaw theinak thu nei ngawl si maw?
         22 Pathian in minung te vumah a thinrawnak muh nuam atsia, a huham thei tiar nuam si.
         Sinapikhaw a thinrawnak a tuartu tuh te vumah le amahni senak tuh in a remham saak
         thinrawnak beel te vumah thintsual in a pantel men tsuk asin kawti’n ti a sing im?
         23 Tsin, tuma pah in a tuum hamnak ngeihharnak beel te tsungnung tiar tu in a remham
         saak, ngeihharnak a tso beel te vumah a tsungnungnak lian heh thei tiar nuam si.
         24 Tsimi ngeihharnak beel te heh Jew te sunga bek konak si ngawl in, keimahni Gential
         te sung pin khen a konak si deve si sing.
         25 Hosea Laithiangrim sungah Pathian in, "Keima minung a si ngawl te kheh, ka minung
         te, ti’n ti tu sing. Ka it ngawlnak minu kheh ka itnak minu, ti’n ti tu sing," ti’n
         ti si.
         26 "Tsin, tibanghen thiltsang tu si. ’Ka minung te si ngawl si utsi’ ti’n ka ti minah,
         tsimi mun keek ah anung Pathian tsa te, ti’n ponnak te si tu si utsi," ti’n ti si.
         27 Isaiah in Israel te thu kheh, "Israel tsa te heh tipi kunga runpil zah in a tam pelhta
         sikhen, a taang lamtsang te bek sannak si tu si.
         28 Heitasim tiphangin BAWIPA in a naper kheh tselh tu atsia, diktsangnak thaw ten in
         tsom tiar tu si. Heimansim tilekhaw BAWIPA in leivum ah ama naper hun kheh tsom tiar
         tu si," ti’n ti si.
         29 Me thu heh Isaiah in, "Sabaoth BAWIPA in kei tsi a hawi ngawl tsuk asin, keimahni
         heh Sodom khaw bang si tula in, Gomorrah khaw bangin zingnak si tula si sing," ti’n
         rel ham awng si.
         30 Tsimi a si lekhaw kawti’n ti a sing im? Diktsangnak a hil ngawl Gential te’n diksangnak
         ngah ongla in, umnak manin diktsangnak riang kheh ngah ongla si.
         31 Sinapikhaw diktsangnak daan a hiltu Israel te’n tsimi diktsangnak daan nei ngah ngawl
         si.
         32 Hei manin nei ngah ngawl sim? Amahni’n umnak thaw zei ngawl in Daan lunnak thaw a
         hil manin si. Amahni’n khawsi atsia a tan thei lungto kheh a sirh kha manin si.
         33 "Ngai un, Zion ah khawsi thei lungto le a tan thei lungtum koih sing. Tutu sikhen
         amah a umtu taak hem mualpho tu ngawl si," ti’n ngannak bangin si.

1 U le nau te, Israel te tsa ka thinlung in ka deihsaknak le Pathian nenah ka sawngen
         saknak heh amahni sannak a si thei tuh heh si.
         2 Amahni heh Pathian lam ah a zuam ngai heh theipi rori sing. Sinapikhaw thei theinak
         manin si ngawl si.
         3 Amahni’n Pathian diktsangnak heinam ngawl in, amahni diktsangnak a khotu bek zei
         atsia, Pathian diktsangnak ah aap tsawm nuam ngawl si.
         4 A umtu tehem mi diktsang a si theinak tuh in, Khrih ah heh Daan a khomnak si si.
         5 Mawsi in daan manin diktsang nak thu ah, "Tsimi Daan a luntu heh tsimi daan bangin
         nung tu si," ti’n ngan si.
         6 Sinapikhaw um naka diktsangnak hen ti hen awn si, "Na thinlung in, ’Vanvum ah tu
         kai tu sim?’ ti’n ti mah nen." Tsimi heh vumvum lam pin Khrih ah huaisuk tu, tinak
         si.
         7 Tsimi a si ngawl lekhaw, "’A thuk min sungah tu tolhsuk tu sim?’ ti in khen ti mah
         nen." Tsimi heh mithi te lak pin Khrih ah huai so tu, tinak si.
         8 Sinapikhaw ngannak hen kawti’n ti sim? "Thu heh nangmahni thaw a nongtsekno si in,
         nang kam sungah le nang thinlung sungah om si," ti’n ti si. Tsimi thu heh kei phuangnak
         umnak thu si.
         9 Jesuh ah heh Bawipa si, ti in na kam in phuang atsia, Pathian in mithi te lak pin
         tho tiar si, ti heh na thinlung in na um a si lekhaw, sannak si tu si tsi.
         10 Mi pakhat hen ama thinlung in um atsia diktsangnak ngah in, a kam in a phuangnak
         hen sannak ngah si.
         11 Heitasim tiphangin, "Amah a umtu tehem mualpho tu ngawl si," ti’n Laithiangrim in
         ti si.
         12 Jew le Gential laklawh ah dang dunnak heimah om ngawl si. Bawi tehem vumah amah pah
         heh Bawipa si atsia, amah a kotu tehem vumah hausa si.
         13 "Tutu sikhen BAWIPA ming a kotu heh sannak si tu si."
         14 Tsimi bang a si lekhaw a um ngawlnak Khrih ah kheh kawti’n ko thei tu sim? A thu
         a za ngawlnak pa kheh kawti’n um thei tu sim? Thureltu a om ngawl a si lekhaw kawti’n
         za thei tu sim?
         15 Thuphuangtu te leh ngawl in kawti’n phuang thei tu sim? "Thinnuamnak thuthang pha
         a phuangtu te le thu phapha-a thuthang pha a kengtu te kawng te heh kawzah in mawi
         sim!" ti’n ngannak bangin si si.
         16 Sinapikhaw thuthang pha heh amahni’n ngaiberh ngawl si. Heitasim tiphangin Isaiah
         in, "BAWIPA, kei relnak thu te heh tu in um sim?" ti’n ti si.
         17 Tsimi manin umnak heh zanak pin leng si in, zanak heh Pathian awnkam pin leng si.
         18 Sinapikhaw keimah hen, amahni’n thuthang pha heh za ngawl si maw? ti’n ti sing. Za
         emsai poh ee! "Amahni aw kheh leivum mun hem ah thang atsia, amahni awnnak te heh
         leivum a tawpnak tian in ring si."
         19 Sinapikhaw keimah hen, Israel te’n thei zo ngawl si maw? ti’n ti sing. A masa ber
         in Mawsi in, "Miphun lak ah a peh ngawl te mang in iksiknak nei tiar tu nang sing.
         Mitaw phun mang in nang thinraw tiar tu sing," ti’n ti si.
         20 Sinapikhaw Isaiah in raalpha ngai in, "Keimah a zei ngawl te’n keimah tawk atsia,
         keimah a zei ngawl te nenah keimah le keimah phuang tsawm sing," ti’n ti si.
         21 Sinapikhaw Pathian in Israel te kheh, "Thu lun ngawl le thu el mang te vumah sun
         nilawh in ka kut zar sing," ti’n ti si.

1 Tsimi phangin keima’n, Pathian in ama miphun kheh lon si maw? ti’n ti sing. Lon nom
         ngawl poh ee! Heitasim tiphangin keimah khen heh Israel miphun, Abraham tsanawn, Benjamin
         nam sing.
         2 Pathian in a thei ham saak a minung te kheh lon ngawl si. Elijah in Israel te mawhsiat
         in Pathian nenah kawti bangin a kun sak ti thu Laithiangrima relnak thei ngawl si
         utsim maw,
         3 "BAWIPA, amahni’n na profet te reek ongla in, nangma bawlnak dawndel te khen phereih
         ongla si. Keimah ruak tang in, keimah khen reek tu in zei ka si," ti’n ti si.
         4 Pathian in kawti bangin o sim? Pathian in, "Baal milim mai ah khuklepbok ngawl keima
         tsa ka siitnak minung thawng sarih nei sing," ti’n ti si.
         5 Tsimi hun lai bangin tuhun ah lainatnak bangin dengnak a tang lai te om si.
         6 Tsimi heh lainatnak thawmin a silekhaw, puah le pernak te manin si leh ngawlla si.
         Tsimi bang a si ngawl lekhaw lainatnak heh lainatnak si leh ngawlla si. Puah le pernak
         te manin a silekhaw, ngeihharnak si leh ngawlla si. Tsimi bang a si ngawl lekhaw puah
         le per heh puah le per si leh ngawlla si.
         7 Tsimi a si lekhaw kawti’n ti a sing im? Israel te’n a zei tseihnak heh tawkngah ngawl
         si. A dengnak te’n tawkngah atsia, a tanglai te heh a thinkho si.
         8 Tsimi heh, "Tuni tian rori hen, Pathian in eihmu sung raula, khawmu nom ngawl mit
         te, le thu a za ngawl beng te kheh amahni pe si," ti’n ngannak bangin si.
         9 Tsin, David in, "Amahni tsabuai kheh amahni tsa in, ngawngkau le hum, tannak le phuzulnak
         in tsang tasen.
         10 A mu thei tuh ngawl in amahni mit te thim ta sehla, amahni el te kun tsimit nom tasen,"
         ti’n ti si.
         11 Tsin, amahni’n a tan nom reng tuh in khawsi si maw? ti’n ti sing. Si himhim ngawl
         si. Amahni’n Daan a lun ngawl manin Gential te nenah sannak leng si. Tsimi heh Israel
         te’n thase atsia a iksik tuh in si si.
         12 Amahni’n Daan a lun ngawl manin leivum minung te nenah hausanak phurh si. Amahni
         sungnak hen Gential te nenah hausanak a phurh a si lekhaw, amahni nakimnak hen kawzah
         in hausanak phurh leilei tu sim?
         13 Gential te nang rel sing, Gential te nenah lehnak ka si bangin nasiam ka pernak vumah
         tuangkhawng sing.
         14 Tsimi heh ka phunpi te iksiknak nei tiar thei khapang atsia, amahni sung pin mi honkhat
         pohkhen ka san theinak tuh in si.
         15 Heitasim tiphangin Israel te heh Pathian lonnak a sinak hen leivum minung te le Pathian
         remdun lehnak a si lekhaw, Pathian saang lehnak a sinak heh mithi te lak pin a tho
         leh nungnak si ol ngawl si maw?
         16 Sangvut ther a thiangrim lekhaw sanglompi khen thiangrim deve tu si. A bul a thiangrim
         lekhaw a kaak te khen thiangrim deve tu si.
         17 Olive kuanga a kaak khenkhat te sat atsia, hampalak olive kuang, nangmah heh tsimi
         olive kuang ah pehnak si tsi. Tsimita nangmah hen tsimi olive kuanga ham le thau ei
         deve na silekhaw,
         18 satnak olive kaak te vumah ngal mah nen. Na ngal lekhaw, a ham heh nangma tsawmnak
         si ngawl in, nangmah sawn heh a hama tsawmnak na si lam phawk reng in.
         19 Tsimi phangin, "Pehnak ka si tuh in, a kaak te sat si," ti’n ti tu si tsi.
         20 Tsimi heh a dik si. Israel te’n a um ngawl manin satnak tong si. Nangmah zong heh
         umnak thawmin ding si tsi. Sidat tseih mah nen. Pathian kihzah sawn in.
         21 Heitasim tiphangin Pathian in a kaak popo te riang hawi ngawl a si lekhaw, ralring
         in, na ralring ngawl a si lekhaw na hawi lawt nom tu ngawl si.
         22 Tsimi manin Pathian phatnak le rihsenak heh ngaisung po in. A du te vumah rihse ngai
         pelh atsia, ama phatnak sungah na om reng lekhaw na vumah pha reng tu si. Tsimi a
         si ngawl lekhaw sat deve tu na si.
         23 Tsin, amahni’n um ngawl in a om nom reng ngawl a si lekhaw, Pathian in peh leh thei
         a si manin, amahni khehkhen amahni kuang ah peh leh deve tu si.
         24 Heitasim tiphangin nangmah heh hampalak olive kuang satnak si atsia, a keel ngawlpi
         in zuatnak olive kuang pha ah pehnak na silekhaw, a kaak popo te kheh amahni olive
         kuang rori ah peh leilei ol ngawl si maw?
         25 U le nau te, Gential te hun a kim ma hem, Pathian in Israel mi tam sawn te thinkho
         tiar si, tinak me thuthup heh thei ngawl men nang si tu deih ngawl sing. Tsimi a si
         ngawl lekhaw tsimdat tseih kha tu si utsi.
         26 Tsin, Israel tehem sannak si tu si. Tsimi heh, "Zion pin luat tiartu leng tu atsia,
         Jakob tenawn te Pathian a kihzah ngawlnak tehem kheh le sakberh tu si.
         27 Amahni sualnak te a le sak hun in, amahni nenah ka thukam heh meheh si tu si," ti’n
         ngannak bangin si.
         28 Thuthang pha thaw peh dun in nangmahni tsa in Jew te heh thuthang phaa raal si. Sinapikhaw
         Pathian dengnak te a sinak thu ah hen amahni pupa te manin amahni heh Pathian itnak
         te si.
         29 Heitasim tiphangin Pathian in ama lehsawng le ama konak vumah sir leh awng ngawl
         si.
         30 A bosaak hun ah nangnihni Gential te heh Pathian thu lun ngawl si utsi. Sinapikhaw
         Jew te’n Pathian thu a lun ngawl manin, tuhen ngeihharnak tso si utsi.
         31 Tsimi bangin Gential te nang tsonak ngeihharnak manin amahni’n ngeihharnak a tso
         deve thei tuh in, tuhen amahni’n thu lun ngawl si.
         32 Heitasim tiphangin Pathian in minung tehem a ngeihhar thei tuh in a vaseng in thu
         lun ngawlnak sungah khalhkhumberh si.
         33 Pathian heh tsimnak a hausa dan le thei theinak a hausa dan heh kawzah in thuk sim!
         A thukhennak te heh tumah in kan zo ngawl in, ama hawhnak lamzin te tumah in tawk
         zo ngawl si.
         34 "BAWIPA ruatnak tu in thei zo sim? a si ngawl lekhaw amah ruatnak petu tu om sim?"
         35 "Ama rul leh tuh in tu in amah pe masa sim?"
         36 Heitasim tiphangin thil tehem heh ama nen pin le ama manin le ama tsa si si. Tsungnungnak
         heh kumkhaw in ama si reng tasen. Amen.

1 Tsimi manin u le nau te, nang ruangpum te kheh bawlnak nung, a thiangrim le tsotak
         si tu in, Pathian nenah nang aap tsawm tuh in, Pathian ngeihharnak thawmin, nang so
         sing. Tsimi heh nangmahni Pathian be daan tuh himhim si.
         2 A pha, saang taak le Pathian deihnak kim nang theitsiang theinak tuh in, me leivum
         minung te nundaan bangin nung mah na ula, ruatnak ther nang neinak thaw theng tsawm
         un.
         3 Nangmahni sungah mi taak hem in nang ruat tsawm tuh tah in daak sawn leita in ruat
         tsawm mah na un. Pathian in mi pakhat seuhseuh nenah umnak a teeknak bangin, a khawthuno
         in nang ruat tsawm tuh in, lainatnak keimah a penak thawmin nang rel sing.
         4 Ruangpum pakhat ah taksa khen tampi nei si sing. Sinapikhaw tsimi taksa khen tehem
         naper heh bang dun ngawl si.
         5 Tsimi bangin keimahni heh tampi kei sipelh sikhen, Khrih ah pumkhat si dang in, peh
         dun dang heuh si sing.
         6 Keimahni a penak lainatnak bangin lehsawng te a dang dang in nei ten si sing. Tsimi
         lehsawng heh profet bangin thurel theinak kei ngah a si lekhaw umnak kei neinak zah
         in profet bangin thurel a sing.
         7 Lehsawng heh nasiam a silekhaw, nasiam per a sing. Lehsawng heh thu zirh thiamnak
         a silekhaw, zirh a sing.
         8 So dunnak lehsawng a ngahtu hen, midang te so sen. Penak lehsawng a ngahtu hen siang
         ngai in pe sen. Huaitu sinak lehsawng a ngahtu hen thanuam ngai in huai sen. Ngeihharnak
         lehsawng a ngahtu hen ang ngaino in ngeihharnak muh sen.
         9 Itnak heh awkrawlnak peh ngawl itnak si tasen. A pha ngawl haw ula, a pha kheh beekpek
         un.
         10 Unau it dun bangin pakhat le pakhat it dun un. Nangmah na upat tsawm tah tam sawn
         in midang te upat in.
         11 Thanuam ula, thazawng mah na un. Raula ah thatho ngai ula, Bawipa na per un.
         12 Limdiknak ah ang un. Harsanak nang tawk phangin veitul ula, tset ngawl in sawngen
         un.
         13 Mi thiangrim te kulnak te pe ula, zinse mah na un.
         14 Nangmahni a erhtu te muitsu pe ula, tsam ngawl in thupha pe sawn un.
         15 A ang te angpi ula, a kap te kappi ta un.
         16 Pakhat le pakhat nang ruatnak bang dun tasen. Daak leita in ring tsawm ngawl in,
         mi nauta te pawl sawn un. Tsimdat kha po mah na un.
         17 A pha ngawl kheh a pha ngawl in rul mah na ula, mi tehem mitmuh ah thilpha te puah
         tu in zuam sawn un.
         18 A tsang thei lekhaw nang ti theinak bangno in mi tehem thaw rem dun un.
         19 Ka itnak te, phuzul dun mah na un. Tsimi tah in Pathian thinrawnak tuh in hawi sawn
         un. Heitasim tiphangin, "Phuzulnak heh keima si. Keima’n phuzul tu sing," ti’n Bawipa’n
         ti si, ti’n ngan si.
         20 Tsimi manin, "Na raal te a rikaam lekhaw, lai pe in. A dangrum lekhaw ti pe in. Tsimi
         bangin na puah lekhaw, ama lu vumah meiling a toh si tu si tsi."
         21 A pha ngawl in na neh mah na ta sehla, a pha ngawl kheh a pha in neh sawn in.

1 Mi hem in rampi uktu te thu lun un. Heitasim tiphangin Pathian tohnak siar ngawl
         tumah rampi uktu si thei ngawl si. Rampi uktu te heh Pathian siamnak te si.
         2 Tsimi manin thuneitu a dotu heh Pathian thuneinak a dotu si. Tsimi bangin a dotu
         heh thukhennak tuar tu si.
         3 Thilpha a puahtu te tsa hen uktu te heh kih tuh si ngawl si. Thil sesuak a puahtu
         te tsa zong hen kih tuh si. Uktu te huham kih ngawl in om nuam si tsim maw? Thilpha
         puah la uktu te’n na paak tu si.
         4 Heitasim tiphangin uktu te heh nangma phatnak tsa in Pathian omlawh te si. Thil pha
         ngawl na puah a si lekhaw amahni kih in. Heitasim tiphangin a vangsang heh a pai thong
         mennak si ngawl si. Thil sesuak a puahtu te vumah thinrawnak a lentu, phuzultu Pathian
         omlawh a pertu te si.
         5 Tsimi manin thinrawnak man bek si ngawl in, se le pha theikhennak lungmu manin khen
         uktu te thu lun un.
         6 Amahni heh zompeh in tsimi naper a pertu Pathian nasiam a pertu te a si manin, siah
         khen pe si utsi.
         7 Tsimi manin a ngahvo te ngah tuh tehem peberh un. Siah pe tuh te pe un. Thilri siah
         pe tuh te pe un. Kihzah tuh te kihzah ula, upat tuh te upat un.
         8 It dunnak siar ngawl tumah in mi nenah leiba nei mah na un. Heitasim tiphangin midang
         a ittu hen Daan lun kimsek ongla si.
         9 Daan hen, "Zuanzam mah," "Tualreek mah," "Ruko mah," "Thuson in tetti ding mah,"
         "Mi te thil ot mah," tinak thukhaam pin pan a dang thukhaam te hemmuah heh, "Nangmah
         le nangmah na it tsawm bangin, na inn nen it in," tinak thukhaam in huapberh ong si
         lei.
         10 Itnak hen ama inn nen vumah thil sesuak puah awng ngawl si. Tsimi manin itnak hen
         Daan kim tiar si.
         11 Tuhen nang eihmunak pin khangtho hun a kim ongla lam nang thei manin, meheh puah
         un. Heitasim tiphangin Pathian in keimahni a sannak heh kei um pantsang lai tah in
         tuhen nong leilei ongla si.
         12 Zan heh a bo tuzep si ongla in, khaw a vaar tuzep si ong si lei. Tsimi manin khawthim
         naper te vawrsek a singkhaw, khawvar raalvan sil a sing.
         13 Zu in sahnung in le zu kham tsehpawh neuno in, nu le pa sual puah tseih men in le
         nu le pa sualnak ah ningtsir nung ngai in, hau dun tseih in le iksik dun tseih in
         nung ngawl in, sun ni nuai ah leida bangin, panthawhnung ngaino in nung dang a sing.
         14 Bawi Jesuh Khrih ah kheh sil sawn a singkhaw, lei tisa ngeetnak kim tiar tu in heimah
         puah awl a sing.

1 Umnak dawm te kheh saang ula, um sual baihno thu te reelpi tseih mah na un.
         2 Mi pakhat hen lai taak hem ei thei in ring si. Sinapikhaw umnak dawm te hen antseh
         anrah bek ei si.
         3 Lai taak hem a eitu hen, a ei ngawltu kheh nautat mah na sen. A ei ngawltu khen a
         eitu vumah thukhen mah na tasen. Heitasim tiphangin amah heh Pathian in saang ongla
         si.
         4 Midang te omlawh relse saktu nangmah heh tu si tsim? A ding le a to heh ama bawipa
         mai ah si. Heitasim tiphangin Pathian in amah heh ding tiar thei a si manin dingtiarnak
         si tu si.
         5 Mi pakhat in ni nikhat heh ni dang te tah in thupi sawn in ruat si. Midang pakhat
         in ni tehem a bangten in ruat si. Mahni ruatnak ten theitsiangsek tasen.
         6 Ni a tsangtu hen Bawipa ah ultung in tsang si. A tsang ngawltu khen Bawipa ah ultung
         in tsang ngawl si. A eitu hen Pathian a paak manin Bawipa ah ultung in ei si. A ei
         ngawltu hen Bawipa ah ultung in ei ngawl in, Pathian paak si.
         7 Heitasim tiphangin tumah in ma tsa bek in nung ngawl in, ma tsa bek in thi ngawl
         si.
         8 Kei nung asikhen Bawipa tsa in nung si sing. Tsin, kei thi asikhen Bawipa tsa in
         thi si sing. Tsimi manin kei nung asikhen kei thi asikhen, Bawipa-a si sing.
         9 Heitasim tiphangin Khrih in a thi te le a nung te Bawipa a si kop thei tuh in, thi
         atsia, tho in nung leh si.
         10 Tsimi a si lekhaw hei manin na unaupi vumah thukhen si tsim? Hei manin na unaupi
         kheh nautat si tsim? Kei vaseng in Khrih thukhennak tohkheng mai ah ding leh tulai
         si sing.
         11 Heitasim tiphangin, "BAWIPA in, a nung ka si bangin, minung hem ka mai ah khuklepbok
         tu atsia, mi tehem in, keimah heh Pathian si ti’n phuang tu si," ti’n ngannak om si.
         12 Tsimi phangin keimahni pumpak ten in Pathian nenah keimahni thu rel tsawm ten tulai
         si sing.
         13 Tsimi manin pakhat le pakhat thukhen dun leh awl ala sing. Kei unaupi kheh lampi
         ah a khawsi tuh maw, a tan tiar thei thil maw, koih leh nom tuh ngawlla in thu ten
         tsawm sawn a sing.
         14 Heizongza heh ama thu men in a zaraan heimah a om ngawl lam Bawi Jesuh thawmin theitsiang
         in muang sing. Sinapikhaw mi pakhat in thil pakhat khat heh a zaraan in a ruat lekhaw,
         ama tsa zaraan si men poh si.
         15 Na einak lai manin na unaupi thinna tiar na silekhaw, itnak sungah nung leh ngawlla
         si tsi. Ama tsa Khrih in thihnak a tuarnak na unaupi kheh na lai eih manin siatsuah
         kha po mah nen.
         16 Tsin, thilpha nang puahnak kheh mi te relse tuh in tsang tiar mah na un.
         17 Heitasim tiphangin Pathian uknak heh eih le in thu ah si ngawl in, Raula Thiangrim
         ah diktsangnak, thinnuamnak le angnak si sawn si.
         18 Me bangno hen Khrih na a pertu hen Pathian ang tiar atsia, mi te khen saang thei
         si.
         19 Tsimi manin thinnuamnak a pe thei thil te le pakhat le pakhat domso dun thei thil
         te kheh hil sawn a sing.
         20 Lai eih manin Pathian naper se tiar mah na un. Thungai in tile singkhaw thil tehem
         heh thiangberh si. Sinapikhaw sa a ei manin mi pakhat khat a tan tiar a silekhaw,
         ama tsa a pha ngawl si.
         21 Sa ei ngawl in maw, tsapit zu in ngawl in maw, na unaupi khawsi tiar thei thil maw,
         tan tiar thei maw, thaneem tiar thei thil maw heimah na puah ngawl asin pha si.
         22 Umnak nei tsim maw? Na nei a si le khaw nangmah le Pathian laklawh ah keem in. A
         pha ti’n a ti tsawm saak vumah a han tsawm ngawl heh mi ang si.
         23 Ummawh thah reng in a ei pahpahtu hen umnak in ei a si ngawl manin, amah le amah
         han tsawm si. Heitasim tiphangin umnak peh ngawl in puahnak hemmuah kheh sual si.

1 Keinihni umnak ah thakol te hen keimahni si otnak bangin nung ngawl in, mi hei ngawl
         te hei ngawlnak kheh tuar khokho men sawn a sing.
         2 Kei inn nen te phatnak tsa tuh in domso a sing khaw ang tiar a sing.
         3 Heitasim tiphangin, "Nangmah a zohsuam tu te zohsuamnak heh keima vumah dung si,"
         ti’n ngannak bangin Khrih rori riang in ama sahzawng in om ngawl si.
         4 Keimahni hen Laithiangrim sung pin kei ngahnak tuarzonak le thazaang te thaw limdiknak
         kei nei thei tuh in, tuma ngansaak tehem heh keimahni zirhtu tuh in ngan hamnak si.
         5 Tuarzonak le thazaang a petu Pathian in Khrih Jesuh deihnak bangin thin khat lung
         khat nang nei tiar tasen.
         6 Tsimi phangin nang vaseng in lung rualno in le kampau munkhatno in kei Bawipa Jesuh
         Khrih-a Pa, Pathian kheh tsungnung tiar thei tu si utsi.
         7 Pathian tsungnungnak tsa in Khrih in keimahni a saang bangin, pakhat le pakhat saang
         dun un.
         8 Jesuh Khrih ah heh Pathian thudik aiawh in vunrelten te tsa napertu in tsang si.
         Tsimi heh Pathian in pupa te nenah thutiam a puahnak kho tiar atsia,
         9 Gential te’n Pathian ngeihharnak manin Pathian a tsungnung tiar thei tuh in si, ti
         heh nang rel sing. Tsimi heh, "Me man hen Gential te lak ah na ming phuang angkhaw,
         na ming thangphatnak la sa tu sing," ti’n ngannak bangin si.
         10 Tsin, ama’n, "Maw Gential te, ama minung te thaw ang dang un," ti’n ti lehleu si.
         11 Tsin, "Nangnihni Gential te nang vaseng in BAWIPA thangphat un! Nangnihni minung
         tehem, amah thangphat un!" ti’n ti lehleu si.
         12 Tsin, Isaiah in, "Jesse ham sa tu in, amah heh Gential te uktu tuh in tho tu si.
         Gential te’n ama vumah limdiknak nei tu si," ti’n ti meek si.
         13 Raula Thiangrim huham thawmin limdiknak kangkim in nang nei tuh in, limdiknak petu
         Pathian in amah nang umnak manin, angnak tehem le thinnuamnak tehem thaw nang dim
         tiar tasen.
         14 U le nau te, nangmahni heh phatnak thaw kim deve atsia, thei theinak tehem thaw nang
         dim meek manin pakhat le pakhat thurel dun thei nang si heh keimah rori in tsiangno
         in nang muang sing.
         15 Sinapikhaw u le nau te, Pathian in keimah a penak lainatnak manin, nangmahni phawk
         tiar leh ka nuamnak thu dawmlai thu ah raalpha ngai in lai nang kuat sing.
         16 Tsimi heh Gential te nenah Pathian thuthang pha phuang in Jesuh Khrih na a pertu
         ka si thei tuh in si. Tsimi phangin Gential te heh Raula Thiangrima thiang tiarnak
         Pathian saangtaak penak si thei tu si.
         17 Tsimi manin Pathian thaw seng dun thil te thu ah Khrih Jesuh ming in maingal tuh
         nei sing.
         18 Gential te’n thu a ngai theinak tuh in keimah mang in awnkam le puahnak in Khrih
         in a tsianneihnak siar ngawl thil heino pohkhen rel ngam ngawl sing.
         19 Tsimi heh Pathian Raula huham thawmin thawm lian theihdiknak te le khumnung thil
         te manin a tsang thil si. Tsimi manin Jerusalem pin pan Illyrikam peng sung hem ah
         Khrih thuthang pha kheh kimsek in phuang sing.
         20 Mi te inn elphah sak vumah sa beet men ka si tuh ngawl in, Khrih ah a thei ngawl
         te om minah thuthang pha rel tu heh ka tuum bernak si.
         21 Sinapikhaw, "Ama thu rel awng kel ngawlnak te’n thei tu in, ama thu a za awng ngawl
         te’n theitsiang tu si," ti’n ngannak bangin si.
         22 Me thu manin nangmahni nenah ka hawh tu heh vei tampi khamnak tong sing.
         23 Sinapikhaw tuhen vang nailam ram te pawl ah naper min tuh nei leh ngawlla sing. Tsin,
         nang nenah ka leng otternak khen heh kum rei ongla si.
         24 Spain ram ah ka hawh pohpoh phangin nang tawn thah tu sing. Tsimi phangin nangmahni
         thaw tawk dun tu in limdik sing. Nangmahni thaw dawmlai pawlkomnak ka nei tselh phangin,
         Spain ram ah ka hawhnak tuh heh nang bawm bel tu in limdik sing.
         25 Sinapikhaw tuhen mi thiangrim te tsa nasiam per sak tu in Jerusalem ah hawh rih tu
         sing.
         26 Heitasim tiphangin Masidonia ram le Akhaia rama pawlpi te’n Jerusalem-a mi thiangrim
         te lak pin minawm tsarah te bawmnak kuat tu heh thanop ngai dang si.
         27 Masidonia le Akhaia rama pawlpi te’n amahni vumah leiba bangin ruat dang atsia, tsimi
         bangin a bawm thei manin ang ngai dang si. Heitasim tiphangin Gential te’n Jew te
         ngahnak raula lam thil te ngahpi a si manin, lei thilri heh a lawmpi tuh him po si.
         28 Tsimi manin me naper heh tselh atsia, bawmnak heh amahni kut ah a leng lam ka theiken
         zawh in, Spain ram ah hawh tu sing. Tsimi phangin nang tawn thah tu sing.
         29 Tsin, nang nenah ka leng phangin Khrih thuthang pha-a muitsu thaw dim in leng tu
         ka si heh thei tsawm sing.
         30 U le nau te, Bawi Jesuh Khrih thawmin le Raula itnak thawmin Pathian nenah keima
         tsa sawngen in nang bawm sawh tuh tuhen nang kun sing.
         31 Judea penga um ngawltu te kut pin kan ka si theinak tuh in le Jerusalem ah na ka
         pernak heh mi thiangrim te saang taak a si theinak tuh in sawngen in ka bawm sawh
         un.
         32 Pathian deihnak thawmin nangmahni nenah ang ngaino in leng thei atsia nangmahni si
         thather kei ngah dang theinak tuh in Pathian nenah sawngen in ka bawm meek un.
         33 Thinnuamnak Pathian heh nang vaseng nenah om tasen. Amen.

1 Khenkhiria khaw-a pawlpi na a pertu kei tser Phoebe ah heh nang thei sak tuh deih
         sing.
         2 Mi thiangrim te puah awhnung a si bangin Bawipa ming in amah kheh saang ula, bawm
         a kulnak taak hem bawm ta un. Heitasim tiphangin amah heh mi tampi bawmtu a si bek
         zo ngawl keimah bawmtu khen si si.
         3 Khrih Jesuh na ka pernak ah ka naperpi Priscilla ah le Akuila te ngai ka rel sak
         un.
         4 Amahni hen ka nungnak tuh in amahni ngawng dawh ngam si. Keimah ruak in amahni paak
         si ngawl in, Gential pawlpi tehem khen paak meek si.
         5 Tsimi bangpah in amahni inna pawlpi te khen ngai ka rel sak un. Akhaia ram sung pin
         Khrih nenah rah masa ber, ka it ngainak Epaenetus ah khen ngai ka rel sak un.
         6 Keimahni tsa rimsu tuar in na a pertu Mary ah ngai ka rel sak un.
         7 Ka phunpi le thawng ka to pinak Andronikus ah le Junia te ngai ka rel sak ta un.
         Amahni heh lehnak te lak ah mi thupi te si atsia, ka masuan ah Khrih sungah om ongla
         si.
         8 Bawipa ming in ka it ngainak Amplias ah ngai ka rel sak un.
         9 Khrih na ka perpinak Urbanus ah le ka it ngainak Stakhys ah ngai ka rel sak un.
         10 Pathian in Khrih ming in a theipinak Apelles ah ngai ka rel sak ula, Aristobulas
         innsang ah om te ngai ka rel sak ta un.
         11 Bawipa sungah a om ka phunpi Herodion ah le Narkissas innsang ah om te ngai ka rel
         sak un.
         12 Bawipa na rimsu ngai in a pertu Tryphena ah le Tryphosa ah ngai ka rel sak un. Bawipa
         sungah Bawipa na rimsu ngai in a pertu, mi hema itnak Persis ah khen ngai ka rel sak
         ta un.
         13 Pathian in Bawipa ming in a dengnak Rufus ah le nu bangin ka neinak a nu ngai ka
         rel sak un.
         14 Asynkritus, Phlegon, Hermas, Patrobas, Hermes ah le amahni thaw om dang u le nau
         te ngai ka rel sak un.
         15 Philologus ah le Julia ah, Nereus ah le a tser, Olumpas ah le amahni thaw om dang
         mi thiangrim tehem ngai ka rel sak un.
         16 Pakhat le pakhat a thiangrim thuut dunnak thaw ngairel dun un. Khrih pawlpi tehem
         in ngai nang rel si.
         17 U le nau te, nang pomsaak thu zirhnak te thaw a kalh dun thu te zirh atsia, khen
         dunnak a suak tiartu te le mi a du tiartu te kheh theihdik ula, nang pial rori tuh
         in nang so sing.
         18 Heitasim tiphangin tsimi bang mihing te heh Bawi Jesuh Khrih na a pertu te si ngawl
         in, amahni pum tsa naper si sawn si. Amahni’n awnkam nem diakduak in le mi lawm hohhoh
         atsia, mi tsulnuam te zol si.
         19 Pathian Thu nang lun heh mi hema thei saak si utsi. Tsimi manin nangmahni ai in ang
         ngai sing. Sinapikhaw thilpha vumah tsim ula, thil pha ngawl te vumah nang thinlung
         theinak nang nei tuh ngawl in deih sing.
         20 Thinnuamnak Pathian in Satan kheh nangmahni kawng nuai ah rialreih tu si. Kei Bawipa
         Jesuh Khih lainatnak kheh nang nenah om tasen. Amen.
         21 Ka naperpi Timote ah le ka unaupi Lukius ah, Jason ah le Sosipater te’n ngai nang
         rel si.
         22 Me laikuat a ngantu keimah Tertius in Bawipa ming in ngai nang rel sing.
         23 Ka zindungnak Gaius ah le pawlpi sunga tehem in ngai nang rel si. Khawpia peisa kelentu
         Erastus ah le nang unaupi Quartus in ngai nang rel si.
         24 Kei Bawipa Jesuh Khrih lainatnak kheh nang vaseng nenah om tasen. Amen.
         25 Jesuh Khrih thu, ka phuangnak thuthang pha huham thawmin Pathian in nang umnak kho
         tiar thei si. Tsimi ka phuangnak thu heh leivum a po pan pin pan thup rengnak si atsia,
         tua hun ah hen lalhnak thudik thuthup si.
         26 Kumkhaw Pathian thukhaam bangin tsimi thuthup kheh profet te ngannak Laithiangrim
         pin miphun tehem in thei atsia, umnak in Pathian thu a lun thei tuh in phuangnak si
         ongla si.
         27 Pathian bek heh a tsim si. Pathian heh Jesuh Khrih tawnin kumkhaw in tsungnung tasen.
         Amen.1 KORIN1 KORIN1 KORIN1 KORIN1 KORIN

1 Pathian deihnak manin Jesuh Khrih lehnak si tu in konak Paul ah le kei unaupi Sosthenes
         in,
         2 Jesuh Khrih sungah thiang tiar atsia, mi thiangrim si tu in konak Korin khawa Pathian
         pawlpi le mun hem pin amahni Bawipa le keimahni Bawipa, Jesuh Khrih ming a kotu tehem
         nenah lai nang kuat si ung.
         3 Pathian kei Pa le Bawipa Jesuh Khrih lainatnak le thinnuamnak kheh nang nenah om
         tasen.
         4 Khrih Jesuh in nangmahni heh Pathian lainatnak a pe manin, nangmahni tsa in Pathian
         paak tseih veng sing.
         5 Tsimi hen heizongza ah, thurel thiamnak tehem le thei theinak tehem ah nang raula
         thakol tiar si.
         6 Tsin, Khrih tetti khannak nangmahni sungah a kho tiar bangin si.
         7 Tsimi manin kei Bawipa Jesuh Khrih muhnak kheh thinkarh ngai in nang ngak lai in,
         raula lehsawng ah dasam lawt ngawl si utsi.
         8 Kei Bawipa Jesuh Khrih ni in sual nawnnak nang si tuh ngawl in, a tawp tian in ama’n
         kho tiar meek tu nang si.
         9 A Tsapa Jesuh Khrih, kei Bawipa thaw pawlkom tu in nangmahni a kotu Pathian heh muangtaak
         si.
         10 U le nau te, tuhen nang vaseng in nang kampau bangten in, nangmahni sungah khen dunnak
         om ngawl in, thinlung munkhat in le ruatnak bang dun atsia, nang thinlung nakim ngai
         in nang om dang tuh in kei Bawipa Jesuh Khrih ming in nang kun sing.
         11 Ka u le ka nau te, nangmahni lak ah hau dunnak a om lam Khloe innkawpi te’n rel ka
         si.
         12 Nangnihni’n, "Keimah heh Paul-a pawl sing," ti’n maw "Keimah heh Apollos-a pawl sing,"
         ti’n maw "Keimah heh Kefas-a pawl sing," ti’n maw "Keimah heh Khrih-a pawl sing,"
         ti’n maw nang ti dang ten manin nang rel sing.
         13 Khrih heh khen dun si maw? Nangmahni tsa Paul in thinglamteh ah thihnak tuar si maw?
         Tsimi a si ngawl lekhaw Paul ming in niimnak si utsim maw?
         14 Krispus ah le Gaius ah siar ngawl tumah niim ngawl ka si manin, Pathian paak sing.
         15 Tsimi a si lekhaw mi te’n keima ming in niim in rel kha tu si.
         16 Si si, Stephanas te innkaw khen niim tho sing. Tsimi te siar ngawl midang ka niim
         lam thei tsawm ngawl sing.
         17 Heitasim tiphangin Khrih in mi te niim tu in leh ngawl in, thuthang pha rel tu in
         leh ka si. Tsimi thuthang pha heh tsimnak awnkam men in rel tu si ngawl sing. Tsimi
         bang a si lekhaw Khrih thinglamteh heh heimah ngawl men in tsang kha tu si.
         18 Heitasim tiphangin, thinglamteh thu heh a ral thong tseih te tsa tawna sipelh in,
         san laitumnak keimahni tsa in Pathian huham si.
         19 Heitasim tiphangin, "Mitsim te tsimnak heh siatsuah angkhaw, mithiam te thiamnak
         heh heimah ngawl men in tsan tu sing," ti’n ngan si.
         20 Mitsim heh kawnai ah om sim? Dan zirhtu heh kawnai ah om sim? Me leivuma mi thukalkol
         te kawnai ah sim? Me leivum tsimnak heh Pathian in tawna in tsan ongla si ngawl si
         maw?
         21 Heimansim tiphangin, Pathian tsimnak ah hen leivum mi te’n amahni tsimnak thaw in
         Pathian a thei thei ngawl phangin, tawna thurelnak thaw in a umtu te santu heh Pathian
         lungkimnak si.
         22 Heitasim tiphangin, Jew te’n theihdiknak ngen in Grik te’n tsimnak zei si.
         23 Sinapikhaw keimahni’n thinglamteh ah reeknak Khrih thu rel si ung. Tsimi heh Jew
         te tsa khawsinak si in, Grik te tsa tawna si.
         24 Sinapikhaw Jew te a sikhen, Grik te a sikhen, konak te tsa in kei phuangnak Khrih
         ah heh Pathian huham le Pathian tsimnak si.
         25 Heimansim tiphangin Pathian tawnak heh minung te tsimnak tah in tsim sawn in, Pathian
         thaneemnak heh minung te kolnak tah in kol sawn si.
         26 U le nau te, konak nang sinak heh ngaisung tsuk un; tisa lam ah mi tsim tampi te,
         mi kol tampi te, mi thupi tampi te kheh konak si ngawl si.
         27 Sinapikhaw mi tsim te zak tuh in leivuma mitaw te deng atsia, mi kol te zak tuh in
         leivuma mi thaneem te kheh Pathian in deng si.
         28 Tsin, leivum ah thil thupi ngawl te le zohsuamnak thil te kheh Pathian in deng si.
         Tsin, a om saak thil te heimah ngawl in a tsan tuh in a om ngawl thil te deng si.
         29 Tsimita a mai ah tumah in tuangkhawng thei tu ngawl si.
         30 Sinapikhaw nangnihni heh ama thawmin Khrih Jesuh sungah om si utsi. Amah heh keimahni
         tsa Pathian nen pin tsimnak si in, diktsangnak, thiangrimnak le dennak si si.
         31 Tsimi bangin, "A tuangkhawng te’n BAWIPA ah tuangkhawng tasen," ti’n ngannak bangin
         si.

1 Tsin, u le nau te, Pathian tetti khannak heh awnkam thiamnak le tsimnak in rel tu
         in nangmahni nenah leng si ngawl sing.
         2 Heitasim tiphangin Jesuh Khrih thu le thinglamteh ah a tuarnak siar ngawl nangmahni
         nenah thu dang heimah reltuum ngawl sing.
         3 Nang nenah thaneem le thinphu in le tsai tseihtseih in om sing.
         4 Tsin, ka kampau le ka thureelnak heh minung tsimnak awnkam si ngawl in, Raula le
         huham in langtiarnak si sawn si.
         5 Tsimi manin nang umnak heh minung tsimnak ah nga ngawl in, Pathian huham ah nang
         nga tuh si.
         6 Tsimi bang asi pelhta sikhen, piding saak te nenah tsimnak thu rel si ung. Sinapikhaw
         me leivum tsimnak si ngawl si. Tsin, heimah ngawl men in a tsan tu me leivum uktu
         te tsimnak khen si ngawl si.
         7 Leivumpi a po ma Pathian in keimahni tsungnungnak tuh in a teekham saak thupnak tsimnak,
         Pathian tsimnak thuthup rel si ung.
         8 Tsimi tsimnak heh me leivum uktu te tumah in thei ngawl si. A thei tsuk asin tsungnung
         Bawipa kheh thinglamteh ah reek tu ngawl pelh si.
         9 Ngannak bangin, "Pathian a ittu te tsa in a rem saak thil te kheh amahni mit in mu
         ngawl in, a beng te khen za ngawl atsia, minung thinlung sungah khen lut ngawl si."
         10 Sinapikhaw tsimi thil te heh Pathian in ama Raula thawmin muh ongla kei si. Raula
         khen thil tehem, Pathian thil thup ngaingai te tian in zei sak kei si.
         11 Heitasim tiphangin minunga thil te heh minung sungah om minunga raula siar ngawl
         tu in thei zo sim? Tsimi bang deve in Pathian thil te heh Pathian Raula siar ngawl
         tumah in thei ngawl si.
         12 Pathian in keimahni thawnthong in a penak thil te kei thei zo tuh in, tuhen leivum
         raula si ngawl in, Pathian nen pin a leng Raula tso si sing.
         13 Me thil te heh minung tsimnaka zirhnak awnkam thaw rel ngawl in, Raula Thiangrima
         zirhnak in raula thil te kheh raula in rel si ung.
         14 Leimi hen Pathian Raula thil te saang ngawl si. Heitasim tiphangin me thil te heh
         amahni tsa tawna si in, Raula thaw bek in thei theihnung a si manin, a theikhen thei
         zo ngawl si.
         15 Raula mi in thil tehem vumah thukhen thei in, tumah in ama vumah thukhen thei ngawl
         si.
         16 "BAWIPA zirh tu in ama lungmu theizotu tu om sim?" Sinapikhaw keimahni’n Khrih lungmu
         nei si sing.

1 U le nau te, Raula mi te thu ka rel bangin, thu nang rel thei ngawl sing. Tisa mi
         le Khrih ah nausenno te bangin nang rel sing.
         2 A bosaak hun ah laipual eizo lai ngawl si utsi. Tu riang hen eizo thotho lai ngawl
         nang si manin, laipual pe ngawl in khul tul nang sing.
         3 Heitasim tiphangin, tisa mi si reng lai si utsi. Nangmahni sungah iksiknak, hau dunnak
         le khen dunnak a om lai sung hem, tisa mi le mihing men bangin nung si ngawl si utsim
         maw?
         4 Mi pakhat in, "Keimah heh Paul-a pawl sing," ti’n ti atsia, a dang pakhat in, "Keimah
         heh Apollos-a pawl sing," ti’n ati phangin tisa mi si ngawl si utsim maw?
         5 Paul ah heh tu sim? Apollos ah heh tu sim? Bawipa in naper a tiarnak bangten in a
         pertu te si in, nang theizo tuh in na a pertu te si.
         6 Keima’n phun atsia, Apollos in tiburh in, Pathian in khang tiar si.
         7 Tsimi bang a si manin, a khang tiartu Pathian siar ngawl a phuntu le ti a burhtu
         heh thupi ngawl poh si.
         8 A phuntu le ti a burhtu te heh pakhat si in, na a pernak bangin amahni’n lawhman
         ngah kawm leh tulai si.
         9 Keimahni heh Pathian thaw naper dang te si in, nangmahni heh Pathian lo si atsia,
         Pathian inn te si utsi.
         10 Pathian in keimah a penak lainatnak bangin, mitsim inn sa thiam ngai pa bangin, suatpi
         tung ongla sing. Midang in tsimi vumah sa beet tu si. Sinapikhaw a sa beettu te’n
         kawti bangin a sa beet, ti kheh ralring tasen.
         11 Heitasim tiphangin, suatpi tung saak ah suatpi dang tumah in tung thei tu ngawl in,
         tsimi suatpi heh Jesuh Khrih ah si.
         12 Tutu sikhen me suatpi vumah sui, ngun, lungmanpha te, thing, hampa le tsangphor thaw
         a sa a si lekhaw,
         13 mihema napernak kheh langtiar leh tu si. Kawtibang in sim tiphangin tsimi Ni in lang
         tiar tu atsia, mihema naper kheh hei bang kek asi, ti mei thaw in er leh tu si.
         14 Tsimi suatpi vumah sabeetnak naper heh a kho a si lekhaw, lawhman ngah tu si.
         15 Mi pakhat khata naper heh a dum lekhaw sung tu si. Sinapikhaw mei pin a luat bangin
         amah heh sannak si tu si.
         16 Nangmahni heh Pathian temple si atsia, nangmahni sungah Pathian Raula a om heh thei
         ngawl si utsim maw?
         17 Mi pakhat khat in Pathian temple a siatsuah a si lekhaw, Pathian in a mah siatsuah
         deve tu si. Heitasim tiphangin Pathian temple heh a thiangrim si in, tsimi temple
         heh nangmahni si utsi.
         18 Mah le mah zol tsawm mah na un. Nangmahni sung pin mi pakhat khat in me leivum ah
         tsim in a ruat tsawm a si lekhaw, mitsim asi theinak tuh in mitaw si masa tasen.
         19 Me leivum tsimnak heh Pathian mai ah tawna si. "Pathian in mitsim te kheh amahni
         awkrawlnak ah awk si," ti’n ngan atsia,
         20 "Mitsim te thuruatnak heimah ngawl men a si kheh BAWIPA in thei si," ti in khen ngan
         meek si.
         21 Tsimi manin minung vumah tumah in ngal mah na sen. Thil tehem heh nangmahnia si.
         22 Paul ah a sikhen, Apollos ah a sikhen, Kephas ah a sikhen, leivum a sikhen, nungnak
         a sikhen, thihnak a sikhen, a om saak thil te a sikhen, a om tulai thil te a sikhen,
         a vaseng in nangmahnia berh si.
         23 Tsin, nangmahni heh Khrih-a si atsia, Khrih heh Pathian-a si.

1 Keimahni heh midang te’n Khrih sel te le Pathian thuthuk thil keemtu te in ruat sen.
         2 Tsimi bek zo ngawl thil keemtu te heh muangtaak si kul tu si.
         3 Nangmahni thukhennak a sikhen mihing te thukhennak a si tasikhen, ka vumah nang thukhennak
         heh a nauta ngai in ruat sing. Keimah le keimah riang thukhen tsawm ngawl sing.
         4 Ka mawhnak heimah mu tsawm ngawl sing. Sinapikhaw me man hen diktsang lawt ngawl
         sing. Keimah thukhentu heh Bawipa ah si.
         5 Tsimi manin khawthim sungah thupnak thil te heh vaarnak ah a kaisuahtu le thinlung
         sunga tuumnak te a lang tiartu Bawipa a leng ma, hun a kim ma hen heimah thukhen mah
         na un. Tsimi hun in pumpak ten heh Pathian thangphatnak tso leh tulai si.
         6 Tsimita u le nau te, Laithiangrim ah ngannak kaan in sang sawn sing ti in tumah ruat
         mah na un. Tsimi a si lekhaw pakhat vumah pakhat tuangkhawng tu ngawl atsia, keimahni
         nen pin nang zir theinak tuh in, nangmahni tsa keimah le Apollos ah santeh in nang
         rel sing.
         7 Nangmahni heh pakhat le pakhat tu in lam dang tiar nang sim? Nang ngah ngawlnak hei
         nei si utsim? Nang ngah miaunak a si tsuk asin, heita a ngah ngawl te bangin tuangkhawng
         si utsim?
         8 Tuhen nei tual ongla si utsi, tuhen hausa si la utsi. Keimahni peh ngawl in kumpibawi
         te bangin uk ongla si utsi. Nangmahni thaw kei uk deve theinak tuh in, uk miau nang
         sin deih sing.
         9 Reek tuh in teek saak bangin keimahni lehnak te heh Pathian in dawlta ber ah a koih
         in ruat sing. Heitasim tiphangin keimahni heh leivum ah le vanvummi te le minung te
         pan sahnung tuh in puahnak te si sing.
         10 Khrih manin keimahni heh mitaw si ung. Sinapikhaw nangmahni heh Khrih ah mitsim si
         utsi. Keimahni heh thaneem in nangmahni heh kol si utsi. Nangmahni heh upatnak si
         atsia, keimahni heh zohsuamnak si ung.
         11 Tuhun tian hen rikaam dangrum in le silhtsen dasam in, vaatnak tuar in le inn nei
         ngawl in om si ung.
         12 Zilhtsak ngai in kei kut in naper si ung. Zohsuam nawmtsannak kei tuar phang awnkam
         lumno in thun si ung. Erhnak kei tuar phang veitul si ung;
         13 Relsenak kei si phang awnkam lumno in o si ung. Tutian hen leivum borh te bangin
         le heizongza phiatnak borh bang men phang si ung.
         14 Me thu te heh nang zak tuh in ngan si ngawl in, ka itnak ka tsa te bangin nangmahni
         hau in ka relnak si.
         15 Khrih sungah zirhtu thawngsawm nei pelh na utsikhaw, pa tampi nei ngawl si utsi.
         Thuthang pha manin nangmahni heh Khrih sungah ka hingnak te si utsi.
         16 Tsimi manin ka tsung un, ti’n nang kun sing.
         17 Me thu man hen Bawipa ah ka it pittseihnak le muangtaak ka tsapa Timote ah heh nang
         nenah leh sing. Ama’n pawlpi tehem nenah le mun hem ah ka zirh bangin, Khrih sungah
         ka nuntsan daan te phawk leh tiar tu nang si.
         18 Nang nenah ka leng tu ngawl ring in pawlkhat te’n puarthau tseih si utsi.
         19 Bawipa’n a lungkim a si lekhaw, a rei ma in nang nenah leng tu sing. Tsimi phangin
         mi puarthau te awnkam heh thei sak tu ngawl in, amahni huham sawn theisak tu sing.
         20 Heitasim tiphangin Pathian Uknak heh awnkam ah om si ngawl in, huham ah om si.
         21 Hei deih sawn si utsim? Molhkang thaw in maw, a singawl lekhaw itnak, le thinneemnak
         thinlung thaw in leng sawn ang im?

1 Nangmahni sungah nu le pa sualnak, Gential te lak ah riang theitseih ngawlnak, pa
         zi long a om thu heh thang hehu si.
         2 Tsimi bangin thil a puahtu te heh lungse ngai in hawl tuh si sawn pelh in, puarthau
         pi tseih sawn nom si utsi.
         3 Tsimi manin ka ruangpum in nangmahni nenah om ngawl pelh in, raula in om sing. Tsin,
         nang nenah om bangin tsimi banga leidatu te kheh tu rori hen thukhen ongla sing.
         4 Kei Bawipa Jesuh Khrih ming in nang pumkhawm dang phangin, ka raula in kei Bawipa
         Jesuh Khrih huham thaw in nang ompi sing.
         5 Bawi Jesuh Ni in a raula sannak si atsia, a taksa siatsuahnak a si tuh in Satan nenah
         aap un.
         6 Nang ngalnak heh pha ngawl si. Tsol dawmno in sanglompi a tho tiar kheh thei ngawl
         si utsim maw?
         7 Nangmahni heh tsol phulh ngawlnak nang si bangin, sanglom ther nang si theinak tuh
         in, tsol lun kheh vawrsek un. Heitasim tiphangin kei Leekdelh Puai Tuuno Khrih ah
         heh keimahni tsa bawlnak in penak si ongla si.
         8 Tsimi manin tsol lun thaw, mihawnak le suaksualnak tsol thaw in puai puah awl a sing.
         Tsimi tah in tsol peh ngawl thinlung thiangnak le thudik thaw in puai puah sawn a
         sing.
         9 Nang nenah lai ka kuatnak ah len nu le pa sualnak a puahtu te kheh nang pawl tuh
         ngawl in ngan ongla sing.
         10 Tsimi bangin ka ngan phangin me leivuma nu le pa sual a puahtu te maw hampum te maw
         mizol thei te maw milim a betu te maw, pawl tu ngawl in ka rel nuamnak si ngawl si.
         Tsimi bang a si lekhaw me leivum pin suak kul tu si utsi.
         11 Sinapikhaw u le nau ming phur thahlam in nu le pa sual a puahtu maw, hampumtu maw,
         milim a betu maw, mi zohsuamtu te maw, zu ri te maw, mi zoltu te thaw maw pawl dun
         tuh ngawl in tuhen lai nang kuat sing. Tibanga lei a datu te heh laikuang riang kilpi
         mah na un.
         12 Heitasim tiphangin pulam mi te thukhen sak tu in hei sengkha sing im? Pawlpi sunga
         te heh nangmahni in thukhen si ngawl si utsim maw?
         13 Sinapikhaw pulama te heh Pathian in thukhen tseih si. Tsimi manin "tsimi bang mi
         suaksual heh nangmahni nen pin hawl ta un."

1 Mi thiangrim te mai ah si ngawl in mi diktsang ngawl te mai ah tangtaih dun ngam
         tu om si utsim?
         2 Mi thiangrim te’n leivum minung te thu khen tulai si, ti heh thei ngawl si utsim
         maw? Leivum minung te heh nangmahni thukhen sak tuhlai te a silekhaw, thu nepnawi
         te nang khen tu heh taak ol si maw?
         3 Vanvummi te thu khen sak tulai nang si heh thei tsawm ngawl si utsim maw? Tsimi manin
         tua kei nun sung thil te ah kawzah in thu khen leilei tu si sing im.
         4 Tua nun sung thil te ah thukhen tuh nang nei a si lekhaw, pawlpi sunga mi nauta ber
         te thukhen tuh in ruat un.
         5 Nang zak tuh in nang rel sing. Unau laklawh thu ah thukhen sak thei mitsim pakhat
         pohkhen nangmahni lak ah om ngawl si maw?
         6 Sinapikhaw nangmahni in unau le unau thukhen zung ah len dun si utsi. Tsimi heh um
         ngawltu te mai ah si belhsep lai si.
         7 Pakhat le pakhat thukhen zung ah nang len dun manin khelh taktak si utsi. Heita sual
         nawnnak tuar men sawn ngawl si utsim? Hei manin tsawhnak tuar men sawn ngawl si utsim?
         8 Tsimi bang si ngawl in nang unaupi vumah thilsual puah in tsawh si utsi.
         9 Mi diktsang ngawl te’n Pathian uknak ro a tso thei tu ngawl heh thei ngawl si utsim
         maw? Zolnak si mah na un. Nu le pa sual a puahtu te, milim a betu te, mi zuanzam te,
         mipa dopzuar te, le mipa le mipa, nupang le nupang sual a puahtu te
         10 ruko te, hampum te, zu kham thei te, awrse mang te, mi ruam thei te’n Pathian uknak
         ro luah tu ngawl si.
         11 Pawlkhat te heh tsimi bang mihing si si utsi. Sinapikhaw Bawi Jesuh ming le kei Pathian
         Raula thawmin somtsiangnak si ongla in, thiangrim tiarnak le diktsang tiarnak te si
         ongla si utsi.
         12 Keima tsa in thil tehem puah tu in poi ngawl pelh in, a veksen in nempi veng lawt
         ngawl si. Thil hem puah tu in keima tsa poi ngawl pelh in, hei huham mah in nuainennak
         si ngawl si sing.
         13 Lai heh pumpi tsa si atsia, pumpi heh lai tsa sipelh in, Pathian in a panih in siatsuah
         tulai si. Tsin, ruangpum heh nu le pa sual puahnak tuh in si ngawl in, Bawipa-a si
         atsia, Bawipa heh ruangpuma si.
         14 Tsin, Pathian in Bawi Jesuh kheh thihnak pin tho tiar in, keimahni heh ama huham
         thawmin thihnak pin tho tiar deve tu kei si.
         15 Nang ruangpum te heh Khrih ruang pum khen te nang si lam thei ngawl si utsim maw?
         Khrih ruangpum khen pakhat heh le atsia, dopzuartua ruang pum khen in tsan tu sing
         maw? Tsan himhim tu ngawl sing.
         16 Dopzuartu thaw a pawltu heh amah thaw pumkhat a si lam thei ngawl si utsim maw? "Amahni
         panih heh pumkhat in tsang tu si," ti’n Pathian in ti si.
         17 Bawipa thaw a pehzomtu heh, tsimi Bawipa thaw raula in pum khat si si.
         18 Nu le pa sual heh zam un. Minung te puahnak sualnak tehem ruangpum pulam ah si. Sinapikhaw
         nu le pa sualnak a puahtu heh ama ruangpum vumah sualnak puah si.
         19 Tsimi asita, nang ruangpum heh Pathian nen pin nang ngahnak, nangmahni sungah a om
         Raula Thiangrim-a temple nang si lam heh thei ngawl si utsim maw? Tsin, nangmahni
         heh nangmahnia nang si ngawl lam heh thei tsawm ngawl si utsim maw?
         20 Nangmahni heh man pe in leinak te si ongla si utsi. Tsimi manin Pathian neinak nang
         ruangpum le nang raula in Pathian kheh tsungnung tiar un.

1 Keimah lai nang kuatnak thu ah, mipa in zi a huai ngawl heh pha si.
         2 Sinapikhaw nu le pa sual heh nang pial theinak tuh in, mipa in zi huai sehla nupang
         khen pasel nei sen.
         3 Mipa in a zi vumah itnak thaw siang ngai in pe tsawm veng sen. Tsimi bangin nupang
         khen a pasel vumah itnak thaw siang ngai in pe tsawm veng deve sen.
         4 Zi in ama ruangpum thunei tsawm theinak heimah nei ngawl in, a pasel in nei si. Tsimi
         bangin pasel khen ama ruangpum vumah thuneinak heimah nei ngawl in, a zi in nei si.
         5 Hun tsomno sung lai ngawl le sawngen hun mang tu in nang lungkim kawm ti siar ngawl,
         pakhat le pakhat siang dun ngawl mah na un. Tsimi tselh phangin nang supzo ngawlnak
         manin Satan zolnak nang si tuh ngawl in, om kawm leh un.
         6 Sinapikhaw tihen ka ti phangin nangmahni thukhaam pe si ngawl in, nangmahni khuan
         ka penak in ka relnak si.
         7 Mipa tehem heh keima bangberh a si asin deih sing. Sinapikhaw mi hem in keimahni
         khawthu Pathian lehsawng phun dang tso ten si sing.
         8 Tsimi manin zi nei ngawl te le numei te heh keima bangberh in a om ten asin amahni
         tsa pha si, ti’n nang rel sing.
         9 Sinapikhaw amahni’n a sup zo ngawl a si lekhaw huai dun lawlaw tasen. Hurnak thinlung
         thaw om tah in huai dun heh pha sawn si.
         10 Tsin, innkawpi nei te, keima thupenak bek si ngawl in, Bawipa thupenak ah hen, zi
         in a pasel zam mah na sen.
         11 A zam a si lekhaw pasel dang nei ngawl in om sen. A si ngawl lekhaw a pasel thaw
         rem dun leh sen. Tsin, pasel in a zi paw mah na sen.
         12 A taanglai te, Pathian thupenak si ngawl in keima thupenak heh, u le nau pakhat khat
         in um ngawltu zi huai atsia, a zi in nupa si reng tu in a nuam a si lekhaw, a zi kheh
         paw mah na sen.
         13 Nupang pakhat in um ngawltu pasel nei atsia, a pasel in nupa si reng tu in a nuam
         a si lekhaw, a pasel kheh paw mah na sen.
         14 Heimansim tiphangin um ngawltu pasel heh a zi thawmin thiang si atsia, um ngawltu
         zi heh a pasel thawmin thiang si. Tsimi a si ngawl tsuk asin nang tsa te heh thiangrim
         tu ngawl si. Tuhen nang tsa te heh thiangrim si.
         15 Sinapikhaw um ngawltu sawn in zam a nuam a si lekhaw, zam ta la sen. Umtu u le nau
         mipa maw nupang maw heh tsimi bang thu te’n heen ngawl si. Keimahni heh remno in om
         tu in Pathian in ko kei si.
         16 Zi, na pasel na san thei tu le san thei tu ngawl heh kawti’n thei si tsim? Pasel,
         na zi na san thei tu le san thei tu ngawl heh kawti’n thei si tsim?
         17 Hei bang a si ta sikhen Pathian in mi pumpak ten nenah a sem bangin le Bawipa in
         mi pumpak ten a ko bangin nung tasen. Tsimi bangin pawlpi tehem ah thupe sing.
         18 Vunrel ten saak konak om utsim maw? Vunrel ten ngawlnak si leh mah na sen. Vunrel
         ten ngawl in konak tu pohkhen om utsim maw? Vunrel ten leh awl ta la sen.
         19 Vunrel ten heh heimah nempi ngawl si in, vunrel ten ngawl khen heh heimah nempi ngawl
         si. Pathian thukhaam tsiltsangno in lun heh a thupi si poh si.
         20 Sinapikhaw Pathian in a ko lai omdaan bangin mi hem in om tasen.
         21 Sel na si lai konak si tsim maw? Nopmawh awl talen. Sinapikhaw suak thei na si lekhaw
         na luatnak kheh mang sawn in.
         22 Heitasim tiphangin sel na si lai Bawipa konak heh Bawipa-a mi luat si ongla si. Tsimi
         bangin miluat konak heh Khrih sel si si.
         23 Nangmahni heh man in leinak te si utsi. Minung te sel in tsang mah na un.
         24 U le nau te, konak nang si lai bang kek in tsimi munah mi hem Pathian thaw om reng
         tasen.
         25 Khangngai thiamlawh te thu ah hen Bawipa nen pin thukhaam ngah ngawl sing. Sinapikhaw
         muangtaak si tu in Bawipa ngeihharnak ngahtu ka sinak bangin ka ruatnak nang rel sing.
         26 Tua harsanak man hen mipa in zi a huai ngawl heh pha in ruat sing.
         27 Zi na nei lekhaw, khek tu in tuum mah nen. Na zi na paw lekhaw, zi dang zei mah nen.
         28 Sinapikhaw zi nei na si lekhaw, misual si ngawl si tsi. Khangngai thiamlawh hen pasel
         a nei lekhaw sual ngawl si. Sinapikhaw tsimi bang minung te’n a taksa ah harnak tawk
         tu atsia, tsimi na tawk tu heh na deihsak ngawl sing.
         29 Sinapikhaw u le nau te, meheh nang rel sing. Hun tsomno bek nei ongla kei si manin,
         zi nei te’n zi nei ngawl bangin om tasen.
         30 A kap te’n a kap ngawl te bangin si tu in, a ang te heh a ang ngawl te bang si tu
         si. A leitu te heh heimah a nei ngawl te bangin si tasen.
         31 Me leivum a mangtu heh a mang ngawl bang si tasen. Heitasim tiphangin me leivum si
         dan heh a pai thei si.
         32 Sinapikhaw thintsawl ngawl in nang om tu heh nang deihsak sing. Zi nei ngawl te’n
         Bawipa ang tuh in Bawipa thil te ngaisung si.
         33 Sinapikhaw zi neitu hen a zi ang tuh in leivum thil te kheh ngaisung si.
         34 Pasel nei le khangngai thiamlawh heh dang dun ver si. Pasel nei ngawl nupang hen
         a ruangpum le a raula a thiangrim theinak tuh in, Bawipa thil te kheh ruat si. Sinapikhaw
         pasel a neitu hen a pasel ang tuh in leivum thil te kheh ngaisung si.
         35 Tihen ka rel phangin nangmahni nempinak tuh in ka relnak si. Nangmahni harsa tiar
         si ngawl sing. Nundaan mawino in nung atsia, thinlung nainok ngawl in Bawipa na heh
         nang per theinak tuh in ka relnak si sawn si.
         36 Mipa pakhat khat in a tsanu khangngai thiamlawh a nungaw tu heh mawi khadoh ngawl
         in ruat atsia, a parlai ni a luan ongla manin, a kultsam in a ruat lekhaw, tsimi pa
         hen ama deihnak bangin puah in pasel nei tiar sen. Tsimi pa heh sual ngawl si.
         37 Sinapikhaw thinkol in ama deihnak puah theinak thuneinak nei atsia, khangngai thiamlawh
         kheh pasel nei kul ngawl in ruat atsia, khangngai thiamlawh si reng tu in a ruat lekhaw
         thilpha puah si.
         38 Tsimi manin a tsanu pasel a nei tiartu hen thilpha puah in, pasel a nei tiar ngawltu
         hen thilpha sawn puah si.
         39 Zi heh a pasel a nung sung hem daan in hen si. A pasel a thi a si lekhaw ama deihnak
         pasel nei tu in mi luat si. Sinapikhaw Bawipa deihsaknak thaw bek in om kawm tasen.
         40 Keima ruat daan in amah keel in a om reng a si lekhaw, a nunnuam sawn tu in ruat
         sing. Me thu ah hen Pathian Raula nei in ruat tsawm sing.

1 Tsin, milim bawlnak thil te thu ah: Kei vaseng in thei theinak kei neilam thei si
         sing. Thei theinak hen ngal tiar in itnak hen domso si.
         2 Mi pakhat in thei in a ruat tsawm a silekhaw, a thei tuh zah in thei ngawl si.
         3 Sinapikhaw mi pakhat in Pathian a it lekhaw, amah heh Pathian in thei si.
         4 Milim bawlnak sa ei thu ah hen, leivum ah milim te heh heimah ngawl men si atsia,
         Pathian pakhat bek siar ngawl Pathian dang a om ngawl heh thei si sing.
         5 Van ah maw lei ah maw pathian ti’n konak pathian tampi le bawi tampi te om si.
         6 Sinapikhaw keimahni tsa hen Pathian, kei Pa pakhat bek om in, thil tehem heh ama
         sung pin piang atsia, keimahni heh ama tsa in nung si sing. Tsin, Bawi pakhat, Jesuh
         Khrih bek om in, thil tehem heh ama thawmin piang atsia, keimahni khen ama thawmin
         nung si sing.
         7 Sinapikhaw tsimi thei theinak heh mi hem in ngah ngawl si. Pawlkhat te’n tutian hen
         milim bawlnak sa a ei phangin, milim maisongnak thaw a ei manin, amahni se le pha
         theikhennak lungmu a thaneem kheh nawngkai tiar si.
         8 Sinapikhaw lai eih hen Pathian mitmai pha ngah tiar ngawl kei si. Kei ei sikhen kei
         phatnak silawt ngawl in, ei ngawl kei sikhen kei selawtnak si ngawl si.
         9 Nang luatnak heh mi thaneem te khawsinak a si kha tu ralring un.
         10 Heitasim tiphangin nangmahni thei theinak a neitu te’n milim benak munah bawlnak
         sa na ei kheh pha le se theikhennak thaneem mi pakhat in a mu tsuk asin, milim bawlnak
         sa ei tu in amah kheh raalpha tiar ol ngawl si maw?
         11 Na thei theinak manin ama tsa Khrih in thih a tuarnak, mi thaneem u le nau kheh ral
         thong tu si maw?
         12 Tsin, u le nau pakhat vumah tsimi bangin sual atsia, se le pha a theinak lungmu thaneem
         kheh na maliam tiar phang in, Khrih vumah sual si tsi.
         13 Tsimita ka eih le in hen ka u le nau a du tiar a si lekhaw, ka u le nau heh keima
         manin a du ngawlnak tuh in sa ei awngkel leh tu ngawlla sing.

1 Keimah lehnak si ngawl siing maw? Miluat si ngawl siing maw? Kei Bawipa Jesuh Khrih
         ah mu si ngawl siing maw? Nangmahni heh Bawipa ah ka naper si ngawl si utsim maw?
         2 Midang te nenah lehnak ka si ngawl pelh sikhen, nangmahni nen tel ah vang lehnak
         si himhim sing. Nangmahni heh Bawipa ah lehnak ka sinaka tatsik te si utsi.
         3 Keimah a tsultu te nen pin ka hung tsawmnak heh tibang hen si.
         4 Keimahni hen ei le in theinak thu nei ngawl si ung maw?
         5 Lehnak dang te, Bawipa nau te le Kefas bangin umtu zi thaw khualvak kawm theinak
         nei ngawl si ung maw?
         6 A si ngawl lekhaw keimah le Barnabas ah bek heh naper ngawl in om theinak thu nei
         si ngawl si ung maw?
         7 Maa tangka mang in tu in raal tawng awng sim? Tsapit vuan ah tsapit phun atsia, a
         rah ei ngawl tu om sim? Tuu khal atsia tuu khul in ngawl tu om sim?
         8 Me thu te heh minung sinak in nang rel siing maw? Daan in tibang pah hen rel deve
         si ngawl si maw?
         9 "Tsang tsiltu kawlpawtsang mur kheh hen mah nen," ti’n Mawsi daan bu sungah ngan
         si. Pathian ruat saknak heh kawlpawtsang tsa si maw?
         10 Asi ngawl lekhaw tsimi ngannak daan heh keimahni tsa in rel tsih si maw? Aitsan tuh
         om ngawl in keimahni tsa in rel tsih si. Leilettu hen limdiknak thaw let sehla, tsangtsiltu
         khen a limdiknak kheh ngah tu in limdiknak thaw tsil sen, ti’n ngan si.
         11 Nangmahni nenah raula thil te tuh atsia, nangmahni nen pin leivum thil te kei at
         a silekhaw, uak leita tu si ung maw?
         12 Midang te’n nangmahni vumah tibang hen thuneinak a ngah a silekhaw, keimahni’n ngah
         leilei awhnung si ngawl si ung maw? Sinapikhaw tsimi thuneinak kheh mang ngawl si
         ung. Tsimi tah in Khrih-a thuthang pha khaktu kei si tuh ngawl in heizongza ah tuartul
         si ung.
         13 Naper thiangrim a pertu te’n temple reen sunga a thiangrim thil te ei atsia, bawlnak
         dawndel ah na a pertu te’n bawlnak dawndela lai te a ei thei lam thei ngawl si utsim
         maw?
         14 Tsimi manin thuthang pha reltu te’n thuthang pha thaw pum tsawm tu in Bawipa’n thupe
         si.
         15 Sinapikhaw me thil te heh pakhatno pohkhen mang ngawl sing. Tsimi bek zo ngawl keima
         vumah tsimi bangin nang puah tuh in me lai heh ngan si ngawl sing. Bawipa sungah ka
         tuangkhawngnak heh mi pakhat khata heimah ngawl men in tsannak a si tah in thi men
         ka sin keima tsa pha sawn noh si.
         16 Thuthang pha ka phuang manin tuangkhawng ngawl sing. Tsimi heh phuang ngawl in om
         men theihnung ngawl in suannak ka si ta si. Si si, thuthang pha heh phuang ngawl lengkhaw,
         lungsenung ngai si tu sing.
         17 Me nasiam heh keima otnak in a pertu si lengkhaw, lawhman ngah tu sing. Ka deihnak
         el in per si lengkhaw, Pathian in muangnak thaw thil kelentu naper a penak si tu sing.
         18 Tsimi a si lekhaw ka lawhman heh hei si tu sim? Thuthang phaa thuneinak heh ka mangsual
         ngawlnak tuh in, Khrih thuthang pha ka phuangnak ah hen man ngen ngawl sing.
         19 Mi tehem nenah miluat sipelh nangkhaw, minung tam sawndoh ka ngah theinak tuh in
         mi hema sel in puah tsawm sing.
         20 Jew te ka ngah theinak tuh in, Jew te lak ah Jew miphun bangin om sing. Daan nuai
         ah a omtu te ka ngah theinak tuh in, daan nuai ah a omtu te nenah daan nuai ah a om
         bangin om sing.
         21 Pathian mai ah Mawsi daan nei ngawl si ngawl in, Khrih daan nuai ah om si thahlam
         in Mawsi daan nei ngawl te ka ngah theinak tuh in, Mawsi daan nei ngawl te lak ah
         Mawsi daan nei ngawl in om sing.
         22 Mi thaneem te ka ngah theinak tuh in, mi thaneem te lak ah mi thaneem in om sing.
         Kawtibang pohkhen mi pawlkhat te ka san theinak tuh in, mi hem nenah heizongza in
         tsang ongla sing.
         23 Nangmahni thaw thuthang pha tsovo ka ngah deve theinak tuh in, thuthang pha manin
         me tehem heh puah sing.
         24 Dan zuam dunnak ah a dantu tehem in dan teen pelh atsia, pakhat bek in lehsawng a
         ngah kheh thei ngawl si utsim maw? Tsimi manin lehsawng ngah tu in dan un.
         25 Lehsawng ngah tu in a zuamtu tehem in heizongza sup si. Amahni’n vuai in a se thei
         nehnak lukhuk ngah tu in zuam si si. Sinapikhaw keinihni’n a vuai thei ngawl sui lukhuk
         ngah tu si sing.
         26 Tsimi manin ka dan phangin dan thongthong men ngawl sing. Huih tsum tseihtu bangin
         tsum thongthong men ngawl sing.
         27 Midang te thu ka zirh phangin keimah nom sawn heh a taak ngawl ka si tuh ngawl in,
         ka ruangpum heh reem tsawm atsia, uk tsawm sing.

1 Tsimi bek zo ngawl u le nau te, kei pa te a vaseng in meiro nuai ah om in, a vaseng
         in tipi a ten dang thu te,
         2 a vaseng in Mawsi nenah meiro le tipi sungah a niimberh thu te,
         3 a vaseng in raula lai a ei dang thu te,
         4 a vaseng in raula ti a in dang thu te heh thei ngawl men nang si tu heh deih ngawl
         sing. Amahni a luntu Raula Lungpi sunga ti kheh in dang si. Tsimi Lungpi heh Khrih
         ah si.
         5 Sinapikhaw amahni laka mi tampi vumah Pathian a ang ngawl manin, hampalak ah thi
         thongberh si.
         6 Amahni’n thil sesuak a puah ot leita bangin kei puah ot deve tuh ngawl in me te heh
         kei tsung tuh te si.
         7 "Me te hen ei le in tu in to dang atsia, sel tu in tho dang si," ti’n ngannak bangin,
         mi pawlkhat te’n milim a be bangin milim a betu sikha mah na un.
         8 Amahni lak pin mi pawlkhat te’n nu le pa sual puah atsia, nikhat sung in minung thawng
         kulluanthum a thi bangin, nu le pa sual heh puah deve awl a sing.
         9 Mi pawlkhat te’n Khrih a tsuul manin, rul in a siatsuah bangin, amah kheh tsuul deve
         awl a sing.
         10 Mi pawlkhat te’n a phun tseih manin, siatsuahtua siatsuahnak a si bangin, phun tseih
         deve awl a sing.
         11 Me tehem heh kei tsung tuh in amahni vumah tsangberh si. Tsin, san bonak ah om keimahni
         tsimkomnak tuh in ngannak si si.
         12 Tsimi manin, ding sing, ti’n a ruat tsawmtu hen a du tuh ngawl in tsimkom tasen.
         13 Minunga tuar vengnak sualroihnak siar ngawl sualroihnak heimah tuar ngawl si utsi.
         Pathian heh muangtaak si atsia, nang tuarzo tuh ngawl sualroihnak heh nangmahni nenah
         leng siang tu ngawl si. Tsin, nang tuarzo theinak tuh in tsimi sualroihnak pin nang
         suak theinak tuh zin nang puahsak tu si.
         14 Tsimi manin itnak te, milim be heh zam rori ta un.
         15 Mitsim te thu ka rel bangin nang rel sing. Ka relnak heh ngaisung po un.
         16 Kei thangphatnak muitsu khuat heh Khrih thisen thaw kei pawldunnak si ngawl si maw?
         Kei hemnak sang heh Khrih ruangpum thaw kei pawldunnak si ngawl si maw?
         17 Sang philkhat bek om si. Tsimi manin mi tampi kei sipelh sikhen ruangpum pakhat si
         sing. Heimansim tiphangin kei vaseng in tsimi sang philkhat kheh sem dang si sing.
         18 Tisa lam ah Israel miphun a si te heh pan un. Bawlnak sa a eitu tehem in bawlnak
         dawndel kheh mang dang si ngawl si maw?
         19 Tsimi a si lekhaw ka rel otnak heh hei sim? Milim hen sullelam nei atsia, milim bawlnak
         khen sullelam nei reng si, ti’n ka ti nuamnak si maw?
         20 Gential te bawlnak penak heh Pathian nenah pe si ngawl in khawvang nenah a penak
         si, ti nang rel sing. Tsimi manin khawvang thaw nang pawlkom heh nang deihsak ngawl
         sing.
         21 Bawipa khuat le khawvang te khuat in kop thei ngawl atsia, Bawipa tsabuai le khawvang
         te tsabuai kilkop thei ngawl si utsi.
         22 Bawipa ling tuh in amah heh thinraw tiar na sing im? Ama tah in kol sawn si sing
         maw?
         23 Keima tsa in thil hem puah tu in poi ngawl pelh in, a veksen in nempiberh ngawl si.
         Keima tsa in thil hem puah tu in poi ngawl pelh in, midang tsa domso dunnak si ngawl
         si.
         24 Tumah in ma tsa phatnak bek zei ngawl in, midang te phatnak a zei thei teek sawn
         un.
         25 Se le pha theikhennak lungmu manin sa zuarnak dawra sa zuarnak pohpoh kheh dong kan
         tseih ngawl in ei men un.
         26 "Leilung le a sunga thil tehem heh BAWIPA-a si."
         27 Um ngawltu pakhat khat in puai ah sam atsia, nangmahni khen hawh nang nuam a si lekhaw,
         se le pha theikhennak lungmu manin dong kan tseih ngawl in, nangmahni a linak pohpoh
         kheh ei men un.
         28 Sinapikhaw mi pakhat khat in, "Me heh milim bawlnak sa si," ti’n a tilekhaw, nangmah
         a reltu le se le pha na theikhennak manin ei mah nen. Heitasim tiphangin "Leilung
         le a sunga thil tehem heh BAWIPA-a si."
         29 Se le pha theikhennak lungmu ka tinak heh nangma lungmu si ngawl in ama lungmu sawn
         si. Midang te se le pha theikhennak lungmu hen hei manin ka luatnak heh thu ka khen
         sak sim?
         30 Pathian paak in a ei tu ka si lekhaw, hei manin Pathian paak in ka einak lai vumah
         relsenak tong lai sing im?
         31 Tsimi manin nang ei a sikhen nang in a sikhen, thil nang puahnak tehem heh mi te’n
         Pathian tsungnungnak a mu theinak tuh in puah un.
         32 Nangnihni’n Jew te a sikhen Gential te a sikhen Pathian pawlpi a sikhen, adu tuh
         in heimah puah mah na un.
         33 Thil taak hem ah mihem ka ang tiar bangin keima tsa miatnak zei ngawl sing, sinapikhaw
         mi tampi te sannak a ngah theinak tuh in amahni miatnak zei si sawn sing.

1 Keimah in Khrih nun ka tsung bangin, ka tsung deve un.
         2 U le nau te, heizongza ah keimah nang phawk atsia, nangmahni ka penak bangin thurosiah
         te nang lun manin nang paak ngai sing.
         3 Mipa te hema luu heh Khrih si atsia, nupang te luu heh mipa si in, Khrih luu heh
         Pathian a si lam heh nang thei tuh in deih sing.
         4 Sawngen phangin maw, profet bangin awn phangin maw, mipa hem in ama luu a khuh tsawm
         heh a luu upat ngawl si.
         5 Sinapikhaw nupang tehem zong hen ama luu khuh ngawl in sawngen si maw, profet bangin
         awn si maw, heh a luu upat ngawl a si manin sam voltei nupang thaw bangve si.
         6 Nupang in a luu a khuh ngawl a si lekhaw a sam tsomno in vol sawn sen. Sam voltei
         le lukolh heh zaknung a si manin, a luu khuh sen.
         7 Mipa heh Pathian mel le tsungnungnak a si manin a luu khuh mah na sen. Nupang heh
         mipaa tsungnungnak si.
         8 Mipa heh nupang pin piang si ngawl in, nupang sawn heh mipa pin piang si sawn si.
         9 Mipa heh nupang tsa siamnak si ngawl in, nupang sawn heh mipa tsa siamnak si sawn
         si.
         10 Me thu man hen vanvummi te manin nupang in mipaa thuneinak nuai ah a om lam langtiarnak
         in a luu khuh sen.
         11 Sinapikhaw Bawipa sungah nupang heh mipa ngawlthaw om thei ngawl in, mipa khen heh
         nupang ngawlthaw om thei ngawl si.
         12 Heitasim tiphangin nupang heh mipa pin piang si, tsimi bangin mipa heh nupang pin
         piang si. Sinapikhaw heizongza heh Pathian nen pina ruak si.
         13 Nupang hen luu khuh ngawl in Pathian nenah sawngen heh mawi maw mawi ngawl nangmahni’n
         thukhen tsawm un.
         14 Mipa in sam sang in a hawi heh zaknung ngai a si lam heh leivum dan pohriang nang
         zirh si ngawl si maw?
         15 Nupang zong heh sam sang in a hawi lekhaw, ama tsa a tsungnungnak si. Heitasim tiphangin
         a sam heh amah a khuh tsawmnak tsa si.
         16 Sinapikhaw mi pakhat khat in a kal lekhaw, keimahni a sikhen Pathian pawlpi te a
         sikhen, tsimi bangin luu khuh daan siar ngawl a dang puahdan nei ngawl si ung.
         17 Tsin, nang pumkhawmnak heh nangmahni tsa phatnak tah in senak a si sawn manin, nang
         paak thei ngawl sing.
         18 A masa ber in, biakinn ah pum nang khawm phangin, nang sungah khen dunnak a om thu
         za sing. Ka zanak bangin um thahthah sing.
         19 Nangmahni lak ah umtu taktak te a langtsiang theinak tuh in, zirhsualnak heh a om
         kul si.
         20 Tsimi manin mun pakhat ah nang khawmdang phangin, Bawipa simlai ei dang tuh si ngawl
         si utsi.
         21 Nang ei phangin midang te masuan ah mahni simlai ten ei si utsi. Tsimi phangin pakhat
         heh rikaam atsia, pakhat heh ri si.
         22 Nang kawti ha? Nang ei nang innak tuh in inn nei ngawl si utsim maw? A si ngawl lekhaw
         Pathian pawlpi heh zohsuam atsia, heimah a nei ngawl te mualpho tiar si utsim maw?
         Kaw tin nang ti ang im? Me man hen nang ziap ang maw? Nang ziap himhim ngawl sing.
         23 Heitasim tiphangin nangmahni ka penak heh Bawipa nen pin ka ngahnak si. Ka ngahnak
         heh tibang hen si. Bawi Jesuh in a raal te kut ah aapnak a si zan in sang kheh le
         si.
         24 Pathian a paak tselh phangin sang kheh hem atsia, "Me sang heh nangmahni tsa in a
         keh ka ruangpum si. Le ula ei un. Meheh keimah nang phawk rengnak tuh in puah un,"
         ti’n ti si.
         25 Tsimi bangin simlai a ei tselh phangin khuat kheh khen le atsia, "Me khuat heh ka
         thisena thukam ther si. Me khuat heh nang in natsaang in keimah phawk rengnak in in
         un," ti’n ti si.
         26 Me sang heh nang ei natsaang in le me khuat heh nang in natsaang in Bawipa leng ma
         hem ama thihnak phuang si utsi.
         27 Tsimi manin tutu nang sikhen taak ngawl thahlam in Bawipa sang ei atsia, khuat a
         intu heh Bawipa ruangpum le thisen vumah sual si.
         28 Tsimi manin tutu nang sikhen mah le mah tsek tsawm tselh phang bek in sang ei atsia,
         khuat kheh in un.
         29 Heimansim tiphangin taak ngawl thahlam in a eitu le a intu heh Bawipa ruangpum a
         theikhen ngawl manin, ama vumah thukhennak kheh in tsih si.
         30 Me man hen nangmahni lak ah mi tampi te thaneem in, mi tampi te naa atsia, mi tampi
         te thi si.
         31 Keimahni le keimahni thukhen tsawm le singkhaw, thukhennak si tu ngawl si sing.
         32 Sinapikhaw kei khen tsawm phangin, leivum minung te thaw hantsihnak kei si tuh ngawl
         in Bawipa nunzirhnak tong si sing.
         33 Tsimi manin u le nau te, Bawipa simlai ei tu in nang pumkhawm dang phangin, pakhat
         le pakhat ngak dun un.
         34 Thukhennak si tu in pumkhawm dang nang si tuh ngawl in rikaam nang om lekhaw inn
         ah lai ei ham un. Thu dang te heh nangmahni nenah ka leng phangin tsianneih leh tu
         sing.

1 U le nau te, raula lehsawng thu ah hei nam ngawl men nang si tu heh nang deihsak
         ngawl sing.
         2 Nangmahni heh Gential miphun nang si lai in, awn thei ngawl milim lam ah huai in
         zolnak te nang si kheh thei si utsi.
         3 Tsimi manin Pathian Raula thawmin, Jesuh ah heh tsamnak si, ti’n tumah in awn ngawl
         in, Raula Thiangrim thawmin siar ngawl tumah in, Jesuh ah heh Bawipa si, ti’n ti thei
         ngawl si, ti heh nang thei tiar sing.
         4 Lehsawng heh phun tampi om pelh in, Raula heh pakhat si.
         5 Nasiam hin dang dang om pelh in, Bawipa heh pakhat si.
         6 Naper dan a phunphun om pelh in, mi tehem nenah napertu Pathian heh pakhat si.
         7 Sinapikhaw nempinak tuh in Raulaa thei tiarnak heh pumpak ten nenah penak si ongla
         si.
         8 Raula thawmin mi pakhat nenah tsimnak thupe atsia, tsimi Raula thawm pah in mi pakhat
         nenah thei theinak pe si.
         9 Tsimi Raula thawm pah reng in midang pakhat kheh umnak pe atsia, tsimi Raula thawm
         pahpah in midang pakhat kheh natnak dam tiar theinak pe si.
         10 Midang pakhat kheh thil khumnung puah theinak pe in, midang pakhat kheh profet bangin
         thureel theinak pe si. Tsin, midang pakhat heh raula te theikhen theinak pe in, midang
         pakhat heh awn phun dangdang awn theinak pe atsia, midang pakhat heh awn phun dangdang
         let theinak pe si.
         11 Sinapikhaw me tehem a petu Raula heh pakhat, amah pah si atsia ama deihnak bangin
         mi hem sem heuh si.
         12 Ruangpum heh pakhat si atsia, khen tampi nei si. Ruangpum pakhata a khen tehem heh
         tampi pelh in, ruangpum heh pakhat si. Tsimi bangin Khrih ah heh si deve si.
         13 Heimansim tiphangin Jew te a sikhen Gential te a si sikhen, sel a sikhen miluat a
         si sikhen, kei vaseng in Raula pakhat thawmin ruangpum pakhat ah niim dang atsia,
         kei vaseng in Raula pakhat sunga in dang si sing.
         14 Ruangpum heh khenkhat bek si ngawl in, khen tampi om si.
         15 Kawng in, "Keimah heh kut ka si ngawl manin ruangpum ah peh ngawl sing," ti’n ati
         tsuk asin, ruangpum ah peh ngawl miau tu si maw?
         16 Tsin, beng in, "Keimah heh mit ka si ngawl manin ruangpum ah peh ngawl sing," ti’n
         ati tsuk asin, ruangpum ah peh ngawl miau tu si maw?
         17 Ruangpum puluk heh mit a si tsuk asin, kawtibang in thu za tu sim? Tsin, ruangpum
         puluk heh beng a si tsuk asin, kawtibang in rim niim thei tu sim?
         18 Sinapikhaw tuhen Pathian in ama lungkimnak bangin, ruangpum khen te kheh ruangpum
         ah koih heuh si.
         19 Tsin, ruangpum khen tehem heh pakhat ruak a si tsuk asin ruangpum heh kawnai ah si
         leh tu sim?
         20 Sinapikhaw tuhen ruangpum heh khen tampi in om pelh in, ruangpum heh pakhat si.
         21 Mit in kut heh, "Na kintsak ngawl sing," ti’n ti thei ngawl in, luu in kawng heh,
         "Na kintsak ngawl sing," ti’n ti thei ngawl si.
         22 Tsimi tah in, ruangpum khen te lak pin thaneem ngai in kei ruatnak te heh a om ngawl
         theih ngawl te si veng si.
         23 Upat taak leem ngawl in kei ruatnak ruangpum khen te heh upat ngainak si leh sawn
         atsia, mizahnung ruangpum khen te heh mawi ngai in langal si sing.
         24 Sinapikhaw upat ngainak ruangpum khen te hen kulnak nei ngawl si. Tsin Pathian in
         taksa khen te kheh ruangpum pakhat ah remtsang ngaino in koih si. Upat taak ngawl
         ruangpum khen te kheh nase sawn in upat si.
         25 Ruangpum khen te pakhat le pakhat zawnruat nak a nei theinak tuh in ruangpum khen
         te ah khen dunnak heimah om tuh ngawl in puah si
         26 Ruangpum khen pakhat in harsanak a tuar lekhaw ruangpum khen dang tehem in tuarpi
         si. Tsin, ruangpum khen pakhat in ultungnak a si lekhaw, khen dang tehem in angpi
         si.
         27 Nangmahni heh Khrih ruangpum si atsia, pumpak ten in ama ruangpum khen te si utsi.
         28 Pathian in a masaber in lehnak te, panihnak ah profet te, pathumnak ah saya te koih
         in, tsimi tselh phang thil khumnung muhtu te, tsin, dam tiar theinak lehsawng a ngahtu
         te, midang a bawmtu te, mi huai thiamtu te, awn phun dang dang a awn thei te kheh
         pawlpi sungah siamheuh si.
         29 A vaseng in lehnak te si maw? A vaseng in profet si maw? A vaseng in saya si maw?
         A vaseng in thil khumnung a puahtu te si maw?
         30 A vaseng in dam tiar theinak lehsawng ngah si maw? A vaseng in awn phun dangdang
         in awn si maw? A vaseng in awn phun dangdang lettu si maw?
         31 Sinapikhaw Raula lehsawng a phaber te deih tihtak in deih sawn un. Tsin, zin pha
         sawn ngai heh nang muh tu sing.

1 Keimah hen minung te awn le vanvummi te awn in ka awn pelhta sikhen, itnak ka nei
         ngawl lekhaw, dar ring bengbung le darkop ring selsul bang si sing.
         2 Profet bangin thurel theinak lehsawng ngah in, thuthup tehem le theizonak tehem ka
         theisek pelhta sikhen, mual te thawn theinak tham umnak nakim ka nei pelhta sikhen,
         itnak ka nei ngawl lekhaw, heimah ngawl men phang si sing.
         3 Minawm tsawmnak in ka neinak thil tehem pe siang ka si takhen, haal tuh in ka pum
         ka pe ngam pelhta sikhen, itnak ka nei ngawl lekhaw keimah tsa heimah nempi ngawl
         si.
         4 Itnak heh a thintsual atsia, mi ngeihhar thei si; itnak hen iksik ngawl si; itnak
         hen sidat ngawl atsia, puarthau ngawl si.
         5 Itnak hen khawklawk in leida ngawl atsia, ama phatnak bek zei ngawl si; a thintsom
         ngawl si; a sesuak ruat ngawl si.
         6 Itnak hen dik ngawlnak vumah ang ngawl in, thudik heh angpi si.
         7 Heizongza ah tuarzo atsia, heizongza um si; heizongza limdik atsia, heizongza ah
         veitul si.
         8 Itnak heh kontik khen bo awng tu ngawl si. Profet bangin thurel thiamnak a om pelhta
         sikhen, bo leh tu si. Awn phun dangdang awn theinak te khen a om pelh sikhen, tawp
         leh men tu si. Tsin, theizonak a om pelh sikhen, pai perper leh tu si.
         9 Keimahni hen a paal in thei atsia, a paal in profet bangin thurel si sing.
         10 Sinapikhaw nakim a leng phang zong hen a paal tehem paiberh tu si.
         11 Naupang ka si lai hen naupang bangin awn in, naupang bangin thei atsia, naupang bangin
         thuruat sing. Sinapikhaw ka uham ongla phang hen, naupang dan tehem lonberh sing.
         12 Tuhen limlang sungah rau reirui in mu si sing. Sinapikhaw tuzawh in maitsang tsan
         in tsiang ngai in mu dun leh tulai si sing. Tuhen a paal in thei sing; tuzawh phangin
         Pathian in keimah a thei bangin, keimah khen thei leh tulai sing.
         13 Tuhen umnak, limdiknak le itnak, pathum om si. Sinapikhaw me pathum lak pin a lianber
         heh itnak si.

1 Itnak heh hil ula, raula lehsawng te kheh deih un. Sinapikhaw profet bangin thurel
         theinak heh deih leilei rih un.
         2 Theih ngawl awn in a awntu hen minung nenah awn si ngawl in, Pathian nenah awn si.
         A awnnak heh tumah in theisak ngawl si. Sinapikhaw ama’n ama raula ah thuthup te kheh
         awn si.
         3 Profet bangin thureltu hen mi te nenah domsonak thu, so dunnak thu le neem dunnak
         thu te rel si.
         4 Theih ngawl awn in a awntu te khen amah le amah domso tsawm si. Sinapikhaw profet
         bangin thureltu hen pawlpi domso si.
         5 Nang vaseng in theih ngawl awn in nang awn tuh in deih sing. Sinapikhaw profet bangin
         thu nang rel tu heh deih sawn pittseih sing. Heitasim tiphangin theih ngawl awn in
         a awntu te hen pawlpi domsonak tuh in a awnnak heh a sullelam a reltsiang thei ngawl
         lekhaw, ama tah in profet bangin thu a reltu heh thupi sawnpi si.
         6 U le nau te, tuhen nang nenah leng in theih ngawl awn mang atsia, muhnak maw theizonak
         maw, profet bangin thurelnak maw, thu zirhnak maw, pakhat khat ka rel tsuk asin, nangmahni
         tsa ka nempinak hei om tu sim?
         7 Nungnak nei ngawl piru aw le phaidar aw riang heh a aw tsiang ngai in a suak ngawl
         lekhaw, kawtibang in piru aw le phaidar aw a si lam kheh thei tu sim?
         8 Ngunrasem heh a aw tsiang ngawl ngai in a suak a si lekhaw, tu in raal tawng tu in
         tiari thei tu sim?
         9 Tsimi bangin nangmahni’n a thei beih in nang awn ngawl lekhaw, nang awnnak heh kawtibang
         in thei thei tu sim? Huih lak ah awn thong men si tu si tsi.
         10 Leivum ah hen awn hin tampi om tu pelh in, sullelam nei ngawl awn heimah om ngawl
         si.
         11 Tsimi manin awnnak heh a tinuamnak ka thei ngawl nungsang, keimah heh ama tsa in
         ramdang mi si tu in, amah khen keima tsa in ramdang mi si tu si.
         12 Tsimita nangmahni in raula lehsawng ngah nang tuur pittseih bangin, pawlpi nang domso
         thiam tuh in tuur pittseih sawn un.
         13 Tsimi manin theih ngawl awn in a awntu hen a sullelam a reltsiang theinak tuh in
         sawngen sen.
         14 Theih ngawl awn in saw ka ngen phangin, ka raula in sawngen sipelh in, ka theithiamnak
         heh nempi ngawl si.
         15 Tsimi lekhaw kawti’n ti a sing im? Raula in sawngen tu sing, theithiamnak in ngen
         meek tu sing. Raula in la sa angkhaw, theithiamnak in sa meek tu sing.
         16 Tsimi ngawl lekhaw raula in Pathian na thangphat phangin, a mahni lak pin heimah
         a thei ngawltu te khen, na paaknak awnkam heh heisi ti thei ngawlpi in, "Amen," ti’n
         kawti’n ti thei tu sim?
         17 Nangmah hen phatak ngai in paak pelh na tsikhaw, midang te heimah domso ngawl poh
         si tsi.
         18 Nang vaseng tah in theih ngawl awn tam sawn ka awn manin, Pathian paak sing.
         19 Sinapikhaw pawlpi pumkhawmnak ah theih ngawl awn in awntsang thawngsawm ka awn tah
         in, midang te thu ka zirh theinak tuh in, ka theithiamnak thaw awntsang panga awn
         sawn tu sing.
         20 U le nau te, theithiamnak ah naupang si mah na un. Sipelh atsia thil pha ngawl te
         ah nausen si ula, theithiamnak ah piding un.
         21 Daanbu sungah ti hen ngan si, "Me minung te nenah awn phun dang le mur dang mang
         in awn tu sing. Sinapikhaw amahni’n ngai tu ngawl ka si" ti’n Bawipa in ti si.
         22 Tsimi manin theih ngawl awn heh umtu te tsa si ngawl in, um ngawltu te tsa theihdiknak
         si. Sinapikhaw profet bangin thurel thiamnak heh um ngawltu te tsa si ngawl in, umtu
         te tsa si sawn si.
         23 Tsimi manin pawlpi vaseng in munkhat ah pumkhawm dang atsia, nang vaseng in theih
         ngawl awn in nang awn tseih lai in a thiam deve ngawl tu maw um ngawltu maw mi honkhat
         a lut tsuk asin, me te heh a am si, ti’n nang ti ol ngawl si maw?
         24 Sinapikhaw nang vaseng in profet bangin thu nang rel tseih lai in um ngawltu maw
         a thei ngawl te maw mi pakhat a lut tsuk asin, nang vasenga thurelnak manin amah kheh
         a sual lam thei tsawm tiartu in, nang vaseng in a thukhen sak tu si utsi.
         25 Tsin, a thinlung sunga thuthup te khen lang tu in, bok in Pathian be tu atsia, nangmahni
         sungah Pathian om taktak si, ti’n ti tu si.
         26 U le nau te kawti’n ti a sing im? Nang pumkhawm dang phangin Saam la, thu zirhnak,
         theih ngawl awn, thuphuan le a sullelam rel theinak te heh a dang seuhseuh in ngah
         dang ten si utsi. A veksen hen pawlpi khangsonak tuh in mang tuh si sawn si.
         27 Theih ngawl awn mang nang om a si lekhaw, panih si maw, a tam ber in pathum si maw
         in sita sehla, a don donno in awn atsia, pakhat in a sullelam reltsiang tasen.
         28 A sullelam reltsiangtu a om ngawl lekhaw, pumkhawmnak ah mengdeen tasen. Tsin, amah
         le Pathian nen bek ah awn tasen.
         29 Mi panih a si ngawl lekhaw pathum in profet bangin thurel sehla, midang te’n thukhen
         tsiang tasen.
         30 A kung ah a to rengtu heh thu pakhat khat muhnak a si lekhaw, a rel masatu sawn kheh
         mengdeen tasen.
         31 Mi hem in a zir theinak tuh in le mi hem in tha a ngah theinak tuh in nang veksen
         in a saak dunno in, profet bangin thurel thei si utsi.
         32 Profet te hen amahni raula uk zo si.
         33 Pathian heh buainak suak tiartu si ngawl in, mi thiangrim te pawlpi hem ah remnak
         a om bangin pawlpi sungah remnak om tiartu si.
         34 Nang nupang te heh pawlpi sungah mengdeen tasen. Thurel siangnak si ngawl si. Mawsi
         daan in a rel bangin mipa uknak nuai ah om tu in thupenak si.
         35 Tsin amahni’n thil pakhat khat zir a nuam a si lekhaw inn pin a pasel te nenah dong
         tasen. Heitasim tilekhaw pawlpi sungah nupang thurel heh a zaknung si.
         36 Pathian thu heh nangmahni nupang te nen pin suak si maw? A si ngawl lekhaw Pathian
         thu heh nangmahni nen bek ah leng sim?
         37 Tutu nang sikhen mah le mah heh profet si maw raula mi si maw in a ruat tsawm lekhaw,
         nangmahni lai ka kuatnak heh Bawipa thukhaam a si lam heh theitsiang tasen.
         38 Sinapikhaw me thu heh a thei nom ngawl a om kha a si lekhaw, thei ngawl in om tasen.
         39 Tsimi manin u le nau te, profet bangin thurel theinak heh deih tihtak in deih ula,
         theih ngawl awn a mangtu te khehkhen kham mah na un.
         40 Heizongza heh a mawi le a lamlunno in puah un.

1 Tsimi zo ngawl u le nau te, nangmahni nenah ka phuangnak thuthang pha la nang phawk
         leh tiar sing. Me thuthang pha heh nangmahni’n saang ongla in, me thuthang pha vumah
         ding ongla si utsi.
         2 Nangmahni ka rel awngnak thu kheh nempinak nei ngawl in um thong men ngawl atsia,
         khopek in nang len reng lekhaw, tsimi thuthang pha thawmin sannak si utsi.
         3 A masa ber in nangmahni ka penak, ka saangnak thu heh, Laithiangrim sungah ngannak
         bangin, Khrih in kei sualnak te manin thi si.
         4 Amah kheh vi atsia, Laithiangrim sungah ngannak bangin nithumnak ni in tho leh si.
         5 Kefas in amah kheh a mu tselh phangin, ningluntu leinih te’n mu si.
         6 Tsimi tselh in umtu u le nau zanga val te’n veikhat mu in mu dang si. Amah ni lak
         pin mi tam sawn heh tutian hen nungtsa dang lai atsia, pawlkhat te heh eihmu ongla
         si.
         7 Tsimi zawh in Jeim in mu atsia, tsimi zawh in lehnak tehem in mu dang si.
         8 Dawlta ber in, a hun ngawl in a piang keimah khen mu deve sing.
         9 Keimah heh Pathian pawlpi ka erh awng manin, lehnak te lak pin mi nauta ber, lehnak
         ming phur tu riang taak ngawl poh sing.
         10 Sinapikhaw Pathian lainatnak thawmin, ka sinak bangin keimah heh si sing; keimah
         a lainatnak heh heimah ngawl men si ngawl si. Lehnak dang tehem tah in nase ngai in
         zuam sawn in naper sing. Sinapikhaw keima thil titheinak thawmin per si ngawl in,
         ka nenah a omtu Pathian lainatnak thawmin si sawn si.
         11 Tsimi manin, keimah sikhen amahni a sikhen, thuthang pha heh rel atsia, nangnihni’n
         um si utsi.
         12 Tuhen Khrih ah heh thihnak pin tho ongla si ti’n phuangnak asi ongla lekhaw heita
         nangmahni sung pin mi pawlkhat te’n, mithi te tholehnak om ngawl si, ti’n rel sim?
         13 Mithi tholehnak om ngawl a si lekhaw, Khrih ah khen thihnak pin tho leh ngawl si
         tu si.
         14 Tsin, Khrih ah heh thihnak pin tho leh ngawl a si lekhaw, kei thurelnak heh heimah
         ngawl men si in, nang umnak khen heimah ngawl men si si.
         15 Si si, keimahni heh Pathian tetti dik ngawl kei si lam lang tu si. Heimansim tilekhaw
         mithi tho ngawl asi le khaw Pathian in Khrih ah a tho leh tiar ngawlnak kheh tho tiar
         si ti in tetti khan si ung.
         16 Mithi te tho leh ngawl a silekhaw, Khrih ah heh tho leh tiarnak si ngawl si.
         17 Khrih ah heh a tho leh ngawl a silekhaw, nang umnak heh heimah ngawl men si. Tsin,
         nangmahni khen nang sualnak ah om reng lai si utsi.
         18 Tsimi bang a silekhaw, Khrih ah eihmu te ral thongberh tu si.
         19 Keinihni in kei nun sung tsa bek hen Khrih ah limdiknak nei kei si lekhaw, keimahni
         heh mihem tah in mi ngeihhar nungber si tu si sing.
         20 Sinapikhaw tuhen Khrih ah heh thihnak pin tho leh ongla in, a eihmu saak te lak pin
         rah masa ber in tsang si.
         21 Minung thawmin thihnak a leng bangin, minung thawmin thihnak pin tholehnak leng deve
         si.
         22 Adam sungah minung tehem a thi bangin, Khrih sungah minung tehem nung tiarnak si
         deve tu si.
         23 Sinapikhaw mihem heh mahni hun teen in tho leh tiarnak si tu si; Khrih ah heh rah
         masa ber si atsia, tsimi tselh phangin, Khrih a leng phangin ama minung te kheh tho
         leh tu si.
         24 Tsin, Jesuh in uknak tehem, thuneinak tehem le huham tehem a siatsuahberh tselh phangin,
         uknak kheh Pathian, Pa nenah a aap tselh phangin hun bonak si tu si.
         25 Khrih in a raal tehem kheh a kawng nuai ah a koihberh ma hem uk tu si.
         26 A siatsuah tuh a raal dawlta ber heh thihnak si.
         27 Heimansim tiphangin, "heizongza heh a kawng nuai ah koih si." Sinapikhaw, "Heizongza
         heh a kawng nuai ah koih si," ti’n ati phangin, a kawng nuai ah heizongza a koihtupa
         a peh ngawl kheh tsiang ngai in lang si.
         28 Pathian heh heizongza ah heizongza a si theinak tuh in, heizongza Khrih nuai ah a
         koih tselh phangin, Tsapa khehkhen ama nuai ah heizongza a koihtu Pathian nuai ah
         koihnak si deve tu si.
         29 Tsimi bangin a thisaak te tho leh ngawl miau a si lekhaw, a thisaak te tsa niimtu
         te heh kawtibang in ti leh tu sim? Hei manin a thisaak te tsa niim sim?
         30 A hei manin keimahni hen thinphu lasamvei in om si ung im?
         31 Keimah heh nitin in thi sing, ti’n nangmahni manin kei Bawipa Jesuh Khrih ah ka tuangkhawngnak
         thu heh kho tiar sing.
         32 Minung tawng dundan bangin, Efesa khaw ah sahang te ka tawng heh mithi te a tho leh
         ngawl a si tsuk asin keima tsa hei nempi sim? A thisaak te a tho leh ngawl lekhaw,
         "Ei a sing khaw in tseih men ala sing, heimansim tiphangin thaizing in thi tu si sing,"
         ti’n ti a sing.
         33 Zolnak si mah na un, "Mi s e su ak p aw l nak he n n un ts an pha se tiar si."
         34 Pawlkhat te’n Pathian thei ngawl nang si manin, diktsangnak ah khangphawk ula, sualnak
         puah mah na un. Meheh nang zak tuh in ka relnak si.
         35 Sinapikhaw mi pawlkhat te’n, "A thisaak te kawtibang in tho leh tiarnak si tu sim?
         Kawtibang ruangpum thaw tho tu sim?" ti’n dong kha men tu si utsi.
         36 Mitaw, laitsi na tuhnak heh a thi ngawl lekhaw po thei ngawl si.
         37 Laitsi nang tuh phangin, dawllam phangin a kuang a si leh tulai kheh tuh ngawl si
         utsi. Sangvut a sikhen a dang laitsi a sikhen, a tsang kheh tuh si utsi.
         38 Sinapikhaw Pathian in ama deih bangin tsimi laitsi tsa a kuang pe si. Laitsi hem
         kheh amahni tsi bangin a kuang pe heuh si.
         39 Taksa tehem heh bangve ngawl in, minung taksa heh a dang, ramsa te taksa a dang,
         nga taksa heh a dang si in, vano te taksa heh a dang si.
         40 Vanvum ruangpum om in, lei ruangpum khen om deve si. Vanvum ruangpum te tsungnungnak
         heh phunkhat si in, lei ruangpum te tsungnungnak heh phun dang si.
         41 Ni-a tsungnungnak heh phunkhat si atsia, lade-a tsungnungnak heh phun dang si in,
         arsi te tsungnungnak heh phun dang si; arsi pakhat le pakhata tsungnungnak heh dang
         dun meek si.
         42 A thisaak te tholehnak khen heh tsimi bang si. Ruangpum heh tuh phangin a zaan thei
         si atsia, tho tiarnak a si phangin a zaan thei ngawl si si.
         43 Ultung ngawlnak in tuhnak si atsia, tsungnung ngai in tho tiarnak si. Kol ngawl ngai
         in tuhnak si atsia, huham thaw tho tiarnak si.
         44 Lei ruangpum in tuhnak si atsia, raula ruangpum in tho tiarnak si. Lei ruangpum om
         atsia, raula ruangpum om si.
         45 Tsin, "A pakhatnak Adam ah heh nungnak nei minung si," ti’n ngan si. Dawlta ber Adam
         ah heh raula nungnak petu si.
         46 Tsimi bang sipelh in raula ruangpum om masa si ngawl in, tisa ruangpum om masa si.
         Tsimi zawh in raula lam ruangpum kheh om si.
         47 A pakhatnak minung heh leivut pina a si manin leimi si si. A panihnak minung heh
         vanvum pina Bawipa ah si.
         48 Leimi te heh tsimi leimi bang si deve atsia, vana mi te heh tsimi vana mi bang si
         si.
         49 Keimahni heh leimia mel kei suun bangin, vana mia mel khen suun tulai si sing.
         50 U le nau te meheh nang rel sing. Thi le sa hen Pathian uknak ro luah thei ngawl in,
         a zaan thei thil hen a zaan thei ngawl ro luah thei ngawl si.
         51 Ngai un, thuthup nang rel tu sing. Kei vaseng in eihmuberh tu ngawl in, thengberh
         tulai si sing.
         52 Dawlta ber ngunrasem a tum phangin, tsillem sung, mitkhep laan in thengberh tulai
         si sing. Ngunrasem tum tu in, mithi te kheh a zaan thei ngawl sinak in tho tiarnak
         si tu atsia, thengberh tulai si sing.
         53 Me a zaan thei hen a zaan thei ngawl sil rori tu atsia, a thi thei hen a thi thei
         ngawl kheh sil rori tu si.
         54 Tsimi manin me a zaan thei hen a zaan thei ngawl sil atsia, me a thi thei hen a thi
         thei ngawl a sil phangin, laithiangrim in; "Thihnak heh nehnak in lemhawl berh si
         lei," ti’n ngannaka a relnak heh kim tu si.
         55 "Maw thihnak, na raalhiam kawnai ah sim? Maw mithi khaw, na nehnak heh kawnai ah
         sim?"
         56 Thihnaka raalhiam heh sualnak si atsia, sualnaka huham heh Mawsi daan heh si.
         57 Sinapikhaw kei Bawipa Jesuh Khrih thawmin keimahni nehnak a petu Pathian heh paak
         si sing.
         58 Tsimi manin itnak u le nau te, Bawipa nasiam nang pernak heh thawn thong a si ngawl
         lam nang thei saak a si bangin, kho ngai in ding ula, thawn theihnung ngawl in Bawipa
         nasiam heh thanuam ngai in per reng veng un.

1 Tuhen mi thiangrim te tsa alu nang khonnak thu ah hen, Galilee peng sunga pawlpi
         te thu ka pe bangin puah un.
         2 Ka leng phangin alu khon tse leh kul tuh ngawlla in, nipi ni natsaang in mi hem in
         Pathian muitsu burhnak bangin khon atsia, khawl ham ta un.
         3 Ka leng phangin siang ngai in nang penak thil te kheh Jerusalem ah phur tu in, nang
         muangnak te lai ken in hawh tiar tu sing.
         4 Keimah khen hawh tu in a remtsang a si lekhaw, amahni khen keimah thaw hawh langkhat
         leh tu si.
         5 Masidonia ram tawn tu ka si manin, tsimi ram ka hawh tselh phang in nang nenah hawh
         tu sing.
         6 Tuzawh in mun dang ah khual ka vaak phang in, nang lanak ka si tuh in nang nenah
         tsaam in, khawsik hun sung hem om kha men tu sing.
         7 Heitasim tiphangin, tuhen hawh thahlam men in tawk dun lang situ heh nuam ngawl sing;
         tsimita Bawipa’n a siang lekhaw nang nenah rei kha po tsam tu in limdik sing.
         8 Sinapikhaw Pentikost puai tian in Efesa khaw ah tsaam reng rih tu sing.
         9 Heitasim tiphangin, akau pi le a nempi tu kawka kheh keima tsa hong reng si.Sinapikhaw
         raaltu tampi om si.
         10 Tsin, nangmahni nenah Timote ah a leng phangin nangmahni lak ah a thinphu tuh ngawl
         in tsimkom ta un. Amah heh keima bangin Bawipa na a pertu si deve si.
         11 Tsimi manin tumah in zohsuam kha po mah na ta sen. Thinnuamno in keima nenah a leng
         leh theinak tuh in, khual a vaaknak ah phatakno in la lai un. A dang u le nau te thaw
         ka nenah a lengtu heh ngaklah ngai si ung.
         12 Tuhen kei unau Apollos ah thaw peh dun in, u le nau te thaw nang nenah hawh tu in
         kun tseih pelh nangkhaw, tuhen vang hawh nuamnom ngawl si. A remtsang hun in hawh
         leh lai tu si.
         13 Ralring ula, umnak ah khopek in ding un. Patsang raalkol bangin kol ngai in om un.
         14 Thil nang puahnak hem heh itnak thaw in puah un.
         15 U le nau te, Stephanas te innkaw heh Akhaia ram ah rah masa ber te a si lam le mi
         thiangrim te nasiam per sak tu in a aap tsawmtu te a si lam nang thei saak si.
         16 Tsimi bang minung te nenah le kei naper a bawmtu tehem nenah le rim ngai in na a
         pertu tehem nenah nang pe tsawm deve tuh in nang kun sing.
         17 Stephanas, Fortunatus ah le Achiacus te a leng dang manin ang sing. Heitasim tiphangin,
         nang dasamnak hem a mahni’n belhsep leh si.
         18 Amahni’n keima thinlung le nangmahni thinlung ther leh tiar si. Tsimi manin tsimi
         bang minung te kheh theithiam ta un.
         19 Asia rama pawlpi te’n ngairel tiar nang si. Aquila le Priscilla te’n amahni inna
         pawlpi te thaw in, Bawipa ming in ngairel tiar nang si.
         20 U le nau tehem in ngairel tiar nang si. Pakhat le pakhat a thiangrim thuut dunnak
         thaw nukset dun un.
         21 Keimah Paul in nangmahni ngai ka relnak heh ka kut rori in ngan sing.
         22 Mi pakhat khat in Bawi Jesuh Khrih a it ngawl a si lekhaw, tsamnak tuar tasen. Maranatha
         .
         23 Kei Bawipa Jesuh Khrih lainatnak nang nenah om tasen.
         24 Khrih ah nangmahni ka itnak heh nang vaseng vumah om tasen. Amen.2 KORIN2 KORIN2 KORIN2 KORIN2 KORIN

1 Pathian deihnak thawmin Jesuh Khrih-a lehnak keimah Paul le kei unaupi Timote in
         Korin khawa Pathian Pawlpi le Akhaia ram sung hema mi thiangrim tehem nenah lai nang
         kuat si ung.
         2 Kei Pa Pathian le Bawi Jesuh lainatnak le thinnuamnak kheh nang nenah om tasen.
         3 Nemnak tehema Pathian le ngeihharnaka Pa, kei Bawipa Jesuh-a Pa le Pathian kheh thangphatnak
         si tasen.
         4 Amah heh harsa kei tuar phangin keimahni nemtu si. Tsimi manin Pathian in keimahni
         a nem bangin harsanak a phunphun a tuartu tehem kheh nem thei tu si sing.
         5 Heimansim tiphangin Khrih manin harsa kei tuarnak a tampi bangin, Khrih manin neeknak
         heh tampi deve si.
         6 Siahtheihnak kei tuar sikhen nangmahni tsa sannak le neeknak si. Tsimi heh harsa
         kei tuarnak bang harsa nang tuarzo theinak tuh in si. Nemnak kei si a sikhen, tsimi
         heh nangmahni tsa neeknak le sannak si.
         7 Nangmahni tsa kei limdiknak heh kho reng si. Nangmahni heh harsa kei tuarpinak te
         nang si bangin, neeknak khen si deve tu si utsi, ti heh thei si ung.
         8 U le nau te, Asia ram sungah kei tuarnak harsanak heh nang thei sak ngawl men tu
         deih ngawl si ung. Kei tuar zo tuh ngawl tian in harsanak kei tuar manin nung tu in
         limdiknak nei leh ngawlla si ung.
         9 Keimahni muang tsawm ngawl in, mithi a tho tiartu Pathian kei muang sawn tuh in,
         thi tu in thukhen saak te si in ruat tsawm si ung.
         10 Tsin, Pathian in keimahni heh a launung ngai thihnak pin kan ongla in, kan tseih
         lai in, kan rih tulai kei si, ti’n amah muang si ung.
         11 Nangmahni’n sawngennak thaw kei bawm meek si utsi. Tsimi manin mi tampi te’n keimahni
         ai in Pathian kheh paak tu si. Heimansim tiphangin mi tampi te thawmin lehsawng penak
         te si sing.
         12 Kei maingalnak heh meheh si. Lei tisa tsimnak thaw si ngawl in Pathian lainatnak
         thawmin thinlung thiangnak le Pathian minung sinak taktakno thaw me leivum ah hen
         khawsa atsia, nangmahni nenah khen tualnel ngai in kei khawsa leilei heh keimahni
         pha le se khen theinak lungmu in tettikhan si.
         13 Nangmahni’n siar atsia, nang theizonak siar ngawl thu dang himhim ngan ngawl si ung.
         A tawp tian in tsimi kheh nang thei tuh in nang muang si ung.
         14 Tsimi heh nangmahni’n keimahni heh a paal in nang thei bangin, Bawi Jesuh Ni in keimahni
         heh nangmahni angnak si atsia, nangmahni khen keimahni angnak nang si theinak tuh
         in si.
         15 Meheh ka theitsiang manin a veinihnak nempinak nang ngah theinak tuh in, nang nenah
         hawh masa lawk tu in tuum sing.
         16 Masidonia ram ah ka hawh thahlam in nangmahni nen pal thah atsia, Masidonia pin ka
         hong leh phang khen nangmahni nenah hawh leh tu sing. Tsin, Judea peng ah ka hawhnak
         ah nang la leh tuh in deih meek sing.
         17 Tsimi manin, tibang hen tuumnak ka nei phangin mi thinlung theng kawikawi siing maw?
         A si ngawl lekhaw ka awnnak ah, Si si, ti’n, le si ngawl si, ti’n ti kawikawi tu in,
         ka tuumnak te heh tisa lun in tuum siing maw?
         18 Sinapikhaw Pathian heh muangtaak a si bangin nangmahni nenah kei awnnak heh, Si si,
         ti le si ngawl si, ti heh tsem tsih ngawl sing.
         19 Heimansim tiphangin keimah, Silvanus ah le Timote in nang nenah kei phuangnak Pathian
         Tsapa Khrih Jesuh ah heh, Si si, ti le si ngawl si, ti heh tsem tsih ngawl in, amah
         ah hen, Si si, ti bek om si.
         20 Heimansim tiphangin amah ah Pathian thutiam hem heh, Si si, ti si atsia, keimahni
         manin Pathian a tsungnung theinak tuh in, "Amen," ti’n ti thei si sing.
         21 Tsin, tuhen keimahni le nangmahni heh Khrih ah a kipkho tiar tu le sathau a pawh
         tu heh Pathian ah si.
         22 Tsimi Pathian in keimahni heh tatsik khen atsia, keimahni a halhnak in kei thinlung
         sungah Raula pe si.
         23 Tsimi bek zo ngawl, Korin khaw ah ka hawh ngawl heh nangmahni ka ruat ta si, ti heh
         ka nunnak ah Pathian heh tetti in mang sing.
         24 Nang umnak vumah thu ka nei si ngawl in, umnak ah nang ding kho manin nang angnak
         tuh in nangmahni thaw naper dang si sawn si ung.

1 Sinapikhaw thinna thahlam in vang nang nenah hawh leh tu ngawl in thu ten tsawm sing.
         2 Heimansim tiphangin nangmahni thinna tiar lengkhaw, ka thinna tiarnak nangmahni siar
         ngawl tu in ka ang leh tiar tu sim?
         3 Ka angnak heh nang vasenga angnak a si lam heh muangnak nei sing. Nang nenah ka leng
         phangin keimah ang tiar awhnung nangmahni heh keimah lungse tiar tu sawn nang si tuh
         ngawl in, masa len lai nang kuat awng sing.
         4 Nangmahni laikuatnak ka ngan phangin, harsa le thintsawl ngai in mitti tampi thaw
         in ngan sing. Tsimi heh nangmahni thinna tiar si ngawl in, nangmahni ka itnak heh
         kangkim itnak a si lam nang thei tuh in ka ngannak si sawn si.
         5 Sinapikhaw mi pakhat khat in lungse tiarnak a nei lekhaw, keimah lungse tiar si ngawl
         in, nang vaseng khen khawthu po lungse tiar si. Tsimi heh nang vaseng vumah ka thu
         a khak leita ngawlnak tuh in si.
         6 Nangmahni lak pin mi tampi te’n amah nang tsawhnak heh ama tsa in khawthu ongla si.
         7 Tsimita a lungse leita in a thin a nau ruih tuh ngawl in a sualzah atsia, nang nem
         tuh sawn sipelh si.
         8 Tsimi manin amah nang it miau lam nang muh tuh in nang kun sing.
         9 Tsin, heizongza ah thu nang lun le lun ngawl ka thei nuam manin, tsulnak in masa
         len lai nang kuat sing.
         10 Mi pakhat khata sual nang zahnak heh keimah khen a sualzah deve sing. Mi pakhat khata
         sualzah awng si lengkhaw, tsimi sual ka zahnak heh nangmahni tsa in Khrih mai ah a
         sualzah sing.
         11 Tsimi asi ngawl lekhaw Satan in hunpha le kha tu kei si. Heimansim tiphangin a tuumnak
         te kheh a thei ngawl si ngawl si ung.
         12 Tsimi bek zo ngawl Khrih-a thuthang pha rel tu in Troas khawpi ah ka leng phangin
         Bawipa’n kong ka hon si.
         13 Tsin, ka nau Titas ah ka tawk ngawl manin ka thin a nuam ngawl ta, amahni kheh ponlah
         atsia Masidonia ram ah hawh sing.
         14 Khrih ah thaw keimahni nehnak a pe vengtu le ama tsimnak rim ur kheh keimahni mang
         in mun hem ah a zai tiartu Pathian kheh thangphatnak si tasen.
         15 Keimahni heh sannak te nenah a sikhen a ral thong tseih te nenah a sikhen, Pathian
         ah Khrih-a rim ur te si sing.
         16 Zahlam te nenah keimahni heh thihnak pin thihnak ah rim ur si atsia, a dang te nenah
         nungnak pin nungnak ah rim ur si sing. Tsimi bang a si manin me thil tehem thaw tu
         heh phutua tu sim?
         17 Mi tampi te’n Pathian thu heh sumpeinak in a mang bangin, mang deve ngawl si ung.
         Sinapikhaw thinlung thiang ngaino in Khrih thawmin Pathian mai ah Pathian nen pin
         kei zanak bangin rel si ung.

1 Keimahni le keimahni ziap tsawm lehleu si ung maw? Midang te bangin nang nenah theipinak
         lai pe kul si ung maw? A si ngawl lekhaw nang nen pin theipinak lai ken kul si ung
         maw?
         2 Nangmahni heh mi hema theinak le siarnak kei thinlung sungah laikuat ngannak te si
         utsi.
         3 Nangmahni heh a nasiam kei pernak Khrih-a laikuat nang si heh tsiangno in lang si.
         Laiti in ngannak si ngawl in, a nung Pathian Raula in ngannak si utsi. Tsin, lung
         pek vumah ngannak si ngawl in minung thinlung ah ngannak si si utsi.
         4 Khrih tawnin Pathian lam ah tsimi bang muangnak nei si ung.
         5 Thil pakhat khat heh keimahni nen pina si, ti’n ti tu in a taak in ruat tsawm ngawl
         si ung. Kei taaknak heh Pathian nen pina si sawn si.
         6 Pathian in keimahni heh thukam ther nasiam per taak si tu in puah meek kei si. Hei
         man sim tiphangin lai ngannak hen mi reek atsia, Raula hen nungnak a pe manin, lai
         ngannaka nasiam per tu si ngawl in, Raula nasiam pertu tuh in taak tiar kei si.
         7 Tsin, Mawsi mel lang dan a tsungnung manin, Israel te’n panhik thei ngawl si. Tsimi
         heh pai perper thei si. Thihnak ah a lentu nasiam, lung pek vumah ret in ngannak heh
         a tsungnung lekhaw,
         8 Raula-a nasiamnak heh kawzah in tsungnung sawn leilei tu sim?
         9 Hannak nasiam heh a tsungnung lekhaw, diktsangnaka nasiam heh tsungnung sawn leilei
         rih tu si.
         10 Tsungnungnak heh a vaar leita manin, a tsungnung tiar awngnak heh tsungnungnak heimah
         nei leh ngawlla si.
         11 A pai thei thil heh a tsungnung lekhaw, a kho reng thil heh tsungnung sawn leilei
         si.
         12 Tsimi bang limdiknak kei nei manin, iim ngawl in reelsek si ung.
         13 Israel tsa te’n a pai tseiha tawpnak kheh a pan ken thei tuh ngawl in, Mawsi in a
         mai a hup bangin hup ngawl si ung.
         14 Sinapikhaw amahni thinlung kheh thim tiarnak a si manin, Thukam lun a siar nahem
         in tsimi mai hupnak kheh tuni tian hawk ngawl in hup reng lai si. Tsimi mai hupnak
         kheh Khrih ah hawknak si ongla si.
         15 Sinapikhaw tuni tian Mawsi daan bu kheh a siar phangin amahni thinlung kheh mai hupnak
         thaw in hup reng lai si.
         16 Tsimi bang a si sikhen mi pakhat heh Bawipa lam ah a her phangin, tsimi mai hup kheh
         lesaknak si tu si.
         17 Tuhen Bawipa heh Raula si atsia, Bawipa Raula omnak munah luatnak om si.
         18 Kei vaseng in mai hup ngawl in limlang sunga bangin Bawipa tsungnungnak kheh pan
         dang a sing. Bawipa Raula thawmin keimahni heh tsungnungnak pin tsungnungnak ah khangso
         in limlang sunga ama mel bang si tu in theng tseihnak si sing.
         
            

         
      
   
      
         4
1 Tsimi manin me nasiam kei neinak heh ngeihharnak thawmin kei ngahnak a si bangin
         thinnau ngawl si ung.
         2 Mi hem mai ah thudik heh tsiangno in keimahni le keimahni langtiarnak thaw Pathian
         mai ah nung si ung. Tsin, zaknung thil thup te le thuman ngawlnak te kheh el si ung.
         Awkrawl ngai in nung ngawl in, Pathian thu heh mi te zolnak in mang ngawl si ung.
         3 Kei thuthang pha heh thupnak a si lekhaw, a pai te nenah thupnak si.
         4 Me leivum uktu pathian in a um ngawl te thinlung kheh thim tiar si. Tsimi bang a
         si ngawl lekhaw Pathian mel, Khrih thuthang pha tsungnungnaka vaarnak khen amahni
         vaar tiar kha tu si.
         5 Keimahni hen keimahni thu rel tsawm ngawl in, Khrih Jesuh heh Bawipa si, ti thu le
         Jesuh manin keimahni heh nangmahni sel te si ung, ti heh rel si ung.
         6 Vaarnak heh thimnak sung pin vaar tu in thu a petu heh Pathian ah si. Pathian in
         vaarnak kheh thimnak ah vaar tu in thupe atsia, kei thinlung heh vaar si. Tsimi heh
         Jesuh Khrih mai ah Pathian tsungnungnak thei theinak vaarnak a pe theinak tuh in si.
         7 Sinapikhaw amak huham heh kei mah ni nen pin si ngawl in Pathian nen pin a si kheh
         a lang theinak tuh in tsimi ro manpha kheh leibeel sungah nei si sing.
         8 Mun hem pin harsanak a phunphun kei tuar pelh sikhen, ral thong men ngawl si ung.
         Kei thinlung a pitkhet pelh sikhen, thin nau ngawl si ung.
         9 Erhnak kei sipelh sikhen, zam thong ngawl kei si. Talnak kei sipelh sikhen, siat
         suah ngawl kei si.
         10 Keimahni ruangpum ah Jesuh-a nungnak tsiang ngai in a lang theinak tuh in, kei ruangpum
         ah Bawi Jesuh thihnak phur tseihzel veng si ung.
         11 Heimansim tiphangin a thi thei kei ruangpum ah Jesuh nungnak tsiang ngai in a lang
         theinak tuh in, a nungtsa lai keimahni heh Jesuh manin thi tuh in aapnak si reng veng
         si sing.
         12 Tsimi manin thihnak hen keimahni sungah naper atsia, sinapikhaw nungnak hen nangmah
         ni sungah na per si.
         13 Tsimi bang umnak thinlung bangverep kei nei manin, "Umnak ka nei manin rel sing,"
         ti’n ngannak bangin, kei um manin rel si ung.
         14 Bawi Jesuh ah a tho tiartu Pathian in Jesuh thawmin keimahni khen tho tiar tu atsia,
         ama nenah nangmahni thaw ding langkhat tiar tu kei si, ti heh thei si ung.
         15 Pathian lainatnak heh minung tampi nenah leng atsia, Pathian tsungnungnak heh minung
         tampi in paaknak a si theinak tuh in, thil tehem heh nangmahni tsaberh si.
         16 Tsimi manin thin nau ngawl si ung. Kei pulam minung heh senak ah a leng tseih pelh
         sikhen, kei sunglam minung heh ni khat zawh ni khat remther lehnak si.
         17 A rel taak ngawl kei harsanak te heh tsillem sung tsa bek si. Tsin, a tsungnung sawn
         pittseih le kumkhaw tsa a tam sawn pittseih tsungnungnak kheh puah sak kei si.
         18 Tsimi manin mu theihnung thil te pan ngawl in, mu theihnung ngawl thil te pan sawn
         si ung. Heimansim tiphangin mu theihnung thil te heh tsillem sung bek awk in, mu theih
         nung ngawl thil te heh kumkhaw in kho si.

1 Heimansim tiphangin kei lei inn, me buuk heh phenak asipelh sikhen, minung kuta sanak
         si ngawl, Pathian sanak vanum ah kumkhaw inn kei nei lam heh thei si sing.
         2 Keimahni hen vanvum pin a leng kei inn luah tu heh ngaklah leita in, me lei buuk
         sung pin ai ruangruang si sing.
         3 Tsimi inn kei luah taktak phangin, tumah in tsangtse in mu tu ngawl kei si.
         4 Me lei buuk sungah kei om lai in, thilrit phur bangin huisa si sing. Tsimi heh me
         lei buuk sungah kei om nuam ngawl ta si ngawl in, nungnak hen thihnak a lemhawl theinak
         tuh in, vanvum buuk sungah kei om nuam manin si sawn si.
         5 Me thil rori heh a puah hamsaktu Pathian in keimahni a halhnak in Raula khen pe meek
         kei si.
         6 Tsimi manin ruangpum a si inn ah kei om laisung hen Bawipa thaw khen dun kei si lam
         thei reng in, bulum reng veng si ung.
         7 Heimansim tiphangin munak in hawh si ngawl in, umnak in hawh si sing.
         8 Si si, bulum reng si ung. Ruangpum thaw khen dun in, Bawipa thaw om langkhat nuam
         sawn si ung.
         9 Tsimi manin me ruangpum ah kei om a sikhen, kei om ngawl a sikhen Bawipa saangnak
         kei si tu heh kei er bernak si.
         10 Khrih-a thukhennak tohkheng mai ah kei vaseng in lang dangberh tulai atsia, ruangpum
         in kei puahnak te teen kheh a pha a sikhen a se a sikhen, kei puahnak bangin ngah
         ten leh tu si sing.
         11 Pathian heh kihnung ngai a si lam thei si sing. Tsimita midang te khen a kih deve
         tuh in so si ung. Keimahni heh Pathian in a theiken bangin, nangmahni pha le se theikhennak
         thaw in keimahni nang theiken deve tu um si ung.
         12 Nang mai ah ziap tsawm tseih si ngawl si ung. Thinlung taktak si ngawl in, puleu
         langnak men in a tuangkhawng tseihtu te awnnak heipohkhen nang o theinak tuh in, keimahni
         ai in tuangkhawng theinak nang pe si ung.
         13 Mi am kei silekhaw, Pathian tsa in si. Lungmu man kei si lekhaw, tsimi heh nangmahni
         tsa si.
         14 Minung tehem tsa in mi pakhat a thi lekhaw, mi tehem khen thi si. Tsimi kei um manin
         Khrih itnak in henpek reng kei si.
         15 A nungtu te’n amahni tsa nung leh ngawlla in, amahni tsa thi atsia, a tho lehtupa
         tsa in a nung theinak tuh in, ama’n mi hem tsa in thi si.
         16 Tsimi manin tu pin pan minung tisa luun in tumah pan ngawl si ung. Minung tisa luun
         in Khrih ah kei thei pelh sikhen, tuhen tsimi bangin thei leh ngawlla si ung.
         17 Tsimi manin mi pakhat khat heh Khrih ah a om lekhaw siam leh thernak mi ther si.
         Ngai un, thil lun te paiberh atsia, thil hemmuah a ther in tsangberh ongla si.
         18 Me thil tehem heh Pathian nen pina si. Ama’n Jesuh Khrih tawnin keimahni heh amah
         thaw remtuah leh in, tsimi remtuah lehnak nasiam heh pe kei si.
         19 Tsimi remtuah lehnak heh tibang hen si. Pathian in Khrih ah a om thahlam reng in
         leivum mi te daan heeknak kheh heimah mawhsiat ngawl in, leivum mi te kheh amah thaw
         remtuah leh atsia, tsimi remtuah lehnak thu kheh pe kei si.
         20 Tsimi manin keimahni heh Khrih ah aiawh tu te si si ung. Tsimiman in keimahni tawnin
         Pathian in a kun bangin, Pathian thaw remtuah leh un, ti’n Khrih ai in nang kun si
         ung.
         21 Heimansim tiphangin Khrih ah Pathian mi diktsang kei si theinak tuh in, sual a thei
         ngawl Khrih ah heh keimahni tsa in misual in puah si.

1 Pathian lainatnak heh heimah ngawl men in saang thong nang si tuh ngawl in, Pathian
         thaw naper langkhattu keimahni’n nang kun meek si ung.
         2 Heimansim tiphangin ama’n, "Saang theihnung hun in na aw za si lang. Sannak ni ah
         na bawm ongla sing," ti’n ti si. Ngai in, tuhun heh saangnak hun si in, tuni heh sannak
         ni si.
         3 Nasiam heh sawinak a si tuh ngawl in, khawsi tuh thil heimah puah ngawl si ung.
         4 Pathian nasiam te kei si lam heh thil tehem ah lang tiar atsia, veitulnak, harsanak,
         dasamnak, thintsawlnak,
         5 vaat dang tupnak, thawng tohnak, buainak, rimsu, eihmu ngawl, rongkingnak in muh
         si ung.
         6 Thinlung thiangnak thawmin, thei theinak thawmin, thintsualnak thawmin, zawnruatnak
         thawmin, Raula Thiangrim thawmin, it miaumiaunak thawmin,
         7 thudik thu thawmin, Pathian huham thawmin, taklam ah le kehlam ah diktsangnak raalvan
         kengnak thawmin,
         8 ultungnak le zohsuamnak kei tuarnak thawmin si sen, mi te relsenak le ziapnak te
         thawmin si sen tetti muh si ung. Mi zoltu te bang pelh na ungkhaw, mi thu maan te
         si ung.
         9 Thei ngawlnak bang sipelh na ungkhaw, mi tampi te theinak te si ung. Thihnak a tuar
         te bang sipelh na ungkhaw, ngai un, nungtsa si reng lai si ung. Nunzirhnak te bang
         sipelh na ungkhaw, reeknak tuar ngawl si ung.
         10 Lungse te bang sipelh na ungkhaw, ang ngai reng si ung. Minawm bang sipelh na ungkhaw,
         mi tampi te hausa tiar si ung. Heimah nei ngawl bang sipelh na ungkhaw, thil hem nei
         pheu reng si ung.
         11 Nangnihni Korin khaw te, nangmahni vumah ruatnak kaupi nei in, tsiangno in thu nang
         rel si ung.
         12 Nang rong heh keimahni heetnak si ngawl in, nangmahni heet tsawmnak poh si.
         13 Nang thunlehnak in keimahni vumah ruatnak kaupi nei deve un. (Ka tsa te vumah ka
         awn bangin awn sing)
         14 Um ngawltu te thaw a bangve ngawl kolhaak phur dang mah na un. Diktsangnak le tsannei
         ngawlnak hen hei pawlkomnak nei sim? Khawthim le khawvaar om langkhat thei si maw?
         15 Khrih ah le Belial ah heh thuhual dun thei si maw? Umtu le um ngawltu heh hei lawm
         kawm thei tu sim?
         16 Pathian temple le milim te’n hei lungkim dunnak nei thei sim? Nangmahni heh a nung
         Pathian temple Mun Thiangrimber si utsi. Pathian in tihen a tibang in si, "Amahni
         sungah om in, amahni thaw leida tu sing. Keimah heh amahni Pathian si angkhaw, amahni
         heh keima minung te si tu si."
         17 Tsimi manin, "Bawipa’n, amahni lak pin tson suak ula, khek un ti’n ti si. A thiang
         ngawl himhim tong mah na ula, nang saang tu sing."
         18 "Keimah heh nang Pa si angkhaw, nangmahni heh ka tsapa te le ka tsanu te si tu si
         utsi, ti’n Thawmlian ber BAWIPA in ti si."

1 Tsimi manin itnak te, me thutiam te heh nei ongla nang si manin, tisa le raula ningtsir
         nung hem pin thiang tiar tsawm a sing khaw, Pathian kihzahnak ah thiangrimsek a sing.
         2 Kei saang un. Tumah vumah thilsual puah ngawl si ung. Tumah se tiar ngawl in, tumah
         a thil luup ngawl si ung.
         3 Tibang hen ka ti phangin nangmahni han tu in ka awnnak si ngawl si. Heimansim tilekhaw
         ka rel saak bangin nangmahni thaw thi langkhat tu in le nung langkhat tu in kei thin
         sungah tsaam reng si utsi.
         4 Nangmahni nenah ka awn ngam daan heh mak in, nangmahni ai in ka tuangkhawngnak khen
         heh mak si. Bulumnak thaw dim sing. Harsa kei tuarnak tehem ah ang tihtak in ang sing.
         5 Masidonia ram sungah kei leng phangin, kei taksa heh tsawlom ngah nom ngawl in, mun
         hem ah harsanak tuar si ung. Pulam ah hen donak si atsia, kei sunglam in thinphu reng
         veng si ung.
         6 Sinapikhaw mi nauta te bulum sa tu Pathian in Titas ah a lengnak thawmin bulum sa
         kei si.
         7 Titas leng man bek si ngawl in, nangmahni nen pin neeknak a ngah manin bulum meek
         si ung. Keimah nang tawk ot pittseih thu, keima manin nang mitniraw thu, le keimah
         nang thinkarhnak thu te rel in, ang leilei sing.
         8 Nangmahni lai ka kuat awngnak manin nangmahni ka lungse tiar kha heh sir leh ngai
         pelh nangkhaw, tuhen vang sir leh ngawlla sing. Heimansim tiphangin tsimi lai ka kuatnak
         len nangmahni heh tsillem sung bek lungse tiar si, ti heh thei sing.
         9 Nangmahni ka lungse tiar manin ang si ngawl in, nang lungsenak hen nangmahni sual
         a sir tiar manin ang si sawn sing. Keimahni manin heimah nang sung thong tuh ngawl
         in, Pathian deihnak bangin lungse tiar nang sing.
         10 Pathian deihnak bangin lungsenak hen a sir leh tuh ngawl sannak si tu in sualsirnak
         suak tiar si. Sinapikhaw leivum lungsenak hen thihnak suak tiar si.
         11 Me thil te heh phatakno in ngaisung tsuk un. Pathian deihnak bangin nang lungsenak
         hen nangmahni ah ralringnak, nangmahni le nangmahni nang thiang tiar tsawmnak, thinraw
         leitanak, thinphunak, ot leitanak, thinkarhnak, lehrul otnak te suak tiar si. Nangmahni’n
         heizongza ah me thu te vumah nang tsiang lam lang tiar ongla si utsi.
         12 Tsimi manin nangmahni lai ka kuat tavang poh in, thilsual a puahtupa le thilsual
         puahnak a tuartupa bulbah in ka ngannak si ngawl in, nangmahni kei komsuannak heh
         Pathian mitmuh ah a lang tuh in ka ngannak si sawn si.
         13 Tsimi manin nemnak nang sinak ah khen nemnak si ongla si ung. Nang vaseng in Titas
         thinlung nang ther leh tiar manin, amah heh ang ngai in, keimahni khen ang tihtak
         in angpi si ung.
         14 Nangmahni thu ah ama nenah ka tuangkhawng pelh sikhen, zak ngawl sing. Nangmahni
         nenah thu heizongza heh dik ngai in kei rel bangin, Titas nenah kei tuangkhawngnak
         khen heh a dik si.
         15 Nang vaseng in ama thu kheh ngai atsia, thinphu in le tsai tseih thahlam in amah
         nang saang dan te a ruat leh phangin nangmahni sunsak doh leilei lai si.
         16 Heizongza ah nangmahni vumah muangnak ka nei manin ang sing.

1 Tsimi bek zo ngawl Masidonia pawlpi te nenah Pathian in ama lainatnak a penak heh
         nang thei tiar si ung.
         2 Amahni’n harsanak thaw tsulnak nase ngai a tuar thahlam in a angnak kangkim atsia,
         a dasam rek thahlam in pe siang si.
         3 Tsimi pawlpi te’n amahni pe zonak bangten in pe dang si. Si si, amahni’n a pe zonak
         tah kaan in siang ngai in pe dang si.
         4 Mi thiangrim te a penak a lu saangsak atsia keimahni thaw mi thiangrim te tsa napernak
         ah pawl dang tu in kun kei si.
         5 Me amahni thil tidaan heh kei limdiknak bangin si ngawl si. Bawipa nenah amahni le
         amahni a pe tsawm masa tselh phangin, Pathian deihnak bangin keimahni nenah pe tsawm
         leh si.
         6 Tsimi manin Titas ah heh me lainatnak a tepan bangin nangmahni nenah a lamlen lawlaw
         tuh in so dang si ung.
         7 Heizongza ah hausa si utsi. Nangmahni in umnak ah, thurelnak ah, thei theinak ah,
         thanuamnak hem ah le keimahni nang itnak tehem ah nang hausa bangin me lainatnak ah
         nang hausa deve lam heh thei un.
         8 Tihen ka awn phangin nangmahni thukhaam pe si ngawl sing. Midang te thanuamnak thaw
         santeh in itnak nang nei taktak maw nei taktak ngawl ka tsulnak bek si.
         9 Kei Bawipa Jesuh Khrih-a lainatnak heh thei si utsi. Ama minawm tsarah sinak thawmin
         nang hausa theinak tuh in, amah heh hausa pelh in nangmahni tsa in minawm tsarah in
         tsang si.
         10 Me thu ah hen tihen ruatnak nang pe sing. Tihni kum in pe otnak thaw nang tepan saak
         bangin pehzom in nang pe bek zo ngawl, tuhen lamlen lawlaw nang si asin nangmahni
         tsa nempi tu si.
         11 Pe otnak nei ongla nang si manin, nang neinak pe ula lamlen un.
         12 Mi pakhat in a nei ngawlnak bangin si ngawl in, a neinak bangin pe otnak lungmu a
         nei masa a si lekhaw, saangsak tuh si.
         13 Tihen ka ti phangin midang te zong bawm zang tiar atsia, nangmahni van rit ka suan
         si ngawl si.
         14 Nang bangverep theinak tuh in ka tinak si sawn si. Tuhen tampi nang pe luutnak hen
         amahni dasamnak bawm thei in, amahni tampi pe luutnak hen nang dasamnak bawm leh saak
         tu in, bangverep in om thei tu si utsi.
         15 Tsin, "Tampi a ruuttu hen heimah vaal lawt ngawl in, dawmno a khultu khen dasam lawt
         ngawl si," ti’n ngannak bangin si.
         16 Keima’n nangmahni tsa thinkarhnak ka neinak bang heh Titas thinlung sungah a nei
         tiartu Pathian paak si sing.
         17 Ka sonak a awi bek si ngawl in, thatho ngai atsia, ama thu in a hawh si sawn si.
         18 Thuthang pha phuangnak pawlpi tehem in a ziap ngainak kei unau pi pakhat heh amah
         lun tiar si ung.
         19 Tsimi bek zo ngawl amah heh me lainatnak alu khon tu in khual kei vaknak ah keimahni
         lun tu in pawlpi te dengnak si meek si. Bawipa amah rori heh a tsungnung tuh in le
         midang te nang bawm otnak lungmu lang tiar tu in, keimahni’n me bawmnak na heh per
         si ung.
         20 Me lehsawng tampi pi tsa na kei pernak ah hen mi te sual zeinak kei si tuh ngawl
         in ralring si ung.
         21 Bawipa mitmuh bek ah si ngawl in, minung te mitmuh ah khen thilpha bek kheh puah
         si ung.
         22 Tsin, amah ni nenah kei unau pi pakhat heh leh si ung. Amah heh thil tampi ah kei
         tsul tsim saak si atsia kei thei saak a si bangin, a zuam ngaitu si. Tuhen nangmahni
         a muang manin zuam sawn leilei lai si.
         23 Mi pakhat khat in Titas thu a kan a si lekhaw, ka pawlpi vengnak le nangmahni tsa
         ka naperpinakpa heh amah si. Tsin, kei unaupi te thukantu a om a silekhaw, amah ni
         heh Khrih-a tsungnungnak, pawlpi te nalang te si.
         24 Tsimi manin nang itnak le nangmahni ai in kei tuangkhawngnak heh amah ni muh ula,
         pawlpi mai ah khen muh meek un.

1 Mi thiangrim te napernak thu ah nangmahni nenah lai kuat ngan heh keima tsa in a
         val si.
         2 Bawm otnak lungmu nang nei lam ka thei manin, Akhaia te’n tihni kum pin pah in bawm
         tu in tiari ongla si, ti’n Masidonia te nenah nang tuangkhawng pi sing.
         3 Tsimi bang a sipelh ta sikhen nangmahni ah ka tuangkhawngnak heh a thawnthong tuh
         ngawl in, le ka rel saak bangin nang tiari theinak tuh in unaupi te heh nangmahni
         nenah hawh tiar sing.
         4 Kei hawhpinak Masidonia te pawlkhat in ralring hamnak heimah nang nei ngawl lam a
         mu kha a silekhaw, muang ngai in kei tuangkhawngnak tehem hen mualpho tiar tu kei
         si. Tsin, nangmahni khen mualpho deve tu si utsi.
         5 Tsimi manin unaupi te heh nangmahni nenah hawh ham tu in so kul tuh in ruat sing.
         Tsin, rawlthiam ngai in pe tu in nang kam hamsaak te la lamlen thei tu atsia, pe tu
         in nang ralring ham saak kheh nang rawlthiamnak bangin si tu in pamheih thah in penak
         si tu ngawl si.
         6 Sinapikhaw, "Dawmno bek a pawitu te’n dawmno bek khawl deve tu in, tampi a pawitu
         te’n tampi khawl deve tu si," ti heh nang rel sing.
         7 Pumpak ten in thinlung sungah tuumnak bangin pe tasen. Pamheih thah in le pe kultsam
         in ruat in pe mah na sen. Pathian in siang ngaino in a petu te bek it si.
         8 Thil tehem nang mang tham nang nei theinak tuh in, le naper pha tehem tsa kangkim
         in nang nei tuh in, Pathian in lainatnak tehem kheh nangmahni pe thei si.
         9 Tsimi heh, "Ama’n mun hem ah sem in, minawm te kheh pe si. Ama diktsangnak kheh kumkhaw
         in kho si," ti’n ngannak bangin si.
         10 Laitsi a pawitu nenah laitsi le ei tuh lai a petu Pa in laitsi nang pe akhaw, pung
         in zai tiar atsia, nangmahni diktsangnak rah khehkhen khang tiar tasen.
         11 Nang rawlthiamnak tehem manin thil taak hem ah nangmahni heh hausa tiar atsia, keimahni
         manin Pathian paak tiar si.
         12 Heimansim tiphangin me penak naper hen mi thiangrim te dasamnak hem a bawm bek si
         ngawl in, Pathian paak pittseih tseih tiar si.
         13 Khrih thuthang pha phuang in a thu nang lunnak, le amahni le mi hem vumah siang ngai
         in bawmnak alu nang penak te heh nang napernak ah nang lang tiar tsawm manin amahni’n
         Pathian thangphat si.
         14 Pathian in nangmahni a lainatnak a tam leita manin, amahni’n a sawngennak ah nangmahni
         phawk reng veng si.
         15 Awn in rel tselh nung ngawl a lehsawng te manin Pathian kheh paaknak si tasen.

1 Nangmahni nenah ka om lai in thinniam atsia, nangmahni nenah ka om ngawl phangin
         nangmahni thu ah ralphapa keimah Paul in Khrih thintsualnak le nunneemnak thawmin
         nang kun sing.
         2 Keimahni heh tisa daan a leida in a ringtu mi pawlkhat vumah ka ralpha bangin, nangmahni
         nenah ka om phangin ka ralpha leita tuh ngawl in kun nang sing.
         3 Keimahni heh tisa daan in leida pelh na ungkhaw, tisa daan lun in raal tawng ngawl
         si ung.
         4 Raaltawngnak ah kei mangnak raalvan te heh tisa raalvan te si ngawl in, raalving
         te siatsuah zo Pathian kolnak raalvan te si.
         5 Thu kal dunnak te le Pathian tsimnak a tsaitu ultung tsawmnak taak hem kheh vawrberh
         atsia, amahni ruatnak taak hem kheh Khrih thu lun tu si tu in pomberh si ung.
         6 Nang thuluunnak heh a kimsek phangin, thu lun ngawltu tehem kheh tsawh tu in tiari
         lep si ung.
         7 Thil te heh pulam langnak bek in pan si utsim maw? Mi pakhat khat in Khrih minung
         in a muang tsawm a silekhaw, keimahni khen heh ama bangin Khrih minung kei si lam
         thei ta sehla, tsimi kheh ruat tsawm po tasen.
         8 Nangmahni siatsuahnak tuh si ngawl in, domso theinak tuh in Bawipa in thuneinak kei
         pe si. Me thuneinak vumah dawmno tuangkhawng ka si riang in zak ngawl sing.
         9 Nangmahni lai ka kuatnak manin nangmahni thuum ka si khatu nuam ngawl sing.
         10 Amahni’n, "A laikuat te heh khong ngai in huham nei ngai pelh atsia, a ruangpum in
         keimahni nenah a om phangin mi raalhut si in, a thurelnak te khen heh bengkhawk nung
         ruak si," ti’n ti ka si.
         11 Nangmahni nenah kei om ngawl phangin kei leidat dan heh laikuat sungah kei ngan bangin,
         nangmahni nenah kei om phangin kei leidat dan si tu si, ti heh tsimi bang mihing te
         khen ruatphawk ta sehla thei tasen.
         12 Keimahni hen mi ziap tsawm tseihtu te heh pawl ngam ngawl in, amahni thaw khen santeh
         tsawm ngam ngawl si ung. Sinapikhaw amahni le amahni khawi dun ngam nongnong in, amahni
         le amahni santeh dun ngam si. Tsimita amahni heh mi tsing ngawl te si.
         13 Sinapikhaw teeknak kaan in tuangkhawng ngawl atsia, Pathian teek saak zahno phangin
         tuangkhawng poh si ung. Tsimi teek saak hen nangmahni tian in huap si.
         14 Khrih thuthang pha phuang in nangmahni nenah leng ongla kei si bangin, nangmahni
         huap kha ngawl bangin keimahni teeknak kuam kaan in leng ngawl si ung.
         15 Teeknak kuam kaan in midang te naper saak vumah tuangkhawng ngawl si ung. Nang umnak
         a khang daan lun in kei napernak kuam khen nase ngai in nang kauhsak tuh in limdik
         si ung.
         16 Midang te naper tselh saak kuam sunga tuangkhawng pi tseih si ngawl in, nangmahni
         ram kaan in thuthang pha phuang thei tu kei si heh limdik si ung.
         17 Sinapikhaw "Mi tuangkhawng te’n BAWIPA bek ah tuangkhawng tasen."
         18 Mah le mah ziap tsawm te heh theipinak si ngawl in, Bawipa ziapnak te bek heh theipinak
         si.

1 Dawmno ka dasamnak heh nang veito tuh deih sing. Vei zo miau si utsi.
         2 Pathian awizawng in nang ling sing. Heimansim tiphangin khangngai thiamlawh bangin
         nangmahni heh Khrih ah ka aap theinak tuh in, pasel pakhat tsa nang halh ongla sing.
         3 Rul in a ngian thaw Eve ah a zol ngah bangin, nang thinlung se tiar atsia, Khrih
         ah nang thinlung thiangnak a zol kha tu thinphu sing.
         4 Mi pakhat in nang nenah hawh atsia, kei phuangnak si ngawl a dang Jesuh ah phuang
         atsia, nang saang ngawlnak raula dang kheh nang saang tsuk asin, tsin, nang tso ngawlnak
         thuthang pha dang kheh nang nenah a phuang tsuk asin amah kheh saang kha men tu si
         utsi.
         5 Lehnak thupi ber te tah in niam sawn in ruat tsawm ngawl sing.
         6 Mi awn halta sipelh nangkhaw, theinak ah tsimi bang si ngawl sing. Nangmahni nenah
         thil tehem thaw muh tsawm veng ongla si ung.
         7 Nang nenah Pathian thuthang pha heh man ngen ngawl in ka phuang manin, tsawisangnak
         nang si theinak tuh in keimah ka niam tiar tsawm heh sualnak puah siing maw?
         8 Nangmahni tsa na ka per theinak tuh in pawlpi dang te nena lawhman manin amahni ruam
         bangin tsang sing.
         9 Ka kulnak tehem Masidonia pin a leng unaupi te’n a pe manin, nangmahni nenah ka om
         sung len kulnak nono te ka nei pelhta sikhen, tumah vumah thilrit phurh ngawl sing.
         Heizongza ah nangmahni tsa thilrit ka si tuh ngawl in keem tsawm atsia, keem tsawm
         rih tulai sing.
         10 Keima sungah Khrih thudik a om manin Akhaia ram sungah ka tuangkhawngnak heh tumah
         in khak thei tu ngawl ka si.
         11 Hei manin nangmahni tsa thilrit si ngawl sing im? Nangmahni ka it ngawl ta si maw?
         Pathian in thei si.
         12 Hamphanak a ngah ottu te’n hamphanak a ngah tuh ngawl in le keima bangin a ruat tsawm
         ottu te’n a tuangkhawng thei tuh ngawl in, amahni hamphanak kheh ban tawngsak angkhaw,
         ka puahnak heh puah rih tu sing.
         13 Tsimi bang mihing te heh lehnak sual te, Khrih lehnak si tiar tsawm in mi zol naper
         a pertu te si.
         14 Satan ah riang in vaarnak vanmi bang si tiar tsawm thei a si manin, lunglawi tuh
         si ngawl poh si.
         15 Tsimi manin Satan nalang te’n diktsangnak na a pertu te bangin a theng tsawm a sikhen,
         thil khumnung si ngawl si. Amahni dawlkhumnak heh amahni puahnak bangin si tulai si.
         16 Nang rel lehleu tu sing. Tumah in mitaw ka ring mah na un. Tsimi bangin a ringtu
         a om lai tasikhen, dawmno pohkhen ka tuangkhawng deve thei tuh in, mitaw bangin ka
         saang rih tasen.
         17 Tsimi bangin ka awn phangin Bawipa deihnak bangin ka awnnak si ngawl in, tawna ngai
         in muang tsawmnak thaw ka tuangkhawng si sawn si.
         18 Mi tampi te’n tisa daan bangin a tuangkhawng manin, keimah khen tuangkhawng deve
         tu sing.
         19 Nangmahni heh mitsim nang si manin, mitaw te kheh ang ngai in pan kho thei si utsi.
         20 Mi pakhat in nangmahni heh sel in a pom phangin, a luup phangin, nang thil a long
         phang in, a tung tsawm phangin le nang biang a beng phangin veikho thei si utsi.
         21 Keimahni hen tsimi bang thil te nang tuarzonak tuh in thaneem ngai kei si heh zak
         thahlam in nang rel sing. Sinapikhaw mi taw bangin awn rih ang; mi pakhat khat in
         a ngamnak taak hem ah keimah khen ngam deve sing.
         22 Amahni heh Hebru te si maw? Keimah khen si deve sing. Israel te si maw? Keimah khen
         si deve sing. Abraham tsi si maw? Keimah khen si deve sing.
         23 Khrih nasiam a pertu te si maw? Mitaw bangin awn rih ang; amahni tah in rimsu tuar
         sawn in, tuar sawn noh lai sing. Vaatnak vei tam sawnpi tuar in, thawng tohnak tuar
         veng sawn atsia, thihnak tawk veng sawn sing.
         24 Jew te vei sawmli sung pin veikhat nuuk in vaatnak veinga khoh tuar sing.
         25 Molhkang thaw in vaatnak veithum khoh tuar sing. Lungto in sepnak veikhat tuar sing.
         Timbaw se veithum tuar in, tipi thuanthum vumah nikhat le zankhat taang awng sing.
         26 Khualvak tseih veng in, runti tennak ah thinphu launung, damiah te manin thinphu
         launung, ka phunpi te nen pin thinphu launung, Gential te nen pin thinphu launung,
         khawpi sungah thinphu launung, hampalak ah thinphu launung, tipi vumah thinphu launung
         le unaupi dik ngawl te nen pin thinphu launung tuar sing.
         27 Rim ngai in na per atsia, vei tampi eihmu thei ngawl sing. Rikaam dangrum in, rongking
         veng atsia, khawsik tuar in kawngkolh veng sing.
         28 Me te bek zo ngawl pawlpi tehem tsa sensernak hen nitin nentsih pek ka si.
         29 Mi thaneem te thaneempi ngawl siing maw? Mi a khawsi phangin urh in pan men siing
         maw?
         30 Tuangkhawng kultsaam si lengkhaw, ka thaneemnak te manin tuangkhawng tu sing.
         31 Kumkhaw tsungnung tiar a taak kei Bawipa Jesuh Khrih-a Pathian le a Pa’n thuson ka
         rel ngawl lam thei si.
         32 Aretas kumpibawi kut nuaia Damaskas mangki in keimah pom a nuam manin Damaskas khawpi
         kheh raalkap te kil tiar si.
         33 Sinapikhaw ningluntu te’n kho sungah koih in, vinga khamleng pin lakulh atsia a kut
         pin luat sing.

1 Ummawh ngawl in ka tuangkhawng heh heimah a nempi ngawl lam ka thei thahlam reng
         in, Bawipa lalhnak le thuphuan heh nang rel rih ang.
         2 Tuma kum leili lai in, Khrih ninglunpa pakhat kheh thei sing. Amah heh van thuahthumnak
         ah leso si. A ruangpum in leso a si maw, raula in leso a si heh thei ngawl sing. Pathian
         in thei si.
         3 Amah heh keima’n thei sing. Ruangpum in lesonak a si maw, raula in lesonak a si heh
         rel thei ngawl sing. Pathian in thei si.
         4 Amah heh paradise ah leso atsia, minung awn in a rel theihnung ngawl le awn siang
         ngawlnak awnkam te a za lam kheh thei sing.
         5 Tsimi bang minung heh tuangkhawng pi tu sing. Keimah le keimah heh ka hei ngawlnak
         te siar ngawl tuangkhawng tu ngawl sing.
         6 Tuangkhawng ka nuam si khen thudik bek rel tu ka si manin, mitaw si lawt tu ngawl
         sing. Sinapikhaw mi pakhat khat in keimah a munak le keima thu a zanak tah kan in
         a ruat tuh ngawl in, tuangkhawng tu ngawl sing.
         7 Keimah a lalhnak a nase leita man in, a tuarlawt in ka tung tsawm tuh ngawl in ka
         taksa sungah Satan nalang ling heh koih atsia sun ka si. Tsimi bang a si ngawl tsuk
         asin tung tsawm leita kha tu sing.
         8 Me ling heh a lesak tuh in Bawipa veithum tian kun sing.
         9 Tsimi phangin Bawipa’n, "Ka lainatnak heh nangma tsa in tham si. Heimansim tiphangin
         ka huham heh thaneemnak ah nakim in om si," ti’n ti ka si. Tsimi manin Khrih huham
         heh ka vumah a om theinak tuh in ang ngaino in ka thaneemnak ah tuangkhawng rih tu
         sing.
         10 Tsimi manin Khrih tsa in thaneemnak, zohsuamnak, dasamnak, erhnak le vansannak ka
         tuar phangin ang sawn sing. Heimansim tiphangin mi thaneem ka si phangin kol sawn
         sing.
         11 Nang sailok manin tuangkhawngnak ah mitaw in tsang sing. Borh bang men ka sipelh
         ta sikhen, lehnak thupi ber te ka bang ngawlnak heimah a om ngawl manin, nang ziap
         tseih tuh in mawi pelh sing.
         12 Lehnak pakhat sinaka theihdiknak dik tehem heh thintsual ngai in nangmahni lak ah
         theihdiknak, a khumnung thil te le thawm lian thil te puah in lang tiar ongla si.
         13 Nangmahni tsa thilrit ka si ngawlnak siar ngawl, pawlpi dang te tah in nang nau sawnnak
         hei om sim? Me ka khelh khanak heh ka zah ta un.
         14 Ngai un, nangmahni nenah a veithumnak hawh tu in tiari sing. Nang thil te deih si
         ngawl in nangmahni rori deih ka si manin, nangmahni tsa thilrit si tu ngawl sing.
         Tsa te’n nu le pa tsa thil khawlsak tu si ngawl in, nu le pa te sawn in tsa te tsa
         thil khawlsak tuh si.
         15 Keimah hen nangmahni it leilei atsia, keimah nang itnak a kiam lemlem pelhta sikhen,
         nang nungnak tsa in ka neinak thil te le keimah rori heh ang ngaino in mang tsawm
         tseih rih tu sing.
         16 Hei bang a tsang pelhta sikhen nangmahni tsa thilrit si ngawl sing. Tsimthiamnak
         thaw tsing ngai in keima tuh in nang leen sing.
         17 Nangmahni nenah mi pakhat khat leh in nang nena a miat le sing maw?
         18 Titas ah heh nangmahni nenah hawh tiar atsia, kei unau pi pakhat heh amah lun tiar
         sing. Titas in nangmahni nena a miat hei le sim? Thin khat lung khat in nung dang
         in, lampi pakhat ah hawh dang si ngawl na sing im?
         19 Nangmahni nenah hung tsawm tseih kei ring si utsim maw? Khrih ah Pathian mai ah awn
         si ung. Itnak te, thil tehem heh nangmahni domsonak tuh in puah si ung.
         20 Nangmahni nenah ka leng phangin nangmahni heh ka deihnak bangin ka tawk kha tu ngawl,
         le nangmahni deihnak bangin keimah nang tawk ngawl kha men tu heh lau sing. Tsin,
         nangmahni lak ah awn el dunnak, hampumnak, thinraw dunnak, matsabek ruatnak, mi relsenak,
         mi iinak, puarthaunak, buainak te a om khatu lau ngai sing.
         21 Ka leng leh phangin nangmahni mai ah Pathian in keimah a niam tiar khatu heh lau
         sing. Tsin, tima sualnak a puahnak a sir leh ngawl sualnak ah nawngkai ngai in a leida
         te, nu le pa sual a puahtu te le mi hur te manin ka lungse khatu heh lau meek sing.

1 Meheh a veithumnak nangmahni nenah ka leng lehnak si tu si. "Tetti panih maw pathum
         maw te awnkam in thu tehem kho si."
         2 Tuhen nangmahni nenah om ngawl pelh nang khaw, nangmahni ka rel saak bangin le a
         veinihnak nangmahni nenah ka om lai ka rel ham saak bangin sual a puahtu te le midang
         te hem, "Ka leng leh phangin nang hawi tu ngawl sing," ti’n laikuat in nang rel ham
         po sing.
         3 Keima sungah a awntu Khrih ah heh Khrih ah a si miau maw si miau ngawl tsul in zei
         si utsi. Amah heh nangmahni lam ah thaneem ngawl in a kol ngai si.
         4 Amah heh thaneem ngai in thinglamteh ah khennak asi pelhta sikhen, Pathian huham
         thawmin nung reng si. Keimahni khen heh ama ah thaneem deve si ung. Sinapikhaw nangmahni
         lam ah Pathian huham thawmin amah thaw nung tu si sing.
         5 Umnak ah nang om reng maw om reng ngawl tsek tsawm un. Nangmahni le nangmahni tsul
         tsawm un. Kim ngawl nang si ngawl nungsang Khrih ah heh nangmahni sungah a om si ti
         thei tsawm ngawl si utsim maw?
         6 Sipelh atsia tsek tsawm thei ngawl nang si ngawl lam heh nang thei tu in muang sing.
         7 Thil sesuak nang puah tuh ngawl in Pathian nenah saw nang ngen sak sing. Tsimi heh
         mipha in kei lang tu ka deih ta si ngawl in, tsek tsawm thei ngawl in kei lang pelhta
         sikhen, upat taak thil nang puah theinak tuh in saw nang ngen sak sing.
         8 Heimansim tiphangin keinihni hen thudik lam ah kei om ti siar ngawl, thudik do tu
         in heimah ti thei ngawl si ung.
         9 Keimahni heh thaneem in nangmahni heh nang kol lekhaw ang ngai si ung. Tsin, nakim
         nang si tu heh kei sawngennak si.
         10 Tsimi manin nang senak tsa tuh si ngawl in nang khangsonak tuh in, Bawipa’n keimah
         heh thuneinak a penak bangin nangmahni nenah ka om phangin ka thu a khakren tuh ngawl
         in, nangmahni nenah ka om ngawl lai hen me thu te heh lai in nang rel sing.
         11 A khomnak in u le nau te, mangpha. Piding in bulum reng dang ta un. Lungmu munkhat
         in rem dangno in nung dang ta un. Itnak le thinnuamnak Pathian kheh nang nenah om
         reng tasen.
         12 A thiangrim thuut dunnak thaw pakhat le pakhat nukset dun un.
         13 Mi thiangrim tehem in ngairel tiar nang si.
         14 Bawi Jesuh Khrih lainatnak, le Pathian itnak le Raula Thiangrim-a pawlkomnak kheh
         nang vaseng nenah om tasen. Amen.GALATIGALATIGALATIGALATIGALATI

1 Minung te nen pina si ngawl in, minung te lehnak khen si ngawl, Jesuh Khrih le mithi
         te a tho leh tiar tu Pathian deihnak thawmin lehnak keimah Paul le
         2 ka ompinak u le nau tehem in, Galati peng sunga pawlpi te lai nang kuat si ung.
         3 Pa Pathian le kei Bawipa Jesuh Khrih nena lainatnak le thinnuamnak kheh nang nenah
         om tasen.
         4 Jesuh Khrih in kei Pa Pathian deihnak bangin tu san hun sesuak pin keimahni a kan
         theinak tuh in, kei sualnak tsa amah le amah pe tsawm si.
         5 Pathian heh kumkhaw pin kumkhaw tian in tsungnung tasen.
         6 Khrih lainatnak sungah nangmahni a kotu Pa zam nomper atsia, thuthang pha dang nang
         saang men heh lunglawi ngai sing.
         7 Tsimi nang saangnak thuthang pha heh thuthang pha si ngawl si. Nang lungmu nokbuk
         tiar atsia, Khrih thuthang pha a lehngat nuamtu mi honkhat om si.
         8 Sinapikhaw, keimahni nom kei sikhen, vanvum pin leng vanvummi te a sikhen, kei rel
         saak thuthang pha si ngawl, thuthang pha dang pakhat khat a rel a om lekhaw, tsamnak
         si tasen.
         9 Nang saang saak thuthang pha si ngawl, thuthang pha dang pakhat khat a rel a om lekhaw
         tsamnak si tasen, ti’n ka ti saak bangin, tuhen khen ti lehleu sing.
         10 Tuhen mi te mitmai psha zei siing maw? A si ngawl lekhaw Pathian mitmai pha zei sawn
         sing im? A si ngawl lekhaw mi te ang tuh zei sing im? Mi te ang tuh phang zei tseih
         lai ka si lekhaw, Khrih-a sel si ol ngawl sing.
         11 Sinapikhaw u le nau te, ka reelnak thuthang pha heh minunga puah tsawm mennak a si
         ngawl lam heh nang thei tiar sing.
         12 Meheh minung nen pin ka ngahnak si ngawl in, minunga zirhnak khen si ngawl sing.
         Jesuh Khrih-a muhnak thawmin ka ngahnak si.
         13 Jew te benak ka be awng lai in ka nundaan te le nase leita in Pathian pawlpi ka erhnak
         te le siatsuah reih ka tuum thu te heh nang zasek saak si.
         14 Jew te benak lam ah ka phunpi sunga ka rualtsam tampi te tah in a zuam ber si atsia,
         kei pupa te daan lun zo sawn leita sing.
         15 Sinapikhaw ei nu pum sungah ka om lai pah in Pathian in a dangno in koih atsia, a
         khawthu a ti hun phangin a lainatnak manin ko ka si.
         16 Gential te lak ah a thu ka rel thei tuh in, ka sungah a Tsapa kheh lang tiar si.
         Tsimi tselhtsang in, minung tumah thurel pi masa ngawl in,
         17 ka masuan ah lehnak a si masa ongla te om min Jerusalem ah khen hawh lawt ngawl in,
         Arabia ram ah hawh sing. Tsin, Damaskas khawpi ah hong leh sing.
         18 Tsimi zawh kumthum a rei phangin Piter ah tawk tu in Jerusalem ah hawhso atsia, ni
         leinga tsaam sing.
         19 Sinapikhaw Bawipa nau Jeim ah siar ngawl lehnak dang te tumah tawk ngawl sing.
         20 Me ka ngannak thu te thaw peh dun in, ngai un, Pathian mai ah thuson rel ngawl sing.
         21 Tsimi zawh in Syria ram le Silisia ram ah hawh sing.
         22 Khrih ah a om Judea rama pawlpi te lak ah mel theinak khen si ngawl sing.
         23 Sinapikhaw "Keimahni erh awngtupa’n siatsuah tu in a tum awngnak umnak heh tuhen
         rel tseih si," ti thubek heh za dang si.
         24 Tsin, keima manin Pathian kheh thangphat dang si.

1 Tsin, kum leili a rei phangin, Barnabas ah thaw Jerusalem ah hawhso leh si ung. Titas
         ah khen huai sing.
         2 Pathian muhnak bang rori in hawhso sing. Tsin, lawkih te thuthang pha ka relnak te
         kheh amahni khen rel sing. Tsin, dan zuam dunnak ah ka dan saak te le ka dan tuhlai
         te heh thawnthong a si tuh ngawl in, maisong dohnak te kheh a tseno in reltsiang sing.
         3 Keima nenah a omtu Titas ah heh Grik te sipelh in, vunrel ten tu in sailok ngawl
         sing.
         4 Meheh u le nau dik ngawl te’n a tsiik kuhzen man si. Amahni’n Jesuh Khrih ah luatnak
         kei neinak heh tsulkuh tu in keimahni lak ah lut kuhzen si.
         5 Thuthang pha thudik heh nangmahni sungah a om reng theinak tuh in, amahni nenah naazi
         pakhat sung pohkhen petsawm ngawl si ung.
         6 Amahni heh mi thupi ngai ruai baang in, kawtibang minung a sipelh ta sikhen, keima
         tsa heimah dangnak om lawt ngawl si. Pathian in maizah dohnak tumah nei ngawl si.
         Me mi thupi te heh keima tsa heimah nempi ngawl si.
         7 Sinapikhaw vunrel ten te nenah thuthang pha rel tu heh Piter ah aapnak a si bangin,
         vunrel ten ngawl te nenah thuthang pha reltu tuh in aapnak ka si kheh amahni’n thei
         si.
         8 Heitasim tiphangin, vunrel ten te nenah lehnak si tu in Piter sungah kipkil ngai
         in na a pertu hen Gential te nenah lehnak ka si tuh in keima sungah na per si.
         9 Pathian in a lainatnak keimah a penak heh muangnak ber Jeim, Kephas ah le Johan te’n
         a mu dang phangin, lawkih te nenah hawh tu in keimah le Barnabas ah heh naper langkhat
         dang theihdiknak in nukset atsia, amahni heh vunrel ten te nenah hawh si.
         10 Minawm te phawk reng tu heh amahni deihsak bernak si atsia, tsimi heh keimah khen
         ka thinkarh bernak naper si.
         11 Sinapikhaw, Piter ah heh Antiok khawpi ah a leng phang in, mawhsiat khurduk a si
         manin a mai ah ding sing.
         12 Heitasim tiphangin Piter ah heh Jeim nen pin mi honkhat te a leng ma in Gential te
         thaw laikuang kil dang si. Sipelh atsia Jeim nen pin mi honkhat te a leng phangin,
         vunrel ten te a kih man in, Gential te nen pin kiang atsia, mun dang ah om tum si.
         13 A dang Jew te khen Piter bangin sidat dang deve si. Amahni sidatnak ah Barnabas ah
         riang peh deve si.
         14 Amahni’n thuthang pha thudik ah tsamphet in a om ngawl ka mu phangin, a vaseng mai
         ah Piter ah kheh, "Nangmah heh Jew te na si thahlam reng in Jew te daan in nung ngawl
         atsia, Gential te nundaan in nung si tsi. Heita Gential te heh Jew te nundaan in a
         nung tuh in sai si tsim?
         15 Keimahni heh kei sinak himhim in Jew miphun si atsia, misual Gential miphun si ngawl
         si sing.
         16 Minung heh Daan lunnak thawmin diktsang si ngawl in, Jesuh Khrih-a umnak thawmin
         diktsang a si lam heh thei si sing. Daan lunnak thawmin diktsang si ngawl in Khrih-a
         umnak thawmin diktsang kei si theinak tuh in, Khrih Jesuh ah um ongla si sing. Heitasim
         tiphangin Daana naper thawmin tumah in diktsang tu ngawl si.
         17 Sinapikhaw Khrih thawmin diktsangnak kei zei tseih lai in, misual kei si lam thei
         tsawm si sing. Tsimi lekhaw Khrih ah heh suala nasiam a per tu si maw? Si ngawl si.
         18 Ka phe saak thil te heh sa leh lengkhaw, daan heek in a tsan tsawmtu si tu sing.
         19 Pathian ah ka nung thei tuh in Daan tawnin Daan ah thi ongla sing.
         20 Khrih thaw thinglamteh ah khentsihnak si ongla sing. Sipelh atsia nung reng sing.
         A nungtu heh keimah si ngawl in, ka sungah Khrih nung si. Ruangpum sungah tuhen a
         nung ka nunnak heh keimah it in amah le amah keima tsa a petu Pathian Tsapa-a umnak
         thawmin nung sing.
         21 Pathian lainatnak heh a thai men si ngawl sing. Daan thawmin diktsang si lengkhaw,
         Khrih-a thihnak heh a thawnthong si.
         
            

         
      
   
      
         3
1 Maw Galati mitaw te, thudik thu lun tu ngawl in tu in nang zial ngah sim? Thinglamteh
         ah khennak Jesuh Khrih ah heh tsiang ngai in nang mu thei tuh in muh saak si ongla
         si utsi.
         2 Nang nen pin me bek heh thei nuam sing. Daan lunnak manin Raula ngah si utsim maw?
         A si ngawl lekhaw umnak thu nang za manin ngah sawn si utsim?
         3 Kawti taw lawmmam si utsim? Raula Thiangrim thaw nang tepan saak heh tisa in dawlkhum
         tuum si utsim maw?
         4 Tizah harsanak tampi nang tuartsim saak heh thawnthong tiar men tu si utsim maw?
         Thawnthong hel men tu si maw?
         5 Nangmahni Raula Thiangrim a petu le nangmahni lak ah thil khumnung a puahtu Pathian
         hen Daan lunnak thawmin maw umnak thu nang zanak thawmin Raula Thiangrim pe atsia
         thil khumnung puah si sim?
         6 Tsimi bangzet in Abraham in Pathian um atsia, tsimi a umnak heh diktsangnak in siar
         sak si.
         7 Tsimi manin a umtu te bek heh Abraham tsa te a si lam heh thei ta un.
         8 Pathian in Gential te heh umnak thawmin diktsang tiar tu si, ti heh Laithiangrim
         in a muh ham manin, Abraham ah kheh, "Nangma manin miphun tehem muitsu dong tu si,"
         ti’n ti a tsia, thuthang pha rel ham ongla si.
         9 Tsimi manin a umtu te’n umtu Abraham ah thaw muitsu dong si.
         10 Daan lunnak a anntu tehem heh tsamnak nuai ah om si. "Lunberh tuh in Daan bu sungah
         ngannak bangin a vaseng in a luun kim ngawl te heh tsamnak si tu si," ti’n ngan si.
         11 Tsin, "Midik heh umnak in nung tu si," ti’n ngannak a om manin, Daan lunnak manin
         tumah in Pathian mai ah diktsang ngawl si, ti heh tsiangno in lang si.
         12 Daan heh umnak thaw heimah sengdun ngawl si. "Daan a luntu te’n Daan a lun manin
         nung si," ti’n ngan si.
         13 Khrih in keimahni tsa tsamnak tuar in, Daana tsamnak pin den kei si lei. Thing vumah
         tarnak taak hem heh tsamnak si.
         14 Jesuh Khrih thawmin Gential te’n Abraham muitsu a ngah theinak tuh in le umnak thawmin
         a kam saak Raula Thiangrim kei ngah theinak tuh in, Khrih in san kei si.
         15 U le nau te, minung dan in nang rel sing, minung te thukam pohriang a kho tiar zawh
         in tumah in phiat leh men thei ngawl in, bet thei ngawl si.
         16 Pathian in Abraham ah le a tsi te nenah thukam ong si lei. "Na tsi te," ti’n mi tampi
         nenah a rel bang si ngawl in, tsi pakhat nenah a rel bangin, "Na Tsi Pakhat nen ah,"
         ti’n rel si. Tsimi heh Khrih ah si.
         17 Meheh nang rel sing, daan in kum zali le kum sawmthum zawh in Pathian in Khrih ah
         a kho tiar saak thukam kheh phiat leh thei ngawlla si. Tsimi bangin a si tsuk asin
         thutiam heh a thawnthong in tsang tu si.
         18 Heitasim tiphangin roluahnak heh Daan pina a silekhaw, thutiam pina si thei leh ngawlla
         si. Sinapikhaw Pathian in Abraham ah heh thutiam thawmin roluahnak pe si.
         19 Asi lekhaw heita Daan heh pe sim? Pathian in thutiam a penak Abraham tsi Pa a leng
         ma hem thil sesuak puahsualnak a om manin pe betnak si. Tsimi Daan heh vanvummi te
         tawnin sihtuahtu kut ah penak si.
         20 Sihtuahtu hen mi pakhat nen bek ah naper si ngawl si. Pathian heh pakhat si.
         21 Tsimi a si lekhaw Daan heh Pathian thutiam te thaw kalh dun si maw? Kalh dun nom
         ngawl si! Nungnak pe thei tu tuh in Daan pe a si lekhaw, diktsangnak heh Daan lun
         manin ngahnak si tu si.
         22 Sinapikhaw a umtu te’n Jesuh Khrih ah a umnak thawmin thutiam penak a si thei tuh
         in, Laithiangrim hen minung tehem heh sualnak sungah khumberh si.
         23 Umnak thu a leng tian Daan in kilpek atsia, dawllam phangin a lang tulai umnak sungah
         khum kei si.
         24 Tsimita umnak thawmin kei diktsang theinak tuh in, Daan heh Khrih nenah len tu in
         keimahni a kelentu si.
         25 Sinapikhaw umnak thu a leng phangin, kelentupa nuai ah om leh ngawlla si sing.
         26 Heitasim tiphangin nang vaseng in Jesuh Khrih nang umnak thawmin Pathian tsa te si
         utsi.
         27 Khrih sungah niimnak nang vaseng in Khrih ah sil ongla si utsi.
         28 Nang vaseng in Khrih ah pumkhat nang si manin Jew le Grik, sel le miluat, mipa le
         nupang om ngawl si.
         29 Khrih-a nang si lekhaw nangmahni heh Abraham tsi si atsia, thutiam bangin ro luah
         tu te si utsi.

1 Tsin, ro luahtu hen thil tehem a neitu a sipelh sikhen, naupang a si lai sung heh
         sel thaw heimah dang ngawl si, ti heh nang rel sing.
         2 A pa teeknak hun a kim ma hem kelennak uknak sungah om si.
         3 Tsimi bangin keimahni khen naupang bang kei si lai in leivum thil te nuai ah sel
         tsang si sing.
         4 Sinapikhaw hun a kim phangin Pathian in a Tsapa kheh leh si. Tsimi a Tsapa heh nupanga
         hingnak si in, daan nuai ah hingnak si.
         5 Amah heh tsapa bang tsatsawm sinak kei ngah theinak tuh in daan nuaia te dentu in
         hing si.
         6 Tsa nang si manin nang thinlung sungah Pathian in a Tsapa-a Raula leh atsia, "Abba,
         ei Pa," ti’n pon thei si utsi.
         7 Tsimi manin sel si leh ngawlla in, tsapa si ongla si utsi. Tsapa nang si lekhaw,
         Khrih thawmin Pathian ro luahtu te si utsi.
         8 Sipelh atsia Pathian nang thei ma in a sinak himhim in pathian a si ngawl te kheh
         be si utsi.
         9 Tuhen nangnihni’n Pathian thei si la utsi, tsimi tah riang in Pathian-a theinak te
         sawn si utsi. Hei manin a kol ngawl, a nempi ngawl thu naupang lam ah nga leh atsia,
         tsimi te sel si leh ot si utsim maw?
         10 Ni le la te, hun le kum te tsang si utsi.
         11 Nangmahni tsa rimsu ngai in na ka pernak heh a thawnthong men kha tu thinphu sing.
         12 U le nau te, nangmahni bangin ka om manin, keima bangin nang om tuh in nang kun sing.
         Ka vumah thilsual heimah puah ngawl si utsi.
         13 Nang nenah ka hawh masa ber phanglen ka taksa dam ngawl thahlam in nangmahni thuthang
         pha ka rel la thei si utsi.
         14 Ka taksa dam ngawlnak manin pandau in le el lawt ngawl in, Pathian vanvummi pakhat
         bangin le Khrih Jesuh bang tiantian in saang ka si utsi.
         15 Tsimi asilekhaw nang angnak heh hei bang angnak sim? A si thei tsuk asin nang mittsang
         riang khai in keimah nang pe nuam lam thei rori sing.
         16 Thudik ka rel manin nang raal in tsang siing maw?
         17 Mi te’n nangmahni heh amahni bek thinkarh tu in nase ngai in zuam si. Sinapikhaw
         tsimi heh nangmahni tsa pha ngawl si. Nangmahni heh keimahni thaw khek atsia, amahni
         bek thinkarh tu in deih nang si.
         18 Nang nenah ka om sung bek in si ngawl in, tset ngawl in thilpha ah nang thinkarh
         reng heh pha si.
         19 Ka tsano te, Khrih bang nang si ma hem naukei bang harsa tuar leh veng sing.
         20 Nangmahni ka ummawh reng manin, tuhen nangmahni nenah om atsia ka kampau heh theng
         ot sing.
         21 Daan nuai ah a om nuamtu te, Daan thu heh za awng ngawl si utsim maw? Ka rel un.
         22 Ngannak bangin, Abraham in tsapa panih tsawi si. Pakhat heh sel nu thaw a tsawinak
         si in, a khatta heh miluat nu thaw a tsawinak si.
         23 Sel nu thaw a tsawinak a tsapa heh thi le sa thaw piang atsia, miluat nu thaw a tsawinak
         a tsapa heh thutiam manin a piang si si.
         24 Me te panih heh santeh tuh in a piang si in, thutiam panih muh tu si. Hagar ah heh
         Sinai mual pin sel si tu in hingnak thu si.
         25 Me Hagar ah heh Arabia rama Sinai mual si in, a tsa te thaw sel in a tsang tuh huna
         Jerusalem thaw bangve si.
         26 Sinapikhaw vumlama Jerusalem heh miluatnu si in kei vasenga nu si.
         27 Heitasim tiphangin, "Nau hing kel ngawl nupang tsing, ang in. Naukei kel ngawl nu,
         riik in au in. Heitasim tiphangin pawnak nu’n pasel nei nu tah in tsa tam tsawi sawn
         si," ti’n ngan si.
         28 U le nau te, tuhen keimahni heh Isak bangin thutiama tsa te si sing.
         29 Sinapikhaw thi le sa thaw a piang tsapa hen Raula in a piang tsapa kheh a erh awng
         bangin, tuhen khen erh pah si.
         30 Sinapikhaw Laithiangrim in hei rel sim? "Sel nu le a tsapa heh hawl in, heitasim
         tiphangin selnu tsapa hen miluat nua tsapa thaw ro luah kawm thei tu ngawl si," ti’n
         ti si.
         31 Tsimi bangin, u le nau te keimahni heh selnu tsa si ngawl in, miluat nu tsa si sing.

1 Tsimi manin Khrih in keimahni a luat tiarnak luatnak ah kho ngai in ding ula, sel
         tsangnak kolhaak phur in hennak tuar leh awl la un.
         2 Keimah Paul in vunrel nang ten tsuk asin, Khrih ah heh nangmahni tsa heimah nempi
         ngawl si, ti heh nang rel sing.
         3 Vunrel tentu tehem nen ah, "Daan hem lun kimsek tu in leiba nei si utsi," ti’n tettikhan
         nawh lehleu sing.
         4 Daan thawmin diktsang a nuam te, Khrih kheh heimah ngawl in tsan in, lainatnak pin
         da ongla si utsi.
         5 Keimahni’n Raula Thiangrim tawnin umnak thawmin kei limdiknaka diktsangnak kheh ngak
         khokho si ung.
         6 Vunrel ten a sikhen ten ngawl a sikhen Khrih Jesuh ah heimah nempi ngawl in, itnak
         thawmin na a per umnak bek heh nempi si.
         7 Phatakno in dan si utsi. Thudik lun tuh ngawl in tu in nang khak sim?
         8 Tibanga nangmahni zolnak heh nangmahni a kotu Pathian nen pina si ngawl si.
         9 Tsol dawmno hen sang lompi tho tiar si.
         10 Ruatnak dang nang nei tuh ngawl in Bawipa ah nang muang sing. Sinapikhaw nangmahni
         harsa tiar tu heh hei bang mihing a si sikhen thukhennak tuar tu si.
         11 Tsin, u le nau te, vunrel ten thu rel tseih pahlai ka si lekhaw, heita erhnak tuar
         tseih lai sing im? Tsimi lekhaw thinglamteh manin khawsi heh tawp ongla si.
         12 Nangmahni harsa tiartu te heh amahni a ten tsawm vet a sin deih sing.
         13 U le nau te, luat tu in konak te si utsi. Tisa deihnak lun tu in tsimi luatnak kheh
         mang mah na un. Tsimi tah in itnak thaw pakhat le pakhat bawm dun sawn un.
         14 Heitasim tiphang in, "Nangmah le nangmah na it tsawm bangin na inn nen it in," tinak
         thu pakhat ah Daan hem kimsek ongla si.
         15 Tsimi bang si ngawl in pakhat le pakhat pet dun in ei dun nang si lekhaw dumrek tiar
         dun nang sikhatu ralring un.
         16 Nang rel sing. Raula in nung un. Tsimi lekhaw tisa otnak kim tiar tu ngawl si utsi.
         17 Tisa otnak hen Raula otnak heh do atsia, Raula otnak hen tisa otnak do si. Tsin,
         nang nuam bangin nang puah thei tuh ngawl in me te panih heh a raal dun si.
         18 Sinapikhaw, Raula-a huainak nang si lekhaw, Daan nuai ah om ngawl si utsi.
         19 Tisa naper te heh tsiangno in lang si. Tsimi te heh zuanzamnak, nu le pa sualnak,
         nun thiang ngawlnak, hurnak,
         20 milim benak, mi dawinak, mi hawnak, hau dunnak, iksiknak, thinliahnak, matsabek ruatnak,
         lungrual ngawlnak, zirh sualnak,
         21 mi otnak, tualreeknak, zurinak, zu in sahnung puai puahnak te pin pan tsimi bang
         te pawl heh si. Tsimi banga lei a datu tehen Pathian uknak ro luah thei tu ngawl si,
         ti’n ka rel awng bangin tuhen khen nang rel lehleu sing.
         22 Sinapikhaw Raula rah heh, itnak, angnak, thinnuamnak, thintsualnak, mi zawnruatnak,
         phatnak, muangtaak sinak,
         23 thinneemnak, mah le mah uk tsawmzonak te heh si. Me tehem heh a dotu daan heimah
         om ngawl si.
         24 Khrih minung te hen tisa otnak kheh a ngeetnak thawlom in thinglamteh ah khentsih
         ong si lei.
         25 Raula ah nung le singkhaw Raula in leida a sing.
         26 Mah le mah tuangkhawng atsia, riam dun tseih in le eng dun tseih in om awl a sing.

1 U le nau te, mi pakhat in thilsual a puah kha lekhaw, nangnihni raula mi te’n thinneem
         ngaino in phong leh un. Sualroihnak sungah nang da deve kha tu zong heh ralring un.
         2 Pakhat le pakhat thilrit phur bawm dun ula tsimi bangin Khrih daan heh kim tiar un.
         3 Mi pakhat khat heh heimah si ngawl pelh atsia singai in a ring tsawm lekhaw, amah
         le amah a son tsawm si.
         4 Mi taak hem in mahni naper ten tsek tsawm sen, tsimi lekhaw midang te napernak vumah
         si ngawl in, ama napernak ah amah tum ruakno in ang thei tu si.
         5 Heitasim tiphangin mihem in mahni van ten phur tsawm ten tu si.
         6 Pathian thu a zirtu te’n a zirhtu kheh a neinak thilpha tehem khen tasen.
         7 Mi te zolnak si mahna un. Pathian heh tsekpannak in mang tseih tuh si ngawl si. Heitasim
         tiphangin minung hen a tuhnak bangin aat leh tulai si.
         8 Me tisa deihnak a pawitu hen ama tisa deihnaka senak khawl tu atsia, Raula deihnak
         a pawitu hen Raula deihnaka kumkhaw nungnak khawl tu si.
         9 Thinnau po ngawl in thilpha puah dang a sing. Bathong po ngawlno in thilpha puah
         le singkhaw, a hunkim phangin a rah khawl leh tulai si sing.
         10 Tsimi manin hunpha kei ngah natsaang in mi tehem vumah thilpha puah dang a sing,
         a tsuangtsung in umnak ah kei innkawpi te vumah thilpha puah dang a sing.
         11 Ka kut rori in ka ngannak laitsang lianpi ruai heh pan tsuk un.
         12 Tisa lam in pan mawi tuh in a ot minung tampi te’n Khrih thinglamteh manin erhnak
         tuar khatu a lau ten manin, vunrel ten tu in sailok nang si.
         13 Amahni vunrel ten te riang in Daan heh lun ngawl si. Sinapikhaw vunrel nang tennak
         ah tisa lam in ngal a nuam ten manin vunrel ten tu in deihsak nang si.
         14 Keimah hen Bawipa Jesuh Khrih-a thinglamteh siar ngawl thil dang himhim ah ka ngal
         tuh ngawl in Pathian in kham ka si. Tsimi thinglamteh ah me leivum thil te heh keima
         tsa in khentsih atsia, keimah khen heh me leivum thil te tsa in khentsih tseihnak
         si deve sing.
         15 Heitasim tiphangin vunrel ten le ten ngawl heh Khrih Jesuh ah heimah nempi ngawl
         in, mi ther sinak bek hen nempinak nei si.
         16 Me daan bangin a nungtu tehem le Pathian minung Israel tehem vumah thinnuamnak le
         ngeihharnak om tasen.
         17 Ka ruangpum ah Bawi Jesuh-a theihdiknak meima pawn a om manin, tu pin pan tumah in
         keimah harsa tiar leh awl la un.
         18 U le nau te kei Bawipa Jesuh Khrih lainatnak kheh nang raula ah om tasen. Amen.EFESAEFESAEFESAEFESAEFESA

1 Pathian deihnak bangin Jesuh Khrih lehnak keimah Paul in Khrih Jesuh ah muangtaak
         Efesa khawa mi thiangrim te, lai nang kuat sing.
         2 Kei Pa Pathian le Bawi Jesuh Khrih nena lainatnak le thinnuamnak heh nang nenah om
         tasen.
         3 Khrih ah van lam raula lam muitsu tehem a petu, kei Bawi Jesuh Khrih-a Pa le Pathian
         ming kheh thangphatnak si tasen.
         4 Itnak thaw leivumpi a po pan ma in, amah ah keimahni a deng ongla bangin, Pathian
         mai ah a thiangrim le sawibang ngawl si tu si sing.
         5 Ama deihzawng nunnuamnak pha bangin, Jesuh Khrih ama thawmin tsa te thaw tsankim
         in tsatsawm si tu in laitenteek ongla kei si.
         6 Tsimi heh ama lainatnaka tsungnungnak kheh kei thangphat theinak tuh in si. Tsin,
         ama lainatnak thawmin a itnak ah saang ongla kei si.
         7 A lainatnak mak taktak bangin sualzahnak kheh ama thisen thawmin amah ah dennak si
         sing.
         8 Tsimi a lainatnak kheh tsimnak tehem le theizonak tehem thaw nual ngai in pe ong
         la kei si.
         9 Ama nunnuamnak pha bangin ama tuumnak ama deihzawng thuthuk kheh thei tiar ongla
         kei si.
         10 Tsimi heh hunkhennak nia hunkimsek hun in vanvum ah a om tehem le leivuma heizongza
         te kheh Khrih ah munkhat ah khawmberh atsia pakhat a si theinak tuh in si.
         11 Tsin, ama deihnaka thuruat saknak bangin, thil tehem a puahtua tuumnak bangin laitenteeknak
         kei si manin, amah ah ro luah ongla si sing.
         12 Tsimi heh Khrih ah limdiknak a nei masa keimahni manin mi te’n ama tsungnungnak a
         thangphat tuh in si.
         13 Nangmahni khen amah ah thudik thu, nangmahni sannak thuthang pha kheh za atsia, amah
         nang um zawh in a thutiam saak Raula Thiangrim tatsik khennak te si ongla si utsi.
         14 Tsimi Raula Thiangrim heh ama tsungnungnak thangphat tu in a leinak, ama neinak keimahni
         heh a den hun tian in ro luahtu kei sinak aamahkhan si.
         15 Tsimi manin Bawi Jesuh ah nang umnak le mi thiangrim tehem nang it thu ka za zawh
         hem,
         16 nangmahni tsa sawngen le Pathian paak heh tsawl awng ngawl sing. Nangmahni tsa ka
         sawngennak te heh:
         17 Kei Bawipa Jesuh Khrih-a Pathian, tsungnungnaka Pa in amah nang theitsiang thei tuh
         in raula tsimnak le thuphuan a pe tuh in, le
         18 nang thinlung mit vaar tiar atsia, nangmahni a konak limdiknak le mi thiangrim te
         tawnin ama ro tsungnung tampi pi te nang theizo tuh in, le
         19 Ama huham kola napernak bangin amah umtu keimahni lam ah Ama huham a mak leilei lam
         nang theizo tuh in, saw nang ngensak veng sing.
         20 Pathian in tsimi huham thaw Khrih ah naper atsia, mithi te lak pin a tho tiar zawh
         in, vanvum ah ama taklam ah to tiar si.
         21 Thuneinak tehem, huham, kolnak, uknak tehem le tu san bek si ngawl in, a leng tu
         lai san ah sanak ming hem tah in tsuangtsung sawn ming sa si.
         22 Heizongza ama kawng nuai ah koih atsia, pawlpi heh thil hema lu ber si tu in puah
         si.
         23 Pawlpi heh heizongza kheh heizongza in a kim tiartu ama ruangpum si.

1 Daan heek sual le sualnak ah a thisaak nangmahni heh Pathian in nung tiar leh ongla
         si.
         2 Tuma in nangmahni hen me leivum sidaan bangin leida atsia, huih laka huham kumpibawi,
         tulaitak hen thu ngai ngawl tsa te nenah na a pertu raula thu bangin nung si utsi.
         3 Keimahni tehem khen mi te bangin tuma thi le sa otnak lun awng atsia, thi le sa,
         le lungmua ngeetnak te kim tiar in, midang te bangpah in kei sensuah in Pathian thinrawnak
         a tsa te si sing.
         4 Sinapikhaw ngeihharnak a hausa pittseih Pathian in itnak mak taktak thaw in it kei
         si.
         5 Daan heek sual ah mithi kei si lai riang in Khrih thaw nung langkhat tiar atsia,
         lainatnak thawmin sannak te si sing.
         6 Khrih ah thaw tho langkhat tiar in, Khrih Jesuh ming in vanvum ah to langkhat tiar
         kei si.
         7 Tsimi heh a leng tulai san ah Khrih Jesuh ming in keimahni lam ah zawnruatnak a nei
         manin, hausa tihtak in a hausa a lainatnak a muh theinak tuh in si.
         8 Heitasim tiphangin lainatnak manin umnak thawmin sannak te si ongla si utsi. Nangmahni
         le nangmahni san tsawmnak si ngawl si, Pathian lehsawng si sawn si.
         9 Napernak manin si ngawl si,tsimi manin tumah in tuangkhawng thei tu ngawl si.
         10 Heitasim tilekhaw keinihni heh ama kutma, naper pha te per tu in Khrih Jesuh ah siamnak
         te si sing. Tsimi naper pha te per tu in Pathian in tuma laipi in a ruat hamsak ong
         si lei.
         11 Tsimi manin tuma in tisa lam ah Gential te nang si lam le tisa kut in vunrel tennak
         te’n, vunrel ten ngawl te, ti’n a tinak te nang si lam phawk reng un.
         12 Tsimi hun lai in nangnihni’n Khrih kheh thei ngawl si utsi. Israel te pawlkomnak
         ah peh ngawl si utsi. Thutiam thukam thaw kang dunpi in leivum ah limdiknak nei ngawl
         in le Pathian thei ngawl in nang om lam phawk reng un.
         13 Sinapikhaw tuma in khawlapi ah a om nangmahni heh tuhen Khrih Jesuh ah om atsia,
         Khrih thisen thawmin khawnen tiarnak te si ongla si utsi.
         14 Heitasim tiphangin Khrih heh kei remnak si in amah rori hen kei panih laklawha khen
         dunnak ving kheh phe atsia, keimahni heh miphun pakhat in puah si.
         15 Amah rori in keimahni miphun panih te heh mi ther pakhat in a siam bangin, keimahni
         a raal dun tiartu thukhaam daan kheh daan kohno te thawlom in ama ruangpum ah phiatberh
         in rem dunnak puah sak kei si.
         16 Tsimi rem dunnak heh thinglamteh ah a thihnak thawmin miphun panih te raal dunnak
         kheh siatsuah sak atsia, ruangpum pakhat sungah remtuah in Pathian nenah a huai theinak
         tuh in si.
         17 Ama’n khawlapi ah a om nangmahni le khawnen tsek ah a om keimahni nenah hawh atsia,
         remnak thu phuang si.
         18 Khrih tawnin Raula pakhat thawmin Pa nenah lut langkhat theinak ngah si sing.
         19 Tsimi a si manin tuhen mikhual le ramdang minung si leh ngawlla si utsi. Mi thiangrim
         te phunpi le Pathian innkawpi te si utsi.
         20 Nangmahni heh lehnak te le profet te elphahnak vumah sa sonak te si atsia, Jesuh
         Khrih amah rori heh inn ning khumnak lungto si.
         21 Amah ah khen innpi tehem sa in peh dunberh atsia, Bawipa ah a thiangrim temple sungah
         khangso si.
         22 Raula Thiangrim thawmin Pathian om min tuh in nangmahni khen Khrih ah sanak te si
         utsi.

1 Me thu manin keimah Paul in nangmahni Gential te tsa in Jesuh Khrih-a thawng totupa
         sing.
         2 Pathian lainatnak nasiam heh nangmahni tsa in penak ka si lam heh za bel tula si
         utsi.
         3 Nang nenah lai tsomno ka ngansaak bangin, Pathian in ama thuthuk kheh keimah a lalhnak
         thawmin thei tiar ongla ka si.
         4 Tsimi lai nang siar phangin Khrih-a thuthup ka theitsiang lam thei bel tu si utsi.
         5 Tuhen ama lehnak thiangrim te le profet thiangrim te nenah Raula Thiangrim thawmin
         tsimi Khrih-a thuthup a lalh bangin, hun dang ah minunga tsa te nenah lalh ngawl si.
         6 Tsimi thuthup heh thuthang pha thawmin Khrih ah khen Gential te heh ro luah devetu
         te si atsia, ruangpum pakhat si in thutiam lawmtu te a si theinak tuh in si.
         7 Pathian in ama huham thaw kipkil ngai in na a pernak thawmin, ama lainatnak lehsawng
         keimah a pe bangin, ama nasiam pertu tuh in tsang sing.
         8 Mi thiangrim tehem lak pin a mi nauta ber te tah in mi nauta sawn keima nenah a kan
         tselh nung ngawl Khrih-a hausanak heh Gential te nenah phuang thei tuh in, me a lainatnak
         heh pe ka si lei.
         9 Tsimi keimah a penak a lainatnak heh heizongza Jesuh Khrih tawnin a siamtu Pathian
         in leivum a po pan pin pan a thupnak pawlkomnak thuthup kheh mi tehem nenah ka phuang
         theinak tuh in khen si meek si.
         10 Tsimi heh vana thuneitu te le huham te’n pawlpi thawmin Pathian tsimnak hinkim te
         tuhen a thei theinak tuh in si.
         11 Tsimi heh kei Bawipa Jesuh Khrih ah Pathian in a tsianneih saak kumkhaw a tuumnak
         bangin si.
         12 Khrih ah kei umnak manin raalkol ngai le muang ngai in Pathian zuan dang theinak
         khuan ngah si sing.
         13 Tsimi manin nangmahni tsa harsa ka tuarnak heh nangmahni tsungnungnak a si manin
         nang thinnau tuh ngawl in nang ngen sing.
         14 Me man hen kei Bawipa Jesuh Khrih-a Pa mai ah khuklepbok in sawngen veng sing.
         15 Khrih nen pin van le lei ah om innsang tehem kheh ming sa si.
         16 Pathian in ama hausa tsungnungnak bangin, nang minung sunglam kheh ama Raula tawnin
         huham thaw thakol tiar tuh in,
         17 le umnak thawmin nang thinlung sung kheh Khrih in a luah tuh in, le itnak sungah
         phun atsia ham nang sa tuh in,
         18 tsimi phangin nangnihni’n mi thiangrim tehem thaw, minung tsimnaka baan zo nung ngawl
         Khrih itnak kawzah in a kau, a sang, a thuk, a dak lam nang thei zo tuh in,
         19 theizo nung ngawl Khrih itnak nang thei tuh in, le Pathian kimseknak thaw nang dim
         theinak tuh in saw nang ngen sak veng sing.
         20 Tuhen keimahni sungah na a pertu huham bangin kei ngennak taak hem le kei ruatnak
         tah in tam sawn pittseih in na a per thei tu Pathian kheh,
         21 Khrih Jesuh thawmin pawlpi sungah, san tehem sungah kumkhaw tawp ngawl in tsungnung
         reng tasen. Amen.

1 Tsimi manin Pathian konak te nang si manin, tsimi konak thaw phutua in nung tu in
         Bawipa-a thawngtotu keimah Paul in nang kun sing.
         2 Pakhat le pakhat vumah thinniam in, thinneemnak tehem le thintsualnak tehem thaw
         itnak sungah pakhat le pakhat tuarpi dun ta un.
         3 Remnak ah hentsih ula Raula-a lungrualnak kheh zuam ngai in beekpek un.
         4 Ama’n nangmahni a konak, limdiknak pakhat sungah konak nang si bangin, ruangpum pakhat
         le Raula pakhat om si.
         5 Bawi pakhat bek om in, umnak pakhat bek om atsia, niimnak pakhat bek om si.
         6 Vasenga Pa, Pathian pakhat bek om si. Amah heh heizongza vumah om in, heizongza lak
         ah peh atsia, nang vaseng sungah om si.
         7 Sinapikhaw Khrih-a lehsawng teeknak bangin lainatnak kheh pumpak ten nenah pe kei
         si.
         8 Tsimi man in, "Ama’n a daak min ah a kaiso phangin, selpom tampi te huai in, minung
         te kheh lehsawng te pe si," ti’n ama’n ti si.
         9 Me, "Amah heh kaiso si," tinak heh hei sim? Leilung a niambernak munah tolhsuk masa
         si, tinak si ngawl si maw?
         10 Thil hemmuah kim tiar tu in a tolhsuktupa heh van tehem leek in a kaisotu pa pah
         kheh si.
         11 Amah rori in mi pawlkhat te kheh lehnak sinak pe atsia, pawlkhat te profet sinak,
         pawlkhat te thuthang pha reltu sinak, pawlkhat te pastor le zirhtu sinak pe si.
         12 Khrih ruangpum a khangso theinak tuh in nasiam per tu in mi thiangrim te kheh nakim
         in a thuamsak theinak tuh in si si.
         13 Tsimi heh umnaka munkhat sinak le Pathian Tsapa theitsiangnak ah leng atsia, mi nakim
         si in, Khrih-a kimseknaka teeknak ah kei leng kim tian tsa si.
         14 Tsimi bangin keimahni heh awkrawlnak le zirhnak hintsang te le minung te zolnak taak
         hem thaw khen a suk a so ah huih in a laan thongthong nak naupang bang si leh tuh
         ngawlla si sing.
         15 Tsimi tah in keinihni in itnak thaw thudik rel a sing khaw, heizongza ah ama sungah
         khangso sawn a sing. Amah heh Khrih ah si atsia kei lu si.
         16 Tsimi lu pin ruh mangbol tehem tha a pe manin, ruangpum tehem heh peh in khawm si.
         Ruangpum khen te’n amahni tsovo naper te ten phatakno in a per ten bangin, itnak sungah
         ruangpum hen amah le amah domso in khangso si.
         17 Tsimi manin Bawipa ming in tettikhan sing. Gential dang te’n amahni lungmu sesuak
         kheh lun in a nung bangin, nung deve leh awl la un, ti’n nang rel sing.
         18 Amahni theizonak kheh thim atsia, amah ni sungah heisiar ngawlnak le a thinlung mittsawnak
         manin Pathian nungnak thaw khen dun si.
         19 Amahni heh zak ngawl in, sual ot leitanak thaw a thiangrim ngawl nuntsan hinkim puah
         tu in, amahni le amahni kheh a ningtsirnung hurnak ah sang tsawm vanglak si.
         20 Sinapikhaw nangmahni heh tsimi bangin nung tu in Khrih thu zir ngawl si utsi.
         21 Thudik heh Jesuh ah a om bangin nangmahni in ama thu kheh za ongla in, ama thawmin
         zirhnak te si ongla si utsi.
         22 Tsimi manin sual ot leitanak in zol atsia, ningtsirnung ngai in nang leida awngnak
         nang minung lun kheh suah ula,
         23 nang thinlung ruatnak ther tiar leh un.
         24 Tsimi tselh phangin Pathian in diktsangnak le thiangrimnak taktak thaw a siamnak
         minung ther kheh sil un. Tsimi minung ther heh Pathian in amah thaw bang dun in a
         siamnak si.
         25 Khrih-a ruangpum khen kei si dang teen manin, kei inn nen te nenah thuson rel ngawl
         in, thudik rel sawn a sing.
         26 Nang thinraw ula sual mah na un, tsin nang thinrawnak kheh nida pi mah na un.
         27 Diabol ah kheh mun pe mah nen.
         28 Ruko te’n mi te thil ru leh mah na la sehla, mi dasam te kheh thil pakhat khat a
         pe thei tuh in, rimsu ngai in ama kut rori in naper pha per sawn tasen.
         29 Nang kam sung pin awn pha ngawl suak tiar mah na un. Nang awnnak a zatu te’n lainatnak
         ngah atsia, amahni domso thei awnlumno te bek awn sawn un.
         30 Dennak ni a kim tian nangmahni tatsik a khentu Pathian Raula Thiangrim kheh lungse
         tiar mah na un.
         31 Thintsomnak hem, thasenak, thinrawnak, hau dunnak le mi relsenak tehem kheh mi hawnak
         thawlom in vawrberh ta un.
         32 Pakhat le pakhat ngeihhar dun ula, thinneemno in nung ta un. Pathian in Khrih manin
         nang sualnak te a zah bangin, pakhat le pakhat sualzah dun un.

1 Tsimi manin itnak tsa te nang si bangin, Pathian nun tsungtu te si un.
         2 Khrih in keimahni a it manin, Pathian mai ah rim ur bawlnak kei si thei tuh in, bawlnak
         ah keimahni tsa amah le amah a pe tsawm bangin, itnak thaw nung un.
         3 Sinapikhaw nu le pa sualnak, a thiang ngawl taak hem le hampumnak te heh mi thiangrim
         te nun dan thaw a po dun ngawl manin, nangmahni lak ah a awn riang awn kha mah na
         un.
         4 Tsin, awrse te, tawna awn te le tsekpan awn te heh nang kam pin suak tu in a mawi
         ngawl manin, me te heh mang tseih ngawl in Pathian paaknak awn te awn tseih sawn un.
         5 Heitasim tiphangin nang thei saak bangin, nu le pa sual a puahtu te, mi thiangrim
         ngawl te, milim a be te, mi hampum te tumah in Khrih le Pathian uknak ram sung ro
         luah thei nom tu ngawl si.
         6 A nempi ngawl awna zolnak si mah na un. Heimansim tiphangin tsimi te manin thu ngai
         ngawla tsa te vumah Pathian thinrawnak leng si.
         7 Tsimi manin tsimi bang mihing te kheh pawl mah na un.
         8 Nangmahni heh tuma in khawthim sungah om si awng pelh in, tuhen Bawipa ah, khawvar
         sungah om si utsi. Tsimi manin vaarnaka tsa te bangin nung un.
         9 Heimansim tiphangin Raula Thiangrim rah heh phatnak tehem, diktsangnak tehem le thudik
         tehem heh si.
         10 Bawipa deihnak kheh hei sim, ti heh zei ula zir un.
         11 A nempi ngawl thimnaka naper thaw pawl dun ngawl in, thimnak naper kheh lang tiar
         sawn un.
         12 Heitasim tiphangin a thup kuhrukno in a puahnak te heh awn in rel tu riang a zaknung
         ngai si.
         13 Thil tehem heh vaarnaka langtiarnak si in, a lang tiartu hem heh vaarnak si.
         14 Tsimi manin ama’n: "Mi eihmu, khangtho la, Mithi te lak pin tho in. Tsin, Khrih in
         vaarnak pe tu si," ti’n ti si.
         15 Mitaw bangin nung ngawl in, mitsim bangin nung tu in tsimkom un.
         16 Hun te heh a sesuak leita manin, nang hun mang thiam un.
         17 Mitsim ngawl te bangin om mah na ula, Bawipa deihnak theizo tu in zuam sawn un.
         18 Nangmahni a siatsuah thei tsapit zu ri mah na un, sipelh atsia Raula Thiangrim thaw
         dim sawn un.
         19 Saam la te, Khristian la te le raula lam la te thaw pakhat le pakhat sak dun ula,
         nang thinlung sungah lamawi puah ula Bawipa kheh lasak un.
         20 Kei Bawipa Jesuh Khrih ming in heizongza tsa in Pa Pathian kheh paak veng un.
         21 Pathian kihzahnak ah pakhat le pakhat thinniamnak thaw nuaita tsap dun un.
         22 Zi te Bawipa ah nang pe tsawm bangin, nang pasel rori nenah pe tsawm un.
         23 Khrih ah heh pawlpia luu si atsia, ruangpum Santu a si bangin, pasel heh zi-a lu
         si.
         24 Pawlpi in Khrih ah a pe tsawm bangin, zi te’n heizongza ah mahni pasel te nen ah
         pe tsawm tuh si.
         25 Khrih in pawlpi it atsia, pawlpi tsa amah le amah a pe tsawm bangin, pasel te nang
         zi te kheh it un.
         26 Khrih in thu thawmin ti thaw somtsiang atsia, a thiang tiar thei tuh in, amah le
         amah pe tsawm si.
         27 Tsimi heh, pawlpi heh baal le zih ngawl in, a thiangrim le sawibang ngawl a tsungnung
         pawlpi ah amah le amah a pe tsawm thei tuh in si.
         28 Tsimi bangin pasel te’n amahni ruangpum te ten a it tsawm bangin, amahni zi te ten
         a it tuh si. A zi a ittu heh amah le amah a it tsawmtu si.
         29 Heitasim tiphangin ama ruangpum a hawtu tumah om ngawl si. Bawipa in pawlpi tsawm
         in a tuamlawm bangin, minung hen ama ruangpum tsawm in tuamlawm si.
         30 Keimahni heh Khrih ama ruangpum khen te si in, ama taksa le ruh te si sing.
         31 Me thu man hen mipa in a nu le pa zam atsia, a zi thaw om kawm si. Tsin, amahni panih
         heh tisa pakhat in tsang tu si.
         32 Meheh thuthup lianpi si in, Khrih ah le pawlpi ka ti nuamnak si.
         33 Heihei a si sikhen nangnihni’n mah le mah nang it tsawm bangin, mahni zi te ten it
         ula, zi khen a pasel upat tasen.

1 Tsano te, Bawipa deihnak bangin, nu le pa thu ngai un. Meheh nang puah tuh thu maan
         si.
         2 "Nu le pa upat in," tinak heh thutiam thaw thukhaam pakhatnak si.
         3 Nu le pa upat le utsikhaw nang nunnuam tu atsia, leivum ah nunter tu si utsi.
         4 Pa te, nang tsa te kheh a thinraw tuh in hau mah na un. Tsimi tah in Bawipa deihnak
         bangin domso in zirh sawn un.
         5 Sel te, Khrih-a thu nang ngai bangin, kih le tsai thah in, le thinlung thiang in
         nang minung bawi te thu ngai un.
         6 Minung mitmai pan in, nang bawi te muh sung bek ah a thu lun si ngawl in, thintak
         lungtak in Pathian deihnak puah in le Khrih sel nang si bangin naper un.
         7 Minung tsa naper bang si ngawl in, Bawipa tsa naper bangin deihsaknak thaw naper
         un.
         8 Sel a sikhen, miluat a sikhen a pha taak hem a puahtu hen Bawipa nen pin tsimi bang
         thilpha ngah tu si, ti heh thei reng ta un.
         9 Bawi te, nangmahni khen tsimi bangin nang sel te vumah thilpha te puah deve un. Nangmahni
         khen vanvum ah Bawi nei deve in, ama’n tumah a deihdan ngawl lam thei ula, nang sel
         te thum mah na un.
         10 A dawltaber in ka u le ka nau te, Bawipa le a kolnak huham ah kol un, ti’n nang rel
         sing.
         11 Diabola zolnak kheh nang do zo theinak tuh in khongai in ding ula, Pathian raalvan
         tehem silberh un.
         12 Heitasim tiphangin keinihni in thi le sa thaw tawng dun si ngawl in, thuneitu te,
         huham te, tua thimnak san me leivum a uktu te le vanvuma raula suaksual honpi te thaw
         tawng dun si sing.
         13 Tsimi manin, hun sesuak ah nang zo in, heizongza neh in nang ding thei nak tuh in
         Pathian raalvan tehem kheh sil un.
         14 Tsimi a si manin thudik thaw nang el kilh un. Awmphaw ai in diktsangnak sil un.
         15 Thinnuamnak thuthang pha phuang tu in thawithangnak kedawl bun in ding un.
         16 Tsimi ralvan tehem vumah umnak lum keng un. Suaksual pa kaapnak mei alh theltsang
         tehem tsimi umnak thaw mit zo thei tu si utsi.
         17 Sannak thiar lukhuk khu ula, Pathian thu Raula Thiangrim vangsang keng un.
         18 Raula ah sawngennak le kunnak tehem thaw sawngen tsiat veng ula, Pathian nenah bawmnak
         ngen un. Tsimkom ngai ula, mi thiangrim tehem tsa sawngen reng veng un.
         19 Ka kam ka kaa nasiar in thuthang pha thuthup heh mite’n a thei tuh in ralpha ngai
         in ka rel thei tuh in le Pathian in a thu te heh keimah a pe tuh in saw ka ngensak
         veng un.
         20 Thuthang pha manin thawng tohnak nalang ka si manin ka rel tuh bangin ralpha ngai
         in ka rel theinak tuh in saw ka ngensak un.
         21 Keima thu le na ka per dan tehem heh Bawipa omlawh muangtaak le itnak Tykhikus in
         nang relsek tu si.
         22 Keimahni thu hem nang thei tuh in le ama’n nangmahni bulum asa pi tuh in, me tuumnak
         man hen nangmahni nenah ka lehnak si.
         23 Pa Pathian le Bawi Jesuh Khrih nena thinnuamnak le umnak thaw itnak te heh u le nau
         te nenah om tasen.
         24 Thintak lungtak in kei Bawipa Jesuh Khrih a ittu tehem vumah Pathian lainatnak om
         tasen. Amen.FILIPIFILIPIFILIPIFILIPIFILIPI

1 Jesuh Khrih-a sel keimah Paul ah le Timote in Filipi khaw ah a om Khrih Jesuh-a mi
         thiangrim tehem le Pastor le pawlpi upa te lai nang kuat si ung.
         2 Kei Pa Pathian le Bawipa Jesuh Khrih-a lainatnak le thinnuamnak kheh nang nenah om
         tasen.
         3 Nangmahni ka phawk nasiar in ka Pathian paak tseih veng sing.
         4 Saw ka ngen natsaang in nang vaseng tsa in angnak thaw nang ngensak veng sing.
         5 Thuthang pha ka rel ni pin pan tuni tian thuthang pha phuangnak ah nang peh deve
         manin,
         6 nangmahni thinlung sungah naper pha a per pansak onglatu Pathian in Jesuh Khrih Ni
         a leng tian me naper rori heh per lamlen tu in muang sing.
         7 Nangmahni heh ka lungmu sungah nang om reng manin, nang vaseng vumah tibang thek
         hen ka ruat tuh rori si. Heitasim tiphangin thawng ka to lai a sikhen, pulam pin thuthang
         pha ka hungnak ah le a maan si ti’n ka kho tiar lai a sikhen, Pathian lainatnak ka
         tsonak te bang lainatnak heh nang vaseng in tso deve si utsi.
         8 Jesuh Khrih lainatnak thaw nang vaseng ka ngaisung pittseih lam Pathian heh ka tetti
         si.
         9 Tsimnak le theikhen theinak tehem le thei theinak thaw nang itnak a kangkim leilei
         tuh in,
         10 nangnihni’n thilpha ber te tsiang ngai in lang tiar tu atsia, Khrih-a ni a leng tian
         thinlung thiang in, le mawhsiatnak si tuh ngawlno in nang om theinak tuh in, le
         11 Jesuh Khrih thawmin Pathian tsungnung tiar tu in le thangphat tu in, diktsangnak
         rah thaw nang dim theinak tuh in, saw nang ngensak veng sing.
         12 U le nau te, ka vumah a leng thil tehem heh thuthang pha zai tiartu sawn in suak
         si, ti heh nang theitsiang tuh in deih sing.
         13 Tsimi a si ta, Khrih manin hennak ka si lam heh Praetorium kil tu tehem le mun dang
         ah a om tehem in theitsiangberh si.
         14 Tsin, Bawipa ah ka u le nau tampi te khen thawng ka to manin tha ngah in, heimah
         lau ngawl in, ralpha leilei in ama thunung rel si.
         15 Mi pawlkhat te’n iksiknak a nei manin le mi thu a el ot manin Khrih thu rel si. Sinapikhaw
         mi pawlkhat te’n deihsaknak thaw a thu kheh rel si.
         16 Amahni’n thawng ka tonak ah hen harsa ka tuar leilei tuh in, thinlung thiang ngawl
         in thupi sawn tiar tsawmnak thaw Khrih thu rel si.
         17 Sinapikhaw midang te hen thuthang pha heh itnak thaw in phuang si. Heimansim tiphangin
         amahni hen thuthang pha hungtu tuh in thawng tohnak ka si lam thei si.
         18 Tsimi asilekhaw kawtibang si tu sim! Tutu sikhen tikhel in maw, thungai in maw, Khrih
         thu a rel nungsang angpi poh sing. Tsin, ang rih tulai sing.
         19 Nang sawngen saknak thawmin le Jesuh Khrih Raula-a bawmnak thawm in, meheh ka luatnak
         in a tsang lam heh thei sing.
         20 Keima’n ka nung a sikhen, ka thi a sikhen, heizongza ah zak ngawl in ralpha ngai
         in, ka ruangpum in Khrih ah a tsungnung tiar reng veng bangin, tu rori nom khen tsungnung
         tiar tu heh ka ngaklah bernak le ka limdiknak ber si.
         21 Keima tsa in nun heh Khrih ah si in, thih heh ka miatnak si.
         22 Sinapikhaw taksa in a nung silengkhaw, ka naper man si tu si. Tsimita nun le thih
         heh ka deng tuh peng thei ngawl sing.
         23 Me te panih laklawh ah tsartsih pek in om sing. Heitasim tiphangin hawh atsia Khrih
         ah thaw om tu heh otngai sing. Tsimi heh keima tsa pha sawn ngai in ruat sing.
         24 Sinapikhaw ka ruangpum in nang nenah ka om rih heh nangmahni tsa kul leilei si.
         25 Tsimi bang si tu in muangkeek thah in umnak ah khangso atsia, nang ang tuh in tang
         rih angkhaw, nang vaseng thaw om rih tu sing, ti heh thei sing.
         26 Tsin, nang nenah ka leng leh phangin, Jesuh Khrih thawmin keima tsa ang tihtak in
         ang tulai si utsi.
         27 Nang nundaan heh Khrih thuthang pha thaw phutua dun in nung un. Tsimi a si lekhaw
         nang nenah leng in nangmahni thaw tawk dun ka sikhen, tawk dun ngawl ka sikhen, raula
         pakhat ah dingpek in, thinkhat lungkhat in thuthang pha umnak tsa nase ngai in nang
         zuam dang thu za tu sing.
         28 Nang raal te heimah nang kih ngawlnak hen amahni kheh siatsuah reihnak a si lam lang
         tiar in, nangmahni tsa zonghen Pathian nen pin a leng sannak langtiarnak si.
         29 Khrih aiawh in nangmahni a penak om si. Tsimi heh amah um tu bek si ngawl in, ama
         tsa in tuar tuh in si.
         30 Nangnihni’n ka nenah nang mu saak le tuhen nang zanak ka harsanak heh tso deve si
         utsi.

1 Tsimi manin Khrih sunga neeknak, itnaka nemnak, Raula Thiangrim-a pawlkomnak, ngeihkuainak
         le ngeihharnak nang nei lekhaw,
         2 ruatnak bang dun in, itnak bang dunno in le thuhual dunno in le thinkhat lungkhat
         in om ula, ka angnak kim tiar un.
         3 Maa tsa bek ruatnak le a nempi ngawl tuangkhawng otnak thaw heimah puah mah na un.
         Thinniam in midang te heh nangmahni tah in pha sawn in ruatberh un.
         4 Nangmahni pumpak tsa bek pan ngawl in, midang te tsa khen ruat sak un.
         5 Khrih Jesuh neinak me lungmu heh nangmahni lungmu si tasen.
         6 Amah hen Pathian sinak nei reng pelh in, Pathian tsankim si tu heh long theihnung
         in ruat ngawl si.
         7 Tsimi tah in amah le amah kheh heimah ngawl men in tsan tsawm atsia, sel sinak le
         in, minung bangin tsang si.
         8 Minung bangin lang atsia thinniam si. Thi tian, thinglamteh ah thihnak tian in Pathian
         thu ngai si.
         9 Tsimi manin Pathian in dak ngai in tsawisang atsia, ming hem vuma ming kheh sak si.
         10 Tsimita Jesuh ming ultung tu in vanvum ah om tehem le lei ah om tehem le lei nuai
         ah a om tehem in khuklepbok atsia,
         11 Pa Pathian tsungnungnak tuh in lei taak hem in, Jesuh Khrih heh Bawipa si, ti’n phuang
         tulai si.
         12 Tsimi manin itnak te, nang nenah ka om lai in thu nang ngai bek zo ngawl, nang nenah
         ka om ngawl phang riang in thu nang ngai sawn leilei bangin, kih le tsai thahlam in
         nangmahni sannak tsa in na per tsawm un.
         13 Heimansim tiphangin, Pathian a ang tiartu naper te nang per nap tuh in le nang per
         thei tuh in, nang sunglam ah na a pertu heh Pathian amah si.
         14 Thil nang puahnak taak hem ah phu tseih ngawl in le kal dun tseih ngawl in puah un.
         15 Tsimi bangin nang om lekhaw, sawibang ngawl in le khelhnak nei ngawl si tu si utsi.
         Tsin, thinlung sesuak le tsannei ngawl tusan minung te lak ah mawhnak nei ngawl Pathian
         tsa te si tu in, leivum ah khawvar bangin vaar tu si utsi.
         16 A thawnthong in dan le rimsu ka si tuh ngawl in, Khrih-a ni in ka ang thei tuh in,
         nungnak thu heh lenpek un.
         17 Bawlnak nang penak vumah le umnak ah nang napernak ah in tuh bawlnak bangin burhnak
         ka si sikhen, lungkim in nang vaseng vumah ang reng tu sing,
         18 Tsimi bang deve in nangnihni khen lungkim in, keimah thaw ang deve un.
         19 Nang omdan te thei in tha ka ngah thei tuh in, nang nenah Bawi Jesuh in Timote ah
         a leh nomper tiar tu in muang sing.
         20 Keima bangin nangmahni sidan thu ngai in a senser thei tu amah ngawl tumah nei ngawl
         sing.
         21 Mi tehem in Khrih-a thil te zei ngawl in, amahni tsa ten bek zei si.
         22 Timote in mi nuntsan pha a si lam a muhnak heh nang thei saak si in, thuthang pha
         phuangnak naper ah keimah thaw patsa bangin per kawm si ung.
         23 Tsimi manin ka vumah hei a tsang tu ti ka thei natsang in amah kheh nang nenah hawh
         tiar zep nom tu in limdik sing.
         24 Sinapikhaw keimah rori khen nang nenah leng pal tu in Bawipa ah muang sing.
         25 Nangmahni nen pin thulentu le keima kulnak ah a bawmtu tuh in nang tiarnak, ka unau,
         ka naperpi le ka raalkappi Epaphroditus ah heh nang nenah ka hong tiar kul tuh in
         ruat sing.
         26 Amah hen nangmahni tehem a ngai ngai si in, a naa si ti nang za manin a thintsawl
         ngai si.
         27 Amah heh thi dawnzep in naa miau si. Sinapikhaw Pathian in ngeihhar si. Pathian in
         amah bek ngeihhar si ngawl in, ka lungsenak a thuah nennen tuh ngawl in, keimah khen
         ngeihhar ka si.
         28 Tsimi manin amah nang mu leh phangin nangnihni’n ang ngai atsia, ka lungsenak khen
         a nemtsuam doh tuh in, hong tiar nomper tu poh sing.
         29 Tsimi manin Bawipa ming in angnak tehem thaw amah heh saang ula, ama bang minung
         te khen angno in saang un.
         30 Heitasim tiphangin keima tsa nang puah thei ngawlnak tehem a kim in puah sak atsia,
         thi tu riang nopmawh ngawl in Khrih na a per manin thi dawn miau si.

1 A khomnak in, ka u le ka nau te, Bawipa ah ang un. Ka ngansaak ngan lehtset heh heh
         ngawl sing. Nang himnak tsa si sawn si.
         2 Uitso bang mihing te kheh ralring un. A sesuak a puahtu te kheh ralring un. Taksa
         at tsawm atsia ruangpum melse tiartu te kheh ralring un.
         3 Keimahni heh vunrel ten taktak si in, Raula in Pathian a betu te si ung. Tsin, Khrih
         Jesuh ah ang in, tisa ah muang tsawmnak a nei ngawl te si sing.
         4 Sinapikhaw keimah hen tisa ah muang tsawm theinak nei sing. Midang te hen a tisa
         vumah muangnak nei thei in a ring tsawm a silekhaw, keima’n nei thei leilei sing.
         5 Niriat ka kim ni in vunrel ten sing. Israel miphun, Benjamin nam sing. Hebru pin
         Hebru miphun taktak sing. Daan thu thaw peh dun in Farasi sing.
         6 Benak lam zuamnak ah hen pawlpi a erhtu pa sing. Daan manin diktsangnak thu lam ah
         hen sawibang ngawl sing.
         7 Sinapikhaw ka miatnak tehem heh Khrih manin sungnak bek si sawn si, ti’n ruat sing.
         8 Tsimibek zo ngawl ka Bawipa Khrih Jesuh ka theinak heh kawzah in a tsungnung, ti
         ka thei manin, thil dang tehem heh heimah man nei ngawl in ruat sing. Khrih ka ngah
         thei tuh in, thil tehem zamberh in, me tehem heh ek bangin ruat sing.
         9 Tsimi manin keimah heh amah ah tawknak si atsia, diktsangnak ka ngahnak heh daan
         lun manin si ngawl si. Sinapikhaw tsimi diktsangnak heh Khrih ah umnak ka nei manin
         ka ngahnak Pathian nen pin umnak manin a leng diktsangnak kheh si si.
         10 Tsimi heh Khrih amah le thihnak pin a tholehnak huham ka theizo thei tuh in, le a
         tuarnak harsanak kheh lawm deve in, a thihnak ah ama bangin ka thi deve thei tuh in
         le,
         11 kawtibang pohkhen mithi te a tho leh phang ka peh deve theinak tuh in si.
         12 Tihen ka ti phang in, lawhding ongla sing, ti’n ka tinak si ngawl si. Piding ongla
         sing ti’n ka tinak khen si lawt ngawl si. Jesuh in keimah a lenpek bangin keimah khen
         len a tsia ka piding tuh in a zuam tseih si lai sing.
         13 U le nau te, lawhding ongla sing, ti’n ruat tsawm himhim ngawl sing. Sinapikhaw ka
         puahnak thil pakhat om si. Tsimi heh ninglam thu te haiden atsia, ka mailam thil te
         ka hil tseih heh si.
         14 Pathian in Khrih ming in sang ber in a konak lehsawng ka ngah min tuh theihdiknak
         lam zuan in mainawt tseih sing.
         15 Tsimi manin piding saak tehem in tsimi bangin ruat in, me lungmu heh nei ten a sing.
         Thu pakhat khat ah phun dang in nang ruat a si sikhen, tsimi khen kheh Pathian in
         muh tu nang si.
         16 Sinapikhaw kawtibang a sikhen tua kei zir ngah saak nundaan bangin nung dang a singkhaw,
         lungmu tsun dunno in om dang a sing.
         17 U le nau te ka nundaan heh tsung un. Kei nen pin nang ngahnak nundaan bangin a nung
         te nun kheh theidik un.
         18 Heitasim tiphangin nangmahni ka rel lehtsetnak bangin tuhen khen mitniraw thahlam
         in nang rel not lehleu sing. Midang tampi te nundaan heh Khrih thinglamteh thaw a
         raal dun si.
         19 Amahni lamtawpnak heh senak si. Amahni pathian heh amahni hupi si atsia, amahni tsungnungnak
         heh amahni zaknak si in, leilam thil te bek ruat si.
         20 Sipelh napikhaw keimahni heh vanvum ram mi te si atsia, tsimi mun pin Santu Bawipa
         Jesuh Khrih leng tu kheh thanop ngai in a ngaktu te si sing.
         21 Thil tehem ama thuneinak nuai ah a koih theinak thuneinak mang in, kei ruangpum thaneemnak
         kheh theng sak in, a tsungnung ama ruangpum bangin puah sak tu kei si.

1 Tsimi manin, ka it bernak le ka ngai pittseihnak u le nau te, ka angnak le ka sui
         lukhuk heh nangmahni si utsi. Tsimi manin itnak te, Bawipa ah khopekno in ding un.
         2 Euodia ah le Sintiche, Bawipa ah ruatnak bang dun in nang om tuh in nang kun sing.
         3 Ka naperpi taktak, thuthang pha phuangnak ah keimah thaw na a pertu nupang te, Klement
         ah le ka naperpinak midang te thaw Nungnak Laibu sungah a ming a om te kheh bawm tu
         in nang kun sing.
         4 Bawipa ah ang un. Nang rel not sing ang un.
         5 Nang lungnemnak kheh mi tehem vumah lang tiar un. Bawipa heh leng pal tula si.
         6 Heimah thintsawl mah na un. Heizongza ah Pathian paak thahlam in sawngen in kun ula,
         nang kinnak tehem Pathian rel un.
         7 Tsimi a silekhaw, minung te theibaannak kaan in Pathian penak thinnuamnak kheh ngah
         tu si utsi. Tsimi thinnuamnak in nang thinlung le nang ruatnak kheh Khrih Jesuh thawmin
         nang hungsak tu si.
         8 A khomnak in u le nau te, a maan tehem, muangtaak tehem, diktsangnak tehem, a thiangrim
         tehem, a deihnung tehem, mingphanak tehem kheh phatakno in ruat un. Tsin, tsulnuamnak
         le thangphat taak sinak nang nei kha a sikhen me thil tehem thaw ngaisung po un.
         9 Keima nen pin nang zir saak, nang ngah saak, nang za saak le nang mu saak, tsimi
         thil te kheh puah un. Tsimi a si lekhaw thinnuamnak Pathian in ompi tu nang si.
         10 Dawlta ber in tuhen keimah bawm otnak lungmu nang nei lehleu manin, Bawipa nenah
         ang tihtak in ang sing. Tsimi bawm otnak heh nangnihni’n nei pelh in, bawm khuan ngah
         ngawl si utsi.
         11 Tihen ka ti phangin, ka dasam ta ka tinak si ngawl si. Ka vumah a leng thil taak
         hem ah lungkim thei tu in zir ngah ongla sing.
         12 Mi nauta ka sikhen, nei letlut ka sikhen ka nungdan tuh thei ongla sing. Lai khampek
         in le rikaamdek ka sikhen, nei letlut in le dasamrek ka sikhen, kawnai khawzong ah
         le heizongza ah nungdaan thiam tu in zir ngah ongla sing.
         13 Keimah a kol tiartu Khrih thawmin thil tehem ti theiberh sing.
         14 Tsimi bang ka sipelh sikhen ka harsa lai keimah nang bawm heh thilpha puah si utsi.
         15 Filipi khaw pawlpi te, thuthang pha rel in khual ka vak pan lai in, Masidonia pin
         ka thawn phang, alu penak lam ah le ngahnak lam ah nangmahni siar ngawl sensertu pawlpi
         dang tumah om ngawl kheh nang thei saak si.
         16 Thesalon khaw ah ka om lai riang in ka kinnak te nang bawmnak heh veikhat bek si
         ngawl in, ka bawm not tseih lai si utsi.
         17 Nang bawmnak lehsawng ngah tu limdik tseih si ngawl in, nangmahni tsa tuh rah tampi
         a zai tuh in ka deihsaknak si sawn poh si.
         18 Ka kulnak tehem ngah in a vaal in nei ong si lang. Epaphroditus nen pin nang kuatnak
         thil te manin a kim in nei ong si lang. Tsimi te heh rim ur, Pathian sangtaak bawlnak
         le amah a ang tiar ngai thil te si.
         19 Ka Pathian heh tsungnungnak ah a hausa bangin, Khrih Jesuh thawmin nang kulnak tehem
         nang pe tu si.
         20 Tuhen Pathian le kei Pa heh kumkhaw, kumkhaw in tsungnungnak penak si tasen.
         21 Khrih Jesuh ming in mi thiangrim tehem ngai ka rel sak un. Ka ompinak u le nau tehem
         in ngairel tiar nang si.
         22 Mi thiangrim tehem in ngairel tiar nang si. A tsuangtsung in Sizar inn ah om te’n
         ngai rel tiar nang si.
         23 Kei Bawipa Jesuh Khrih a lainatnak kheh nang vaseng nenah om tasen. Amen.KOLOSEKOLOSEKOLOSEKOLOSEKOLOSE

1 Pathian deihnak thawmin Jesuh Khrih lehnak keimah Paul le Timote in,
         2 Khrih ah mi thiangrim te le muangtaak u le nau Kolose khaw ah a om te, lai nang kuat
         si ung. Kei Pa Pathian le Jesuh Khrih lainatnak le thinnuamnak kheh nang nenah om
         tasen.
         3 Pathian le kei Bawipa Jesuh Khrih-a Pa paak in saw nang ngen sak veng sing.
         4 Tsin, Khrih Jesuh ah nang umnak le mi thiangrim tehem nang it lam kei za phangin,
         Pathian paak si ung.
         5 Heitasim tiphangin nangmahni tsa vanvum ah limdiknak koih sak si. Tsimi limdiknak
         heh thuthang pha-a thudik thu nang za phanglen nang neinak limdiknak kheh si.
         6 Tsimi thuthang pha kheh leivum hem ah a leng deve bangin nang nenah leng si. Tsin,
         thuthang pha za atsia, Pathian lainatnak thudik nang thei taktak ni pin pan leivum
         hem ah rah a rah bangin nangmahni sungah rah deve si.
         7 Tsimi heh kei omlawh pi le keimahni tsa muangtaak ngai in Khrih na a pertu muangtaak
         Epafras nenah nang zirnak bangin si.
         8 Ama’n Raula thawmin itnak nang nei lam kheh kei rel si.
         9 Me man hen nang thawm kei za ni pin pan raula lam tsimnak tehem le raula lam theithiamnak
         tehem thaw ama deihnak theinak ah nang dim theinak tuh in keimahni khen nangmahni
         tsa sawngen heh tsawl ngawl si ung.
         10 Naper pha taak hem ah rah atsia, Pathian theinak ah nang khangso thahlam in Bawipa
         minung si taak in nung atsia, heizongza ah amah nang ang tiar taktak theinak tuh in
         saw nang ngen sak si ung.
         11 Thintsualnak hem le angnak thaw nang veitul zo thei tuh in, ama tsungnung huham bangin
         kolnak tehem thaw thazaang nang pe si.
         12 Vaarnak sungah mi thiangrim te roluahnak luah tu in a taak tiartu Pa kheh paak dang
         si sing.
         13 Amah hen thimnak huham sung pin san atsia, a itnak a Tsapa uknak sungah huai kei
         si.
         14 Ama thisen tawnin a Tsapa ah dennak ngah si sing. Tsimi heh kei sualnak te zahnak
         heh si.
         15 Amah heh mu theihnung ngawl Pathian mel si in, siamnak tehem vumah tsa minlawh si.
         16 Ama thawmin thil tehem siam atsia, vanvum ah om tehem le leivum ah a om tehem, mu
         theihnung le mu theihnung ngawl, kumpibawi tohkheng te maw, uknak te maw, thuneinak
         te maw, huham te maw, heh ama siamnak si. Thil tehem heh ama thawmin le ama tsa tuh
         in siamberh si.
         17 Tsin, amah heh heizongza a om ma in om atsia, heizongza heh amah ah om si.
         18 Amah heh ruangpuma lu si in, Ruangpum heh pawlpi si. Amah heh heizongza ah a daak
         ber a si theinak tuh in a pannak le mithi te lak pin tho masa ber tsaminlawh si.
         19 Heimansim tiphangin Pa angnak ber heh heizongza amah ah a dim in a om tu heh si.
         20 Tsin, ama thinglamteha thisen manin remnak puah atsia, leilung vuma thil tehem a
         sikhen vanvuma thil te a sikhen heizongza heh Tsapa thawmin Pathian thaw rem dun leh
         tiar si.
         21 Tsin, tuma suaksual ngai in na nang per awngnak manin, nangmahni heh Pathian nen
         pin hawlnak si atsia, nang lungmu himhim heh Pathian a raaltu te si utsi. Tsimi bang
         nang si sikhen ama’n Pathian thaw rem dun leh tiar ongla nang si.
         22 A mai ah nangmahni heh a thiangrim le sawibang ngawl, le mawhsiat tuh om ngawl in
         a aap theinak tuh in, thihnak manin Tsapa ruangpum taksa ah Pathian thaw rem dun leh
         tiar ongla nang si.
         23 Van hang nuai ah om siamnak tehem nenah phuangnak, nangmahni in nang za saak thuthang
         phaa limdiknak pin thawn ngawl in, hambun atsia kho ngai in umnak ah nang om reng
         lekhaw, ama mai ah nang aap tu si. Keimah Paul ah heh tsimi thuthang phaa nasiam pertu
         in tsang sing.
         24 Tuhen nangmahni tsa ka tuar saknak ah hen ang sing. Khrih in harsanak a tuarnak ah
         a sam lai tuar tuh te kheh a ruangpum tsa in ka ruangpum ah kim tiar sing. A ruangpum
         heh pawlpi si.
         25 Pathian nen pin kelentu ka sinak bangin tsimi pawlpia nasiam a pertu pakhat in tsang
         sing. Pathian thu heh kimsekno in phuang tu in tsimi kelentu sinak heh nangmahni tsa
         penak sing.
         26 Tsimi thuthup heh san le khang te pin thupnak sipelh atsia, tuhen a mi thiangrim
         te nenah phuangnak si ongla si.
         27 Me thuthupa tsungnungnak hausa ngai heh Pathian in Gential te lak ah thei tiar nuam
         si. Tsimi thuthup heh Khrih ah a tsungnung limdiknak kheh si.
         28 Khrih Jesuh ah mi tehem piding in kei aap theinak tuh in, tsimnak tehem thaw mi tehem
         thurel in le zirh in thuthang pha phuang si ung.
         29 Me a tawp tian hen rim ngai in naper atsia, thawm lian ngai in keima sungah na a
         pertu ama naper bangin zuam khokho sing.

1 Nangmahni le Laodisia khaw te le tisa in ka mitmai a mu ngawl te tsa in kawzah in
         kei do dun lam nang thei tu in deih sing.
         2 Tsin, amahni thinlung kheh thape atsia, itnak ah heen dun in, theitsiang seknak nakim
         hem kheh nei tu atsia, Pa Pathian le Khrih a thuthup kheh thei thei tu si.
         3 Khrih ah hen tsimnak le thei theinak ro tehem thup in om si.
         4 Meheh nang rel sing. Tumah in awnka lum thaw nang zol mah na sen.
         5 Tisa in nang nenah om ngawl pelh nang khaw, raula in nang nenah om sing. Tsin, pha
         ngai in nang khawsa le Khrih ah nang umnak a kho reng ka mu phangin ang ngai sing.
         6 Tsimita Bawipa Khrih Jesuh nang saang ongla bangin, amah ah nung dang un.
         7 Ama sungah hamsa in sanak nang si ongla bangin umnak ah khangso in Pathian paaknak
         ah kangkim un.
         8 Tsimkom un. Tsimi bang a si ngawl lekhaw Khrih nena zirnak bang si ngawl in, leivum
         thuneinak hampi bangin le minung te daan bangin leivum thuruat thiamnak le a hei ngawl
         ngian thaw nang zol khatu si.
         9 Heitasim tiphangin Pathian nakim sinak tehem Khrih ruangpum ah om si.
         10 Tsin, nangmahni heh amah ah kimsek ongla si utsi. Amah heh thuneinak le huham tehema
         Lu si.
         11 Khrih ah vunrel tennak te si meek si utsi. Tsimi vunrel tennak heh kut in tennak
         si ngawl si. Khrih ah vunrel tennak thawmin ruangpuma tisa sualnak kheh vawrnak te
         si utsi.
         12 Niimnak ah amah thaw vi langkhatnak si ongla si utsi. Tsin, mithi te lak pin Khrih
         ah a tho tiartu Pathian puah saak nang umnak thawmin, amah thaw tho tiarnak si deve
         si utsi.
         13 Tsin, nangmahni heh nang sualnak ah le tisa in vunrel ten ngawlnak ah thi ongla nang
         si lai in, amah thaw munkhat ah nung leh tiar atsia, nang daan heek sualnak tehem
         zahnak si ongla si utsi.
         14 Keimahni thaw a raal dun le a kalh dun kutngana thupenak te kheh phiat sak atsia,
         tsimi kheh le sak in thinglamteh ah khentsih sak si.
         15 Tsin, thuneinak te le huham te kheh siatsuah sak atsia, amahni kheh mi hema mu tuh
         in puah in, tsimi thinglamteh ah neh si.
         16 Tsimi manin, ei le in thu ah maw, puai thu ah maw, lather thu ah maw, Sabbath ni
         thu ah maw tumah in thu nang khen mah na tasen.
         17 Tsimi te heh a leng tulaia lim si. Sinapikhaw ruangpum heh Khrih ruangpum si.
         18 Tisa lungmu heh a thawn thong in tuangkhawng atsia, ama thei ngawlnak thil te ti
         belbel in, a dik ngawl in thintsual tiar khel atsia, vanvummi te be in a lungkim tsawmtu
         te tumah in nang lawhman nang luup sak mah na sen.
         19 Amahni’n Lu heh leen kho reng ngawl si. Tsimi Lu pin ruangpum pumpuluk heh tsawm
         atsia, ruh mangbol te le taksa te thaw peh dun in, Pathian deihzawng in khangso tiar
         si.
         20 Tsimi manin leivum thuneinak hampi pin Khrih ah thaw thi langkhat ongla nang si lekhaw,
         hei manin, leivum lam ah nang nung lai bangin, tsimi leivum daan te ah khen pe tsawm
         lai si utsim?
         21 Tong mah, tep mah, dek mah;
         22 tinak tsimi thil tehem heh minung te thukhaam le zirhnak te a si manin a mangtu te
         heh mi ral thong tu te si ngawl si maw?
         23 Tsimi minung te thukhaam te heh maa thuthua benak, a man ngawl thinniamnak, maa ruangpum
         hei siar ngawlnak ah tsiang ngai in lang si. Sinapikhaw tisa otnak neh tu in nempinak
         heimah om ngawl si.

1 Khrih ah thaw mithi te lak pin tho langkhat ongla nang silekhaw, Pathian taklam ah
         a totu Khrih omnak vumlama thil te kheh zei un.
         2 Nang thinlung heh leivum thil te ah si ngawl in vumlam thil te ah koih sawn un.
         3 Nangmahni heh thi ongla si atsia, nang nungnak heh Khrih thaw in Pathian ah thupnak
         si ongla si utsi.
         4 Kei nungnak a si Khrih a lang phangin, nangmahni khen amah thaw in tsungnung ngai
         in lang deve tu si utsi.
         5 Tsimi manin leivum ah om nang ruangpum khen te otnak tinak nu le pa sualnak, thiang
         ngawlnak, hurnak, thil sesuak otnak, milim be tinak hampumnak te kheh thi tiar un.
         6 Heimansim tiphangin me thil te manin Pathian thinrawnak kheh thu ngai ngawla tsa
         te nenah leng tu si.
         7 Amahni lak ah nang om awng lai in, tsimi bangin leidaa awng deve si utsi.
         8 Sinapikhaw, tuhen nangmahni rori in thinrawnak, thinliahnak, haw dunnak, relsenak
         le nang kam pin a suak ningtsir nung awn tehem heh vawrberh un.
         9 Nang minung lun heh a leidat thaw nang lon ongla manin, pakhat le pakhat thuson dun
         mah na un.
         10 Nangnihni’n minung ther sil ongla in, tsimi minung ther heh amah siamtu Pa’n ama
         tsimnak in, ama mel sun in a puah ther lehnak kheh si.
         11 Tsimi puah ther lehnak ah hen Grik miphun om ngawl, Jew miphun om ngawl, vunrel ten
         om ngawl, vunrel ten ngawl om ngawl, ramdang mi om ngawl, Scythian om ngawl, sel om
         ngawl, miluat om ngawl si. Sinapikhaw Khrih ah heh heizongza ah heizongza si.
         12 Tsimi manin, Pathian dengnak, a thiangrim le a it bernak te nang si bangin, ngeihharnak,
         zawnruatnak, thintsualnak, thinneemnak le tuarzonak te kheh sil un.
         13 Pakhat le pakhat tuartul dun ula, sual zah dun un. Mi pakhat khat in midang mawhsiat
         tuh a nei a si lekhaw, Khrih in nangmahni sual a zah bangin zah dun deve un.
         14 Sinapikhaw me thil te hemmuah vumah itnak kheh sil ula, tsimi itnak heh nakimnak
         ah a teel tu si.
         15 Tsin, nangmahni heh ruangpum pakhat ah konak nang si manin Pathian thinnuamnak khen
         nang thinlung uk ta sen. Tsin, Pathian paak un.
         16 Khrih thu heh tsimnak hem thaw nangmahni sungah kangkim in luah tasen. Pakhat le
         pakhat saam la le Khristian la le raula lam la te thaw zirh dun in so dun ula, lainatnak
         thaw nang thinlung in Bawipa thangphatnak la sa un.
         17 Tsin, thu in maw puahnak in maw, nang puahnak hemmuah ah Bawi Jesuh ming in puah
         ula, ama thawmin Pa Pathian nenah angnak rel un.
         18 Zi te, Bawipa ah a si awhnung bangin, nang pasel te nenah pe tsawm un.
         19 Pasel te, nang zi te kheh it ula, ama vumah rihse mah na un.
         20 Tsa te, heizongza ah nang nu le nang pa te thu ngai un. Meheh Bawipa angnak ber si.
         21 Pa te, nang tsa te kheh a thinraw tiar mah na un. Tsimi lekhaw thinnau tiar khatu
         si utsi.
         22 Sel te, minung sinak bangin heizongza ah nang bawi te thu ngai un. Minung te ang
         tiar tuh bek in mitmuh bek ah si ngawl in nang thinlung taktak in Pathian kihzahnak
         thaw nang bawi te na per sak un.
         23 Tsin, heihei nang puah sikhen, minung te tsa si ngawl in, Bawipa tsa per bangin nang
         thinlung taktak in per un.
         24 Bawipa Khrih nen pin ro thil lawhman ngah tu nang si lam thei reng un; heimansim
         tiphangin Bawipa nasiam pertu si utsi.
         25 Sinapikhaw thilsual a puahtu kheh a puahnak bangin rul leh tu si, heimah deihdannak
         om ngawl si.

1 Bawi te, van ah Bawi nang nei lam thei thahlam in, nang sel te vumah thumaan ula,
         pha un.
         2 Thanop ngai in sawngen tseihtseih ula, paak thahlam in ngak un.
         3 Khrih thuthup rel tu in thuthang pha phuangnak tsa in Pathian in kong a hong sak
         tuh in saw ka ngen sak meek un. Heimansim tiphangin keimah heh me ama thu manin thiarri
         in hennak sing.
         4 Ka rel awhnung bangin Khrih thuthup ka phuang theinak tuh in saw ka ngen sak un.
         5 Pulam minung te vumah tsing ngai in nung un, nang hun mang thiam un.
         6 Minung pumpak ten heh nang o daan tuh nang thei tuh in, nang awnnak heh a lum a al,
         lainatnak awn si reng veng tasen.
         7 Itnak unau pi, muangtaak omlawh le Bawipa ah ka selpi Tychikas in ka thu le la hem
         nang rel tu si.
         8 Me tuumnak man rori hen nang omdaan thei sak tu in, le nang thinlung a bulum tuh
         in amah heh Onesimus ah thaw nangmahni nenah leh sing.
         9 Onesimus ah heh muangtaak le itnak unau pi si atsia, nangmahni lak ah a peh pakhat
         si si. Amahni’n naia thiltsang tehem heh nang thei tiarsek tu si.
         10 Thawng ka topinak Aristarkhas in Barnabas tupa Mark ah thaw nangmahni ngairel tiar
         si. Nang lun tuh thu te kheh ama nen pin ngah ongla si utsi. Nang nenah a leng lekhaw,
         muak leh lai un.
         11 Tsin, Jesuh ah tinak Justus in ngai nang rel tiar deve si. Amahni heh Pathian uknak
         tsa in ka naper pi, vunrel tentu te si in, keimah thinnuam tiartu te si.
         12 Nangmahni lak ah a peh pakhat, Khrih selpa Epafras in ngai nang rel tiar si. Amah
         heh nakimno in nang ding kho theinak tuh in le Pathian deihnak tehem nang lamlen theinak
         tuh in nangmahni tsa zuam ngai in zompeh sawngenak thaw naper vengtu pa si.
         13 Amah heh nangmahni tsa le Laodisia le Hierapolis ah a om te tsa in deihsaknak lianpi
         a nei lam heh tetti ka khan theinak si.
         14 Itnak sibawi Luka le Demas in ngairel tiar nang si.
         15 Laodisia pawlpia unaupi te le Nimfas ah le a innsanga pawlpi te la ngai ka rel sak
         ta un.
         16 Tuhen me laikuat heh nang siar tselh phangin, Laodisia pawlpi te khen siar tiar deve
         ta un. Tsimi bang deve in Laodisia khawte nena lai kheh siar deve un.
         17 Tsin, Arshippas nenah, "Bawipa nen pin na ngahnak nasiam kheh na lamlen zo theinak
         tuh in tsimkom ten," ti’n ka rel sak un.
         18 Me ngairelnak laia dawlkhumnak heh keimah Paul in ka kut rori in ka ngannak si. thiarri
         in hennak ka si lam ka phawk reng un. Lainatnak kheh nang nenah om reng tasen. Amen!1 THESALON1 THESALON1 THESALON1 THESALON1 THESALON

1 Keimah Paul, Silvanas ah le Timote te’n Pa Pathian le Bawi Jesuh Khrih pawlpi Thesalon
         te nenah lai nang kuat si ung. Kei Pa Pathian le Bawi Jesuh Khrih-a lainatnak le thinnuamnak
         kheh nang nenah om tasen.
         2 Nang vaseng tsa Pathian paak veng si ung. Tsin, kei sawngennak ah nang phawk reng
         veng si ung.
         3 Kei Pa Pathian mitmuh ah umnak na nang pernak, itnak thaw harsa ngai in na nang pernak,
         le kei Bawipa Jesuh Khrih ah nang limdik khokhonak te nang niksak reng si ung.
         4 Itnak u le nau te, Pathian dengnak nang si lam nang thei si ung.
         5 Nang nenah kei om lai in, nangmahni tsa in kawtibang minung kei si, ti nang thei
         saak a si bangin, kei thuthang pha heh nangmahni nenah thu bek in leng si ngawl in,
         huham le Raula Thiangrim le theitsiang seknak thaw in leng si.
         6 Harsanak tampi tuar thahlam in Raula Thiangrim-a penak angnak thaw nangmahni in thu
         heh saang atsia, keimahni nun le Bawipa nun a luntu te si si utsi.
         7 Tsimita Masidonia le Akhaia ram sunga umtu te hema tsungtaak si si utsi.
         8 Nangmahni nen pin Bawipa thu heh zai in, Masidonia le Akhaia ram sung bek ah zai
         si ngawl in, mun hem ah zai si. Pathian lam ah nang umnak kheh a thang hehu manin,
         nangmahni heh keimahni thurel kul si leh ngawlla si utsi.
         9 Nangmahni nenah kei luut dan te, a nung Pathian taktak be tu in milim benak pin Pathian
         nenah nang nga dan te, le
         10 mithi te lak pin a tho tiarnak vanvum pin a lengsuk a Tsapa nang ngak reng thu te
         heh amahni rori in rel kei si. Tsimi a Tsapa heh a leng tulai Pathian thinrawnak pin
         keimahni a luattiartu Jesuh ah si.
         
            

         
      
   
      
         2
1 U le nau te, nangmahni nenah kei lengnak heh a thawnthong men ngawl lam nangmahni
         rori in thei si utsi.
         2 Nang thei saak bangin, Filipi ah rimnak le zaknung ngaia zingnak tuar si ung. Tsimi
         bang donak tampi lak pin Pathian thuthang pha heh nangmahni nenah phuang tu in, kei
         Pathian ah ralpha leilei nom sawn si ung.
         3 Kei so dunnak heh thusonnak men maw nawngkainak maw mizolnak men pin maw leng si
         ngawl si.
         4 Thuthang pha hung zo tu si, ti’n Pathian in keimahni a saang bangin, thuthang pha
         heh minung ang tiar tuum ngawl in, keimahni thinlung a tsulsektu Pathian lungkimnak
         in rel sawn si ung.
         5 Nang thei saak bangin, kontik khen nangmahni zolnak awnkam kei mang ngawl lam le
         hampum kuhnak kei nei ngawl lam, Pathian heh kei tetti si.
         6 Khrih lehnak kei si bangin, nangmahni vumah thilrit suan theinak nei pelh na ungkhaw,
         minunga ultung tuh a sikhen, nangmahni le midang te ultung tuh a sikhen, heimah zei
         ngawl si ung.
         7 Tsimi tah in nu in ama sungsuak a tsano a dawiderh bangin, nangmahni lak ah nunneem
         ngaino in om si ung.
         8 Tsimita nangmahni it pittseih in, kei ngai nguihnguih manin, Pathian thuthang pha
         bek si ngawl in kei nungnak tian in nangmahni pe ot si ung.
         9 U le nau te, rimsu ngai in naper atsia, kei zuam khokho lam nik reng si utsi. Pathian
         thuthang pha kei relnak ah nangmahni sung pin pakhat khata thilrit kei si tuh ngawl
         in, a sun a zan in rimsu ngai in naper si ung.
         10 Umtu nangmahni lak ah thiangrimno in, diktsangno in le sawibang tuh om ngawlno in
         kei nung lam nangmahni heh kei tetti si atsia, Pathian khen kei tetti si meek lai
         si.
         11 Pa in a tsano te thu a rel bangin, mi taak hem so in nem atsia, khakreen in thu kei
         pe lam khehkhen thei si utsi.
         12 Tsimi heh ama uknak le tsungnungnak ah nangmahni a kotu Pathian deihnak thaw phutua
         dunno in nang nung theinak tuh in si.
         13 Me man hen tsawl ngawl in Pathian paak meek si ung. Heitasim tiphangin keimahni nen
         pin nang zanak Pathian thu nang saang phangin, minung te relnak thu bangin saang si
         ngawl in, Pathian thu, thudik bangin saang si utsi. Tsimi thu hen umtu nangmahni sungah
         kipkil ngai in naper si.
         14 Khrih Jesuh ah a om Judea rama Pathian pawlpi te’n Jew te erhnak a tuar bangin, u
         le nau te, nangmahni khen nangmahni ram minung te erhnak nang tuar manin, amahni thaw
         bangve si utsi.
         15 Tsimi Jew te’n Bawi Jesuh ah le amahni profet te reek atsia, keimahni khen erh si.
         Amahni’n Pathian ang tiar ngawl in, mi hem thaw a kalh dun si.
         16 Gential te sannak a si theinak tuh in amahni nenah thu rel tu kei kham si. Tsimi
         bangin amahni sualnak kheh dim tiar tsiat veng a si manin, amahni vumah Pathian thinrawnak
         hem kheh mulzumnung ngai in leng si.
         17 Sinapikhaw u le nau te, thinlung in si ngawl in, tisa in hun tsomno sung khek dun
         si sing. Nang mitmai liimno mu tu heh turngun in ot pittseih si ung.
         18 Tsimi manin nangmahni nenah hawh ot si ung. Keimah Paul ah hen nangmahni nenah veikhat
         hawh tum ongla sing. Tsimi zawh in veikhat tuum lehleu pelh in, Satan in khak kei
         si.
         19 Kei limdiknak, kei sahnak le kei angnak sui lukhuk heh hei sim? Kei Bawipa Jesuh
         Khrih a leng phangin, ama mai ah kei limdiknak, kei sahnak le kei angnak sui lukhuk
         heh nangmahni rori si utsi.
         20 Heitasim tiphangin nangmahni heh kei tsungnungnak le kei angnak si utsi.

1 Tsimi manin kei tuar zo leh ngawlla phangin, Athen ah keimah ruak tangtum ka sin
         pha tu in ruat si ung.
         2 Tsimita kei unaupi, Pathian napertu, le Khrih thuthang pha tsa kei naperpi Timote
         heh nang umnak khangsopi tu in le thape tu in nangmahni nenah hawh tiar si ung.
         3 Keimahni heh me harsanak te tuar tu in teeknak kei si lam nang thei saak a si bangin,
         tsimi harsanak te manin tumah in nang thin a nau tuh ngawl in, ama’n thape tu nang
         si.
         4 Nangmahni nenah kei om lai in, me harsanak te heh tuar tula si ung, ti’n nangmahni
         kei rel saak bangin, a leng miau lam heh thei si utsi.
         5 Me thu man hen ka tuar zo leh ngawlla phangin sualroihtu hen kawti’n maw pohkhen
         nangmahni sualroih atsia, kei naper saak te a thawnthong men khatu ka lau manin, nang
         umnak a theisaktu tuh in Timote heh nang nenah hawh tiar si ung.
         6 Sinapikhaw tuhen Timote heh nang nen pin kei nenah leng leh ongla in, nang umnak
         le itnak nang nei thu, thuthang pha sel kei si. Tsin, keimahni nang phawk reng thu,
         le nangmahni tawktu kei tur pittseih bangin, nangmahni khen keimahni tawk tu nang
         tur pittseih lam rel kei si.
         7 Tsimi manin u le nau te, harsanak le thintsawlnak tehem kei tuar lai in, nang umnak
         in thinnuam tiar kei si.
         8 Bawipa ah khopek in nang ding a silekhaw, keimahni heh tuhen nung si ung.
         9 Nangmahni tsa in Pathian nenah hei bang paaknak rel theirih tu si ung im? Heimansim
         tiphangin kei Pathian mai ah nangmahni thawmin angnung hemmuah thaw in ang si ung.
         10 Nang mel mu atsia, umnak nang dasamnak te nakim tiar theinak tuh in, nase ngai in
         sun le zan sawngen veng si ung.
         11 Tuhen kei Pa Pathian amah rori le kei Bawipa Jesuh Khrih in nangmahni nen lam ah
         lam kei huai bel tasen.
         12 Keimahni’n nangmahni kei it bangin, Bawipa’n nangmahni heh pakhat le pakhat it dunnak
         ah le mi hem nang itnak kheh khang leilei tiar tasen.
         13 Kei Bawipa Jesuh Khrih ah heh a mi thiangrim tehem thaw a leng phangin, kei Pa Pathian
         mai ah mawhsiat tuh om po ngawlno in nang thiangrim theinak tuh in, a tawp tian in
         ama’n nang thinlung kol tiar tasen.

1 U le nau te, a khomnak in, nang nung dan tuh le Pathian nang ang tiar dan tuh keimahni
         nen pin nang saangngah ongla bangin, nang saangngah leilei tuh in Bawi Jesuh ming
         in kun in nang so si ung.
         2 Bawi Jesuh thawmin nangmahni thukhaam kei penak heh thei si utsi.
         3 Thiangrimno in nang om tu heh Pathian deihnak a si bangin nu le pa sual heh pial
         rori un.
         4 Pumpak ten in nang ruangpum te ten nang thiangrim tiar dan tuh le upat dan tuh thei
         ta un.
         5 Pathian thei ngawl Gential te bangin nu le pa sual puah otnak nei mah na un.
         6 Me nu le pa sual thu ah hen tumah in ama unau pi zol atsia, thil sesuak puah mah
         na sen. Heitasim tiphangin nangmahni kei rel ham saak bangin le tetti kei khan ham
         saak bangin, Bawipa heh tibang in lei a datu tehem phuzultu pa si.
         7 Heitasim tiphangin Pathian in keimahni heh nawngkai tuh in ko si ngawl in, thiangrim
         tuh in ko si sawn si.
         8 Tsimi manin me thu a eltu hen minunga thu el si ngawl in, keimahni ah Raula Thiangrim
         a petu Pathian thu el si.
         9 Sinapikhaw pakhat le pakhat it dun tu in nangmahni rori heh Pathian zirhnak nang
         si ongla manin, unau it dunnak thu heh ngansak kul ngawl si utsi.
         10 Thu ngai in ti le singkhaw Masidonia ram hem sunga unaupi tehem khehkhen tsimi bangin
         it si utsi. Sinapikhaw u le nau te, itnak nang nei leilei rih tuh in nang kun sing.
         11 Nangmahni thu kei pe saak bangin, dapdeenno in, mahni naper ten per ula, mahni kut
         rori in naper heh sunsak ta un.
         12 Tsimi a si lekhaw dasamnak heimah nei ngawl in, pulam minung te mai ah panthawhnung
         ngaino in leida thei tu si utsi.
         13 Sinapikhaw u le nau te, limdiknak heimah a nei ngawl midang te lungse bangin nang
         lungse tuh ngawl in, a eihmu te thu thei ngawl men nang si tu deih ngawl sing.
         14 Jesuh ah heh thi atsia, tho leh si, ti kei um lekhaw, Jesuh ah a eihmu saak te heh
         Pathian in Jesuh ah thaw huai tu si.
         15 Tsimi manin Bawipa leng tian nungtsa in a om lai keimahni heh a eihmu te kheh maikhalh
         tu ngawl si sing, ti’n Bawipa relnak thu nang rel sing.
         16 Heitasim tiphangin Bawipa amah rori in au thawm, a lian ber vanvummi au thawm le
         Pathian ngunrasem ring thawm thaw in vanvum pin tolhsuk tu si. Tsin, Khrih ah a thisaak
         te tho masa tu si.
         17 Tsimi zawh in keinihni a nungtsa lai te le a taanglai te heh huih lak ah Bawipa thaw
         tawk dun tu in, meiro sungah thiarsonak si tu si sing. Tsin, Bawipa thaw tset ngawl
         in om dang tu si sing.
         18 Tsimi manin me thu te thaw hen pakhat le pakhat neem dun ta un.

1 Sinapikhaw u le nau te, a ni le a hun te thaw peh dun in ngansak kul ngawl si utsi.
         2 Bawipa Ni heh zan in ruko a leng bang si tu si, ti nangmahni rori in theisek si utsi.
         3 Mi te’n, "Thinnuam nung ee; him si sing ee," ti’n ati tseih lai in, naupai minu in
         naukei a vei bangin, amahni vumah siatsuahnak leng melh tu atsia, luat tu ngawl si.
         4 U le nau te, tsimi Ni khen ruko bangin a pom tuh in khawthim sungah om si ngawl si
         utsi.
         5 Nang vaseng heh vaarnaka tsa te si atsia, sun ni nuaia tsa te si utsi. Keimahni heh
         zana tsa te si ngawl in, thimnaka tsa te khen si ngawl si sing.
         6 Tsimi manin midang te bangin eihmu tseih men ngawl in, tsimkom ngaino in hung tsawm
         sawn a sing.
         7 Eihmu te hen zan in eihmu atsia, zu ri te’n zan in ri si.
         8 Sinapikhaw sun minung keinihni in umnak le itnak awmphaw sil in, sannaka limdiknak
         lukhuk khu a singkhaw, hung tsawm sawn a sing.
         9 Pathian in keimahni heh ama thinrawnak tuar tu in a teeknak te si ngawl in, kei Bawipa
         Jesuh Khrih thawmin sannak kei tso thei tuh in teeknak te si sawn si sing.
         10 Kei khangtho a sikhen kei eihmu a sikhen, amah thaw kei nung langkhat thei tuh in,
         amah heh keimahni tsa in thi si.
         11 Tsimi manin nang puah veng bangin pakhat le pakhat neem dun in domso dun ta un.
         12 U le nau te, nangmahni lak ah rimsu ngai in na a pertu te le Bawipa ming in nangmahni
         huaitu upa te le nangmahni nun a reltu te kheh theithiam tu in nang kun sing.
         13 Amahni naper te manin itnak thaw dakpi in upat ta un, ti’n nang kun si ung. Rem dunno
         in om ta un.
         14 Tsin, u le nau te, mi thu ngai ngawl te kheh nunzirh ula, mi thinnau te thape un.
         Mi thaneem te domso ula, mi hem nenah thintsual un, ti’n nang so si ung.
         15 A sesuak kheh a sesuak in rul tuh ngawl in tsimkom ta un. Nangmahni lak ah le mi
         hem nenah thilpha puah zuam reng veng un.
         16 Ang reng veng un.
         17 Tsawl ngawl in sawngen un.
         18 Heizongza ah Pathian paak un. Heitasim tiphangin meheh Khrih Jesuh ah nangmahni tsa
         Pathian deihnak si.
         19 Raula kheh mit tiar mahna un.
         20 Profet te thurelnak kheh niapnal mah na un.
         21 Heizongza te kheh tsulsek ula, a pha kheh beekpek un.
         22 A sesuak in a lang tehem pial rori ta un.
         23 Thinnuamnak Pathian amah rori in nang thiangrimsek tiar tasen. Tsin, nang raula,
         nang nunnak le nang ruangpum a pumpuluk in kei Bawipa Jesuh Khrih a leng phangin sawibangnak
         a om tuh ngawl in, ama’n nang kemsak tasen.
         24 Nangmahni a kotu heh muangtaak a si manin, ama’n puah meek tu si.
         25 U le nau te, saw kei ngensak un.
         26 U le nau tehem a thiangrim thuut dunnak thaw ngai kei relsak un.
         27 Me laikuat heh u le nau mi thiangrim tehem nenah nang siar tuh in Bawipa ming in
         thu nang pe sing.
         28 Kei Bawipa Jesuh Khrih lainatnak kheh nang nenah om tasen. Amen.2 THESALON2 THESALON2 THESALON2 THESALON2 THESALON

1 Keimah Paul, Silvanas ah le Timote te’n kei Pa Pathian le Bawipa Jesuh Khrih-a Thesalon
         Pawlpi te nenah lai nang kuat si ung.
         2 Kei Pa Pathian le Bawipa Jesuh Khrih nena lainatnak le thinnuamnak kheh nang nenah
         om tasen.
         3 U le nau te, nang vaseng in nang umnak nase ngai in khang atsia, pakhat le pakhat
         nang it dunnak khen nase ngai in a khang manin, Pathian kei paak tseih veng tuh si.
         Meheh kei puah tuhnak himhim si.
         4 Tsimi manin erhnak le harsanak nang tuarnak tehem vumah nang thintsualnak le nang
         umnak manin, Pathian pawlpi te lak ah maizal ngai si ung.
         5 Nangmahni heh Pathian uknak tsa harsa tuar atsia, tsimi uknak ah luut taak in tsannak
         nang si thei tuh in, Pathianthukhennak diktsang kheh tsimi banga tuarnak te manin
         tsiangno in lang si.
         6 Nangmahni a harsa tiartu te vumah Pathian in harsanak thaw a rul heh a dik si.
         7 A thawmlian a ma vanvummi te thaw vanvum pin Bawi Jesuh a lang phangin, harsa tuar
         nangmahni heh keimahni thaw tsawlom tiar tu nang si.
         8 Pathian a thei ngawl te le kei Bawipa Jesuh Khrih thuthang pha a ngai ngawl te kheh
         mei alh in phuzul tu si.
         9 Tsimi bang minung heh Bawipa mai le ama tsungnungnak huham mai pin kumkhaw senak
         ah tsawhnak si tu si.
         10 Bawipa kheh a leng Ni hun phangin ama mi thiangrim te thangphatnak a si theinak tuh
         in le nangmahni lak ah kei tetti khannak a umtu tehem in khumnung ngai in ultungnak
         si tu si.
         11 Tsimi manin nangmahni heh me ama konak thaw phutua in Pathian in a siar tuh in saw
         nang ngensak tsiat veng si ung. Ama phatnaka sahnungnak tehem le umnak in na nang
         pernak tehem kheh ama huham thaw in a kimsek tiar tuh in saw nang ngen sak meek si
         ung.
         12 Kei Pathian le Bawipa Jesuh Khrih-a lainatnak bangin, kei Bawipa Jesuh Khrih ming
         heh nangmahni ah tsungnung atsia, nangmahni khen amah ah nang tsungnung thei tuh in
         saw nang ngensak tsiat veng si ung.

1 U le nau te, tuhen kei Bawipa Jesuh Khrih lengnak tuh thu le ama nenah kei khawm
         dang tuh thu thaw peh dun in,
         2 Khrih Ni heh leng ongla si, ti’n raula in a sikhen awnkam rori in a sikhen, keimahni
         laikuatnak sitiar in a sikhen, nang ruatnak thing nomper tiar atsia, nang thinlung
         a buai nomper tuh ngawl in nang kun si ung.
         3 Tumah in kawti mah in nang son mah na sen. Misual pa siatsuahtu tsapa lang atsia,
         dunak a leng masa ngawl nungsang, tsimi ni kheh leng tu ngawl si.
         4 Amah hen Pathian ti’n konak le Pathian be tinak taak hem do atsia, tsimi tehem vumah
         tsawisang tsawm si. Pathian temple sungah Pathian bangin to atsia, Pathian sing, ti’n
         muh tsawm tu si.
         5 Nangmahni nenah ka om lai in me thu te ka relnak la phawk leh ngawlla si utsim maw?
         6 Ama hun in a lang thei tuh in a khaktu heh thei si utsi.
         7 Tsan nei ngawl a thuthuk in tuhen naper ongla in, khaktu pa kheh lenak a si ma hem,
         khak rih tu si.
         8 Tsimi zawh in tsannei ngawlpa kheh lang tu si. Amah kheh Bawipa’n ama kama haihawh
         thaw in pai tiar tu atsia, ama lengnak a vaarsur in siatsuah tu si.
         9 Tsimi tsannei ngawlpa lengnak heh Satan napernak a si bangin huham hem, theihdiknak
         hem le khumnung thuson hem thaw leng tu si.
         10 Tsin, amahni’n sannak a si tuh in itnak thudik a saang ngawl manin, a pai thong te
         lak ah diktsang ngawl thusonnak tehem thaw naper tu si.
         11 Me man hen amahni’n thusonnak a um tuh in, Pathian in zolnak mak taktak kheh amahni
         nenah leng tiar tu si.
         12 Tsimi heh thudik um ngawl in, um ngawlnak ah a sahnungtu tehem hannak a si theinak
         tuh in si si.
         13 Sinapikhaw Bawipa itnak u le nau te, Raula thawmin thiang tiarnak le thudik nang
         umnak manin sannak si tu in, a pan pin pan Pathian dengnak te nang si manin, keimahni’n
         Pathian kei paak tsiat veng tuh si.
         14 Kei Bawipa Jesuh Khrih tsungnungnak nang ngah tuh in, kei thuthang pha thawmin ama’n
         ko nang si.
         15 Tsimi manin u le nau te, khopek in ding ula, awnkam in maw laikuatnak in maw kei
         zirhnak thurosiah te kheh beekpek un.
         16 Tuhen keimahni ittu le lainatnak thawmin kumkhaw neeknak le limdiknak pha keimahni
         a petu kei Bawipa Jesuh Khrih amah rori le Pathian le kei Pa in,
         17 nang thinlung bulum ta sehla, thupha tehem le naper pha tehem ah nang kol tiar reng
         tasen.

1 A tawpnak in u le nau te, Bawipa thu heh nangmahni nenah a leng bangin, rang ngai
         in a zai tuh in, le ultungnak a si tuh in keimahni tsa in sawngen un.
         2 Tsimi a si lekhaw mi thinkawise te le mi suaksual te kut pin kannak si thei tu si
         ung. Mi hem in umnak neiberh ngawl si.
         3 Bawipa heh muangtaak si atsia, mi sesuak pa kut pin nang hung akhaw, kol tiar tu
         nang si.
         4 Nangmahni thu kei penak te heh nangnihni’n lun atsia, nang lun rih tulai manin, Bawipa
         ah muangnak nei si ung.
         5 Tuhen Bawipa’n nang thinlung kheh Pathian itnak sungah le Khrih thintsualnak sungah
         nang huai tasen.
         6 U le nau te, keimahni nen pin ngahnak thurosiah bangin a nung ngawl te le dik ngawl
         ngai in a nungtu u le nau taak hem te nen pin nang ningtoih tuh in, kei Bawipa Jesuh
         Khrih ming in thu nang pe si ung.
         7 Nangmahni rori in keimahni nang tsung dan tuh thei si utsi. Heimansim tiphangin nangmahni
         nenah dik ngawl ngai in om ngawl si ung.
         8 Mi pakhat khat nena lai kheh man pe ngawl in ei ngawl si ung. Tumah vumah thilrit
         kei si tuh ngawl in, rimsu ngai in le zilhtsak ngai in a sun a zan in naper si ung.
         9 Tsimi banga na kei per heh nangmahni nen pin ngah theinak thuneinak kei nei ngawl
         ta si ngawl in, nang tsung tuh in kei puahnak si sawn si.
         10 Nang nenah kei om lai mahmah riang in, mi pakhat khat in na a per ngawl a silekhaw,
         lai khen ei mah na sen, ti’n thu nang pe si ung.
         11 Tsimi heh heimah naper ngawl in, mi nokkhah nung le mi thurelh khelh nangmahni lak
         ah mi pawlkhat a om lam kei za manin si.
         12 Tuhen tsimi bang minung te heh dapdeen in naper atsia, amahni lai ten a ei tuh in,
         kei Bawipa Jesuh Khrih ming in thupe atsia, so dun si sing.
         13 Sinapikhaw u le nau te, nangmahni zong hen thilpha nang puahnak ah thinnau kha mah
         na un.
         14 Mi pakhat khat in me kei laikuatnaka thu kei relnak a lun ngawl a silekhaw, amah
         tsawh theihnik po ula, a zak belbel tuh in pawl nom mah na ta un.
         15 Sinapikhaw raal bangin ruat mah na ula, unau bangin nunzirh sawn ta un.
         16 Tuhen thinnuamnak Bawipa amah rori in thil sidaan hem in thinnuamnak nang pe tsiat
         reng veng tasen. Bawipa heh nang vaseng nenah om tasen.
         17 Keimah Paul in nangmahni ngai ka relnak heh ka kut rori in ngan sing. Tibang hen
         ka ngan heh ka laikuatnak tehema theihdiknak si.
         18 Kei Bawipa Jesuh Khrih lainatnak nang vaseng vumah om tasen. Amen.1 TIMOTE1 TIMOTE1 TIMOTE1 TIMOTE1 TIMOTE

1 Keimahni Santu Pathian thupenak thawmin le kei limdiknak Bawi Jesuh Khrih thawmin,
         Jesuh Khrih lehnak keimah Paul in,
         2 umnak ah ka tsapa taktak Timote nenah lai na kuat sing. Pathian kei Pa le Jesuh Khrih
         kei Bawipa nena lainatnak, ngeihharnak le thinnuamnak kheh na vumah om tasen.
         3 Masidonia ram ah ka hawh phangin nangmah ka kun bangin, amahni’n thupom dang a zirh
         tuh ngawl in thu na pe thei tuh in, Efesa khaw ah om reng rih in.
         4 Puah tsawmnak tangthu te le a bo thei ngawl pupa suahkehnak thu te kheh thupi tsansak
         mah nen. Tsimi te hen umnak sungah Pathian deihnak bangin khangsopi ngawl in, thu
         el dunnak bek suak tiar si.
         5 Tibanga nangmah thu ka penaka tuumnak heh thinlung thiang pin le pha le se theikhennak
         lungmu pha pin le umnak taktak pin a suak itnak na nei theinak tuh in si.
         6 Mi pawlkhat te’n me itnak heh pai tiar atsia, thu maan ngawl te awn in lamvaiberh
         ongla si.
         7 Amahni’n a awn tuh le a thukho tiar tuh a thei ngawl thahlam in, Daan zirhtu si ot
         lai si.
         8 Mi in daan heh a daan bangno in a mang a silekhaw, daan heh a pha lam thei si sing.
         9 Meheh thei ten. Daan heh mi diktsang pa tsa puahnak si ngawl in, tsannei ngawl le
         thu ngai ngawl te tsa, Pathian kihzah ngawl le misual te tsa, mi thiangrim ngawl le
         Pathian a upat ngawl te tsa, ma pa a reek te le ma nu a reek te tsa, tualreek te tsa,
         10 nu le pa a sual te tsa, mipa le mipa a sual te, minung ru te, thuson rel te, a maan
         ngawlpi in tsial tsawm te le thu zirhnak dik thaw a kalh dun in a nungtu tehem tsa
         puahnak si sawn si.
         11 Tsimi thu zirhnak dik heh Pathian in keimah a muang manin keimah a aapnak, thangphat
         taak Pathian-a a tsungnung thuthang pha bangin si.
         12 Me Pathian nasiam heh per tu in muangtaak in ruat atsia, per zo thei tuh in tha a
         petu Khrih Jesuh kei Bawipa paak sing.
         13 Tuma hen keimah heh Pathian a relsetu, mi a erhtu le mi zohsuamtu ka si awng pelhta
         sikhen, um ngawl manin le thei ngawl manin ka puah khanak a si manin, ngeihharnak
         ngah sawn sing.
         14 Kei Bawipa lainatnak heh Khrih sungah itnak le umnak thaw kangkim leilei si.
         15 Khrih Jesuh heh misual te san tu in leivum ah leng si, ti heh muang taak le mi hema
         saang taak awnkam si. Tsimi misual te lak pin keimah heh a sual ber sing.
         16 Sipelh atsia amah um atsia, kumkhaw nungnak a ngah tulai te tsung tuh ka si theinak
         tuh in, misual ber keimah heh ama ngeihharnak ngah tiar atsia, a thintsualnak tehem
         muh masa ber ka si.
         17 Tuhen kumkhaw kumpibawi, thi thei ngawl, mu theihnung ngawl le Pathian amah pakhat
         bek mitsim ah kheh kumkhaw kumkhaw in tsungnung in ultungnak si tasen.
         18 Tsapa Timote, tima in nangma thu rel hamsak a si bangin, raaltawngnak pha na tawng
         theinak tuh in, le
         19 umnak le pha le se theikhennak thiang vongpek in na tawng thei tuh in me thu heh
         na pe sing. Mi pawlkhat te’n meheh el atsia, umnak thu thaw peh dun in timbaw se bangin
         se thong si.
         20 Amahni lak ah Himenis ah le Alexander ah peh deve in, Pathian relse in a awn tuh
         ngawl in zir tu in, Satan ah aap ongla sing.

1 Tsimi manin kulnak ngennak te, sawngennak te le mi te tsa ngensaknak te le paaknak
         te heh mi hem tsa ngensak tu in na so masa ber sing.
         2 Pathian kihzahnak tehem le maisong upatnak tehem thaw rem dunno in le bulumno in
         kei nung theinak tuh in, kumpibawi te le uktu tehem tsa in sawngensak in.
         3 Heitasim tiphangin meheh keimahni Santu Pathian mitmuh ah a pha le sangtaak si si.
         4 Pathian hen minung tehem heh sannak si tu in le thudik thei tu heh deih si.
         5 Heimansim tiphangin Pathian pakhat bek om si atsia, Pathian le minung laklawh ah
         remtuahtu Minung Khrih Jesuh bek om si.
         6 Amah heh minung hem den tu in amah le amah pe tsawm atsia, a hun a kim phangin tettikhan
         tuh si si.
         7 Tsimi manin thureltu le lehnak si tu in, le umnak ah le thudik ah Gential te zirhtu
         si tu in deng ka si. Khrih sungah thudik rel sing. Thuson rel ngawl sing.
         8 Tsimi manin mipa te’n kawnai nai ah a sikhen thinraw ngawl in le ummawh ngawl in
         kut thiangrim te zar in saw a ngen tuh in deih sing.
         9 Tsimi bang deve in nupang te khen sam phiar ngawl in, ruang ah sui te maw keplung
         te maw khaih atsia puan manhar ngaingai te sil ngawl in, vansilh te khen kelen tsawmno
         in musahnung le a khawthuno in sil tu in, le
         10 thilpha puahnak thaw in nung tu in deih sing. Tsimi heh Pathian kihzahtu nupang te
         langal dan si sawn si.
         11 Nupang hen mengdeenno in thu ngainak hem kheh zir tasen.
         12 Nupang heh thu zirh tu in le mipa vumah thunei tu in deih ngawl sing. Mengdeen sawn
         tasen.
         13 Heitasim tiphangin puah masanak heh Adam ah si atsia, tsimi tselh phangin Eve ah
         puah si.
         14 Zolnak heh Adam ah si ngawl in, Eve ah sawn heh zolnak si in, daan heknak sungah
         da si.
         15 Sinapikhaw mah le mah uk tsawmzonak thaw itnak le umnak le thiangrimnak a nei zompeh
         reng lekhaw nauhingnak ah sannak si tu si.

1 Mi pakhat in pawlpi huaitu pastor si a tur a silekhaw, naper pha a tur si ti heh
         muangtaak awnkam si.
         2 Pawlpi huaitu pastor heh sawibang ngawl, zi pakhat bek nei, a supzotu, mi thinlung
         tsiltsang, mi nuntsan pha, mikhual pan thiam, thu zirh thiam si tu atsia,
         3 tsapit zu in ngawl, mi halta ngawl, peisa deih leita si ngawl in, mi lungnem, mi
         haupi thei ngawl le mi hampum ngawl si tasen.
         4 Tsin, ama innsang phatakno in a ukzotu, a tsa te’n amah upat maisongnak tehem thaw
         a thu a lunnak si tasen.
         5 Heitasim tiphangin ama innsang kawti bangin uktu ti riang a thei ngawltu hen kawti
         bangin Pathian pawlpi kelen thei tu sim?
         6 Tapidaw pantsang si mah na tasen. Tsimi a si ngawl lekhaw ngal leita atsia, diabol
         bangin hannak ah da kha tu si.
         7 Tsimi bek zo ngawl pulam minung te thangphatnak si tasen. Tsimi a si ngawl lekhaw
         mi te’n relse atsia, diabol thang ah awk kha tu si.
         8 Tsimi bangin pawlpi upa te heh upat maisongtaak si ta sehla, mi thutam si mah na
         tasen. Tsin, tsapit zu ak si mah na ta sehla, peisa deih leita si mah na tasen.
         9 Se le pha theikhennak thiang thaw umnaka thuthup a vongtu si tasen.
         10 Amahni heh tsulseksaak si masa ta sehla, sawibang ngawl a silekhaw, pawlpi upa per
         tasen.
         11 Tsimi bangin amahni zi te khehkhen upat maisongnak si ta sehla, mi ii thei si mah
         na tasen. A supzotu le na hem ah muangtaak si tasen.
         12 Pawlpi upa te heh zi pakhat bek nei si ta sehla, a tsa te le ama innsang phatakno
         in a ukzotu si tasen.
         13 Pawlpi upa sinak thaw in pawlpi naper phatakno in a pertu te hen mun pha ngah ongla
         in, Khrih Jesuh umnak ah ralphanak ngah ongla si.
         14 A rei ngawl in na nenah leng tu in ka limdik pelhta sikhen, me thu te heh ngan in
         na kuat sing.
         15 Sinapikhaw ka khawnu kha lekhaw, Pathian inn sungah na leida dan tuh na thei tuh
         in, lai in na kuat sing. Tsimi Pathian inn heh a nung Pathian pawlpi si atsia, thudik
         elphah le khuam si.
         16 El dun tuh zangzau si ngawl Pathian kihzahnak thuthup heh mak si. Pathian heh tisa
         in lang atsia, Raula maan in a dikdan lang tiar in, Vanvummi te’n mu si. Gential te
         nenah phuang atsia, Leivum mi te’n um in, Tsungnungnak ah leso si.

1 Hun dawllam in mi pawlkhat te’n umnak zam tu in, zoltu raula le khawvang te zirhnak
         te thupi tsan sawn tu si, ti’n Raula in tsiangno in awn si.
         2 Amahni se le pha theikhennak lungmu heh thiarsa thaw halnak si in, sidat ngai in
         thuson bek rel si.
         3 Huai dun tu heh kham atsia, thudik thei in a umtu te’n paak thahlam in a saang tuh
         Pathian puahnak lai kheh ei tu ngawl in kham si.
         4 Pathian siamnak tehem heh phaberh si. Paak thahlam in kei saang a si lekhaw ei tuh
         ngawl lai heimah om ngawl si.
         5 Heimansim tiphangin Pathian thu le sawngennak thawmin thiang tiarnak si ongla si.
         6 Umnak thua tsawmnak le phatakno in na lunnak zirhnak pha te kheh u le nau te zirh
         letsikhaw, Jesuh Khrih-a napertu pha si tu si tsi.
         7 Sinapikhaw Pathian thu thaw sengdun ngawl nupi te puah tsawmnak tangthu te kheh lonsak
         la, Pathian kihzahno in na nung thei tuh in zuam sawn in.
         8 Tisa zuamnak hen dawmno nempi pelh atsia, Pathian kihzah nun hen tuhun le a leng
         tulai hun ah nungnak thutiam a nei manin, na hem ah nempi si.
         9 Meheh muangtaak le mi hema saang taak awnkam si.
         10 Minung tehem Santu, a tsuangtsung in amah a umtu te Santu a nung Pathian kei muang
         manin, rimsu ngai in naper atsia, harsa tuar si sing.
         11 Me thu te heh lun tuh in thupe la, zirh ten.
         12 Khangno na sinak kheh tumah in zohsuam mah na sen. Tsimi tah in na kampau, na nun
         dan, itnak ah, raula ah, umnak ah le thiangrimnak ah umtu te tsungtaak in nung sawn
         in.
         13 Ka leng ma hem Laithiangrim siar le so dunnak le zirhnak te kheh thupi tsan in.
         14 Pawlpi upa te’n nangma lu vumah kutsuan atsia, rel hamnak thaw nangmah a penak, nangma
         sunga lehsawng te la hei nam ngawl men mah nen.
         15 Mi tehem in na khangso dan a mu thei tuh in, me thu te heh ngaisung la, kimsek in
         lun thei zuam in.
         16 Nangmah ah le na zirhnak ah tsimkom la tsimi te kheh puah reng veng in. Tsimi bangin
         na puah a si lekhaw nangmah le na thurelnak a zatu te san thei tu si tsi.

1 Upa te kheh hau tseih mah nen. Tsimi tah in na pa bangin bulum sapi sawn in. Innlum
         khangno te kheh unau bangin ruat in.
         2 Nupi te kheh na nu bangin bulum sapi la, a nauta te kheh thiangnak tehem thaw na
         tser bangin ruat in.
         3 Numei miaumiau te kheh upat in.
         4 Numei pakhat khat hen tsa te tsawi atsia, tu te a nei a silekhaw, mahni innsang ah
         benak ah mi zuam ngai si tu in le nu te pa te ang tiar leh saak tu in zir masa tasen.
         Heitasim tiphangin meheh Pathian mai ah a pha le sangtaak si si.
         5 Numei miaumiau mahtumruak om hen Pathian muang atsia, a sun a zan in Pathian nenah
         kun le ngen in sawngen reng veng si.
         6 Sipelh atsia ma sahnung zawng bek in a nungtu numei heh a nungtsa lai pah in a thi
         si.
         7 Amahni heh mawhsiatnak a si tuh ngawl in me thu te heh lun tu in thupe in.
         8 Tutu sikhen ma minung, a tsuangtsung in ma innkawpi te a tsawm nuam ngawl a si lekhaw,
         umnak kheh el leh atsia, um ngawltu tah in sesuak sawn si.
         9 Kum sawmruk kim lai ngawl te numei tsazin sungah khum mah nen. Pasel pakhat bek nei,
         10 naper pha te a per manin mi mingpha, a tsa te piding ongla, mikhual zin dung tiar
         in, mi thiangrim te kawng a somsaktu, mi harsa te a bawmtu le naper pha tehem thanuam
         ngai in a pertu a si lekhaw numei tsazin sungah khum in.
         11 Numei nautadoh te heh Khrih vumah zulhthau leh men atsia, pasel nei a nuam leh men
         thei manin, numei lak ah peh tiar mah nen.
         12 A masa ber in a neinak umnak a vawr manin hannak in tsang si.
         13 Tsimi bek zo ngawl thazawng ngai in, inn hem ah vak kawikawi si. A thazawng bek zo
         ngawl thutam, mireel thei belhsep atsia, a awn tuh ngawl ngawl te awn in, mi te thiltinak
         te relse sak thei lai si.
         14 Tsimi manin numei nautadoh te heh pasel nei asin, tsa te tsawi in, innsang phatakno
         in pan atsia, raal pa sawi tuh himhim in hamphanak nei tiar awl asin deih sing.
         15 Heitasim tiphangin mi pawlkhat te’n lamvai atsia, Satan lam ah nga ongla si.
         16 Umtu mipa in maw nupang in maw numei a nei a silekhaw, amahni’n kelen tasen. Tsimi
         lekhaw pawlpi in phurhrit kul ngawl in, numei miaumiau te pan thei sawn tu si.
         17 Phatakno in pawlpi a huaitu upa te, a tsuangtsung in thu in le rimsu ngai in na a
         pertu te kheh a letnih in upattaak in ruatnak si tasen.
         18 Laithiangrim in, "Kawlpawtsang kheh tsang a tsil lai in a mur heen mah," ti in le
         "Rimsu ngai in na a pertu hen lawhman ngah vo si," ti’n ti si.
         19 Huaitu upa pakhat heh mi te’n a zuar phangin tetti panih maw pathum maw a om ngawl
         himhim in saang kha mah nen.
         20 Sualnak a puahtu te heh midang te’n a kih tuh in mi hem mai ah hau ten.
         21 Kan peengnak le mi deihdannak nei ngawl in me thu te heh na lun tuh in, Pathian le
         Bawi Jesuh Khrih le dengnak vanvummi te mai ah kho ngai in thu na pe sing.
         22 Mi vumah na kut te suan zual men mah na la, midang te sual a puahnak te ah peh deve
         mah nen. Thiangrimno in kem tsawm sawn in.
         23 Na hupi manin le na naa tseih veng manin, ti ruak in leh ngawlla in tsapit zu dawmno
         in sawn in.
         24 Mi pawlkhat te sual heh tsiangno in lang nomper atsia, thukhennak tuar zep nom pelh
         in, mi pawlkhat te heh dawllam phangin lang leh thei si.
         25 Tsimi bangin naper pha khenkhat te heh tsiangno in lang nomper atsia, a lang nomper
         ngawl naper pha te khen heh thup theihnung lawt ngawl si.

1 Pathian ming le a zirhnak heh relsenak a si tuh ngawl in, sel sinak kol khahnak sel
         tehem in a bawi te vumah upatnak tehem nei tasen.
         2 Tsin, a bawi te heh umtu a si sikhen unau dang a si manin heinam ngawl mah na sen.
         A miattu te heh umtu te le itnak te a si manin, amahni naper te persak sawn tasen.
         Me thu te heh zirh la so kom ten.
         3 Tutu sikhen zirhnak dang zirh atsia, kei Bawipa Jesuh Khrih thu, thu man le Pathian
         kihzahnak banga zirhnak thiang a saang ngawltu heh,
         4 mi ngal si atsia, heimah thei ngawl in, mi thu dong sah le thu el dun sah tu si.
         Tsimi bang mihing te heh iksiknak, hau dunnak, mi relse in nawmtsannak le ummawh dunnak
         sesuak a neitu si atsia,
         5 lungmu pha ngawlnak thaw thu kal belbel in, thudik pin a pialtu si in, Pathian benak
         heh miatnak a ringtu te si. Tsimi bang mihing kheh pial rori ten.
         6 Thinkimnak thaw Pathian kihzah heh miatnak lianpi si.
         7 Leivum ah hen kei keng theinak heimah om ngawl in, kei kaisuahnak khen heimah om
         lawt ngawl si.
         8 Lai ei tuh le silhtsen kei nei reng nungsang thinkim si ung.
         9 Sinapikhaw mi hausa a si ottu heh sualroihnak le thang sungah da in, tawna thil tampi
         le a kihnung otnak sungah da si. Tsimi otnak khen senak le ral thongnak sungah niim
         tu si.
         10 Heitasim tiphangin peisa deihnak heh a sesuak tehema hampi si. Mi pawlkhat te’n peisa
         nei ot leita manin, umnak pin pial atsia, lungsenung tampi thaw amahni le amahni sun
         tsawm si.
         11 Sinapikhaw nang, Pathian minung, tsimi thil te tsawh zamla, diktsangnak, Pathian
         kihzahnak, umnak, itnak, thintsualnak le lungnemnak te kheh hil sawn in.
         12 Umnaka raaltawngnak pha kheh tawngla, kumkhaw nungnak kheh beekpek ten. Tsimi kumkhaw
         nungnak ngah tu in Pathian in nangmah ko atsia, nangmah khen tetti tampi te mai ah
         phuangnak pha thaw tsimi kumkhaw nungnak thu kheh phuang ongla si tsi.
         13 Thil hem nungnak a petu Pathian mitmuh ah le Pontius Pilat mai ah phuangnak pha thaw
         tetti a khantu Khrih Jesuh mai ah nangmah ka kun nuamnak heh,
         14 kei Bawipa Jesuh Khrih a lang tian in baal po ngawlno in le sawi bang ngawl in, me
         thukhaam te heh lun in.
         15 Ama hun a kim phangin amah heh lang tu si. Amah heh muitsu thupha a dongtu, Uktu
         ber, kumpibawi te Kumpibawi le bawi te Bawipa si.
         16 Amah bek heh a thi thei ngawl si in, nek khop ngawl vaarnak sungah om si. Amah heh
         tumah in mu awng ngawl in, tumah in mu thei ngawl si. Tsimi Bawipa khen ultungnak
         le kumkhaw uknak tso tasen.
         17 Tusana mi hausa te heh a puarthau tseih tuh ngawl in le a muangnung ngawl hausanak
         kheh aan ngawl in, kei nunnuam tuh in heizongza nakim in keimahni a petu a nung Pathian
         aan sawn tuh in thupe in.
         18 Amahni’n thilpha puah in, naper pha te ah hausa tuh in le pamheih ngawl in rawlthiam
         tuh in, le
         19 kumkhaw nungnak a beekpek thei tuh in, a leng tulai hun tsa tuh amahni tsa in elphah
         pha khawlham tu in thupe in.
         20 Maw Timote, nangmah muang in nangmah aapnak te heh kelen ten. Sawi dunnak, awn thongthong
         tseih men te, mi te’n dik ngawl ngai in, thei theinak, ti’n a tinak thei theinaka
         khaknak te kheh pial ten.
         21 Mi pawlkhat te’n me thei theinak heh nei atsia, umnak pin pial si. Na vumah Pathian
         lainatnak om tasen. Amen.2 TIMOTE2 TIMOTE2 TIMOTE2 TIMOTE2 TIMOTE

1 Khrih Jesuh ah om nungnak thutiam bangin, Pathian deihnak thawmin Jesuh Khrih lehnak
         keimah Paul in,
         2 itnak ka tsapa Timote, lai na kuat sing. Pa Pathian le Khrih Jesuh kei Bawipa nena
         lainatnak, ngeihharnak le thinnuamnak kheh na nenah om tasen.
         3 Ka papi te’n a per veng bangin, pha le se theikhennak thiang thaw a na ka pernak
         manin Pathian paak sing. Sun le zan tsawl ngawl in saw ka ngennak ah na phawk reng
         veng sing.
         4 Na mitniraw theisak reng thahlam in angnak thaw ka dim theinak tuh in, nangmah mu
         tu tur leita sing.
         5 Nangmah ah umnak taktak a om kheh thei reng sing. Tsimi muangnak kheh a pan in na
         nupi Lois sungah le na nu Eunice sungah a om saak si in, nangma sungah khen a om lam
         thei sing.
         6 Tsimi manin na vumah ka kut ka suan manin nangmah ah a om Pathian lehsawng la na
         alh tiar reng tuh in na rel nawh leh sing.
         7 Pathian in keimahni heh kihnak raula pe si ngawl in, thil titheinak raula, itnak
         raula le lungmutsing neinak raula pe kei si.
         8 Tsimi manin kei Bawipa thu tettikhan heh zak himhim mah nen. Ama manin thawng to
         keimah khen mizah kha po mah nen. Thuthang pha manin harnak ka tuarnak heh Pathian
         huham bangin ka tuarpi sawn in.
         9 Pathian heh kei napernak te bangin si ngawl in, ama tuumnak le leilung a po ma Khrih
         Jesuh ah keimahni a penak lainatnak bangin keimahni a santu le konak thiangrim thaw
         keimahni a kotu si.
         10 Sinapikhaw keimahni Santu Jesuh Khrih a langnak thawmin, tsimi lainatnak kheh muh
         ongla si. Jesuh Khrih in thihnak kheh bo tiar ongla in, thuthang pha manin nungnak
         le thi thei ngawlnak kheh vaarnak sungah keng ongla si.
         11 Tsimi thuthang pha tsa Gential te nenah thureltu, lehnak le zirhtu si tu in deng
         ka si.
         12 Tsimi manin me harsanak te heh tuar meek sing. Sipelh atsia ka umnak Pa ka thei manin
         le amah ka aapnak kheh tsimi Ni tian ama’n kelensak thei tu si, ti heh tsiangno in
         ka thei manin zak ngawl sing.
         13 Keima nen pin na za saak tsungtaak a maan taktak thu kheh Khrih Jesuh ah a om umnak
         le itnak thaw beekpek ten.
         14 Nangma nenah aapnak thilpha kheh keimahni sungah a om Raula Thiangrim thawmin keem
         in.
         15 Asia ram ah om tehem in keimah a zam heh thei si tsi. Amahni lak ah Figellas ah le
         Hermogenes ah khen peh deve si.
         16 Onesiphoras ah hen keimah thather leh tiar veng atsia, kolkhahnak ka sikhen heh mi
         a zahpi ngawl manin, Bawipa’n ngeihharsak bel tasen.
         17 Rom khaw ah a leng phangin keimah zei khokho atsia, tawk ka si.
         18 Tsimi Ni in Bawipa nen pin ngeihharnak a ngah theinak tuh in, Bawipa’n amah kheh
         ngeihharsak bel tasen. Efesa khaw ah keimah a tuamlawm dan te heh na theisek saak
         si.

1 Tsimita nang, ka tsapa, Khrih Jesuh ah a om lainatnak khen na kol tiar tasen.
         2 Tsin, tetti tampi lak pin ka nena na zanak thu te la midang te zirh leh thei tu tuh
         muangtaak minung te nenah aap salawn leh in.
         3 Tsimi manin Jesuh Khrih-a raalkap pha bangin, rimnak heh tuar kul si tsi.
         4 Raalkap hen amah naper a petu kheh a ang tiar theinak tuh in, raal a tawng lai in
         me leivum nun khawsaknak ah nanok kel ngawl si.
         5 Sel zuam dunnak ah a zuamtu hen daan luun in a zuam ngawl a si lekhaw, lehsawng ngah
         tu ngawl si.
         6 Lo thoktu hen rimsu ngai in lo a thok zawh phang bek in, lai te khawl pheng si.
         7 Me ka relnak te heh ruat po ta la, Bawipa’n thil tehem theizonak na pe bel tasen.
         8 David tsanawn Jesuh Khrih ah heh thuthang pha ka phuangnak bangin, mithi te lak pin
         tho si, ti heh phawk reng in.
         9 Tsimi thuthang pha manin mi sesuak bangin harsanak tuar in, heennak tian tuar sing.
         Sinapikhaw Pathian thu heh heennak si ngawl si.
         10 Tsimi manin Pathian deng saak te’n, Khrih Jesuh ah a om sannak kheh kumkhaw tsungnungnak
         thaw a ngah tuh in, amahni tsa in thil tehem tuar sing.
         11 Muangtaak awn heh tibang heh si: Amah thaw thi le singkhaw, amah thaw nung langkhat
         tu si sing.
         12 Tuarzo le singkhaw, amah thaw uk langkhat tu si sing. Amah el le singkhaw, ama’n
         el deve tu kei si.
         13 Muang taak ngawl kei si sikhen, amah heh muangtaak si reng tu si. Amah hen amah le
         amah el thei ngawl si.
         14 Me thu te heh rel not leh ten. Sol dun in hau dun heh a zatu te tsa nempinak heimah
         om ngawl in, senak ah huaitu a si manin, hau dun tuh ngawl in Bawipa mai ah khakren
         in thupe in.
         15 Pathian saangtaak in nangmah le nangmah na pe tsawm thei tuh in zuam in. Napertu
         hen zak tuh si ngawl si, thutak heh maanno in a khen theitu si ten.
         16 Pathian hei siar ngawl le tawna sol dun tseih men heh pial in. Heimansim tiphangin
         me te hen Pathian awizawng ngawl leilei tuh in mai na nawtpi tu si.
         17 Amahni awnnak heh kheensa ngetnat bangin zai tu si. Hymenaeus ah le Philetas ah heh
         tsimi bang mihing si.
         18 Amahni’n thudik pin pial atsia, tholehnak heh leng ongla si, ti’n mi pawlkhat te
         umnak pai tiar si.
         19 Sipelh atsia khober in Pathian elphahnak heh ding kho reng si. Tsin, "Bawipa’n ama
         minung te kheh thei si," ti le "Khrih ming a lamtu tehem in diktsang ngawlnak pin
         kiang tasen," ti’n tatsik khennak kheh nei reng si.
         20 Sinapikhaw inn lianpi sunga beel le khawng te kheh sui le ngun thaw puahnak ruak
         si ngawl in, thing le buan thaw puahnak te khen peh deve si. Tsimi sung pin khenkhat
         te heh sunsak ngai in mangnak si atsia, khenkhat te heh sunsaknak si lem ngawl si.
         21 Tsimi manin, tutu sikhen me thil te pin amah le amah a thiang tiar tsawmtu heh sunsak
         ngai in mangnak beel le khawng si tu in, a Bawipa’n naper pha tehem tsa a remhamsak
         a thiangrim le a dalawi beel le khawng si tu si.
         22 Khangno laia tisa otnak te khehkhen pial meek ta la, thinlung thiangno in Bawipa
         a kotu te thaw diktsangnak, umnak, itnak le thinnuamnak te hil sawn in.
         23 Tawna le heimah theizo ngawl in mi thu kal thei te kheh pial rori ten. Me thu kal
         dunnak heh mi hauhroihtu a si lam thei si tsi.
         24 Bawipa sel hen mi haupi tseih tuh si ngawl in, mi tehem vumah lungnem atsia, mi thu
         zirh thei, mi thintsual si sawn tuh si.
         25 Tsin, ama thu a kal tseihtu te kheh lungnem ngaino in reltsiang in. Amahni’n thudik
         a thei zo tuh in Pathian in sual sirtiar kha men tu si.
         26 Tsin, amahni’n thei tsawm leh tu atsia, diabol thang pin luat tu si. Diabol ah heh
         ama deihnak puah tu in sel in a pomtu si.

1 Sinapikhaw dawlta ber hun phangin, hun harsa ngaingai te leng tu si, ti thei reng
         ten.
         2 Heimansim tiphangin minung te heh amahni le amahni it tsawmtu te, peisa a ittu te,
         mi tuangkhawng te, mi puarthau te, Pathian relsetu te, nu le pa thu a ngai ngawl te,
         mi paak thiam ngawl te, mi thiangrim ngawl te,
         3 itnak a nei ngawl te, remnak a puah nuam ngawl te, dik ngawl ngai in misual a nawn
         thei te, mah le mah a uk tsawm zo ngawl te, mi rihse te, mipha a haw te,
         4 mi zuarthei te, mi thinkho te, mi sidat te, Pathian it tah in nu le pa sual sahnungnak
         a it sawn te,
         5 Pathian awizawng in nung baang pelh in a Pathian mi sinak huham a el te si si. Tibang
         mihing te nen pin dan ten.
         6 Amahni lak pin mi pawlkhat te inn sungah luut kuh in sual thilrita nennak nupang
         son beih te kheh suala sel si tu in puah atsia, sual otnak hintsang ah huai si.
         7 Tsimi nupang te heh zirh tseih ta sikhen thudik a thei zo kel ngawl te si.
         8 Jannea ah le Jambres te’n Mawsi ah a do bangin, tsimi bang mihing te’n thudik kheh
         do deve si. Amahni heh lungmu a se ongla te le umnak talen ngawl te si.
         9 Jannea ah le Jambres te taw dan a lang bangin, amahni taw dan kheh mi hem mai ah
         a lang tu manin khawla khun himhim tu ngawl si.
         10 Sinapikhaw nangmah zong hen ka thu zirhnak te, ka nungdaan te, ka tuumnak te, ka
         muangnak te, ka tuartulnak te, itnak ka neinak te, ka thintsualnak te heh phatakno
         in tsung si tsi.
         11 Antiok, Ikonium khaw le Lystra khaw ah erhnak le siahtheih ka tuarnak te kheh theisek
         si tsi. Tsimi erhnak ka tuarnak tehem sung pin Bawipa’n san ka si.
         12 Si si. Khrih Jesuh ah Pathian awizawng in a nung nuamtu tehem in erhnak heh tuar
         tu si.
         13 Sinapikhaw mi sesuak te le mi awkrawl te kheh se leilei in, mi te zol atsia amah
         khen zolnak tuar si.
         14 Nangmah zong hen na zir saak le na theisek saak thu te ah om reng in. Tsimi thu te
         kheh tu nena na zir ti thei tsawm reng poh si tsi.
         15 Khrih Jesuh ah a om umnak manin sannak na si theinak tuh in nangmah a tsim tiar thei
         Laithiangrim heh na naupang lai pah in theisek ongla si tsi.
         16 Laithiangrim tehem heh Pathian in haihawh thun in a penak si atsia, zirhnak le thurel
         dunnak le nuntsan rem lehnak tsa tuh, le diktsangnak zirhnak tsa in nempi si.
         17 Pathian minung heh nakim atsia, naper pha tehem pernak tuh in tiari lep saak si tasen.

1 Pathian mai ah le Bawi Jesuh Khrih mai ah thu na pe sing. Bawi Jesuh Khrih ah heh
         amah a lang phangin le a uknak ah minung le mithi te thu a khen tulai Pa si.
         2 Pathian thu heh phuang in. Hun khawthu a sikhen a khawthu ngawl a sikhen, zuam khokho
         in. Thintsualnak hem le zirhnak tehem thaw a sual lam thei leh tiar la, hau atsia
         so in.
         3 Heimansim tiphangin amahni’n zirhnak man taktak heh a za zo ngawl hun leng tu atsia,
         a beng a thak manin amahni otnak lun in amahni tsa zirhtu tampi ko tu si.
         4 Amahni’n thudik kheh ngai nuam tu ngawl in, puah tsawmnak tangthu ngai tu in peu
         sep tu si.
         5 Nangmah zong hen heizongza ah tsimkom ten. Siahtheihnak te kheh tuarkho ten. Thuthang
         pha rel naper per la, nasiam heh lamlen in.
         6 Heimansim tiphangin keimah heh bawlnak vumah in tuh penak bangin burhnak ka si hunkim
         ongla in, ka kiang hun nong ongla si.
         7 Raaltawngnak pha kheh tawng tselh ongla in, dan zuam dunnak khen tselh ongla atsia,
         umnak khehkhen leenpek ongla sing.
         8 Tuhen diktsangnak sui lukhuk kheh keima tsa koihsak reng ongla in, diktsang ngaino
         in thu a khentu Bawipa’n tsimi Ni in khuh tu ka si. Tsin, keimah ruak petu si ngawl
         in amah a limdik tu tehem khen pe tu si.
         9 Keima nenah hawh nomper thei zuam in.
         10 Heitasim tiphangin Demas ah hen me tusan heh a it sawn manin, keimah zam in Thesalon
         ah hawhper ong si lei. Krescens ah heh Galati ram ah hawh in, Titas ah heh Dalmatia
         ah hawh ongla si.
         11 Luka bek heh ka nenah om si. Mark heh ka nenah na hawh phangin huai bel lai in, heimansim
         tiphangin keima tsa nasiam ah a nempi emsai si.
         12 Tychikas ah heh Efesa ah hawh tiar sing.
         13 Ka nenah na hawh phangin Troas khawa Karpas nenah ka zamnak ka angki tsual le ka
         laibu te, a tsuangtsung in laizial la ka phursak lai in.
         14 Dar pumsu Alexander in ka vumah thil sesuak tampi puah si. Keima vumah a puahnak
         bangin Bawipa’n rul leh bel tasen.
         15 Keimahni thurelnak te heh nase ngai in dotu a si manin, nangmah khen ralring deve
         in.
         16 Ka hung tsawm masa ber phanglen keima lam ah tumah ding ngawl in, zamberh ka si.
         Amahni kheh hannak si mah na tasen.
         17 Keima manin thuthang pha heh rel kimsek a si theinak tuh in, le Gential tehem in
         a za theinak tuh in Bawipa’n keimah dingpi atsia, thape ka si. Tsin, khiantih kam
         pin san ka si.
         18 Tsin, Bawipa’n naper sesuak tehem pin san tu atsia, ama vanvum uknak ah himno in
         len tu ka si. Amah ah tsungnungnak kumkhaw kumkhaw in om tasen. Amen.
         19 Priska le Akuila, le Onesiphoras innkawpi te’n ngairel tiar na si.
         20 Erastus ah heh Korin ah om in, Trophimas ah heh a dam ngawlta Miletas ah zam sing.
         21 Khawsik hun ma in ka nenah hawh thei zuam in. Eubulas, Pudens Linas, Klaudia ah le
         u le nau tehem in ngairel tiar na si.
         22 Bawi Jesuh Khrih ah heh na raula ah om reng tasen. Lainatnak heh na nenah om tasen.
         Amen.TITASTITASTITASTITASTITAS

1 Pathian sel le Jesuh Khrih lehnak keimah Paul in, Pathian dengnak te umnak bangin
         le Pathian awizawng thudik theinak bangin,
         2 thuson rel ngawl Pathian in leilung a po ma thu a tiamnak kumkhaw nungnak limdiknak
         ah,
         3 keimahni Santu Pathian thukhaam bangin keimah a aapnak ama thu heh ka phuangnak manin
         a hunkim phangin tsiang ngai in lang atsia, keima umnak bang umnak a neitu ka tsapa
         taktak Titas lai na kuat sing.
         4 Pa Pathian le keimahni Santu Bawi Jesuh Khrih nena lainatnak, ngeihharnak le thinnuamnak
         kheh na vumah om tasen.
         5 Me thu manin Krete tikulh ah na zam sing. Tsimi heh nangmah thu ka pe saak bangin
         a sam lai thil te na tsianneih tuh in le khawpi hem ah pawlpi huaitu na dengsak thei
         tuh in si.
         6 Mi pakhat heh sawibang ngawl, zi pakhat bek nei a silekhaw, a tsa te heh mi muang
         taak ngawl si atsia tangka phau thei si, ti’n sual zeinak a si ngawl lekhaw, le thurelh
         awi a si lekhaw pawlpi huaitu in deng in.
         7 Pastor heh Pathian thil kelentu a si bangin sawibang ngawl si tasen. Tsin, ma thu
         bek thupi a tsantu, mi thintsom, tsapit zu ri vengtu, mi halta, hampum ngai in peisa
         a deihtu si mah na sen.
         8 Sinapikhaw mikhual pan thiam, a pha a ittu, ma ruangpum a uk tsawmzotu, mi diktsang,
         mi thiangrim, mah le mah kelen tsawm thiamtu si tasen.
         9 Tsin, zirhnak ongla a si bangin muangtaak thu a leenpektu si ta sen.Tsimi lekhaw
         thudik zirhnak thaw mi te tha pe thei tu atsia thu kal thei te kheh el thei tu si.
         10 Heimansim tiphangin mi thurelh khelh, man nei ngawl awn a awnthong thong tseih thei
         le mi zol thei tampi om si. A tsuangtsung in vunreltennak te lak ah om si.
         11 Tsimi te kam kheh tsawl tiar himhim tuh si. Anihni a maan ngawl tangka ngah otnak
         manin a zirh tuh ngawl te zirh in innkawpi te kheh buaireih tiar si.
         12 Amahni lak ah pakhat, amahni profet in, "Krete mi te heh a zompeh in thuson rel te
         si atsia, ramsa sesuak, thazawng rongaak te si," ti’n ti si.
         13 Me tetti khannak heh a dik si. Tsimita umnak ah a kol tuh in nase ngai in hau in.
         14 Tsimi a si lekhaw amahni’n Jew te puah tsawmnak tangthu te le thudik pin a peutu
         te thukhaam te kheh thupi tsansak tu ngawl si.
         15 Mi thiangrim tsa in heizongza heh thiangrim si. Sinapikhaw mi nawngkai le um ngawltu
         te tsa in a thiangrim heimah om ngawl si; a lungmu te le pha le se khentheinak lungmu
         te riang kheh thiangrim ngawl si.
         16 Anihni hen, Pathian thei si ung, ti’n phuang si. Sinapikhaw a puahnak te’n Pathian
         el si. Amahni heh a ningtsirnung, thu ngai ngawl le naper pha taak hem a puah tu in
         a taak ngawl te si.

1 Sinapikhaw nangmah hen zirhnak man taktak te kheh rel in.
         2 Kum uham patsang te heh ruangpum a uk tsawmzotu, upat taak, mah le mah keem tsawm
         zotu, umnak dik a neitu, itnak dik a neitu le thintsual taktaktu si tu in zirh in.
         3 Tsimi bang deve in, kum uham nupi te khehkhen misual zeitu le tsapit zu intu si ngawl
         in, thilpha puah tu in mi a zirhtu te si atsia, upat taak nuntsan neitu si tu in zirh
         in.
         4 Tsimi lekhaw amahni’n kum naupang nupi te kheh pasel te le a tsa te it in,
         5 Pathian thu heh relsenak a si tuh ngawl in pasel thu a ngaitu, mi tsing, nundaan
         thiang a neitu le innsang kelen thiamtu si tu in zirh thei tu si.
         6 Tsimi bang deve in innlum khangno te kheh tsiltsang ngai in thuruat theitu si tu
         in so in.
         7 Heizongza ah naper pha pernak ah tsungtaak si tu in nangmah le nangmah muh tsawm
         in. Zirhnak lam ah na ziaza a tsiltsang daan te, upat taak na sidaan te, na nuntsan
         a sesuak ngawl daan te muh in.
         8 Nangmah a dotu te’n nangmah relse thei ngawl in a zak tuh in, sawi men tuh si ngawl
         dik ngai in na awnnak te kheh lang tiar in.
         9 Sel te kheh a bawi te sol ngawl in, a thu ngai atsia heizongza ah a bawi te a ang
         tiar thei tuh in so in.
         10 Tsin, keimahni Santu Pathian zirhnak kheh heizongza ah deihnung ngai in a lang tiar
         thei tuh in, a thil te rusak ngawl in muangtaak a sinak kheh thilpha tehem ah a langtiar
         tuh in so in.
         11 Sannak ah a huaitu Pathian lainatnak heh minung tehem nenah lang ongla si.
         12 Tsimi Pathian lainatnak khen Pathian awizawng ngawla nuntsan le tisa ngeetnak te
         kheh el atsia, tu san ah hen keem tsawm thei tu in, diktsangno in le Pathian awizawng
         in nung tu in zirh kei si.
         13 Keinihni in angnung limdiknak le a maksak kei Pathian tsungnungnak le a maksak keimahni
         Santu Jesuh Khrih lang tu kei ngak reng lai in diktsangno in le Pathian awizawng in
         nung tu in zirh kei si.
         14 Santu Jesuh Khrih in tsan nei ngawl nuntsan tehem pin a den thei tuh in le a tsuangtsung
         in a neinak minung te kei si thei tuh in, naper pha tsa a sunsaknak kei si thei tuh
         in le ama tsa tsiangsek tiarnak kei si thei tuh in keimahni tsa in amah le amah pe
         tsawm si.
         15 Thuneinak tehem thaw me thu te heh rel la, so atsia, hau in. Tumah in na nautat mah
         na sen.

1 Amahni kheh uktu te le thuneitu te thu nuai ah om tu in, le thu ngai tu te le naper
         pha tehem per tu in a tiari leptu te a si tuh in rel not leh in.
         2 Tumah a relse tuh ngawl in, le mi sualroih tu si ngawl in, tsulnuam in le mi hem
         nenah thintsualnak tehem muh tu in rel not leh in.
         3 Heimansim tiphangin keimahni khen tima in mitaw te, thu lun ngawl te, zolnak a tuar
         te, tisa ngeetnak le sahnungnak ah leidaa te, raal dunnak le iksik dunnak thaw a nungtu
         te, hawnung le pakhat le pakhat haw dun thei te si awng si sing.
         4 Sinapikhaw keimahni Santu Pathian zawnruatnak le itnak kheh minung nenah lang si.
         5 Tsimi awng len keimahni puahnak diktsangnak naper thawmin sannak si ngawl in, hingther
         lehnak le nunther lehnak petu Raula Thiangrim-a somtsiangnak manin ama ngeihharnak
         bangin san kei si.
         6 Tsimi Raula Thiangrim heh keimahni Santu Jesuh Khrih thawmin keimahni vumah nual
         ngai in burh si.
         7 Tsimi heh ama lainatnak thawmin diktsang atsia, kei limdiknak bangin kumkhaw nungnak
         ro tsotu kei si theinak tuh in si.
         8 Pathian a um ongla te hen naper pha kheh a per lamlen reng tu in tsimkom reng tuh
         si, ti awn heh muangtaak awn si. Me thu te heh kho ngai in na rel tseihtseih tuh in
         na deihsak sing. Tsin, me thu te heh minung te tsa in a pha le a nempi si.
         9 Sinapikhaw tawna sol dunnak te, pupa tangthu kan tseih te, hau dun le daan thu el
         dunnak te kheh pial in. Heimansim tiphangin me te heh heimah nempi ngawl in, a thawnthong
         hel si.
         10 Khen dunnak a suak tiartu te kheh veikhat veinih na rikam zawh in lon in.
         11 Tsimi bang mihing heh amah le amah a han tsawm lam a thei tsawm thahlam in pawlpi
         relse atsia, sualnak a puah tseihtu a si lam thei ten.
         12 Artemas ah, a si ngawl lekhaw Tychikas ah heh na nenah ka leh phangin, Nikopolis
         khaw ah ka nenah hawh belbel lai in. Heimansim tiphangin tsimi khaw ah khawsik hun
         sung om tu in thu ten sing.
         13 Daan thiam Zenas ah le Apollos te’n a khualvak kawmnak ah heimah a dasam tuh ngawl
         in nase ngai in bawm in.
         14 Kei minung te’n rah a rah ngawl te a si tuh ngawl in, kultsam phangin mang tuh naper
         pha per reng tu in zir tasen.
         15 Ka nenah a omtu tehem in ngairel nang si. Umnak ah keimahni a ittu te kheh ngai ka
         relsak un. Nang vaseng vumah Pathian lainatnak om tasen. Amen.FILEMONFILEMONFILEMONFILEMONFILEMON

1 Jesuh Khrih manin thawng a totu keimah Paul le kei unaupi Timote in, kei it pittseihnak
         le naperpinak Filemon, le
         2 kei it pittseihnak Apphia ah le kei raalkappi Arkhippas, le nang inna pawlpi te,
         lai nang kuat si ung.
         3 Kei Pa Pathian le Bawipa Jesuh Khrih lainatnak le thinnuamnak kheh nang nenah om
         tasen.
         4 Saw ka ngen phangin nangmah phawk veng in Pathian kheh paak veng sing.
         5 Heitasim tiphangin nangmah hen Bawi Jesuh le mi thiangrim tehem vumah itnak le umnak
         na nei lam ka za manin si.
         6 Na umnak thu mi te na relnak heh tsiltsang leilei atsia, Khrih tawnin nangma sungah
         a om thilpha tehem na thei theinak tuh in saw na ngensak sing.
         7 Heimansim tiphangin ka nau, nangma thawmin mi thiangrim te thinlung tha a ther leh
         tiar manin, itnak na neinak thawmin keinihni in angnak mak taktak le neeknak ngah
         si ung.
         8 Tsimi manin, na puah awhnung heh puah tu in nangmah thupe tu in Khrih ah raalpha
         ngai ka sipelh sikhen,
         9 kum upa ongla le tulaitum hen Jesuh Khrih-a thawng to keimah Paul in itnak thawmin
         na kun sawn sing.
         10 Thawnginn sungah kolkhahnak ka si lai in ka neinak ka tsapa Onesimas tsa in na kun
         sing.
         11 A bosaak hun in nangma tsa in heimah nempi ngawl pelh in, tuhen nangmah le keima
         tsa in nempi si.
         12 Amah heh na nenah hong leh tiar sing. Tsimi manin amah, ka thinlung rori heh ka saangsak
         sawh in.
         13 Thuthang pha manin kolkhahnak ka si lai hen nangma aiawh in keimah tuamlawm tu in
         ka nenah om reng tiar ot sing.
         14 Sinapikhaw thilpha na puahnak heh a kultsam ta ti si sawn ngawl in na nuam sawn in
         na puahnak a si tuh in nangma thu ngawl in heimah puah nuam ngawl sing.
         15 Heimansim tiphangin tsillem sung nangma nen pin a dan heh kumkhaw in amah na nei
         rengnak tuh si kha men thei si.
         16 Amah heh sel pakhat si leh ngawlla in, sel pakhat tah in dak sawn, it pittseihnak
         unaupi bangin nei in. Amah heh a tsuangtsung in ka it pittseihnak ka unaupi si atsia,
         nangma tsa in tisa lam le Bawipa ah na it pittseihnak na unaupi si leilei si.
         17 Tsimita, keimah heh na naperpi pakhat in na saang a silekhaw, amah kheh keimah na
         saang bangin saang deve in.
         18 Ama’n nang vumah thil puahsualnak maw leibat maw a nei a si lekhaw keima baanak tsazin
         ah ka koihsak in.
         19 Keimah Paul in ka kut rori in ngan sing. Na rul leh tu sing. Sinapikhaw nangma ruangpum
         rori riang heh ka baa si tsi, ti’n ka tinak si ngawl si.
         20 Si si, ka nau, Bawipa thawmin na nen pin angnak ka nei tiar la, Bawipa thawmin ka
         thinlung heh liim leh tiar in.
         21 Thu na ngai tu ka muang manin lai na kuat sing. Ka relnak tah in pha sawn in na puah
         tu khen na thei sing.
         22 Ka sawngennak manin na nenah leng siangnak si tu ka muang manin, ka tsaamnak tuh
         khaan ka puah hamsak lai in.
         23 Khrih Jesuh ah ka thawng to pinak Epafras in ngai na rel tiar si.
         24 Ka naperpinak Mark, Aristarkhas, Demas te’n ngai na rel tiar si.
         25 Kei Bawipa Jesuh Khrih lainatnak kheh na raula thaw om tasen. Amen.HEBRUHEBRUHEBRUHEBRUHEBRU

1 Tanglaia pupa te nenah profet te mang in hun hintsang ah le reldan a phunphun in
         thu a reltu Pathian in,
         2 tua dawlta ber hun ah hen a Tsapa mang in thu rel kei si. Amah heh thil hemmuaha
         ro luahtu tuh in a dengnak si in, amah tawn thotho in leivum te heh Pathian in puah
         si.
         3 Amah heh Pathian tsungnungnak vaar le ama mi sinak mel a langnak si in, heizongza
         kheh ama huham awnkam thawmin kelen si. Amah rori in kei sualnak te a somtsiang tselh
         zawh in, a dak bera Tsungnungnak taklam ah to si.
         4 Vanvummi te ngahnak mingphanak tah in a pha sawn pittseih mingphanak ro ngahtu a
         si bangin, vanvummi te tah in pha sawn pittseih si.
         5 Heimansim tiphangin, "Nangmah heh ka Tsapa si tsi. Tuni hen na hing sing," ti’n,
         le "Keimah heh a Pa si tu in, amah heh ka Tsapa si tu si," ti’n vanvummi te nenah
         Pathian in awn awngkel maw?
         6 Sinapikhaw leivum ah Tsa minlawh a lut pi phangin, "Pathian vanvummi tehem in amah
         kheh be tasen," ti’n ti si.
         7 Tsin, "Ama vanvummi te kheh raula in tsang tiar atsia, ama nasiam pertu te kheh mei
         alh in tsang tiar si," ti’n vanvummi te thu kheh rel si.
         8 Sinapikhaw Pathian in Tsapa heh ti hen ti si, "Maw Pathian, na kumpibawi tohkheng
         heh kumkhaw pin kumkhaw tian in kho si. A diktsang na thingkhawh heh na uknak thingkhawh
         si.
         9 Diktsangnak kheh it atsia, tsan nei ngawlnak kheh haw si tsi. Tsimi manin Pathian,
         na Pathian in na kung ah a omtu te tah in vumta sawn ah angnung sathau thaw in sathau
         pawh na si lei."
         10 Tsin, "A Tsapa kheh, "BAWIPA, nangmah hen a pan in leilung heh a elphah atsia, van
         te heh na kutma si.
         11 Amahni heh ral thong tupelh in, nangmah heh kho reng tu si tsi. Me thil tehem heh
         puan bangin seberh leh tu si.
         12 Angki bangin lep a tsikhaw, thengberh tu si. Sinapikhaw nangmah heh a bang reng si
         tu si tsi. Tsin, na kum te khen bo tu ngawl si," ti’n a Tsapa kheh ti si.
         13 Sinapikhaw vanvummi te kheh, "Na raal te kheh na palkam in ka koih ma hem, ka taklam
         ah to in," ti’n ti awng si maw?
         14 Vanvummi tehem heh sannak ro a luahtu te tsa napertu tuh in lehnak nasiam pertu raula
         te si ngawl si maw?

1 Tsimi manin kei za saak thu te heh kei hai thong men ngawl nak tuh in kei thinlung
         sungah tsaam tiar reng a sing.
         2 Vanvummi te tawnin relnak thu heh a kho reng lam lang tiar atsia, daan heek sual
         le thu ngai ngawl sual tehem in a khawthu in tsawh tu a si manin,
         3 tizah a mak leita sannak heh hei nam ngawl in om le singkhaw kawti’n luat thei tu
         si sing im? Tsimi thu heh a pan in Bawipa’n rel ongla in, a zatu te’n kho tiar ongla
         si.
         4 Pathian in theihdiknak le a khumnung thil te, huham naper a phunphun te le Raula
         Thiangrim in ama deihnak bangin lehsawng a semnak te thaw tettikhan deve si.
         5 Tuhen kei rel tseihnak a om tulai leivum heh Pathian in vanvummi te uk tiar tu ngawl
         si.
         6 Sinapikhaw Laithiangrim mun khat ah mi pakhat in tettikhan in, "Minung heh kawtibang
         minung si atsia, thei reng si tsim? Minung tsapa heh hei bang minung si atsia, kilkhawl
         tseih si tsim?
         7 Vanvummi te tah in niam sawndoh in puah atsia, tsungnungnak le ultungnak kheh khu
         tiar in, na kutma te uk tiar si tsi.
         8 Heizongza kheh a uk tuh in a kawng nuai ah koih ongla si tsi," ti’n ti si. Heizongza
         heh ama nuai ah koihnak a si manin, ama nuai ah koih ngawlnak heimah om ngawl si.
         Sinapikhaw tuhen heizongza heh ama nuai ah om in mu lai ngawl si sing.
         9 Sinapikhaw Pathian lainatnak thawmin mi tehem tsa thihnak a tuar theinak tuh in vanvummi
         te tah in niam sawndoh in koihnak le thihnak a tuar manin tsungnungnak le ultungnak
         a khutu Jesuh ah mu si sing.
         10 Heizongza heh Jesuh thawmin si in, ama tsa in om si si. Tsin, Jesuh in a tuarnak
         manin minung te sannak nakim a si heh Pathian puahnak si ti heh a maan si. Tsimi bangin
         aman tsa tampi te kheh tsungnungnak ah huai si.
         11 Thiangrim tiartu le thiangrim tiarnak tehem heh pakhat pin suak si. Tsimi manin amahni
         kheh unau pi te si ti’n ko heh amah in zak ngawl si.
         12 Tsimi manin ama’n, "Ka unaupi te nenah na ming heh phuang angkhaw, pawlpi mai ah
         nangmah thangphatnak la sa tu sing," ti’n ti si.
         13 Tsin, "Amah ah ka muangnak nga tu sing," ti’n le "Pan un, keimah le Pathian penak
         tsano te heh," ti’n ti meek si.
         14 Tsa te heh tisa le thisen a nei manin, thihnak huham a neitu diabol ah kheh thihnak
         thawmin a siatsuah theinak tuh in amah rori hen amahni bangin tisa le thisen nei deve
         si.
         15 Tsin, thihnak a kih manin nun sung hem sel ah a taang tehem luat tiarnak tuh in khen
         si meek si.
         16 Thu ngai in ti le singkhaw a bawmnak te heh vanvummi te si ngawl in, Abraham tsanawn
         te si sawn si.
         17 Tsimi manin minung te sualnak tsa in sualzah kunsaktu tuh in Pathian thil te ah ngeihhar
         thei le muangtaak Suangbawi ber a si theinak tuh in heizongza ah ama unaupi te bangin
         tsannak a si kul si si.
         18 Amah rori hen sualroihnak a tuar ongla manin, sualroihnak a tuartu te kheh bawm thei
         si.

1 Tsimi manin vanvum pin konak a thiangrim u le nau te, kei phuangnak Lehnak le Suangbawi
         ber Khrih Jesuh ah heh ngaisung po un.
         2 Mawsi ah heh Pathian innsang hem vumah muangtaak a si bangin, Jesuh ah heh amah a
         dengtu Pathian lam ah muangtaak si.
         3 Tsimi heh inn satu heh inn tah in ultungnak a si bangin, Jesuh heh Mawsi tah in ultung
         taak sawn in ruatnak a si manin si.
         4 Inn tehem heh mi pakhat khata sanak si. Sinapikhaw heizongza a satu heh Pathian si.
         5 Mawsi heh tuzawh lam phangin rel leh tuhlai thil te vumah tettikhantu tuh in sel
         pakhat bangin Pathian innsang hem ah muangtaak si si.
         6 Sinapikhaw Khrih ah heh Tsapa bangin ama innsang ah muangtaak si si. Keinihni’n kei
         muangnak le a kho kei limdiknaka angnak kheh a tawp tian beekpek le singkhaw ama innsang
         si sing.
         7 Tsimi manin Raula Thiangrim in a rel bangin, "Tuni hen ama aw na za a si lekhaw,
         8 hampalak ah a tsul ni in pupa te’n Pathian thin a raw tiar awng bangin, nang thinkho
         mah na un.
         9 Tsimi hampalak ah nang pupa te’n keimah tsul atsia, tsek in kum sawmli sung na ka
         pernak te kheh mu si.
         10 Tsimi manin tsimi san laia khang te vumah thinna sing. ’Amahni thinlung heh a peu
         reng si nom in, ka daan te khen thei dang ngawl si,’ ti’n ti sing.
         11 Tsimi manin amahni kheh thinraw ngai in tsam sing. ’Amahni kheh keima tsawlomnak
         sungah lut thei tu ngawl si,’ ti sing," ti’n ti si.
         12 U le nau te ralring un. Tsimi a si ngawl lekhaw a nung Pathian nen pin dan atsia,
         um ngawlnak thinlung sesuak nei om kha tu si utsi.
         13 "Tuni," ati lai hen pakhat le pakhat ni tin in thape dun sawn un. Tsimi a si ngawl
         lekhaw suala zolnak manin thinkho om kha tu si utsi.
         14 A pan in kei muangnak heh a tawp tian beekpek le singkhaw, Khrih pawlpinak te si
         tu si sing.
         15 Laithiangrim sungah, "Tuni ama aw nang za a silekhaw, amahni’n Pathian thin a raw
         tiar awng bangin nang thinkho mah na un," ti’n ngannak om si.
         16 Ama thu a za thahlam reng in Pathian thin a raw tiar tseihlai heh tu sim? Mawsi huainak
         manin Izip ram pin a suaktu tehem kheh si ngawl si maw?
         17 Pathian heh kum sawmli sung tu te vumah thinraw sim? Sualnak a puah manin hampalak
         ah du in a thi te vumah si ngawl si maw?
         18 Keima tsawlomnak sungah lut thei tu ngawl si ti’n Pathian tsamnak te khen heh tsimi
         thu ngai ngawl te pah si ngawl si maw?
         19 Tsimi manin amahni’n a um ngawl manin lut thei ngawl si, ti heh thei si sing.

1 Tsimi manin Pathian tsawlomnak sungah lut theinak thutiam om reng sipelh, a leng
         zo ngawl om kha tu thinphu dang a sing.
         2 Thuthang pha heh keimahni nenah relnak a si bangin, amahni nenah khen relnak si deve
         si. Sinapikhaw a zatu te zanak thu kheh umnak a peh ngawl manin amahni tsa heimah
         nempi ngawl si.
         3 "Ka thinraw in ka tsam bangin, ’Amahni heh keima tsawlomnak ah lut tu ngawl si,’
         " ti’n ti si. Sipelh atsia leivum a po pan pin pan naper kheh tselh ongla a sipelh
         ta sikhen, a umtu keimahni heh ama tsawlomnak sungah lut si sing.
         4 "Tsin, a ni sarihnak ni in Pathian in ama naper hem pin tsawlom si," ti’n Laithiangrim
         mun khat ah ni sarihnak ni thu kheh rel si.
         5 Tsin tsimi Laithiangrim mun khat ah, "Amahni kheh keima tsawlomnak sungah lut tu
         ngawl si," ti’n om kal si.
         6 Tsimi manin mi pawlkhat te tsa in tsimi tsawlomnak ah lut theinak heh om reng lai
         si. Amah zong heh thuthang pha rel masa bernak te’n a um ngawl manin lut thei ngawl
         si.
         7 "Tuni hen ama aw nang za a si lekhaw, nang thinkho mah na un," ti’n hun reipi lai
         a rel bangin, David tawnin, "Tuni," ti’n ni nikhat teeksak leh si.
         8 Joshua in amahni kheh tsawlomnak pe ongla a si ta asin, Pathian in ni dang thu rel
         leh tu ngawlla si.
         9 Tsimi manin Pathian minung te tsa in tsawlomnak hun om reng lai si.
         10 Pathian in ama naper pin tsawl in a tsawlom bangin, ama tsawlomnak sungah a luttu
         te khen amahni naper te pin tsawl in tsawlom deve si.
         11 Tsimi manin amahni bangin thu ngai ngawl tumah kei om tuh ngawl in, tsimi tsawlomnak
         sungah lut ngah tu in nase ngai in zuam dang a sing.
         12 Heimansim tiphangin Pathian thu heh a nung si atsia, huham nei in, lehlam le lehlam
         a hiam vangsang tah in hiam sawn si. Tsimi Pathian thu hen lungmu le raula, ruh mangbol
         le liing te daam in sun thei si, ruatnak le lungmu thinlung sunga tuumnak te khehkhen
         thei khen sek si.
         13 Pathian puahnak tehem heh ama mitmuh pin a thup tsawm thei heimah om ngawl si. Heizongza
         heh Pathian mitmuh ah kawngkolh in le hongsaak in omberh si sawn si. Pathian mai ah
         keimahni thu ten rel leh tulai si sing.
         14 Amaksak Suangbawi ber, vanvum te leek in a hawhtu Pathian Tsapa Jesuh ah nei ongla
         kei si manin, umnak thu kei phuangnak heh beekpek a sing.
         15 Kei thaneemnak ah keimahni a ngeihhar thei ngawl Suangbawi ber nei si ngawl si sing.
         Amah heh keimahni bangin sualroihnak a phunphun tawk awng ongla si, sinapikhaw sual
         ngawl si.
         16 Tsimi manin kei kul phangin keimahni bawmtu tuh in, lainatnak ngah tu in le ngeihharnak
         tawk ngah tu in ralpha ngai in ama lainatnak tohkheng kheh zuan dang a sing.
         
            

         
      
   
      
         5
1 Minung te laka lenak suangbawi ber tehem heh lehsawng te le sual tsa bawlnak te a
         pe sak thei tuh in Pathian lam thil ah minung te aiawh tu in dengnak te si.
         2 Amahni rori heh thaneemnak nei a si deve manin, a thei ngawl te le lamvai te kheh
         ngeihhar thei si.
         3 Tsimi manin minung te sual tsa bawlnak a pe bangin, ama sual tsa in bawlnak pe deve
         kul si.
         4 Pathian in Aaron ah a ko bangin a konak te siar ngawl, tumah in me ultungnak heh
         le thei ngawl si.
         5 Tsimi bangin Khrih in Suangbawi ber si tu in amah le amah tsungnung tiar tsawm deve
         ngawl si. Sinapikhaw Pathian in, "Nangmah heh ka Tsapa si tsi. Tu ni hen na hing sing,"
         ti’n amah kheh ti si.
         6 Tsin Laithiangrim mun khat ah, "Melkhizedek bangin nangmah heh kumkhaw in suangbawi
         si tsi," ti’n ti meek si.
         7 Khrih heh a tisa in a nung lai in, thihnak pin amah san theitu Pa nenah nase ngai
         in au atsia, mitniraw kuaikuai in sawngen in a kun phangin, Pathian a kihzah manin
         a sawngennak kheh Pathian in ngaisak si.
         8 Amah heh Pathian Tsapa sipelh in harsa a tuarnak te ah thu ngainak zir si.
         9 Tsin, a nakim tiar zawh in, ama thu a luntu tehem tsa kumkhaw sannak naar in tsang
         si.
         10 Tsin, "Melkhizedek-a Suangbawi ber sinak bangin," Suangbawi ber ti’n Pathian konak
         ngah si.
         11 Tsimi Tsapa thu rel tuh tampi nei lai pelh na ungkhaw, nang thei zo thei nom ngawl
         manin, a reltsiang har ngai si.
         12 Tuhun ah hen zirhtu si awhnung ongla sipelh si utsi. Sinapikhaw a tepana Pathian
         awnkam bulpi te kheh mi pakhat khata zirh kul si hiat lai nang si manin, laipual si
         ngawl in khul in kul tseihlai si utsi.
         13 Khul bek a in lai tehem heh nausen a si lai manin, diktsangnak thu ah nel lai ngawl
         si.
         14 Sinapikhaw laipual heh pha le se theikhen thiamnak phatakno in a zir ongla, piding
         saak te tsa si.

1 Tsimi manin Khrih thu a pan lai kei theinak thu te reeldangnak heh zam a singkhaw,
         pidingnak lam zuan dang sawn a sing. Naper thii pin sirlehnak le Pathian lam ah kei
         umnak,
         2 niimnak thu, kut suan thu, mithi tho leh thu, kumkhaw thukhennak thu te ah bulbah
         lehtset leh ngawlla in, pidingnak lam zuan dang sawn a sing.
         3 Pathian in a siang a si lekhaw me pidingnak lam ah zuan a sing.
         4 Veikhat Pathian vaarnak a mu ngah ongla te, van lam lehsawng a tep ngah ongla te,
         Raula Thiangrim a tso ngah deve ongla te,
         5 Pathian thu a pha le a leng tula sana huham a tep ngah ongla te heh
         6 a du leh a silekhaw, Pathian Tsapa heh thinglamteh ah khen in mualpho leh tiartu
         a si manin, sual sir lehleu tu in rem ther theihnung leh ngawlla si.
         7 A vumah a sar tseih veng ruah dong atsia, lothoktua ei tuh lai a suak tiartu leilung
         heh Pathian thupha dong leilung si.
         8 Sipelh atsia lingkuang te le har te a po leilung heh hannak si atsia, tsam pal tuh
         si ongla in, a khomnak heh hal tuh bek si.
         9 Itnak te, tibang hen nangmahni ka rel pelh sikhen a pha sawn thil te le sannak thil
         te nei si utsi, ti’n nang muang si ung.
         10 Mi thiangrim te na persak awng in, tuhen khen nang nasiam saknak thawmin ama ming
         in nang langtiarnak nang naper te le nang itnak manin nang rimsunak te haisak men
         tu in Pathian heh a diktsang ngawl si ngawl si.
         11 Nang vaseng in nang limdiknak ah muangnak nei atsia, a tawp tian in nang zuamnak
         nang lang tiar reng tuh in, le
         12 tha zawng ngawl in, umnak le tuarzonak thaw thutiam ro luahtu te nang tsung tuh in
         nang deihsak si ung.
         13 Pathian in Abraham ah thu a tiam lailen Pathian in ama tah in mak sawn tsial tuh
         a nei ngawl manin, ama ming saal in tsial tsawm atsia,
         14 "Muitsu na burh rori angkhaw, na pung tiar rori tu sing," ti’n ti si.
         15 Abraham in thintsual ngai in a ngak khokho zawh in tsimi thutiam kheh tso ngah si.
         16 Minung te hen amahni tah in nase sawn saal in tsial tsawm si. Tsimi tsial tsawmnak
         hen thukho tiar atsia, hau dunnak tehem bo tiar si.
         17 Tsimi manin a tuumnak a theng thei ngawl lam kheh thutiam ro luahtu te’n tsiangsek
         in a mu tuh in, Pathian in tsial tsawm in thukho tiar nuam si.
         18 A theng thei ngawl thil panih ah hen Pathian heh thuson rel thei ngawl a si manin,
         neeknak mak tak kheh ngah si sing. Kei luat tuh in Pathian in kei mai ah a koihnak
         limdiknak heh len ngah tuh in daan si sing.
         19 Nunnak a kho tiar tu le timbaw tsawltiarnak thiarkawi pi bangin thing ngawl in a
         om tiar tu limdiknak nei si sing. Tsimi limdiknak kheh temple puan zar sungah lut
         si.
         20 Tsimi munah Melkhizekek sidaan bangin kumkhaw Suangbawi ber Jesuh ah kheh keimahni
         aiawh in lut masa ongla si

1 Tsimi Melkhizedek ah heh Salem kumpibawi si atsia, a Daak ber Pathian Suang si si.
         Amah khen kumpibawi te kheh reek in a hong leh Abraham ah kheh muak in muitsu burh
         si.
         2 Abraham in amah kheh a ngahnak hem sung pin seh sawm seh khat pe si. Amasa hen Melkhizedek
         ming sullelam heh ’Diktsangnak kumpibawi,’ ti si. Tsimi zawh in ’Salem kumpibawi,’
         ti khen si meek in, tsimi heh ’Remnak kumpibawi’ tinak si.
         3 Amah heh a pa om ngawl, a nu om ngawl, pupa om ngawl si in, a nung pan ni le bo ni
         khen nei ngawl si. Sinapikhaw Pathian Tsapa bangin puahnak si atsia, kumkhaw in suang
         si reng nom si.
         4 Tsimita me pa nase dan heh ngaisung po un. Kei papi ber Abraham ah riang in raal
         kut pin a le ngahnak sung pin seh sawm seh khat pe si.
         5 Suang naper a saang tu Levi nam te’n amahni unaupi mipi te nen pin seh sawm seh khat
         khon tu in thukhaama thupenak ngah si. Tsimi Levi nam te heh Abraham tsanawn te pah
         sipelh si.
         6 Sinapikhaw Levi nam si ngawl Melkhizedek in Abraham nen-a seh sawm seh khat ngah
         in, Melkhizedek ah khen thutiam a ngahtu Abraham ah kheh muitsu pe saak deve si.
         7 A nase sawn in a hei ngawl sawn muitsu a burh heh el theihnung si ngawl si.
         8 Mehen ah a thi thei minung in seh sawm seh khat ngah si. Sinapikhaw, amah heh nung
         si ti’n Pathian tetti khannak Melkhizedek in seh sawm seh khat ngah si.
         9 Seh sawm seh khat a ngahtu Levi in Abraham ah tawnin seh sawm seh khat kheh Melkhizedek
         ah pe ongla si, ti’n ti theihnung si.
         10 Heitasim tiphangin Melkhizedek in Abraham ah a muak lai in Levi ah heh a papi Abraham
         sungah om ongla si.
         11 Levi nam suang sinak manin mipi te’n Daan kheh ngah si. Tsimi Levi nam suang a sinak
         manin nakimnak ngah theihnung a si tsuk asin, Melkhizedek-a suang sinak lun in a dang
         suang suak kul rih tu si maw? Heita Aaron suang sinak lun in ko men ngawl nan tih
         im?
         12 Suang hin a theng manin Daan khen theng kul deve si.
         13 Me thu te a rel hamnak pa heh nam dang te si in, bawlnak dawndel ah na a per awng
         ngawl nam si.
         14 Kei Bawipa heh Judah nam pin suak a sinak heh theihnung ver si. Mawsi in suang sinak
         thu a rel phanglen me Judah nam thu heh heimah rel kha ngawl si.
         15 Melkhizedek ah thaw bangve a dang suang pakhat a suak phangin, me thu heh tsiang
         leilei si.
         16 Me a dang suang heh minung thukhaam daan lun in suang in tsang si ngawl in, a bo
         thei ngawl nungnak huham lun in suang in a tsang si sawn si.
         17 Heitasim tiphangin Bawipa’n, "Nangmah heh Melkhizedek-a suang sinak bangin, kumkhaw
         suang si tsi," ti’n tettikhan si.
         18 Thukhaam masa Levi thu heh thaneem le a nempi ngawl manin phiat si.
         19 Tsin, Daan hen tumah nakim tiar zo ngawl meek si. Pathian nenah keimahni a nong tiartu
         a pha sawn limdiknak kheh ama’n phurh kei si.
         20 Amah hen tsial tsawm ngawl in suang si men ngawl si.
         21 Tsimi suang te hen tsial tsawm ngawl in suang si si. Sinapikhaw Jesuh ah heh Pathian
         tsialnak in suang si tiarnak si. Pathian in, "BAWIPA hen a tsial tsawm ongla manin
         thinlung theng leh tu ngawl si. ’Nangmah heh Melkhizedek-a suang sinak bangin kumkhaw
         suang si tsi,’ " ti’n amah kheh ti si.
         22 Tsimi bangin Jesuh ah heh a pha sawn thukama aamahkhan in tsang si.
         23 Suang si reng tuh ngawl in thihnak in a kham manin, suang heh tampi om si.
         24 Sinapikhaw amah heh kumkhaw suang a si reng man in, theng theih ngawl suang sinak
         nei si.
         25 Amah hen amah tawnin Pathian nenah a hawhtu te tsa in kunsak tu in a nung reng manin,
         nakim in san thei si.
         26 Tsimi manin keimahni tsa in Suangbawi ber si tu in amah heh a khawthu ber si si.
         Amah heh a thiangrim, sawibang ngawl, a baal ngawl le misual te nen pin khennak si
         atsia, van te tah in daak sawn ongla si.
         27 Amah hen a dang suangbawi ber te bangin ni tin ama sualnak tsa in bawlnak pe masa
         kul ngawl in, tsimi tselh phangin mipi te sual tsa in bawlsak kul ngawl si. Heitasim
         tiphangin amah le amah a pe tsawm phangin, kumkhaw tsa in veikhat pe tsawm ongla si.
         28 Daan hen a thaneem minung heh suangbawi ber in deng si. Sinapikhaw daan om zawh in
         a leng tsial tsawmnak hen kumkhaw in a nakim si tu in Tsapa kheh deng si.

1 Tuhen kei relnak thu hampi heh meheh si. Keimahni’n vanvuma Tsungnung ber tohkheng
         taklam ah a totu, tsimi bang Suangbawi ber nei si sing.
         2 Amah heh minunga sanak si ngawl, Bawipa sanak benakbuuk taktak sunga Mun Thiangrim
         ah nasiam pertu Pa si.
         3 Suangbawi ber tehem heh lehsawng te le bawlnak te pe tu in dengnak si. Tsimi manin
         me Suangbawi ber hen bawlnak tuh in heipoh khen a nei kul si.
         4 Daan thu bangin Pathian nenah lehsawng petu suang te a om reng manin, amah heh lei
         ah a om tsuk asin suang si tu ngawl si.
         5 Tsimi suang te napernak heh van lam thil te a tsungnak lim si. Mawsi in benakbuuk
         a sa tula phangin Pathian in, "Mual vum pin benakbuuk innvuak ka muhnak bangin thil
         tehem puah in," ti’n thupe si.
         6 Sinapikhaw tuhen Jesuh heh a pha sawn thutiam thaw kho tiarnak, a pha sawn thukam
         Sihtuahtu si meek lai si. Tsin, a pha sawn pittseih suang naper kheh ngah si.
         7 Heitasim tilekhaw tsimi thukam masa heh sawibang ngawl a si tsuk asin, a panihnak
         thukam hen kawnaimah ah omnak mun tawk ol ngawl si.
         8 Pathian in amahni mawhnak a tawk manin ti hen ti si, "Ngai un, Israel innsang te
         le Judah innsang te thaw thukam ther ka puah ni te leng tu si ti’n BAWIPA in ti si.
         9 Me thukam heh Izip ram pin a pupa te kheh a kut pin kai in ka huai lai in amahni
         thaw ka puahnak thukam thaw bangve tu ngawl si. Heitasim tilekhaw amahni’n ka thukam
         ah a om reng ngawl manin amahni kheh heisiar ngawl sing ti’n BAWIPA in ti si.
         10 Tsimi hun zawh in Israel innsang thaw thukam ka puah tuh heh meheh si. Ka daan te
         heh amahni lungmu sungah koih angkhaw, amahni thinlung sungah ngan tu sing. Tsin,
         keimah heh amahni Pathian si angkhaw, amahni heh ka minung te si tu si ti’n BAWIPA
         in ti si.
         11 Amahni sung pin tumah in a inn nen te le a unaupi te kheh, ’BAWIPA heh thei in,’
         ti’n zirh tu ngawl si. Heitasim tilekhaw amahni sung pin mi nauta ber pin pan mi nase
         ber tian, a vaseng in keimah thei tu si.
         12 Tsimi phangin amahni diktsang ngawlnak kheh ngeihhar angkhaw, amahni sual te le tsan
         nei ngawlnak te kheh phawksak leh nom tu ngawlla sing," ti’n ti si.
         13 Tsimi bangin ama’n, "Thukam ther," ti’n ati manin, thukam masa la heh lun tiar ongla
         si. Tsin tua a lun tseih ongla le a pai perper ongla heh pai nomper tula si.

1 A masa thukam hen Pathian be daan te, lei lama Mun Thiangrim te nei si.
         2 Benakbuuk kheh sa atsia, khaan masa ber heh Mun Thiangrim ti in, tsimi sungah meiinn
         varnak te, tsabuai le sang linak om si.
         3 Puan zar panihnak sungah a Thiangrim Ber tinak khaan om si.
         4 Tsimi sungah rim ur halnak sui thaw puahnak bawlnak dawndel le sui khutnak thukam
         kuang om si. Tsimi thukam kuang sungah manna sang koihnak sui beel, a nah a tserh
         Aaron thingkhawh le thukam ngannak lungpeek te om si.
         5 Tsimi thukam kuang vumah a tsungnungnak Cherubim om in, a la in ngeihharnak tohkheng
         lim si. Tuhen me thu te heh a kimsek in rel theinak hun nei lai ngawl si sing.
         6 Tsimi bangin me thil te heh a rem tselh phangin, suang te’n benakbuuk khaan masa
         sawn sungah lut atsia, Pathian na per veng si.
         7 Sipelh atsia benakbuuk khaan panihnak sungah suangbawi ber in thisen keng atsia,
         kumkhat ah veikhat bek amah ruak in lut in, ama tsa le mipi te’n thei ngawl in a puah
         khanak sualnak tsa bawlnak pe si.
         8 Benakbuuk khaan masa ber a ding sung hen Thiangrim Ber sungah lutnak zin heh Raula
         Thiangrim in lang tiar lai ngawl si.
         9 Benakbuuk khaan masa heh tusan tsa theihdiknak si in, lehsawng te le bawlnak te a
         penak mun si. Tsimi lehsawng te le bawlnak te khen Pathian a betua pha le se theikhennak
         kheh nakim tiar thei lawt ngawl si.
         10 Tsimi te heh ei le in dan te, somtsiang tsawm dan hintsang te le tisa lam daan te
         si in, remther leh hun tian tsa bek si si.
         11 Sinapikhaw semsuahnak si ngawl in, kut in sanak si ngawl a lian sawn pi le a nakim
         sawn benakbuuk ah a leng tula thilpha tea Suangbawi Ber Khrih ah leng si.
         12 Ama’n keimahni tsa kumkhaw dennak ngah in, kel thi le kawlpawno thi si ngawl in,
         ama thisen rori kheh keng in Mun Thiangrim Ber sungah heizongza tsa veikhat lut si.
         13 Tsimi a si lekhaw kawlpawtsang thisen, kel thisen le kawlpaw la halnak vut kheh mi
         thiang ngawl te vumah thehnak riangin a tisa a thiang tiar zo a silekhaw,
         14 kumkhaw Raula thawmin sualnak nei ngawl in Pathian nenah amah le amah a pe tsawmtu
         Khrih thisen hen a nung Pathian be tu in, nangmahni pha le se theikhennak kheh naper
         thi pin thiang tiar leilei ol ngawl si maw?
         15 Me man hen konak te’n kumkhaw ro luah atsia, thutiam a saang thei tuh in, thukam
         masa nuaia daan heektu te dennak tsa a thihnak thawmin amah heh thukam thera Sihtuahtu
         si.
         16 Ro zamnak a om nungsang ro zamtu a thi kultsam deve si.
         17 Ro zamtu a nung sung hen ro zamnak hen heimah thunei thei ngawl in, ro zamtu a thi
         zawh bek in thu nei si.
         18 Tsimi manin thukam masa heh thisen peh ngawl in remsaknak si ngawl si.
         19 Daan thu bangin thukam taak hem heh Mawsi in mipi te a rel tselh phangin, ti rawinak
         kawlpawno thisen le kel thisen kheh keng atsia, a sungah tuu mul sen le hisop kang
         kheh nim si. Tsin, thukhaam laibu le mipi te kheh theh atsia,
         20 "Meheh nangmahni nenah Pathian thupenak thukam thisen si," ti’n ti si.
         21 Tsimi bangpah in benakbuuk le Pathian be phangin mangnak khawng tehem kheh thisen
         thehberh si.
         22 Daan thu bangin thil te a veksen dawn kheh thisen thaw in thiang tiar si. Thisen
         luang ngawl in sualzahnak heimah om ngawl si.
         23 Tsimi manin vanvum thil te tsung in puahnak thil te kheh tsimi thil te thaw thiang
         tiar kul a si lekhaw, vanvum thil taktak te heh me te tah hen pha sawn bawlnak thaw
         thiang tiar kul si.
         24 Khrih ah heh Mun Thiangrim taktak muhnak, kut in sanak Mun Thiangrim ah lut ngawl
         in, keimahni tsa Pathian mai ah lang tu in vanvum ah lut si.
         25 Suangbawi ber in ama thisen si ngawl ramsa te thisen keng atsia, kum tin Mun Thiangrim
         Ber sungah a lut lehtset veng bangin, Jesuh in amah le amah pe tsawm tu in Mun Thiangrim
         Ber sungah lut lehtset ngawl si.
         26 Tsimi bangin tuar kul a si asin, leivum a po pan pin pan vei tampi tuar tula si.
         Sinapikhaw tuhen san a bonak lam ah hen amah le amah bawlnak ah a pe tsawmnak thawmin
         sual pai tiar tu in veikhat lang si.
         27 Minung tehem heh veikhat thi tu in teek saak si in, tsimi zawh in thukhennak si tu
         si.
         28 Tsimi manin Khrih ah heh mi tampi te sualnak phursak tu in veikhat penak si ongla
         si. Tsin, sual phur tu si ngawl in, amah ngaklah ngai in a ngaktu te san tu in veinihnak
         lang leh tulai si.

1 Daan heh a om tulai thilpha te lim si atsia, tsimi thil te taktak vang si ngawl si.
         Tsimi bangpah in kum tin bawlnak a pe tseih vengnak hen bawlnak petu in a hawhtu te
         kheh heimah nakim tiar thei ngawl si.
         2 Nakim tiar thei a si asin, bawlnak pe kheh tawp men ol ngawl si maw? A betu te heh
         veikhat thiangrim tiarnak a si zawh in, sual a puah awngnak te kheh tsangkhual leh
         nom tu ngawlla si.
         3 Sinapikhaw bawlnak te hen kum tin in sual te kheh phawk tiar sawn nom si.
         4 Heitasim phangin kawlpawtsang thisen le kel thisen hen sual heh lesak thei ngawl
         si.
         5 Tsimi manin leivum ah hen Khrih a leng phangin ama’n, "Bawlnak le bawlnak penak te
         deih ngawl si tsi. Sinapikhaw keima tsa in ruangpum pakhat puahsak ka si tsi.
         6 "Meihal bawlnak te le sual tsa bawlnak te ah ang ngawl si tsi.
         7 "Tsimi phangin keima’n, ’Maw Pathian, ngai in, laibu zial sungah keima thu ngan si.
         Na deihnak puah tu in hawh sing, ti’n ti sing,’"
         8 A vumah len, "Bawlnak te, bawlnak penak te, meihal bawlnak te le sual tsa bawlnak
         te deih ngawl in, me te vumah khen ang ngawl si tsi," ti’n ti si. Me te heh daan thu
         bangin bawlnak penak si.
         9 Tsimi phangin Jesuh in, "Maw Pathian, ngai in, na deihnak puah tu in hawh sing,"
         ti’n ti si. Panihnak thukam a kho theinak tuh in pakhatnak thukam kheh lesak si.
         10 Tsimi deihnak manin kumkhaw tsa veikhat penak Jesuh Khrih ruangpuma bawlnak penak
         manin thiang tiarnak si ongla si sing.
         11 Suang tehem in ni tin in ding in suang naper per in, sual a lesak thei ngawl bawlnak
         kheh pe tseihtseih veng si.
         12 Sinapikhaw me pa hen sual tsa bawlnak veikhat bek in kumkhaw tsa a pe zawh in, Pathian
         taklam ah to si.
         13 Tsimi pin a raal te kheh ama palkam in a tsan hun tian ngak reng si.
         14 Ama’n veikhat bawlnak thawmin a thiang tiar tseihnak te kheh tset ngawl in nakim
         tiar si.
         15 Raula Thiangrim khen keimahni nenah tettikhan sak si. Raula Thiangrim in a rel awngnak
         bangin,
         16 "Tsimi ni te zawh in amahni thaw thukam ka puahnak heh meheh si tu si ti’n BAWIPA
         in ti si. Amahni thinlung sungah ka daan te koih angkhaw, amahni lungmu sungah ngan
         tu sing."
         17 Tsin tsimi zawh in, "Amahni sual te le tsannei ngawlnak te kheh phawksak leh nom
         tu ngawlla sing," ti’n ti bet lai si.
         18 Tsimi bangin sualnak te a zah minah sual tsa bawlnak khen kul leh ngawlla si.
         19 Tsimi manin u le nau te, Jesuh thisen thawmin Mun Thiangrim Ber sungah luut ngamnak
         nei si sing.
         20 Keimahni tsa a reeksaknak ama taksa puanzar, zin ther le zin nung tawnin tsimi sungah
         luut tu si sing.
         21 Pathian inn ah thuneitu Suangbawi ber kei nei manin,
         22 kei thinlung sunga a pha le a se theikhennak sesuak heh thiang tiar atsia, kei ruangpum
         heh ti thiang thaw som saak le umnaka theitsiangseknak thinlung dik thaw amah nong
         dang a sing.
         23 Thutiamtu heh muangtaak a si manin, kei phuangnak limdiknak heh thing leklek tiar
         ngawl in beekpek a sing.
         24 Itnak nei tu in le thilpha puah tu in pakhat le pakhat so dun tu in ruatnak nei reng
         veng a sing.
         25 Mi pawlkhat te bangin pumkhawm dang heh tawp men ngawl in, Bawipa Ni heh a nong ongla
         lam nang thei manin, pakhat le pakhat so dun leilei sawn a sing.
         26 Thudik theinak kei saang zawh in sual ot ngai in kei sual lai lekhaw, tsimi sual
         tsa bawlnak om leh ngawlla si.
         27 A kihnung thukhennak le Pathian a raaltu te dumrek in a kang min tuh thinrawnak meipualpi
         bek heh kei limdik pha om si.
         28 Mawsi daan a eltu heh tetti panih maw pathum maw a om nungsang, ngeihharnak tong
         ngawl in thi tu si.
         29 Pathian Tsapa heh a kawng nuai ah pal atsia, amah thiang tiartu thukam thisen heh
         zaraan thil men phangin tsan in, lainatnak Raula a zohsuamtu heh a sesuak sawn thukhennak
         kawzah in tuar taak in ruat si tsim?
         30 Heitasim tiphangin, "Phuzulnak heh keima si. Keima’n rul tu sing," ti’n Bawipa’n
         ti si, tsin "BAWIPA in ama minung te thukhen tu si," ti’n ati mektu amah kheh thei
         si sing.
         31 A nung Pathian kut sungah da heh thil kihnung si.
         32 Sinapikhaw vaarnak sungah nang si zawh in, rim ngai in harsanak nang tuar awnglai
         hun te kheh phawk leh un.
         33 Veikhat khat zohsuamnak le harsanak tuar in, mi te nihtsiam bawlnak nang si awnglai,
         le veikhat khat tsimi banga zingnak te lak ah nang peh deve lai te la phawk leh un.
         34 Kolkhahnak ka si lai in ngeihhar ka si utsi. Vanvum ah a pha sawn le a kho reng thil
         te nang nei lam nang thei tsawm manin, nang thil neinak te longsaknak nang si phangin
         ang ngai in saang si utsi.
         35 Tsimi manin nang muangnak kheh vawr thong men mah na ula. Tsimi muangnak man hen
         lawhman tampi ngah tu si utsi.
         36 Pathian deihnak nang puah tselh phangin, thutiam nang ngah theinak tuh in tuarzonak
         nei kul si utsi.
         37 "Tsillem a rei zawh in a lengtupa kheh leng tu atsia, khawnu leh tu ngawlla si.
         38 "Tuhen mi diktsang heh umnak in nung tu si. Ningtoih a om lekhaw, ama vumah ka raula
         ang ngawl si," ti’n Laithiangrim in ti si.
         39 Sinapikhaw keinihni heh ningtoih in a se thong mentu te si ngawl in, nungnak raula
         a santu a umtu te si sawn si sing.

1 Tsin, umnak heh limdiknak thil te a om lam theinak si atsia, mu ngawlnak thil te
         theitsiangnak si.
         2 Tsimi hen pupa te kheh mingphanak ngah tiar si.
         3 Umnak thawmin leivum te heh Pathian thu in puahnak a si lam heh thei si sing. Tsimi
         manin mu theihnung thil te heh a lang thil te pin puahnak si ngawl si ti thei si sing.
         4 Abel in umnak thawmin Kain tah in a pha sawn pittseih bawlnak kheh Pathian nenah
         pe si. Tsimi umnak manin amah heh mi diktsang a si lam theipinak ngah si. Tsin, Pathian
         in ama lehsawng kheh theisak si. Tsimi manin a thi zawh in thurel tseihlai si.
         5 Umnak thawmin Enok ah kheh thi tuh ngawl in leso si. "Pathian in amah kheh a leso
         manin, tumah in amah tawk ngawl si. " Lesonak a si ma in ama’n Pathian ang tiar si,
         ti’n tetti khannak nei si.
         6 Umnak ngawl thaw himhim in Pathian ang tiar thei ngawl si. Heitasim tiphangin Pathian
         nenah a hawhtu hen Pathian om si, ti le thintak lungtak in amah a zeitu kheh lawhman
         petu si, ti a um kul rori si.
         7 Noah in a mu awngnak lai ngawl thil kheh Pathian in a rel ham phangin, Pathian kheh
         kihzah atsia, a innsang te sannak tuh in umnak thawmin tangphawlawng puah ham si.
         Tsimi thawmin leivumpi heh han atsia, umnak thawmin diktsangnak ro luahtu pa in tsang
         si.
         8 Abraham in tuzawh lam phangin ro a luah tuh munah hawh tu in konak a si phangin,
         umnak thawmin Pathian thu ngai si. A hawh phangin a luun min tuh riang thei ngawl
         si.
         9 Umnak thawmin thutiam ram ah ramdang mi bangin tsaam reng atsia, ama bangpah in thutiam
         ro penak Isak ah le Jakob te thaw buuk sungah om si.
         10 Heimansim tiphangin ama’n elphah nei khawpi kheh ngak si. Tsimi khawpi a satu le
         a puahtu heh Pathian si.
         11 Umnak thawmin Sarah amah rori hen amah thutiamtu Pathian heh muangtaak in a ruat
         manin, nau pai tu in thazaang ngah meek atsia, a teer zawh in nau hing si.
         12 Tsimi manin mithi bang a si ongla mi pakhat Abraham sung pin vana arsi zah in a tam
         pittseih, siar tselh nung ngawl tipi kianga runpil zah in tam suak si.
         13 Tsimi minung tehem kheh a vaseng in thutiam saangnak nei ngawl in umnak in thiberh
         si. Sipelh atsia tsimi thutiam kheh khawlapi pin ralpan in, muangsiar in huam atsia,
         me lei ah hen mi khual le khual vaak a si kheh phuang ongla si.
         14 Tsimi thu a reltu te’n amahni ram a zei lam kheh tsiang ngai in than ongla si.
         15 Amahni’n a suaknak ram kheh ngai leh taktak a si asin, hong lehnak tuh hunpha ngah
         ol pelh si.
         16 Sinapikhaw amahni’n tuhen a pha sawn ram ah om tuur in, tsimi heh vanvum ram si.
         Amahni tsa Pathian in khawpi a puahsak manin, Pathian heh amahni Pathian in ponnak
         a si tu heh Pathian in zak ngawl si.
         17 Abraham ah kheh tsulnak a si phangin umnak thawmin Isak ah kheh bawlnak ah pe si.
         Thutiam a saangtu pa’n tsapa a neih lamtsang kheh bawlnak in pe si.
         18 Amah heh, "Isak pina bek heh na hin si tu si," ti’n Pathian in a tinak pa si.
         19 Pathian in Isak ah kheh mithi te lak pin riang in tho leh tiar thei a si kheh Abraham
         in um atsia, Isak ah kheh a thi saak nung leh bangin mu si.
         20 Isak in umnak thawmin a leng tulai thil te thu ah Jakob ah le Esau ah kheh muitsu
         burh si.
         21 Jakob in a thi dawn ongla phangin umnak thawmin Joseph tsapa te kheh muitsu burh
         in, a thingkhawh rel ngam in Pathian be si.
         22 Joseph in a thi dawn ongla phangin umnak thawmin Israel tsa te’n Izip ram pin a suaknak
         tuh kheh rel ham in, ama ruh phur tu in thuzam si.
         23 Mawsi ah kheh a suak phangin nausen mawi ngaino a si kheh a nu le a pa te’n a mu
         manin, umnak thawmin kumpibawipa thupenak kheh nopmawh ngawl in lathum sung thup si.
         24 Mawsi in umnak thawmin a uham phangin Pharaoh tsanua tsapa si tu kheh el si.
         25 Tsillem sung sual nunnuamnak ah sah tseih men tah in, Pathian minung te thaw erhnak
         tuar kheh deng sawn si.
         26 Lawhman a ngah tuhlai kheh a pan manin Izip rama tsungnungnak tah in Khrih manin
         zohsuamnak heh tsungnung sawn leita in ruat si.
         27 Umnak thawmin kumpibawipa thinliahnak kheh lau ngawl in, Izip ram kheh zam si. Mu
         theihnung ngawlpa kheh a mu manin veitul si.
         28 Tsa minlawh a siatsuahtu khen Israel te kheh a tong kha tuh ngawl in, umnak thawmin
         Mawsi in Leekdelh Puai puah in thisen theh si.
         29 Umnak thawmin Tipi Sen kheh lei ro vumah hawh bangin ten si. Amahni bangin Tipi Sen
         a ten tuumtu Izip te zong heh ti sungah laanberh si.
         30 Amahni’n umnak thawmin Jerikho khaw kheh ni sarih sung a hel zawh in, Jerikho ving
         kheh tsim si.
         31 Umnak thawmin dopzuar Rahab in thu kantu te kheh thinnuamno in a saang manin um ngawltu
         te lak ah se tsih ngawl si.
         32 Hei awn rih tu sing im? Gideon thu, Barak thu, Samson thu, Jepthah te le David thu,
         tsin, Samuel thu le profet thu te rel ot lai pelh nangkhaw, hun in pin ngawl ka si.
         33 Me te hen umnak manin ram te neh in le atsia, diktsang ngaino in naper in, thutiam
         te ngah atsia, khiantih te kam kheh khim tiar si.
         34 Tsin, amahni’n umnak manin meipual lioher kheh mit tiar si. Vangsang hiam kheh pial
         atsia, thaneemnak pin thakol ngai in puahnak si si. Tsin, raal tawng minah raalkol
         in ramdang te raalkap te kheh dansep tiar si.
         35 Nupi te’n amahni mithi te kheh tho lehnak manin nungnak kheh ngah leh si. Midang
         te’n a pha sawn tholehnak a ngah theinak tuh in kannak kheh saang ngawl in erhnak
         kheh saang sawn si.
         36 Midang te hen nihtsiam bawlnak in mangnak le savun rihual in vaatnak tuar si. Si
         si, thiarri in khitnak le thawng tohnak tian in tuar si.
         37 Amahni kheh lungto in seplumnak si atsia, luah in daamnih in daamnak, tsulnak le
         vangsang in sat tawngnak tuar si. Tuu vun le kel vun sil in vakvai atsia, dasamrek
         in le rim ngai in om atsia, rohse ngai in reemnak tuar si.
         38 Amahni tsa in me leivum heh omnak in taak ngawl si. Amahni kheh pilram ah le mual
         vumah vakvai tseihzel in, lung kaw te le lungbuuk te ben tseihzel si.
         39 Me tehem hen umnak thawmin paaknak lawh ongla pelh in, thutiam zong heh saang ngah
         ngawl si.
         40 Keimahni peh ngawl in amahni heh nakim tiarnak a si tuh ngawl in, Pathian in keimahni
         tsa a pha sawn thil pakhat puahsak si.

1 Tsimi manin keimahni khen heh meiro bangin tetti tampi te’n nase ngai in kawnnak
         kei si manin, thilrit tehem le baihno in keimahni a awk thei sual heh vawr in kei
         mai ah koihnak dan zuam dunnak ah dan khokho dang a sing.
         2 Kei umnak pansa saktu le nakim tiartu Jesuh ah kheh panken in dan dang a sing. Ama
         mai ah angnak koihsaknak a si manin mualphonak kheh nopmawh ngawl in thinglamteh ah
         khennak kheh tuar atsia, Pathian tohkheng taklam ah to si.
         3 Nang thinlung sungah thintsawl in le thinnau in nang om tuh ngawl in, tsimi banga
         misual te’n raaltsan in donak a tuar tu Jesuh ah kheh ngaisung po un.
         4 Nangnihni’n sual thaw do dun in thisen luang tiantian in nang lai ngawl si utsi.
         5 Tsa te thurel bangin nangmahni thu a relnak kheh hai ongla si utsi, "Ka tsapa, BAWIPA
         nunzirhnak kheh heinam ngawl mah nala, a haunak kheh thanau mah nen.
         6 "Heimansim tiphangin BAWIPA in a itnak tsa te kheh thurel in, a tsa in a saangnak
         tehem kheh vaat si."
         7 Nunzirhnak nang tuar a si lekhaw, nangmahni heh Pathian in a tsa te bangin nunzirh
         nang si. Pa thurel ngawlnak tsa tu om sim?
         8 Tsa tehem in a tuarnak nunzirhnak kheh nang tuar ngawl a silekhaw, nangmahni heh
         tsa taktak si ngawl in tsasawn si tu si utsi.
         9 Tsimi bek zo ngawl keimahni thurel tu in minung lam ah pa nei atsia, maizah si sing.
         Amahni tah in nase sawn raula Pa thu lun in nung sawn leilei tu ngawl na sing im?
         10 Amahni’n a pha ber ti’n a ruatnak bangin ni dawmno sung nunzirh kei si. Sinapikhaw
         amah hen a thiangrimnak kheh kei tso deve theinak tuh in le kei phatnak tuh in thurel
         kei si.
         11 Tsin, nunzirhnak kei tuar lai hen sahnung baang awng ngawl in, lungse nung baang
         sawn si. Sipelh napikhaw tsimi banga zirhnak te heh dawllam phangin thinnuam thei
         diktsangnak rah kheh rah sawn si.
         12 Tsimi manin kut zawng te le khuk zawng te kheh thakol tiar un.
         13 Nang kawng tsa lampi tsam tiar un. Tsimi a si lekhaw kawng zenat vei te kheh a ruh
         mangbol lok ngawl in dam sawn tu si.
         14 Mi hemmuah thaw remnak le thiangrimnak kheh hil un. Thiangrimnak ngawl thaw in tumah
         in Bawipa kheh mu tu ngawl si.
         15 Pakhatno pohkhen Pathian lainatnak pin nang da thong men tuh ngawl in tsimkom un.
         Tsimi a si ngawl lekhaw a ham kha nger tawt tu in nangmahni harsa tiar khatu atsia,
         mi tampi te kheh baal tiar kha tu si.
         16 Tsin, a ningtsir nung nu le pa sualnak nang puah tuh ngawl in ralring un. Tsin, laikuangkhat
         thaw ro luahtu tsapa upa sinak a zuar thong mentu Esau bangin, Pathian heinam ngawl
         in nang om kha tuh ngawl in tsimkom un.
         17 Tsimi zawh in muitsu ro luah ot in, mitniraw in nase ngai in a zei pelhta sikhen,
         sir leh hun a ngah leh ngawlla manin elnak tuar si.
         18 Nangmahni heh kut in zen theihnung mual, mei kang min le meiro thim min le khawthim
         meng min le khawtawng min,
         19 le ngunrasem ring min le thua aw za min ah leng si ngawl si utsi. Tsimi aw a zatu
         te’n thu kheh amahni nenah rel leh tuh ngawlla in kun dang si.
         20 Heitasim tiphangin amahni’n, "Tsimi mual kheh ramsa pakhat in a tongkha a si riang
         in, lungto thaw seplumnak maw thel tsang thaw kaplumnak maw si tasen," ti’n thupenak
         kheh a mahni’n tuar zo ngawl si.
         21 A munak kheh mulzum nung ngai si in, Mawsi in, "Lau tihtak in lau in, tsai tseihtseih
         sing," ti’n ti si.
         22 Sinapikhaw nangmahni heh Zion Mual ah le a nung Pathian khawpi, van Jerusalem ah,
         siar tselh nung ngawl vanmi hon om min,
         23 vanvum ah ming ngannak tsaminlawh te pawlpi te pumkhawm min, minung tehem thu a khentu
         Pathian om min, midik te raula nakim tiar min,
         24 thukam ther Sihtuahtu Jesuh om min, le Abel thisen tah in thu a pha sawn a awntu
         thisen theh minah leng si utsi.
         25 Nangmahni thu a reltu heh nang el khatu keem tsawm un. Leivum ah amahni nenah thu
         a reltu pa a eltu te’n a luat thei ngawl a silekhaw, van pin thu a reltu Pathian ning
         a ngattu keinihni in luat thei ngawl leilei tu si sing.
         26 Tsimi lai in ama aw khen leilung thing tiar si. Sipelh atsia tuhen ama’n, "Leilung
         bek thing ngawl in, van khehkhen veikhat thing rih tulai sing," ti’n thutiam si.
         27 Tsin, me thu, "Veikhat thing rih tu sing," tinak hen a thing thei ngawl thil te a
         kho reng theinak tuh in, a thing thei thil te kheh puahnak thil te bangin thawnnak
         a si lam a thei tiarnak si.
         28 Tsimi manin a thing thei ngawl uknak saang kei si manin, lainatnak nei dang a sing.
         Me man hen upatnak le kihzahnak thaw Pathian saang taak in ama na kheh per thei tu
         si sing.
         29 Heitasim tiphangin kei Pathian heh mei alh si.

1 Unau bangin it dun reng veng un.
         2 Mikhual pan thiam tu heh phawk ngawl mah na un. Mi pawlkhat te’n thei ngawlpi in
         vanvummi te kheh khual pan si.
         3 Thawngto te kheh amahni thaw thiarri in hen devenak si bangin ruat in phawk reng
         ta ula, nangmahni rori khen heh ruangpum in om nang si deve manin, erhnak a tuartu
         te kheh phawk reng un.
         4 Mi hem in huai dun heh ultung ula, eihkhun kheh bal tiar mah na un. Sinapikhaw nu
         le pa sual a puahtu te le zuanzam te kheh Pathian in thukhen tu si.
         5 Nang nungdaan ah tangka deih leita si mah na ula, nang neinak thil te vumah lungkim
         un. Heitasim tiphangin Pathian amah rori in, "Nangmah heh zam thong men ngawl in,
         na lon thong men tu ngawl sing," ti’n ti si.
         6 Tsimi manin keinihni’n, "BAWIPA heh keimah bawmtu si. Heimah lau tu ngawl sing. Minung
         in ka vumah hei puah thei tu sim?" ti’n ralpha ngai in ti tu si sing.
         7 Nangmahni huaitu upa te le nangmahni Pathian thu a reltu te kheh phawk reng ula,
         amahni nun khawsak daan pin a suak te kheh ngaisung po in amahni umnak kheh tsung
         un.
         8 Jesuh Khrih ah heh tsingni, tuni le kumkhaw in a bang reng si.
         9 Zirhnak ther phun dangdang thaw huai sualnak si mah na un. Heimansim tiphangin thinlung
         heh eih le in thaw in kho tiar ngawl in, lainatnak thaw kho tiar heh thilpha si. Tsimi
         bang thu te ah thinlung rimsu te’n heimah lawhding lawt ngawl si.
         10 Keinihni in benakbuuk ah na a pertu te ei khuan a ngah ngawlnak bawlnak dawndel nei
         si sing.
         11 Suangbawi ber in sual tsa in tsimi ramsa thisen te kheh Mun Thiangrim ah keng in,
         ramsa ruangpum kheh buuk saamnak pulam ah hal si.
         12 Tsimi bangin Jesuh in ama thisen thaw minung te a thiang tiar thei tuh in, dawngkham
         pulam ah thihnak tuar si.
         13 Tsimi manin amah zohsuamnak kheh phur in, ama nen buuk saamnak pulam ah hawh dang
         a sing.
         14 Heitasim tiphangin keinihni in nai ah hen a kho nom reng tu khawpi nei ngawl in,
         a leng tulai khawpi kheh zei si sing.
         15 Tsimi manin ama thawmin Pathian kheh thangphatnak bawlnak pe dang reng veng a sing.
         Tsimi heh kei mur rah, ama ming kei paaknak si.
         16 Sinapikhaw midang vumah thilpha puah tu le midang thaw thil lawm kawm tu heh hai
         mah na un. Tsimi bang bawlnak khen Pathian ang tiar si.
         17 Nang huaitu upa te thu ngai ula, amahni thu bangin nung un. Thu relsaktu te a si
         manin lungse thahlam in relsak si ngawl in, ang ngai thahlam in a relsak thei tuh
         in amahni heh raula lam nun kilkhawl saktu te si. Lungse thahlam in relsaknak heh
         nangmahni tsa in heimah nempi ngawl si.
         18 Saw kei ngensak un. Keimahni hen a pha le a se theikhennak pha nei atsia, heizongza
         ah maizah taak in a nung nuam te si ung, ti’n muang tsawm si ung.
         19 Nangmahni nenah ka hawh leh nomper theinak tuh in keima tsa saw nang ngensak bet
         tuh khen nang kun meek sing.
         20 Kumkhaw thukama thisen thawmin tuu te khaltu Tuukhaltu mak ber kei Bawipa Jesuh ah
         mithi te laka a huaitu thinnuamnak Pathian in,
         21 Jesuh Khrih tawnin ama mitmuh ah amah a ang tiartu naper kheh nangmahni ah per atsia,
         ama deihnak naper pha tehem per tu in nang kimsek tiar tasen. Tsungnungnak kheh Jesuh
         Khrih ama nenah kumkhaw pin kumkhaw tian in om tasen. Amen.
         22 U le nau te, nangmahni nenah tsomno in ka ngannak me thusonak awnkam heh thintsual
         ngai in nang ngaisak tuh in nang kun sing.
         23 Kei unau pi Timote ah luat leh ongla si ti, thei ta un. Ka nenah a leng nomper kha
         lekhaw, amah thaw nang tawk tu sing.
         24 Nangmahni huaitu upa te le mi thiangrim tehem ngairel sing. Italy rama te’n ngai
         nang rel tiar si.
         25 Pathian lainatnak kheh nang vaseng vumah om tasen. AmenJEIMJEIMJEIMJEIMJEIM

1 Pathian le Bawipa Jesuh Khrih sel Jeim in ramdang ah a vaisep miphun leinih te nenah
         lai nang kuat sing.
         2 Ka u le ka nau te, sualroihnak hintsang nang tawk phangin angnung ruak si, ti’n ruat
         un.
         3 Heimansim tiphangin nang umnak tsulnak hen tuarzonak a suak tiar lam thei un.
         4 Heimah dasam ngawl in nang nakim tuh in le nang piding tuh in tuarzonak khen nakim
         in naper tasen.
         5 Nangmahni lak pin mi pakhat khat in tsimnak a dasam lekhaw, mawhsiat ngawl in mi
         hem nenah siang ngai in a petu Pathian nenah ngen sehla, penak si tu si.
         6 Sinapikhaw ummawhnak nei ngawl in umnak thaw in ngen sen. Heimansim tiphangin ummawhnak
         a neitu heh huihpi in nom atsia a seu zanzannak tilet bang si si.
         7 Tsimi manin me bang mihing hen Bawipa nen pin heino pohkhen ngah tu in ruat kha mah
         na sen.
         8 Lungmu kaak nei mihing heh a puahnak tehem ah henken ngawl si.
         9 Mi nauta unau pi hen tsawisangnak a si phangin ang tasen.
         10 Sinapikhaw milian pa hen lakulhnak a si phangin ang tasen. Heitasim tiphangin hampalaka
         papar bangin amah kheh ral tulai si.
         11 Ni kheh sa ngai in a suakso phangin hampa te kheh ro atsia, papar te khen vuai in
         kulh atsia, a mawinak thuam te khen seberh si. Tsimi bang thek in milian pa puahnak
         te kheh vuai in ral thongberh tulai si.
         12 Sualroihnak a tuartu heh mi ang si. Heimansim tiphangin tsulnak a tuar zawh in Bawipa’n
         amah a ittu te nenah a tiamnak nunnak sui lukhuk kheh ngah tu si.
         13 Tumah in sualroihnak a tuar phangin, "Pathian in sualroih ka si," ti’n awn himhim
         mah na tasen. Heimansim tiphangin Pathian heh sesuaknak in sualroih theih nung ngawl
         si. Amah khen tumah sesuaknak ah sual roih ngawl si.
         14 Minung taak hem heh ama tisa sual otnaka kainak le zolnak a si phangin amah kheh
         sualroihnak si sawn si.
         15 Tsin, tisa otnak hen hamsa atsia, sual kheh suak tiar si. Tsin, sual hen a tawpnak
         in thihnak suak tiar si.
         16 Ka itnak u le nau te, zolnak si kha mah na un.
         17 Lehsawng pha tehem le a nakim lehsawng hem heh vumlam vaarnak tea Pa nen pin lengsuk
         si. Amah heh a theng awng ngawl le nilim bangin thawn tseihzel men thei si ngawl si.
         18 Keimahni heh a siamnak te lak ah rah masa ber te bang kei si thei tuh in thudik thu
         thawmin ama deihzawng in piang tiar kei si.
         19 Tsimi manin, ka itnak u le nau te, mi tehem in zanak lam ah ruanrang sehla, awnkam
         le thinrawnak ah ruantsum tasen.
         20 Heimansim tiphangin minunga thinrawnak hen Pathian diktsangnak suak tiar zo ngawl
         si.
         21 Tsimi manin ningtsir nung tehem le suaksual tawpkhong tehem kheh zam ula, nangmahni
         sungah phunnak Pathian thu kheh lungnemnak thaw saang un. Tsimi thu khen nang raula
         nungnak te kheh san thei tu si.
         22 Mah le mah son tsawm tseih men mah na un. Pathian thu kheh a zatu te bek si ngawl
         in, a puahtu te si sawn un.
         23 Tutu sikhen Pathian thu heh a zatu si men atsia, a puahtu a si ngawl lekhaw, amah
         heh mi pakhat in limlang ah a mel a pan tsawm thaw bangve si.
         24 Heimansim tiphangin ama’n a pan tsawm tselh phangin suakper atsia, a mel kawtibang
         si, ti kheh makhat in hai nomper si.
         25 Sinapikhaw a nakim luatnak daan pan po atsia, tsimi ah khen a khorengtu, a zanak
         thu hai leh men thuzatu si ngawl in a puah tu heh a puahnak vumah muitsu dong si.
         26 Nangmahni lak ah mi pakhat khat heh benak lam ah zuam ngai baang pelh atsia, a lei
         keem ngawl in a thinlung ah amah le amah a son tsawm a si lekhaw, benak lam ah mi
         zuam a sinak heh a thawnthong si.
         27 Benak lam ah thiangrim, le Pathian le Pa mai ah nawngkainak nei ngawl heh me bang
         heh si; nu le pa nei ngawl le numei te a harsa phangin veh atsia, amah le amah khen
         leivum nawngkainak ah peh ngawl in a keem tsawm tu heh si.

1 Ka u le ka nau te, tsungnungnaka Bawi, kei Bawipa Jesuh Khrih umtu te nang si manin,
         mi deihdan mah na un.
         2 Nang pumkhawm min ah sui kutbun a buntu, puanpha a siltu le vansilh pha a sil zo
         ngawl minawm kheh leng langkhat si.
         3 Tsimi phangin nangnihni’n puanpha a siltu kheh upat atsia, "Me mun pha ah tson to
         in," ti’n ti atsia minawm kheh, "Nang me khen ah ding taw, " a si ngawl lekhaw "Ka
         kawngkoihnak kung ah to aw," ti’n ti si utsi.
         4 Nangmahni le nangmahni deihdan dun in ruatnak sesuak te thaw thukhen si ngawl si
         utsim maw?
         5 Ngai un, ka itnak u le nau te, me leivuma minawm te heh umnak ah lian tu in le amah
         a ittu te nenah a tiam saak uknak ro luah tu in Pathian in deng si ngawl si maw?
         6 Sinapikhaw nangnihni’n minawm te kheh nautat si utsi. Milian te’n nangmahni heh nuainen
         atsia, thukhennak ah tang nang taih si ngawl si maw?
         7 Nangmahni ponnak ming tsungnung a relse te heh amahni si ngawl si maw?
         8 Nangnihni’n, "Nangmah le nangmah na it tsawm bangin na inn nen kheh it in," ti’n
         tinak Laithiangrima a daak ber daan heh nang luunkim a si lekhaw thilpha puah si utsi.
         9 Sinapikhaw mi deihdannak nang nei a si lekhaw sual puah nang si manin, daan heek
         nang silam kheh daan in lang tiar nang si.
         10 Tutu sikhen daan tehem luun kimsek pelh in, pakhatno a heek kha a si lekhaw, daan
         hemmuah heek tei si.
         11 "Zuanzam mah," a titu hen "Tualreek mah," ti’n ti meek lai si. Nangmah hen zuanzam
         ngawl pelh atsia tual na reek lekhaw, nangmah heh daan heektu in tsang si tsi.
         12 Tsimi manin luatnak daana thukhen tuh minung bangin awn ula, puah un.
         13 Ngeihharnak a nei ngawl minung vumah ngeihharnak peh ngawl in thukhen tu si. Ngeihharnak
         in thukhennak kheh neh si.
         14 Ka u le ka nau te, mi pakhat khat in, umnak nei sing, ti’n ti pelh atsia, puahnak
         a nei ngawl lekhaw hei nempi tu sim? A umnak in amah kheh san thei tu si maw?
         15 Suahpi mipa maw nupang maw kawngkolh le ni tin ei tuh nei ngawl dasam in a om tsuk
         asin,
         16 nangmahni laka mi pakhat khat in, "Thinnuam ngai in hawh ten, salum ta la khampek
         ten," ti’n ti pelh atsia, a ruangpum tsa in a kulnak te a pe ngawl a si lekhaw, hei
         nempi tu sim?
         17 Tsimi bangin puahnak om ngawl umnak heh amah ruak si atsia, a thi si.
         18 Sinapikhaw mi pakhat khat in, "Nangmah hen umnak nei atsia, keimah hen puahnak nei
         sing," ti’n ti tu si. Puahnak peh ngawl na umnak tsawh ka muhtsuk in. Keimah hen ka
         umnak heh ka puahnak in nang muh tu sing.
         19 Nangmah hen, Pathian pakhat bek om si, ti’n um si tsi. Pha ngai si. Khawvang te riang
         in um atsia, tsai tseih si.
         20 Sinapikhaw maw mitaw, puahnak peh ngawl umnak heh a thi si, ti heh thei nuam ngawl
         si tsim maw?
         21 Kei papi Abraham ah hen a tsapa Isak ah bawlnak dawndel vumah a pe tselh phangin,
         tsimi a puahnak te manin diktsang si ngawl si maw?
         22 Umnak heh puahnak te thaw naper langkhat dang si, ti le puahnak te thawmin umnak
         heh nakim tiar si, ti heh thei ngawl si utsi maw?
         23 Tsimi manin, "Abraham in Pathian um atsia, tsimi a umnak kheh diktsangnak in siarsak
         si," ti’n Laithiangrim relnak kheh kim si. Tsin, amah heh, Pathian rualpi, ti’n konak
         si si.
         24 Tsimi phangin nangnihni’n, minung heh umnak thawm bek in diktsang si ngawl in, puahnak
         te thawm manin diktsang si, ti heh mu tu si utsi.
         25 Tsimi bang deve in, dopzuar Rahab in nalang te kheh saang atsia lamzin dang pin a
         lehleh tiar phangin, a puahnak te thawmin diktsang si ngawl si maw?
         26 Heiman sim tiphangin, raula om ngawl ruangpum heh a thi si. Tsimita puahnak peh ngawl
         umnak khen a thi si deve si.

1 Ka u le ka nau te, nangmahni laka mi tampi te’n zirhtu si nuam mah na un. Nang thei
         saak bangin keinihni zirhtu te’n a nase sawn thukhennak tuar tulai si sing.
         2 Heimansim tiphangin thil tampi ah khawsiberh si sing. Mi pakhat khat in awnkam in
         a khawsi ngawl a silekhaw, amah heh mi kim si. Tsin, a ruangpumpi a keem tsawm thei
         tu si.
         3 Pan un, sipuh pakhat heh kei thu a lun tuh in khakharh bun si sing. Tsimi zawh in
         a ruangpumpi heh her kawikawi thei si sing.
         4 Tsimi bangin timbaw khehkhen pan un. Lian pittseih pelh in, huihpi khen amah kheh
         a thawn tiar phangin a uktupa khen a mawngnak kohno thaw in ama otnak munah khen her
         thei si.
         5 Tsimi bangin lei heh taksa peng lak ah a kohno sipelh atsia, tuangkhawng thei ngaingai
         si. Pan un, tupi kawzah a lian a sikhen mei alh kohno in kang tiar thei si.
         6 Tsimi manin lei heh mei alh si, diktsang ngawlnaka leilung si. Tsimi manin lei heh
         kei taksa peng ah a om pakhat asi thahlam in, kei ruangpumpi nawngkai tiar si. Tsimi
         bek zo ngawl sinak hem vumah meiseem atsia, amah khen hell mei alh ah kang tiar si.
         7 Ramsa hintsaang te, vano te, bokvak te le tipi sunga siamnak te kheh mihing in zual
         tiar thei in, zual tiar ong si lei.
         8 Sinapikhaw lei heh minung tumah in zual tiar thei ngawl si. Lei heh keem theih ngawl
         sesuak leita in thihsi thaw dimpek si.
         9 Tsimi lei thaw in Pathian le kei Pa kheh paak atsia, Pathian mel suun in puahnak
         minung te kheh tsimi lei in tsam si.
         10 Tsimi lei pah reng in paaknak le tsamnak kheh suak tiar si. Ka u le ka nau te, me
         bang thil te heh puah tuh himhim si ngawl si.
         11 Tsirhti pakhat pin tilum le tikha suak kawm thei tu si maw?
         12 Ka u le ka nau te, theikuang hen olive rah thei ol si maw? A si ngawl lekhaw sapit
         kuang pin thei rah thei ol si maw? Tsimita tsirhti pakhat pin ti al le ti thiang suak
         kop thei ngawl si.
         13 Nangmahni lak pin mitsim le thei theitu heh tu sim? Amah khen tsimnaka thinneemnak
         kheh nuntsan ziaza pha thaw a napernak in muh sen.
         14 Sinapikhaw nang thinlung sungah kha nger in iksik dunnak le hau dunnak nang nei a
         si lekhaw, thudik kheh thuson relnak thaw do atsia tuangkhawng mah na un.
         15 Me tsimnak heh vumlam pin lengsuk si ngawl in, leilung pin leng si atsia, tisa deihnak
         le diabol nen pina si.
         16 Iksik dunnak le hau dunnak om minah buainak le sesuak naper tehem om si.
         17 Sinapikhaw vumlam pin a lengsuk tsimnak heh a masa ber in a thiangrim si. Tsimi zawh
         in remdun thei in, a ngeihkuai si atsia, thurel beih in, ngeihharnak dim in rah pha
         rah atsia, mi deihdan ngawl in, sidat ngawl si.
         18 Tsin, diktsangnaka rah kheh remtuahtu te’n remnak thaw in tuh si lei.

1 Nangmahni laka raal dunnak le hau dunnak kheh kawnai pin leng sim? Nangmahni ruangpum
         khen te raal dunnak a suak tiartu nang otnak pin piang si ngawl si maw?
         2 Ot leita pelh na utsikhaw, ngah ngawl si utsi. Tualreek in nei tu tuur pelh na utsikhaw,
         ngah thei ngawl si utsi. Hau dun in raal dun si utsi. Sinapikhaw nang ngen ngawl manin,
         ngah ngawl si utsi.
         3 Saw nang ngen sikhen nang otnak a kim theinak tuh in a dik ngawl zawng in nang ngen
         manin ngah ngawl si utsi.
         4 Nangnihni zuanzam mipa le nupang te! Leilung thaw rualrem dun heh Pathian raal a
         si lam thei ngawl si utsi maw? Tutu sikhen leilunga rualpi si a nuamtu te heh Pathian
         raal si.
         5 Laithiangrim in, "Keimahni sungah a om Raula hen ling taktak kei si," ti’n a tinak
         heh a thawnthong in a relnak si, ti’n ruat si utsim maw?
         6 Sinapikhaw Pathian hen lainatnak tam sawn in pe kei si. Tsimi manin, Laithiangrim
         hen, "Pathian in mi ngal kheh do atsia, mi thinniam kheh a lainatnak pe si," ti’n
         rel si.
         7 Tsimi manin Pathian nenah aap tsawm un. Diabol kheh do ula, nangmahni nen pin danper
         tu si.
         8 Pathian kheh nong ula, ama’n nang nong deve tu si. Nangnihni misual te, nang kut
         somtsiang ula, thinlung kaak a neitu te, nang thinlung thiangrim tiar un.
         9 Siahtheih in lungse le khawngai in kap un. Nang niinak kheh kapnak in thek ula, nang
         angnak kheh nguisunak in thek un.
         10 Bawipa mai ah thinniam tiar tsawm ula, ama’n nang domso tu si.
         11 Ka u le ka nau te, pakhat le pakhat relse dun mah na un. A unaupi relse in thu a
         khentu heh daan relse tu le daan vumah thukhentu si. Sinapikhaw nangmah hen daan vumah
         thukhen na si lekhaw, daan luntu si ngawl in daan vumah thukhen tu si tsi.
         12 Daan petu heh pakhat bek om si. Amah hen san thei atsia, siatsuah thei si. Midang
         vumah thukhentu nangmah tsawh tu si tsim?
         13 "Tuni a sikhen thaizing a sikhen me khaw ah khen hawh a singkhaw, thil zuar le thil
         lei in a miat puah atsia, kumkhat sung hun mang tu si sing," ti’n a awntu te ngai
         un,
         14 thaizing hei a tsang tu, ti heh thei ngawl si utsi. Nang nungnak heh hei bang sim?
         Makhat in langvut atsia, a pai leh zep thei tikhu bang si men si.
         15 Tsimi tah in, "Bawipa deihnak a si lekhaw nung tu atsia, me heh dek a singkhaw me
         te heh puah a sing," ti’n ti tuh si sawn si.
         16 Sinapikhaw tuhen nang tuangkhawngnak ah ngal si utsi. Tsimi bang tuangkhawngnak tehem
         heh a sesuak si.
         17 Tsimi manin thilpha puah tuh thei reng pelh in, puah ngawl in om heh ama tsa in sual
         si.

1 Nangnihni milian te, tuhen hawh un. Na vumah a lengtu rimnak manin kap in riik un.
         2 Nang liannak te kheh sereih atsia, nang puan te khen namrol in ei reih si lei.
         3 Nang sui le ngun te khen sarkaiberh in, tsimi sarkai heh nangmahni hatlam ah tetti
         si atsia, mei bangin nang taksa kheh ei tu si. Ni dawl ber ni tsa tuh in ro kheh pamlut
         si tsi.
         4 Ngai in, nang lo ah laikhawl tu in nang tiarnak te kheh zol atsia, a nilawh pe ngawl
         in na kem lehnak khen au si. Tsin, laikhawltu te aunak aw kheh Sabaoth Bawipa beng
         ah leng si.
         5 Me leivum ah hen nuamtsangkhai ngai in le sahnungnak bek zei in om si utsi. Sa tel
         ni bangin nang thinlung te kheh sah tiar si utsi.
         6 Mi diktsang kheh han atsia, reek si utsi. Ama’n heimah na tawng ngawl si.
         7 Tsimi manin u le nau te, Bawipa leng tian in tuarkho ta un. Lothoktu in khawpi hong
         ruah masa le dawlta a leng tian in leilung pin rah manpha pittseih rah te a ngakkho
         kho lam kheh thei un.
         8 Nangmahni khen tuarkho deve un. Bawipa leng hun tuh heh a khawnentsek ongla manin,
         nang thinlung kho tiar un.
         9 U le nau te, nangmahni le nangmahni thukhennak nang si tuh ngawl in siak dun tseih
         mah na un. Pan un, Thukhentu heh kawka bul ah ding reng si.
         10 Ka u le ka nau te, Bawipa ming in a awntu profet te rimnung siahtheih tuarnak le
         a tuarzonak kheh tsung un.
         11 Pan un, a tuarzotu te kheh mi ang te si, ti’n rel si sing. Job veizonak kheh za ongla
         in, a tawpnak in Bawipa’n Job tsa in a tuumnak kheh mu ongla si utsi. Heimansim tiphangin
         Bawipa heh mi ngeihhar nguntu le mi a ngeihhar theitu si.
         12 Sinapikhaw tsimi hem vumah ka u le ka nau te, vanvum a sikhen, leilung a sikhen heihei
         thaw in a sikhen tsial tsawm mah na un. Sinapikhaw thukhennak nang si tuh ngawl in,
         "Si si," ti’n nang tinak heh, "Si si," ti’n ti reng ula, "Si ngawl si," ti’n nang
         tinak heh, "Si ngawl si," ti’n ti reng un.
         13 Nangmahni lak ah mi pakhat khat siahtheih om utsim maw? Sawngen tasen. A ang om utsimmaw?
         Saam la te kheh sa tasen.
         14 Nangmahni lak ah mi pakhat khat a naa om utsim maw? Pawlpi kelentu upa te ko in,
         Bawipa ming in sathau pawh sehla, ama tsa in sawngen tiar sen.
         15 Tsin, umnak thaw sawngennak in minaa dam tu atsia, Bawipa khen amah kheh phong tu
         si. Tsin, amah khen sual a puah a si lekhaw zahnak si tu si.
         16 Pakhat le pakhat sual phuang dun ula, pakhat le pakhat sawngen sak dun ta un. Tsimi
         a si lekhaw dam tu si utsi. Mi diktsang sawngennak heh huham nei atsia, na se ngai
         in thil ti thei si.
         17 Elijah ah heh keimahni bang leivum minung si deve pelh in, ruah sar tuh ngawl in
         thintak lungtak in saw a ngen phangin, leivum ah kumthum le laruk sung ruah sar ngawl
         si.
         18 Tsin, saw a ngen leh phangin vanvum khen ruahti pe leh atsia, leilung pin lai te
         po leh si.
         19 U le nau te, nangmahni lak ah mi pakhat khat in thudik pin peu atsia, mi pakhat in
         amah kheh a sualnak pin a lehlawi tiar leh a silekhaw,
         20 misual pa kheh a khelhnak zin pin a lehlawi tiartu heh thihnak pin raula san si atsia,
         sual tampi te a khuhsak lam kheh thei tasen.1 PITER1 PITER1 PITER1 PITER1 PITER

1 Jesuh Khriha lehnak, keimah Piter in Pontas, Galati, Kappadosia, Asia, le Bithinia
         ram ah vaisep mikhual te nenah lai nang kuat sing.
         2 Nangmahni heh thuluuntu te si tu in le Jesuh Khrih thisen thehnak te si tu in Raula
         thawmin thiang tiarnak te si atsia, Pa Pathian in ama thei hamnak manin dengnak te
         si utsi. Nangmahni nenah lainatnak om ta sehla, thinnuamnak kheh pung in zai tasen.
         3 Mithi te lak pin Jesuh Khrih ah a tho leh tiarnak thawm manin, limdiknak nung nei
         tu in a ngeihharnak maktak tak bangin keimahni a hing leh tu kei Pathian le Bawipa
         Jesuh Khriha Pa kheh thangphatnak si tasen.
         4 Tsimi manin nangmahni tsa in vanvum ah a se thei ngawl, a baal thei ngawl le a vuai
         thei ngawl ro kheh koih ham si lei.
         5 Hun dawlta ber phang lang tu in koihlep saak sannak ngah tu in umnak thawmin Pathian
         huham in keemnak te si utsi.
         6 A kulnak bangin hun tsomno sung tsulnak a phunphun tuar in lungse pelh na utsikhaw,
         ang tihtak in ang pah reng si utsi.
         7 Sui heh mei thaw in er pelhta sikhen se thei pah si. Nang umnak heh sui tah in manpha
         sawn pittseih si. Tsimi manin nang umnak heh tsulnak a sinak khen Jesuh Khrih a lang
         phangin thangphatnak, ultungnak le tsungnungnak nang nei tiar tu si.
         8 Jesuh Khrih ah kheh mu awng ngawl pelh in it si utsi. Tuhen khen amah kheh mu lawt
         ngawl pelh napi utsikhaw um in, angnak thaw rel tselh nung ngawl tsungnungnak thaw
         in sah ngai si utsi.
         9 Nang raula sannak thawmin umnak nempinak kheh ngah si utsi.
         10 Me sannak heh nang nenah a leng tulai lainatnak a relhamtu profet te’n tsiltsang
         ngaino in dong kan in zeisek ong si lei.
         11 Tsimi profet te’n hei si ti le kontik in tsang si, ti kheh zei si. Tsin, Khrih tuarnak
         te a sikhen, tsimi zawh in tsungnungnak in a lun tuh te a sikhen, Pathian in tetti
         a khan phangin amahni sungah a om Khrih Raula kheh muh ong si lei.
         12 Profet te khen me thu te heh amahni si ngawl in keimahni tsa in napertu si, ti kheh
         muh ongla si. Nangmahni in tsimi thu te kheh van pin a lengsuk Raula Thiangrim thawmin
         thuthang pha a reltu te nen pin za ongla si utsi. Me thu te heh vanvummi te khen thei
         ot ngai si.
         13 Tsimi manin, nang thinlung taikep henpek ula, tsiltsang ngaino in om un. Jesuh Khrih
         a lang phangin nang nenah a keng tuh lainatnak ah nang limdiknak kheh kho ngai in
         nga un.
         14 Nang thei ngawl laia tisa sual nang ot awng bangin nung ngawl in, thuluun tsa te
         bangin om un.
         15 Sinapikhaw nangmahni a kotu heh a thiangrim manin, heizongza nang puahnak hem ah
         thiangrim un.
         16 Heitasim tiphangin, "Ka thiangrim manin thiangrim un," ti’n ngan si.
         17 Mi deihdan ngawl in, pumpak teena puahnak bangin thu a khentu Pa kheh nang pon lekhaw,
         nai ah mikhual nang si sung hem thinphu in om un.
         18 Nang pupa te thurosiah nang saangnak sullelam nei ngawl nuntsan pin a se thei thil
         sui le ngun thaw in dennak si ngawl in,
         19 tuuno thisen bangin kohno pohkhen a nawngkai ngawl le a sawibang ngawl Khrih thisen
         tsungnung thaw dennak nang si lam kheh thei si utsi.
         20 Amah heh leilung a po maa laitenteek hamsaak si ongla pelh in, nangmahni tsa hun
         dawlta ber ah hen phuangnak si si.
         21 Nang umnak le nang limdiknak heh Pathian ah a si thei tuh in, Pathian in mithi te
         lak pin tho tiar atsia, tsungnungnak a penak Khrih thawmin um si utsi.
         22 Raula thawmin thudik khen lun atsia unau it dun bangin nang it dun taktak manin,
         nang nungnak kheh thiang tiarnak nang si zawh in, thinlung thiang ngaino in pakhat
         le pakhat it dun nguih un.
         23 A se thei tsi si ngawl in a se thei ngawl, kumkhaw in nung atsia a kho reng Pathian
         thu thawmin hing lehnak te si utsi.
         24 Heitasim tiphangin, "Minung tehem heh hampa bang si atsia, minung a tsungnungnak
         tehem heh hampa par bang si. Hampa te kheh vuai atsia, a par te khen zuuk si.
         25 "Sinapikhaw BAWIPA thu heh kumkhaw in kho reng si." Me thu heh nang nenah phuangnak
         thuthang pha si.

1 Tsimi manin mi haw otnak tehem, mizolnak tehem, awkrawlnak, iksiknak le mi relsenak
         awn tehem kheh vawrberh un.
         2 Nau suakther te bangin nang khangnak tuh in khul thiang Pathian thu kheh deih un.
         3 Bawipa heh mi lainatu si, ti heh tep ongla si utsi.
         4 Lungto nung bangin ama nenah hawh un. Amah heh minung te lonnak sipelh in, Pathian
         dengnak le manpha si si.
         5 Nangmahni khen Pathian saang taak raula lam bawlnak kheh Jesuh Khrih thawmin a pe
         tu tuh a thiangrim suang si tu in lungto nung bangin raula lam inn si tu in sanak
         te si utsi.
         6 Tsimi a si manin Laithiangrim sungah tihen om si, "Ngai in, inn ning khum lungto,
         dengnak le manpha kheh Zion ah toh sing, amah a umtu kheh mualpho tu ngawl si."
         7 Tsimi a si manin, a umtu nangmahni tsa hen amah heh manpha si. Sinapikhaw a thu a
         lun ngawltu te tsa in, "Inn satu te lonnak lungto kheh inn ning khumnak lungto in
         tsang atsia,"
         8 tsin "Khawsi tuh le tannak lungpi in tsang si." Amahni’n Pathian thu a lun ngawl
         manin tan si. Tsimi bang a si tuh him in amahni kheh dengnak si tho si.
         9 Sinapikhaw nangmahni heh khawthim sung pin vaarnak maklek sungah ama thangphatnak
         phuangtu in konak, dengnak miphun, kumpibawi suangbawi hin, miphun thiangrim, a tsuangtsung
         in ama neinak te si utsi.
         10 Nidang lai in nangmahni heh Pathian minung si ngawl pelh in, sinapikhaw tuhen Pathian
         minung si utsi. Ngeihharnak a tso ngawltu te si awng pelh in, tuhen ngeihharnak a
         tsotu te si utsi.
         11 Ka itnak te, mikhual le mi ram ah om nang si bangin raula thaw a raal dun tisa otnak
         kheh pial tu in nang kun sing.
         12 Gential te lak ah upat taak nuntsan nei un. Tsimi a si lekhaw mi te’n thil sesuak
         puahtu te bangin nangmahni a relse phangin, nang naper pha te a mu manin Pathian veh
         Ni in amahni’n Pathian kheh thangphat tu si.
         13 Tsimi a si manin minung lun tuh daan tehem kheh lun tu in Bawipa manin aap tsawm
         un. Thuneitu ber kumpibawi nenah a sikhen,
         14 thil sesuak puahtu te tsawh tu in si maw, thilpha a puahtu te thangphat tu in si
         maw kumpibawi-a lehnak mangki te nenah a sikhen aap tsawm un.
         15 Thilpha nang puahnak manin mitaw te’n thei ngawl in thumaan ngawl a relnak te kheh
         meng tiar zo tu si utsi. Me heh Pathian deihnak si.
         16 Miluat bangin om un. Sinapikhaw nang luatnak kheh thil sesuak nang puahnak te khuhnak
         in mang ngawl in, Pathian sel bangin om sawn un.
         17 Mi hem upat un. U le nau te kheh it un. Pathian kihzah un. Kumpibawi kheh upat un.
         18 Sel te, nang bawi te’n nang vumah a pha le a tsulnuam maan bek si ngawl in halta
         ngai in a om phang khen kihzahnak tehem thaw aap tsawm un.
         19 Mi pakhat in Pathian a thei manin a maan ngawlpi tuar in lungsenung a tuar khokho
         a si lekhaw paaknung si.
         20 Na khelh khanak te manin vaatnak na tuarnak kheh na veitul manin mitmai pha ngahtu
         si tsim maw? Sinapikhaw thilpha na puah phangin harnak tawk atsia na tuarkho a si
         lekhaw, meheh Pathian mai ah paak taak si.
         21 Me maan hen nangmahni heh konak te si utsi. Heitasim tilekhaw Khrih in keimahni tsa
         in tuar deve si lei. Ama khawngiah kei lun thei tuh in kei tsung tuh in zam kei si.
         22 "Amah hen sual puah ngawl si. A kam ah thusonnak khen tawknak si ngawl si."
         23 Nautatnak a si phangin nautat thun leh ngawl si. A tuar phangin khen thuum ngawl
         si. Sinapikhaw diktsangno in thu a khen tu pa nenah aap tsawm sawn si.
         24 Keinihni in sual ah thi atsia, diktsangno in kei nung thei tuh in, amah rori hen
         ama ruangpum in kei sualnak te kheh thing vumah phur si. Amah vaatnak maliam te thawmin
         dam tiarnak si ongla si utsi.
         25 Heimansim tiphangin nangmahni heh tuu bangin peu sep ongla si utsi. Sinapikhaw tuhen
         nang nungnak Kelentu Tuukhaltu nenah lehlawi leh ongla si utsi.

1 Tsimi bangin zii te, nang pasel te nenah aap tsawm. Tsimi a si lekhaw nang pasel
         te laka mi pawlkhat te’n Pathian thu a ngai ngawl a si khen, amahni kheh thu manin
         si ngawl in, a zii te nuntsan in neh thei tu si utsi.
         2 Kihzahnak thawmin nang nuntsan thiang kheh a mu phangin, neh tu si utsi.
         3 Nang mawinak heh puleu langalnak tinak samphiarnak, sui khaihnak, puan hoih silnak
         te si ngawl in,
         4 a se thei ngawl lungnemnak le dapdeennak thinlung thaw in sunglam minung kheh thuam
         sawn sen. Tsimi heh Pathian mitmuh ah a manpha si.
         5 Me bang hen Pathian a aan tanglai nupi thiangrim te khen amahni pasel te uknak nuai
         ah om in langal tsawm si.
         6 Sarah in Abraham ah kheh, bawipa ti’n pon in a thu kheh lun si. Tsimi bangin, nangnihni’n
         kawtibang thinphu nung a sikhen kih ngawl in thilpha nang puah a si lekhaw, Sarah
         tsanu si tu si utsi.
         7 Tsimi bangin, nangnihni pasel te, nang sawngennak heh khaaknak a si tuh ngawl in,
         nang zii te kheh a thaneem sawn beel bangin le nungnak lainatnak ro a tso langkhattu
         te bangin theithiamnak thaw ompi ula, upat un.
         8 A dawlkhumnak in, nang vaseng in thinlung munkhat ula, pakhat le pakhat ngeihhar
         dun un. Unau it dun bangin it dun ula, nunneem in, thintsual un.
         9 A sesuak kheh a sesuak in le nautatnak kheh nautatnak in thun dun ngawl in, muitsu
         thupha ro luah tu in konak te nang si kheh thei thahlam reng in muitsu thupha pe dun
         sawn un.
         10 Heimansim tiphangin, "Nungnak a ittu le hunpha a mutu hen a lei kheh awn sesuak pin
         keem ta sehla, a mur kheh thuson a rel tuh ngawl in keem tasen.
         11 A sesuak pin lehlawi leh sehla, thilpha puah tasen. Remnak kheh zei in hil tasen.
         12 Heimansim tiphangin, BAWIPA mit heh mi diktsang te vumah om atsia, a sawngennak kheh
         a beng dawh si. Sinapikhaw a sesuak a puahtu te kheh BAWIPA in her ngawl si," ti’n
         ngan si.
         13 Phatnak ningluntu te nang si lekhaw, tu in nang dimdor tu sim?
         14 Sipelh atsia diktsangnak manin nang tuar a si lekhaw muitsu dong te si utsi. "Amahni
         thuumnak manin thinphu mah na ula, thintsawl mah na un."
         15 Bawipa Pathian kheh nang thinlung sungah thiangrim tiar ula, nang sungah a om limdiknak
         thu a dongtu tehem kheh lungnemnak le kihzahnak thaw reltsiang tu in tiari reng un.
         16 Khrih ah nang nuntsan pha a nautattu te kheh nang zak tiar thei tuh in, thil sesuak
         puahtu te bangin nang ming a nau tiar phangin, pha le se theikhennak pha nei reng
         un.
         17 Thil sesuak puah manin tuar tah in thilpha puah manin tuar heh pha sawn pittseih
         in, Pathian deihnak khen si sawn si.
         18 Pathian nenah keimahni a len thei tuh in, Khrih in sual tsa veikhat tuar deve si.
         Midik in midik ngawl tsa in tuar si. Tisa in reeknak tuar atsia, Raula thawmin nung
         tiarnak si si.
         19 Tsimi Raula thawm pah reng in thawng inn sunga raula thawngto te nenah hawh atsia,
         thuthang pha phuang si.
         20 Tsimi raula thawng to te heh tuma Noah san lai in tangphawlawng a sa sung hem Pathian
         in thintsual ngai in a ngak lai in thu ngai ngawl te kheh si. Tsimi tangphawlawng
         ah mi dawmno, minung riat bek ti pin sannak si si.
         21 Tsimi heh Jesuh Khrih tholehnak thawmin tuhen keimahni a santu theihdiknak niimnak
         si. Tsimi niimnak heh tisa nawngkai te somtsiang bek si ngawl in, pha le se theikhennak
         pha thaw Pathian lam ah phuangnak kheh si sawn si.
         22 Jesuh Khrih ah kheh vanvum ah kai atsia, Pathian taklam ah om si. Tsin, vanvummi
         te, thuneitu te, le huham te kheh ama nuai ah koih si.

1 Khrih in a taksa in keimahni tsa a tuar ongla manin, nangmahni khen tsimi thinlung
         nei un. Heimansim tiphangin taksa in a tuartu hen sual pin luat ongla si.
         2 A tanglai hun te kheh minung tisa sual otnak tsa nung leh ngawlla in, Pathian deihzawng
         in nung sawn tuh si.
         3 Heimansim tiphangin Gential te deihzawng kei luunnak a sesuak hurnak, tisa sual otnak,
         zurinak, zu in sahnungnak, tokawn zu in dangnak te le ningtsir nung milim benak ah
         a bosaak kei hun te kei mang heh khawthu ongla si.
         4 Tuhen me bang thil te heh amahni bangin vaal leita in nang puah leh ngawlla manin,
         nangmahni heh miphun dang in ruat atsia, nang relse si.
         5 Minung le mithi te thukhen tu in a tiari rengtu mai ah amahni thu kheh amahni rori
         in phuang tsawm tulai si.
         6 Me thu man hen amahni kheh taksa in minung te deihzawng in thukhennak tuar tupelh
         atsia, raula in Pathian deihzawng in a nung thei tuh in mithi te nenah thuthang pha
         rel si.
         7 Sinapikhaw heizongza a tawpnak a nong ongla manin, tsimkom ngai in om ula, nase ngai
         in sawngen in ngak un.
         8 Tsin, "Itnak hen sualnak tampi te khuh zo a si manin," thil dang tehem tah in thinlung
         taktak in pakhat le pakhat it dun un.
         9 Phun tseih ngawl in pakhat le pakhat khual pan dun thiam un.
         10 Pathian lainatnak a phunphun kilkhawltu pha bangin lehsawng nang ngahnak bang teen
         in pakhat le pakhat tuamlawm dun un.
         11 Pathian heh Jesuh Khrih thawmin heizongza ah a tsungnung tuh in mi pakhat khat in
         thu a rel a si lekhaw, Pathian awnkam bangin rel sehla, mi pakhat khat heh nasiam
         a per a si lekhaw Pathian penak thiamnak bangin per sen. Tsungnungnak le uknak heh
         kumkhaw pin kumkhaw tian in ama si. Amen.
         12 Itnak te, nangmahni tsuul tu in mei alhpi bang tsulnak nang tong phangin thil phundang
         ngai in ruat in lunglawi mah na un.
         13 Sinapikhaw Khrih tuarnak te a tuarpitu nang si manin ang un. Tsin, ama tsungnungnak
         a lang phangin ang tihtak in ang deve tu si utsi.
         14 Khrih ming manin nautatnak nang tuar phangin mi ang te si utsi. Heimansim tiphangin
         tsungnungnak Raula le Pathian kheh nang nenah om si. Amahni lam ah hen amah heh relsenak
         tuar si atsia, nangmahni lam ah hen amah heh thangphatnak si.
         15 Sinapikhaw nangmahni lak pin mi pakhat khat in tualreek bangin maw, ruko bangin maw,
         thil sesuak puahtu bangin maw, midang te thu seng tseihtu bangin maw, tuar mah na
         sen.
         16 Sinapikhaw mi pakhat khat in Khristian pakhat bangin a tuar a si lekhaw, zak mah
         na sen. Tsimi tah in me tuarnak man hen Pathian kheh thangphat sawn sen.
         17 Pathian innsang ah thukhen pan hun leng si lei. Me thukhennak heh keimahni nen pin
         a tepan a si lekhaw, Pathian thuthang pha thu lun ngawl te tawpnak heh hei bang si
         tu sim?
         18 Tsin, "Mi diktsang heh har ngai in sannak a si lekhaw, Pathian awizawng ngawl te
         le misual heh kawnai ah lang tu sim?"
         19 Tsimi manin Pathian deihzawng in a tuartu te’n Pathian heh muangtaak Siamtu bangin
         a nunnak te kheh thilpha puahnak in pe tsawm tasen.

1 Nangmahni lak ah pawlpi kilkhawltu upa te, nang pawlpi kilkhawltu upapi, Khrih tuarnak
         theipitu le a lang tulai tsungnungnak a tso devetu keima’n nang so sing.
         2 Nang nena Pathian tuu hon kheh kilkhawl un. A kultsam manin si ngawl in deihsaknak
         taktak le, ningtsir nung sum deih otnak manin si ngawl in, kilkhawl otnak thinlung
         taktak thaw kilkhawl un.
         3 Muangnak nang si manin aapnak tuu hon te vumah a uk in uk mah na ula, amahni tsung
         tuh in om sawn un.
         4 Tsin, Tuukhaltu Bawi Ber a lang phangin a vuai thei ngawl tsungnungnak sui lukhuk
         ngah tu si utsi.
         5 Tsimi bang deve in khangno te, nang pawlpi kilkhawltu upa te nenah aap tsawm un.
         Si si, nang vaseng in pakhat le pakhat pe tsawm dun ula, thinniamnak kheh sil un.
         Heimansim tiphangin, "Mi puarthau heh Pathian in do atsia, mi thinniam heh lainatnak
         pe si."
         6 Tsimi manin a hunkim phangin nangmahni a domso thei tuh in, Pathian kut kol nuai
         ah thinniam un.
         7 Nangmahni heh ama’n kelen thei a si manin, nang thintsawlnak tehem ama vumah suanberh
         un.
         8 Kelen tsawm tel ula, ralring reng un; heitasim tiphangin nang raal Diabol ah kheh
         khiantih huuk tseih bangin a ei tuh zei in vak tseih si.
         9 Tsimi manin leivum ah om nang unaupi te’n tsimi bang tuarnak te a tuar deve ongla
         lam thei in, amah kheh do ula, umnak ah kho ngai in ding un.
         10 Sinapikhaw Khrih Jesuh thawmin ama kumkhaw tsungnungnak ah keimahni a kotu lainatnak
         tehem a neitu Pathian in tsillem sung nang tuar zawh in nakimnak, kho ngai in ding
         theinak, kolnak te thaw in nang kho tiar tu si.
         11 Ama vumah tsungnungnak le uknak kheh kumkhaw pin kumkhaw tian in om tasen. Amen.
         12 Me nang ding min heh Pathian lainatnak dik a si lam tetti khannak le nangmahni thapenak
         heh a tsomnak in ngan atsia, muangtaak unaupi in ka ngaisungnak Silvanas nen pin lai
         nang kuat sing.
         13 Nangmahni thaw deng langkhatnak Babylon ah a om pawlpi te’n ngairel tiar nang si.
         Tsin, ka tsapa Mark ah khen ngairel tiar deve si.
         14 Pakhat le pakhat itnak thaw thuut dun un. Khrih Jesuh sungah a om nang vaseng nenah
         thinnuamnak om tasen. Amen.2 PITER2 PITER2 PITER2 PITER2 PITER

1 Jesuh Khrih sel le lehnak, Simon Piter in kei Pathian le Santu Jesuh Khriha diktsangnak
         thawmin kei ngahnak umnak bang a manpha umnak a ngahtu te nenah lai nang kuat sing.
         2 Pathian le Jesuh kei Bawipa nang thei manin, nang nenah lainatnak le thinnuamnak
         tam leilei tasen.
         3 Tsungnungnak le nuntsan pha thawmin keimahni a kotupa tsimnak tawnin, nungnak le
         Pathian awizawng thil tehem kheh ama Pathian sinak huham in pe ongla kei si.
         4 Tsimi bangin keimahni a penak thawm in, a maktak tak le a manpha ngai thutiam te
         kheh pe kei si. Tsimi thutiam te manin, tisa otnak pin a leng leivuma suaksualnak
         pin suak atsia, Pathian sinak nang nei thei devenak tuh in si.
         5 Me man rori hen nang thazaang hem suah in umnak ah nuntsan pha beet ula, nuntsan
         pha ah tsimnak beet un.
         6 Tsimnak ah mah le mah uk tsawm zonak beet ula, mah le mah uk tsawm zonak ah supzonak
         beet atsia, supzonak ah Pathian awizawng sinak beet un.
         7 Pathian awizawng sinak ah unau zawnruat dunnak beet ula, unau zawnruat dunnak ah
         itnak beet un.
         8 Nangnihni’n me thil tehem heh zen ngai in nang nei a si lekhaw, kei Bawipa Jesuh
         Khrih tsimnak ah tsing in rah ngawl men si tu ngawl si utsi.
         9 Me thil te a nei ngawltu hen khawla mubaan ngawl in, a mit tsaw atsia tuma a sual
         lun somsak saak a si lam kheh hai thong men si.
         10 Tsimi manin u le nau te, konak le dengnak nang sinak kheh a kho reng tuh in, thasuah
         leilei un. Tsimi bangin thasuah leilei le utsikhaw, khawsi leh nom tu ngawlla si utsi.
         11 Tsin, kei Bawipa le Santu Jesuh Khriha kumkhaw uknak sungah lut theinak kheh kangkim
         ngai in pe tu nang si.
         12 Nangnihni’n me thu te heh thei atsia, nangmahni ompitu thudik ah nang khopek reng
         ta sikhen, me thu te nangmahni rel not lehtset heh daithang lawt ngawl sing.
         13 Si si, me buuk sungah ka om lai sung hem in, nangmahni so not tseih le rel not leh
         tset heh a maan in ruat sing.
         14 Kei Bawipa Jesuh Khrih in keimah a muh hamsaak bangin, me ka buuk zam pal tu ka si
         heh thei tsawm sing.
         15 Tsimi bek zo ngawl, ka thi zawh in me thu te heh nang phawk reng tuh in, thasuah
         in zuam rih tu sing.
         16 Kei Bawipa Jesuh Khrih huham le a leng lehnak thu nangmahni ka rel lailen ngian nei
         ngai in puah tsawmnak tangthu luun in rel tseih men si ngawl in, kei mit rori in a
         makleknak a mutu te si si ung.
         17 A maktak tak tsungnungnak sung pin, "Me pa heh ka it pit tseihnak ka Tsapa si. A
         vumah tampi ang sing," ti’n ama nenah aw a leng phang len Pa Pathian nen pin tsungnungnak
         le ultungnak kheh ngah si.
         18 Amah thaw mual thiangrim vumah kei om dang lai in, vanvum pin aw kheh za si ung.
         19 Tsin, profet bangin nangmahni rel tuh thu a kip a kho nei lai sing. Nangmahni thinlung
         sungah ni kong hong arsi suak atsia, khaw a vaar ma hem khawthim min ah vaarnak a
         daang bangin, me thu te heh thupi nang tsan a sin pha ngai tu si.
         20 Laithiangrim sunga profet relhamnak te heh, ma thuthu in reltsiang tuh si ngawl si,
         ti heh thei masa un.
         21 Heimansim tiphangin profet relhamnak heh minunga deihnak bangin a leng si ngawl in,
         Raula Thiangrima thawnnak bangin Pathian mi thiangrim te awnnak si sawn si.

1 Mi te lak ah profet dik ngawl a om bangin, nangmahni lak ah zirhtu dik ngawl om deve
         tu si. Amahni’n mi siatsuahtu zirhsualnak te kheh a thupno in nangmahni nenah keng
         tu atsia, amahni a leitu Bawipa ah riang el tu si. Tsin, amahni tsa senak leng melh
         tiar tsawm tu si.
         2 Amahni senak zin kheh mi tampi in lun tu atsia, amahni manin thudik lam kheh relsenak
         si tu si.
         3 Hampumnak manin zolnak awnkam thaw luup tu nang si. Tanglai pah in amahni vumah thukhennak
         heh om thong men ngawl in, amahni senak khehkhen eihmu sung men ngawl si.
         4 Heimansim tiphangin sualnak a puahtu vanvummi te kheh Pathian in hawi ngawl in, tawp
         nei ngawl kaw sungah vawr atsia, thimnak thiarri sungah heen in thukhen tuh in siit
         si.
         5 Tanglaia leivumpi khehkhen hawi lawt ngawl si. Diktsangnak thu a reltu Noah ah le
         minung pasarih te kheh san atsia, Pathian awizawng ngawl minung te nenah tilau dung
         tiar si.
         6 Sodom le Gomorrah khawpi te kheh vut in tsang tiar atsia, senak ah han si. Amahni
         heh tuzawh lam phangin a om leh tulai Pathian awizawng ngawl te rikamnak si.
         7 Tsin, ningtsirnung ngai in a nungtu mi hur te nuainennak mi diktsang Lot ah kheh
         san si.
         8 Me mi diktsang pa heh amahni thaw om dang si in, amahni tsannei ngawl puahnak te
         kheh mu in a za manin ni tin in a diktsang a nungnak kheh dimdor si.
         9 Bawipa’n sualroihnak sung pin Pathian awizawng te san dan le mi dik ngawl te kheh
         thukhen ni in tsawh tuh in a siit dan kheh thei si.
         10 A tsuangtsung in a nawngkai tisa sual otnak bangin a nungtu, le thuneitu heinam ngawltu
         tsawh tu in siit dan kheh thiam doh zen lai si. Amahni heh mitaw puarthau te le mahni
         deihnak bek a puahtu te si in, heimah mi nopmawh ngawl in mi thupi ngai te riang kheh
         relse ngam si.
         11 Huham nei sawn pittseih in a nase sawn pittseih vanvummi te riang in, amahni tah
         in thupi sawn te kheh relse ngam ngawl in, Bawipa mai ah raal tsannak awn ngam ngawl
         si.
         12 Tsimi bang mihing te heh len atsia, tel men tuh ramsa te bangin, amahni thei baan
         ngawlnak thil te kheh relse thei si. Tsimi manin amahni nun baal le nawngkai ah khen
         ral thongberh tulai si.
         13 Amahni’n sun ni nuai ah zu ri kheh sahnung in a ruat manin, amahni diktsang ngawl
         man kheh amahni rori in saang tu si. Amahni thaw puai ah laikuang na kil lai in, amahni
         zolnak le zu ri sahnunga hulnak manin nangmahni ah a baal le nawngkai baang tiar si.
         14 Amahni’n zuanzam otnak thaw a dim mit nei atsia, sualnak puah ngawl in om thei ngawl
         in, mi deu te kheh son veng si. Amahni’n hampumnak nei tu in zirhnak thinlung kheh
         nei atsia amahni heh tsamnaka tsa te si.
         15 Amahni’n lamzin maan kheh zam in peu atsia, diktsang ngawlnak thaman nempi a tintu
         Beor tsapa Balaam zin kheh lun si.
         16 Amah kheh a diktsang ngawl a nun manin haunak tong si. Awn thei ngawl laak khen minung
         bangin awn atsia, profet pa tawnak kheh kham si.
         17 Tsimi bang mihing te heh ti om ngawl tikhuar le huiha laan zanzannak meiro bang si.
         Amahni tsa in khawthim meng kheh kumkhaw in koihsak ham reng ongla si.
         18 Heimansim tiphangin amahni’n mi zoltu te om min pin a dan taktaktu te kheh a nempi
         ngawl ngalsak awn tampi awn in, tisa sual otnak le nu le pa sual puah manin hurnak
         kheh mang in zol thei si.
         19 Nang luat tiar tu poh sing, ti’n mi te kheh thu a tiam pelh sikhen, amahni rori heh
         nuntsan sesuaknak-a sel si si. Heitasim tiphangin mi pakhat heh thil pakhata nehnak
         a si lekhaw amah heh tsimi thila sel si si.
         20 Amahni’n Bawipa le Santu Jesuh Khrih thei theinak manin leivum nawngkainak pin a
         dan zawh in, tsimi nawngkainak ah lut leh leu atsia, tsi mi thil ten a neh a si leh
         lekhaw, dawllam a tawpnak heh a pannak tah in se sawn tu si.
         21 Amahni’n diktsangnak lamzin a thei zawh in, amahni nenah penak thukhaam thiangrim
         pin a lehlawi leh tah in, diktsangnak lamzin thei vanglak ngawl a si sawn ta asin
         amahni tsa pha sawn si.
         22 Sipelh atsia, "Uitso in ama awknak ei leh," atsia, "Vok in ti a bual tselh phangin
         tsiardak bual leh si," tinak thutsang simnak a maan bangin amahni vumah leng si.

1 Itnak te, tuhen ka laikuat panihnak heh nang kuat sing. Ka laikuatnak a panih ah
         hen me thu te heh nangmahni phawk leh tiarnak in nang lungmu thiangno kheh nang so
         sing.
         2 Profet thiangrim te’n a rel awngnak le Bawipa le Santua lehnak keimahni thukhaam
         penak thu te la nang phawk leh tuh in ka ngannak si meek si.
         3 Meheh thei masa un. Dawlta ber hun in nihtsiam bawltu te leng tu in, amahni tisa
         sual otnak bangin leida tu si.
         4 Amahni’n, "Ama lengnak thutiam heh kawnai ah sim? Kei pupa te eihmuberh ongla in,
         thil tehem heh siam pan awng laia bangpah in om reng lai si," ti’n ti tulai si.
         5 Amahni’n me te heh thei khellem si. Pathian thu in tanglaia van kheh om in, lei heh
         ti pin dingso atsia, ti ah om si.
         6 A om awng leilung heh tsimi bangin tilau dung atsia, ral thong si.
         7 Sipelh atsia tua a om van le leilung heh thukhen atsia, Pathian awizawng ngawl te
         siatsuah ni tian in tsimi thu thawmin khawm atsia, hal tuh in siit si.
         8 Sinapikhaw itnak te, Bawipa tsa in ni khat heh kum thawngkhat bang si atsia, kum
         thawngkhat heh ni khat bang si, tinak me thu kamkhatno heh hai mah na un.
         9 Mi pawlkhat te’n a ruantsum si, ti’n a ruat tavang poh in Bawipa heh a thutiam lamlen
         tu in ruantsum ngawl si. Mi pakhatno pohkhen ral thong tu siang ngawl in, kei vaseng
         in sual kei sir leh ten tuh in, thintsual ngai in keimahni a ngak khokho si sawn si.
         10 Zan in ruko a leng bangin, Bawipa Ni heh leng tu si. Tsimi ni in van te kheh rung
         bengbung in pai tu atsia, a sunga thil te kheh a sa leita manin zungberh tu si. Tsin,
         leilung le a sunga a thil puahnak te kheh kaangberh tu si.
         11 Me thil tehem heh a boberh tu manin, kawtibang minung si awhnung si tsim? Thiangrimno
         in le Pathian awizawngno in nung in.
         12 Van kheh mei thaw in dum tiar atsia, leilung thil te heh a sa leita manin zungberh
         tu a si manin, Pathian Ni kheh a leng rumrum nom tuh rori in ngaklah tu si ngawl si
         utsim maw?
         13 Sinapikhaw keimahni’n ama thutiam bangin mi diktsang te om min van ther le leilung
         ther kheh ngak si sing.
         14 Tsimi manin itnak te, tsimi thil te kheh ngak nang si manin, sawibaang ngawl le mawhsiat
         tuh ngawl in le ama thawmin nang thin a nuam tuh in, thasuah in zuam un.
         15 Kei unaupi le kei it pittseihnak Paul in ama nenah penak tsimnak mang in, nangmahni
         lai a kuatnak sunga bangin Bawipa thintsualnak heh sannak si, ti’n ruat ta un.
         16 Laikuat a ngannak a dang tehem sungah khen me thu tehem heh ngan si. A lai ngannak
         khenkhat te heh theitsiang a har ngai si. Heimah zirh ngawlnak te le mi thinlung kipkil
         ngawl te’n tsimi bang laikuatnak te le a dang Laithiangrim te kheh amahni deihzawng
         in merh atsia, amahni khehkhen siatsuah tsawm si.
         17 Tsimi manin nangmahni itnak te, me thu te heh nang thei ham ongla manin, kelen tsawm
         un. Tsimi a si ngawl lekhaw mi suaksual te sonnak lun in, nang kipkhonak pin da khatu
         si utsi.
         18 Tsimi tah in kei Bawipa le Santu Jesuh Khrih lainatnak le tsimnak ah khangso sawn
         ta un. Tuhen le kumkhaw in ama nenah tsungnungnak om reng tasen. Amen.1 JOHAN1 JOHAN1 JOHAN1 JOHAN1 JOHAN

1 A pan pin om atsia keimahni rori in kei zanak, kei mit rori in kei munak, kei pannak,
         le kei kut rori in kei zennak heh nungnak Thu si.
         2 Me nungnak kheh lang ongla si. Keimahni’n mu si la ung. Pa thaw om atsia kei nenah
         tsiang ngai in a langtiarnak kumkhaw nungnak kheh keimahni’n nang nenah tettikhan
         in phuang si ung.
         3 Keimahni thaw pawlkomnak nang nei thei devenak tuh in me kei thil mu saak le za saak
         te heh nang nenah phuang si ung. Tsin, keimahni pawlkomnak diktak heh Pa le a Tsapa
         Jesuh Khrih thaw in si.
         4 Tsimita nang angnak a kim theinak tuh in me lai te heh nang kuat si ung.
         5 Pathian heh vaarnak si atsia ama sungah thimnak heimah om ngawl si tinak thu heh
         Pathian nen pin za atsia nang nenah phuang si ung.
         6 Pathian thaw pawlkomnak nei si ung ti pelh atsia, thimnak sungah lei kei daa a si
         lekhaw keimahni heh thuson rel te si atsia thudik kheh puah ngawl si sing.
         7 Pathian heh vaarnak sungah a om bangin vaarnak sungah lei kei daa a si lekhaw keimahni
         heh pakhat le pakhat pawlkomnak a nei te si sing. Tsin, Pathian Tsapa Jesuh Khrih
         thisen in kei sualnak tehem thiang tiar si.
         8 Sualnak nei ngawl sing ti’n kei awn a si lekhaw, keimahni le keimahni son tsawm si
         atsia, kei sungah thudik om ngawl si.
         9 Kei sualnak kei phuang a si lekhaw, Pathian heh muangtaak le a dik a si manin kei
         sualnak te kheh zah tu atsia diktsang ngawlnak tehem sung pin khen thiang tiar tu
         kei si.
         10 Sual puah ngawl si ung ti’n kei ti asi lekhaw Pathian heh thuson reltu si tiar atsia
         a thu kei sungah om ngawl si.

1 Ka tsano te, nangnihni in sual nang puah ngawlnak tuh in me thil te heh nang nenah
         lai kuat ngan sing. Mi pakhat khat in sualnak a puah khapang lekhaw Pa nenah kei aiawh
         in relsaktu a diktsang Jesuh Khrih ah nei si sing.
         2 Amah Jesuh Khrih rori heh kei sual manin sualzah kunsaktu si. Keimahni tsa ruak si
         ngawl in leivum pumpi tsa khen si deve si.
         3 Tuhen ama thukhaam te kei lun asi lekhaw amah kheh theitsiang si sing ti heh thei
         si sing.
         4 Mi pakhat in "Amah heh thei sing," ti pelh atsia a thukhaam te a luun ngawl asi lekhaw
         thuson rel si atsia, a sungah thudik om ngawl si.
         5 Sinapikhaw tutu a sikhen a thu a luun a si lekhaw Pathian itnak kheh a sungah kimsek
         taktak si. Me thu manin keimahni heh ama sungah om si ung ti heh theitsiang si ung.
         6 Ama sungah om reng sing a titu mi in Bawipa leidat daan bang thek in lei a da tuhnak
         si.
         7 U le nau te, nang nenah thukhaam ther ngan ngawl sing, sinapikhaw a pan pin nang
         nei awngnak thukhaam lun kheh si. Thukhaam lun heh a pan pin nang za saak thu kheh
         si si.
         8 Tsin, thukhaam ther nang kuat leh sing. Tsimi thukhaam heh amah le nangmahni sungah
         a dik si si. Heimansim tilekhaw thimnak kheh pai ongla atsia vaarnak dik kheh daang
         ong si lei.
         9 Mi pakhat in vaarnak sungah om sing ti atsia a unau a haw a si lekhaw tutian hen
         thimnak sungah om reng lai si.
         10 A unau a ittu heh vaarnak sungah om si. Amah khawsi tiar theinak tuh thu heimah om
         ngawl si.
         11 Sinapikhaw a unau a hawtu mi kheh thimnak sungah om atsia thimnak sungah leida si.
         Amah heh thimnak in a mit atsaw tiar manin kawnai ah ka hawh ti theitsawm ngawl si.
         12 Ka tsano te, ama ming manin nang sualnak zahnak nang si ongla manin lai nang kuat
         sing.
         13 Pa te, amah kheh a pan pin thei ongla nang si manin lai nang kuat sing. Dangval te,
         suaksual pa kheh nang neh ongla manin lai nang kuat sing. Naupangno te, Pa kheh nang
         thei ongla manin lai nang kuat sing.
         14 Pa te, amah kheh a pan pin thei ongla nang si manin lai nang kuat sing. Dangval te,
         nangmahni heh kol atsia Pathian thu heh nang sungah a om manin lai nang kuat sing.
         Tsin, nangmahni’n suaksual pa kheh neh ongla si utsi.
         15 Leivum a sikhen a sunga om thil te a sikhen it mah na un. Mi pakhat khat in leivum
         a it asi lekhaw Pa itnak kheh ama sungah om ngawl si.
         16 Heimansim tiphangin leivum ah a om thil tehem tinak taksa otnak, mit pan otnak, le
         nunnak ah tuangkhawngnak te pawl heh Pa nen pin a leng si ngawl in, leivum pin a leng
         si.
         17 Leivum le leivum otnak te heh a pai thei si; sinapikhaw Pathian deihnak a puahtu
         heh kumkhaw in kho si.
         18 Ka tsano te, tuhun heh hun dawlta ber hun si. Khrih dotu heh leng tulai si ti nang
         za ongla bangin, tu riang hen Khrih dotu tampi om si. Me thu manin tuhun heh hun dawlta
         ber hun si ti heh thei si sing.
         19 Amahni heh keimahni nen pin a suak te sipelh atsia, keimahni thaw sengdun ngawl si
         ung. Heimansim tiphangin amahni heh keimahni thaw a seng dun a si lekhaw kei nenah
         om reng tu si. Sinapikhaw keimahni nen pin a suaknak manin amahni heh a vaseng in
         keimahni thaw sengdun ngawl si ti heh tsiangno in langtiar tsawm si.
         20 Sinapikhaw nangmahni heh a Thiangrim Pa nen pin sathau pawhnak nang si ongla manin
         thil tehem kheh thei si utsi.
         21 Thudik nang thei ngawl manin nang nenah lai kuat ka ngannak si ngawl si. Sinapikhaw
         nangnihni in thudik kheh thei atsia tsimi thudik ah hen heimah thuson peh ngawl si
         ti kheh thei si utsi.
         22 Thuson reltu heh tu sim? Jesuh heh Khrih si ngawl si ti’n a eltu kheh si. Pa le Tsapa
         a eltu heh Khrih dotu si.
         23 Tutu sikhen Tsapa a eltu hen Pa nei ngawl si. Tsapa a theitsiangtu hen Pa khen nei
         deve si.
         24 Tsimi a si manin a pan pin nang zanak thu sungah om reng ta un. A pan pin nang zanak
         thu sungah nang om reng a si lekhaw Tsapa le Pa sungah om reng deve tu si utsi.
         25 Tsin, kei nenah a thutiam saak thutiamnak heh kumkhaw nungnak heh si.
         26 Nangmahni zol tu in a zuam tseihtu mi te manin me thil te heh nang nenah ka ngannak
         si.
         27 Pathian nen pin sathau pawhnak tso ongla nang si manin tsimi sathau pawhnak kheh
         nangmahni sungah om reng si. Midang te zirhnak kul leh ngawlla si utsi. Sinapikhaw
         thil tehem tsimi sathau pawhnak thawmin zirhnak si utsi. Me heh thudik si, thuson
         si ngawl si. Tsimi sathau pawhnak ah nangmahni a zirhnak bangin ama sungah om reng
         tu si utsi.
         28 Tsimita ka tsano te, amah a lang hun phangin keinihni’n ama tolhlehnak mai ah khen
         zak ngawl in kei muangkeek reng theinak tuh in ama sungah om reng un.
         29 Pathian heh a diktsang si ti nang thei a si lekhaw diktsangnak a puahtu mi tehem
         heh Pathian hingnak te si ti kheh thei si utsi.

1 Keimahni heh Pathian tsa te si sing ti’n konak kei si theinak tuh in, Pa penak itnak
         heh kawzah lawmlawm sim ti heh pan tsuuk un. Tsimi manin leivum hen keimahni thei
         kha ngawl si. Heimansim tiphangin leivum hen amah thei ngawl si.
         2 Ka itnak te, tuhen keimahni heh Pathian tsa te si sing; sipelh atsia hei bang si
         tulai si sing im ti heh langtsiang lai ngawl si. Sinapikhaw Bawipa a lang phangin
         keimahni heh amah thaw bangve tu si sing. Heimansim tiphangin Bawipa sinak bangthek
         in mu tu si sing.
         3 Tsin, Bawipa sungah limdiknak a neitu tehem in amah a thiangrim bangin thiangrim
         tiar tsawm tasen.
         4 Tutu sikhen sual a puah tu heh tsan nei ngawl si. Heitasim tilekhaw sual tinak heh
         tsan nei ngawl heh si.
         5 Bawipa heh keimahni sual lesak tu in lang si ti heh thei si utsi. Sipelh atsia amah
         ah sual om ngawl si.
         6 Tutu a sikhen Bawipa ah a om rengtu hen sual puah ngawl si. Tutu a sikhen sualnak
         a puahtu mi hen amah heh mu awng ngawl in a theikhen thei awng ngawl si.
         7 Ka tsano te, tumah in nang zol mah na tasen. Bawipa heh a diktsang bangin diktsangnak
         a puahtu heh mi diktsang si.
         8 Sualnak a puahtu heh diabol nen pina si. Heimansim tiphangin diabol heh a pan pin
         pan sual puah ong si lei. Pathian Tsapa a langnaka tuumnak heh diabol napernak te
         siatsuah tu in si.
         9 Tutu sikhen Pathian hingnak hen sualnak puah ngawl si; heimansim tiphangin Pathian
         laitsi kheh ama sungah a om reng manin sual puah thei ngawl si. Heita tiphang amah
         heh Pathian hingnak si ong si lei.
         10 Me mun keek ah hen Pathian tsa te le diabol tsa te kheh langtsiang si. Tutu a sikhen
         diktsangnak puah ngawl in le ama unau a it ngawltu heh Pathian nen pina si thei ngawl
         si. Pakhat le pakhat it dun un.
         11 A pan pin pan nang theinak thu heh me heh si, pakhat le pakhat it dun rori ta un.
         12 A naupa vumah suaksual in a reektu mi suaksual Kain bangin si kha mah na un. Hei
         manin a naupa reek sim? Heitasim tiphangin a naupa naper te diktsang atsia ama naper
         te heh a sesuak manin si.
         13 Ka u le ka nau te, leivum mi te’n nangmahni a haw phangin lunglawi mah na un.
         14 Keimahni hen kei unau te kei it manin thihnak pin nungnak ah a leek te si sing ti
         heh thei si sing. Ama unau a it ngawltu heh thihnak sungah om reng lai si.
         15 Tutu sikhen a unau a hawtu heh tualreek si. Tualreektu te heh amahni sungah kumkhaw
         nungnak om ngawl si ti heh thei si utsi.
         16 Khrih in keimahni tsa in a nunnak a liamnak manin Pathian itnak heh meheh si ti thei
         si sing. Tsin, keimahni khen kei u le nau te tsa in nunnak liam deve kul si sing.
         17 Sinapikhaw tutu a sikhen me leivum ah leivum thilri hausa ngai pelh atsia a dasam
         pittseih a unau kheh a mu phangin ngeihharnak thinlung a nei ngawl a si lekhaw kawti
         bangin Pathian itnak kheh a sungah om thei tu sim?
         18 Ka tsano te, thu le awnkam bek in si ngawl in napernak le thudik thaw it dun tu si
         sing.
         19 Me thu manin keimahni heh thudik thaw a sengdun te si sing ti heh thei si sing. Tsin,
         Bawipa mai ah kei thin muang thei tu si sing.
         20 Kei thinlung in keimahni a han a si lekhaw Pathian heh kei thinlung tah in mak sawn
         si. Ama’n heizongza theiberh si.
         21 Ka itnak te, kei thinlung in keimahni a han ngawl lekhaw Pathian lam ah thin muangnak
         nei si sing.
         22 Keinihni in a thukhaam te luun atsia a mai ah a angnak thil te kheh kei puah a si
         lekhaw a nenah kei ngennak taak hem ngah si sing.
         23 Tsin, a thukhaam heh me heh si: Kei nenah thukhaam a penak bangin Jesuh Khrih um
         rori tu atsia pakhat le pakhat it dun tu si sing.
         24 Tuhen a thukhaam te a luuntu heh Bawipa sungah om reng atsia Bawipa khen ama sungah
         om reng deve si. Bawipa’n Raula kei nenah a penak thawmin amah heh kei sungah om reng
         si ti heh thei si sing.

1 Ka itnak te, raula taak hem um mah na un; sinapikhaw me raula te kheh Pathian nen
         pina si maw, si ngawl sim ti kheh tsuul masa ta un. Heimansim tiphangin profet dik
         ngawl tampi kheh leivum ah leng ongla si.
         2 Pathian Raula heh tibang hen theithiam tu si utsi: Jesuh Khrih heh tisa in leng si
         ti’n a phuangtu raula taakhem heh Pathian nen pina si.
         3 Jesuh Khrih heh tisa in leng ngawl si ti’n a phuangtu raula taakhem heh Pathian nen
         pina si ngawl si. Me heh Khrih dotu raula si. Amah heh leng ongla si atsia tuhen leivum
         ah om reng si lei ti heh thei si la utsi.
         4 Ka tsano te, nangmahni heh Pathian-a si utsi. Heimansim tilekhaw nang sungah a omtu
         heh leivum ah a omtu tah in mak sawn si. Tsimi manin amahni kheh neh ongla si utsi.
         5 Amahni heh leivuma neinak te si. Heimansim tiphangin amahni hen leivum thu te rel
         atsia, leivum mi te khen amahni thu kheh ngai si.
         6 Keimahni heh Pathian neinak te si sing. Pathian a theitu in kei thu ngai atsia, Pathian
         a thei ngawltu te’n kei thu ngai ngawl si. Me thu manin thudik raula le zoltu raula
         kheh theithiam si sing.
         7 Ka itnak te, pakhat le pakhat it dun tu si sing; heimansim tiphangin itnak heh Pathian-a
         si. Itnak a neitu tehem heh Pathian hingnak si atsia Pathian khen thei si.
         8 Itnak a nei ngawltu heh Pathian-a si ngawl si. Heimansim tiphangin Pathian heh itnak
         si.
         9 Pathian in a itnak heh kei nenah tibang hen muh si. Pathian in a neih lamtsang Tsapa
         kheh leivum ah leh si. Heitasim tiphangin keimahni heh ama thawmin kei nung theinak
         tuh in si.
         10 Itnak heh meheh si, keimahni’n Pathian kei it heh si ngawl si, sinapikhaw ama’n keimahni
         it atsia kei sualnak manin sualzah kunsaktu tuh in a Tsapa kheh leh si.
         11 Ka itnak te, Pathian in keimahni a it leita a si lekhaw keimahni khen pakhat le pakhat
         it dun kul himhim si sing.
         12 Minung tumah in kontik khen Pathian mu awng ngawl si. Pakhat le pakhat kei it dun
         a si lekhaw keimahni sungah Pathian om reng atsia, ama itnak kheh keimahni sungah
         kimsek si.
         13 Me maan hen ama sungah kei om reng le amah kei sungah a om reng kheh thei si sing.
         Heitasim tiphangin ama Raula kheh kei nenah pe si lei.
         14 Pathian in Tsapa heh leivum Santu tuh in leh si lei ti heh keimahni’n mu in tettikhan
         ongla si ung.
         15 Tutu a sikhen Jesuh heh Pathian Tsapa si ti’n a phuangtu heh a sungah Pathian om
         atsia amah khen Pathian sungah om si.
         16 Pathian in keimahni tsa in a neinak itnak kheh thei in um ongla si sing. Pathian
         heh itnak si. Tsimita, itnak sungah a om rengtu heh Pathian sungah om atsia, Pathian
         khen ama sungah om si.
         17 Me thu ah hen keimahni lak ah a nakim itnak kei nei ngah ongla manin thukhennak ni
         tsa in ralphanak nei si sing. Heimansim tilekhaw keimahni heh Bawipa sinak bangthek
         in me leivum ah om si sing.
         18 Itnak sungah kihnak om ngawl si, sinapikhaw a nakim itnak hen kihnak kheh nawt si.
         Heitasim tilekhaw kihnak ah khen tsawhkuan om si. Sinapikhaw kihnak a neitu heh itnak
         sungah nakim thei lai ngawl si.
         19 Pathian in keimahni a it masa ongla manin amah it si sing.
         20 Mi pakhat khat in, "Pathian it sing," ti pelh atsia a unau a haw a si lekhaw amah
         hen thuson rel si. Heimansim tiphangin a mu theinak a unau a it ngawltu mi khen a
         mu awng ngawlnak Pathian kheh kawtibangin it thei tu sim?
         21 Tsimita Pathian a ittu hen a unau khen a it himhim tuh si, tinak me thukhaam heh
         ama nen pin ngah si sing.

1 Tutu sikhen Jesuh heh Khrih si ti’n a umtu heh Pathian hingnak si. Tsin, Pa a ittu
         tehem hen Pa sung pin a piang te kheh it deve si.
         2 Keimahni’n Pathian it in a thukhaam te kei luun phangin Pathian tsa te kheh it si
         sing ti heh thei si sing.
         3 A thukhaam te kei luun heh Pathian kei it si. A thukhaam te heh luun harsa si ngawl
         si.
         4 Heimansim tiphangin Pathian hingnak tehem in leivum neh thei si. Leivum neh theinak
         heh kei umnak heh si si.
         5 Jesuh heh Pathian tsapa si ti’n a umtu mi siar ngawl leivum nehtheitu tu om sim?
         6 Jesuh Khrih heh ti le thisen in leng si. Ti ruak si ngawl in ti le thisen thawmin
         leng si. Raula heh thudik a si manin me thu heh Raula in tettikhan si.
         7 Vanvum ah tetti khantu pathum om si: Tsimi te heh Pa, Thu le Raula Thiangrim si.
         Me te pathum heh pakhat si.
         8 Leivum ah khen tettikhantu pathum om deve si: Tsimi te heh Raula, ti le thisen si.
         Me te pathum heh thu munkhat si.
         9 Minung te nen pin tetti khannak kei saang a si lekhaw Pathian nen pina heh mak sawn
         lai si. Me tetti heh Pathian in a Tsapa thu ah tetti a khannak kheh si.
         10 Pathian Tsapa a umtu khen amah ah tetti nei si, Pathian a um ngawltu khen Pathian
         kheh thuson rel si tiar si. Heimansim tiphangin Pathian in ama Tsapa thu ah tetti
         a khannak kheh um ngawl si.
         11 Tsin, tetti khannak heh me heh si: Pathian in kumkhaw nungnak pe kei si, tsimi nungnak
         heh a Tsapa sungah om si.
         12 Tsapa a neitu in nungnak nei si, Pathian Tsapa a nei ngawltu in nungnak nei ngawl
         si.
         13 Pathian Tsapa a umtu hen kumkhaw nungnak nei ongla si ti nang thei theinak tuh in
         le Pathian Tsapa ming nang um reng theinak tuh in me lai te heh nang nenah nang kuat
         sing.
         14 Tuhen ama deihzawng in saw kei ngen a si lekhaw ama’n kei zasak si ti heh ama sungah
         kei muangnak heh si si.
         15 Hei bang bang kei ngennak taakhem ama’n zasak si ti kei thei a si lekhaw kei ngennak
         tehem kheh ngah si sing ti kheh thei si sing.
         16 Mi pakhat khat in thihnak ah a lenpi ngawl sualnak a puah tseih a unau kheh a mu
         a si lekhaw sawngen sak sehla thihnak ah a lenpi ngawl sual a puahtu te kheh Pathian
         in nungnak pe tu si. Thihnak taak sual om si. Tsimi tsa tuh in sawngen sen ka tinak
         si ngawl si.
         17 Diktsang ngawlnak tehem heh sual si. Thihnak ah a lenpi ngawl sual om si.
         18 Tutu sikhen Pathian hingnak te hen sual puah ngawl si ti thei si sing. Sinapikhaw
         Pathian hingnak a situ in amah le amah keem tsawm si. Tsimita mi suaksual pa’n amah
         kheh tong thei nom tu ngawl si.
         19 Keimahni heh Pathian-a te si ung ti le, leivumpi heh mi suaksualpa thu nuai ah om
         si ti heh thei si sing.
         20 Pathian Tsapa leng atsia Pathian diktak kheh kei thei theinak tuh in thei zo theinak
         pe kei si ti kheh thei si sing. Keimahni heh a dik Pathian le a Tsapa Jesuh Khrih
         sungah om si sing. Me heh Pathian diktak le kumkhaw nungnak si.
         21 Ka tsano te, milim te kheh pial ta un. Amen.2 JOHAN2 JOHAN2 JOHAN2 JOHAN2 JOHAN

1 Pawlpi huaitu upa, keimah Johan in thudik sungah ka itnak, upat taak minu le a tsa
         te nenah laikuat sing. Keimah ruak si ngawl in thudik a theitu tehem in nang it si.
         2 Heitasim tilekhaw kei sungah a om reng thudik heh keimahni thaw a kumkhaw in om reng
         tu si.
         3 Pa Pathian le Pa-a Tsapa Bawipa Jesuh Khrih nen pin lainatnak, ngeihharnak le thinnuamnak,
         thudik le itnak kheh nang nenah om tasen.
         4 Nang tsa khenkhat te’n Pa nen pin thukhaam kei saangnak bangin thudik sungah leidaa
         si ti ka mu phangin ka angnak heh maktak si.
         5 Upat taak minu, na nenah thukhaam ther ngan ngawl sing. A pan pin kei nei saak pakhat
         le pakhat it dunnak nei tu in na kun sing.
         6 Itnak tinak heh a ma thukhaam te bangin kei nung heh si. A pan pin nang za saak bangin
         a thukhaam heh nang luun rori tuhnak si.
         7 Jesuh Khrih heh tisa in leng si ti’n a phuang ngawltu, mi zolthei tampi leivum ah
         leng ong si lei. Me heh mi zoltu le Khrih dotu si.
         8 Kei napernak te sung thong ngawl in thaman a kimsek in kei ngah theinak tuh in nangmahni
         le nangmahni keem tsawm un.
         9 Tutu sikhen daan a heektu te heh Khrih zirhnak ah om reng ngawl atsia Pathian khen
         a nei ngawl te si. Khrih zirhnak ah a om rengtu tehem khen Pa le Tsapa neikop si.
         10 Mi pakhat khat nang nenah leng atsia tsimi bang zirhnak a keng ngawl a si lekhaw
         nang inn ah dungtiar mah na ula awka lum thaw khen vaimuak mah na un.
         11 Heimansim tiphangin awka lum thaw na vaimuak a si lekhaw ama puahnak sesuak kheh
         lawm deve si tsi.
         12 Nangmahni laikuat tuh thu tampi nei lai sing. Laiti mang in lainah vumah ngan ot
         ngawl sing. Sinapikhaw nang angnak a kimsek theinak tuh in nang nenah hawh in maitsang
         tsan dun in awntsawp tu heh limdik sing.
         13 Pathian dengnak na tsernu-a tsa te’n nuk na set si. Amen.3 JOHAN3 JOHAN3 JOHAN3 JOHAN3 JOHAN

1 Pawlpi huaitu upa, keimah Johan in a itnung ngai, thudik sungah ka it ngainak Gaius
         nenah laikuat sing.
         2 Ka itnak, nangmah hen na nunnak a hausa bangin thil tehem ah hausa atsia taksa damno
         in na om theinak tuh in sawngen sing.
         3 Thudik sungah na leidanak bangin u le nau te leng atsia thudik sungah na om kheh
         tetti a khan phangin ka ang daan heh maktak si.
         4 Ka tsa te’n thudik sungah nung si ti thu ka za phangin ka angnak tah in mak sawn
         angnak nei ngawl sing.
         5 Ka itnak te, u le nau te tsa le mikhual te tsa in nang puahnak hem ah muangtaak ngai
         in puah si utsi.
         6 Amahni khen nang itnak thu kheh pawlpi mai ah tettikhan si. Nangnihni’n amahni khualvak
         min tuh ah Pathian deihnak bangin nang la leh a si lekhaw tsimi heh thilpha nang puah
         si si.
         7 Heimansim tilekhaw amahni khen ama ming thawmin hawh si, sipelh atsia Gential te
         nen pin lenak heimah nei ngawl si.
         8 Tsimi manin keinihni in thudik tsa in naperpitu te kei si theinak tuh in me bang
         minung te kheh saang tu si sing.
         9 Pawlpi nenah laikuat ngan ongla sing. Sinapikhaw mi vumah om a nuamtu Diotrefas in
         kei saang nuam ngawl si.
         10 Tsimi manin ka leng phangin amah hen a thiltinak te le keimahni do in iksiknak awn
         sesuak le thutam a sinak te kheh phawk leh tiar tu sing. Tsimi bek lungkim lai ngawl
         in amah rori khen u le nau te kheh saang nuam ngawl atsia, a saang nuamtu te sawn
         kheh kham atsia pawlpi sung pin khen nawt si.
         11 Ka itnak te, thil sesuak kheh tsuung mah na ula, thilpha kheh tsuung sawn un. Thilpha
         a puahtu heh Pathian-a si atsia, thil pha ngawl a puahtu hen Pathian mu ngawl si.
         12 Demetrius in mi tehem le thudik pin tetti khannak pha nei si. Keimahni khen tetti
         si deve si ung. Tsin, kei tetti khannak heh a dik si ti thei si utsi.
         13 Lai ngan tuh tampi nei lai sing, sinapikhaw laiti le lai ngannak thaw ngan ot ngawl
         sing.
         14 Sinapikhaw a rei ngawl in nangmahni tawk tu atsia maitsang tsan dun in kei awntsawp
         ngah dang tu kheh limdik sing. Na vumah thinnuamnak om tasen. Kei rualpi te’n nuk
         na set si. Rualpi te a ming lam rori in nukset sak sawh in maw.JUDAJUDAJUDAJUDAJUDA

1 Jesuh Khriha sel le Jeim nau Jude in, konak te, Pa Pathiana thiangrim tiarnak le
         Jesuh Khrih hungnak te nenah lai nang kuat sing.
         2 Nang nenah ngeihharnak, thinnuamnak le itnak kheh zai leilei tasen.
         3 Ka itnak te, kei tsodangnak sannak thu nang nenah laikuat tu in nase ngai in ka zuam
         tseih thahlam in mi thiangrim te nenah veikhat thu in aapnak umnak nang hung tuh in
         nangmahni sonak lai ngan ka kultsam lam thei sing.
         4 Heimansim tiphangin tanglai pah in han tuh in theihdik saak Pathian awizawng ngawl
         mi pawlkhat te’n a thup kuhrukno in nangmahni lak ah luut atsia, Pathian lainatnak
         kheh hurnak ah her in, kei neih lamtsang Bawipa Pathian le kei Bawipa Jesuh Khrih
         kheh el si.
         5 Bawipa’n Izip rama a minung te kheh san atsia, tsimi zawh in a um ngawltu te siatsuahberh
         si. Me thu heh na thei saak a sipelh sikhen na rel not leh ot sing.
         6 Tsin, amahni bul thuneinak kilkhawl ngawl in a om min a zamtu vanvummi te kheh a
         maktak tak thukhen ni in a thukhen tuh in, thimnak sungah kumkhaw thiarri thaw heen
         in koihham si lei.
         7 Tsimi bangin Sodom le Gomorrah, a kawnvela khawpi te’n tsimi vanvummi te bangin ningtsir
         nung nu le pa sual puahnak ah pe tsawm atsia, mipa le mipa nupang le nupang sual a
         puah manin kumkhaw mei alh sungah phuzul in santeh tuh in koih si.
         8 Tsimi bang deve in mangmantu te’n amahni ruangpum kheh nawngkai tiar tsawm atsia,
         uktu te kheh el in, upattaak te kheh relse si.
         9 Sinapikhaw vanvummi a lian ber Mikhael ah riang kheh diabol ah thaw zuam dun in,
         Mawsi ruang thu ah a sol dun phangin nautat in mawhsiat ngam ngawl in, "Bawipa’n na
         hau tasen," ti’n ti si.
         10 Sinapikhaw me bang mihing te hen a thei ngawlnak taak hem relse si. Amahni’n thuruatnak
         nei ngawl ramsa te bangin, amahni sesuak theinak taak hem mang in amahni le amahni
         se tiar tsawm si.
         11 Amahni heh mi lungsenung te si. Heimansim tiphangin amahni’n Kain lampi ah hawh si.
         A miat ngah tu in Balaam hawhsualnak ah hampum ngai in daan dang atsia, Korah ralthonak
         ah se thong dangberh si.
         12 Amahni heh itnak puai nang puahnak ah mitmai baal tiartu te si. Amahni’n tsimi puai
         ah zak ngawl in nangmahni thaw laikuang a kil lai in amahnia bek lai suak tsawm si.
         Amahni heh huiha laannak ti pai ngawl meiro, veinih thi atsia a ham thawlom in botnak
         a rah ngawl thingkuang ro bang si.
         13 Amahni heh tipi tilet nase ngai bang si. A zahtsak mualphonak kheh tiphul bangin
         suak a tsia arsi zuang te bang si. Tsimi bang te tsa in khawthim meng kheh kumkhaw
         in koihsak ham reng ongla si.
         14 Adam pin khang sarihnak Enoch in amahni thu kheh profet bangin phuang si, "Ngai in,
         Bawipa kheh a mithiang thawngsawm te thaw leng si.
         15 Mi tehem thukhen tu in le, amahni laka Pathian awizawng ngawl tehem in Pathian awizawng
         ngawl in sual a puahnak Pathian awizawng ngawl nuntsan tehem, le Pathian awizawng
         ngawl misual te’n halta ngai in a puahnak thil te manin Pathian vumah a awnnak tehem
         langtsiang tiar tu in leng si," ti’n relham si.
         16 Amahni heh mi phutsiar te, mi siak thei te, amahni tisa sual otnak bangin a leida
         te, mi awntaksa te, ma miatnak tuh manin mi ziap thei te si si.
         17 Sinapikhaw nangnihni itnak te, kei Bawipa Jesuh Khrih lehnak te rel awngnak thu te
         kheh nik reng un.
         18 Hun dawlta ber in mi zohsuam theitu te le amahni Pathian awizawng ngawl in tisa sual
         otnak a luntu te suak tulai si, ti’n rel awng nang si.
         19 Tsimi bang mihing te heh khen dunnak a suak tiartu le Raula nei ngawl te si in, tisa
         mi te si.
         20 Sinapikhaw itnak te, nang umnak thiangrim ber vumah khangso ula, Raula Thiangrim
         in sawngen un.
         21 Kumkhaw nungnak ngah tu in kei Bawipa Jesuh Khrih ngeihharnak nang ngaklah reng lai
         hen Pathian itnak ah kelen tsawm reng un.
         22 Theikhen thiamnak nei ula, mi pawlkhat te kheh ngeihhar un.
         23 Midang te kheh kihnak thaw san ula mei sung pin kaisuah un. Tsin tisa manin a baal
         puan kheh haw un.
         24 Tuhen a tan thei te lak pin a kelen theitu, le ama mai ah mawhnak nei ngawl in ama
         tsungnungnak maitsang ah ang tihtak in nang ang tuh in a aap theitu,
         25 keimahni Santu Pathian, amah pakhat bek atsim nenah tsungnungnak le thawmliannak,
         uknak le huham kheh tuhen le kumkhaw in om reng tasen. Amen.THUPHUANTHUPHUANTHUPHUANTHUPHUANTHUPHUAN

1 Meheh Jesuh in a sel te nenah muh tuh in Pathian in amah a penak Jesuh Khrih-a Thuphuan
         si in, a hun rei ngawl in a leng pal tuh thu si. Tsimi heh Pathian in ama vanvummi
         te leh atsia, a tuumnak kheh a selpa Johan ah rel si.
         2 Johan in Pathian thu le Jesuh Khrih tetti khannak te le a munak thil hem kheh tettikhan
         si.
         3 Hun a nong ongla manin a siartu le mailam thu rel hamnak a zatu, le tsimi sungah
         ngannak te a luntu heh mi ang si.
         4 Keimah Johan in Asia rama pawlpi pasarih te nenah lai nang kuat sing. A om lai tum,
         a om ongla le a leng tulai pa nena, le a kumpibawi tohkheng maia Raula pasarih nena,
         le
         5 muangtaak tetti, mithi te lak pin tho masa ber, le leilung vuma kumpibawi tehem uktu
         Jesuh Khrih nena lainatnak le thinnuamnak kheh nang nenah om tasen. Keimahni a ittu
         le ama thisen rori in keimahni sualnak a som thiangtu, le
         6 a Pathian le a Pa nenah kumpibawi le suang si tu in keimahni a puahtu amah nenah
         tsungnungnak le uknak kheh kumkhaw, kumkhaw om tasen. Amen.
         7 Ngai un, amah heh meiro thaw in leng tu atsia, mit taak hem in amah kheh mu tu in,
         amah suntu te khen mu deve tu si. Ama manin leilung vuma hin le nam tehem kap tu si.
         Si si, Amen.
         8 "Keimah heh Alpha le Omega, a Pannak le a Tawpnak si atsia, a om laitum, a om ongla
         le a leng tulai Thawmlian Ber ah sing," ti’n Bawipa’n ti si.
         9 Keimah Johan ah heh nangmahni unaupi si in, harsanak nang tuarnak ah le Jesuh Khrih
         uknak ah le thintsualnak ah a peh deve tu si atsia, Jesuh Khrih tetti khannak Pathian
         thu manin Patmos tinak tikulh ah om sing.
         10 Bawipa-a Ni in Raula in om sing. Tsin, ka ninglama ngunrasem ring ngai bang aw kheh
         za sing.
         11 Tsimi aw khen, "Keimah heh Alpha le Omega, Masa ber le Dawlta ber ah sing," tsin
         "Na munak thil te heh laibu sungah ngan la, Asia rama pawlpi pasarih: Efesa, Smirna,
         Perkamos, Thiatira, Sardis, Filadelfia le Laodisia te nenah kuat in," ti’n ti ka si.
         12 Tsimi phangin keimah awnpitu kheh mu tu in her sing. Ka her phangin sui meiinn pasarih
         te kheh mu sing.
         13 Meiinn pasarih laingial ah khawpek tian khup in angki tsual sil in, sui awm kilh
         in a awm a kilhtu Mi Tsapa bang kheh om si.
         14 A lu le a sam te heh tuu mul bangin ngo in, vur bangin ngo atsia, a mit heh mei alh
         bang si.
         15 A kawng te heh mei ah ernak daar tsiit bang si. A aw heh ti lian thawm bang si.
         16 A taklam kut in arsi pasarih vong atsia, a kam pin lehlam le lehlam hiam vangsang
         suak si. A mai heh sun ni sa bangin vaar um si.
         17 Amah ka mu phangin mithi bangin a kawngbul ah du sing. Sinapikhaw ama’n a taklam
         kut kheh ka vumah suan atsia, "Kih mah nen. Keimah heh Masa ber le Dawlta ber ah sing.
         18 Tsin, a nungtu ah si atsia, thi si lang; ngai in, kumkhaw pin kumkhaw tian in nung
         sing. Amen. Tsin, mithi khaw le thihnak tsabi nei sing.
         19 Na mu saak thil te le thil a om te le tuzawh in a om leh tulai thil te heh ngan in.
         20 Ka taklam kut ah na munak arsi pasarih thuthup le sui meiinn pasarih thuthup heh:
         arsi pasarih heh pawlpi pasarih-a vanvummi te si. Na munak meiinn pasarih te heh pawlpi
         pasarih te si.

1 "Efesa pawlpia vanvummi nenah ti hen ngan in, ’A taklam kut ah arsi pasarih vong
         atsia, sui meiinn pasarih lak ah a vaktu pa’n me thu te heh rel si,
         2 "Na naper te, na rimsunak te, na thintsualnak te le mi sesuak te na pan men zo ngawl
         lam heh thei sing, lehnak te si ung, ti’n ti tsawm atsia, lehnak a si ngawl te kheh
         tsuldek in thuson rel a si kheh phoksek si tsi.
         3 Keima ming manin zuam ngai in le thintsual ngaino in rimsu tuar atsia, thinnau lawt
         ngawl si tsi.
         4 Sinapikhaw a masa bera na itnak la zam si tsi. Me heh na mawhsiat sing.
         5 Tsimi manin na da min heh nik reng in. Na sual sir la na naper masa ber kheh per
         leh in. Tsimi bangin na sir leh ngawl a silekhaw, na nenah rang ngai in hawh angkhaw,
         na meiinn vaarnak kheh a om min pin na thawnsak tu sing.
         6 Sinapikhaw meheh nei si tsi, ka haw ngainak Nikolai te puahnak heh haw si tsi.
         7 "Raula in pawlpi te nenah a relnak heh beng a neitu tehem in za tasen. A nehtu te
         heh Pathian Paradise laingiala nungnak thingrah ei theinak khuan pe tu sing."’
         8 "Smirna pawlpia vanvummi nenah ti hen ngan in, ’Me thu te heh thi atsia a nung leh
         Masa ber le Dawlta ber a relnak si,
         9 "Na naper te, harsa na tuarnak te le na dasam ngai lam na thei sing. Sinapikhaw hausa
         ngai reng si tsi. Jew miphun sing, ti tsawm in Jew miphun si ngawl, sinapikhaw Satan
         sinakok te si in tsimi te’n pawlpi a relsenak kheh thei sing.
         10 Na tuar pal tuh te heh heimah lau mah nen. Tsulnak na si theinak tuh in nangmahni
         laka mi pawlkhat te heh diabol in thawng toh pal tu si. Tsin, ni sawm sung biat harsanak
         tuar tu si tsi. Thi tian in muangtaak ngai in om la, nungnak sui lukhuk na pe tu sing.
         11 "Raula in pawlpi te nenah a relnak heh beng a neitu tehem in za tasen. A nehtu te
         heh veinih thihnak in harnak pe tu ngawl si."’
         12 "Perkamos pawlpia vanvummi nenah ti hen ngan in, ’Me thu te heh lehlam le lehlam
         hiam vangsang a neitupa, keima relnak si,
         13 "Na naper te le na om min heh thei sing. Tsimi heh Satan tohkheng si. Ka ming heh
         beekpek si tsi. Tsin, ka muangtaak martar Antipas ah heh nangmahni laka Satan om min
         ah reeknak a si hun riang in na umnak kheh el lawt ngawl si tsi.
         14 Sinapikhaw nangmah mawhsiat tuh dawmlaino nei sing. Heimansim tiphangin nangmahni
         lak ah Balaam zirhnak a pomtu a om manin si. Balaam in Balak ah kheh Israel tsa te
         mai ah khawsi tuh koih tu in, le milim bawlnak sa ei tu in, le ningtsir nung ngai
         in nu le pa sual puah tu in zirh si.
         15 Tsin, ka haw ngainak Nikolai zirhnak a pomtu te khen nei meek si tsi.
         16 Na sual sir in. Na sir leh ngawl a si lekhaw na nenah rang ngai in leng angkhaw,
         ka kama vangsang thaw in Nikolai zirhnak le Balaam zirhnak a luntu te kheh do tu sing.
         17 "Raula in pawlpi te nenah a relnak heh beng a neitu tehem in za tasen. A nehtu te
         heh a ei tuh in thupnak manna sang pe tu sing. Tsin, lung ngo pe tu sing. Lung ngo
         vumah ming ther ngannak heh pumpak in a saangtu siar ngawl tumah in thei ngawl si."’
         18 "Thiatira pawlpia vanvummi nenah ti hen ngan in, ’Me thu te heh mei alh bang mit
         a neitu le daar tsiit bang kawng a neitu Pathian Tsapa-a relnak si,
         19 "Na naper te, na itnak, na napernak, na umnak le na thintsualnak, le na naper lai
         in dawlta bera na naper heh a masa bera na naper tah in a nase sawn lam kheh thei
         sing.
         20 Sinapikhaw nangmah mawhsiat tuh dawmlai nei sing. Heimansim tiphangin ka sel te kheh
         a ningtsir nung nu le pa sualnak puah tu in, le milim bawlnak sa ei tu in nupang profet
         sing, ati tsawmtu minu Jezebel ah kheh zirh in zol tu in na siang manin si.
         21 Amah kheh a ningtsirnung nu le pa sual a puahnak sirlehnak hun pe sing. Ama’n a sual
         sir nuam ngawl si.
         22 Ngai in, tsimi nu kheh eihkhun vumah vawr tu sing. Tsin, a zuanzam pinak te khehkhen
         amahni nuntsan te a sir leh ngawl nungsang, harsanak nase tuar tiar tu sing.
         23 Tsimi nu tsa te kheh thihnak in reek tu sing. Tsin, pawlpi tehem in keimah heh lungmu
         le thinlung a zeitu ka si lam thei tu si. Tsin, nang vaseng in nangmahni napernak
         bangin pe tulai sing.
         24 "Sinapikhaw nangmah le Thiatira pawlpi sunga midang te, Satan-a thuthuk tinak tsimi
         zirhnak kheh nei ngawl si utsi. Tsimi zirhnak a thei ngawl nangmahni vumah a dang
         thilrit suan kal tu ngawl sing.
         25 Sinapikhaw ka leng tian in nang nei saak kheh beekpek un.
         26 A nehtu te le a tawp tian in keima naper a per rengtu te heh miphun te vumah thuneinak
         pe tu sing,
         27 ’Beel vawtua beel vawnak heh dengkeh reihnak a si bangin, ama’n miphun te kheh thiar
         thembawk thaw in uk tu si.’ Ei Pa nena ka saang bangin amah kheh uknak pe tu sing.
         28 Tsin, amah heh ni kong hong arsi pe tu sing.
         29 "Raula in pawlpi te nenah a relnak heh beng a neitu tehem in za tasen."’

1 "Tsin, Sardis pawlpia vanvummi nenah ti hen ngan in, ’Me thu te heh Pathian Raula
         pasarih a neitu le arsi pasarih a neitupa relnak si, "Na naper te heh thei sing, a
         nung ming pu pelh na tsikhaw, a thi si tsi.
         2 Ralring la, a tanglai a thi tuzep te kheh tuamlawm in. Heimansim tiphangin na naper
         heh Pathian mai ah nakim in mu ngawl sing.
         3 Tsimi manin na saang saak le na za saak thu heh phawk leh la, beekpek in na sual
         sir leh in. Na ralring ngawl a si lekhaw, ruko bangin na nenah leng melh tu sing.
         Na nenah ka leng hun tuh riang thei tu ngawl si tsi.
         4 Sardis khaw sungah hen a puan a baal tiar ngawl ming dawmno nei si tsi. Amahni heh
         a taak manin puanngo sil in keimah thaw vaak tu si.
         5 A nehtu te heh puan ngo silhnak si tu si. Tsin, Nungnak Laibu sung pin a ming heh
         phiat tu ngawl in, ei Pa le ama vanvummi te mai ah a ming heh phuang tu sing.
         6 "Raula in pawlpi te nenah a relnak heh beng a neitu tehem in za tasen."’
         7 "Tsin, Filadelfia pawlpia vanvummi nenah ti hen ngan in, ’Me thu te heh Thiangrim
         Pa, Midik Pa, "David tsabi a neitupa relnak si, a hongnak heh tumah in khaam tu ngawl
         in, a khaamnak heh tumah in hong thei tu ngawl si,"
         8 "Na naper te heh thei sing. Pan in, na mai ah tumaha khaam theihnung ngawl kongkham
         hong saak koih sing. Nangmah hen thazaang dawmno nei atsia, ka thu lun in ka ming
         khen el ngawl si tsi.
         9 Ngai in, Jew sing ti tsawm atsia, Jew si ngawl thuson rel in ati tsawmtu Satan sinakok
         pina te kheh ti hen ti tu sing. Amahni’n nangmah ka it lam a thei tuh in, na nenah
         huai angkhaw na mailam na kawngbul pin nangmah be tiar tu sing.
         10 Heimansim tiphangin nangmah hen ka thintsualnak thu na lun manin, leilung vumah a
         om te sualroih tu in leivum mun hem ah a leng tula sualroihnak na tawk hun in keimah
         khen sualroihnak hun sung pin na hung deve tu sing.
         11 Ngai in, rang ngai in na nenah leng tu sing. Na sui lukhuk heh tumah in a lesak tuh
         ngawl in, na nei saak heh beekpek in.
         12 A nehtu heh ka Pathian temple khuam in puah tu sing. Amah khen heh tsimi temple sung
         pin suak leh nom tu ngawlla si. Tsin, ama vumah ka Pathian ming le ka Pathian Jerusalem
         Thera ming kheh ngan tu sing. Tsimi khawpi kheh vana ka Pathian nen pin lengsuk si.
         Tsin, ama vumah ka ming ther ngan tu sing.
         13 "Raula in pawlpi te nenah a relnak heh beng a neitu tehem in za tasen."’
         14 "Tsin, Laodisia pawlpia vanvummi nenah tihen ngan in, ’Me thu te heh Amen, Muangtaak
         le Tetti dik, semsuah pantu Pathian relnak si,
         15 "Na naper te heh thei sing. Na tsop ngawl le na saa ngawl lam khen na thei sing.
         A tsop maw a saa maw na si tuh deih sing.
         16 Salum men phang si in, a sa si ngawl a tsop si ngawl na si manin, ka kam sung pin
         na sa tula sing.
         17 Heimansim tiphangin nangmah hen, ’Hausa in lian leilei sing, heimah dasam ngawl sing,’
         ti’n ti tsawm atsia, a se saak, lungsenung, minawm tsarah, mittsaw le kawngkolh na
         si lam thei tsawm ngawl si tsi.
         18 Na hausa theinak tuh in keima nena mei thaw in er saak sui heh lei la, na kawngkolh
         zahtsaknung a lang tuh ngawl in na vansilh tuh in keima nena puan ngo heh na lei tuh
         in, le na khawmu theinak tuh in keima nena mit naa sii heh na noih tuh in na relpi
         sing.
         19 Ka itnak tehem heh hau atsia, nunzirh sing. Tsimi manin so tsawm la, sir leh in.
         20 Ngai in, kawka bul ah ding in kong khawng sing. Tutu sikhen ka aw za atsia kong a
         hon a silekhaw, ama sungah lut angkhaw amah heh simlai ei pi tu sing. Amah khen ei
         pi tu ka si.
         21 A nehtu te heh, keimah khen neh in ei Pa nen ama tohkheng ah ka to bangin, ka tohkheng
         ah keima nenah to siang tu sing.
         22 "Raula in pawlpi te nenah a relnak heh beng a neitu tehem in za tasen."’"

1 Tsimi tselh phangin ka pan le, tsin pan in, vanvum ah kong hong saak reng kheh mu
         sing. Tsin, a pan in ka zanak ngunrasem aw bangin keimah a awnpitu aw khen, "Nai ah
         kaiso in; meheh a tselh phangin a tsang tuh thil te na muh tu sing," ti’n ti ka si.
         2 Makhat in keimah heh Raula in om sing. Pan in, vanvum ah kumpibawi tohkheng pakhat
         koih in, a vumah mi pakhat to si.
         3 Tsimi kumpibawi tohkheng vumah a totupa heh jasper lungvar le sardius lungvar bangin
         lang atsia, kumpibawi tohkheng kawnvel ah emerald lungvar bang baakkai zaam si.
         4 Kumpibawi tohkheng kawnvel ah tohkheng kulluanli om in, tsimi tohkheng vumah puan
         ngo sil upa kulluanli to dang kheh mu sing. Amahni’n a lu ah sui lukhuk khu tep dang
         si.
         5 Tsimi tohkheng pin khawlip le khawri aw suak si. Tohkheng mai ah meiinn alh tseih
         pasarih om si. Tsimi meiinn pasarih heh Pathian Raula pasarih si.
         6 Tohkheng mai ah krystal lungvar bang limlang tipi om si. A laingiala tohkheng kawnvel
         pin mailam ah le ninglam ah mit thaw a dim thilnung pali te’n kawn si.
         7 Thilnung pakhatnak heh khiantih bang si in, thilnung panihnak heh kawlpaw la bang
         si in, thilnung pathumnak heh minung mai bang si atsia, thilnung palinak heh muvanlai
         zuang bang si.
         8 Tsimi thilnung pali te’n la paruk ten nei in, a la sunglam le pulam heh mit thaw
         dim si. Amahni’n a sun a zan tsawl ngawl in, "Thawmlian Ber Bawipa Pathian, a om ongla,
         a om laitum le a leng tulai heh thiangrim, thiangrim, thiangrim si," ti’n ti si.
         9 Tsin, thilnung pali te’n tohkheng vumah a totu, kumkhaw pin kumkhaw tian in a nung
         rengtupa kheh tsungnung tiar atsia, ultungnak pe in a paak dang nasiar in,
         10 upa kulluanli te’n tohkheng vumah a totupa mai ah bok atsia, kumkhaw pin kumkhaw
         tian a nung reng ah kheh be dang si. Amahni sui lukhuk te kheh tohkheng mai ah koih
         dang atsia,
         11 "Maw Bawipa, nangmah hen heizongza semsuah si tsi. Na deihnak bangin siam in om si.
         Tsimi manin tsungnungnak le ultungnak le huham tso taak si tsi," ti’n ti dang si.

1 Tsimi kumpibawi tohkheng vumah a totupa taklam kut ah a sunglam le a pulam ah tatsik
         pasarih thaw khennak ngannak laizial kheh mu sing.
         2 Tsin, a kol ngai vanvummi in aw ring ngai in, "Laizial keu taaktu le tatsik khennak
         te hong theitu heh tu sim?" ti’n ti si.
         3 Vanvum le leilung vumah a sikhen, lei nuai ah a sikhen tumah in laizial keu ngam
         ngawl in, pan ngam ngawl si.
         4 Laizial keu taaktu le siar taaktu, le pan ngamtu tumah a tawk ngawl manin nase ngai
         in kap sing.
         5 Sinapikhaw upa te laka upa pakhat in, "Kap mah nen. Ngai in, Judah nam Khiantih,
         David Ham hen laizial keu tu in le tatsik pasarih te hong tu in neh ongla si," ti’n
         ti ka si.
         6 Ka pan phangin, ngai in, kumpibawi tohkheng le thilnung pali te le upa te laingial
         ah a reek saak Tuuno ding reng kheh mu sing. Tsimi Tuuno hen ki pasarih le mit pasarih
         nei in, tsimi te heh leivum hem ah lehnak Pathian Raula pasarih te kheh si.
         7 Tsimi Tuuno khen hawh atsia, kumpibawi tohkheng vumah a totu pa taklam kuta laizial
         kheh le si.
         8 Laizial a le phangin, thilnung pali te le upa kulluanli te kheh Tuuno mai ah bok
         dang si. Amahni kheh phaidaar le a sungah rim ur a dim in koihnak sui khuat vong tep
         si. Tsimi rim ur heh mi thiangrim te sawngennak si.
         9 Amahni’n, "Nangmah heh laizial le taaktu le tatsik te hongtu si tsi. Heimansim tiphangin
         nangmah heh reeknak si in, nam tehem, awn tehem, minung tehem le miphun tehem lak
         pin na thisen thawmin Pathian nenah kei den si tsi.
         10 Keimahni Pathian nenah kumpibawi le suang in kei puah si tsi. Keimahni’n leilung
         heh uk tu si ung," ti’n lather sa dang si.
         11 Ka pan phangin, kumpibawi tohkheng kawnvel le thilnung te le upa te nen pin vanvummi
         tampi te aw kheh za sing. Tsimi vanvummi te heh thawngsawma let thawngsawm le thawngsawma
         thawngsawm si.
         12 Amahni’n ring ngai in, "Reeknak Tuuno heh huham, liannak, tsimnak, kolnak, ultungnak,
         tsungnungnak le thangphatnak saang taak si!" ti’n ti dang si.
         13 Tsin, vanvum ah a sikhen, leivum ah a sikhen, lei nuai ah a sikhen, tipi thuanthum
         sungah a om te a sikhen tsimi sungah a om thilnung tehem in, "Bawi tohkheng vumah
         a totu le Tuuno nenah thangphatnak, ultungnak le tsungnungnak le uknak kheh kumkhaw
         pin kumkhaw tian om tasen," ti’n ati dangnak kheh za sing.
         14 Tsin, thilnung pali te’n, "Amen!" ti’n ti dang atsia, upa kulluanli te kheh kumkhaw
         pin kumkhaw tian in a nungtupa mai ah bok in be dang si.

1 Tsin, Tuuno in tatsik pasarih laka tatsik pakhat a hong kheh mu sing. Thilnung pali
         laka thilnung pakhat in khawri aw bangin, "Nai ah hawhla pan in," ti’n a tinak kheh
         za sing.
         2 Ka pan phangin, pan in, sipuh ngo mu sing. A vumah a totu khen thelkawng vong in,
         sui lukhuk khuh atsia neh tseih in le neh tu in pusuak si.
         3 Tuuno in a panihnak tatsik a hong phangin thilnung panihnak in, "Nai ah hawhla pan
         in," ti’n a tinak kheh za sing.
         4 Tsin, a dang sipuh sen suak si. A vumah a totu kheh minung te pakhat le pakhat a
         reek dun tu in leivuma remnak kheh le theinak huham pe si. A kut ah vangsang lianpi
         von si.
         5 Tuuno in tatsik pathumnak a hong phangin thilnung pathumnak in, "Nai ah hawhla pan
         in," ti’n a tinak kheh za sing. Ka pan phangin, ngai in, sipuh hang mu sing. A vumah
         a totu khen a kut ah zazu keng si.
         6 Tsin, thilnung pali te laingial pin aw pakhat in, "Denari pakhat in sangvut khungkhai
         khaw dim ngah si. Denari pakhat in barli sangvut vawhtsek dim ngah si. Sathau le tsapit
         zu zong heh dimdor mah nen," ti’n a tinak kheh za sing.
         7 Tuuno in tatsik palinak a hong phangin, thilnung palinak in, "Nai ah hawhla pan in,"
         ti’n a tinak kheh za sing.
         8 Ka pan phangin ngai in, sipuh pawl kheh mu sing. A vumah a totu ming heh Thihnak
         si atsia, Mithi khaw in amah kheh luun si. Amahni kheh vangsang, rikaam, thihnak thaw
         in le leilunga sapi te mang in reek tu in leilung khenli khen khenkhat vumah thuneinak
         pe si.
         9 Tuuno in tatsik panganak a hong phangin, bawlnak dawndel nuaia Pathian thu manin
         le tetti a khan manin reeknak a tuartu te raula te kheh mu sing.
         10 Amahni’n ring ngai in au atsia, "Maw Bawipa, thiangrim le a dik, leivum ah a omtu
         te nenah kontik tian in kei thisen man thukhen ngawl in le phuzul ngawl in om tu si
         tsim?" ti’n ti dang si.
         11 Tsin, amahni kheh angki tsual ngo pakhat ten pe si. Tsin, a selpi te le unaupi te
         kheh amahni bangin reek tuh te kheh reek kimseknak a si ma hem tsillem sung ngak rih
         tu in rel si.
         12 Tuuno in tatsik paruknak a hong phangin pan sing. Ngai in, nase ngai in thinthing
         atsia, ni kheh samul hang taknak buri puan bangin hang in, lade kheh thisen bangin
         tsang si.
         13 Theikuang kheh nase ngai in huih a ra manin a hun lai ngawl in a rah a zuuk bangin,
         arsi te kheh van pin lei ah tser si.
         14 Van kheh laizial zialnak bangin zial in, mual tehem le tikulh tehem amahni om min
         pin thawnberh si.
         15 Leilung vuma kumpibawi te, mi thupi ngai te, milian te, raalbawi te, mi kol ngaingai
         te, le sel tehem le mi luat tehem in leikaw sungah le mual vuma lung lianpi te been
         in relh si.
         16 Tsin, mual le lungto te kheh, "Kei nen ula, tohkheng vumah a totu mitmai pin le Tuuno
         thinrawnak pin kei thup un.
         17 Heimansim tiphangin ama thinrawnak ni thupi ber kheh leng ongla in, tu in tuar thei
         tu sim?" ti’n amahni’n ti dang si.

1 Me te zawh hen lei ningli ah vanvummi pali a ding kheh mu sing. Leilung vumah le
         tipi vumah le thingkuang pakhatno vumah pohkhen huih a ra tuh ngawl in lei ningli-a
         huih kheh vong dang si.
         2 Tsin, a nung Pathian tatsik vong a dang vanvummi pakhat kheh ni suaknak lam pin a
         kaiso kheh mu sing. Ama’n ring ngai in leilung le tipi siatsuah tu in khuan a penak
         vanvummi pali te kheh,
         3 "Kei Pathian sel te tsel ah tatsik kei khen tselh ma hem leilung le tipi le thingkuang
         te heh dimdor nang mah na un," ti’n ti si.
         4 Tatsik a khennak minung kawzah ti kheh za sing. Israel tsa te sungpin nam hema mi
         144,00 te kheh tatsik khen ongla si.
         5 Judah nam pin thawng leinih, Reuben nam pin thawng leinih, Gad nam pin thawng leinih,
         6 Asher nam pin thawng leinih, Naphtali nam pin thawng leinih, Manaseh nam pin thawng
         leinih,
         7 Simeon nam pin thawng leinih, Levi nam pin thawng leinih, Issakhar nam pin thawng
         leinih,
         8 Zebulun nam pin thawng leinih, Joseph nam pin thawng leinih le Benjamin nam pin thawng
         leinih heh tatsik khen ongla si.
         9 Me zawh hen pan sing. Ngai in, miphun hem pina, nam hem pina, minung hem pina le
         awn hem pina tumah a siar tselh nung ngawl mihonpi te kheh angki tsual ngover sil
         atsia, amahni kut ah siahsau nah vong in tohkheng mai ah le Tuuno mai ah a ding dang
         kheh mu sing.
         10 Tsin, amahni’n ring ngai in au dang atsia, "Sannak heh tohkheng vumah a totu kei
         Pathiana le Tuuno-a si tasen," ti’n ti dang si.
         11 Tsin, vanvummi tehem in kumpibawi tohkheng le upa te le thilnung pali te kawnvel
         ah ding dang atsia, kumpibawi tohkheng mai ah bok in Pathian kheh be dang si.
         12 Tsimi vanvummi tehem in, "Amen! Thangphatnak le tsungnungnak le tsimnak le paaknak
         le ultungnak le huham le kolnak te heh kumkhaw pin kumkhaw tian in kei Pathian nenah
         om tasen. Amen," ti’n ti dang si.
         13 Tsimi phangin upa te laka upa pakhat in o atsia, "Me angki tsual ngover siltu te
         heh tu te sim? Amahni heh kawnai pin leng sim?" ti’n ti ka si.
         14 Keima’n amah kheh, "Bawipa, nangma’n thei si tsi," ti’n ti sing. Tsimi manin ama’n,
         "Me te heh harsa maksen sung pin a suaktu te si atsia, a puan te heh Tuuno thisen
         sungah sawp in a ngo tiartu te si.
         15 Tsimi manin amahni heh Pathian kumpibawi tohkheng mai ah om dang in, ama temple sungah
         a sun a zan in ama na kheh per dang si. Tsin, tohkheng vumah a totu pa khen amahni
         kheh ompi tu si.
         16 Amahni heh rikaam leh nom tu ngawlla in, dangrum leh nom tu ngawlla si. Ni saa in
         le a dang a saa heipoh khen kang leh nom tu ngawlla si.
         17 Heimansim tiphangin tohkheng laingial ah a omtu Tuuno in amahni khal tu atsia, tsirhti
         nung om minah huai tu si. Tsin, Pathian in amahni mita mitti tehem kheh hu sakberh
         tu si," ti’n ti ka si.

1 Tuuno in tatsik pasarihnak a hong phangin vanvum kheh naazi khuai sung dapkhep si.
         2 Tsin, Pathian mai ah a dingtu vanvummi pasarih te kheh mu sing. Amahni kheh ngunrasem
         pasarih pe si.
         3 A dang vanvummi pakhat leng atsia sui thaw puahnak leng kheh keng in bawlnak dawndel
         mai ah ding si. Amah kheh kumpibawi tohkheng maia sui thaw puahnak bawlnak dawndel
         vumah mi thiangrim tehema sawngennak thaw a pe thei tuh in rim ur tampi ama nenah
         pe si.
         4 Rim ur halnak khu le mi thiangrim te sawngennak kheh vanvummi kut pin Pathian mai
         ah zaamso si.
         5 Tsin, vanvummi khen rim ur halnak leng kheh le atsia, bawlnak dawndela mei thaw dim
         tiar in, lei ah vawrsuk si. Tsimi phangin aw ring in, khawri atsia, khawlip in thinthing
         si.
         6 Tsin, ngunrasem pasarih a kengtu vanvummi pasarih te khen ngunrasem tum thawi dang
         si.
         7 A pakhatnak vanvummi khen ngunrasem kheh tum si. Tsin, thisen rawinak rial le mei
         in lun si. Tsimi te kheh lei ah vawrsuk in, leilung vuma thingkuang tehema khenthum
         khen khenkhat le hampa hing tehem kheh kangberh si.
         8 A panihnak vanvummi khen ngunrasem kheh tum si. Tsin, mual lianpi bangin a alh tseih
         meipi kheh tipi sungah vawr in, tipi khenthum khen khenkhat kheh thisen in tsang si.
         9 Tipi sunga thilnung hema khenthum khen khenkhat te thiberh in, timbaw hema khenthum
         khen khenkhat te siatsuah berhnak si si.
         10 A pathumnak vanvummi khen ngunrasem kheh tum si. Tsin, meiinn vaar bang arsi lianpi
         kheh van pin tser in, run le tsirh hema khenthum khen khenkhat te vumah tser si.
         11 Arsi ming heh Akha si in, ti hema khenthum khen khenkhat te kheh ti kha in tsang
         si. Ti a kha manin a intu minung tampi te thi si.
         12 A palinak vanvummi khen ngunrasem kheh tum si. Tsin, ni khenthum khen khenkhat, lade
         khenthum khen khenkhat le arsi khenthum khen khenkhat vaat ngah in, ni le lade le
         arsi te khenthum khen khenkhat thim si. Sun khenthum khen khenkhat kheh ni dang ngawl
         in, zan khen kheh tsimi bangpah si.
         13 Tsin, ka pan phangin vanvum laingial tawnin a zuang vanvummi in ring ngai in, "A
         tanglai vanvummi pathum te’n ngunrasem a tum tula manin, leilung vumah a omtu te tsa
         in lungsenung, lungsenung, lungsenung si," ti’n a tinak kheh za sing.

1 Tsin, a panganak vanvummi in ngunrasem kheh tum si. Tsimi phangin van pin lei ah
         arsi pakhat tsersuk kheh mu sing. Amah kheh tawpnak nei ngawl kaw tsabi kheh pe si.
         2 Ama’n tawpnak nei ngawl kaw kheh hong atsia, meipual lianpi pin meikhu suakso bangin
         tsimi kaw sung pin khen mei khu suakso si. Kaw sung pin a suak meikhu manin ni le
         huih lak hem kheh thim tiar zo si.
         3 Tsimi meikhu sung pin leilung vumah khau te leng si. Tsin, leilunga tseprup te neinak
         thuneinak bang kheh amahni pe si.
         4 Amahni kheh leilung vuma hampa te, thil hing te le thingkuang te kheh pakhatno pohkhen
         naa tiar tu ngawl in thupenak si. Sinapikhaw amahni tsel ah Pathian tatsik khen ngawlnak
         tehem kheh naa tiar tu in thupenak si.
         5 Amahni kheh tatsik khen ngawlnak te kheh reek theinak thuneinak penak si ngawl in,
         langa sung erh theinak thuneinak penak si. Amahni mi zing daan heh tseprup in minung
         a tsik phangin a zing bang kheh si.
         6 Tsimi hun in minung te’n thihnak zei tupelh in, tawk tu ngawl si. Amahni’n thi ot
         ngai tupelh in, thihnak kheh amahni nen pin dan tu si.
         7 Tsin, khau te omdan heh raaltawng tu in a tiari sipuh thaw bangve si. Amahni lu vumah
         sui bang sui lukhuk nei in, amahni mai heh minung mai bang si.
         8 Amahni’n nupang sam bang nei in, a haa te heh khiantih haa bang si.
         9 Amahni’n thiar awmphaw bang awmphaw nei in, a la khap thawm heh raaltawng tu in raaltawngnak
         sipuh leng tampi dan thawm thaw bangve si.
         10 Amahni’n tseprup mei bang mei nei in, a mei ah mi dawt thei nei si. Amahni huham
         khen minung te kheh langa sung naa tiar tu si.
         11 Amahni kumpibawi heh Hebru awn in Abaddon tinak le Grik awn in Apollion tinak tawpnak
         nei ngawl kawa vanmi si.
         12 Lungsenung pakhat heh liam ongla si. Ngai in, me thil te a tsang zawh in lungsenung
         panih te leng tu si.
         13 Tsin, a paruknak vanvummi khen ngunrasem tum si. Tsimi phangin Pathian maia sui thaw
         puahnak bawlnak dawndela ki pali nena aw kheh za sing.
         14 Tsimi aw khen ngunrasem tumtu vanvummi paruknak ah kheh, "Eufrates run pi ah kolkhahnak
         vanvummi pali te kheh luat tiar in," ti’n ti si.
         15 Tsimi manin naazi le ni le la le kum te tsa rem hamsak vanvummi pali te kheh minung
         hema khenthum khen khenkhat te kheh reek tuh in suah si.
         16 Sipuh to raalkap te heh million zanih si atsia, tsimi nambat heh za sing.
         17 Tsin, lalhnak sungah sipuh te le a vumah a totu te kheh tibang hen mu sing. Mei bangin
         a sen, kaat bangin aire le mepian awmphaw thaw a awm hup atsia, sipuh te lu heh khiantih
         lu bang si. Amahni kam pin mei, meikhu le kaat alh suak si.
         18 Amahni kam pin a suak me pulnat pathuma mei thawmin le meikhu thawmin le kaat alh
         te thawmin minung hema khenthum khen khenkhat heh reeknak tuar si.
         19 Heitasim tiphangin amahni huham heh amahni kam le mei ah om si. Amahni mei te heh
         rul bang si atsia, lu nei in tsimi te thaw mi te naa tiar si.
         20 Amahni pulnata reek ngah ngawlnak a tanglai minung te’n amahni kut in puahnak thil
         te kheh sir leh lawt ngawl si. Khawvang te, khaw mu thei ngawl in, a za thei ngawl,
         a vak thei ngawl sui thaw puahnak milim, ngun, daar, lungto le thing thaw puahnak
         milim te kheh a be tuh ngawl in sir leh lawt ngawl si.
         21 Tsin, a tualreeknak te le a mi dawinak te le ningtsir nung nu le pa sual a puahnak
         te le a rukonak te kheh sir leh ngawl si.

1 Tsin, meiro sil a dang vanvummi kol ngai pakhat vanvum pin a tolhsuk kheh mu sing.
         A lu vumah baakkai pakhat om in, a mai heh ni bang si in, a kawng te heh mei khuam
         bang si.
         2 A kut in laibu kohno keusaak keng si. A taklam kawng in tipi pal atsia, a kehlam
         kawng in lei pal si.
         3 Tsin, khiantih huuk bangin aw ring ngai in tsimi vanvummi khen au si. A au tselh
         phangin khawri aw vei sarih ring si.
         4 Khawri aw vei sarih a ring tselh phangin ngan tu in thawi sing. Sinapikhaw vanvum
         pin aw pakhat in, "Khawri aw vei sarih heh tatsik khen la, ngan nang mah nen," ti’n
         a tinak kheh za sing.
         5 Tsin, tipi vumah le lei ah a ding ka munak vanvummi khen van lam ah a kut zarso atsia,
         6 kumkhaw pin kumkhaw tian a nungtu, van le a sungah a om hem a puahtu, leilung le
         a sungah a om hem a puahtu le tipi le a sungah a om hem a puahtu ming sal in a khawnu
         leh tuh ngawlla in tsial tsawm si.
         7 Sinapikhaw a pasarihnak vanvummi in ngunrasem a tum hun in, a tum tuzep phangin,
         Pathian in a sel profet te nenah a thuthang pha a phuang ongla bangin a thuthup kheh
         kim tiar tu si.
         8 Tsimi phangin vanvum pin aw ka zanak khen, "Hawh ta la, tipi vumah le lei ah a dingtu
         vanvummi kuta laibu kohno keusaak kheh le ten," ti’n keimah ati lehleunak kheh za
         sing.
         9 Keima’n tsimi vanvummi nenah hawh atsia, "Laibu kohno tsawh ka pe in," ti’n ti sing.
         Ama’n, "Le la ei in. Me laibu hen na hupi kha tiar tupelh in, na kam sungah khuaiti
         bangin lum tu si," ti’n ti ka si.
         10 Tsin, vanvummi kuta laibu kohno kheh le atsia ka ei phangin, ka kam sungah khuaiti
         bangin lum si. Sipelh atsia ka ei tselh phangin ka hupi sungah a kha in tsang si.
         11 Tsin, ama’n, "Mi tampi te, miphun tampi te, awn tampi te le kumpibawi tampi te nenah
         profet bangin thu rel kultsam tu si tsi," ti’n ti ka si.

1 Tsimi phangin thingkhawh bang tehnak phaikuang pe ka si. Tsin, a ding rengtu vanvummi
         in, "Tho la Pathian temple le, bawlnak dawndel le bawlnak dawndel pin Pathian a betu
         te kheh teh in.
         2 Sinapikhaw temple pulama temple tual heh zam in, teh mah nen. Heitasim tiphangin
         Gential te nenah penak si. Amahni’n khawpi thiangrim kheh la sawmli le lanih sung
         a kawng nuai ah pal tu si.
         3 Tsin, ka tetti panih te kheh huham pe angkhaw, amahni’n buri puan sil in ni thawngkhat
         le ni zanih le ni sawmruk sung profet bangin thu rel tu si," ti’n ti ka si.
         4 Amahni heh olive kuang panih te le leilung a uktu Pathian mai ah a dingrengtu meiinn
         varnak si.
         5 Mi pakhat khat in amahni kheh a naa tiar nuam a silekhaw, amahni kam sung pin a suak
         mei khen amahni raal te kheh kangberh tu si. Mi pakhat khat in amahni kheh a naa tiar
         nuam a si lekhaw, amah kheh tibang hen reeknak si tu si.
         6 Amahni khen profet bangin thu a phuang hun sung tehem kheh ruah sar tuh ngawl in
         van khaam theinak huham nei si. Amahni khen a nuam natsaang in thisen in tsang tu
         in ti vumah huham le a nuam natsaang in leivum ah nat siauva tehem thaw siatsuah theinak
         huham nei si.
         7 Amahni khen a tetti khannak a tselh phangin, tawpnak nei ngawl kaw pin a suak sapi
         khen amahni kheh tawng tu in, sapi in neh tu in reek tu si.
         8 Amahni mithi luang te kheh raula lam in Sodom le Izip tinak khawpi lianpia rawtpi
         ah zau tu si. Tsimi munah khen kei Bawipa kheh thinglamteh ah kheen meek si.
         9 Tsin, mipi laka minung te, nam hem laka minung te, awn hem laka minung te le miphun
         hem laka minung te khen nithum le sun talam sung amahni mithi luang te kheh mu tu
         in, amahni mithi luang te kheh thaan ah vi siang tu ngawl si.
         10 Leilung vumah a omtu te’n tsimi profet panih te luang a mu phangin, ang in sahnungnak
         te puah atsia, pakhat le pakhat lehsawng te kuat dun tu si. Heimansim tiphangin amahni’n
         leilung vumah a omtu te kheh rohse ngai in siahtheih tiar si.
         11 Nithum le sun talam zawh in profet panih te sungah Pathian nen pin nungnak haihawh
         lut in, amahni kawng thaw in ding si. Tsin, a mutu tehem in kih ngai dang si.
         12 Amahni’n van pin aw ring ngai in, "Nai ah kaiso un" ti’n amahni a relnak kheh za
         kawm si. Amahni’n meiro sung pin vanvum ah kaiso kawm si. Tsin, amahni raal te khen
         amahni kheh mu si.
         13 Tsimi hun pah reng in nase ngai in thinthing atsia, khawpia khen sawm khen khenkhat
         tsim si. Tsimi thinthing khen minung thawng sarih reek in, a tanglai te khen kih ngaingai
         dang in, vana Pathian kheh tsungnungnak pe dang si.
         14 Lungsenung panihnak heh liam si lei. Ngai in, lungsenung pathumnak heh rang ngai
         in leng tu si.
         15 Tsin, a pasarihnak vanvummi khen ngunrasem a tum phangin, vanvum pin aw ring ngai
         te khen, "Me leivum uknak te heh kei Bawipa le ama Khrih uknak in tsang ongla in,
         kumkhaw pin kumkhaw tian in uk tu si!" ti’n ti si.
         16 Tsin, Pathian mai ah amahni kumpibawi tohkheng teen ah a totu upa kulluanli te khen
         bok in Pathian kheh be dang si.
         17 Amahni’n, "Maw Thawmlian Ber Bawipa Pathian, a om laitum, a om ongla le a leng tulai,
         na huham mak le atsia na uk manin na paak si ung.
         18 Tsin, miphun te kheh thinraw atsia, na thinrawnak leng si. Tsin, mithi te a thukhen
         hun leng si lei. Na sel profet te, mi thiangrim te, nangma ming a kihzahtu, a koh
         a lian te lawhman na pe hun, le leilung a siatsuahtu te na siatsuah hun leng si lei,"
         ti’n ti dang si
         19 Tsin, vana Pathian temple kheh hong atsia, ama thukam kuang kheh temple sungah mu
         theihnung si. Tsin, khawlip tseihtseih in, aw ring tseihtseih atsia, khawri tseihtseih
         in, thinthing atsia nase ngai in rial sar si.

1 Tsin, van ah theihdiknak mak kheh lang si. Minu pakhat kheh ni sil atsia, a kawng
         nuai ah lade koih in, a lu ah arsi leinih om bawi lukhuk khu si.
         2 Ama’n naupai atsia, naukei zilhtsak le nauhing naa tuar in ai ngunngun si.
         3 Tsin, van ah a dang theihdiknak pakhat lang si. Ngai in, pathawng rul lianpi, sen
         leng, lu pasarih le ki sawm nei, a lu te ah kumpibawi lukhuk pasarih khu kheh lang
         si.
         4 A mei khen vana arsi te hema khenthum khen khenkhat te kheh nuk atsia, lei ah vawr
         si. Pathawng rulpi khen nau hing tuzep minu mai ah ding atsia, nau a hing tsang ei
         sak tu in thawi si.
         5 Minu khen miphun tehem thiar thingkhawh thaw in a uktu tuh nau mipa hing si. A nau
         kheh Pathian nenah le ama kumpibawi tohkheng ah thiarso si.
         6 Tsin, minu ah kheh amahni’n ni thawngkhat zanih le sawmruk sung a tsawm tuh in, hampalaka
         Pathian in mun a puah hamsaknak ah dan si.
         7 Tsin, vanvum ah raal tawngdun om si. Mikhael ah le a vanvummi te’n pathawng rulpi
         kheh tawng in, pathawng rulpi le a vanvummi te khehkhen tawng deve si.
         8 Sinapikhaw amahni’n Mikhael ah le a vanvummi te kheh neh zo ngawl in, vanvum ah khen
         omnak tawk leh ngawlla si.
         9 Tsimi manin tsimi tanglaia rul, leivum minung tehem a zoltu, Diabol ah le Satan ah
         tinak pathawng rulpi kheh hawlset si. Ama vanvummi te kheh amah thaw hawl khat nom
         si.
         10 Tsin, vanvum ah khen aw ring ngai in, "Tuhen kei unaupi te sual a nawntu, Pathian
         mai ah a sun a zan in sual a nawntu kheh vawrsuknak a si ongla manin, sannak le huham
         le kei Pathian uknak le ama Khrih-a thil titheinak heh leng ongla si.
         11 Pathian minung te’n Tuuno thisen thawmin le tetti a khannak thawmin Satan ah kheh
         neh si. Amahni’n thihnak a tuar sikhen, a nungnak kheh it ngawl si.
         12 Tsimi manin vanvum le a sungah a omtu te ang un. Diabol ah hen hun tsomno bek a nei
         lam a thei manin, thinraw tihtak in thinraw in nangmahni nenah a tolhsuk manin, lei
         ah a omtu te le tipi sungah a omtu te tsa in lungsenung si," ti’n a tinak kheh za
         sing.
         13 Tsin, pathawng rulpi khen lei ah vawrnak a si lam a thei tsawm phangin, nau mipa
         a hingtu minu kheh erh si.
         14 Sinapikhaw minu kheh hampalaka a omnak ah a zuang thei tuh in, muvanlai la panih
         pe si. Tsimi mun pin amah kheh rula mubaan tuh ngawl in hun pakhat sung, hun panih
         sung le hun talam sung tsawmnak si tu si.
         15 Tsimi manin tilian in minu kheh a laan tuh in rul khen a kam pin tilian bang sa atsia,
         minu kheh hil tiar si.
         16 Sinapikhaw leilung in minu kheh bawm si. Leilung khen a kam kaa atsia, pathawng rulpi
         in a kam pin a sanak tilian kheh lemberh sak si.
         17 Pathawng rulpi in minu vumah thinraw in, Pathian thukhaam lun atsia Jesuh Khrih ah
         tetti a khantu minu tsa te kheh tawng tu in hawh si.

1 Tsin, tipi kunga pil vumah ding sing. Tsimi phangin tipi sung pin sapi suak kheh
         mu sing. Tsimi sapi khen lu pasarih le ki sawm nei in, a ki ah sui lukhuk sawm khu
         atsia, a lu te vumah Pathian relsenak ming om si.
         2 Ka munak sapi heh dawvang bang si. A kawng te heh vom kawng bang si atsia, a kam
         heh khiantih kam bang si. Pathawng rulpi in a huham, a kumpibawi tohkheng le a thuneinak
         maklek kheh amah pe si.
         3 Tsin, a lu pakhat heh thihnak taak in a mavei kheh mu sing. Tsin, thihnak taak in
         a maveinak kheh dam si. Tsimi phangin leivum minung tehem in khum ngai dang in, sapi
         ninglun dang si.
         4 Tsimi manin sapi thuneinak a petu pathawng rulpi kheh amahni’n be dang si. Amahni
         khen sapi kheh be dang atsia, "Sapi bangtu tu om sim? Amah thaw tawngdun ngamtu tu
         om sim?" ti’n ti dang si.
         5 Amah kheh thil thupi ngai te a awnnak tuh in le Pathian a relsenak tuh in kam kheh
         pe si. Tsin, amah kheh la sawmli le lanih sung pehzom in thuneinak kheh pe si.
         6 Tsimi phangin amah khen a kam pau atsia, Pathian relse in, a ming kheh relse atsia,
         ama benak biakbuuk le vanvum ah a omtu te kheh relse si.
         7 Amah kheh mi thiangrim te thaw tawngdun tu in siangnak si atsia, ama’n amahni kheh
         neh si. Tsin, nam tehem, awn tehem le miphun tehem vumah thuneinak kheh pe si.
         8 Tsin, leilung vumah a omtu tehem leilung a po pan pin pana reek saak Tuunoa Nungnak
         Laibu sungah ming ngan ngawlnak tehem in amah kheh be tu si.
         9 Beng a neitu te’n za tasen.
         10 Tutu sikhen sel si tu in mi te a huaitu heh sel in tsang tu si. Vangsang in mi a
         reektu heh vangsang in thi tu si. Nai ah mi thiangrim te tuarzonak le muangtaak a
         sinak om si.
         11 Tsimi phangin leilung pin a suak a dang sapi pakhat kheh mu sing. Tsimi sapi khen
         tuuno bangin ki panih nei in, pathawng rulpi bangin awn si.
         12 Tsimi sapi khen sapi masa sawna thuneinak tehem kheh mang atsia, leilung le a sungah
         a omtu tehem kheh thihnak taak a mavei dam tiarnak a pakhatnak sapi kheh be tiar si.
         13 Tsin, ama’n theihdiknak maktak tak te, van pin mei tsersuk tiar tian in minung te
         mitmuh ah puah si.
         14 Ama’n leilung vumah a omtu te kheh vangsang thaw in mavei atsia, a nung leh sapia
         milim kheh puah tu in rel si. Tsin, sapi mitmuh ah theihdiknak te puah tu in a ngahnak
         theihdiknak thawmin leilung vumah a omtu te kheh zol si.
         15 Sapia milim khen awn atsia, sapia milim a be ngawltu tehem reeknak a si tuh in, a
         panihnak sapi kheh sapia milim vumah haihawh thun theinak huham pe si.
         16 Tsin, ama’n minung a koh a lian tehem le, a hausa le minawm tehem le mi luat le sel
         tehem kheh amahni taklam kut ah maw a tsel ah theihniknak puah tiar si.
         17 Tsimi sapia theihniknak le a ming maw, a minga nambat maw a nei ngawl nungsang tumah
         in lei thei tu ngawl in zuar thei tu ngawl si.
         18 Nai ah tsimnak om si. Theizonak a neitu in sapia nambat heh tuat thiam tasen. Heimansim
         tiphangin minung pakhata nambat si. Ama nambat heh 666 si.

1 Ka pan phangin ngai un, Zion Mual ah Tuuno ding le a dingpinak a tsel ah a Pa ming
         ngannak minung 144,000 te kheh mu sing.
         2 Tsin, vanvum pina aw thawm maktak kheh za sing. Tsimi aw thawm heh ti tampi thawm
         le khawri aw thawm bang si. Tsin, phaidaar tum thiam te phaidaar tumnak khehkhen za
         sing.
         3 Amahni khen kumpibawi tohkheng mai ah le thilnung pali te le upa te mai ah lather
         sa dang si. Leilung pin dennak minung 144,000 te siar ngawl, tumah in tsimi lather
         kheh zir thei ngawl si.
         4 Me te heh nupang a thei lai ngawl te a si manin nupang thaw a tsehpawh ngawl te si.
         Me te heh Tuunoa hawh min hem ah a lun tseihzeltu te si. Tsin, me te heh minung te
         lak pin dennak te si in, Pathian le Tuuno tsa in a rah masa ber te si.
         5 Amahni heh Pathian kumpibawi tohkheng mai ah sualnak heimah a nei ngawl te a si manin
         amahni kam pin thuson relnak suak ngawl si.
         6 Tsin, vanvum laingial tawnin a zuangtu a dang vanvummi pakhat kheh mu sing. Ama’n
         leilung vumah a omtu te le miphun tehem, nam tehem awn taak hem le minung tehem te
         nenah phuang tuh kumkhaw thuthang pha nei si.
         7 Amah khen aw ring ngai in, "Pathian heh kihzah ula, tsungnungnak pe un. Heimansim
         tiphangin a thukhen hun leng ongla si. Vanvum le leilung, le tipi le tsirhno te a
         puahtu Pathian heh be un," ti’n ti si.
         8 Tsin, a dang vanvummi pakhat khen lun atsia, "Khawpi maktak Babylon heh sereih talei,
         sereih talei. Heimansim tilekhaw miphun tehem kheh ama nu le pa sual a puahnaka thinrawnak
         tsapit zu a in tiarberh manin si," ti’n ti si.
         9 Tsin, a pathumnak vanvummi in amahni kheh lun atsia aw ring ngai in, "Tutu sikhen
         sapi le ama milim heh be atsia, a tsel ah le a baan ah ama theihdiknak a saangtu a
         si lekhaw,
         10 ama thinrawnak khuat sungah bungnak Pathian thinraw leitanak tsapit zu kheh heimah
         rawi ngawl in amahni rori in in tu si. Tsin, vanvummi thiangrim te mitmuh le Tuuno
         mitmuh ah mei le kaat sungah erhnak tuar tu si.
         11 Amahni erhnak meikhu kheh kumkhaw pin kumkhaw tian in zaam tu in, sapi le a milim
         a betu le a ming theihniknak a saangtu te heh a sun a zan in tsawlom hun himhim ngah
         tu ngawl si," ti’n ti si.
         12 Nai ah mi thiangrim te thintsualnak om si. Nai ah hen Pathian thukhaam a luntu te
         le Jesuh-a umnak a keemtu te om si.
         13 Tsin, "Ngan in!, ’Tu pin pan Bawipa sungah a thi, mithi te heh mi ang te si.’" "Si
         si" Raula in, "Amahni heh a rimsunak pin tsawlom tula in, amahni naper te khen amahni
         lun tu si," ti’n vanvum pin keimah a relnak kheh za sing.
         14 Ka pan phangin, ngai in, meiro ngo le a vumah a totu Mi Tsapa bang kheh mu sing.
         Ama’n a lu ah sui thaw puahnak sui lukhuk khu atsia, a kut ah phiokawi hiamdoh vong
         si.
         15 Tsin, temple sung pin a dang vanvummi pakhat suak atsia, ring ngai in meiro vumah
         a totu kheh, "Na phiokawi tsawh suah la, aat in. Nangma tsa in a aat hun leng ongla
         si. Heimansim tiphangin leilung heh khawl tuh in min ongla si," ti’n ti si.
         16 Tsimi manin meiro vumah a totu khen leilung vumah a phiokawi kheh suah atsia, leilung
         kheh aat si.
         17 Tsin, a dang vanvummi pakhat kheh phiokawi hiamdoh vong in vanvuma temple sung pin
         suak deve si.
         18 Tsin, mei vumah huham a neitu a dang vanvummi pakhat kheh bawlnak dawndel pin suak
         si. Amah khen phiokawi hiamdoh vongtu kheh aw ring ngai in auh atsia, "Na phiokawi
         hiamdoh tsawh suah la, leilunga tsapit te heh a min leita ongla manin, tsapit kuanga
         tsapit bom te heh khawl len," ti’n ti si.
         19 Tsimi manin vanvummi khen a phiokawi kheh leilung vumah suah atsia, leilunga tsapit
         te kheh khawl in, Pathian thinrawnak tsapit surnak lianpi sungah thunberh si.
         20 Tsin, khawpi pulam ah tsapit surnak kheh pal atsia, tsapit surnak sung pin thisen
         suak in, peng zanih tian luang atsia, sipuh khakharh tian in thuk si.

1 Tsin, van ah theihdiknak maktak tak le khumnung ngai kheh mu sing. Tsimi heh dawlta
         ber pulnat pasarih a neitu vanvummi pasarih te si atsia, amahni ah Pathian thinrawnak
         kheh kimsek tula si.
         2 Tsin, mei thaw rawinak limlang tipi bang thil pakhat kheh mu sing. Tsin, sapi le
         ama milim le ama theihniknak le a ming nambat kheh neh atsia, limlang tipi vumah ding
         in Pathian phaidaar a tumtu te kheh mu meek sing.
         3 Amahni’n Pathian sel Mawsi-a la le Tuuno-a la kheh sa dang in, "Bawipa Pathian, Thawmlian
         Ber, na naper te heh mak in khumnung ngai si. Maw mi thiangrim te Kumpibawi, na lamzin
         te heh man in dik si.
         4 Maw Bawipa, nangmah bek heh thiangrim na si manin, tu in nangmah kihzah ngawl in
         na ming thangphat ngawl in om tu sim? Na thukhennak te heh langtsiang tiarnak a si
         ongla manin, miphun tehem in na mai ah hawh in na be tu si," ti’n ti dang si.
         5 Me thil te a tsang zawh in ka pan le, ngai in, vanvuma tetti khannak benak buuka
         temple kheh hong si.
         6 Tsimi temple sung pin pulnat pasarih keng vanvummi pasarih te’n puan nemno tsiangsek
         vaar ngai sil in, sui thaw puahnak awm hennak thaw a awm hen in suak si.
         7 Thilnung pali lak pin thilnung pakhat in vanvummi pasarih te kheh sui thaw puahnak
         khuat pasarih pe si. Tsimi khuat sungah kumkhaw pin kumkhaw tian in a nung Pathian
         thinrawnak dim si.
         8 Temple kheh Pathian tsungnungnak pin le ama huham pin a suak meikhu dim si. Vanvummi
         pasarih te pulnat pasarih a kim tian in, temple sungah tumah lut thei ngawl si.

1 Tsin, temple sung pin vanvummi pasarih te’n au atsia, "Hawh ta la, leilung vumah
         Pathian thinrawnak khuat pasarih te heh burh ten," ti’n a tinak kheh za sing.
         2 Tsimi manin a pakhatnak khen hawh atsia, a khuat kheh leilung vumah burh in, sapia
         theihdiknak a neitu te le a milim a betu te kheh rohse ngai in uilut vei si.
         3 Tsin, a panihnak vanvummi in a khuat kheh tipi vumah burh atsia, tipi kheh thisen
         bangin tsang in, ti sunga thilnung tehem thiberh si.
         4 A pathumnak vanvummi khen a khuat kheh run le tsirh vumah burh atsia, thisen in tsangberh
         si.
         5 Tsimi phangin tia vanvummi in, "Maw Bawipa, nangmah heh diktsang si tsi. A om le
         a om ongla, le a om tulai pa, me thil te vumah thu na khen manin dik si tsi.
         6 Heimansim tiphangin amahni’n mi thiangrim te le profet te kheh thisen suah atsia,
         amahni’n a in tuh in thisen pe leh saak si tsi. Me thisen heh amahni’n a in tuh in
         vo si," ti’n a tinak kheh za sing.
         7 Bawlnak dawndel pin a dang aw pakhat in, "Si rori si. Thawmlian Ber Bawipa Pathian,
         na thukhen daan te heh maan in dik si," ti’n a tinak kheh za meek sing.
         8 Tsimi zawh in a palinak vanvummi in a khuat kheh ni vumah burh atsia, ni in ama mei
         thaw minung te a kang tuh in, ni kheh huham pe si.
         9 Tsimi phangin ni sa maksen khen amahni kheh kang atsia, me pulnat vumah huham a neitu
         Pathian ming kheh relse dang tseih si. Amahni’n a sual te sir lawt ngawl in, amah
         kheh tsungnungnak pe lawt ngawl si.
         10 A panganak vanvummi khen a khuat kheh sapia kumpibawi tohkheng vumah burh a tsia,
         a uknak ram kheh khawthim in tsang si. A naa leita manin amahni’n amahni lei te ten
         kheh pet neknek tsawm si.
         11 Amahni’n a naa leita manin le uilut a vei manin vanvuma Pathian kheh relse dang si.
         Tsin, amahni’n a puahnak te kheh sir leh lawt ngawl si.
         12 Tsin, a paruknak vanvummi in a khuat kheh run lianpi Eufrates vumah burh atsia, ni
         suaknak lama kumpi bawi te tsa lamzin rem sak a si tuh in run ti kheh kangberh si.
         13 Tsin, pathawng rulpi le sapi le profet dik ngawl te kam sung pin simphurh bang raula
         nawngkai pathum suak kheh mu sing.
         14 Amahni heh khawvanga raula te si atsia, theihdiknak te muh si. Amahni khen Thawmlian
         Ber Pathian ni tsungnung ni in raal tawng dun tu in ko khawm tu in leivuma kumpibawi
         te nenah le leivum mun hem ah hawh dang si.
         15 Bawipa’n, "Ngai in, ruko bangin leng sing. Tsangtse in vaak atsia mi te’n a zaknungnak
         a mu tuh ngawl in, a tsimkomtu le a vansilh a keem tu heh mi ang si," ti’n ti si.
         16 Raula nawngkai te khen leilung vuma kumpibawi tehem le minung tehem kheh Hebru awn
         in Armageddon tinak munah khawm tu si.
         17 A pasarihnak vanvummi khen a khuat kheh huih lak ah burh atsia, vanvum temple sunga
         kumpibawi tohkheng pin aw ring ngai kheh ring in, "Tselh ongla si!" ti’n ti si.
         18 Tsimi phangin aw ring bungbung in, khawri tseih atsia khawlip tseih si. Nase ngai
         in thinthing atsia, leivum ah minung a om pan pin pan tsimi bang thinthing nase le
         rohse om kel lai ngawl si.
         19 Tsimi hun in khawpi lianpi kheh khenthum in khen atsia, miphun te khawpi te kheh
         tsimberh si. Babylon khaw lianpi kheh Pathian thinraw leitanak tsapit khuat tul tuh
         in, Pathian in phawk reng si.
         20 Tsimi phangin tikulh tehem kheh daanberh in mual tehem kheh mu tuh in om leh ngawlla
         si.
         21 Tsin, rial pakhat ah tsuai kul vaal rit rial lianpi ruai kheh van pin khen minung
         te vumah sar si. Tsimi pulnat heh mak leita in, tsimi rial pulnat manin minung te
         khen Pathian relse dang si.

1 Vanvummi pasarih lak pin khuat pasarih neitu vanvummi pakhat khen keimah awnpi atsia,
         "Nai ah hawh in. Ti tampi vumah a totu dopzuar mi mak vumah thukhennak heh na muh
         tu sing.
         2 Amah thaw hen leilung vuma kumpibawi te’n nu le pa sual puah in, leilung vumah a
         omtu te kheh ama nu le pa sualnak tsapit zu kham tiarnak si si."
         3 Tsimi manin ama’n Raula in hampalak ah phurper ka si. Tsimi phangin a ming heh Pathian
         relsenak thaw in a dim, lu pasarih le ki sawmkhat nei, sapi sennum vumah to minu kheh
         mu sing.
         4 Tsimi minu kheh senrau le sennum puan sil atsia, sui le lungmanpha le keplung te
         thaw thuamnak si in, a ningtsir nung le a thiangrim ngawl nu le pa sual a puahnak
         thaw a dimpek sui khuat kheh vong si.
         5 A tsel ah: THUTHUP BABYLON KHAWPI MAKSEN, DOPZUAR TE LE PATHIAN NINGTSIRNAK TE NU,
         ti’n a ming kheh ngan si.
         6 Tsin, mi thiangrim te thisen le Jesuh-a martar te thisen a riitu minu kheh mu sing.
         Ka mu phangin lunglawi tihtak in lunglawi atsia, ambuk sing.
         7 Sinapikhaw vanvummi in, "Heita ambuk si tsim? Minua thuthup le lu pasarih le ki sawmkhat
         a nei amah phurtu sapi thuthup heh na rel rih ang.
         8 Tua na munak sapi heh a om awng si in, tuhen a om ngawl si atsia, tawpnak nei ngawl
         kaw sung pin suak pal akhaw, senak ah hawh tu si. Leilung vumah a omtu te, leivumpi
         a po pan pin pan Nungnak Laibu sungah ming ngan ngawlnak te’n a om awng le a om leh
         ngawlla le a om tulai sapi a mu phangin khum ngai ten tulai si.
         9 "Me munah hen tsimnak nei ruatnak lungmu om si. Lu pasarih heh minu tonak mual pasarih
         te si.
         10 Tsin, kumpibawi pasarih om meek si. Panga te heh kulh ongla in, pakhat heh om reng
         lai atsia, a dang pakhat heh leng lai ngawl si. A leng ta sikhen tsillem sung bek
         awk tu si.
         11 Tsin, sapi a om awng le a om leh ngawlla ah kheh a pariatnak si atsia, kumpibawi
         pasarih te lak ah pakhat si in senak ah hawh tu si.
         12 "Tsin, na munak ki sawmkhat heh uknak ram nei ngawl kumpibawi sawmkhat te si. Sinapikhaw
         amahni khen kumpibawi bangin thuneinak kheh sapi thaw naazi pakhat sung tso tu si.
         13 Amahni’n lungkim dunnak nei tu in amahni khen amahni huham le thuneinak kheh sapi
         pe tu si.
         14 Amahni khen Tuuno kheh tawng tu in, Tuuno in amahni kheh neh tu si. Heimansim tiphangin
         Tuuno heh bawi te Bawipa si in, kumpibawi te Kumpibawi si atsia, amah thaw a om langkhattu
         te heh konak te, dengnak te ti in le muangtaak te si," ti’n ti ka si.
         15 Amah pah in keimah heh, "Dopzuar nu tonak ti in na munak te heh minung te, mihonpi
         te, miphun te le awn te si.
         16 Tsin, sapi vuma na munak ki sawmkhat te hen dopzuar minu kheh haw tu in, heimah nei
         ngawl in le tsangtse in zing tu atsia, a sa kheh ei tu in, mei in hal tu si.
         17 Heimansim tiphangin Pathian thu te a kim ma hem amahni’n thinkhat lungkhat a nei
         tuh in le sapi nenah a uknak ram te a pe tuh in, a tuumnak kheh Pathian in amahni
         thinlung sungah koih si.
         18 Tsin, na munak minu heh leilung vuma kumpibawi te uktu khawpi lianpi kheh si," ti’n
         ti si.

1 Me thil te a tsang zawh in a dang vanvummi pakhat kheh vanvum pin a tolhsuk kheh
         mu sing. Amah khen thuneinak mak nei atsia, ama tsungnungnak khen leilung kheh deet
         si.
         2 Ama’n amak kolnak thaw ring ngai in au atsia, "Khaw maklek Babylon heh tsim talei,
         tsim talei; khawvang te omnak in le raula nawngkai tehem te thawngtonak, le a thiang
         ngawl le hawnung vano te omnak mun in tsang ongla si!
         3 Miphun tehem heh nu le pa sual puahnaka thinrawnak zu khamberh in, leilung vuma kumpibawi
         te khen amah thaw nu le pa sual puah atsia, leilung vuma sumpeitu te kheh tsimi nua
         a nual nunnuam sahnungnak manin lianberh ongla si," ti si.
         4 Tsin, vanvuma a dang aw pakhat in, "Ka minung te, a nen pin dan un. Tsimi a si ngawl
         lekhaw a sualnak ah peh deve in, a pulnat tsuh deve khatu si utsi.
         5 A sualnak heh van tong atsia, a tsannei ngawlnak te heh Pathian in phawk reng si.
         6 Ama’n nangmahni a pe bangzet in amah kheh pe saak ula, a napernak bangin a let nih
         in rul leh un, khuat sungah a hotnak letnih in amah kheh rul leh un.
         7 A thangphat tsawmnak le a nunnuam sahnungnak bangthek in nangmahni in amah kheh reem
         atsia, lungse tiar un. A thinlung in, ’Minu kumpibawi bangin to atsia, numei si ngawl
         in, lungsenak himhim mu tu ngawl sing,’ ti’n ti tsawm si.
         8 Tsimi manin nikhat in a pulnat thihnak, khawngainak le rian te kheh leng tu si. Amah
         thu a khentu Bawipa Pathian heh a kol ngai a si manin, amah kheh dumrek in hal tu
         si.
         9 "Amah thaw nu le pa sual puah atsia, nunnuam sahnung ngai in a omtu leilung vuma
         kumpibawi te kheh Babylon kang khu a mu phangin kap in amah kheh siar tu si.
         10 Amah reemnak kheh a kih dang manin khawla thah ah ding dang atsia, ’Kalaksai, kalaksai,
         khawpi lianpi Babylon, khawpi maklek, naazi pakhat sung in nangmah thukhennak heh
         leng men tapoh ee!’ ti’n ti dang si.
         11 "Leilung vuma sumpeitu te kheh a thil zuarnak kheh tumah in a lei leh ngawlla manin,
         Babylon vumah kap in khawngai nguih tu si.
         12 Amahni thil zuarnak te heh sui, ngun, lungmanpha le keplung, bawhtah le puan sennum
         te, pu puan te le puan sen te, thing manpha tehem, saiha thaw puahnak thil tehem,
         thing manpha ber thaw puahnak thil tehem, daar, thiar le lung ngo manhar te thaw puahnak
         thil te,
         13 thaklum hawng te le rim ur te, sathau rim ur le frankincense, zu le sathau te, hongo
         le sangvut, kawlpaw le tuu te, sipuh le sipuh leng te, minung ruangpum te le nungnak
         te kheh si.
         14 "Na nungnak in a ngai nguihnguihnak thingrah te kheh na nen pin danberh in, thilmanpha
         te le a mawi ngaingai thil tehem kheh na nen pin danberh in mu leh awngkel tu ngawlla
         si tsi.
         15 Me thil tehem heh zuar in amah thawmin milian in a tsangtu sumpeitu mi pawlkhat te
         khen Babylon reemnak kheh a kih leita manin, khawla thah ah ding atsia, kap le rung
         uanuan thah in,
         16 ’Kalaksai, kalaksai, bawhtah puan, puan sennum le puan sen silh atsia, sui le lungmanpha
         le keplung thaw thuamnak khawpi maklek,
         17 a liannak maksen te heh naazi pakhat sung in heimah ngawl in tsang ongla si!’ ti’n
         ti si. Timbaw mawngtu tehem, timbaw to in khual a vaktu tehem, timbaw napertu te le
         tipi vumah sumpeitu tehem in khawlapi ah ding si.
         18 Amahni’n Babylon kang meikhu kheh a mu dang phangin au dang atsia, ’Me khawpi maklek
         bang khawpi hei om tu sim?’ ti’n ti dang si.
         19 "Amahni khen amahni lu ah vut theh tsawm in, kap in rung uanuan in au atsia, ’Kalaksai,
         kalaksai, ama hausanak manin tipi vuma timbaw neitu tehem milian in a tsang tiartu
         khawpi maklek, naazi pakhat sung in heimah ngawl men in tsannak si ongla si.’
         20 "Maw van le nang lehnak thiangrim te le profet thiangrim te, Pathian in Babylon kheh
         nangmahni tsa a phuzul sak ongla manin ang un," ti’n ti si.
         21 Tsin, vanvummi kol ngai pakhat khen tsangrialnak bang lungtum pakhat kheh le atsia,
         tipi sungah vawr in, "Khawpi maklek Babylon heh nase ngai in vawrsuk loknak si tu
         atsia, munak si awngkeel leh tu ngawlla si.
         22 Phaidar tum thiam te, awn mawi tum thiam te, piru tum thiam te le ngunrasem tum thiam
         te tumnak aw kheh nangma nen pin zanak si awngkeel leh tu ngawlla si. Kutthiamnak
         a phunphun khen nangma nenah munak si awngkeel leh tu ngawlla si. Tsang rial thawm
         kheh khen nangma nenah zanak si awngkeel leh tu ngawlla si.
         23 Meiinn vaar kheh vaar awngkeel leh tu ngawlla in, mohuaitu pa le mo aw khehkhen nangma
         nenah zanak si awngkeel leh tu ngawlla si. Na dawi thaw miphun tehem kheh na zolberh
         manin, sumpeitu te khen leilung vumah mithupi te in tsang si.
         24 Profet te thisen, mi thiangrim te thisen le leilung vumah reeknak tehema thisen kheh
         ama sungah munak si," ti’n ti si.

1 Me thil te heh a tsang zawh in vanvuma mihon tampi te khen aw ring ngai in, "Alleluia!
         Sannak le tsungnungnak le ultungnak le huham kheh Bawipa kei Pathiana si.
         2 A thukhennak te heh man in dik si. Heimansim tiphangin ama nu le pa sual puahnak
         manin leilung a baal tiartu dopzuar maksen vumah Pathian in thukhen ongla si. A kut
         in Pathian sel te thisen a suah manin ama’n phuzul ongla si," ti’n a tinak kheh za
         sing.
         3 Amahni’n, "Alleluia! Tsimi dopzuar nu khu kheh kumkhaw kumkhaw in zaamso tu si,"
         ti lehleu si.
         4 Tsin, upa kulluanli te le thilnung pali te’n kumpibawi tohkheng vumah a totu Pathian
         kheh bok in be dang atsia, "Amen! Alleluia!" ti’n ti dang si.
         5 Kumpibawi tohkheng pin aw pakhat leng atsia, "Nangnihni ama sel tehem le amah a kihzahtu
         tehem, nauta ber pin pan upa ber tian kei Pathian heh thangphat un," ti’n ti si.
         6 Tsin, mihon tampi aw bang le ti tampi thawm bang le khawri rohse ngai te thawm bangin,
         "Alleluia! Thawmlian Ber Bawipa Pathian in uk si.
         7 Tuuno mo puai hunkim ongla in, a zi khen tiari lep ongla a si manin, sah ngai in
         ang a singkhaw, amah kheh tsungnungnak pe a sing," ti’n a tinak kheh za sing.
         8 A zi heh puan nemno desur thiangsek sil tuh in pe si. Tsimi puan nemno heh mi thiangrim
         te diktsangnak kheh si.
         9 Tsin, ama’n, "’Tuuno mo puai simlai sim tu in samnak te kheh mi ang te si,’ ti’n
         ngan in ti ka si." Tsin, ama’n, "Me thu te heh Pathian relnak thudik si," ti’n ti
         ka si.
         10 Tsimi phangin amah kheh be tu in ama kawngbul ah khen bok sing. Sipelh atsia ama’n,
         "Ka be mah nen! Keimah heh na naperpi le Jesuh ah tetti a khantu nang unaupi sing.
         Pathian be sawn in. Heimansim tiphangin Jesuh tetti heh profet bangin rel hamnak raula
         kheh si," ti’n ti ka si.
         11 Tsin, van hongnak kheh mu sing. Ngai in, sipuh ngo om si. A vumah a totua ming heh
         Muangtaak le Dik si atsia, diktsang ngai in thukhen atsia, diktsang ngai in raal tawng
         si.
         12 A mit heh mei alh bang si atsia, a lu ah sui lukhuk tampi khu si. Ming pakhat ngannak
         nei in, amah siar ngawl tumah in thei ngawl si.
         13 Thisen sungah nimnak van sil atsia, a mah ponnak ming heh Pathian Thu si si.
         14 Vanvuma raalkap te heh puan ngo nemno tsiangsek silhnak si in, sipuh ngo toberh in
         amah kheh lun dang si.
         15 A kam pin miphun hem a saatnak tuh vangsang hiamdoh suak si. Amah rori in thiar thingkhawh
         thaw amahni kheh uk tu si. Ama’n Thawmlian Ber Pathian thinraw leitanak tsapit surnak
         kheh tsil tu si.
         16 A vansilh vumah le a keeng ah: KUMPIBAWI TE KUMPIBAWI, LE BAWI TE BAWIPA ti’n a ming
         kheh ngan si.
         17 Tsin, ni vumah vanvummi pakhat a ding reng kheh mu sing. Amah khen aw ring ngai in
         au atsia, van laingial ah a zuang tseih vano tehem kheh, "A lian Pathian simlai ei
         tu in hawh ula, khawm dang un.
         18 Kumpibawi te sa, raalbawi te sa, mihan han te sa, sipuh te le amahni vumah a totu
         te sa, minung tehema sa, mi luat le sel, mi nauta le mi upa te sa heh ei un," ti’n
         ti si.
         19 Tsin, sapi le leilung vuma kumpibawi te le amahni raalkap te kheh sipuh totupa le
         ama raalkap te kheh do tu in a khawm dang kheh mu sing.
         20 Tsimi sipuh totupa khen sapi le sapi mitmuh ah theihdiknak a puahtu profet dik ngawl
         te kheh pom si. Tsimi profet dik ngawl te khen tsimi theihdiknak thaw in sapi theihniknak
         a sangtu te le ama milim a betu te kheh zol si. Me te panih heh kaat mei alh niim
         sungah a nungtsa in sangtu si.
         21 A taanglai te kheh sipuh ngo a totupa kam sung pin a suak vangsang thaw in reek tei
         tu si. Tsin, vano tehem in amahni sa kheh khampek in ei tu si.

1 Tsin, tawpnak nei ngawl kaw tsabi neitu vanvummi pakhat kheh a kut ah thiarri lianpi
         keng in van pin a lengsuk kheh mu sing.
         2 Ama’n Diabol ah le Satan ah tinak rul teer pathawng ah kheh pom in kum thawngkhat
         sung hen si.
         3 Amah kheh tawpnak nei ngawl kaw sungah lehsuk atsia, khaampek in a vumah tatsik khen
         si. Tsimi manin amah khen miphun te kheh kum thawngkhat a kim ma hem zol leh thei
         tu ngawlla si. Me zawh hen amah kheh tsillem sung leh tu si.
         4 Tsin, kumpibawi tohkheng te kheh mu sing. A vumah a totu te kheh thukhen khuan pe
         si. Jesuh ah tetti a khan manin le Pathian thu manin ngawng tennak a tuartu te nungnak
         kheh mu sing. Amahni khen sapi le sapia milim be ngawl in, amahni tsel ah le kut ah
         sapia theihniknak saang ngawl in, Khrih thaw kum thawngkhat sung uk langkhat si.
         5 A tanglai mithi te kheh kum thawngkhat a kim ma hem nung leh rih tu ngawl si. Me
         heh a veikhatnak tholehnak si.
         6 A veikhatnak tholehnak ah a pehtu te heh mi ang te le mi thiangrim te si. Amahni
         vumah a veinihnak thihnak in heimah thunei thei ngawl atsia, Pathian le Khrih suang
         te si sawn tu in, Khrih thaw kum thawngkhat sung uk tu si.
         7 Kum thawngkhat a bo phangin Satan ah kheh a thawngtonak pin leh tu si.
         8 Amah khen leilung ninglia miphun te kheh zol tu in hawh tu atsia, tipi kianga runpil
         zah in a tam Gog le Magog raalkap te kheh raal tawng tu in mun khat ah khawm dang
         tu si.
         9 Amahni khen lei zangzau ah suakso atsia, mi thiangrim te raalkap te le itnung ngai
         khawpi kheh kawn si. Tsin, vanvuma Pathian nen pin mei lengsuk atsia, amahni kheh
         kangberh si.
         10 Amahni zoltu diabol ah kheh sapi le profet dik ngawl te om min mei le kaat niim sungah
         sang si. Amahni kheh a sun a zan, kumkhaw pin kumkhaw tian in reemnak si tu si.
         11 Tsin, kumpibawi tohkheng ngo lianpi le a vumah a totupa kheh mu sing. Ama maitsang
         pin van le leilung kheh dan atsia, amahni tsa om min om leh ngawlla si.
         12 Nauta ber pin pan upa ber tian in a thisaak te kheh Pathian mai ah ding dang atsia,
         laibu te a kau kheh mu sing. A dang laibu pakhat Nungnak Laibu khehkhen kau si. A
         thisaak te kheh amahni napernak, laibu sungah ngansaak ongla bangin thukhen si.
         13 Tipi in ama sungah a thitu te kheh peso atsia, thihnak le mithi khaw te khen amahni
         sungah a thi te kheh aapso si. Amahni kheh amahni napernak bangin pakhat seuhseuh
         in thukhen si.
         14 Thihnak le mithi khaw te kheh mei niim sungah sang si. Tsimi heh veinih thihnak si.
         15 Nungnak Laibu sungah ming ngannak tawk ngawlnak tehem kheh mei niim sungah sang si.

1 A pakhatnak van le a pakhatnak leilung kheh a pai ongla manin, van ther le leilung
         ther kheh mu sing. Tipi khen om leh ngawlla si.
         2 Tsimi phangin keimah Johan in khawpi thiangrim Jerusalem ther kheh, monu in a pasel
         tsa langal lep in a leng bangin vanvum Pathian nen pin a lengsuk kheh mu sing.
         3 Tsin, van pin aw ring ngai khen, "Ngai in, Pathian benakbuuk heh minung te nenah
         om si. Amah heh ama minung te nenah om tu in, amahni heh ama minung si tu si. Pathian
         amah rori heh amahni nenah om tu in, amahni Pathian si tu si.
         4 Pathian in amahni mita mitti tehem kheh husak tu atsia, thihnak, lungse khawngainak,
         kapnak le nattuarnak himhim om leh nom tu ngawlla si. Heimansim tiphangin a om awng
         thil te kheh paiberh ongla si."
         5 Tsimi phangin kumpibawi tohkheng vumah a totupa khen, "Ngai in, thil tehem a ther
         in puahberh ongla sing," ti’n ti ka si. Tsin, ama’n, "Me thu te heh dik in muangtaak
         a si manin ngan in," ti’n ti ka si.
         6 Ama’n, "Tselh ongla si. Keimah heh Alpha le Omega, a Pannak le a Tawpnak sing. Dangrumtu
         tehem kheh nungnak tsirh ti heh a thawn thong in pe tu sing.
         7 A nehtu hen thil tehem ro in luah tu atsia, keimah heh ama Pathian si angkhaw, amah
         heh ka tsapa si tu si.
         8 Sinapikhaw mi raalhut, um ngawltu, mi ningtsirnung, tualreek, ningtsirnung nu le
         pa sual a puahtu, dawi mangtu te, milim a betu te le thuson reltu tehem heh kaat mei
         alh niim sungah omnak mun nei tu si. Tsimi heh veinih thihnak si," ti’n ti ka si.
         9 Dawlta ber pulnat pasarih dim khuat pasarih kengtu vanvummi pasarih laka vanvummi
         pakhat khen keima nenah hawh atsia, keimah awnpi in, "Nai ah hawh in. Tuuno zi, mo
         na muh tu sing," ti’n ti ka si.
         10 Ama’n keimah heh Raula in mual lianpi sang ngai vumah thiarper ka si. Tsin, Pathian
         nen vanvum pin khawpi lianpi, khawpi thiangrim Jerusalem tolhsuk kheh muh ka si.
         11 Tsimi khaw thiangrim Jerusalem khen Pathian tsungnungnak kheh nei si. A vaarnak heh
         lungmanpha ber bang, jasper lungmanpha, khristal lung manpha thiangsek bang si.
         12 A lian le a sang ving thaw rennak si atsia, dawngkham leinih nei si. Dawngkham te
         ah vanvummi leinih om si. Tsimi dawngkham ah ming ngannak om in, tsimi ming te heh
         Israel tsa nam leinih te ming si.
         13 Ni suaknak lam ah dawngkham pathum, saklam ah dawngkham pathum, langlam ah dawngkham
         pathum le nidanak lam ah dawngkham pathum om si.
         14 Khawpi ving khen elphah leinih nei in, tsimi elphah te ah Tuunoa lehnak leinih te
         ming ngan si.
         15 Keimah awnpitu hen khawpi, a dawngkham te le a ving tehnak sui phaikuang nei si.
         16 Khawpi heh ningli nei si atsia, a vaang le a vap bangve si. Ama’n phaikuang thaw
         in khawpi kheh teh atsia, a saang, a vap le a daak heh a bangten si in, a saang lam
         peng thawngkhat le zanga, a vap heh peng thawngkhat le zanga le a daak lam peng thawngkhat
         le zanga teen si.
         17 A ving kheh teh in minunga dong bangin vanvummia dong, dongza le sawmli le dongli
         daak si.
         18 A ving heh jasper lungmanpha thaw tiangnak si in, khawpi heh limlang tsiangsek bang
         sui tsiit thaw sanak si.
         19 Khawpi vinga elphah heh lungmanpha nam kim thaw mawi tiarnak si in, a pakhatnak elphah
         heh jasper, a panihnak heh sapphire, a pathumnak heh khalcedony, a palinak heh emerald,
         20 a panganak heh sardonyx, a paruknak heh sardius, a pasarihnak heh khrysolite, a pariatnak
         heh beryl, a pakuanak heh topaz, a sawmkhatnak heh khrysoprase, a leikhatnak heh jacinth
         le a leinihnak heh amethyst thaw mawi tiarnak si.
         21 Dawngkham leinih te heh keplung pakhat teen thaw in puahnak si in, keplung leinih
         si. Khawpi sunga rawtpi te heh lehlam mu theihnung limlang bang sui tsiit phahnak
         si.
         22 Sinapikhaw khawpi sungah temple om ngawl si. Heimansim tiphangin Thawmlian Ber Bawipa
         Pathian le Tuuno heh a temple si.
         23 Khawpi khen ni daang tu le la vaar tu kheh kin ngawl si. Heimansim tiphangin Pathian
         tsungnungnak khen tsimi khawpi kheh deet atsia, Tuuno heh a vaarnak si.
         24 Sannak miphun te’n a vaarnak ben in vaak tu atsia, leilung vuma kumpibawi te’n amahni
         tsungnungnak le ultungnak kheh tsimi khawpi sungah phurh tu si.
         25 A dawngkham te kheh sun in khaam tu ngawl si. Tsimi khawpi ah zan om ngawl si.
         26 Miphun te’n amahni tsungnungnak le ultungnak kheh tsimi khawpi ah phurh tu si.
         27 Tsimi khawpi sungah thil nawngkai tiarthei te le ningtsirnung thil a puahtu te maw,
         thuson reltu te maw, lut siang tu ngawl in, Tuunoa Nungnak Laibu sungah ming ngannak
         te bek lut siang tu si.

1 Pathian kumpibawi tohkheng le Tuuno nen pin a suak, khristal lungmanpha bangin a
         thiang nungnak run ti thiangsek kheh tsimi vanvummi in muh ka si.
         2 Khawpia rawtpi laingial le run kung ah nungnak thingkuang te om si. Tsimi thingkuang
         khen rah hin leinih rah in, la tin in rah atsia, a nah te heh miphun te damnak si.
         3 Tsimi khawpi sungah Pathian tsamnak om leh ngawlla in, Pathian kumpibawi tohkheng
         le Tuuno tohkheng om si. Tsin, a sel te’n amah kheh tuamlawm tu si.
         4 Amahni’n ama mel kheh mu tu in, ama ming kheh amahni tsel ah ngan tu si.
         5 Tsimi ah zan himhim om tu ngawl si. Amahni’n meiinn vaar le nia vaarnak kheh kin
         tu ngawl si. Heimansim tiphangin Bawipa Pathian in amahni kheh vaarnak pe si. Tsin,
         amahni’n kumkhaw pin kumkhaw tian in uk tu si.
         6 Tsin, ama’n, "Me thu te heh muangtaak le a dik si," ti’n ti ka si. Profet thiangrim
         te Bawipa Pathian in a reima in a tsang pal rori tuh kheh ama sel te muh tu in, ama
         vanvummi te kheh leh si.
         7 "Ngai in, rang ngai in leng tu sing. Me laibua rel hamnak a keemtu heh mi ang si."
         8 Keimah Johan in me thu te heh mu in za sing. Tsin, za atsia ka mu phangin, me thil
         tehem heh keimah a muhtu vanvummi kheh be tu in ama maitsang, a kawngbul ah bok sing.
         9 Tsimi phangin ama’n, "Ka be mah nen. Keimah heh na selpi le profet na unaupi lak
         pin pakhat le me laibu sunga thu tehem a keemtu lak pin pakhat poh sing. Pathian be
         sawn in," ti’n ti ka si.
         10 Tsin, Jesuh in tihen ti ka si, "A hun a nong ongla manin me laibua rel hamnak te
         heh tatsik khen mah nen.
         11 Mi diktsang ngawl heh diktsang ngawl reng rih ta la sen. Ningtsirnung te heh ningtsirnung
         reng rih ta la sen. A diktsangtu heh diktsang reng rih ta la sehla, mi thiangrim heh
         thiangrim reng rih ta la sen. "
         12 "Ngai in, rang ngai in leng tu sing. Minung tehem amahni napernak bangin pe tuh lawhman
         heh ka nenah om si.
         13 Keimah heh Alpha le Omega, a Pannak le a Tawpnak, Masa ber le Dawlta ber ah sing."
         14 A thukhaam a luntu heh mi ang si atsia, nungnak thingkuang rah ei theinak thu ngah
         tu in, dawngkham te pin khawpi sungah lut thei tu si.
         15 Khawpi pulam ah a omtu tehem heh uitso te, dawi mang te, ningtsirnung nu le pa sual
         a puahtu te, tualreek te, milim a betu te, le thuson rel sah atsia, a rel tseih thei
         te kheh si.
         16 "Keimah Jesuh in nangmahni le pawlpi te nenah me thu te heh tetti khan tu in, ka
         vanvummi kheh leh ongla sing. Keimah heh David Ham le Hin, Nikonghong Arsi Vaarsur
         kheh sing."
         17 Raula le mo in, "Hawh in," ti’n ti si. A zatu khen, "Hawh in," ti’n ti tasen. Dangrum
         te’n hawh sen. A in ottu te’n nungnak ti heh a thawnthong in in tasen.
         18 Me laibua rel hamnak thu a zatu minung tehem nenah tettikhan sing. Me thu te vumah
         a belhseptu himhim heh me laibu sungah ngannak pulnat hem heh Pathian in a vumah leng
         beet tiar tasen.
         19 Me laibu sung thu rel hamnak a phiattu himhim heh Nungnak Laibu sung pin le khawpi
         thiangrim pin le me laibu sungah ngannak thu te pin a peh devenak kheh Pathian in
         lesak tu si.
         20 Me thu te heh tetti a khantu hen, "Si si, a rang ngai in leng tu sing," ti’n ti ka
         si. Amen. Si si. Bawi Jesuh, leng len.
         21 Kei Bawipa Jesuh Khrih lainatnak kheh nang vaseng vumah om reng tasen. Amen.
         
            

         
      
   